
Clara Mareş 


Argument 


Volumul de faţă îşi propune să ilustreze şi să exemplifice sinuoasele interacțiuni, fie ele 
adeziuni sau opoziții, dintre intelectualii români (dar nu numai) şi regimul comunist. Fără 
a ne limita la definiţia ideală a intelectualului, aşa cum apare acesta în viziunea doamnei 
Cornea, am vrut să surprindem şi măsura în care intelectualul falsifică şi alterează realitatea 
socială la care este martor, modalitatea în care acţiunea lui de om al spiritului manipulează 
şi justifică politica regimului comunist. Intelectualul ajuns la putere se confundă, indivizibil, 
cu ideologii de serviciu, participând activ la distrugerea tocmai a acelor valori pe care, prin 
definiţie, ar fi trebuit să le apere. Miron Constantinescu nu şi-a conceput critica la adresa 
conducătorilor partidului în numele unei liberalizări a ideilor, a constiintelor, ci doar dintr-o 
sete de putere. Vasile Mârza îşi recunoaşte erorile în faţa politrucilor şi promite remedierea 
lor, închizând ochii în faţa deciziilor aberante ale partidului. Iar ziariştii de la Lumea făceau 
jocul puterii, falsificând grosolan realitatea politică a lui 1989 prin promovarea minciunii 
„oficiale”. 

„Adevăratul intelectual”, scria Doina Cornea’, „atent la evenimentele şi semenii săi, are 
obligaţia de a fi martor... unul care mărturiseşte în numele adevărului, binelui, dreptăţii. De 
aceea, prin mărturia sa, el devine şi făuritorul vremii în care trăieşte, aducând un spor de 
adevăr, de bine, de dreptate...” Prin prisma acestei definiţii, avem prea puţini intelectuali 
veritabili pentru cei aproape cincizeci de ani de comunism. Implicarea scriitorilor în treburile 
Cetăţii a fost tardivă şi fragilă în România. Pe harta europeană a protestelor la adresa 
comunismului, România are cele mai puţine acţiuni (poate doar Albania să o „întreacă”), 
fără a avea scuza unui regim permisiv sau liberal. 

La începutul anilor '90 speranţa sertarelor cu manuscrise secrete sau interzise era foarte 
mare, iar dorinţa românilor de a citi perspective critice asupra perioadei comuniste făcea o 
vânzare teribilă cărţilor de gen. Treptat, sentimentul de vinovăţie sau de saturație al 
publicului în faţa unor producţii dubioase sau cosmetizate a scăzut interesul pentru literatura 
despre comunism. De asemenea, din cauza lipsei accesului la dosarele poliţiei politice, care 
ar fi adus un plus de lumină sau anumite certitudini faţă de afirmaţiile unor autori, cititorii 
au constatat că aceleaşi persoane care fuseseră activişti, ideologi, abonaţi de facto la bugetele 
omagiilor erau brusc disidenţi, rezistenți, opozanți, situaţie care a amplificat dezgustul sau 
circumspectia. 


1. Doina Cornea, Puterea fragilitatii, Editura Humanitas, Bucuresti, 2006, p. 259. 

Ce înseamnă intelectual ? 


Originea cuvântului se află legată de scriitorii, artiştii, universitarii care cereau revizuirea 
procesului Dreyfus. Termenul suferă o completare odată cu revoluţia din octombrie 1917, 
când Lenin dorea să transforme intelectualul în „bacil revoluţionar”, ceea ce, pentru Parisul 
cultural, nu a fost imposibil dacă ne gândim la preferinţele de stânga şi extremă stânga ale 
oamenilor de cultură (chiar şi după căderea comunismului)!. 

În planurile restructurării sociale propuse de comunism, intelectualul era privit drept o 
fiinţă debilă şi instabilă, căreia îi lipseau convingerile şi principiile ferme şi care putea fi, 
în cel mai bun caz, interpretul „condiţiei proletare”. Departe de a garanta o carieră în 
partidele leniniste, o reputaţie de intelectual stârnea astfel suspiciune?. Ceea ce am putea 
spune că a caracterizat comunismul a fost antiintelectualismul. Argumente avem ilustrate 
prin valurile de arestaţi a căror simplă vină era lectura unei cărţi sau frecventarea unei 
biblioteci. 

Noi definiţii ale termenului de „intelectual” am găsit şi în lucrarea profesoarei americane 
Katherine Verdery, Compromis şi rezistență. Cultura română sub Ceauşescu. Din aceeaşi 
dorinţă de definire a termenilor cu care operăm, Verdery parcurge o bibliografie a problemei, 
constatând o altă dimensiune a intelectualului: „persoană care joacă un rol particular în 
societate, în calitate de consilier sau critic al puterii, modelator de valori, legitimator al 
ordinii sociale, paznic al moralității, apărător autonumit al naţiunii sale”?. Amplificând 
definiţia, autoarea scrie că intelectualii sunt „ocupanţii temporari ai unui loc privilegiat în 
formarea şi transmiterea discursurilor şi astfel în constituirea mijloacelor prin care societatea 
este «gândită» de membrii ei, în formarea subiectivitatilor umane. Locul pe care ei îl ocupă 
este prin urmare parte din spaţiul ideologiei şi legitimării, deosebit de alte locuri în acel 
spaţiu prin coordonatele sale : pretenţii de specialist recunoscute la capital simbolic şi la 
cunoaştere, în opoziţie cu ocuparea de posturi politice formale”*. Dacă rolul lor este să 
critice puterea, să impună valori, să apere societatea cu de la sine putere, atunci se impune 
ca un asemenea gânditor să beneficieze de exemplare calităţi morale. Julien Benda, în 
lucrarea sa Trădarea cărturarilor, explica necesitatea ca intelectualii „să se preocupe de 
activitatea pur dezinteresată a spiritului ca oficianti ai justiţiei abstracte, neintinati de nici o 
pasiune pentru vreun obiect lumesc”5. Realitatea secolului XX a fost însă cu totul alta. 
Intelectualii au coborât în arenă, s-au implicat în treburile cetăţii, sanctionand anumite 
direcţii sau aderând entuziast la altele. 


Monica Lovinescu, Diagonale, Editura Humanitas, Bucureşti, 2002, pp. 29-31. 

Comisia Prezidenţială pentru Analiza Dictaturii Comuniste din România, Raport final, coordonatori : 

Vladimir Tismăneanu, Dorin Dobrincu, Cristian Vasile, Editura Humanitas, Bucureşti, 2007, p. 75. 

3. Katherine Verdery, Compromis şi rezistență. Cultura română sub Ceauşescu, Editura Humanitas, 
Bucureşti, 1994, p. 35. 

4. Ibidem, p. 37. 

5. Apud K. Verdery, op. cit., p. 35. 


Ne 


ARGUMENT 11 


Intelectualii şi opţiunile lor 


Pierre Nora observă în revista pariziană Le Débat că, de la apariţia termenului, categoria 
vizată s-a definit în funcţie de totalitarismele secolului, „luptând în ruşine sau glorie, în 
laşitate sau în eroism, ziua şi noaptea”!. 

Monica Lovinescu? atrage şi ea atenţia asupra diferenţei majore între intelectualii care, 
trăind în libertate, alegeau de bunăvoie comunismul şi cei cărora li se impunea, cu mari 
constrângeri. Initial, ideea binelui celor multi care îi motiva pe aderenti era lăudabilă şi 
conformă unui secol progresist, însă aplicarea ideii în ţările care aleseseră sau cărora le 
fusese impus regimul comunist era la ani lumină depărtare de ideal. 

Despre vinovăția şi duplicitatea pro-comunistilor se poate vorbi abia în anii '70, când 
Arhipelagul Gulag a tăcut cunoscut Occidentului realitatea crudă şi sângeroasă. 

Şi lucrarea profesorului american Stephen Koch, Sfârşitul inocentei, dezvăluie, plecând 
de la arhivele sovietice, complicitatea intelectualilor apuseni cu agenţii Cominternului încă 
din anii '40, deci e greu de vorbit despre inocenta tovarăşilor de drum. Totuşi, în ciuda tot 
mai numeroaselor dovezi, mulţi dintre intelectuali încă se raportează la butada „prefer să 
greşesc cu Sartre, decât să am dreptate cu Aron”, astfel explicându-se inclusiv blocajele şi 
acuzele aduse lui Stéphane Courtois şi echipei sale de istorici pentru Cartea neagră a 
comunismului”. 

Dar dacă într-o piaţă a ideilor liberă precum cea occidentală, nostalgia comunismului e 
încă atât de pătimaşă, cum am putea explica aceeaşi stare de lucruri pentru societatea 
românească. Apusul nu a cunoscut opresiunea şi abuzurile comunismului, în succesiunile 
lui istorice, deci nu are experienţa proprie, dar Romania? Care este scuza ei? Aceeaşi ! 
Dispariţia unei ideologii care te-a sedus sau constrâns toată viaţa, funcţiile sau privilegiile, 
cât mai ales monopolul poziţiilor cu ecou în societate au determinat această stare de lucruri. 


Despre intelectuali şi comunism 


Bibliografia problemei abordate de prezenta lucrare este deosebit de amplă, titlurile ocupând 
zeci de pagini, fapt ce denotă preocuparea pentru înţelegerea fenomenului. În condiţiile în 
care o problemă trebuie prezentată, pe cât posibil, în exhaustivitate se resimte acut accesul 
tardiv şi trunchiat la arhivele comunismului, fie ele publice sau secrete. Implicarea marilor 
nume literare sau ştiinţifice în politica partidului este doar parţial documentată, cauza 
principală fiind aceeaşi : imposibilitatea accesului la sursele primare. Apoi maniera filtrată 
şi deosebit de tardivă în care dosarele poliţiei secrete au ajuns pe mesele cercetătorilor a 
lăsat loc speculațiilor de tot felul. 

Reconversia elitei comuniste în noua clasă conducătoare după 1989 a fost un nou factor 
pentru amestecarea apelor. Sintagmele „toţi am fost disidenti”, „toţi am fost turnători” au 
eliminat din start orice discuţie argumentată despre implicare, vinovăţie şi consecinţe. 
Monopolul arhivelor păstrat şi după 1990 de foştii activişti comunişti a determinat o 
cosmetizare a fostei realităţi, care a dus la concluzii parţiale sau chiar false. 


1. Monica Lovinescu, op. cit., p. 191. 
2. Ibidem. 
3. Stéphane Courtois, Cartea neagră a comunismului, Editura Humanitas, Bucuresti, 1998. 

Lipsa accesului la surse primare a influenţat problematica aflată în studiu. Faptele nu 
erau cunoscute, iar cercetătorii se vedeau obligaţi să le facă întâi publice, de aceea unele 
lucrări sunt mai ales factologice. 

Prima analiză profundă aparţine profesoarei americane Katherine Verdery, care publică, 
in 1994, lucrarea Compromis şi rezistenţă. Cultura română sub Ceauşescul, observând 
maniera totală în care scriitorii români se fac purtătorii mesajului ideologiei oficiale, chiar 
dacă, de la un anumit punct, partidul pierde controlul asupra semnificatiilor mesajului 
difuzat către publicul cititor. Lucrarea analizează societatea românească sub asaltul discursului 
naţionalist al propagandei ceauşiste, perspectivă care este meticulos rediscutată şi de criticul 
Mircea Martin într-o serie de şase articole publicate în săptămânalul 22 între septembrie 
2002 şi martie 2003. Explicând de ce intelectualii români au aderat la politica partidului 
după ce aproape douăzeci de ani fuseseră constrânşi să-şi reprime „iubirea de moşie” în 
schimbul „luptei de clasă”, Martin precizează : „noua orientare... printre altele, promitea 
să relegitimeze acele domenii, să încurajeze specializarea şi să le restaureze demnitatea 
profesională”. Flexibilizarea tematicii abordate, restaurarea unei tradiţii autohtone şi repunerea 
în circuit a unor mari autori români pot lămuri adeziunea iniţială. 

Stelian Tănase prezintă radiografia ultimului val de teroare întreprins de regimul comunist 
asupra societăţii româneşti într-o lucrare triplu editată care poate trece cu uşurinţă drept 
cărţi diferite, Anatomia mistificării (1997, 2003, 2009. Procesul Noica-Pillat este un bun 
prilej pentru o analiză a întregii intelectualitati româneşti a deceniului al şaselea, discutând 
modul în care regimul recompensa angajamentul sau condamna opoziţia. 

Cercetările Anei Selejan detaliază relaţiile literaturii cu totalitarismul în faza lui iniţială. 
Lucrarea Trădarea intelectualilor. Reeducare şi prigoană (ed. a Il-a, 2006) trece in revistă, 
pe baza surselor directe, produsele realismului socialist cu citate exacte, demonstrând astfel 
aberatia creaţiilor prin simpla lor expunere. 

Lucrările criticului literar Eugen Negrici tratează şi ele problema relaţiilor dintre 
comunism şi creaţia literară, cele două volume (proza şi poezia) ale cărţii Literatura română 
sub comunism (2002, 2003)* dezbat clinic operele creatorilor de literatură, fără vreo iluzie 
asupra valorii lor, considerând literatura ultimilor cincizeci de ani o patologie. Referindu-se 
la temele impuse de partid, Negrici le reproşează scriitorilor şi poeţilor tocmai ocolirea 
acestora. Dacă indicatia era să scrii despre realităţile de zi cu zi, unde sunt operele despre 
drama închisorilor şi abuzurilor, despre dispariţia satelor sau a bisericilor, despre lipsa 
bunurilor stringente ? Deci scriitorii nu şi-au asumat total rolul de oglindă a socialismului, 
ci doar au scris la comandă despre ce era voie. 

O altă lucrare dedicată relaţiei intelectualilor cu regimul comunist este cea semnată de 
Alexandra Tomita, O istorie „glorioasă ”. Dosarul protocronismului românesc (2007)5. Cu 
ştiinţă şi spirit critic, autoarea trece peste stigmatul de nomen odiosum al protocronismului, 
introducându-ne în peisajul fenomenului, detaliind cine erau protocroniştii, ce doreau, „ce-i 
mâna pe ei în luptă”. Alexandra Tomita semnează şi un foarte interesant articol despre cultul 
personalităţii în anii '80 în cuprinsul lucrării noastre. 


Vezi nota 4. 

Stelian Tănase, Anatomia mistificării, Editura Humanitas, Bucureşti. 

Ana Selejan, Trădarea intelectualilor. Reeducare şi prigoand, Editura Cartea Românească, Bucuresti. 
Eugen Negrici, Literatura română sub comunism, Editura Fundaţiei Pro, Bucureşti. 

Alexandra Tomita, O istorie „glorioasă”. Dosarul protocronismului românesc, Editura Cartea 
Românească, Bucureşti. 


AUN- 


ARGUMENT 13 


Scuze, justificări 


În cazul intelectualilor, mai ales al scriitorilor, una dintre justificările privind implicarea în 
acţiunile unui regim nociv social a fost subminarea din interior a sistemului. O poziţie 
importantă, aşa cum pretindeau privilegiatii cu pretenţii, oferea posibilitatea promovării 
valorilor reale. Dar aceeaşi poziţie importantă obliga şi la demisii morale, mereu mai 
ample. Scriitorii au relatat despre interogatoriile care se desfăşurau în cabinetul preşedintelui 
Uniunii Scriitorilor după revenirea din călătoriile în Apus, iar dosarele au păstrat clar 
numele celor cu care Securitatea lucra îndeaproape pentru influențarea sau manipularea 
anumitor recalcitranti. 

A doua scuză a intelectualilor români a fost „rezistenţa prin cultură”, micile şopârle 
ascunse sub sintagme elucubrante care creau o complicitate tacită între autori şi public. 
Dacă însă colaborarea unui Tudor Vianu cu regimul comunist are ca justificare faptul că 
generaţii de studenţi au învăţat estetică la cursuri de cea mai bună calitate academică, 
aceleaşi generaţii de studenţi învățau tot de la Vianu practicarea lipsei de morală în acţiunile 
cotidiene. 

Interpretările critice asupra culturii din perioada comunistă au generat un val de 
culpabilizări şi acuze reciproce. În perioada tranziţiei, în mediile intelectuale româneşti a 
avut loc o dezbatere aprinsă în legătură cu semnificaţiile termenului de „rezistenţă culturală”. 
Ca răspuns la diverse acuze de ,,colaborationism” difuz şi de sprijinire a vechiului regim 
comunist, unii intelectuali au invocat faptul că au reprezentat, prin opera lor ca atare şi prin 
refuzul de a scrie la comandă, o formă de rezistenţă pasivă. Dar, în felul acesta, afirma 
Adrian Marino, sensurile noţiunii se dilată şi „se ajunge adesea până acolo încât se poate 
pretinde că orice act de cultură, sub vechiul regim, a constituit un act de rezistenţă”, iar sub 
această formulă se pot adăposti, fără nici o demarcaţie, „şi cei care au beneficiat de grațiile 
regimului, şi cei ce au suferit din cauza lui”l. În această situaţie, tendinţa unor intelectuali 
de a-şi fabrica certificate de „contestatari” şi de „disidenţi” a trezit o reacţie de respingere 
a termenului, care s-a asociat cu reproşul adus intelectualitatii româneşti de a fi profesat 
doar o ,,disidenta de tip intelectualist”, fiind dezinteresată de problemele sociale grave. Unii 
analişti au procedat, deci, la demitizarea acestei formule de „rezistenţă culturală”. 


Structura volumului 


Lucrările generale cuprinse în volum se referă la modalităţile prin care regimul îşi extindea 
controlul asupra vieţii culturale, infestând întreaga societate cu ideologie şi propagandă. 

Articolele tinerilor istorici Gabriel Catalan şi Liviu Pleşa se completează în mod fericit 
prin prezentarea, de la general la particular, a modului în care regimul comunist înţelegea 
să opereze. Eliminarea vechii şcoli istoriografice româneşti prin recluziune penitenciară sau 
marginalizare socială a fost îndeaproape urmată de controlul istoricilor şi al temelor lor, 
exercitat prin intermediul poliţiei politice. 

Cercetătorul german Peter Weiss ne oferă o inedită analiză despre relaţiile de natură 
culturală între state supuse rigorilor comuniste în privinţa libertăţii de exprimare şi creaţie. 
Vizita scriitorului Giinter Grass la Bucureşti în 1969 şi inflexibilitatea acestuia în faţa 

imixtiunii activiştilor în acţiunile sale reprezintă un prilej pentru reflectarea noilor realităţi 
pe care Cortina de Fier le-a creat. 

Ioana Macrea-Toma scrie despre primele decenii ale comunismului şi formele de 
institutionalizare a scriitorilor pentru supraveghere şi blocaj. Autoarea ne prezintă gradele 
de control şi manipulare pe care politicul le exercită prin încadrarea scriitorilor în Uniunea 
de branşă. Retributiile, privilegiile, stipendiile, difuzarea literară prin revistele şi editura 
proprii anulează în mare măsură pretenţiile de independenţă ale autorilor de literatură. 
Evident că a fi membru al Uniunii nu însemna automat şi adeziunea la politica oficială, însă 
era imposibil să fii un scriitor celebru fără a fi membru al Uniunii. 

O perspectivă originală ne oferă articolul profesorului George Ardeleanu, „Hermeneuţii 
Securităţii (o fabulă tragi-comică)”. Plecând de la dosarele personale întocmite de Securitate 
anumitor scriitori, autorul dezvăluie maniera în care poliţia secretă intervenea până în 
conştiinţa scriitorului prin hermeneutii săi, critici literari benevoli sau ocazionali. Analizele 
pe text îi vizează pe Constantin Noica, N. Steinhardt, Marin Preda, loan Alexandru şi 
Mircea Cărtărescu. 

Modalitatea în care societatea românească, prin scriitori, activişti, ziarişti, oameni de 
ştiinţă, a aderat la cultul personalităţii lui Ceauşescu şi a familiei sale ne este descrisă de 
Alexandra Tomita în articolul „Cântând afonia puterii. Cultul personalităţii in Romania 
ceauşistă”. Toate acele date ale aniversărilor, mitingurile, omagiile, volumele, premiile şi 
medaliile ne sunt prezentate pentru a înţelege cum s-a ajuns la supradimensionarea unor 
personaje în personalităţi. 

Despre ultimele zile dinaintea căderii comunismului şi realităţile de după Cortina de 
Fier scriu cercetătorii Sergiu Gherghina şi Ionut Trăistaru, prezentând însă mistificarea, 
cosmetizarea sau chiar minciuna grosolană pe care ziariştii de la Lumea le operează în 
reflectarea în paginile săptămânalului. Rizibil ni s-a părut felul în care responsabilii 
comunişti hotărau completarea paginilor revistei cu relatări despre China sau Coreea de 
Nord atunci când evenimentele din ţările vecine erau imposibil de manevrat ideologic. 
Frânturi din realitatea reformatoare a statelor vecine pătrund în filele revistei doar mult prea 
târziu, atunci când lucrurile fuseseră tranşate de mult timp. 

Prin studiile de caz alese prezentăm ambele feţe ale existenţei intelectualului în comunism : 
de la intelectualul angajat în construirea regimului şi modul în care acesta din urmă a înţeles 
să răsplătească fidelitatea şi devotamentul (Miron Constantinescu şi Vasile Mârza), până la 
cazuri ale unor scriitori care au luptat întreaga lor existenţă împotriva cenzurii comunismului 
şi Securităţii. Scriitorii s-au văzut în situaţia de a opta politic din cauza imenselor presiuni 
pe care ideologia le impunea. Unii au fost incapabili să-şi negocieze conştiinţa, uneori cu 
preţuri inestimabile. Şantajul, iniţial camuflat, apoi de-a dreptul brutal exercitat de Securitate 
asupra Ecaterinei Bălăcioiu-Lovinescu pentru racolarea Monicăi ca agent al statului comunist 
a costat-o viaţa, iar modul în care această opţiune a mamei a influenţat viaţa fiicei este 
sensibil detaliat de studiul Iuliei Vladimirov. 

Consecințele confruntărilor fatise cu politica partidului sunt suportate şi de Adrian 
Marino sau de Ion D. Sîrbu. Textul despre refuzurile lui Marino semnat de Simona-Maria 
Pop reflectă opţiunea intelectualului trăitor în comunism care se vede închis, trimis cu 
domiciliu forţat, apoi marginalizat întreaga sa viaţă în condiţiile monopolului statului asupra 
mijloacelor de remunerare a producţiilor literare. Totuşi, Marino găseşte o modalitate de a 
ocoli restricţiile, realizând o revistă de mare ţinută ştiinţifică şi lucrări considerabile şi 
demonstrând astfel că e nevoie doar de voinţă şi tenacitate pentru a supravieţui literar. 

Cazul lui Ion D. Sîrbu prezentat de Clara Mareş vorbeşte despre confruntarea făţişă şi 
cotidiană cu Securitatea şi instrumentele ei: microfoane, informatori, urmăriri, avertizări, 
şantaje. Analizând dosarul personal al lui I.D. Sîrbu, observăm modalitatea continuă de 

luptă cu regimul totalitar, care nu voia doar angajamentul verbal, scris, ci şi cele mai intime 
gânduri, totalitatea fiinţei umane. Cu politeţe şi fermitate, mereu vertical, mereu lucid, 
Sîrbu iese victorios din marea bătălie, sertarele sale pline cu texte interzise de cenzură 
confirmând-o. 

Cele cinci recenzii se integrează temei propuse, completând un cerc imaginar : sociologia 
patronată de Miron Constantinescu în deceniul al şaselea este rediscutată din perspectiva lui 
Cătălin Zamfir, represiunea comunistă din domeniul istoriografiei şi împotriva istoricilor 
este prezentată şi din poziţia de martor şi subiect a lui Dinu Giurescu. 

Angajamentul intelectualilor fata de comunism este dezvăluit fără urmă de tăgadă în 
recenzia după Antologia ruşinii gândită de Virgil Ierunca. 

Printre cele mai nocive categorii sociale în timpul comunismului, ca impact şi consecinţe, 
imediate sau pe termen lung, se numără cea a activiştilor. Recenzia lucrării profesorului 
Tismăneanu, Perfectul acrobat Leonte Răutu. Măştile răului, ilustrează implicaţiile nefaste 
ale propagandei obtuze şi inflexibile pentru literatura română. În acelaşi registru, analiza 
lucrării Activistii mărunți. Istorii de viaţă prezintă justificările actorilor direct implicaţi în 
supunerea şi controlul societăţii româneşti de către regimul comunist. 

Pentru textele prezentate în acest număr al Anuarului I.I.C.C.R. am ales să introducem 
un mic rezumat în limba engleză, urmat de câteva cuvinte-cheie care pot permite şi 
cercetătorilor străini cunoaşterea temelor abordate. 

Volumul al patrulea al anuarului I.I.C.C.R. prezintă frânturi de reconstituire a unei 
realităţi vechi de douăzeci de ani fără a avea intenţia discutării tuturor aspectelor care 
caracterizează complexele relaţii dintre intelectuali şi regimul comunist. Discuţia rămâne 
deschisă. S-au scurs doar două decenii de postcomunism. Mai avem nevoie de încă mult 
timp pentru a studia şi aprofunda acţiunile şi manifestările comunismului. 


PERSPECTIVE GENERALE 


Gabriel Catalan 


Istoriografia română sub impactul 
modelului sovietic (1947-1955) 


The Stalinist transformation of the Romanian culture and society was the consequence of the 
military Russian occupation of the country and of the political actions of the new government 
leaded by Romanian Communist Party, who imposed the Soviet model by force, terror and 
propaganda. 

Application of this process is gradually, in three big stages (23 August 1944 - 6 March 1945 ; 6 
March 1945 - September 1947 ; end of the year 1947-1948), and finally, in the context of the Cold 
War, the Stalinism was established. It was a total break with the old national culture and the 
western culture and tradition, an absolute isolation of Romania, forced to regress and to limit its 
political and cultural external relationships only at the communist states, having a similar evolution 
and being all ideological systems, under the control of the Soviet Union. 

After 1947-1948 the Agitation and Propaganda Section of the Central Committee of the Romanian 
Communist Party (Iosif Chişinevschi, Leonte Răutu, Mihail Roller, Miron Constantinescu, P. 
Constantinescu-laşi, L. Bânyai) had the control of all the press, schools (universities, too), 
Academy, cultural and scientific institutes and offices, and also of the intellectuals (historians), 
who are, majority of them, like in earlier dictatorships, also like the ensemble of the population, 
the time-servers, very easy convinced to co-operate, through belief, for benefits or under blackmail 
and pressure (C. Daicoviciu, E. Condurachi, A. Oțetea, A. Sacerdoteanu, Ion lonaşcu, Gh. 
Stefan, D. Tudor, G. Oprescu, V. Maciu, D. Berciu, M. Berza, D. Prodan, I. Nestor, C. Moisil, 
Valerian Popovici, Andrâs Bodor, M. Macrea, D. Almas, St. Pascu, D. Berindei, V. Vătăşianu, E. 
Vârtosu, D.M. Pippidi, R. Vulpe, PP. Panaitescu, C.C. Giurescu). 

Very few of them are choosing the permanent resistance and opposition at the communist regime 
and die in the jail (Gheorghe Brătianu) ; others decide to stay in exile (Scarlat Lambrino, Nicoară 
Beldiceanu, Dinu Adameşteanu, Constantin Marinescu, Emil Turdeanu). 

The new Romanian historiography has generated a monolithic speech who was based on a very 
strictly hierarchy of the values, concepts, methods and principles of the historical materialism and 
Marx-Lenin-Stalin dialectics. 

These facts are enough to explain the cultural and moral crises of our times and today historiography 
situation in our country. 


Keywords : historiography, historian(s), intellectual(s), Stalinism, the Academy. 


„Intim legat, prin însăşi natura lui, de viaţa socială, discursul istoric e sincron, în 
ansamblu, cu discursul politic. [...] Numai cine cunoaşte marea expansiune a scrisului 
istoric în perioada interbelică, activă oarecum şi în deceniul următor, îşi dă seama cât de brutală 
a fost ruptura din 1948. Instituţii şi oameni au intrat de-a valma în malaxorul dictaturii 
comuniste. Instituţiile au fost abolite ori li s-a schimbat cu totul orientarea, spiritul. Deruta 
şi teama domneau peste tot, afectând orice domeniu, istoriografia cu atât mai mult” - scrie 
un reputat specialist al istoriografiei române despre începuturile sovietizării acestui domeniu!. 

Spre sfârşitul anului 1947 a început ofensiva comunistă de „reorganizare” a institutelor 
de istorie, în paralel cu desăvârşirea epurărilor din învăţământul superior de specialitate. 
Astfel, cel mai important reprezentant în viaţă al istoriografiei române, Gheorghe Brătianu, 
a fost îndepărtat în octombrie 1947 de la Catedra de Istorie Universală a Facultăţii de Litere 
şi Filosofie din Universitatea Bucureşti, al cărei şef era, precum şi de la conducerea 
Institutului de Istorie Universală „N. Iorga” din Bucureşti, fiind înlocuit cu Andrei Oțetea, 
istoricul de orientare materialistă, cu funcţii de conducere si la A.R.L.U.S., Institutul de 
Studii Româno-Sovietic, Editura Cartea Rusă, „Analele Româno-Sovietice”?. 

Apoi, prin Decretul nr. 148 al Prezidiului Marii Adunări Naţionale a R.P.R. au fost 
desfiinţate toate institutele de profil istoric (Institutul de Studii Bizantine, Institutul de 
Istorie Universală, Institutul de Istorie Naţională din Bucureşti, Institutul de Studii şi 
Cercetări Balcanice, Institutul de Istorie Naţională din Cluj, Institutul de Istorie Naţională 
din Iaşi, Centrul de Studii şi Cercetări privitoare la Transilvania) şi a fost fondat un altul, 
unic, denumit Institutul de Istorie al (Academiei) R.P.R., al cărui prim director era tot 
A. Oțetea, cu două „institute filiale” la Cluj si Iasi. A. Oțetea a fost schimbat în toamna 
anului 1948 cu P. Constantinescu-laşi, ilegalist comunist, cel care ocupa sau avusese 
importante funcţii politice (deputat şi vicepreşedinte al Parlamentului din 1946, ministru al 
Propagandei în 1945-1946) şi culturale (preşedintele Societăţii de Ştiinţe Istorice din R.P.R. 
de la fondarea ei în 1948/1949, vicepreşedinte al Academiei R.P.R. din 1948, şef al 
Catedrei de Istoria R.P.R. din 1947/1948. 

Academia Română fusese şi ea reorganizată şi transformată în Academia R.P.R. prin 
Decretul nr. 76 din 9 iunie 1948*, aproape toţi istoricii (majoritatea celor douăzeci şi doi de 

români şi toţi cei douăzeci şi şapte de străini membri corespondenţi) fiind eliminaţi. Pe 
12 august 1948, la propunerea preşedintelui Consiliului de Miniştri al R.P.R., P. Groza, se 
adopta Decretul Prezidial al Marii Adunări Naţionale a R.P.R. nr. 1454 prin care erau 
numiţi doi „membri titulari” la „secţia de ştiinţe istorice, filosofice şi economico-juridice” : 
Petre Constantinescu-laşi (preşedintele secţiei) şi Barbu Lăzăreanu (secretarul secţiei şi 
directorul Bibliotecii Academiei R.P.R.), era păstrat juristul Andrei Rădulescu şi introdus 
ca „membru titular onorific” Constantin Moisil, numismat de renume şi fost director al 
Arhivelor Statului, ajuns la o vârstă venerabilă şi care mai putea salva ceva din imaginea 
noii secţii!. Spre sfârşitul anului (1-2 noiembrie 1948) au mai fost adăugaţi Mihail Roller, 
Mihail Ralea şi Constantin Balmus între titulari, iar David Prodan şi Emil Condurachi între 
corespondenţi”. De asemenea, au fost păstraţi (confirmaţi) între academicieni doi istorici 
comunişti : Andrei Oțetea şi Constantin Daicoviciu, care fuseseră aleşi membri corespondenţi 
în şedinţele din 27 şi 28 mai 19485, iar în 23 martie 1952, respectiv in 2 iulie 1955, 
Gheorghe Stefan şi Ion Nestor au devenit şi ei membri corespondenţi”. Toate aceste numiri/ 
alegeri (unice până în 1955)° s-au datorat in principal apartenenţei politice şi orientării 
ideologico-profesionale€. La începuturile Academiei R.P.R., în „secţia de ştiinţa limbii, 
literatură şi artă”, istoricul şi criticul de artă George Oprescu, membru corespondent din 
27 mai 1938, era „membru titular onorific””. Dintre titulari, multi au fost răsplătiți pentru 
colaborarea lor la instituirea regimului comunist şi cu funcţii politice importante : miniştri 
(P. Constantinescu-laşi, M. Constantinescu, C. Daicoviciu), ambasadori (I. Jordan, T. Vianu, 
M. Ralea), decani şi rectori (Al. Rosetti, G. Oprescu, E. Condurachi, C. Daicoviciu, A. Oțetea, 
E. Petrovici, C. Balmus)®. De asemenea, în şedinţa din 28 octombrie 1948 a Academiei 
R.P.R., C. Dobrogeanu-Gherea fusese proclamat „în mod spontan şi unanim”, la propunerea 
lui Mihail Sadoveanu, membru de onoare postmortem, alături de alti treisprezece „intelectuali 
progresişti”, dar ulterior a fost adesea criticat pentru erorile sale ideologice şi, în 1951, 
însuşi Gh. Gheorghiu-Dej l-a înfierat într-un raport aniversar al P.M.R.’. 

Aceeaşi purificare politică avusese loc şi în educaţie prin „comprimările”, pensionările 
şi suprimările de posturi succesive din 1947-1948, urmate şi desăvârşite de „reforma 

învăţământului”, prevăzută prin Decretul nr. 175/2 august 1948, emis de Prezidiul Marii 
Adunări Naţionale a R.P.R., prin care era eliminată marea majoritate a cadrelor didactice 
universitare, renumiţii istorici universitari fiind substituiti de profesori din şcolile secundare 
şi intelectuali-activişti, iar facultăţile de Litere şi Filosofie au fost dezmembrate în multiple 
specializări, astfel apărând primele facultăţi de Istorie (apoi Istorie-Geografie sau Istorie- 
-Filosofie)!. Erau suprimate în total vreo trei sute de posturi de profesori şi conferentiari, 
astfel că doar 36% din cadrele universitare existente la Facultatea de Litere şi Filosofie din 
Bucureşti în august 1944 mai rămâneau în funcţie în anul universitar 1948-1949 în Facultatea 
de Istorie-Geografie?. 

Istorici prestigioşi (Gh.I. Brătianu, Alexandru Lapedatu, Nicolae Banescu, Ioan Hudiţă, 
Ion I. Nistor, Victor Papacostea, Teofil Sauciuc-Săveanu, Vasile Grecu, Ştefan Ciobanu, 
Gh. Cantacuzino, George Fotino, loan Lupaş, Silviu Dragomir, Victor Slăvescu, C.C. Giurescu, 
I.D. Ştefănescu, Şt. Manciulea, N.A. Constantinescu, gen. Radu Rosetti, Romulus Cindea, 
Teodor Capidan, Gh. Zane, Şt. Meteş, Petru Caraman, Zenovie Pâclişanu) au fost epurati 
din posturile lor din cercetare, din învăţământ sau de la Academie. Unii dintre ei nici nu au 
mai revenit până la moarte în circuitul publicistic şi ştiinţific istoriografic din ţară (Gh. Brătianu, 
V. Slăvescu, Alexandru Lapedatu, Ştefan Ciobanu, Teodor Capidan, I. Nistor, I. Hudita, 
Z. Pâclişanu), multi au fost arestaţi şi închişi în anii '50 (Gh. Brătianu, I. Hudiţă, A. Lapedatu, 
C.C. Giurescu, V. Papacostea, V. Slăvescu, T. Sauciuc-Săveanu, I. Lupaş, S. Dragomir, 
I. Nistor, Şt. Meteş, Gh. Zane, Z. Pâclişanu, Şerban Papacostea), iar dintre aceştia Al. Lapedatu 
(1950) şi Gh. Brătianu (1953) au murit în detenţie la Sighet’. 

În locul lor a fost „inventată” o nouă elită istoriografică formată din mai vechi istorici 
materialişti (marxişti), o serie de istorici oportunişti, istorici de mâna a doua şi chiar 
profesori de liceu sau activişti comunişti, la care s-au adăugat tineri absolvenţi de istorie 
formaţi în R.P.R. sau U.R.S.S.. 

Principalii istorici marxisti (materialişti) erau : acad. P. Constantinescu-laşi — preşedinte 
al Societăţii de Ştiinţe Istorice şi Filologice între 1949-1977, şeful catedrei de Istoria 
României de la Facultatea de Istorie din Bucureşti între 1948-1962, preşedintele secţiei 
istorice a Academiei R.P.R. în 1948-1960, director al Institutului de Istorie din Bucureşti 


1. Monitorul Oficial, 2-4, 8 şi 16 octombrie 1947 ; Monitorul Oficial, nr. 177/3 august 1948 ; V. Georgescu, 
Politică şi istorie..., p. 11; Ovidiu Bozgan, „Din istoricul Facultăţii de Istorie din Bucuresti in 
perioada 1948-1960”, Analele Universităţii Bucureşti — Istorie, vol. XXXIX, 1990, pp. 93-103 
passim ; G. Catalan, „Rezistență şi compromis...”, pp. 92-93. 

2. Vezi Adina Berciu-Drăghicescu şi O. Bozgan, O istorie a Universităţii Bucureşti. 1864-2004, 
Editura Universităţii din Bucureşti, Bucureşti, 2004, pp. 267-270. 

3. G. Catalan, „Rezistență şi compromis...”, pp. 92-94; V. Georgescu, Politică si istorie..., pp. 11-12 ; 
F. Miller, Politică şi istoriografie..., pp. 98-102; Florin Constantiniu, De la Răutu şi Roller la 
Muşat şi Ardeleanu, Editura Enciclopedică, Bucureşti, 2007, pp. 38-39. 

4. Pentru toate exemplele date mai jos din toate categoriile enumerate vezi Şt. Ştefănescu (coord.), 
Enciclopedia istoriografiei româneşti ; O. Bozgan, „Din istoricul Facultăţii de Istorie...”, pp. 97-102 ; 
Constantin Şerban, „Epurarea cadrelor didactice de la Facultatea de Istorie din Bucureşti. 
1945-1952”, Arhivele Totalitarismului, nr. 4, 1998, pp. 54-63, passim; Vladimir Diculescu, 
„Memoria Institutului de Istorie «N. Iorga». Primii directori”, Revista Istoricd, nr. 3-4/1999, 
pp. 403-408, passim ; loan Scurtu, „Impactul războiului rece asupra istoriografiei româneşti”, Arhivele 
Totalitarismului, nr. 1-2, 2004, pp. 70-73, passim; G. Catalan, „Institutul de Istorie şi Filosofie al 
Academiei R.P.R. (1947-1951)”, Xenopoliana, nr. 3-4/1998, pp. 141-152, passim ; Gabriel Marin, 
„La Faculté d’Histoire de l’Université de Bucarest pendant le communisme” , Analele Universității 
Bucuresti — Istorie, vol. XLVI, 1997, pp. 108-113, passim ; Constantin Preda, „Societatea Numismatică 
Română la un secol de la înfiinţare. Istoric, 2003”, www.geocities.com/societateanumismaticd 
română/istoric.htm, accesat pe 15.03.2008 ; F. Constantiniu, De la Răutu..., pp. 40-143, passim. 

între 1948-1953 şi vicepreşedinte al Academiei R.P.R. între 1948-1955, vicepreşedinte al 
Parlamentului între 1946-1953 şi ministrul Cultelor între 1953-1957; acad. A. Oțetea — 
director al Institutului de Istorie din Bucureşti între 1947-1948 şi 1956-1970; Miron 
Constantinescu - membru al C.C. al P.C.R. din 1945, director la Scînteia între 1945-1949, 
secretar al Comitetului P.M.R. Bucureşti din 1945, ministrul Minelor şi Petrolului în 
perioada 1948-1949, şef al catedrei de Materialism dialectic şi istoric la Universitatea 
Bucureşti în anii 1948-1951, preşedintele Comitetului de Stat al Planificării între 1949-1955, 
vicepreşedinte între 1954-1955 şi în 1957, respectiv între 1955-1957 prim-vicepreşedinte al 
Consiliului de Miniştri, ministrul Învăţământului între 1956-1957, directorul Institutului de 
Istorie a Partidului în 1958, apoi adjunct al directorului până în 1962. 

Din mulţimea de oportunişti” îi menţionăm pe : acad. C. Daicoviciu — decan al Facultăţii 
de Litere şi Filosofie din Cluj între 1944-1945, după ce fusese şi între 1940-1941, director 
al Institutului de Istorie şi Arheologie din Cluj între 1949-1973 şi al Muzeului de Istorie a 
Transilvaniei între 1945-1973, rector al Universităţii din Cluj în 1957-1968; acad. Emil 
Condurachi - decan al Facultăţii de Istorie-Geografie din Bucuresti în 1948-1950, director 
al Institutului de Arheologie din Bucureşti în 1956-1970 şi preşedinte al Societăţii Numismatice 
Române între 1958-1983; acad. David Prodan; acad. Constantin Moisil - preşedinte al 
Societăţii Numismatice Române între 1933-1958 ; acad. Ion Nestor - director al Muzeului 
National de Antichităţi între 1947-1950; Aurelian Sacerdoteanu - director al Arhivelor 
Statului între 1938-1953 şi decan al Institutului de Arhivistică, Bibliologie şi Muzeografie 
între 1948-1950; acad. George Oprescu - decan al Facultăţii de Litere şi Filosofie din 
Bucureşti între 1945-1948 şi director al Institutului de Istoria Artei din Bucureşti între 
1949-1969 ; acad. Constantin Balmus - director al Muzeului Naţional de Antichitati între 
1950-1952 ; P.P. Panaitescu; Mihai Berza ; Dionisie M. Pippidi; Sigismund Jaki ; Dorin 
Popescu - director adjunct al Muzeului National de Antichităţi, apoi al Institutului de 
Arheologie din Bucureşti între 1952-1970; Emil Vârtosu; Mircea Petrescu-Dambovita ; 
Valeria Costăchel ; Hortensia Dumitrescu - director adjunct al Muzeului National de 
Antichitati între 1948-1952 ; Teodor Naum; Nicolae Georgescu-Tistu ; Damian Bogdan ; 
Nicolae Corivan ; Ioan Moga - decan al Facultăţii de Litere şi Filosofie/Istorie din Cluj 
între 1945-1949 şi director al Institutului de Istorie din Cluj între 1945-1949; Nicolae 
Grigoraş; Andras Bodor - decan al Facultăţii de Istorie a Universităţii „Bolyai Janos” din 
Cluj între 1950-1956 ; Pavel Apostol; Radu Vulpe ; Stefan Pascu ; Ilie Grămadă - decan al 
Facultăţii de Istorie-Geografie din Iasi în octombrie-noiembrie 1948; Francisc Pall; 
Valentin Al. Georgescu; Mihail P. Dan; Costache Cihodaru; Mihail Macrea - decan al 
Facultăţii de Istorie „V. Babeş” din Cluj între 1950-1959; Virgil Vătăşianu; Dumitru 
Ciurea ; Nicolae Lascu; Maria Holban; Kurt Horedt. 

Istorici „second hand” şi improvizati din profesori de învăţământ preuniversitar, arheologi, 
bibliotecari sau muzeografi au fost: acad. Gh. Ştefan - decan al Facultăţii de Istorie din 
Bucureşti între 1950-1953 şi 1959-1966, director al Muzeului Naţional de Antichitati între 
1952-1956 ; Dumitru Tudor - decan al Facultăţii de Istorie din Iasi între 1948-1954 şi decan 
al Facultăţii de Istorie din Bucureşti între 1956-1957 ; Iorgu Stoian ; Gh. Georgescu-Buzău ; 
Vasile Maciu - directorul Arhivelor Statului între 1953-1956, directorul adjunct al Institutului 


* Desigur, între ei existau unele diferente, fiecare având propriile calibre, motivații şi grade de 
vinovăţie. De pildă, C. Daicoviciu a fost un notoriu colaborationist al tuturor regimurilor politice 
sub care a activat, în timp ce D. Prodan s-a mulţumit să accepte avantajele oferite de comunişti şi 
să se abţină de la exprimarea publică a criticilor şi a nemulțumirilor pe care le acumula constant, 
după cum susţinea, cam tardiv, în memoriile sale, care au fost redactate şi publicate pe baza unor 
amintiri şi a unor însemnări secrete din acea epocă. 

de Istorie din Bucureşti între 1956-1957 şi decan al Facultăţii de Istorie din Bucureşti între 
1957-1959; Ion Ionascu - directorul Arhivelor Statului între 1953-1956 şi directorul 
Muzeului de Istorie a Municipiului Bucuresti între 1956-1959; Dumitru Berciu ; Valerian 
Popovici — directorul ştiinţific adjunct, iar din 1952 directorul Institutului de Istorie şi 
Filologie/Arheologie din Iaşi între 1949-1967; Dumitru Berlescu ; Bujor Surdu; Eliza 
Campus; Dumitru Almaş; Iosif Pataki; Constantin Turcu; Mauriciu Kandel; Barbu 
Câmpina - alias Fridman; Gh. Haupt; Laetitia Lăzărescu Ionescu - directorul adjunct al 
Institutului de Istorie din Bucureşti între 1948-1952; Victor Cheresteşiu - directorul 
Institutului de Istorie din Bucureşti între 1953-1956 şi director adjunct al Institutului de 
Istorie şi Arheologie din Cluj între 1957-1971 ; Béla Csélenyi - decan al Facultăţii de Istorie 
a Universităţii „Bolyai Janos” din Cluj între 1956-1959; Alexa Csetri. 

Printre cei mai cunoscuţi activişti comunişti transformați în istorici se aflau: acad. 
Mihail Roller — şeful catedrei de Istoria R.P.R. la Academia Militară „I.V. Stalin” între 
1948-1955, vicepreşedintele Academiei R.P.R. între 1949-1954, directorul adjunct al 
Institutului de Istorie a Partidului între 1955-1958 ; Grigore Preoteasa — redactor al revistei 
Studii şi cercetări de istorie medie, dar şi secretar al C.C. al P.M.R. şi ministru de Externe ; 
Constantin Pârvulescu - directorul Institutului de Istorie a Partidului între 1953-1958; 
Nicolae Goldberger - directorul adjunct al Institutului de Istorie a Partidului între 1958-1970 ; 
Aron Petric ; Aurel Roman - fost Rosman, directorul adjunct al Institutului de Istorie din 
Bucuresti între 1953-1955 ; Jean Livescu - directorul Institutului de Istorie şi Filologie din 
Iaşi între 1949-1952 şi rectorul Universităţii din Iasi în anii '50; Florenţa Rusu - decan al 
Facultăţii de Istorie din Bucureşti între 1953-1956 ; Gavrilă Istrate - decan al Facultăţii de 
Istorie din Iasi între 1954-1960; Nicolae Popescu-Doreanu ; Ladislau Bányai - rectorul 
Universităţii „Bolyai Jânos” din Cluj între 1952-1956 şi director adjunct al Institutului de 
Istorie din Bucureşti între 1958-1967 ; Gh. Matei ; Vasile Liveanu - alias Izidor Olivenbaum ; 
Nicolae Deleanu ; Eugen Stănescu; Clara Cusnir-Mihailovici — directorul Institutului de 
Istorie a Partidului între 1951-1953 şi al Muzeului de istorie a P.M.R. între 1954-1965; 
Solomon Ştirbu ; Vasile Varga - directorul adjunct al Institutului de Istorie a Partidului între 
1951-1953 ; Saşa Muşat - alias Abraşa Glanzstein ; Barbu Zaharescu - directorul adjunct al 
Institutului de Istorie a Partidului între 1954-1955; Matei Ionescu; col. A. Maltopol - 
directorul Muzeului Militar Central între 1957-1959. 

Îi amintim, de asemenea, şi pe câţiva din tinerii absolvenţi de istorie formaţi în 
R.P.R. sau U.R.S.S.: Enric Frances ; Silvia Ioanid, căsătorită Popescu-Ialomita - fiica lui 
P. Constantinescu-laşi ; Dan Berindei ; Gheorghe Tutui; Lia Lehr - nepoata de soră a lui 
M. Roller ; Didi Rosenzweig! ; Nicolae Ciachir ; Nicolae Petreanu ; Traian Udrea ; Eufrosina 
Ursu-Popescu; Samu Benkő; Ştefan Ştefănescu ; Iosif Kovacs; Traian Florea Lungu; 
Nicolae Fotino ; Jeaneta Benditer ; Zorin Zamfir ; Radu Manolescu; Nicolae Copoiu ; 
Gh. Căzan ; Liuba Pohilă Iancovici ; Ion Negoiu ; Alexandru (Samy) Vianu ; Florentina Coman, 
căsătorită Căzan ; Constantin Corbu ; Florentina Alexandrescu, căsătorită Preda ; Vasile 
Hurmuz ; Ion Gheorghiu; Nathan Lupu; Ludovic Vajda; Ion Sendrulescu; Ludovic 
Demâny ; Ligia Bârzu; Samuil Goldenberg. 

Cei mai multi dintre toţi aceştia erau membrii ai P.M.R. sau ai U.T.M., iar câţiva au fost şi 
demnitari ai statului comunist, fiind numiţi ministri (P. Constantinescu-Iasi, M. Constantinescu, 
C. Daicoviciu) sau aleşi deputaţi pe listele F.N.D. in 1948, alături de Leonte Răutu - 
Buzău ; C. Parhon - Dâmboviţa; M. Ralea - Fălciu; şi Tr. Săvulescu - Rm. Sărat 


1. Acesta era în anii '50, alături de Mauriciu Kandel, în conducerea biroului organizaţiei de partid din 
cadrul Facultăţii de Istorie a Universităţii Bucureşti, având funcţia de secretar/organizator, dar ambii 
sunt descrişi ca „stalinişti de omenie” - vezi F. Constantiniu, De la Răutu..., pp. 43, 73-74. 

(L. Bányai - Bihor; C. Balmus - Botoşani; M. Constantinescu - Covurlui; M. Roller şi 
A. Oțetea - Dorohoi ; C. Daicoviciu - Sibiu ; P. Constantinescu-Iaşi - Tutova)... Dintre toţi, 
P. Constantinescu-laşi era cel mai „titrat” : ministru al Informaţiilor (1945-1946), deputat 
B.P.D. şi vicepreşedinte al Camerei Deputaţilor (1946-1948), vicepreşedinte al Marii 
Adunări Naţionale (1948-1953), director al Institutului de Istorie şi Filosofie al Academiei 
R.P.R. (1948-1953), membru titular, şef de secţie şi vicepreşedinte al Academiei R.P.R. 
(1948-1955), ministrul Cultelor (1953-1957). 

Astfel, s-a format „frontul istoric”, bazat pe „strategia organizatorico-represivă instrumentată 
de responsabilii C.C.-ului” (mai ales Iosif Chişinevschi, Leonte Răutu, M. Roller): 
„destituiri succesive, mobilizarea permanentă a istoricului, stricta supraveghere a activităţii 
lui”?. 

Directivele sovietice şi româneşti de partid (Stalin*, Molotov, JdanovS, Visinski, Gheorghiu- 
-Dej, Pauker, Chişinevschi) erau transmise breslei istoricilor de către cerberul istoriografiei 
interne de atunci, M. Roller, care veghea şi la aplicarea lor, impunându-şi propriile 
interpretări şi idei€. Iată cum îl descrie Gh. Zane pe fiul cantorului de la sinagoga din 
Buhuşi : „De la catedră vocifera şi gesticula ca un descreierat, insulta, în numele marxismului, 
pe cei de faţă — aducea injurii întregii istorii româneşti, terfelea pe toţi oamenii de seamă din 
trecut, debita nişte enormitati, de rămâneam înmărmuriţi””. 

La rândul lui, comunistul veteran P. Constantinescu-laşi îl cita pe liderul suprem al 
P.M.R., Gh. Gheorghiu-Dej, cerând rescrierea istoriei româneşti astfel încât toate evenimentele 
ei majore să fie tratate ca „verigi ale unui acelaşi lanţ, etape diferite ale aceluiaşi proces de 
făurire prin lupta poporului muncitor a unui regim de democraţie populară în tara noastră”ă, 
ceea ce dezvăluia „un model de schiţă teleologică, triumfalistă, a istoriei”, iar Traian 
Săvulescu, preşedintele Academiei R.P.R., indica istoricilor „studiul problemelor nelămurite” 
şi mai ales „legăturile cu popoarele slave şi Bizanțul”. 

Principalele teme prioritare abordate de „noua istoriografie” a R.P.R. erau legate de 
ideologia comunistă: mişcările sociale şi lupta de clasă (răscoalele sclavilor, ţăranilor, 
revoltele orăşenilor, grevele şi mişcările muncitoreşti, istoria sindicatelor, istoria mişcării 
muncitoreşti şi a socialismului), cercetările arheologice (cu rolul de a elucida necunoscutele 
preistoriei şi ale „mileniului întunecat” prin sublinierea importanţei apariţiei sclavagismului 
şi a etapei descompunerii societăţii primitive, respectiv a rolului scitilor în etnogeneza şi 
civilizaţia geto-dacilor şi a slavilor pentru etnogeneza şi civilizaţia medievală românească), 
periodizarea marxistă a istoriei româneşti (bazată pe împărţirea în epoci după criteriile 


1. Scînteia, 1 aprilie 1948, p. 3 apud F. Miller, Politică şi istoriografie..., p. 119. 
Vezi Enciclopedia istoriografiei româneşti, pp. 106-107 şi 365 ; O. Bozgan, „Din istoricul Facultăţii 
de Istorie...”, p. 102. 

3. Andi Mihalache, Istorie şi practici discursive in România „democrat-populară ”, Editura Albatros, 
Bucuresti, 2003, p. 63; V. Georgescu, Politică şi istorie..., p. 9. 

4. *%*, „Despre nationalism”, Studii, nr. 3/1948, p. 12; ***, „Despre patriotismul sovietic”, Studii, 

nr. 3/1948, p. 13; F.V. Constantinov, „Desvoltarea materialismului istoric de către Lenin şi Stalin”, 

Studii, nr. 4/1949, pp. 37-65. 

Ion Banu, „Despre opera ştiinţifică a lui A.A. Jdanov”, Studii, nr. 4/1948, pp. 88-100. 

Al. Zub, „Anul istoriografic 1948”, p. 64. 

Gheorghe Zane, Memorii. 1939-1974, Editura Expert, Bucuresti, 1997, pp. 167, 175. 

Petre Constantinescu-laşi, „Despre activitatea din domeniul istoriei şi literaturii”, comunicare 

prezentată în şedinţa plenară a Academiei R.P.R. din 1 noiembrie 1948, Analele Academiei R.P.R., 

1948-1949, Editura Academiei R.P.R., Bucureşti, 1949, p. 13. 

9. Al. Zub, „Anul istoriografic 1948”, p. 66. 

10. Traian Săvulescu, „Ştiinţa, literatura, arta şi slujitorii lor în R.P.R.”, Analele Academiei R.P.R., 
1948-1949, p. 120. 

social-economice şi ideologice specifice materialismului istoric), strânsele relaţii româno-ruse 
(cu accent pe influenţa pozitivă şi ajutorul dat românilor de popoarele rus şi ucrainean de-a 
lungul istoriei), istoria U.R.S.S. şi a comunismului mondial (spiritul internationalist în 
istoriografie), interdisciplinaritatea istoriei cu literatura, lingvistica, artele, filosofia, economia, 
geografia, ştiinţele sociale (cu accent pe limba rusă, economia politică, sociologia şi filosofia 
marxist-leninist4)!. 

Semnificativă ni se pare in acest sens analiza statistică (semnalăm eroarea de calculare 
a procentelor) realizată de istoricul Florin Miller în lucrarea sa de doctorat în legătură cu 
datele cantitative referitoare la colectivele de lucru şi comunicările din primul trimestru al 
anului 1949 de la Institutul de Istorie şi Filosofie al Academiei R.P.R., din care rezultă că 
problemele arheologice, perioada secolelor XVI-XVII şi editarea izvoarelor istorice medievale, 
moderne şi contemporane, dar şi mişcarea antifascistă şi naşterea regimului de democraţie 
populară erau subiectele predilecte ale cercetătorilor (din şaisprezece comunicări, 50% se 
refereau la Antichitate, 25% la Evul Mediu, 12,5% la epoca modernă şi 12,5% la era 
contemporană/ „ideologice”Y. 

De asemenea, remarcăm importanţa excursului analitic pe care-l face istoricul Andi 
Mihalache în lucrarea sa de doctorat asupra instrumentelor tipice istoriografiei comuniste : 
şedinţa (de colectiv, de comunicări, de analiză şi bilanţ, lărgită), critica, autocritica, 
angajamentul, prefața, citatul (îndeosebi referinţa la clasicii marxism-leninismului, stalinismului 
şi comunismului românesc), conferinţa (discursul ştiinţific public), referatul, cursul, recenzia, 
dezbaterea, discuţia, toate legate, bineînţeles, de omniprezenta limbă de lemn”. 

Alături de „reformatele” instituţii academice şi universitare de profil istoric amintite 
(Secţia de ştiinţe istorice, filosofice şi economico-juridice a Academiei R.P.R., Institutul de 
Istorie şi Filosofie al Academiei R.P.R. cu cele două institute filiale de la Cluj şi Iaşi, 
facultăţile de Istorie din universităţile de la Bucuresti, Iasi, Cluj), funcționau în continuare mai 
vechile (1946-1947) instituţii istorice de model sovietic : Institutul de Studii Româno-Sovietic(e), 
care colabora strâns cu A.R.L.U.S.-ul şi Muzeul Româno-Rus, condus de Scarlat Callimachi, 
cu filiale în douăzeci şi şapte de oraşe, patronat tot de A.R.L.U.S. (ca şi Editura şi Librăria 
Cartea Rusă, Casa Prieteniei Româno-Sovietice s.a.)*. 

Mai existau (unele pentru scurtă vreme) câteva instituţii specializate în arheologie sau 
alte ştiinţe auxiliare ale istoriei, limbi clasice, arte: Muzeul Naţional de Antichitati (din 
1949 a fost preluat de Academia R.P.R., iar din 1956 era o secţie în cadrul nou infiintatului 
Institut de Arheologie al Academiei R.P.R., condus de E. Condurachi), Institutul de 
Arhivistică, Bibliologie şi Muzeografie de pe lângă Arhivele Statului (desfiinţat în 1950, 
personalul fiind preluat de facultăţi şi institute), Institutul de Studii Clasice din Cluj 


1. Vezi Leonte Răutu, „Împotriva cosmopolitismului şi obiectivismului burghez în ştiinţele sociale”, 
Lupta de clasă, nr. 3, octombrie 1949; Prefaţa la manualul unic Istoria României, Editura de Stat, 
Bucureşti, 1947; M. Roller, „Sarcini noui în studiul istoriei României”, Studii, nr. 1/1948, 
pp. 128-133 ; Idem, „Realizări şi sarcini noi pe tărâmul ştiinţelor istorice”, comunicare făcută în 
şedinţa plenară a Institutului de Istorie şi Filosofie al Academiei R.P.R. în ziua de 19 septembrie 
1949, Studii, nr. 4/1949, pp. 20-31; ***, „Programul (proect) de activitate al secţiei de Istorie şi 
Filosofie a Academiei R.P.R. pe anul 1950”, Studii, nr. 4/1949, pp. 31-32; P. Constantinescu-laşi, 
„Despre activitatea din domeniul istoriei şi literaturii”, pp. 1-15; Idem, „Ştiinţa istorică sovietică — 
adevărata ştiinţă a Istoriei”, Studii, nr. 4/1949, pp. 66-78. 

2. P. Constantinescu-laşi, „Dare de seamă asupra activităţii Institutului de Istorie şi Filosofie al 
Academiei R.P.R. pe lunile Ianuarie - Martie 1949”, în Studii, nr.3/1949, pp.37-50; F. Miller, 
Politică şi istoriografie... , pp.149-152. 

3. Vezi A. Mihalache, Istorie şi practici..., pp.75-112. 

4. V. Georgescu, Politică si istorie..., p. 23; G. Catalan, „Rezistență şi compromis...”, pp. 77, 81-82. 


ISTORIOGRAFIA ROMÂNĂ SUB IMPACTUL MODELULUI SOVIETIC (1947-1955) 27 


(desfiinţat la 1 mai 1949 şi inclus în institutul filială din Cluj al Academiei R.P.R., condus 
tot de C. Daicoviciu), Societatea Numismatică Română (înfiinţată la 28 XII 1903, a fost 
păstrată sub conducerea servilului C. Moisil, ce îi era preşedinte din 1933, sub egida 
Academiei R.P.R.), precum şi Institutul de Istoria Artei (fondat în 1949, primul director 
fiind G. Oprescu), care studia istoria artelor plastice, artelor spectacolului şi muzicii, iar la 
26 martie 1951 s-a înfiinţat Institutul de Istorie a Partidului de pe lângă C.C. al PM.R. 
(primii directori fiind Clara Cuşnir-Mihailovici - 1951-1953 şi Constantin Pârvulescu - 
1953-1958; din 1955 edita revista Analele Institutului de Istorie a Partidului de pe lângă 
C.C. al PM.R. şi-l avea pe M. Roller prim-adjunct al directorului)!. 

Pentru înregimentarea, îndoctrinarea şi ,,perfectionarea” didactică şi ştiinţifică materialist- 
-istorică a profesorilor de istorie şi de limba şi literatura română s-a fondat la 9 iunie 1949 
Societatea de Ştiinţe Istorice şi Filologice (din 1968 există două societăţi separate), având 
zeci de filiale şi subfiliale şi mii de membri, preşedinte fiind reales mereu, până la moartea 
sa (1977), P. Constantinescu-laşi (a editat în 1955 revista Comunicări şi articole de istorie, 
iar din 1956 apare Studii şi articole de istorie). 

Cel mai reprezentativ muzeu al perioadei, cu excepţia Muzeului Româno-Rus, era cel 
organizat între 1948 şi 1951 ca expoziţie permanentă de „Momente din lupta poporului”, 
care şi-a schimbat şi sediul, şi denumirea : mai întâi in 1951 - Muzeul „Lupta revoluţionară 
a poporului” — şi apoi în 1954 - Muzeul de istoria P.M.R. - , fiind condus succesiv din 1948 
până în 1965 de C. Agiu, Petre Grossu şi Clara Cusnir-Mihailovici?. 

În 1948-1949 existau foarte puţine periodice în care se publicau articole şi studii de 
istorie: Studii, revistă editată din 1948 (subintitulată, succesiv, în acei ani: Revistă de 
ştiinţă — filosofie — arte, Revistă de ştiinţă şi filosofie, Revistă de istorie şi filosofie), Analele 
Româno-Sovietice (editate începând din anul 1946, din 1949 apare seria „Istorie”)*, Analele 
Academiei R.P.R. (din 1948/1949, publica doar contribuţii teoretice, de orientare ideologică 
şi chestiuni administrativ-organizatorice academice) şi Buletin Ştiinţific, seria C., „Ştiinţe 
istorice, filosofice şi economico-juridice. Ştiinţa limbii, literatura şi arta” (tot din 1948-1949 
şi tot rezervată aproape exclusiv academicienilor). În anul 1950 apar revistele Studii şi 
Cercetări de Istorie Veche (cu regularitate continuată până azi) şi Studii şi Cercetări de 
Istorie Medie (au fost editate doar două numere anuale: 1950 şi 1951), apoi treptat 
periodicele s-au înmulţit şi diversificat“. 

Însă toate susțineau superioritatea internaţională a istoriografiei sovietice, pe care o 
propuneau ca model tuturor istoricilor din R.P.R., prin traduceri, citate şi referate din 
operele unor istorici sovietici consideraţi reprezentativi (A.M. Pankratova”, B.D. Grecov, 


1. C. Preda, „Societatea Numismatică Română...” ; Şt. Ştefănescu (coord.), Enciclopedia istoriografiei 

româneşti, pp. 364-365, 366-368, 389-390. 

Şt. Ştefănescu (coord.), Enciclopedia istoriografiei româneşti, pp. 390, 456-457. 

Ibidem, pp. 371-372. 

Pentru o analiză a revistei vezi Adrian Cioroianu, „Dilemele mimetismului istoriografic. Episodul 

«Analelor Romano-Sovietice» (1946-1963)”, in Constantin Buse (coordonator), Fatetele istoriei. 

Existente. Identitati. Dinamici, Omagiu academicianului Ştefan Ştefănescu, Editura Universităţii 

din Bucureşti, Bucureşti, 2000, pp. 591-610. 

5. G. Catalan, „Rezistență şi compromis...”, pp. 84 şi 85; V. Georgescu, Politică şi istorie..., p. 23. 

6. Şt. Ştefănescu (coord.), Enciclopedia istoriografiei româneşti, pp. 457-458 (pentru toate periodicele, 
vezi pp. 437-461). 

7. Aleasé membru corespondent al Academiei R.P.R. la 18 ianuarie 1957 - vezi D.N. Rusu, Istoria 
Academiei Române... pp. 346. Deşi era membru al C.C. al P.C.U.S., academiciana a fost învinsă 
în martie 1957 de instructorii supraveghetori P.V. Volobuev şi A.S. Cerniaev în confruntarea pentru 
controlul asupra revistei Voprosi Istorii, iar la 25 mai 1957 a murit - vezi F. Constantiniu, De la 
Răutu... pp. 195-196. 


Pete 

A. Tokarev, N.G. Vasilievski, Th.I. Uspenski, P. Smirnov, O.L. Vainstein, E.A. Kosminski, 
R. Milioukov, M.V. Levcenko, N.A. Maskin, N.D. Derjavin, A. Iacubovski, V. Tarle, 
Rubinstein, Volghin, N.G. Prafiridov, N.E. Rogovin, N.N. Podclincinicov, Artihovski, 
Ravdonicas, Gukovski, N. Drujinin, M.I. Rzianin, A.I. Veinstein, I.A. Iacovlev, A.D. Udaltov, 
V.M. Turok, F.V. Constantinov)!. 

În mod similar, programa de învăţământ superior istoric va cuprinde din 1948 cursuri 
obligatorii de limba rusă, marxism-leninism, istoria U.R.S.S. şi a mişcării muncitoreşti şi 
revoluţionare internaţionale, consilierii sovietici avizând planul general de învăţământ, făcând 
observaţii asupra tuturor manualelor şi cursurilor, supraveghind respectarea „liniei” oficiale 
şi redactând rezumate despre toate activităţile din facultăţi pentru Ambasada Sovietică?. 

Cele mai multe cursuri de la Facultatea de Istorie erau în anii '50 simple traduceri sau 
prelucrări ale unor lucrări similare sovietice, dintre care enumăr : Mark Osipovici Kosven, 
Introducere în istoria comunei primitive, Vsevolod Igorevici Avdiev, Istoria Orientului antic, 
Vladimir Sergheevici Sergheiev, [storia Greciei antice, Nikolai Aleksandrovici Maşkin, 
Istoria Romei antice, Mitrofan Vasilievici Levcenko, Istoria Bizanțului, Aleksandr Dmitrievici 
Udaltov, Istoria Evului Mediu, Anna Mihailovna Pankratova, Istoria U.R.S.S. (3 vol.) si 
Marele popor rus?. 

Este grăitor faptul că în bibliografia obligatorie a studenţilor de la Istorie din acei ani nu 
figura nici o lucrare scrisă de N. Iorga, acestora niciodată nu li se menţiona vreuna din 
revistele româneşti de istorie dinainte de 1948, istoriografia occidentală le era, de asemenea, 
practic necunoscută, fiind ignorată (cu excepţia putinelor recenzii, extrem de critice, din 
cele câteva reviste sovietice disponibile în R.P.R.), iar pregătirea lor metodică pentru 
cercetarea istorică era cu totul insuficientă, în locul spiritului critic fiind cultivat aproape 
exclusiv dogmatismul marxist-leninist şi/sau stalinist”. 

De altfel, ultimele două lucrări ale lui Stalin (Marxismul şi problemele lingvisticii — 1950 — 
şi Problemele economice ale socialismului în U.R.S.S. — 1952) erau considerate „adevărate 
tezaure de gândire pentru toate domeniile cunoaşterii”, deşi tematica lor era relativ restrânsă, 
fiind citate deopotrivă de studenţi şi cercetători, ceea ce demonstrează completa ideologizare 
a ştiinţei şi culturii, inclusiv a scrierii istoriei”. 

Din când în când erau discutate cursurile şi programa, modificările propuse fiind uneori 
publicate spre o mai profundă ideologizare€. 


1. G. Catalan, „Rezistență şi compromis...”, pp. 80-81, 82-83; P. Constantinescu-laşi, „Ştiinţa 
istorică sovietică - adevărata ştiinţă a Istoriei” ; Idem, „Despre activitatea din domeniul istoriei şi 
literaturii” ; L. Răutu, „Împotriva cosmopolitismului...” ; AAR (Arhiva Academiei Române), Fond 
IX, dosar nr. A-16, „Despre lucrările sesiunii din ianuarie 1949 a Academiei de Ştiinţă din 
U.R.S.S.”, de M. Roller, nenumerotat, apud F. Miller, Politică şi istoriografie..., p. 132; ***, „Să 
ne însuşim învăţătura marxist-leninistă şi cuceririle ştiinţei sovietice pentru a asigura înflorirea 
ştiinţei istorice în R.P.R.”, în Studii, nr.2/1950, pp. 17-19. 


2. O. Bozgan, „Din istoricul Facultăţii de Istorie...”, pp. 95-97; G. Marin, „La Faculté d’Histoire...”, 
p. 117. 

3. F. Constantiniu, De la Răutu..., pp. 41-43, 46, 50, 75-77. 

4. Ibidem, pp. 60-67, 78-82, 116-123, 133-134, 141-142. 

5. Ibidem, pp. 79. 

6. ***, „Istoria filosofiei (prospect)”, Studii, nr. 2/1948, pp. 123-167; ***, „Programul cursului 


Materialism dialectic şi Materialism istoric, pentru Învăţământul superior pe anul 1948-1949”, 
Studii, nr. 4/1948, pp. 37-65; Egon Weigl, „Introducere la cursul de Istoria Pedagogiei”, Studii, 
nr.3/1949, pp.102-112; M. Roller, „Programul cursului universitar de istorie a R.P.R. (proect)”, 
Buletin Ştiinţific, tomul I, 1949, nr. 3-4, pp. 179-210; ***, „De la Institutul de istorie şi filosofie 
al Academiei R.P.R. Discuţii cu privire la întocmirea programului cursului universitar de istorie a 
României”, Studii, nr. 4/1949, pp. 233-235 ; ***, „Programul cursului «Bazele marxism-leninismului», 

Studenţii erau selectaţi pe baza „dosarului”, cel mai important criteriu fiind „originea 
sănătoasă”, arhetipul noului tip de învăţământ universitar fiind studentul provincial cu o 
situaţie materială precară ; erau privilegiați fiii de muncitori şi ţărani săraci (cu maxim 3 ha 
de teren în proprietate), copiii de chiaburi, moşieri, burghezi, intelectuali necomunisti şi 
alti „reacţionari” şi „exploatatori” fiind obligaţi să plătească taxe şcolare, fiind supuşi unor 
periodice verificări şi permanente supravegheri sau chiar fiind puşi sub interdicţie ori 
excluşi din facultate!. 

Sub pretextul „ascuţirii luptei de clasă”, în contextul campaniei de verificări a membrilor 
P.M.R. (1948-1950) şi al eliminării grupurilor A. Pauker - V. Luca - T. Georgescu (1952) 
şi Iosif Chişinevschi - Miron Constantinescu (1957-1958), aveau loc periodic demascări, 
excluderi din P.M.R. sau U.T.M. (D. Berciu, I. Nestor, H. Dumitrescu în 1949-1950; 
Matei Ionescu, Coralia Fotino, Florin Constantiniu in 1958) şi destituiri, care nu au ocolit 
nici istoricii, un val important fiind in 1952, când au fost concediati mai multi istorici, printre 
care cercetătorii $. Papacostea, D. Cernovodeanu, P. Năsturel, Al. Marcu şi P. Cernovodeanu 
din Bucureşti (care apoi au fost şomeri sau nevoiţi să lucreze ca muncitori, primul devenind 
şi deţinut politic), universitarii Al. Elian, Vasile Mihordea, Eugen Comşa, Maria Matilda 
Alexandrescu Dersca, Lia Lehr din Capitală (toţi s-au putut transfera în instituţii de profil 
similar, în 1951 acelaşi lucru întâmplându-se cu Jon Barnea, Ilie Corfus, Gh. Cront, 
Damaschin Mioc, N. Stoicescu, V. Liveanu) si de la Iasi: Rodica Ciocan Ivănescu şi C. Cihodaru. 
Totodată, a avut loc avertizarea foştilor legionari: P.P. Panaitescu (reţinut şi anchetat în 
1952, apoi în 1956), Vladimir Dumitrescu (arestat şi închis, 1952-1955), D.P. Bogdan şi 
arestarea lui Gh. Zane (închis între aprilie 1952 şi decembrie 1953), iar în 1953 a fost 
orchestrată o campanie împotriva întregului institut clujean pentru a lovi în directorul său, 
C. Daicoviciu, aflat în conflict personal cu M. Roller, întreaga atmosferă a epocii provocând 
o generalizată şi isterică, pe alocuri, critică şi autocritică a întregii bresle?. 

Şi studenţii erau implicaţi în aceste campanii, unii ca denuntatori ai profesorilor sau 
colegilor, alţii ca victime: marginalizati (precum Carmen Dumitrescu, fiica arheologului 
Vladimir Dumitrescu) sau chiar arestaţi şi încarceraţi (ca Illa Diamandi - 1956), în asemenea 
situaţii grave solidaritatea cu victimele fiind extrem de rară’. 

„Dictatura” lui Roller de la începuturile istoriografiei române comuniste se vădeşte nu 
doar prin orientările şi indicaţiile pe care le emitea permanent sau prin funcţiile deţinute 
(adjunct al lui L. Răutu la Secţia de Agitatie şi Propagandă a C.C. al P.M.R., deputat, 
membru în Prezidiul Academiei R.P.R., în comitetele de conducere ale Muzeului Româno-Rus, 


pentru Universităţi şi Institute de Învăţământ Superior”, Studii, nr. 4/1949, pp. 129-137; ***, 
„Programul pe materii al facultăţilor de filosofie”, Studii, nr. 4/1949, pp. 138-140; N. Creţu 
[pseudonim al conducerii Secţiei de Agitatie şi Propagandă a C.C. - n.n.], „Dezvoltarea proiectului 
de program al cursului universitar de istorie a R.P.R. la secţia de propagandă şi agitaţie a C.C. al 
P.M.R.”, Studii, nr. 2/1950, pp. 20-26 (şi în Lupta de clasă, nr. 3/1950). 

1. G. Marin, „La Faculté d'Histoire...”, pp. 116-117; O. Bozgan, „Din istoricul Facultăţii de 
Istorie...”, p. 94. 

2. A. Mihalache, Istorie si practici..., pp. 65-112 passim; F. Miller, Politică şi istoriografie..., 
p.159; Paul Cernovodeanu, „Activitatea Institutului de Istorie „Nicolae Iorga” în perioada 1948-1952”, 
Revista Istorică, nr. 5-6/1998, pp. 261-282 ; C. Şerban, „Epurarea cadrelor didactice...”, pp. 61-62 ; 
G. Catalan, „Institutul de Istorie...”, pp. 142-143, 145-152; Vladimir Dumitrescu, Oameni şi 
cioburi. Contribuţii la istoria contemporană a arheologiei româneşti, Editura Muzeul Dunării de 
Jos, Călăraşi, 1993, pp. 165-186, passim; F. Constantiniu, De la Răutu..., pp. 193-194, 197-201 ; 
*** „Despre activitatea Institutului de Istorie din Cluj al Academiei R.P.R.”, Scînteia, 15 mai 
1953, p. 2; Analele Academiei R.P.R., nr. 3/1953. 

3. E Constantiniu, De la Răutu..., pp. 43, 74, 139, 202. 

Institutului Romano-Sovietic, Institutului de Învăţământ Superior „Maxim Gorki” şi Institutului 
de Istorie a Partidului, profesor la şcolile superioare de partid „A.A. Jdanov” şi „Şt. Gheorghiu” 
şi a celei sindicale „I.C. Frimu”), ci şi prin criticile pe care le aducea constant multora 
dintre colegii săi, inclusiv universitarilor şi chiar academicienilor (de pildă, lui C. Daicoviciu, 
I. Nestor, D. Prodan, A. Oțetea şi V. Maciu)!. 

Din 1955, pe fondul ,,coexistentei paşnice” şi al „spiritului Genevei”, noilor priorităţi 
ideologice ale politicii externe a blocului comunist, precum şi al înlocuirii lui I. Chişinevschi 
cu M. Constantinescu (ajuns vicepremier) la conducerea domeniilor învăţământului, culturii 
şi ştiinţei, contestarea lui Roller devine fatisa, iar acţiunea aceasta iniţiată de C. Daicoviciu, 
A. Oțetea si B. Câmpina (sprijiniți din umbră de E. Condurachi, V. Maciu şi Gh. Haupt), 
susținuți de P. Tugui, şeful nou infiintatei Secţii de Ştiinţă şi Cultură a C.C. al P.M.R., 
coincide cu o adiere de relaxare în istoriografia română, marcată prin noi primiri de 
academicieni, schimbarea compoziţiei consiliilor ştiinţifice, a conducerilor şi planurilor de 
cercetare ale institutelor de istorie şi ale Academiei R.P.R., înfiinţarea de noi institute, 
editarea de noi periodice de specialitate (şi responsabili noi de redacţie pentru cele deja 
existente), decizia elaborării unui tratat academic de istorie a României şi a unui manual de 
istorie a partidului care să reflecte noile directive ale lui Gheorghe Gheorghiu-Dej privind 
reconsiderarea şi valorificarea patriotică a trecutului, inclusiv a conducătorilor poporului 
(obiective stabilite de al II-lea Congres al P.M.R. din decembrie 1955) şi participarea, după 
o lungă întrerupere, la manifestări ştiinţifice internaţionale (Congresul Internaţional de 
Ştiinţe Istorice de la Roma - 1955), astfel fiind timid reînfiripate contactele cultural-stiintifice 
cu străinătatea (parţial, chiar cu Occidentul), care fuseseră cvasi-complet rupte în 1948-1949 
şi dându-se un semnal de respiro ideologic şi de oarecare reorganizare, care a fost, din 
nefericire, foarte scurt, până la revoluţia din Ungaria din octombrie-noiembrie 1956, din 
1957 revenindu-se la rigorismul ideologic marxist şi la vechile clişee?. 

Conform prestigiosului istoric Şerban Papacostea, „politica P.C.R. în domeniul istoriografiei 
a fost implementată prin următoarele trei canale : adoptarea unui nou sistem de interpretare 
istorică subordonat filosofiei şi politicii regimului totalitar ; o revizuire completă a atitudinilor 
în privinţa adevărului istoric, inclusiv a izvoarelor istorice ; o modificare radicală în practica 
cercetării istorice şi a învăţământului istoric”?. 

La rândul său, un alt cercetător român consacrat afirma: „Istoriografia sovietică, 
destinată a fi modelul de urmat în ţările devenite sateliți ai Moscovei, se înfăţişa ca o sinteză 
a marxismului schematizat şi dogmatizat de Stalin cu o orientare nationalist-velicorusa, 
imprimată de acelaşi Stalin”?. 

Practic, putem conchide că, astfel, „din 1948-1949 istoriografia română cunoaşte o 


convertire generalizată la marxism şi prosovietism (panslavism rusesc)”>. 


1. M. Roller, „Activitatea pe tărâmul ştiinţelor sociale, în slujba construirii bazei economice a 
socialismului în R.P.R.”, comunicare prezentată la sesiunea Academiei R.P.R. din martie 1951, 
dedicată articolelor lui Stalin despre problemele lingvisticii ; Pavel Tugui, [storia si limba română 
în vremea lui Gheorghiu-Dej. Memoriile unui fost şef de Sectie a C.C. al PM.R., Editura Ion 
Cristoiu, Bucuresti, 1999, pp. 10-12; A. Mihalache, Istorie şi practici..., pp. 63-65, 84-86. 

2. P. Tugui, Istoria şi limba română..., pp. 18-63; A. Mihalache, Istorie si practici..., pp. 129-136; 
F. Constantiniu, „O fază sumbră a istoriografiei româneşti : perioada rolleristă (1947-1958)”, 
Magazin istoric, nr. 10/2002, pp. 7-11; F. Constantiniu, De la Rdutu..., pp. 128-131, 137-139. 

3. Serban Papacostea, „Captive Clio: Romanian Historiography under Communist Rule”, European 
History Quarterly, vol. 26, 1996, p. 183 (varianta in limba română in Revista Istorică, nr. 5-6, 1998, 
pp. 241-260). 

4. F. Constantiniu, De la Rdutu..., p. 22. 

5. G. Catalan, „Rezistență si compromis...”, p. 84. 

Cea mai reprezentativă lucrare de istorie din primii ani de comunism românesc, vectorul 
principal al sovietizării în acest domeniu şi chiar, în general, în propaganda epocii, precum şi 
modelul (etalonul) pentru toate celelalte opere istoriografice din R.P.R. până în anii 1959-1960, 
a fost manualul unic coordonat de M. Roller, despre a cărui primă ediţie am scris mai sus. 

În 1948 a fost publicată o nouă ediţie, semnată doar de M. Roller (coautorii D. Tudor, 
V. Maciu şi Gh.I. Georgescu-Buzău dispărând de pe copertă şi din pagina de gardă), care 
era intitulată Istoria R.P.R. şi adusă la zi în chestiunile ideologice, îndeosebi în privinţa 
recentei orientări antimonarhice şi antidinastice de după 30 decembrie 1947, când regele 
Mihai I a fost forţat să abdice şi s-a proclamat R.P.R. 

Manualul a cunoscut traduceri în limbile minorităţilor etnice importante din ţara noastră 
(maghiară, germană, sârbă), precum şi o traducere în limba rusă, fiind tipărit la Moscova în 1950, 
apoi a apărut şi în alte ţări de democraţie populară (R.D.G., Ungaria, Cehoslovacia, Bulgaria). 

Pe baza criticilor şi sugestiilor date de istoricul sovietic Zviaghin în prefața ediţiei in 
limba rusă a manualului (care în acelaşi an a şi fost tradusă în limba română în Studii ca 
semn al consacrării politice şi ştiinţifice definitive a lui Roller), în 1952 a apărut o variantă 
revizuită care ţinea cont şi de evoluţiile politice interne (noua Constituţie, eliminarea 
grupului deviationist din conducerea P.M.R.), iar în 1956 a ieşit de sub tipar ultima ediţie 
a manualului care, la scurtă vreme (doi-trei ani) după moartea neasteptata a lui Roller (21 iunie 
1958, sinucidere ? !), a trecut în desuetudine, fiind scos din uz. 

Tezele de bază ale manualului, pe care le-am mai abordat anterior, erau: obsesia 
periodizării materialist-istorice, supremaţia factorului economic în explicarea fenomenelor 
istorice, inclusiv a celor politice, culturale şi spirituale (teoria determinismului marxist : 
corelarea perfectă şi necesară între forţele de producţie şi relaţiile de producţie), accentul 
pus pe rolul maselor populare în detrimentul rolului personalităţilor istorice (a voievozilor 
şi domnitorilor sau regilor, mai ales), considerarea luptei de clasă ca motor unic al 
progresului istoric (inclusiv prin inventarea de răscoale ale sclavilor în Dacia sau ale 
ţăranilor în Evul Mediu), sublinierea exagerată a factorului slav în etnogeneza românească 
şi în geneza statelor medievale româneşti, apoi a influenţei pozitive şi ajutorului Rusiei şi 
mai târziu ale U.R.S.S. asupra românilor şi a Europei de Sud-Est, in general, elogierea 
clasei muncitoare, a mişcărilor revoluţionare ale proletariatului (mai ales a celor ruse şi 
îndeosebi a „marii revoluţii socialiste din octombrie 1917”, apoi a internationalismului 
proletar) şi a partidelor comuniste (în frunte cu P.C.U.S., bineînţeles şi a P.C.R.), critica 
furibundă a regimurilor anterioare „burghezo-moşiereşti”, exploatatoare şi trădătoare, 
diabolizarea capitalismului şi a Occidentului, respingerea aproape a tuturor teoriilor istorice 
precedente ale istoriografiei româneşti, negarea sau condamnarea oricăror aspecte şi interpretări 
„cosmopolite”, „obiectiviste”, „retrograde” şi ,,nationaliste” din istoria românilor şi a 
strămoşilor lor (de pildă, rolul civilizator al romanilor „cotropitori” asupra dacilor, latinitatea 
poporului român şi a limbii române, rolul boierimii în stat şi în lupta antiotomană, rolul 
major al Bisericii, al religiei creştine în istoria românească, importanţa alianţei Țărilor 
Române cu Papa şi cu regatul apostolic al Ungariei în timpul cruciadelor târzii, „unirea” din 
1600 a lui Mihai Viteazul, unirea cu Roma şi formarea Bisericii Greco-Catolice la 1700, 
rolul acesteia în deşteptarea conştiinţei naţionale româneşti în Ardeal şi, în general, printre 
romani, prin acţiunea ierarhilor săi de seamă, a clericilor de rând, a intelectualilor prelați 
şi laici cu studii în străinătate: cazul Şcolii Ardelene, dar şi cel al memorandiştilor şi 
paşoptiştilor transilvăneni, influenţa franceză asupra civilizaţiei româneşti moderne, preluarea 
modelului occidental de către statul român modern, alianțele şi colaborările de toate felurile 
dintre România şi statele vestice din secolele XIX-XX). 


1. Vezi Ibidem, pp. 83, 86; Radu Popa, „Arheologia românească sub presiune. Activisti şi securisti în 
templul lui Clio”, 22, nr. 2 şi 3/1990; Petre Diaconu, „Inceputurile limbii de lemn în literatura 

„O completare ilustrativă a manualului lui M. Roller poate fi considerat Muzeul 
„Momente din lupta poporului pentru libertate”, inaugurat în 1948, în care tot fenomenul 
aşa-zisei „lupte de clasă” este infatisat în imagini sugestive pentru robia mentală fata de 
mentorul marxist - P.C.U.S. şi U.R.S.S.'. 

Printre miturile politico-istorice ale comunismului românesc un loc de frunte îl ocupă 
Nicolae Bălcescu şi revoluţia de la 18487. 

Explicaţia este simplă: trebuind să existe o continuitate în lupta revoluţionară (vezi 
revoluţia franceză - 1789 şi revoluțiile ruse — 1905 şi 1917 pentru bolşevici), încă din 1931, 
de la Congresul al V-lea al P.C.R. de la Moscova, se stabilise că România se află în faza 
„desăvârşirii revoluţiei democrat-burgheze”*, adică tocmai acolo unde paşoptiştii „se împotmo- 
liseră”. Se considera că aceştia erau cu toţii republicani, în plus despre N. Bălcescu se 
credea că avea o origine socială destul de modestă şi se presupunea că-l citise pe Karl Marx 
sau cel puţin Manifestul Comunist. Aspectele delicate din biografia sa, ca legăturile strânse 
cu masoneria şi antirusismul, erau ascunse cu mare grijă. Ceea ce nu se realizase în 1848 
se susţinea că ar fi reuşit în 1948 comuniştii, lucru care-i făcea să îndrăznească să se 
proclame „continuatori ai celor mai înaintate idei şi lupte sociale şi naţionale”. 

„Astfel, s-a sărbătorit Centenarul Anului Revoluționar 1848 în toată tara, printr-o 
Hotărâre a C.C. al PM.R. stabilindu-se un comitet naţional de organizare a variatelor 
manifestări populare ce se vor desfăşura toată primăvara şi vara lui 1948: publicaţii, 
conferinţe, expoziţii de arte plastice, adunări, spectacole de teatru, şezători, concursuri, 
cenacluri, concerte, şedinţe festive în toate domeniile şi la toate nivelurile. ”* 

Scopul limpede al acţiunii guvernamentale era de a legitima regimul prin inventarea 
unor precursori şi manipularea opiniei publice, inclusiv prin inducerea ideii că revoluţia 
democrat-populară o continua pe cea paşoptistă (semnificativă este şi data aleasă pentru 


arheologică”, în Romulus Rusan (coord.), Analele Sighet, vol. 6, Anul 1948 — institutionalizarea 
comunismului, Comunicări prezentate la Simpozionul de la Sighetu Marmaţiei (19-21 iunie 1998), 
Editura Fundaţia Academia Civică, Bucureşti, 1998, pp. 647-651 ; $. Papacostea, „Captive Clio...”, 
pp. 183-190; Lucian Boia, Istorie şi mit în conştiinţa românească, Editura Humanitas, Bucuresti, 
1997, pp. 66-68, 107-109, 119-120, 265; I. Scurtu, „Impactul războiului rece...”, pp. 71-74; A. 
Mihalache, Istorie şi practici..., pp. 119-126, 144-158, passim; F. Miller, Politică şi istoriografie... , 
pp. 133-145, 154-155; Banu Rădulescu, „Istoria sovieto-română a lui Roller”, Memoria, nr. 11/ 
1994, pp. 97-105; Livia Dandara, „Extirparea ideologică a memoriei naţionale prin falsificarea 
masivă a trecutului istoric. Experimentul stalinist în varianta Roller : [storia R.P.R. în ediţii succesive 
(sept. '47, iunie '48 ş.a.)”, în Romulus Rusan (coord.), Analele Sighet, vol. 6, pp. 574-587; Aurel 
Pentelescu, „Mihail Roller şi stalinizarea istoriografiei române în anii postbelici”, în Romulus 
Rusan (coord.), Analele Sighet, vol. 6, pp. 588-602; F. Constantiniu, De la Răutu..., pp. 23-35, 
passim. 

1. Vezi. G., „Un muzeu de tip nou - «Momente din lupta poporului pentru libertate»”, Studii, nr. 3/ 
1948, pp. 227-229; M. Roller, Istoria României, Editura de Stat, Bucureşti, 1947 şi/sau M. Roller, 
Istoria R.P.R., Editura de Stat, Bucureşti, 1948. 

2. *%*, „Din Rezoluţia Plenarei a Il-a a C.C. al P.M.R. cu privire la actul revoluţionar de la 11 iunie 
1948”, în Studii, nr. 3/1948, pp. 5-6; vezi Contemporanul, Flacăra şi alte publicaţii din presa 
culturală internă din aprilie-iulie 1948; Adrian Drăguşanu, „Nicolae Bălcescu în propaganda 
comunistă”, in: L. Boia, Miturile comunismului românesc, Editura Universităţii Bucuresti, Bucuresti, 
1995, pp. 131-165. 

3. Mircea Muşat şi Ion Ardeleanu, Unitate, continuitate şi ascensiune în mişcarea muncitorească din 
România. 1821-1948, Editura Academiei R.S.R., Bucureşti, 1981, pp. 153-154 şi 162-163. 

4. G. Catalan, „Instituţii, practici şi personalităţi la începuturile sovietizării culturii şi istoriografiei 
româneşti”, Anuarul Institutului de Istorie „G. Bariț” din Cluj, Series Historica, tom XLIV, 2005, 
p. 458. 

naţionalizare - 11 iunie -, tot pentru a pretinde, la un veac distanţă de Proclamaţia de la 
Islaz, o continuitate de program social-politic)!. 

Se poate observa uşor tentativa regimului comunist de anexare a unor participanţi de 
vază la revoluţia din 1848, dar şi efortul de a-i atrage pe intelectualii zilei la colaborarea 
deplină, sub pretextul imitării înaintaşilor revoluționari, „progresişti”?. 

„Un alt mit născut în anul 1948 este cel al proclamării independenţei nationale la 9 mai 1877 
de către Mihail Kogălniceanu în Parlament, când, de fapt, această intervenţie era doar răspunsul 
ministrului de externe la interpelarea deputatului Nicolae Fleva. Actul oficial al afirmării 
independenţei de stat a fost, în realitate, nu întâmplător în ziua monarhiei/dinastiei : 10 mai 
1877, când în toată ţara au avut loc ample serbări, ziua naţională a României fiind sărbătorită 
între anii 1866 şi 1947 chiar de 10 mai. Lucru deranjant pentru comunişti, care au început 
să-i acuze pe istoricii burghezi de fals şi de lichelism, inversând practic situaţia şi vinovăţia.”* 

În acest sens, exemplificăm cu manualul unic al lui Roller, cu pastorala loctiitorului de 
patriarh Justinian Marina din 9 mai 1948 (prima sa pastorală, se pare, de pe vremea când 
era doar locţiitor de patriarh) şi cu articolele publicate într-un serial-fluviu timp de câţiva 
ani buni de Barbu Lăzăreanuf. 


1. Ibidem; Al. Zub, „Anul istoriografic 1948”, pp. 66-67, 69-70; ***, „Din Rezoluţia Plenarei a II-a 
a C.C. al PM.R., cu privire la actul revoluţionar de la 11 Iunie 1948”, Studii, nr. 3/1948, pp. 5-6; 
Gh. Gheorghiu-Dej, „Semnificaţia nationalizarilor”, Studii, nr. 3/1948, pp. 7-8. 

2. Al. Zub, „Anul istoriografic 1948”, pp. 66-70; M. Roller, 7848 în Principate, Bucuresti, 1948 ; 
Idem, Anul revoluționar 1848, Editura de Stat, Bucureşti, 1948; Idem, Ana Ipătescu, Bucuresti, 
1948; Nicolae Popescu-Doreanu, Nicolae Bălcescu şi revoluția de la 1848, Editura P.M.R., 
Bucuresti, 1948 ; P. Constantinescu-laşi, Intelectualii şi revoluția de la 1848 în Principatele Române, 
Bucuresti, 1948 ; Idem, Popa Radu Şapcă, Bucuresti, 1948 ; Idem, „Trei pictori români în revoluţia 
de la 1848 : Negulici, Rosenthal, Iscovescu”, Studii, nr. 3/1948, pp. 152-203 ; Gheorghe Georgescu- 
-Buzău, Aspectul agrar al revoluției din 1848 in Muntenia, ediţia a Il-a, Bucuresti, 1948; Idem, 
„Spiritul revoluţionar dinainte de 1848 in Tara Românească şi in Moldova”, Viata Românească, nr. 
2/1948, pp. 124-144, nr. 3-5/1948, pp. 188-205 şi nr. 7/1948, pp. 273-299; Andrei Oțetea, „La 
revolution de 1848 et les paysans”, Revue d'histoire comparée, nr. 1/1948, pp. 19-34; A. Grecu 
(P.P. Panaitescu), „Nicolae Bălcescu. Istoricul in cadrul revoluţiei de la 1848”, Viaţa Românească, 
nr. 2/1948, pp. 90-104 ; Idem, „Premisele revoluţiei de la 1848”, Viaţa Românească, nr. 7, 1948, 
pp. 168-182; Perpessicius, „Câteva instantanee din cronica literară a anului 1948”, Viaţa Românească, 
nr. 2/1948, pp. 105-123; G.C. Nicolescu, „Vasile Alecsandri şi ideile de la 1848”, Viața 
Românească, nr. 2, 1948, pp. 201-208 ; Barbu Câmpina, „Critica lui '48”, Viața Românească, nr. 
2/1948, pp. 223-233 ; Solomon Ştirbu, „Despre muzeul Petoffi-Bălcescu din Oradea-Mare”, Studii, 
nr. 4/1948, pp. 115-141 ; Stanciu Stoian, „Despre concepţia învăţământului public din anul 1848”, 
Studii, nr. 1/1949, pp. 192-205; Pavel Apostol, „Despre elemente dialectice în cugetarea lui 
N. Bălcescu”, Studii, nr. 3/1949, pp. 72-84; ***, „I-a zi a Republicei (o scrisoare a lui N. Bălcescu)”, 
Studii, nr. 2/1948, pp. 17-18; ***, „N. Bălcescu: Scrisori”, Studii, nr. 3/1948, pp. 206-216; ***, 
„O scrisoare inedită a lui N. Bălcescu”, Studii, nr. 4/1949, pp. 175-180. 

3. Vezi M. Roller, Istoria R.P.R., Editura de Stat, Bucuresti, 1948; P. Constantinescu-laşi, „Despre 

activitatea din domeniul istoriei şi literaturii”, Buletin ştiinţific, Academia R.P.R., vol. I, nr. 1, 

1949, pp. 1-15; ***(redactia), „Restabilirea unui adevăr istoric. Adevărata zi a Independenţei 

Naţionale”, în Contemporanul, 7 mai 1948. 

G. Catalan, „Instituţii, practici...”, p. 459. 

Idem, „O pastorală patriarhală de 9 Mai - «Ziua independenţei» în România comunistă”, Dorul. 

Revistă lunară de cultură şi politică editată în Danemarca, Sonderborg, nr. 181/aprilie 2005, pp. 28-30 

şi, cu o nouă anexă (lista electorilor patriarhului Justinian Marina), în completare, Timpul. Revistă 

de cultură, laşi, nr. 83/noiembrie 2005, pp. 18-19. 

6. Vezi M. Roller, Istoria R.P.R., Editura de Stat, Bucuresti, 1948 (plus ediţiile din 1952 şi 1956); 
Barbu Lăzăreanu, „Din literatura antimonarhică şi antidinastică”, Studii, nr. 2/1948, pp. 258-268, 
nr. 4/1948, pp. 195-200, nr. 1/1949, pp. 227-232, nr. 2/1949, pp. 179-184, nr. 3/1949, pp. 121-126, 
nr. 4/1949, pp. 165-174 şi următoarele. 

Interesantă pentru preferinţele şi priorităţile politice şi istoriografice de atunci este şi 
inventarierea lucrărilor istorice onorate cu Premii de Stat. Primul a fost acordat Muzeului 
Româno-Rus în 1950 pentru anul 1948!. Apoi, în 1951 s-a acordat pentru anul 1949 clasa I 
lui M. Roller pentru cele trei volume de documente Răscoalele ţăranilor din 1907, iar clasa 
a Il-a, fără precizarea numelor membrilor, ,,Colectivelor de săpături arheologice” ; în 1952 
s-a acordat pentru anii 1950 şi 1951 doar clasa a II-a, pentru Institutul de Istorie a Partidului ; 
pe anii 1952 şi 1953 au fost premiaţi în 1954 cu clasa a II-a responsabilii colegiilor de 
redactare (I. Ionascu, L. Lăzărescu-lonescu, B. Câmpina, E. Stănescu, D. Prodan) a 
volumelor de Documente privind istoria României : Moldova 1551-1605 (patru vol.), Tara 
Românească 1526-1590 (patru vol.), Transilvania 1075-1300 (două vol.), respectiv cel care 
s-a ocupat de redactarea volumelor III-VII din seria Documente privind războiul de independență 
(V. Maciu, S. Stirbu, V. Cherestesiu) ; în 1956 au fost premiate pentru anul 1954 lucrarea 
lui P. Constantinescu-laşi, Relațiile culturale româno-ruse din trecut — clasa I şi cea colectivă 
semnată de Vladimir Dumitrescu, Hortensia Dumitrescu, M. Petrescu-Dambovita şi N. Gostar, 
Hăbăşeşti. Monografie arheologică (pe copertă numele principalului autor, fost legionar şi 
deţinut politic, era „prescurtat” D. Vlad) — clasa a II-a ; pentru anul 1955 nici o lucrare de 
istorie n-a fost premiată?. 

Influenţa pozitivă şi ajutorul Rusiei în istoria românilor, ca şi colaborarea româno-sovietică, au 
fost adesea subliniate de M. Roller, dar şi de P. Constantinescu-laşi, P.P. Panaitescu, Gh. Haupt, 
V. Cheresteşiu, S. Stirbu ş.a.” 

Totodată, contextul Războiului Rece favoriza o condamnare istoriografică repetată a 
Occidentului imperialist şi cosmopolit, demascarea „uneltirilor” lui şi a guvernelor României 
„burghezo-moşiereşti”, pline de „lachei” şi „agenţi” ai Vestului, precum şi „cultivarea 
urii” împotriva tuturor acestor „duşmani de clasă”?. 


Vezi broşura Muzeul Româno-Rus, 1950. 

. P. Tugui, Istoria şi limba română... pp. 24-26. 

3. M. Roller, Probleme de istorie, Editura P.C.R., Bucuresti, 1947 (ediţia a Il-a, Editura P.M.R., 
1949 ; ediţia a M-a, 1951); Idem, Istoria României (Istoria R.P.R.), Editura de Stat, Bucuresti, 
1947 (ediţia a II-a, 1948; ediţia a III-a, 1952; ediţia a IV-a, 1956); Idem, „Cu privire la unele 
probleme din domeniul cercetării istorice”, Studii, nr. 3/1952 ; P. Constantinescu-laşi, Din relaţiile 
artistice româno-ruse, Bucuresti, 1947 ; Idem, Influențe ale arhitecturii vechi ruseşti asupra vechii 
arhitecturi româneşti, Bucuresti, 1951; Idem, Relaţiile culturale româno-ruse, Bucuresti, 1954; 
xx „Documente slavo-române la Muzeul Româno-Rus”, Studii, nr. 1/1949, pp. 233-240; ***, 
„Documente din Muzeul Româno-Rus”, Studii, nr. 2/1949, pp. 201-206; P.P. Panaitescu, 
„O scrisoare inedită - Mihai Viteazul şi legăturile cu Rusia (iunie 1596)”, Studii, nr. 4/1948, pp. 
142-147; Idem, „Despre începuturile relaţiilor româno-ruse”, Studii, nr. 3/1949, pp. 95-101; 
Gheorghe Haupt, „Despre atitudinea curentelor revoluţionare din Rusia fata de războiul de independenţă 
din 1877-1878”, Studii, nr. 1/1949, pp. 40-68; Idem, „Revista «Sovremenic» şi revoluționarii 
democrați ruşi despre «Unirea Principatelor Dunărene»”, în Studii, nr. 4/1949, pp. 79-89; Idem, 
„Un document inedit al lui D. Cantemir”, Studii, nr. 1/1951 ; Victor Cherestesiu, „Marele învăţat, 
om politic şi luptător activ pentru prietenia româno-rusă Dimitrie Cantemir”, Studii, nr. 4/1953, 
pp. 75-91; S. Ştirbu, „Cu privire la influenţele mişcării revoluţionare a decembriştilor asupra 
evenimentelor revoluţionare din 1821, în tara noastră”, Studii, nr. 1/1951, pp. 52-67; A.G. Vaida, 
„Despre începuturile pătrunderii marxismului in România”, Studii, nr. 4/1949, pp. 159-164; Enric 
Frances, „Slavii pe pământul patriei noastre în veacul al XII-lea”, Studii, nr. 3/1955, pp. 65-80; 
V. Georgescu, Politică şi istorie..., pp. 25-35, passim; $. Papacostea, „Captive Clio...”, 
pp. 189-190. 

4. Vezi M. Roller, Istoria României, 1947 şi Istoria R.P.R. (trei ediţii: 1948, 1952, 1956); 

N. Popescu-Doreanu, Pentru o istorie ştiinţifică a României, Editura P.M.R., Bucureşti, 1949; ***, 

„Împotriva ideologiei burgheze a cosmopolitismului”, Studii, nr.1/1949, pp.179-191; Dumitru 

Critica istoriografiei române anterioare, „burgheze”, era distrugătoare şi inerentă 
„monolitismului stalinist”!, cele mai criticate fiind sintezele lui A.D. Xenopol, N. Iorga, 
C.C. Giurescu, Gh. Brătianu, ale căror discursuri pluraliste au fost înlocuite cu discursul 
unic - reprezentat perfect de manualul unic de [storia României (storia R.P.R.) coordonat 
de M. Roller. Explicaţia acestei situaţii este surprinsă admirabil de Al. Zub: „Sinteza, mai 
ales aceasta era condamnată sub dictatura comunistă, sinteza fiind chemată a legitima 
regimul în cauză pe seama unei pretinse necesităţi istorice”?. 

Cel mai atacat istoric român „burghez” sub comunism a fost, fără îndoială, Gh. Brătianu, 
considerat „hitlerist” încă din 1944, după cum am văzut în capitolul anterior. După epurarea 
sa din toate funcţiile şi deposedarea de toate titlurile ştiinţifice, i se negau şi meritele 
istoriografice, fiindu-i aspru criticate cărţile, studiile şi cursurile universitare, inclusiv 
teoriile despre tradiţia „descălecatului” şi rolul acestui fenomen în formarea statelor 
medievale româneşti (vezi mai ales vol. Tradiția istorică despre întemeierea statelor româneşti, 
Bucureşti, 1945), ca să nu mai vorbim de cele despre continuitatea şi unitatea românilor 
(îndeosebi lucrările O enigmă şi un miracol istoric : poporul român, Bucureşti, 1940, ediţia 
franceză era anterioară : 1937; Originile şi formarea unităţii româneşti. Prelegeri ținute la 
Scoala Superioară de Război, Bucureşti, 1942, tradusă şi în limba franceză în 1943; Le 
probleme de la continuité daco-roumaine, Bucureşti, 1944) sau despre politica externă a 
ţării noastre de la independenţă la unire, Basarabia şi relaţiile cu U.R.S.S. (La politique 
exterieure du roi Charles I-er de Roumanie, 1940 ; Acțiunea politică şi militară a României 
în 1919 in lumina corespondenţei diplomatice a lui Ion I.C. Brătianu, 1939 ; La Roumanie 
et 1’U.R.S.S., 1936; La Bessarabie. Droits nationaux et historiques, 1943. 


Berciu, „Lupta băştinaşilor din Dacia împotriva cotropitorilor romani”, Studii şi Cercetări de 

Istorie Veche, nr. 2/1951; Marcu Onescu, „Caracterul reactionar al trecutei legislații muncitoreşti 

române”, Studii, nr. 2/1948, pp. 208-230; Constantin Ionescu Gulian, „Titu Maiorescu, exponentul 

ideologiei reacționare a regimului burghezo-mosieresc”, Studii, nr. 2/1950; ***, „Imperialismul 
americano-englez - duşman de moarte al poporului român”, Studii, nr. 1/1951, pp. 17-26; M. Roller, 

„Cu privire la unele probleme din domeniul cercetării istorice”, Studii, nr. 3/1952; S. Ştirbu, 

„Uneltirile agenţilor burgheziei engleze împotriva răscoalei conduse de Tudor Vladimirescu”, Studii, 

nr. 1/1952, pp. 30-60; Aurel Roman, „Uneltirile trusturilor imperialiste cu prilejul întocmirii legii 

minelor din 1924”, Studii şi referate privind istoria României, partea a Il-a, Bucuresti, 1954, pp. 

1607-1644 ; Nicolae Fotino, „Regimul semicolonial al Dunării impus de imperialiştii anglo-francezi. 

Statutul definitiv al Dunării din anul 1921”, Studii, nr. 2/1955, pp. 7-29; G. Fischer, „Uneltirile 

diplomaţiei americane în jurul unei concesiuni acordate de către CFR în anul 1932-1933”, Studii, nr. 

2/ 1952, pp. 124-133 ; Eliza Campus, „Despre politica externă antinationala a guvernelor burghezo- 

-mosieresti din România în timpul politicii imperialiste de aşa-zisă «neinterventie» (1936)”, Studii, 

nr. 3/1952, pp. 24-57; Vasile Maciu, „Despre acţiunea imperialiştilor anglo-americani în România 

celui de-al doilea război mondial”, Studii, nr. 2/1952 ; A. Mihalache, Istorie şi practici..., pp. 113-129, 

passim; Ş. Papacostea, „Captive Clio...”, p. 190. 

F. Miller, Politică şi istoriografie... p. 50. 

Al. Zub, „Clio în derută: 1947”, în Al. Zub (coord.), Orizont închis. Istoriografia română sub 

comunism, Editura Institutul European, Iasi, 2000, p. 54. 

3. Victor Spinei, „Gheorghe I. Brătianu între vocaţia istoriei şi tentatiile vieţii politice”, în V. Spinei 
(coord.), Confluente istoriografice româneşti şi europene. 90 de ani de la naşterea istoricului 
Gheorghe I. Brătianu, Editura Universităţii „Al.I. Cuza”, laşi, 1988; Ş. Papacostea, „Gheorghe I. 
Brătianu : istoricul şi omul politic”, Revista Istoricd, nr. 1-2/1993; Aurel Pentelescu, „O sută de 
ani cu Gheorghe I. Brătianu. Repere cronologice (1898-1998)”, in A. Pentelescu (coord.), În fața 
istoriei. Gheorghe I. Brătianu (1898-1953). La 50 de ani de la moartea sa, Editura Dacia, Cluj, 
2003, pp. 114-120; Petre Otu şi Aurel Pentelescu, Gheorghe I. Brătianu. Politică şi istorie, Editura 
Corint, Bucureşti, 2003 ; G. Catalan, „Rezistență şi compromis...”, pp. 87-89, 92-94. 

L. Răutu şi M. Roller îl dădeau deseori exemplu de istoric „reacţionar”, acuzându-l in 
mod absurd de cosmopolitism („concepţie atomicocosmopolită”) pentru că sustinuse permanent 
necesitatea studierii istoriei universale!. 

Ca urmare, Gh. Brătianu a fost şi istoricul cel mai terorizat de către comunişti, ajungând 
să moară ca un martir la Sighet în aprilie 1953 (ziua nu se cunoaşte cu siguranţă, dar se 
presupune ca a fost una din intervalul 24-27), după ce fusese permanent supravegheat 
informativ, chiar şi la cursuri, sub guvernul P. Groza (martie 1945 - august 1947), apoi 
cunoscuse timp de aproape trei ani domiciliul obligatoriu (arestul la domiciliu), iar în 
noaptea de 5/6 mai 1950 fusese arestat de Securitate şi încarcerat la penitenciarul „Dunărea” 
din oraşul maramureşean Sighet, lângă graniţa de atunci cu U.R.S.S.?. 

Eroismul lui reiese şi din faptul că a refuzat să părăsească ţara atunci când mai putea să 
o facă şi a refuzat, de asemenea, să-şi renege scrierile istorice şi concepţiile morale, 
preferând moartea în chinurile inimaginabile provocate de foame, boli şi torturi”. 

Acestui tip de eroism, „eroismul martiriului”, al refuzului permanent al oricărei forme 
de colaborare cu comunismul pe tot parcursul vieţii şi al înfruntării puterii comuniste chiar 
cu riscul de a fi ucis, i-au corespuns extrem de puţine figuri de istorici români, Gh. Brătianu 
fiind practic o excepţie, desi au mai fost cazuri de opoziţie, dar nu la fel de ferme, evidente 
sau îndelungate : Al. Lapedatu (mort în 1950, tot la Sighet), Z. Pâclişanu, V. Slăvescu, I.I. Nistor, 
Şt. Ciobanu, I. Hudiţă, gen. R. Rosetti, N. Bănescu, acestora fiindu-le caracteristic mai 
mult „eroismul tăcerii”*. 

Spre deosebire de aceştia, mulţi istorici ai vremii, chiar unii consacraţi, au preferat 
oportunismul, manifestare ce unora le era o a doua natură de mulţi ani: C. Daicoviciu, de 
exemplu, a trecut de la liberalism la carlism, legionarism, apoi s-a pliat în faţa dictaturii 
militare şi din 1945 a trecut la comunism”. 


1. L. Răutu, „Împotriva cosmopolitismului...”, p. 41; M. Roller, Istoria R.P.R. ; Idem, „Cu privire la 
unele probleme din domeniul cercetării istorice” ; Idem, „Sarcini noui...” ; Idem, „Activitatea pe 


tărâmul ştiinţelor sociale...”, apud P. Tugui, Istoria şi limba română... pp. 10-11 ; P. Constantinescu- 
-laşi, „Despre activitatea din domeniul istoriei şi literaturii...” ; A. Mihalache, Istorie şi practici... , 
pp. 122-123. 


2. Vezi Maria Brătianu, Gheorghe I. Brătianu - enigma morții sale, Editura Fundaţia Academia 
Civică, Bucureşti, 1997; Claudiu Secaşiu, „Noaptea demnitarilor. Contribuţii privind distrugerea 
elitei politice româneşti”, Analele Sighet, vol. 6, pp. 894-921 ; Idem, „Contribuţii privind biografia 
istoricului Gheorghe I. Brătianu (anii 1945-1953)”, Revista Istorică, nr. 5-6/1998, pp. 321-341 ; 
A. Pentelescu, „O sută de ani cu Gheorghe I. Brătianu...”, în A. Pentelescu (coord.), În fata istoriei... , 
pp. 111-135 ; Cristian Vasile, „Dosarul anchetei Gheorghe I. Brătianu păstrat în Arhiva Ministerului 
Justiţiei”, Revista Istorică, nr. 5-6/2003, pp. 59-67; A. Pentelescu şi Liviu Ţăranu, Gheorghe I. 
Brătianu în dosarele Securităţii. Documente. Perioada domiciliului obligatoriu. Arestarea. Detentia. 
Moartea (1947-1953), Editura Enciclopedică, Bucureşti, 2006. 

3. Maria Brătianu, Gheorghe I. Brătianu... ; C. Vasile, „Dosarul anchetei...” ; Ş. Papacostea, „Gheorghe 

I. Brătianu: evocare”, Revista Istoricd, nr. 1-2/1991; C. Secaşiu, „Contribuţii privind biografia 

istoricului Gheorghe I. Brătianu...” ; Nuţu Roşca, Închisoarea din Sighet acuză, Editura Gutinul, 

Baia Mare, 1991; Idem, Închisoarea elitei româneşti. Compendiu, Editura Gutinul, Baia Mare, 

1998 - vezi mărturiile istoricilor Vitalien Laurent, Cornelia Bodea, Serban Papacostea şi ale 

prelatilor uniţi Alexandru Todea şi Ioan Ploscaru. 

G. Catalan, „Rezistență şi compromis...”, pp. 87-95 şi 97. 

Vezi Ioan Opris, „Constantin Daicoviciu în zodia confruntărilor”, Muzeul National, vol. XVII, 

2005, pp. 449-465; F. Miller, „Constantin Daicoviciu în sistemul de putere şi universitar al 

În ciuda competenţei profesionale şi a „climatului de urbanitate academică” emulat, nici 
C. Daicoviciu, nici A. Oțetea, nici M. Berza, nici D. Prodan si nici alţii care ar mai putea 
fi invocati ca mari istorici români nu pot fi exonerati (moral şi deontologic), după cum nu 
putem accepta teza că au existat „subterfugii” prin care „se evita discursul oficial şi deplina 
conformare” la linia regimului : abordarea ştiinţelor auxiliare, a istoriei economice, editarea 
de izvoare sau studiile bibliografice! deoarece acestea erau parţiale, temporare, înşelătoare, 
artificiale şi inutile în fond, nişte surogate pentru liniştirea conştiinţei încărcate, care nu 
aveau cum „să salveze integritatea intelectuală a ştiinţei istorice româneşti”, sub comunism 
fiind imposibilă izolarea faţă de ideologie, ca şi „rezistenţa prin cultură”, lucru dovedit de 
biografiile unor istorici precum cei amintiţi sau de cele ale oricăror altora care au activat 
(publicat) în acea perioadă în ţară. 

O a treia atitudine de sfidare a comuniştilor a fost „eroismul autoexilării”, al emigrării 
şi opoziţiei (protestelor) din străinătate în speranţa unei reveniri la normal în ţară, fenomen 
care n-a fost de foarte mare amploare (cel puţin în primii ani de totalitarism comunist) din 
cauza închiderii graniţelor României în 1947, concomitent cu căderea „Cortinei de Fier” 
peste Estul Europei?. 

Regimul comunist n-a mai trimis bursieri în străinătate (Occident) din 1945 până în anii 
"60 şi a închis, in 1946, Şcolile Române de la Paris şi Roma şi Casa Romena din Veneţia sub 
pretextul lipsei de fonduri, convingându-i astfel mai rapid pe intelectualii veritabili aflaţi în 
lumea liberă, mulţi dintre ei în misiuni diplomatice sau culturale, să aleagă exilul pentru a-şi 
păstra demnitatea morală şi cariera științifică’. 

Dar iată principalii actori ai acestor întâmplări: - în Italia - Şcoala Română de la 
Roma : Scarlat Lambrino (director 1941-1947), Sever Pop (subdirector), Dinu Adameşteanu 
(membru 1940-1942 şi bibliotecar 1943-1946); Emil Panaitescu (director 1929-1940 ; 
profesor la Universitatea din Roma 1940-1958), Dimitrie I. Găzdaru (director 1940 ; profesor 
de limbi şi literaturi romanice la Iasi; fost legionar, din 1940 în străinătate), Petre 
Vălimareanu (istoria Bisericii - Vatican), Petre Iroaie (lector limba şi literatura română la 
Universitatea din Roma) ; - în Franţa - Scoala Română de la Paris : Constantin Marinescu 
(director ; fost profesor de istorie medievală universală la Cluj 1925-1943, unde fusese şi 
director al Institutului de Istorie Universală ; după 1945 activează în străinătate), Grigore 
Nandriş (slavist, lector la Institutul de Limbi Orientale din Paris începând din 1947), Emil 
Turdeanu (slavist, din 1947 rămâne la Paris, fiind „maître des recherches” la C.N.R.S.), 
Alexandru Ciorănescu (filolog, doctor la Sorbona, cercetător la C.N.R.S. din 1948), Bazil 
Munteanu (subdirector ; profesor de limba şi literatura franceză), Nicoară Beldiceanu 
(turcolog, din 1948 se stabileşte în Franţa unde publică şi lucrează la C.N.R.S. şi E.P.H.E.), 
George Barbul (memorii despre Ion Antonescu); - în Portugalia şi Spania: Alexandru 
Busuioceanu (profesor de istoria artelor la Universitatea din Madrid), Victor Buescu (lector 
la Universitatea din Lisabona), Vintilă Horia şi George Uscătescu - toţi în domeniul lingvisticii 
şi literaturii ; — în Germania: Octavian Bârlea (monsenior greco-catolic — istoria Bisericii), Ion 
Popinceanu, Constantin Sporea şi Mitache Pribeagu” (istorie contemporană şi istoriografie). 


1. I. Opriş, „C. Daicoviciu...”, pp. 462-463; F. Miller, „C. Daicoviciu...”, pp. 93-94; F. Müller, 
Politică şi istoriografie..., pp. 149, 156-157, 186; S$. Papacostea, „Andrei Oțetea, director al 
Institutului de Istorie «Nicolae Iorga»”, Revista Istoricd, nr. 7-8/1994, pp. 629-637; D. Prodan, 
Memorii... ; A. Mihalache, Istorie şi practici..., p. 306. 


2. G. Catalan, „Rezistență şi compromis...”, pp. 95 şi 97. 
3. Ibidem, p. 95. 

A.N.I.C. (Arhivele Nationale Istorice Centrale), Fond Ministerul Învăţământului (Educatiei Naţionale), 
dosar nr. 676/1946, f. 56. 

Pe lângă studii şi articole în revistele de specialitate din ţările respective, cei de mai sus au 
publicat traduceri, memorii şi chiar volume originale!. Principalele reviste ale exilului 
românesc erau în primii ani: Luceafărul. Revista scriitorilor români în exil, 2 vol., Paris, 
1948-1949 ; Orizonturi. Buletin lunar pentru informare şi documentare proprie, Cercul de 
studii şi cercetări al românilor din Germania, Miinchen, Stuttgart, 1949 ; Roşu, galben şi 
albastru, Linz, 1948 şi 1949 ; Suflet românesc, Roma, 19497. Mai târziu ia fiinţă Fundaţia 
Universităţii „Carol I” la Paris, deopotrivă cu Revue des Etudes Roumaines, 1953 şi Acta 
Historica, precum şi Biblioteca şi Institutul Român de Cercetări din Freiburg, cu renumita 
Südosteuropa - Bibliografie (vol. I este şi despre Romania, München, 1956). În afara ţării 
se încearcă deci o continuitate a discursului istoric în raport cu degringolada produsă în 
interior — care nu înceta să fie analizată critic - şi nu doar sub aspectul istoriografic. 
Bineînţeles că reacţiile puterii de la Bucureşti n-au întârziat prea mult : consideraţi trădători, 
intelectualii români rămaşi în străinătate au fost denigrati, decăzuţi din drepturile legale şi 
li s-au interzis, bineînţeles, toate operele. Ca o mostră de reacţie la exil, citez dintr-o decizie 
a Ministerului Învăţământului : „d-nii profesori Scarlat Lambrino şi Sever Pop de la 
Facultatea de Litere şi Filosofie din Iaşi se pun în disponibilitate pe data de 3 ianuarie 1948 
pentru faptul că nu au depus jurământul de credinţă către R.P.R.”*. 

Teroarea comunistă se extindea şi-n exterior, braţul lung al justiţiei proletare/Securitatii 
era pregătit să anihileze orice rezistenţă la comunizare, atât internă cât şi externă. Istoricii 
„rezistenţi”, îndeosebi cei rămaşi in interior şi închişi, urmăriţi, persecutați, o vor resimti 
din plins. 

În concluzie, putem afirma că situaţia istoriografiei române din anii 1947-1955 este 
extrem de asemănătoare cu cea a celorlalte domenii ale culturii şi ştiinţei din patria noastră, 
supuse - la fel ca şi în celelalte tari est-europene satelite ale U.R.S.S. - unui amplu proces 
de sovietizare (stalinizare) care a condus la un masiv şi general regres, accentuat în cazul 
românesc de gradul mai ridicat al ideologizării, dar îndeosebi de intensitatea superioară a 
oportunismului specific, în mod tradiţional, intelectualilor. 


1. Vezi Şt. Ştefănescu (coord.), Enciclopedia istoriografiei române şi Sudosteuropa - Bibliographie, 
Band I (1945-1959), herausgegeben von Fritz Valjavec, I, Teil: Slovakei, Rumanien, Bulgarien, 
Miinchen, 1956. 

2. Ibidem. 

3. Ibidem. 

4. Monitorul Oficial, 11 noiembrie 1948, p. 5040. 

5. G. Catalan, „Rezistență şi compromis...”, p. 96. 


Liviu Pleşa 


Metode represive folosite de Securitate 
pentru controlul istoricilor clujeni (1945-1965) 


The communist regime needed and managed to control Romanian historiography, so the historians 
of Cluj made no exception to the rule. The attitude of those who were in power towards the 
historians of Cluj proved to be quite winding, as follows from the actions undertaken by the 
Securitate. Until the early 1950s, the foregoing institution did not pay great attention to the 
historians of Cluj as there were more urgent problems to be solved. 

In the early 1950s extremely severe measures were taken against the above-mentioned group of 
scholars, such as the arrest and imprisonment of Ioan Lupas and Silviu Dragomir, two representative 
personalities of Romanian historiography. Still, it is important to note that these repressive actions 
did not refer to the scholars’ scientific contribution, but to their interwar activity in the field of 
politics. 

In the mid 1950s, after the events in Hungary, the Securitate stopped using direct repressive 
methods and began devising efficient networks of informers. Starting from 1960s, with the help of 
its agents, the Cluj branch of the Securitate also managed to interfere in the drawing up of 
scientific works by imprinting the respective studies the ideology of the Party. 


Keywords : Securitate, historian(s), repression, informer(s), Party ideology. 


Instalarea regimului comunist a adus modificări de substanţă faţă de perioada interbelică 
în ceea ce priveşte statutul istoricilor clujeni. Acţiunea se înscrie într-un context mai larg, 
în care noua putere a dorit încă de la început să-şi subordoneze întreaga elită culturală, 
istoriografiei fiindu-i acordat un rol special. Metodele folosite de regim şi de organele de 
represiune pentru atingerea acestui scop au fost diverse, mergând de la cenzură şi interzicerea 
unor lucrări până la comprimări şi pensionări forţate sau chiar până la arestarea şi trimiterea 
în detenţie a unor intelectuali de mare valoare. Trebuie recunoscut însă faptul că, în primii 
ani după preluarea puterii, P.C.R. era mult mai interesat de atragerea de partea sa a elitei 
culturale a ţării, în încercarea de a obţine legitimarea regimului, decât de a trece la acţiuni 
represive directe asupra reprezentanţilor acesteia. Întrucât mulţi dintre intelectualii clujeni, 
printre care şi istoricii, fuseseră membri de vârf ai partidelor politice interbelice, acţiunile 
represive care vizau fosta elită politică a ţării i-au atins şi pe aceştia. 

Primele arestări au fost operate chiar începând cu luna martie 1945, când Universitatea 
„Ferdinand I” funcţiona încă la Sibiu. Acţiunea se încadra însă în procesul general de 
defascizare a ţării, impus de către Puterile Aliate şi care, de altfel, s-a desfăşurat în 
majoritatea statelor europene. În România, operaţiunea a fost îndreptată contra acelor 
intelectuali acuzaţi de filo-legionarism sau de colaborare cu regimul Antonescu, persoanele 
vizate fiind arestate şi deţinute în mai multe lagăre, cu preponderență în cel de la Caracal. 

Unul dintre intelectualii ardeleni reţinuţi cu această ocazie a fost Onisifor Ghibu, care a fost 
acuzat de colaborare cu regimul Antonescu. În memoriile sale, acesta descrie momentul, 
accentuând totodată şi „legalitatea” cu care s-a efectuat arestarea şi, ulterior, deținerea sa în 
lagărul de la Caracal: „La 22 martie 1945 am fost arestat, în miez de noapte, de către Poliţia 
poporului, în numele căreia am fost arestat de cizmarul Herskovitz din Gherla şi de încă un 
tovarăş. Am fost ţinut arestat la Sibiu până la 20 aprilie, când, neascultat şi nejudecat, am fost 
transportat, în vagoanele de vite, cu alti vreo 80 de sibieni de toate natiile la Caracal, în lagărul 
de deţinuţi politici, unde am stat până la 30 octombrie 1945, când am fost pus pe picior liber, 
fără să fi fost ascultat de cineva sau judecat. În luna iulie am fost apoi «epurat» de la Universitate 
şi lăsat pe drumuri”!. Şeful Chesturii Poliţiei Municipiului Sibiu, chestorul Gheorghe Crăciun, 
arăta că arestarea lui Ghibu s-a făcut deoarece acesta „prin activitatea publică desfăşurată se 
face vinovat de dezastrul ţării, iar menţinerea lui în libertate ar periclita siguranţa statului”?. 

În paralel, în cadrul universităţii s-a desfăşurat şi o campanie de epurare a profesorilor, 
cărora li s-au adus acelaşi tip de acuze. În toamna anului 1944, în urma instrucţiunilor 
primite de la Ministerul Învăţământului, la Universitatea „Ferdinand I” s-a constituit o 
comisie care a cercetat activitatea tuturor profesorilor acuzaţi de a fi desfăşurat „activitate 
hitleristă”. Din această comisie au făcut parte Emil Petrovici, viitorul rector al Universităţii 
„Victor Babeş”, şi Tiberiu Moşoiu, decanul Facultăţii de Drept. 

Printre victimele acestei comisii s-a aflat şi istoricul Ioan Lupaş, fost lider al P.N.C., 
care a fost cercetat la 21 decembrie 1944. Verdictul a constat în recomandarea scoaterii de 


1. Onisifor Ghibu, Pagini de jurnal, vol. I, 1935-1963, Editura Albatros, Bucureşti, 1996, p. 316. 
2. Arhiva Consiliului National pentru Studierea Arhivelor Securităţii (în continuare A.C.N.S.A.S.), 
fond Informativ, dosar nr. 4984, f. 5. 

la catedră a lui Ioan Lupas, decizie aprobată şi transpusă în practică la 1 aprilie 1945'. Tot 
in aceeasi perioada, Ioan Lupas a fost obligat s4 demisioneze si de la conducerea Institutului 
de Istorie Naţională, al cărui co-fondator şi director era încă din anul 1921. 

Cu toate acestea, în primii ani după preluarea puterii, P.C.R. nu a recurs şi la alte 
acţiuni de amploare îndreptate contra intelectualilor. In acea perioadă, partidul comunist era 
mult mai preocupat de anihilarea adversarilor politici (P.N.T. şi P.N.L.) şi de preluarea 
puterii economice, astfel încât elitele culturale au fost neglijate. 

In cazul intelectualilor clujeni situaţia a fost însă puţin diferită, îndeosebi după implicarea 
unora dintre ei în favoarea studenţilor în timpul grevei din Cluj din mai-iunie 1946. În discuţia 
avută cu Teohari Georgescu la Cluj, Silviu Dragomir, după ce a explicat desfăşurarea reală a 
evenimentelor, a cerut eliberarea studenţilor arestaţi şi pedepsirea adevaratilor vinovaţi. Istoricul 
Silviu Dragomir s-a remarcat şi prin intervenţiile sale din timpul întâlnirii lui Lucretiu Pătrăşcanu 
cu studenţii grevişti, acuzând organele locale de dezinformare si de pasivitate faţă de agresivitatile 
contra studenţilor : „Ne faceţi nouă reprosuri, d-le ministru, dac-ar fi pe planul reprosurilor 
atunci noi am reproşa că după două ore de devastare asupra Căminului «Avram Iancu» autorităţile 
nu ne-au dat concursul, dvs. ce spuneţi de asta? ”. Silviu Dragomir amintea şi aroganta cu care 
îi tratau maghiarii pe români în Cluj’. Atitudinea lui Silviu Dragomir a fost astfel fatis favorabilă 
studenţilor şi de opoziţie fata de regimul comunist, astfel încât ea nu a scăpat atenţiei Securităţii, 
mai ales că a fost singurul profesor clujean care a avut curajul să ia o poziţie atât de tranşantă. 

După înăbuşirea grevei, regimul a depus eforturi pentru a prelua controlul asupra 
Universităţii, sesizând puternicul curent anticomunist care exista în acest mediu. În 1950, 
Emil Petrovici arăta faptul că la Universitatea din Cluj „lupta dintre elementele democratice 
şi cele reacționare a culminat în greva nereușită a studentimii reacționare din iunie 1946”°. 

Foarte importante au fost însă modificările aduse în domeniul supravegherii informative 
a profesorilor şi studenţilor ca urmare a acestei acţiuni. Până la debutul grevei, Siguranţa se 
ocupase preponderent cu urmărirea membrilor P.N.T. şi a legionarilor, profesorii şi studenţii 
intrând în atenţie doar în cazul în care erau membri ai acestor formaţiuni politice. După 
desfăşurarea evenimentelor, situaţia s-a schimbat, chiar dacă nu radical, Siguranţa trecând 
la supravegherea atentă a studenţilor, cu precădere a liderilor grevei. La fel au stat lucrurile 
şi în cazul cadrelor didactice de la Universitatea „Ferdinand I”, o altă categorie care practic 
nu intrase în atenţia acestei instituţii până atunci. 

După încheierea grevei, toţi cei implicaţi au intrat în vizorul Sigurantei. La 6 iulie 1946, 
Serviciul II Informaţii din Direcţia Poliţiei de Siguranţă a cerut date despre profesorii care au 
luat cuvântul la întâlnirea cu Pătrăşcanu : Silviu Dragomir (de la Facultatea de Istorie), Florian 
Ştefănescu-Goangă, Constantin Sudeteanu (ambii de la Facultatea de Litere), Coriolan 
Tătaru (Facultatea de Medicină) şi Aurelian lonaşcu (Facultatea de Drept). Interesau 
îndeosebi „antecedentele şi activitatea politică actuală”, cererea fiind repetată şi în august 1946. 

In consecinţă, Inspectoratul Regional de Poliţie Cluj a transmis informaţii despre toţi cei 
cinci profesori, precizând convingerile politice ale fiecăruia şi faptul că „duc o politică 
reacționară”. De la această dată ei au fost ţinuţi sub supraveghere de către Siguranţă. La 
16 aprilie 1947 inspectorul Mihail Patriciu transmitea ordinul Chesturii de Poliţie a Municipiului 
Cluj de a „urmări şi pe mai departe activitatea profesorului Silviu Dragomir, de la 
Universitatea regele Ferdinand, iar rezultatele constatărilor ne vor fi raportate la timp”. La 
27 aprilie 1947, Gheorghe Crăciun răspundea cu o notă în care se arată faptul că „din 
supravegherile efectuate în ultimul timp şi în special de când s-au făcut ultimele ridicări, 

susnumitul profesor universitar nu a mai luat contact cu nici o persoană reacționară şi evita 
a discuta chestiunile politice. Menţionăm că se continuă supravegherea sa”. Prin sintagma 
„ultimele ridicări”, Gheorghe Crăciun avea în vedere arestările efectuate în rândul liderilor 
P.N.T. şi P.N.L. din Cluj, care începuseră în primăvara anului 1947. 

La 1 septembrie 1947 istoricul Silviu Dragomir a fost comprimat din Universitate şi 
pensionat forţat, fiind considerat „vârful reacţiunii în Universitate ”2 Evenimentele au 
evoluat apoi într-un ritm accelerat pentru istoric, din nefericire situaţia sa agravându-se 
continuu. În iunie 1948, odată cu transformarea Academiei Române în Academia R.P.R., 
Silviu Dragomir a fost înlăturat din acest înalt for ştiinţific”. În scurt timp a fost arestat şi 
judecat în procesul privind Banca Agrară din Cluj, bancă ce aparținuse P.N.T. şi unde 
Silviu Dragomir deținuse funcţia de membru în Consiliul de Administraţie. La 1 decembrie 
1948 a fost condamnat la şase luni de închisoare, pedeapsă majorată ulterior la un an şi şase 
luni. A fost închis în penitenciarul din Caransebeş”. 

Îndepărtarea din funcţiile profesionale deţinute a afectat însă un număr mare de intelectuali 
de valoare ai României”. Fenomenul s-a resimţit şi în breasla istoricilor, inclusiv a celor 
ardeleni. Am amintit deja cazul lui Ioan Lupaş, care în 1945 a fost forţat practic să se 
pensioneze de la universitate. 

La 1 septembrie 1947, în cadrul unei ample campanii de pensionări şi epurări operate în 
mediul cultural din România, a fost pensionat şi Ştefan Meteş, directorul Arhivelor Statului 
din Cluj, motivul fiind reprezentat tot de limita de vârstă, deşi avea doar şaizeci şi unu de 
ani. Cu toate acestea, el a rămas la conducerea instituţiei până în aprilie 1949, ca preşedinte 
onorific€. Printre alti intelectuali clujeni afectaţi de această măsură s-au numărat şi Florian 
Ştefănescu-Goangă, Iuliu Hatieganu’ ş.a. 

Măsura comprimării l-a lovit şi pe istoricul Ştefan Manciulea®, care activa la Facultatea 
de Geografie din Cluj, dar se remarcase prin numeroasele studii referitoare la activitatea 
reprezentanţilor Şcolii Ardelene. Considerăm că merită amintit pe scurt destinul acestui 
istoric transilvănean. Născut la 6 decembrie 1894, în satul Staja, com. Hăpria, jud. Alba, 
Ştefan Manciulea a absolvit Facultatea de Istorie şi Geografie la Bucureşti şi Facultatea de 
Teologie Greco-Catolică la Blaj. A activat vreme îndelungată la biblioteca din Blaj, până în 
noiembrie 1951, când a fost arestat de Securitate pentru activitatea sa greco-catolică. A fost 
condamnat la şase ani închisoare corecțională, fiind eliberat după câţiva ani pentru a fi din 
nou arestat şi condamnat la detenţie sub acuzaţii similare. În 1961, când istoricul Ştefan 
Manciulea a fost arestat a doua oară, Securitatea a găsit patru caiete cu însemnările sale 

zilnice, iar anumite pasaje din acestea, în care era criticat regimul comunist, au fost folosite 
împotriva istoricului la proces, fiind condamnat la cinci ani închisoare corecțională’. 

După cum am amintit deja, cea mai mare parte a acestor intelectuali şi-au atras aversiunea 
noii puteri ca urmare a implicării lor politice în trecut, în favoarea diferitelor partide 
„burghezo-moşiereşti”. Cazul lui Silviu Dragomir, prezentat mai sus, este edificator. 

De acelaşi tratament aveau însă parte chiar şi acei intelectuali apropiaţi teoretic partidului. 
În 1947, organele de Siguranţă din Cluj îl ţineau sub supraveghere pe istoricul Ioan Moga, 
cu toate că acesta era membru al P.S.D. şi cu sprijinul acestui partid? fusese numit decan al 
Facultăţii de Litere şi Filosofie şi director al Teatrului National din Cluj’. 

În scurt timp însă, odată cu consolidarea regimului comunist, au crescut în intensitate şi 
măsurile represive care vizau elita intelectuală a ţării. 

Trecutul politic „reacţionar” a dus chiar la internarea în penitenciare a unor intelectuali 
de valoare ai României. Ne referim aici la decizia liderilor P.M.R. de trimitere în detenţie 
a tuturor persoanelor care deţinuseră demnități în guvernele României interbelice. În noaptea 
de 5/6 mai 1950, în baza unui ordin semnat de col. Birtaş Gavrilă, şeful Direcţiei I 
Informaţii Interne din Direcţia Generală a Securităţii Poporului, au fost arestaţi şaizeci şi 
nouă de foşti miniştri şi secretari de stat. Printre aceştia se afla şi o serie de istorici de 
prestigiu : Gheorghe Brătianu, Constantin C. Giurescu (fost ministru al Propagandei), Ion 
Nistor (fost ministru al Cultelor şi Artelor), Victor Papacostea (fost subsecretar de stat la 
Ministerul Educaţiei Nationale) s.a.*. Toate persoanele deţinute la Sighet din acest lot au 
fost închise fără nici o judecată, pe baza unei simple decizii a Securităţii”. 

Măsura a afectat, desigur, şi istoricii ardeleni, printre cei arestaţi şi închişi numărându-se 
Ioan Lupaş (ca fost ministru al Cultelor şi Artelor), Alexandru Lapedatu (fost ministru al 
Cultelor şi Artelor) şi Ştefan Meteş (ca fost subsecretar de stat la Ministerul Afacerilor 
Interne în guvernul Iorga). De asemenea, în Penitenciarul de la Sighet a fost adus şi Silviu 
Dragomir, reţinut în continuare ca fost ministru în guvernele „burghezo-moşiereşti”. În 
cazul tuturor acestora singura vină era aceea că făcuseră parte, ca miniştri sau subsecretari 
de stat, din diverse guverne interbelice. Nu putem trece însă cu vederea nici peste faptul că 
aproape toţi aceşti istorici - poate cu excepţia lui Ştefan Meteş - au depus o intensă 
activitate pentru înfăptuirea Marii Uniri de la Alba Iulia. Silviu Dragomir a fost chiar 
secretar al Marii Adunări de la Alba Iulia, Ioan Lupaş a fost ales membru în Consiliul 
Dirigent al Transilvaniei, iar Alexandru Lapedatu a participat activ la Conferinţa de Pace de 
la Paris. Regimul comunist nu s-a împiedicat însă de asemenea considerente şi a decis 
încarcerarea acestor lideri care luptaseră pentru unitatea românilor. 

Ioan Lupaş, ca fost ministru în guvernele din perioada interbelică (ministrul Ocrotirii 
Sociale în guvernul Averescu şi ministru al Cultelor şi Artelor în guvernul Goga-Cuza), a 
căzut victimă arestărilor ordonate de conducerea Securităţii în primăvara anului 1950. Deşi 
retras la Sibiu, istoricul s-a aflat continuu sub supravegherea organelor de represiune. De 
altfel, pregătind arestarea, in luna aprilie 1950 Securitatea I-a pus sub filaj pe Ioan Lupas, 
activitatea sa fiind urmărită permanent. În noaptea de 5/6 mai 1950, după o perchezitie care 
a durat patru ore, între orele 0 şi 4, Ioan Lupaş a fost arestat de Direcţia Regională a 
Securităţii Poporului Sibiu. Acţiunea a fost executată de plt. maj. Mânzat Ioan şi plt. maj. 
Popa Opriş, fără a exista însă nici o autorizaţie din partea Parchetului Tribunalului Sibiu. 
Dus la sediul Securităţii din Sibiu, Lupaş a fost imediat obligat să dea mai multe declaraţii 
autobiografice!. Conform procesului-verbal de perchezitie, Securitatea a confiscat, printre 
altele, „date cu caracter antidemocratic”?. În realitate, unele dintre aceste date erau notițe 
pentru diferite lucrări istorice aflate în curs de redactare. 

În aceeaşi noapte, la Sibiu au fost arestate şi alte foste personalităţi politice ce făcuseră 
parte din guvernele interbelice: Aurel Vlad, Dori Popovici, Constantin Tomescu şi loan 
Pop. Lupaş. Cei patru au fost trimişi imediat de Securitatea din Sibiu „la Penitenciarul 
indicat de D.G.S.P.”, adică la Penitenciarul din Sighet, unde au fost închişi toţi foştii 
miniştri interbelici. La 17 mai 1950, şeful D.R.S.P. Sibiu, It.-col. Crăciun Gheorghe, a 
înaintat către Direcţia I dosarele celor cinci, dosare care „conţin fişele personale, un 
referat, declaraţiile celor în cauză, procesul verbal de perchezitie domiciliară”5. 

În mai 1950, valul de arestări ale foştilor demnitari a cuprins şi un număr destul de mare de 
foste personalităţi politice din oraşul Cluj. Au fost reţinuţi şi încarceraţi la Sighet : Sebastian 
Bornemisa, Romulus Pop, Florian Ştefănescu-Goangă, Iuliu Moldovan, Emil Hatieganu ş.a. 

Alături de liderii politici arestaţi la Cluj în mai 1950 s-a aflat şi istoricul Stefan Metes. 
În cazul acestuia, intensificarea supravegherii informative a devenit evidentă în ultimele luni 
care au premers arestării sale. Spre exemplu, până la 19 martie 1950, referitor la Ştefan 
Meteş, Securitatea nu cunoştea decât date sumare, unele chiar eronate, precum aceea că 
istoricul ar fi fost directorul Arhivelor Statului din Bucureşti“. Ulterior, ofiţerii din Cluj au 
reuşit să lămurească această problemă şi să adune numeroase date privindu-l pe istoric, 
aflând şi faptul că fusese ministru în perioada interbelică. Cert este faptul că, în preajma 
acţiunii de arestare a foştilor miniştri, D.R.S.P. Cluj a întocmit o fişă biografică a lui Stefan 
Meteş în care informaţiile prezentate erau detaliate şi, mai ales, de o mare acuratețe. 
Istoricul a fost arestat în noaptea de 5/6 mai 1950 şi închis la Sighet. 

La Sighet au fost aduşi şi unii dintre foştii demnitari care fuseseră încarceraţi anterior 
anului 1950. Unul dintre aceste cazuri a fost cel al istoricului Silviu Dragomir, fost ministru 
al Nationalitatilor în guvernul Goga-Cuza. Condamnat în 1948, Silviu Dragomir a fost 
închis în penitenciarul din Caransebeş, după care, în mai 1950, a fost dus la Sighet. 

Alexandru Lapedatu a fost arestat la Bucureşti, unde locuia de mai multă vreme, după ce 
fusese numit în funcţia de director al Arhivelor Statului (1923). Lider de marcă al P.N.L., 
Alexandru Lapedatu a deţinut funcţia de ministru al Cultelor şi Artelor în aproape toate 
guvernele liberale interbelice. Între anii 1936-1937 a fost preşedinte al Senatului. A fost 
ales, de asemenea, şi în funcţia de preşedinte al Academiei Române, deţinând de mai multe 
ori şi alte funcţii de conducere în cel mai înalt for ştiinţific al ţării. În virtutea funcţiilor 
politice importante pe care le-a ocupat în perioada interbelică, Alexandru Lapedatu s-a aflat 

permanent sub supravegherea organelor de represiune, care i-au perchezitionat de mai multe 
ori locuinţa în încercarea de a găsi diferite documente compromiţătoare. A fost arestat în 
noaptea de 5/6 mai 1950 de către o echipă a D.G.S.P. condusă de It. maj. Petrache Cristian. 
În timpul perchezitiei i-au fost ridicate mai multe liste cu numere de telefon şi un volum de 
istorie a Statelor Unite, materiale apreciate însă a fi lipsite de interes de către Securitate!. 
Regimul dur de detenţie de la Sighet l-a afectat însă foarte mult pe istoric, aflat la o vârstă 
înaintată (şaptezeci şi patru de ani). De asemenea, istoricul era şi bolnav de stomac, având 
crize puternice, care s-au accentuat în temniţă, în condiţiile în care primele luni au fost 
descrise de către supraviețuitori ca fiind infernale. În noaptea de 1/2 iulie 1950, nemaisuportând 
durerile, istoricul a avut o tentativă de suicid, împiedicată la timp de gardieni”. 

De asemenea, decizia arestării a fost luată uneori şi asupra familiilor celor închişi la Sighet. 
Spre exemplu, în 1951 a fost arestată şi Flora Dragomir, soţia istoricului, care a fost trimisă 
într-o colonie de muncă, fiind eliberată abia la 5 iulie 19535. Anterior, la 15 aprilie 1952 a fost 
arestat şi fratele istoricului, Alexandru Dragomir, care deținuse funcţia de decan al Baroului Cluj 
în perioada 1928-1940 şi fusese deputat din partea Partidului Poporului“. La 16 iunie 1952, 
după ce l-a anchetat pe Alexandru Dragomir, slt. Călin Silviu - ofiţer la D.R.S. Cluj - a 
întocmit un referat în care recunoştea că „nu s-a stabilit dacă a avut legături organizate cu 
elemente duşmănoase regimului şi nici că s-a manifestat duşmănos faţă de regimul actual”, 
dar propunea „încadrarea lui în U.M. evidenţa specială pe termen de 12 luni”. Propunerea a 
fost aprobată, astfel încât prin Decizia M.A.I. nr. 585/52 a fost internat într-o colonie de muncă, 
dar pentru douăzeci şi patru de luni, fiind eliberat la 19 martie 1954 din Penitenciarul Pitesti®. 

Acest tip de represiune colaterală a atins şi familia istoricului loan Lupaş. În timp ce 
acesta era închis la Sighet, soţia sa a fost deseori tracasată de autorităţile comuniste, fiind 
evacuată de mai multe ori din locuinţă. La 17 februarie 1951, Onisifor Ghibu nota în 
jurnalul său : „Aflu că pe Lupăşica au evacuat-o din nou, în oraşul de jos”’. Si una dintre 
fiicele lui Ioan Lupaş, Marina Minerva, a avut de suferit în timpul regimului comunist. De 
formaţie istoric, Marina Minerva Lupaş a făcut parte dintr-un lot masiv de femei arestate la 
14-15 aprilie 1952 şi închise în lagărul de la Ghencea. Iată mărturia unei colege de detenţie : 
„La Bucureşti, spune doamna Vlasiu-Lupaş, niciodată n-aveam timp să mă uit la cer. Acolo îi 
cunosteam toate nuanțele. Când apărea uneori vreun avion, vedeam în el pasărea salvatoare, 
purtând pe aripi americani. Dar aceştia întârziau”E. O altă deţinută îşi aminteşte că în acel 
lagăr erau închise peste trei sute de femei, toate într-o singură baracă din lemn, iar Minerva 
Vlasiu-Lupaş „tremura de grija tatălui şi a fiicei, rugându-se pentru soarta lor”’. 

Un nou val de arestări a fost operat de Securitate în vara anului 1952, victime fiind şi de 
această dată liderii fostelor partide politice (P.N.T., P.N.L. şi P.S.D.I.). Dacă în perioada 
1947-1950 au fost arestaţi cu precădere liderii de la vârf ai acestor partide, mai exact 
personalităţile politice, în 1952 s-a trecut la reținerea tuturor membrilor care detinusera 
funcţii de conducere, inclusiv la nivel local. 

Această nouă campanie de arestări a avut repercusiuni şi asupra intelectualilor clujeni, 
inclusiv în rândul istoricilor. Una din victime a fost cercetătorul Martin Septimiu, fost 

membru în Comitetul judeţean P.S.D.I. din Cluj. Istoricul se aştepta însă la reținerea sa, el 
manifestându-şi în mai multe rânduri temerea faţă de o posibilă arestare ca urmare a 
atitudinii sale politice din trecut. Într-o sinteză a D.R.S. Cluj din mai 1952 se arăta faptul 
că Martin Septimiu „ne-a fost semnalat de informatorul nostru că se teme ca vigilenta in 
institut să nu ducă la demascarea activităţii sale titeliste, mai ales că cu ocazia prelucrării cazului 
Vasile Luca, din partea membrilor P.M.R. s-au luat angajamente să urmărească cu mai 
multă atenţie atitudinea prezentă şi cea din trecut a membrilor Institutului. Susnumitul este 
tinut în supraveghere şi pe mai departe”!. Temerea avea să se dovedească însă a fi întemeiată, 
Martin Septimiu fiind arestat în august 1952 şi închis într-o colonie de muncă până în anul 1954. 

Cu excepţia acestor măsuri represive, în general in prima jumătate a anilor '50 supra- 
vegherea elitei culturale a Clujului s-a desfăşurat la cote destul de reduse, situaţie care se 
regăseşte însă la nivelul tuturor centrelor universitare din tara. Moartea lui Stalin şi relaxarea 
internă care i-a urmat au dus la perpetuarea acestei stări de fapt. Trebuie făcută şi o foarte 
necesară precizare. Urmărirea intelectualilor clujeni de către Securitate se situează cu mult 
sub atenţia acordată de această instituţie represivă altor probleme şi categorii sociale din 
regiune. Acţiunile D.R.S. Cluj din acea perioadă erau concentrate asupra legionarilor, a 
liderilor fostelor partide politice, a preoţilor greco-catolici „nereveniţi”, a ţăranilor nemulţumiţi 
de colectivizare, a membrilor grupurilor de rezistenţă care activau în Apuseni (Leon Şuşman, 
Teodor Susman, Iosif Capotă ş.a.) etc. 

Menţionăm faptul că, în prima jumătate a anilor '50, supravegherea intelectualilor de 
către Securitatea din Cluj a crescut faţă de anii anteriori, mai exact faţă de sfârşitul anilor 
"40, dar încă se mai înregistrau mari lacune în acest domeniu. Primele planuri de munca 
pentru supravegherea cât de cât organizată a mediului universitar din Cluj au fost elaborate 
abia în toamna anului 1950, fiind însă şi acestea foarte firave. Astfel, erau prevăzute a fi 
efectuate doar următoarele acţiuni: „procurarea unei evidențe (...) despre corpul didactic 
universitar şi al diferitelor institute din Cluj”, constituirea unei evidențe privind studenţii 
noi înscrişi în universităţi şi „crearea istoricului” acestei probleme. De transpunerea în practică 
a acestor obiective răspundea Biroul 4 din Secţia I Informaţii”. După cum se poate observa, 
măsurile preconizate de Securitatea din Cluj aveau în vedere doar luarea contactului cu problema 
învăţământului, nefiind stabilite nici un fel de acţiuni informative concrete (cum ar fi 
recrutarea unor informatori, verificări detaliate asupra persoanelor aflate în baza de lucru din 
problemă etc.). De altfel, până în anul 1953 Securitatea din Cluj nu deschisese nici un dosar de 
obiectiv care să privească vreo instituţie culturală clujeană, deşi acestea erau foarte numeroase 
(filiala din Cluj a Academiei, Biblioteca Centrală Universitară, institutele de cercetări etc.). 

În această perioadă, de început al anilor '50, Securitatea acţiona mai mult pentru 
verificarea intelectualilor din punct de vedere al originii sociale, iar în cazul în care aceasta 
se dovedea a fi „nesănătoasă”, se putea ajunge până la deschiderea unui dosar de urmărire. 
Un astfel de dosar a fost deschis pe numele istoricului maghiar Benkö Samu, in mai 1950, 
întrucât acesta era fiu de preot, motiv pentru care fusese exclus de altfel şi din P.M.R. în 
timpul verificărilor din acel an. Lucrarea a fost încredinţată It. Novak Laurenţiu”, şeful 


1. A.C.N.S.A.S., fond Documentar, dosar nr. 2638, vol. 2, ff. 237-238. 

2. A.C.N.S.A.S., fond Documentar, dosar nr. 195, vol. 1, ff. 394-396. 

3. Lt. Novak Laurenţiu a lucrat vreme îndelungată - cu scurte întreruperi - în cadrul Serviciului I/II 
Informaţii Interne din cadrul D.R.S. Cluj, fiind implicat direct în supravegherea mai multor istorici 
clujeni : Stefan Metes, Ioachim Crăciun, I.I. Russu ş.a. Spre exemplu, în august 1957 a primit ordin 
să treacă la urmărirea lui Stefan Meteş şi să-l ia în evidenţă ca „suspect” (A.C.N.S.A.S., fond 
Informativ, dosar nr. 3885, ff. 2-3), iar la 8 mai 1963 a propus încadrarea lui I.I. Russu „în evidenţa 
suspectilor pe obiectiv” pentru că avea relaţii de corespondenţă cu un istoric francez şi cu unul 
italian (A.C.N.S.A.S., fond Informativ, dosar nr. 3899, f. 15). 

Biroului 2 din Secţia I Informatii!. Acelaşi ofiţer, care răspundea de problema maghiară, a 
ordonat, în august 1950, supravegherea istoricului maghiar Ladislau Banyai, deşi acesta se 
situa pe poziţii net favorabile regimului. 

Treptat însă, odată cu dezvoltarea structurilor Direcţiei Regionale de Securitate Cluj, cu 
creşterea numărului de ofiţeri şi mai ales cu primirea unor instrucţiuni şi directive tot mai 
precise de la centru, s-a produs atât o anumită profesionalizare a angajaţilor instituţiei — 
dublată de o creştere a experienţei în muncă a acestora —, cât şi o mult mai bună sistematizare 
a obiectivelor avute în vedere. Prin urmare, Securitatea din Cluj a depăşit stadiul unei 
supravegheri generale a problemelor mai puţin importante şi a procedat la deschiderea mai 
multor dosare de problemă şi de obiectiv, cu scopul de a supraveghea cât mai atent toate 
mediile ce se aflau în vizorul regimului. 

În acest context, în vara anului 1953 a fost deschis şi dosarul de obiectiv privind filiala 
din Cluj a Academiei României. Propunerea a fost făcută la 18 august 1953 de către un 
ofiţer de la Biroul 7 Intelectuali al Serviciului III Informaţii Interne. În referatul cu 
propunerea de deschidere a acestui dosar se precizau următoarele : „Academia, în forma ei 
veche, a servit cu totul interesele societăţii burghezo-mosieresti. Prin manifestările ei a 
oglindit spiritul şi interesele economice, concepţiile ideologice şi convingerile lor politice”. 
Merită menţionat şi pasajul referitor la fostul Institut de Istorie Naţională din Cluj, care era 
acuzat că „a difuzat concepţiile reacționare în rândul maselor. Acest institut a fost o creaţie a 
unei mari bănci din Cluj, cu scopul de a alimenta, în mod ştiinţific, şovinismul şi naționalismul. 
În rândurile istoricilor nationalisti romani, pot fi remarcati Lupas, Silviu Dragomir”?. 

Ofiţerul releva şi importanţa obiectivului pe care-l avea în vedere, arătând că în cadrul 
filialei din Cluj a Academiei fiintau în acel moment 14 institute, care grupau peste două sute 
douăzeci de cercetători, fiind conduse de doisprezece academicieni. În privinţa activităţii 
desfăşurate în aceste institute, se preciza că „orientarea filialei în domeniul cercetărilor este 
determinată de necesitatea legăturii din ce în ce mai puternice a ştiinţei cu practica”, aşadar 
se transpunea în practică revoluţia culturală promovată de regim. Spre exemplu, în domeniul 
istoriei „se cercetează trecutul îndepărtat al patriei noastre prin săpături arheologice, se 
lucrează la istoria mişcării muncitoreşti din această parte a tarii”?. 

Conform ofițerului în cauză, „realizarea acestor sarcini marete enumerate mai sus este 
împiedecată sau frânată de către elementele burgheze care compun grupul oamenilor de 
ştiinţă din cadrul Academiei”. Erau astfel menţionate numele lui Constantin Daicoviciu 
(directorul Institutului de Istorie, „fost legionar”, care „sub influenţa ideologiei burgheze 
introduce cosmopolitismul în ştiinţă şi de la eliberarea ţării noastre de către Armata Roşie 
nu a publicat nici o lucrare ştiinţifică mai serioasă, neavând curajul de a se afirma hotărât 
în lucrările sale, de teama de a nu fi criticat sau de «teama unei schimbări eventuale de 
regim»”), Emil Petrovici („acesta încontinuu are manifestări dușmănoase contra regimului 
nostru şi afirmă hotărât că într-un eventual război numai americanii pot câştiga”), Lucian 
Blaga (,,idealist”, „mistic”, „şi astăzi îşi dezvoltă teoriile, încăpățânat, care nu vrea nicicum 
să lase din vechile sale concepţii”) ş.a.€. 

Surprinde prezenţa în rândul „elementelor duşmănoase” a unor oameni apropiaţi de 
regim, precum Constantin Daicoviciu şi Emil Petrovici. Spre exemplu, Constantin Daicoviciu, 
care s-a raliat foarte devreme noii puteri, deținuse chiar funcţia de adjunct al ministrului 
Învăţământului în perioada 1948-1949. De asemenea, Emil Petrovici, în calitatea sa de 


A.C.N.S.A.S., fond Informativ, dosar nr. 185605, vol. 7, f. 104. 
A.C.N.S.A.S., fond Documentar, dosar nr. 3577, f. 6. 

Ibidem, f. 8. 

Ibidem, ff. 8-9. 

rector al Universităţii din Cluj, a depus eforturi intense pentru „democratizarea” acestei instituţii. 
Într-o autobiografie scrisă în 1950, Emil Petrovici avea să precizeze : „Ca rector al Universităţii, 
având foarte puţini colegi comunişti, am readus Universitatea la Cluj, fiind în veşnică luptă 
distrugătoare de nervi cu spiritul şovin şi reacţiunea care domina în sânul personalului 
Universităţii şi mai ales al studentimii”!. Dar dacă în acea perioadă de început cei doi intelectuali — 
a căror competenţă era recunoscută în domeniile lor de activitate - au adus numeroase 
beneficii regimului, inclusiv de imagine, la mijlocul anilor ’50 faptul că aceştia nu se conformau 
perfect din punct de vedere ideologic dogmelor marxist-leniniste nu mai convenea puterii. 

Nu în ultimul rând, pentru a justifica deschiderea dosarului de obiectiv amintit anterior, 
aduce diferite daune clasei muncitoare”, fiind oferite şi câteva exemple cu referire la 
istoricii clujeni : „fuga de interpretare a problemelor”, „nevalorificarea în lucrări a materialelor 
documentare, care vorbesc despre rolul mişcărilor revoluţionare din trecutul istoric al 
patriei noastre”, „ascunderea rolului nefast jucat de partidele şi figurile reacționare din 
trecut, precum şi a reprezentanţilor reactionari din ştiinţă”, „indiferenţă voită fata de 
realizările ştiinţei sovietice” şi chiar „sustragerea de documente istorice din arhivele Filialei 
Academiei Cluj, în legătură cu mişcările revoluţionare ale clasei muncitoare sau alte 
documente de mare importanţă documentară”?. 

Măsura deschiderii dosarului de obiectiv privind filiala din Cluj a Academiei R.P.R. a 
fost însă una aproape formală, fiind luată foarte probabil în urma primirii unor directiuni de 
la centru, care cereau acoperirea informativă cât mai completă a instituţiilor aflate în raza 
de activitate a D.R.S. Cluj. Supravegherea intelectualilor ce îşi desfăşurau activitatea în 
institutele Academiei nu a cunoscut vreo accentuare evidentă, desfăşurându-se în continuare 
la cote relativ reduse. De altfel, la 2 februarie 1954, It. Iacob Dezideriu: a cerut reînregistrarea 
dosarului de obiectiv Academia R.P.R., având ca motiv „Pentru a putea urmări activitatea 
acestor elemente, conform directivei”*. Cu toate acestea, până în a doua jumătate a anilor '50 
în acest dosar de obiectiv au fost adunate relativ puţine materiale. Rezultate mult mai bune au 
fost obţinute însă prin supravegherea concentrată a anumitor cercetători de la Institutul de Istorie. 

Situaţia era însă similară şi în cazul dosarului de obiectiv deschis pentru Biblioteca 
franceză din Cluj, care era ţinută sub urmărire doar de un ofiţer de la Bucureşti, în timp ce 
Securitatea din oraş nu era preocupată absolut deloc de supravegherea acesteia. Faptul a 
atras chiar comentariile ironice ale unor ofiţeri cu funcţii de conducere din cadrul Securităţii, 
care la şedinţa de lucru a M.A.I. din 11 februarie 1953 i-au pus col. Nedelcu Mihail 
următoarea întrebare : „Dacă tovarăşul colonel ştie că în Cluj există o bibliotecă franceză şi 
ce planuri şi-a făcut în această privinţă ? "5. 

După deschiderea dosarului de obiectiv amintit anterior, Securitatea a reuşit şi recrutarea 
unui agent de valoare din rândul istoricilor clujeni. Recrutat în 1952 prin şantaj de către slt. 


A.C.N.S.A.S., fond Informativ, dosar nr. 3880, f. 16. 

A.C.N.S.A.S., fond Documentar, dosar nr. 3577, f. 10. 

3. Lt. Iacob Dezideriu era ofiţer în cadrul Biroului 7 al Serviciului III, birou care răspundea de mediul 
intelectual din Cluj. Încadrat în Securitate în 1948, cu gradul de plutonier major, Iacob Dezideriu se 
remarcase în funcţia de şef al Biroului Inspectii din cadrul Penitenciarului Gherla, unde a depus o 
activitate prodigioasă în perioada 1949-1950, având rol central în supravegherea informativă din 
penitenciar (a recrutat foarte mulţi informatori şi mai ales a scris dese rapoarte referitoare la 
gardienii care nu aveau o atitudine dură faţă de deţinuţi şi nu manifestau ură de clasă). A se vedea 
amănunte privind activitatea lt. Iacob Dezideriu la Gherla în A.C.N.S.A.S., fond Documentar, 
dosar nr. 10314, vol. 2. 

4. A.C.N.S.A.S., fond Documentar, dosar nr. 3577, ff. 4-5 bis. 

5. A.C.N.S.A.S., fond Documentar, dosar nr. 97, f. 12. 

Breharu Nicolae! şi având numele conspirativ „Lucreţiu”, acest agent s-a dovedit a fi de 
departe cel mai activ informator al Securităţii în interiorul Institutului de Istorie, cu o 
activitate foarte prodigioasă şi, din nefericire, nocivă în acest domeniu”. Începând din 1952, 
informatorul ,,Lucretiu” a furnizat un număr extrem de mare de note informative, referitoare 
la toate persoanele care activau sau aveau contacte cu Institutul de Istorie din Cluj. Spre 
exemplu, numai în perioada 1 decembrie 1953 - 21 mai 1955, „Lucreţiu” a furnizat şaizeci 
de note informative referitoare la istoricul Sabin Belu, materiale care au stat la baza 
deschiderii unui dosar de verificare şi apoi a anchetării acestuia“. 

Hotărârea de deschidere a dosarului de verificare a lui Sabin Belu a fost întocmită de It. 
Iacob Dezideriu, ofiţer la Biroul 7 Serviciul III, fiind aprobată la 22 februarie 1955 de 
loctiitorul şefului Serviciului III, lt. maj. Albu Ioan. În referatul redactat de It. Iacob erau 
precizate şi motivele care au stat la baza acestei decizii : „Încă din anul 1952 ne este 
semnalat de informatorul «Lucrețiu» ca un element duşmănos regimului, care se foloseşte de 
toate ocaziile pentru a lansa zvonuri alarmiste menite să compromită regimul nostru de 
democraţie populară, relaţiile noastre principiale cu Uniunea Sovietică şi în general tot 
lagărul păcii, atât din punct de vedere economic, cât şi politic. (...) Din cele arătate mai sus 
rezultă că Belu Sabin este un element înrăit, care în orice moment poate să treacă la acţiuni 
organizate contra statului sau să adere la acţiuni organizate de alţii. Se încadrează în 
categoria evidenţei operative ale elementelor dușmănoase cu agitaţie cu caracter duşmănos”?. 

Creşterea în intensitate a supravegherii intelectualilor este observabilă încă de la începutul 
anului 1955. Fenomenul se reflectă şi în dirijarea mult mai activă a agenţilor din cadrul 
Institutului de Istorie. Spre exemplu, la 5 februarie 1955, It. Iacob Dezideriu i-a dat 
informatorului „Axinteanu” sarcina „să întărească legăturile lui cu Belu Sabin spre a 
cunoaşte legăturile şi mişcările acestuia”. Sarcini similare a primit în aceeaşi lună si 
agentul „Brânduşa” (,,Branduse”), dirijat de It. Marchiş Augustin : „să-şi întărească legăturile 
cu Belu Sabin şi Alexandru Neamţu, în scopul de a se preciza şi descifra intenţiile 
duşmănoase ale acestora în comentarea evenimentelor politice”®. 

În vara anului 1955 au fost eliberaţi de la Sighet şi intelectualii clujeni închişi pentru 
activitatea lor politică din trecut. Aceştia nu au intrat însă imediat în atenţia organelor de 
Securitate, care în continuare aveau atenţia concentrată asupra altor domenii. Uneori ofiţerii 
de Securitate nu deţineau nici măcar date sumare referitoare la aceste persoane (adresa unde 
s-au stabilit după eliberarea din detenţie, locul de muncă etc.). Pentru a oferi un exemplu, 
menţionăm faptul că foarte des localitatea de naştere a lui Ştefan Metes - com. Geomal, jud. 
Alba - apărea cu numele de „Seanul” sau „Sinagiul”, iar data de naştere ca 17 decembrie 
1986 sau chiar 8 ianuarie 1988, în loc de 27 decembrie 1886. Chiar şi în hotărârea de 


1. În 1952, slt. Breharu Nicolae era ofiţer în cadrul Biroului 2 Partide burgheze din cadrul Serviciului 
III Informaţii interne al D.R.S. Cluj. Problema de care răspundea el era cea a foştilor membri ai 
Partidului Naţional Creştin, partid în care activase şi agentul „Lucreţiu”, fapt speculat de ofiţer in 
şantajarea şi recrutarea acestuia. 

2. În anumite perioade, în funcţie de nevoile Securităţii, „Lucreţiu” a furnizat săptămânal note 

informative şi uneori chiar patru-cinci note pe zi. Cu timpul, activitatea acestuia în slujba Securităţii 

s-a transformat chiar într-o muncă de rutină, în care au intrat şi „deformaţiile” activităţii de istoric. 

Astfel, informatorul folosea uneori sistemul notelor de subsol, identic cu cel al citării ştiinţifice : în 

dreptul fiecărui nume din notă erau trecute steluțe pentru ca apoi în subsol să fie oferite date detaliate 

privind persoana respectivă. 

A.C.N.S.A.S., fond Informativ, dosar nr. 185607, ff. 20-71. 

eliberare de la Sighet localitatea natală este trecută cu numele de „Jonal”!. Erorile referitoare 
la Ştefan Meteş au fost corectate abia în anul 1964. Toate acestea demonstrează încă o dată 
carentele existente în acea perioadă în unele domenii din cadrul activităţii Securităţii, cu 
precădere superficialitatea şi lipsa de scrupulozitate în redactarea documentelor. 

De multe ori date privind istoricii care trăiau la Cluj erau obţinute în cursul acţiunilor 
de identificare a tuturor membrilor diferitelor organizaţii care fiinţaseră în acest oraş. 
Astfel, mai multe informaţii referitoare la Silviu Dragomir au fost obţinute în timpul acţiunii 
de identificare a tuturor aderenţilor fostei Asociaţii Romano-Americane, asociaţie în care 
istoricul a deţinut funcţia de preşedinte pe Transilvania (1946-1947). Acţiunea a fost 
executată de It. Hirişcău Vasile, care în 1955 era ofiţer la Biroul 1 „Spionaj anglo-american” 
din Serviciul II Contraspionaj. 

Materialele obţinute în aceste situaţii erau însă deseori pur formale, datele obţinute fiind 
în general de suprafaţă, privind probleme arhicunoscute, precum „a fost ministru”, „fost în 
conducerea P.N.T.” etc. În aceste condiţii, rareori a fost luată decizia deschiderii vreunei 
acţiuni de urmărire informativă în baza acestui tip de informaţii. 

Edificator pentru nivelul la care se desfăşura supravegherea intelectualilor din Cluj este 
un raport al Securităţii în care se arăta că în toamna anului 1956 cei peste nouă mii de 
studenţi şi şapte sute de profesori din acest oraş erau supravegheați de doar şapte informatori’. 
Aşadar, evenimentele din Ungaria din toamna acelui an şi mai ales mişcările studenţeşti din 
România care au urmat, cu reverberatii şi la Cluj, au găsit complet nepregătite organele de 
Securitate din acest centru universitar. 

Ordinele lui Alexandru Drăghici au vizat însă îmbunătăţirea cât mai rapidă a acestei stări 
de fapt la nivelul tuturor centrelor universitare. Mai mult, în primăvara anului 1957 ministrul 
Afacerilor Interne a organizat o „consfătuire specială” cu şefii direcțiilor regionale de 
Securitate Timişoara, Cluj şi Bucureşti, „analizându-se problema îmbunătăţirii muncii 
informativ-operative duse asupra elementelor duşmănoase din rândul intelectualilor şi al 
tineretului studios”*. În consecinţă, numărul informatorilor din această problemă a crescut 
exponential fata de anul 1956. Astfel, în numai un an, la Cluj au fost recrutaţi cincizeci şi 
patru de agenţi şi trei rezidenţi, care erau folosiţi pentru supravegherea intelectualilor”. 

Cu toate acestea, Alexandru Drăghici nu era deloc mulţumit de aceste progrese, aducând mai 
multe critici direcțiilor regionale de Securitate care aveau centre universitare in raza lor de 
activitate. La Conferinţa pe tara a M.A.I. din decembrie 1957 el arăta faptul că 40% din agenţii 
D.R.S. Cluj în problema învăţământ sunt „incapabili, iar din această cauză acţiunile informative 
se duc într-un mod nesatisfăcător”, iar în rândul corpului didactic superior erau doar doi agenţi. 
De asemenea, Drăghici cerea şi o mai mare aprofundare a cercetărilor, care să ducă către 
adevărații duşmani ai regimului (membrii fostelor partide şi formaţiuni politice) : „Recrutarea 
agenţilor din mediul profesorilor şi studenţilor, în direcţiile regionale M.A.I. Cluj, Timişoara, 
Bucureşti, Regiunea Autonomă Maghiară se face fără o legătură strânsă cu baza operativă 
concretă. În timpul urmăririi informative a elementelor reacționare nu se tine seama de legăturile 
ce le au studenţii cu legionarii, taranistii şi membrii altor foste partide burgheze şi naţionaliste, 
deşi aceştia sunt de fapt inspiratorii diferitelor manifestări dușmănoase din rândul tineretului ”$. 

Necesitatea intensificării activităţii de supraveghere a intelectualilor reiese şi din expunerea 
lui Alexandru Drăghici la Conferinţa pe tara a M.A.I. din 14-15 martie 1960: „Rămăşiţele 

organizaţiilor legionare, fasciste şi partidelor nationalist-burgheze, ale claselor exploatatoare, 
elementele reacționare din vechea armată, foştii poliţişti şi jandarmi, clerul reactionar, 
elementele duşmănoase din rândurile intelectualitatii şi studenţii continuă să constituie o 
bază activă pentru organizaţii şi grupări contrarevolutionare, care, pătrunse de ură fata de 
regimul democrat-popular, desfăşoară activitate subversiva”?. 

La această concluzie se ajunsese după urmărirea informativă a unor reprezentanţi ai 
acestor categorii. Conform lui Drăghici: „Acţiunile informative închise şi cele în curs de 
desfăşurare arată că elementele reacționare din rândul intelectualilor duc activitate de 
indoctrinare şi educare naționalistă a tineretului, propagand sub diverse forme idei retrograde 
în domeniul ştiinţei, artei şi culturii. Ei s-au dovedit inspiratorii şi autorii morali ai unor 
organizaţii contrarevolutionare ce au fost descoperite pe această linie”?. 

Toate aceste directive au fost urmate imediat de o intensificare a măsurilor coercitive 
luate de Securitate asupra intelectualilor. 

Organele Securităţii din centrele universitare nu s-au limitat însă numai la acoperirea 
operativă a facultăţilor şi căminelor studenţeşti, ci au trecut şi la deschiderea unor acţiuni 
informative împotriva unor profesori şi studenţi, arestându-i chiar pe unii dintre aceştia. 
D.R.S. Cluj arăta faptul că: „au fost identificaţi un număr de 242 elemente suspecte de 
activitate duşmănoasă. S-au deschis 27 acţiuni informative, în care sunt lucrate 41 dintre 
elementele cele mai periculoase. (...) au fost arestate de către noi, pentru activitate duşmănoasă 
în facultăţi, 33 persoane, dintre care 29 au fost studenţi, iar patru din corpul didactic”?. 

Printre persoanele vizate de Securitate se aflau şi unii istorici eliberaţi din detenţie, cu 
precădere aceia care detinusera diverse demnități în perioada interbelică. Spectrul iminentei 
arestări îi afecta cu atât mai mult pe aceşti intelectuali, cu cât ei cunoscuseră traumele vieţii 
din penitenciar şi ale anchetelor Securităţii. Într-o scrisoare trimisă la 30 mai 1960 de către 
Ioan Lupaş ginerelui său Mircea Georgescu, profesor universitar in Bucureşti, corespondenţă 
interceptată de Securitate, istoricul ardelean scria : „Apropiindu-se luna iulie, mă tem să nu 
se repete cazul retinerilor şi în acest an, ca şi în 1958 şi, partial, în 1959. (...) O repetare 
a cazului în actualele circumstanţe ar fi grozav de dureroasă, căci o ducem f.f. greu şi cu 
sănătatea şi cu disponibilităţile materiale”?. 

O altă consecinţă a evenimentelor din Ungaria din toamna anului 1956 a fost aceea că 
liderii Securităţii au ordonat accentuarea supravegherii etnicilor maghiari din România, mai 
ales că în rândul acestora se înregistraseră manifestări de simpatie faţă de situaţia din ţara 
vecină. În consecinţă, orice notă informativă care cuprindea aspecte interesante în această 
problemă era înaintată direct lui Alexandru Drăghici. O astfel de notă, primită în 1957, 
cuprindea şi anumite afirmaţii ale lui Sabin Belu privind atitudinea unor cetăţeni maghiari 
din Cluj. Dorind clarificarea situaţiei, Drăghici a ordonat încadrarea informativă a lui Belu 
şi „eventual, dacă găsiţi necesar, să se stea de vorbă cu el”5. 

În martie 1957 It. maj. Pall Francisc a obţinut o notă informativă referitoare la unele 
comentarii ale lui Benko Samu şi Nagy Jeno privind situaţia din Ungaria. În consecinţă, cpt. 
Albu Ioan a ordonat Biroului 6 din Serviciul III să-i încadreze informativ pe cei doi 
„culegând relaţii despre activitatea lor”. Pe acelaşi document, It. maj. Domnița Nicolae a 
pus următoarea rezoluţie : „Trebuie studiat prin agentura existentă anturajul lui Benko şi 


Nagy. Sunt elemente care pot oricând să ducă activitate naționalistă duşmănoasă”f. 

O atenţie deosebită era acordată şi foştilor membri ai partidelor politice interbelice. 
Printre aceştia erau incluşi chiar şi aderentii P.S.D., cu toate că apoi respectivele persoane 
se înscriseseră în P.M.R. 

La 1 iulie 1954, lt. Marchiş Augustin, ofiţer la Serviciul III Biroul 2 Problema 1, a 
întocmit un referat în care arăta că Ioachim Crăciun fusese membru P.S.D., „în care calitate 
în mai multe rânduri a ţinut conferinţe pentru acest partid în cadrul Universităţii «V. Babeş», 
fiind înscris în acest partid de către prof. Moga (decedat), tot social-democrat de dreapta”. 
Acest motiv era suficient pentru a cere trecerea istoricului in categoria ,,suspectilor” in 
cadrul dosarului problemei P.S.D.I.: „Pentru aceste fapte propun trecerea susnumitului în 
evidenţa suspectilor social-democrati de dreapta”!. 

Într-un referat redactat la 3 septembrie 1956 de către It. Matei Teodor, lucrător operativ 
prim la Serviciul III Biroul 2 Problema 1, se arăta faptul că „agenţii «Lucrețiu» şi «Brânduşe» 
ne-au semnalat în mai multe cazuri că Martin Septimiu, Pop Teodor, Pop Silviu Lemeni, 
foşti în Comitetul judeţean P.S.D.I. Titel Petrescu Cluj, au manifestări duşmănoase la 
adresa regimului nostru, manifestări la care ia parte şi Crăciun Ioachim. (...) În baza acestor 
materiale, în iulie 1956 organele noastre au deschis o acţiune informativă individuală asupra 
lui Martin Septimiu, pe motivul că acesta a făcut parte din Comitetul judeţean al P.S.D.I. 
Cluj, fost internat în C.M. din 15 august 1952 până la 1 mai 1954, conform ordinului 490 
Cabinet”?. 

O foarte mare atenţie era acordată şi foştilor membri ai Partidului Naţional Creştin, care 
erau suspectaţi ca având simpatii legionare sau fasciste. Spre exemplu, până în ianuarie 1958 
Silviu Dragomir s-a aflat în evidenţa Biroului 1 (ce răspundea de problema „legionari, 
cuzişti”) din cadrul Serviciului III al Direcţiei Regionale de Securitate Cluj, ca fost membru 
marcant al P.N.C. Nici în acest caz nu a existat însă o acţiune de urmărire individuală a 
istoricului. 

Tot în problema „foşti membri P.N.C.” a fost urmărit şi un alt mare istoric, loan Lupas. 
La 7 aprilie 1962, It. Hatis Gheorghe întocmea o Notd-extras privind pe Lupas Ioan, 
redactată după consultarea broşurii lui Sebastian Borhemisa, Cataclism national-crestin, 
arătând faptul că în prezentarea organizaţiei P.N.C. din Cluj, din anul 1936, „printre 
fruntaşii national-crestini mai de seamă a fost amintit şi numitul Lupaş Ioan, profesor 
universitar în acea perioadă”. Pe o notă informativă primită, referitor la activitatea lui loan 
Lupaş în P.N.C., ofiţerul preciza: „Nota a fost cerută de la agent deoarece a fost solicitată 
de Direcţia Regională Cluj pentru identificarea şi luarea în evidenţă a elementelor ce au 
făcut parte din P.N.C. pe teritoriul regiunii Cluj”5. 

Şi cercetătorul Martin Septimiu s-a aflat în atenţia Securităţii, ca urmare a adeziunii sale 
la P.N.C. în perioada interbelică. La 28 octombrie 1961, It. maj. Kiss Erdei Ludovic, de la 
Serviciul II Biroul 4, a întocmit o notă in care atesta acest fapt, pe care apoi a inaintat-o It. 
Hăţiş Gheorghe’. 

În atenţia Securităţii s-au aflat şi persoanele bănuite a desfăşura activităţi de spionaj în 
favoarea unor state capitaliste, precum ar fi Marea Britanie sau Italia. 

La 7 august 1958, It. Sălişteanu Ioan, lucrător operativ la Serviciul II, a propus recrutarea 
unui informator din mediul intelectual clujean cu scopul de a încadra informativ mai multe 
„elemente care constituie baza serviciului de spionaj englez”. Erau avute în vedere îndeosebi 
persoanele ce avuseseră legături cu Consulatul englez de la Cluj - condus de James Hartley 

şi desfiinţat in 1949, dar printre ţintele ofițerului se afla şi cercetătorul Ştefan Ferenczi, care 
„în 1947 s-a înapoiat în Cluj din zona de ocupaţie engleză şi nu i se cunoaşte activitatea”!. 

Recrutarea acestui agent era utilă pentru ofiţer şi pentru supravegherea istoricului Silviu 
Dragomir, asupra căruia It. Sălişteanu Ioan a cerut, la 30 ianuarie 1958, deschiderea unui 
dosar de verificare ca suspect de activitate informativă în favoarea serviciului de spionaj 
englez. Motivul: „În perioada 1935-1947 a avut o bogată corespondenţă cu cercurile 
franceze şi engleze, fiind prieten cu Setton Watson”, iar în 1957 avusese o presupusă 
întâlnire la Cluj cu lordul Oswald?. 

Prezentăm pe scurt circumstanţele în care Silviu Dragomir a intrat în atenţia Securităţii 
ca suspect de spionaj în favoarea Marii Britanii : în septembrie 1957 o delegaţie parlamentară 
engleză a vizitat Clujul, iar unul din însoțitorii delegaţiei, Holan Tiberiu, vicepreşedinte al 
Sfatului popular orăşenesc Cluj, a declarat Securităţii că un membru al delegaţiei, lordul 
Oswald St., a părăsit pentru câteva ore grupul, iar când a revenit, a observat la el o listă cu 
mai multe nume, printre care erau bifate cele ale lui Silviu Dragomir şi al scriitorului Ion 
Agârbiceanu, de unde a tras concluzia că cei doi au fost vizitaţi de englez. Deoarece lordul 
Oswald era considerat drept „presupus agent al serviciului de spionaj englez (...) fiind 
identificat ca legătură a fugarului Raţiu loan, din Anglia, care desfăşoară activitate de 
spionaj împotriva ţării noastre”, Securitatea a trecut la urmărirea regulată a lui Silviu 
Dragomir. 

Trebuie menţionat însă faptul că doar cu două luni înainte, la o şedinţă ţinută cu şefii 
Securităţii pe 2-3 decembrie 1957, Alexandru Drăghici a criticat organele de represiune 
pentru că „n-au descoperit şi demascat, pe linia spionajului american şi englez, nici un 
agent care activează în momentul de faţă”, cu toate că era vorba de „inamicul nostru 
principal”*. Desigur că o asemenea critică a determinat rapid deschiderea unor dosare de 
urmărire pe baza unor simple denunturi şi bănuieli. 

Pentru clarificarea activităţii lui Silviu Dragomir, lt. Banciu Constantin a cerut agentului 
„ Voicu” o notă informativă în acest sens. Informatorul, coleg de breaslă cu istoricul, nu a 
ezitat însă să-i facă o descriere foarte „partinică” : „În domeniul istoriografiei burgheze are 
o vastă activitate, fiind unul din stâlpii promovării naţionalismului burghez şi un militant 
activ al acestor idei pe tărâm politic. Desigur că un astfel de om nu se poate împăca cu 
regimul nostru şi nici nu văd ca la o vârstă atât de înaintată s-ar mai putea schimba şi că ar 
putea aduce servicii regimului nostru, chiar pe tărâmul muncii ştiinţifice”. Informatorul nu 
s-a dat în lături nici de la a-şi manifesta nemulţumirea pentru faptul că Silviu Dragomir a 
primit o locuinţă de la Institutul de Istorie din Cluj’. 

Pentru supravegherea lui Silviu Dragomir, Securitatea a folosit în general informatori 
recrutaţi din rândul istoricilor ce activau în cadrul Institutului de Istorie din Cluj al 
Academiei. Agenţii făceau parte îndeosebi dintre istoricii ataşaţi întru totul regimului, 
probabil mult mai uşor de recrutat, pe bază de „sentimente patriotice”. Ca atare, în notele 
informative redactate de ei, aceştia interpretau atât activitatea politică şi culturală, cât şi pe 
cea ştiinţifică a lui Silviu Dragomir exclusiv prin prisma ideologiei de partid şi a marxism- 
-leninismului. 

La 28 iulie 1960, dupa prelungirea de mai multe ori a supravegherii informative a lui 
Silviu Dragomir in cadrul dosarului de verificare privind spionajul englez, Securitatea a 
decis inchiderea acestui dosar, deoarece suspiciunile nu se confirmau. 

Printre suspectii de spionaj, în favoarea statului italian de data aceasta, se afla şi istoricul 
Francisc Pall, care în trecut studiase la Şcoala Română de la Roma şi îşi crease anumite 
legături printre istoricii italieni. De altfel, conform agentului „Voicu”, în 1955 Pall „a 
primit în mod personal o invitaţie la Congresul istoricilor de la Roma, ceea ce nu s-a 
întâmplat altora. Bineînţeles că invitaţia, din motive desigur obiective, nu i s-a dat decât cu 
întârziere, fapt care pe dânsul l-a intrigat foarte mult”!. Suspiciunile asupra lui Francisc Pall 
au crescut în intensitate după ce în vara anului 1956 acesta a vizitat Legatia Italiei la 
Bucureşti, Securitatea din Cluj dirijând mai mulţi informatori asupra istoricului în încercarea 
de a afla motivul acestei vizite. 

Supravegherea lui Francisc Pall s-a accentuat şi mai mult din primăvara anului 1959, 
după ce Direcţia a II-a a interceptat o scrisoare trimisă acestuia din Italia de către „fugarul 
Onciulescu Teodor”, care „din materiale neverificate ce detinem rezultă indicii că ar fi 
agent al poliţiei italiene”. În consecinţă, la 6 aprilie 1959 Direcţia a II-a a trimis următorul 
ordin către D.R.S. Cluj: „Veţi trece la identificarea numitului Pall Francisc şi prin 
mijloacele informativ-operative de care dispuneti veţi stabili activitatea lui politică şi 
profesională din trecut şi prezent”?. 

Un prim raport al Securităţii din Cluj preciza faptul că Francisc Pall „a fost încercat ca 
să fie recrutat, dar nu a acceptat, fiind un element duşmănos, fanatic. Materiale se găsesc 
cu el [sic!] la «C». La Institutul de Istorie există o serie de agenţi. Este necesar ca să 
dirijăm aceşti agenţi pentru a obţine date cât mai multe despre cel in cauză”?. Ofițerii din 
cadrul Serviciului II Biroul 2 au continuat să adune date referitoare la istoric, iar la 21 aprilie 
1961 It. maj. Szekely Francisc a cerut deschiderea unui dosar de verificare cu privire la Pall 
Francisc, precizând faptul că „persoana indicată ar duce activitate suspectă de spionaj în 
favoarea statului italian”*. Peste numai un an, în martie 1962, constatându-se faptul că „nu 
s-au obţinut informaţii până în prezent în legătură cu motivele pentru care cel în cauză a 
vizitat legaţiile Italiei şi Austriei din Bucuresti”, a fost deschis un dosar de urmărire 
informativă asupra istoricului”. După o urmărire asiduă timp de un an de zile, conducerea 
Securităţii din Cluj a realizat faptul că suspiciunile nu se confirmau, astfel încât la 10 ianuarie 
1963 dosarul de urmărire a fost închis. 

Tot ca suspect de spionaj în favoarea Italiei a fost urmărit şi profesorul Virgil Vătăşianu, 
unul dintre cei mai valoroşi istorici de artă ai României din acea perioadă. Şi în acest caz, 
acţiunile Securităţii din Cluj aveau la bază faptul că Vătăşianu şi-a desfăşurat o parte din 
activitate la Scoala Română de la Roma, fiind chiar secretar al acestei instituţii. 

La 12 februarie 1958, agenta „Sanda Petrescu” a furnizat o notă informativă în care 
prezenta Securităţii ceea ce relata David Prodan referitor la vizita făcută în Italia în 1955, 
cu ocazia Congresului mondial al istoricilor. Materialul era însă foarte vag, astfel încât It. 
maj. Banciu Constantin a trasat agentei sarcina „de a-l vizita din nou pe prof. Prodan, cu 
care să discute despre călătoria pe care a făcut-o în Italia, persoanele cu care a luat legătura, 
legăturile lui la Cluj şi manifestările sale””. 

Începând din anii '60, Securitatea din Cluj era tot mai mult interesată şi de obţinerea 
unor date referitoare la lucrările ştiinţifice ale intelectualilor din oraş, probabil şi din 

dorinţa de a vedea dacă nu cumva aceştia urmăreau să insereze unele idei „subversive” în 
lucrările lor. Interesau cu precădere volumele şi studiile care tratau problemele etnogenezei 
şi continuității românilor în Transilvania, subiecte spinoase din punct de vedere ideologic, 
cărora regimul a început să le acorde o atenţie tot mai mare. 

La 8 martie 1963, într-o nota de analiză a agentului „Ionescu Vasile”, cpt. Novak 
Laurenţiu evidenția următoarele : ,, În ultimul timp, activitatea acestui agent a fost dirijată în 
problema diversiunii ideologice, în care problemă la fel a reuşit să clarifice o serie de 
probleme. Astfel, a furnizat materiale în legătură cu Tratatul de istorie a literaturii române 
şi «Revista istoriei literaturii române», în care documente au fost descoperite o serie de date 
eronate de diferiţi autori din R.P.R. La fel, a furnizat materiale în legătură cu Tratatul de 
istoria filosofiei din Țările româneşti, în care lucrare la fel s-au descoperit unele tendinţe de 
falsificare a istoriei de pe teritoriul Transilvaniei”. Pe viitor, ofiţerul preconiza folosirea 
informatorului în aceeaşi direcţie : „Agentul va fi folosit pentru acoperirea informativă a 
obiectivului nr. 44 [filiala din Cluj a Academiei R.P.R. - n.n.], supravegherea activităţii 
elementelor suspecte din acest obiectiv şi descoperirea acţiunilor de diversiune ideologică 
din lucrări”. 

În acelaşi scop, cpt. Imbăruş Nicolae, ofiţer la Biroul 7 al Serviciului III, a trecut la 
recrutarea unui alt istoric clujean, care a furnizat note informative sub numele conspirativ 
de „Popovici Ioan (Ion)”. La 16 ianuarie 1964, în raportul cu propunerea de aprobare a 
contactării acestui istoric în vederea recrutării, cpt. Imbăruş preciza următoarele : „Ne-am 
orientat în studierea şi recrutarea ca agent a susnumitului pentru acoperirea informativă cu 
încă un agent a concentrării de elemente duşmănoase existente în cadrul Institutului de 
Istorie — sectorul de istorie veche - unde dispunem de un singur agent (slab şi acesta), iar 
prin recrutarea celui în cauză vom avea posibilitatea de a-i verifica materialele furnizate, 
precum şi de a urmări îndeaproape pe numitul Horedt Kurt - semnalat cu activitate de 
în cadrul aceluiaşi colectiv de muncă şi fiind de aceeaşi vârstă”?. 

Însă acţiunile Securităţii din Cluj au trecut rapid de la descoperirea acestor probleme 
ştiinţifice de „diversionism ideologic” la supravegherea foarte atentă a intelectualilor 
maghiari, o atenţie deosebită fiind acordată desigur istoricilor. La 23 aprilie 1964, într-o 
notă de analiză a agentului „Ionescu Vasile”, cpt. Imbăruş Nicolae arăta faptul că acesta 
„ne-a informat din timp asupra unor lucrări cu conţinut necorespunzător din punct de vedere 
istoric (...) sau al căror conţinut cuprindeau aspecte naţionaliste maghiare, scrise de Jordaki 
Ludovic, Benkö Samu şi Jako Sigismund, despre unele lucrări apărute in R.P. Ungară prin 
care era denaturată originea şi continuitatea poporului român pe teritoriul Transilvaniei. 
Aceste materiale au fost exploatate în cadrul rapoartelor făcute de către conducerea minis- 
terului”’. 

La 11 mai 1960, pe o notă informativă primită de la agentul „Both Pal”, referitoare la 
istoricul Benkö Samu, It. maj. Domnita Nicolae adnota faptul că acesta este „cunoscut cu 
manifestări naţionaliste” şi dădea informatorului următoarele sarcini: „Agentul a fost 
dirijat spre a-şi intensifica relaţiile cu Benkö Samu, în care sens să-l viziteze la Institutul de 
Istorie şi arhiva acestui institut, unde obiectivul lucrează. Cu ocazia vizitelor să-şi facă 
program comun. Prin discuţii să stabilească atitudinea politică a lui Benkö, elementele cu 


care are legături şi natura relaţiilor cu aceştia”. 

În încheiere, vom încerca să tragem câteva scurte concluzii. Regimul comunist a dorit şi 
a reuşit să-şi impună controlul asupra întregii istoriografii din România, astfel încât nici 
istoricii care au activat la Cluj nu au putut face excepţie de la această regulă. Atitudinea 
puterii faţă de breasla istoricilor clujeni a fost destul de sinuoasă, ceea ce se reflectă şi în 
acţiunile desfăşurate de Securitate asupra acestei categorii. 

Până la începutul anilor '50, Securitatea a acordat destul de puţină atenţie istoricilor şi 
cercetătorilor care îşi desfăşurau activitatea la Cluj, fiind concentrată asupra altor probleme. 
Foarte rar au fost deschise dosare de urmărire informativă şi atunci doar în situaţiile în care 
persoanele respective se remarcaseră prin atitudinea lor de opoziţie fata de regim, cum a 
fost cazul lui Silviu Dragomir în timpul grevei studenţilor din anul 1946. Merită amintit şi 
faptul că Securitatea nu a fost implicată nici în epurările şi comprimările de la Universitatea 
„Victor Babeş” sau de la celelalte instituţii culturale din Cluj, care au fost exclusiv opera 
organelor de partid. 

Cu toate acestea, în această perioadă au fost luate măsurile represive cele mai dure care 
au lovit istoricii clujeni. Este vorba de arestarea şi încarcerarea, de cele mai multe ori fără 
judecată, a unor istorici, printre care s-au numărat personalităţi de prestigiu ale istoriografiei 
româneşti, precum au fost loan Lupaş şi Silviu Dragomir. Arestările au fost însă mult mai 
numeroase şi lor le-au căzut victimă şi alti istorici, precum Ştefan Meteş, Martin Septimiu 
sau Ştefan Manciulea. Trebuie precizat însă faptul că arestarea şi aruncarea acestora în 
temniţă nu au vizat activitatea lor ştiinţifică, din trecut sau prezent, ci activitatea lor politică 
din perioada interbelică, toate persoanele amintite anterior - cu excepţia lui Ştefan Manciulea — 
deţinând funcţii de conducere în cadrul fostelor partide politice. De altfel, încarcerarea lui 
Ioan Lupas, Silviu Dragomir şi Ştefan Meteş la Sighet s-a datorat exclusiv faptului că 
deţinuseră demnitatea de ministru în guvernele „burghezo-moşiereşti”. Prin urmare, cel 
putin în cazurile de fata, considerăm că nu se poate afirma că scopul principal al regimului 
şi al Securităţii l-ar fi reprezentat distrugerea fostelor elite culturale, ci anihilarea fostelor 
elite politice. 

Până la mijlocul anilor "50, supravegherea informativă a istoricilor clujeni a crescut 
continuu în amploare, dar se situa în continuare la cote reduse. Momentul care a marcat însă 
o cotitură semnificativă în acest domeniu l-au reprezentat evenimentele din Ungaria din anul 
1956, P.M.R. şi liderii Securităţii devenind conştienţi de faptul că intelectualitatea putea 
reprezenta o opoziţie semnificativă la regim. În consecinţă, organele de represiune au 
început să-şi concentreze atenţia şi asupra acestei categorii sociale. Prin urmare, Securitatea 
a recrutat mai mulţi informatori de valoare printre istoricii şi cercetătorii clujeni şi a deschis 
numeroase dosare de urmărire informativă şi de verificare. 

Prin urmare, din a doua jumătate a anilor '50, se constată o schimbare radicală a 
metodelor folosite de Securitate pentru controlul istoricilor clujeni. Astfel, nu au mai fost 
uzitate metode de tip represiv direct, precum ar fi arestări, condamnări, impuneri de 
domicilii forţate etc. În schimb, Securitatea din Cluj a trecut la crearea unor reţele eficiente 
de informatori, cu ajutorul cărora a obţinut date foarte detaliate privind activitatea tuturor 
istoricilor care activau la Cluj, indiferent de poziţia ocupată de aceştia. Totodată, începând 
din anii ’60, cu ajutorul acestor agenţi, Securitatea din Cluj a reuşit chiar să intervină in 
procesul de elaborare a materialelor ştiinţifice, încercând şi deseori reuşind să imprime 
lucrărilor şi studiilor cursul ideologic dorit de partid. 


Peter Ulrich Weiss 


Război rece cultural. Concurența literară 
germano-germană în România anilor '60 


The writer Giinter Grass arrived in companion with journalists to Bucharest on the 5th of 
November 1969 to open a Federal German exhibition „German Contemporary Literature”. The 
exhibition contained books of authors who had escaped from the GDR or whose content was 
criticizing the GDR or socialism. Shortly before the opening the Romanian administration ordered 
to take out some books of the exhibition. This incidence of censorship was for Grass a tremendous 
provocation and a fundamental offence of the artistic-intellectual freedom of opinion. He protested 
against this in public, without result. Finally the exhibition had to be cancelled, because Grass 
refused to open the exhibition. The idea of the exhibition had been a cultural profiling of the Federal 
Republic in Romania. In contrast it led to a scandal and a crisis in the emerging West German-Romanian 
cultural relations with long-lasting consequences. The article wants to analyse exemplarily a 
special chapter of the German-German cultural competition in Romania during the Cold War. 


Keywords: exhibition, censorship, culture/cultural, GDR, FRG, Romania. 


Introducere. Concurenta culturală trilaterală 


Politica externă era pentru Republica Democrată Germană (R.D.G.) un câmp important în 
lupta pentru recunoaştere politică, pentru influenţă şi autoreprezentare. Relaţiile culturale 
externe erau arena perfectă pentru războiul cultural ideologic, o arenă în care R.D.G. dorea 
să-şi demonstreze pretenţia de a fi „Germania mai bună”, demarcându-se astfel de Republica 
Federală Germania (R.F.G.). Toate relaţiile bilaterale ale R.D.G. erau astfel mai mult sau 
mai puţin explicit nişte relaţii trilaterale. Însă «relaţiile triunghiulare sunt şi în politică la fel 
de delicate ca şi în viaţa de zi cu zi», căci pentru a fi în avantaj fiecare parte cooperează cu 
cealaltă, a demonstrat Peter Bender în mod exemplar pentru relaţiile germano-germano- 
-sovietice!. Iar la fel ca cele private, şi relaţiile triunghiulare între state sunt caracterizate 
prin tactică, neîncredere, frica de neprevăzut, neînţelegeri şi printr-o permanentă încordare. 

În lupta pentru eliminarea pretentiei R.F.G. de a fi unica reprezentantă a germanilor şi 
pentru recunoaşterea internaţională a R.D.G., partenerii de încredere ai Partidului Socialist 
Unit al Germaniei (P.S.U.G.) erau în primul rând ţările membre ale Consiliului de Ajutor 
Economic Reciproc (C.A.E.R.). Faptul că în lupta pentru dreptul de existenţă al R.D.G. şi 
pentru legitimitatea P.S.U.G. ca partid de stat tocmai România s-a arătat nesolidară şi a 
deschis relaţii diplomatice cu Republica Federală în ianuarie 1967, a fost un afront şi un şoc 
pentru conducerea R.D.G.”. Consecințele au fost grave : Germania de Vest putea acum să-şi 
demonstreze pe lângă forţa economică şi pe cea culturală. Aceasta însemna că Republica 
Federală putea să răspândească în România o a doua versiune a culturii germane şi să 
dezvolte o imagine a Germaniei divergentă faţă de reprezentarea de până atunci a R.D.G. 
Conducerea P.S.U.G. reuşise până în acel moment să facă din ţările socialiste din Europa 
propriul ei teritoriu pentru propagarea culturii germane. Însă pentru un război de imagine 
şi legitimare culturală era cu totul nepregătită - cu atât mai putin într-o ţară atât de 
îndepărtată ca România, care ocupase tot timpul o poziţie marginală? pe harta strategilor din 
Berlinul de Est (în ciuda retragerii repetate a conducerii Partidului Comunist Român din 
disciplina blocului comunist). 


1. Peter Bender, „Das ungleichseitige Dreieck. Krăfteverschiebungen zwischen Moskau, Ost-Berlin 
und Bonn” [Triunghiul ne-echilateral. Decalajul puterilor între Moscova, Berlinul de Est şi Bonn], 
in Zeitschrift fiir Geisteswissenschaft 6/2001, pp. 525-532, aici p. 525. 

2. Vezi Peter Ulrich Weiß, „Anul 1967 - Punctul minim al relaţiilor politice externe dintre România şi 
Republica Democrată Germană”, în Romulus Rusan (coord.), Anii 1961-1972 : Ţările Europei de 
Est, între speranțele reformei şi realitatea stagnării. Analele Sighet 9, Fundaţia Academia Civică, 
Bucureşti, 2001, pp. 685-694. 

C.A.E.R. după U.R.S.S., Cehoslovacia, Polonia, Ungaria şi chiar după Bulgaria. Siegfried Bock, 

Concurența culturală germano-germană de pe teritoriul românesc a suscitat atenţie la 
nivel internaţional. Începând cu deschiderea reprezentantei comerciale in Bucuresti, în anii 
1963-1964 şi mai ales după iniţierea relaţiilor diplomatice între Bucureşti şi Bonn în 1967, 
concurenţa germano-germană devenise oarecum oficială. Aceasta era, pentru vremea respectivă, 
în domeniul de autoritate al C.A.E.R., o situaţie singulară. Politicienii din Est şi Vest au examinat 
cu exactitate ce fel de libertăţi i se permiteau Germaniei Federale în România pe vremea 
„doctrinei Hallstein”. Acest fapt era cunoscut şi în Berlinul de Est. De aceea tocmai diplomaţii 
R.D.G. erau cei care aveau grijă ca prezenţa culturală germano-germană să fie caracterizată prin 
discrepanțe, nu prin alternative, astfel încât cele două versiuni culturale să nu se dezvolte in 
paralel, ci una împotriva celeilalte. Concurența între cele două state avea punctul de plecare 
în poziţii politice şi ideologice diferite raportate la problema Germaniei împărţite!. Politica 
lor de demarcare reciprocă se contura mai ales la târguri şi expoziţii de carte, unde R.D.G. îşi 
postula monopolul antifascist, în timp ce Republica Federală dorea să se afirme ca reprezentantă 
a culturii tuturor germanilor. Acest conflict a devenit foarte vizibil în toamna anului 1969. 


O expoziţie de carte provocatoare 


În 7 octombrie 1969 Partidul Socialist Unit al Germaniei sărbătorea cu multă pompă 
aniversarea de douăzeci de ani ai R.D.G. Acelaşi lucru se întâmpla şi în România. Un 
aşa-numit „Complex de Evenimente Culturale” (Kulturkomplexprogramm), concentrat în 
doar câteva zile pe suprafața Bucureştiului, prezenta Republica Democrată Germană ca pe 
o ţară în care socialismul era clădit cu succes, unde oamenii trăiesc fericiţi, şi care 
reprezenta o alternativă culturală superioară celei „imperialiste şi decadente a R.F.G.”. 
Activităţile erau multiple: de la depuneri de coroane şi recepții la ambasade până la 
festivități cinematografice, expoziţii de artă, concerte şi simpozioane. Majoritatea evenimentelor 
au avut un bun ecou în presă, iar Ambasada R.D.G. a putut raporta mulţumită către Berlinul 
de Est: „Am reuşit, în special prin numărul festivităților, să atingem punctul maxim de 
până acum al activităţilor culturale ale R.D.G. în Republica Socialistă România. Măsurile 
noastre se disting in mod pozitiv de acţiunile similare la jubileurile celorlalte tari socialiste”?. 

Ambasada Republicii Federale în România se simţea provocată de autoreprezentarea 
culturală concentrată a „zonei”, cum numea ea intern R.D.G. Pentru a nu lăsa reprezentarea 
culturală a culturii germane contemporane în mâinile R.D.G., Ambasada Republicii Federale 
a hotărât să-şi organizeze propriul punct culminant cultural. Astfel, departamentul de 
cultură a reuşit să îl convingă pe cunoscutul scriitor Giinter Grass să facă o călătorie de 
lectură în România, care urma să aibă loc exact după festivitățile organizate de Ambasada 
R.D.G. Grass, care avea o invitaţie oficială de la Uniunea Scriitorilor Români, a sosit pe 
5 noiembrie în Bucureşti. S-au organizat mai multe evenimente, printre care un cocktail la 
Uniunea Scriitorilor Români şi unul la Ambasada Republicii Federale din Bucureşti, precum 
şi, la invitaţia rectorului, o apariţie la Universitatea din Bucureşti. Pe lângă acestea erau 


1. Vezi Peter Ulrich Weiß, Kulturarbeit als diplomatischer Zankapfel. Die kulturellen Auslandsbeziehungen 
im Dreiecksverhăltnis der beiden deutschen Staaten und Rumänien von 1950 bis 1972 [Promovare 
culturală ca măr de discordie diplomatic. Relaţiile culturale externe in triunghiul celor două state 
germane şi al României din 1950 până în 1972], Miinchen, 2009. 

2. Bundesarchiv (BArch/SAPMO), DY 30/IV A2/20/363: Protokoll-Bericht und Einschätzung der 
D.D.R.-Botschaft in Bukarest zur Begehung des 20. Jahrestages der D.D.R. in der S.R.R. [Raport 
şi estimare a Ambasadei R.F.G. din Bucuresti cu ocazia aniversării de 20 de ani ai R.F.G. în 
R.S.R.], 9.10.1969. 

programate seri de lectură la Bucureşti, Sibiu şi Braşov. Însă adevăratul apogeu al călătoriei 
urma să fie deschiderea expoziţiei de carte „Literatură germană contemporană” în 6 noiembrie, 
care fusese chiar ideea lui Grass şi pe care Uniunea Scriitorilor o susţinea. Intenţia politică 
din spatele acestei expoziţii nu era greu de ghicit, având în vedere momentul ales cu vizibilă 
premeditare. Expoziţia de carte a R.D.G., care fusese deschisă în 6 octombrie cu ocazia 
aniversării de douăzeci de ani a R.D.G. şi care cuprindea 3.500 de exponate, se sfârşise 
abia cu o zi înainte de venirea lui Grass?. 

Venirea lui fusese anunţată deja cu săptămâni înainte. Ziarul german din România 
Karpatenrundschau a relatat în mod surprinzător de deschis scopul călătoriei : contracararea 
imaginii unilaterale a literaturii germane de vest în ţările socialiste. Organizatorul oficial al 
expoziţiei federale era Asociaţia Librarilor şi Editorilor Germani (Börsenverein des Deutschen 
Buchhandels), iar finantatorul, Ministerul de Externe. Titlul initial al expoziţiei, „Literatură 
germană contemporană în Republica Federală Germania şi în Berlinul de Vest”, a suscitat 
încă înainte de vernisaj plângeri puternice din partea diplomaților R.D.G., care protestasera 
împotriva acestei includeri de la sine înţelese, astfel încât numele şi afişele deja împărţite au 
trebuit schimbate“. Expoziţia fusese concepută de specialistul în literatură Eberhard Lămmert 
din Berlinul de Vest, care l-a însoţit pe Günter Grass în călătorie şi care urma să ţină şi o 
prelegere despre ,,Conceptiile şi obiectivele literaturii germane federale contemporane” la 
Universitatea din Bucuresti. Lammert alesese aproximativ 300 de cărţi scrise de autori 
germani, care erau aranjate nu doar cronologic, ci după aspecte tematice precum „scriitori 
despre poetică” sau „scriitori despre politica”>. În acelaşi timp, Lămmert nu i-a împărţit pe 
scriitori după provenienta lor, din Est sau din Vest — o atitudine politic explozivă. Postulatul 
existenţei unei singure literaturi germane deschise era un răspuns la controversele germano- 
-germane din vremea respectivă şi era contrar poziţiei demarcatoare a P.S.U.G. Astfel 
selecţia cărţilor era sinonimă cu o poziţionare cultural-politică a initiatorilor. 

Fiindcă din partea românească nu fuseseră puse condiţii preliminare, nimeni nu se 
aştepta la greutăţi ieşite din comun. Însă realitatea a fost altfel. Cu doar câteva ore înainte 
de deschiderea expoziţiei, autorităţile româneşti au făcut obiecţii în legătură cu un număr de 
exponate. În total 16 cărţi şi o revistă au fost incriminate şi scoase din expoziţie. Printre ele 
se găseau Celula (Horst Bienek), Harfa de sârmă (Wolf Biermann), Scrisori despre graniță 
(Giinter Grass, Pavel Kohout), Negustorul ambulant, Lumea interioară a lumii exterioare a 
lumii interioare, Scandal cu publicul şi alte piese (Peter Handke), Speculatii despre Jacob 
şi A treia carte despre Achim (Uwe Johnson), Portrete şi În a doua treime a secolului nostru 
(Alfred Kantorowicz), Interzisd şi arsă - Literatura germană - 12 ani reprimată (Richard 
Drews, Alfred Kantorowicz) Comemorarea eroilor şi Împărţirea Germaniei — o culegere de 
lirică (Gerhard Zwerenz) şi ediţia despre Cehoslovacia a Mersului trenurilor (Hans Magnus 
Enzensberger). Şi piesele de teatru despre Vietnam de Peter Weiß şi Plebeii exersează 
rebeliunea a lui Giinter Grass însuşi au fost puse la indexul expoziţiei. 

Neoficial se spunea că aceste cărţi asmutesc împotriva cooperării ţărilor socialiste şi 
împotriva R.D.G. şi răspândesc idei antisocialiste. Cenzorii luaseră în vizor şi opere ale 


1. Vezi Die Welt din 1.11.1969. 

unor scriitori care fugiseră din R.D.G. în Vest. Horst Bienek, de exemplu, fusese în anii 
tinereţii elev al lui Brecht, în 1951 a fost acuzat de spionaj şi condamnat la cinci ani de 
muncă forţată în Siberia, iar apoi a fugit în Germania Federală. Pavel Kohout, căruia îi 
fusese retrasă cetăţenia în anul 1979, era unul dintre intelectualii care luaseră parte la 
Primăvara de la Praga. Deşi autorităţile româneşti nu dăduseră nici o explicaţie pentru 
această dispoziţie, pentru observatorii din Germania de Vest era clar că se aflau sub 
presiunea diplomaților din R.D.G.'. 


Scandal în jurul lui Giinter Grass 


Giinter Grass, uimit şi în acelaşi timp indignat, a reacţionat imediat şi a protestat deja, în 
dimineaţa de 6 noiembrie, la evenimentul de la Universitatea din Bucureşti, împotriva 
cenzurii din ţările socialiste şi, în special, împotriva celei a Ministerului de Externe. Chiar 
a ameninţat că nu va deschide expoziţia din aceeaşi seară dacă ministerul nu-şi va retrage 
decizia. Grass ar fi fost de acord să-şi retragă propria publicaţie reclamată, corespondenţa cu 
Kohout, însă a refuzat categoric să elimine în mod „arbitrar” cărţile altor scriitori”. Luaţi prin 
surprindere, unii dintre studenţii şi profesorii universităţii au încercat să argumenteze împotriva 
lui Grass şi să-i atenueze critica. Au explicat că şi scriitori din R.D.G. sunt victime ale cenzurii 
şi defăimării in Republica Federală’. Dar Grass a rămas tare pe poziţii, încercând să constituie 
un precedent. Vernisajul a fost mai întâi amânat de joi pe sâmbătă. Apoi Grass a plecat în 
Transilvania, unde a citit printre altele şi în Sala Barocă a Muzeului Bruckenthal din Sibiu. 

Văzând că partea românească nu şi-a retras decizia până sâmbătă, Grass a făcut în ziua 
următoare, înaintea lecturii sale de la Casa de Cultură a Institutului Român pentru Relaţiile 
Culturale cu Străinătatea din Bucureşti, o comunicare deschisă, fără să îi pese de rezistenţa 
ambasadorului Republicii Federale, Erich Strătling, sau de cea a directorului Uniunii 
Scriitorilor Români, Zaharia Stancu. În fata unui public impresionant a citit numele 
scriitorilor afectaţi de interdicţie. În acelaşi timp a semnalat că, după părerea lui, există 
divergențe între politica românească oficială de partid şi opiniile scriitorilor români şi a 
repetat că va deschide expoziţia doar în forma în care a fost concepută iniţial: „Spre 
regretul meu, din partea românească au fost exprimate dubii, în primul rând împotriva unor 
autori şi a cărţilor lor, care mai demult şi-au schimbat domiciliul în Republica Federală. Eu 
nu pot împărtăşi aceste dubii; sunt în continuare de părere că locul în care scriitorii au 
locuit dintotdeauna este limba. Si dacă doresc să rămână scriitori, acolo ar trebui să 
locuiască şi de acum încolo. [...] Vorba despre solidaritatea scriitorilor este o formulă fără 
conţinut, dacă în cazul acesta, ca în multe altele, aplicăm măsuri diferite pentru unii şi 
pentru ceilalţi. O informatie incompletă - chiar şi despre literatura germană contemporană - 
nu este o informaţie”. În continuare a spus: „Dacă în momentul acesta nu permit ca 
treisprezece dintre colegii mei să fie eliminaţi, sper că fac aceasta şi pentru colegii mei din 
România, căci felul acesta de solidaritate între scriitori, dacă nu vrea să fie doar o vorbă 


Vezi Siiddeutsche Zeitung din 8./9.11.1969 şi Frankfurter Allgemeine Zeitung din 12.11.1969. 

goală, nu poate avea decât un singur sens, dacă rămânem în aceste cazuri strict la subiect”!. 


Pentru a sublinia seriozitatea propriilor cuvinte, a ameninţat cu faptul că expoziţia va 
rămâne în incinta ambasadei dacă autorii nu vor fi toţi prezentaţi : „Dacă un singur autor va 
fi tăiat, nu voi deschide expoziţia”, a explicat Grass unui corespondent al agenţiei germane 
de presă DPA?. După aceasta a luat cuvântul Zaharia Stancu: Guvernul României, cu a 
cărei politică externă Uniunea Scriitorilor este cu totul de acord, nu a interzis expoziţia. 
Însă Uniunea a descoperit în catalog nişte cărţi care nu armonizează cu politica românească 
şi care ar determina proteste din partea statelor prietene, pentru că acestea sunt atacate în 
volumele respective. Având în vedere bunele relaţii germano-române, Stancu a afirmat că nu 
înţelege insistența lui Grass”. Deschiderea a fost amânată încă o dată pe luni. Grass a fost 
convocat, împreună cu ambasadorul Strătling, care fusese prezent la ambele evenimente, 
împreună cu ataşatul lui cultural, la Ministerul de Externe. Dar acolo nu s-a întâmplat 
altceva decât că ministrul de Externe, Vasile Gliga, a repetat încă o dată poziţia română. 
Situaţia era blocată, fiecare parte insista asupra punctului ei de vedere. În sfârşit, Asociaţia 
Librarilor şi Editorilor Germani a anulat proiectul - cu acordul Ministerului de Externe al 
Germaniei Federale. Explicaţia a fost că deşi organizatorii s-au gândit la opţiunea de a 
respecta dubiile româneşti din consideraţie pentru relaţiile între România şi R.D.G., până la 
urmă au ajuns la concluzia că, prin retragerea cărţilor reclamate, expoziţia nu ar mai fi oferit 
o privire de ansamblu reprezentativă a literaturii germane“. Grass a plecat chiar în ziua aceea 
mai departe la Budapesta, la Săptămâna Culturală a Cartierului Berlinez de Vest Charlottenburg, 
fără să fi deschis expoziţia de la Bucureşti. În clubul Uniunii Scriitorilor PEN din capitala 
maghiară, precum şi în faţa studenţilor din Budapesta, Grass şi-a exprimat încă o dată public 
decizia5. Răspunsul lui Grass la întrebarea de la începutul vizitei sale în România a ziarului Neue 
Banater Zeitung, ce aşteptări are de la vizita aceasta, suna pentru cei informaţi ca o ironie 
amară : pe lângă întâlniri cu alţi scriitori, a spus Grass, el doreşte să răspândească informaţii 
despre literatura de după al doilea război mondial din Republica Federală şi din R.D.G.°. 

Pentru Ministerul de Externe al R.D.G. situaţia era clară : întreaga concepţie a expoziţiei 
era „o formă a pretentiei de unică reprezentare în relaţiile culturale cu ţările socialiste”. Mai 
ales cărţile interzise ,,[servesc] politicii culturale germane de Vest la infiltrarea ei ideologică 
cu idei antisocialiste, de teorie a convergentei şi burgheze”. Apariţia lui Grass a fost „încă 
de la început provocatoare şi îndreptată în primul rând împotriva R.D.G.”. Incidentul 
dovedeşte că R.F.G. consideră România deosebit de potrivită pentru a „forţa concepţia de 
cap de pod cu multă energie”5. Funcţionarii din R.D.G. nu erau singurii în critica lor: 
revista literară sovietică Literaturnaia Gazeta l-a criticat imediat şi ea într-o recenzie, pe 
Grass, şi cu siguranţă nu doar întâmplător în acest moment, care până atunci fusese tot 
timpul simpatizat”. Importanţa pe care a dat-o Ministerul de Externe al R.D.G. împiedicării 


1. BArch/SAPMO, DY 30/IV A2/20/363: Bericht des MfAA (stellv. AuBenminister Oskar Fischer) 
über die Buchausstellung in Bukarest und über das Auftreten G. Grass’ in Bukarest und Budapest 
[Raport al MfAA (ministrul adjunct de Externe, Oskar Fischer) despre expoziţia de carte din 
Bucureşti şi despre apariţia lui G. Grass în Bucureşti şi Budapesta], 27.11.1969. 

Frankfurter Rundschau din 10.11.1969. 

Vezi Siiddeutsche Zeitung din 11.11.1969 şi Der Tagesspiegel din 11.11.1969. 

Vezi Siiddeutsche Zeitung din 11.11.1969 şi Frankfurter Rundschau din 11.11.1969. 

Vezi Siiddeutsche Zeitung din 14.11.1969 şi Die Welt din 13.11.1969. 

Neue Banater Zeitung din 5.11.1969. 

BArch/SAPMO, DY 30/IV A2/20/363: Bericht des MfAA (stellv. AuBenminister Oskar Fischer) 
tiber die Buchausstellung in Bukarest und tiber das Auftreten G. Grass’ in Bukarest und Budapest 
[Raport al MfAA (ministrul adjunct de Externe, Oskar Fischer) despre expoziţia de carte din 
Bucuresti si despre aparitia lui G. Grass in Bucuresti si Budapesta], 27.11.1969. 

8. Idem. 

9. Vezi Die Zeit din 28.11.1969. 

expoziţiei se manifestă în faptul că nimeni alţii decât Walter Ulbricht, Erich Honecker, Willi 
Stoph şi directorul Departamentului de Relaţii Internationale din Comitetul Central al P.S.U.G., 
Paul Markowski, nu fuseseră informaţi despre acest eveniment. Funcţionarii R.D.G. au resimţit o 
plăcere diabolică faţă de colegii români. Căci în sfârşit s-a adeverit ceva ce ei au considerat 
dintotdeauna duşmănos. Deja la sfârşitul lunii mai ataşatul cultural al Ambasadei R.D.G., 
Jürgen Adler, a avertizat în timpul unui cocktail un coleg român că Günter Grass este unul 
dintre cei mai înverşunaţi adversari ai R.D.G., care are o mare influenţă asupra anturajului. 


Strategie cultural-politică şi pretenţie morală 


Faptul că expoziţia s-a sfârşit printr-un scandal public - pe lângă presă, in Republica 
Federală luaseră poziţie între timp si diverşi parlamentari în legătură cu aceasta - era o 
neplăcere nu doar pentru partea românească, ci şi pentru Ministerul de Externe de la Bonn. 
Căci această tendinţă nu se împăca cu strategia discretă de până acum a Republicii Federale 
faţă de România comunistă. Abia în luna mai, după negocieri îndelungate, cele două parti 
au căzut de acord asupra unui plan de acţiune privind schimburile culturale. Nefiind însă 
vorba de o convenţie scrisă, planul putea fi oricând retras. Oricum Partidul Comunist 
Român, temându-se de influenţa străină, se arăta mai degrabă interesat de schimburi 
ştiinţifice şi educaţionale, nu însă de un adevărat schimb cultural. Tocmai din acest motiv 
Ambasada Republicii Federale a cerut în raportul din 1969 să nu se organizeze alte 
evenimente culturale care ar putea soca: cum tara gazdă se află într-un permanent balans 
între deschidere spre Vest şi consideraţie faţă de aliaţii săi estici, o prezenţă proprie prea 
accentuată ar fi avut consecinţe negative?. Directorul departamentului de Cultură al Ministerului 
de Externe din Bonn, Hans-Georg Steltzer, era foarte interesat să dezvolte in mod continuu 
relaţiile culturale. De aceea a asigurat, în timpul unei vizite la Ambasada română în 
februarie 1970, că înţelege foarte bine atitudinea românească în cazul Giinter Grass, că îi 
pare rău de acest incident şi speră că un astfel de episod nu se va repeta. Acţiunile 
Ministerului român de Externe nu au nimic comun cu restrângerea libertăţii artistice criticată 
de Grass, a spus Steltzer’. Ca urmare, funcţionarii germani ai departamentului pentru 
Cultură nu au mai organizat nici o expoziţie de carte în anul 1970. Deşi la sfârşitul acestui 
an ambasada a crezut că, între timp, „Grass a fost dat uitării”+, de fapt a mai durat încă 
câţiva ani buni până când o nouă expoziţie de carte a fost într-adevăr organizată. 
Acţiunea lui Giinter Grass din Bucureşti a fost pentru politicieni cu siguranţă neplăcută ; 
pentru cei care îl cunoşteau nu a fost însă deloc surprinzătoare. Grass a fost întotdeauna un 
moralist şi un intelectual activ politic. El, care se plasa politic pe sine „undeva mai la stânga 
de centru”, îl susţinea deschis pe Willy Brandt şi Partidul Social-Democrat (P.S.D.). În timpul 
campaniei electorale pentru alegerile parlamentare din 1969, Giinter Grass a călătorit, de 
exemplu 31.000 de km prin întreaga Germanie şi a ţinut nouăzeci şi patru de cuvântări în 


1. Arhiva Ministerului Afacerilor Externe (A.M.A.E.), Direcţia Relaţiile Culturale (D.R.C.), Fond 
217, 1969, R.D.G.: M.A.E./D.R.C.: Notă de Convorbire, 3.6.1969. 

2. Politisches Archiv des Auswärtigen Amtes (P.A.A.A.) [Arhiva Politică a Ministerului de Externe], 
B 97, Vol. 368: Jahreskulturbericht 1969 der bundesdeutschen Botschaft in Rumănien [Raportul 
anual cultural din 1969 al Ambasadei Germaniei Federale din România] , 21.1.1970. 

3. A.M.A.E., D.R.C., Fond 217, 1970, R.F.G.: Telegramă a Ambasadei R.S.R. Köln către Vasile 
Gliga, 11.2.1970. 

4. PA.A.A., B 97, Vol. 436: Jahreskulturbericht 1970 der bundesdeutschen Botschaft in Rumänien 
[Raportul anual cultural din 1969 al Ambasadei Germaniei Federale din România], 25.1.1971. 

favoarea lui Brandt, care în final a fost ales cancelar. Tot timpul se amesteca în politică şi 
risca fel de fel de controverse. În 1966 a provocat un mare scandal, comentând în faţa unor 
jurnalişti alegerea candidatului Uniunii Creştin-Democrate (C.D.U.), Hans-Georg Kiesinger, 
în calitate de cancelar, cu următoarele cuvinte: „Cum putem comemora rezistenţa celor 
torturați şi omorâţi la Auschwitz şi Treblinka dacă dumneavoastră, care ati simpatizat cu nazistii, 
îndrăzniţi să hotărâți direcţia politicii de acum? ”!. Născut în Prusia de Est, luând parte la al 
doilea război mondial şi aderând la noua politică de Est a lui Brandt, Grass se arăta foarte 
sensibil faţă de regimurile totalitare şi mai ales faţă de evenimentele de după Cortina de Fier. 
Această tematică l-a preocupat şi literar, de exemplu în drama Plebeii exersează rebeliunea 
(1966), în care este vorba de revolta populară din R.D.G. din 1953, sau în cartea Scrisori 
despre graniță (1968), un dialog cu autorul ceh Pavel Kohout despre Primăvara de la Praga. 
Pe lângă acestea, Grass se număra printre literatii bine-cunoscuti ai Grupului 47. Această 
grupare de scriitori şi critici literari ajunsese renumită datorită întâlnirilor des mediatizate, 
care au avut loc în fiecare toamnă din 1947 până în 1967. La aceste reuniuni se vorbea 
într-un fel inovator, intens şi public despre literatură. Grupul nu avea un program literar 
comun, ci îşi vedea mai degrabă rolul principal în redefinirea responsabilitatii politice in 
literatură dupa Holocaust. Fiindcă scriitorii astfel reuniți nu criticau doar national-socialismul 
şi comunismul, ci şi era creştin-democrată a lui Adenauer, erau în mod repetat atacați verbal 
de politicienii conservatori - de la invectiva „Camera Secretă Imperială pentru Scrieri” a 
patronului UCD, Hermann Josef Dufhues (1963), până la insulta lui Ludwig Erhard la adresa 
Grupului 47 de a fi nişte „mici pinscheri”? (1965). Făcând abstracţie de aceste atacuri, 
operele lor au contribuit esenţial la stabilirea unui nou prestigiu internaţional al literaturii 
din Republica Federală Germană. Aceşti scriitori exprimau prin operele lor distantarea de 
trecutul national-socialist şi aderarea la valori liberale şi democratice într-un mod mult mai 
radical şi mai explicit decât era cazul pe vremea respectivă în societatea Republicii Federale. 
În străinătate, scriitorii erau văzuţi ca încarnarea unui spirit al vremii liberal sau chiar uşor 
de stânga, care acolo - altfel decât în locurile natale - era bine văzut. Având in vedere că 
politica culturală oficială a Republicii Federale era canalizată de la început spre împăcare şi 
spre distantare clară de national-socialism, autorii Grupului 47 erau deseori trimişi ca 
reprezentanţi culturali în străinătate. Cea mai renumită apariţie în public a avut-o gruparea 
în 1966, când aproximativ optzeci de reprezentanţi ai literaturii germane de după război s-au 
reunit la Princeton (SUA) pentru a vorbi în prezenţa presei străine despre literatură’. 


Prezenta literară modestă 


Şi vizitatorii români au avut în 1966 pentru prima oară ocazia să cunoască literatura 
Grupului 47 şi a Germaniei Federale pe îndelete. Căci în octombrie 1966 a fost deschisă în 
Bucureşti „Expoziţia de Carte a Republicii Federale Germania” - şi de data aceasta imediat 
după programul festiv de ziua R.D.G. Expoziţia itinerantă, care fusese arătată înainte la 
Praga şi văzută de 20.000 de vizitatori, şi care în vara anului 1967 fost trimisă în Iugoslavia 
şi Bulgaria, era considerată apogeul autoreprezentării culturale a Republicii Federale în 


Frankfurter Allgemeine Zeitung din 1.12.1966. 

Vezi Christoph Klefmann, Zwei Staaten, eine Nation. Deutsche Geschichte 1955-1970 [Două state, 
o naţiune. Istoria Germană între anii 1955-1970], Bonn, 1997, pp. 172-178. 

3. Vezi Hermann Glaser, Deutsche Kultur. Ein historischer Überblick von 1945 bis zur Gegenwart 
[Cultura germană. O viziune istorică de ansamblu din 1945 până în prezent], Bonn, 1997, pp. 256-260. 

Europa de Est!. În mijlocul celor 2.500 de cărţi expuse, pe aria în care era expusă 
beletristica, erau instalate panouri mari cu fotografii şi date biografice ale scriitorilor care 
erau la moda: Alfred Andersch, Heinrich Böll, Hans Magnus Enzensberger, Günter Grass, 
Peter Hărtling, Wolfgang Hildesheimer şi Rolf Hochmuth erau, în ordine alfabetică, primii 
şapte scriitori de pe listă, iar Ingeborg Bachmann era singura scriitoare?. Ţinând cont de 
faptul că în România se găsea doar puţină literatură germană contemporană, expoziţia a fost 
un eveniment deosebit pentru românii şi, mai ales, pentru saşii interesaţi de literatură. Pe de 
o parte, numărul scriitorilor germani din Vest publicaţi era considerabil. Cotidianul german 
Saarbriicker Zeitung, de exemplu, a descoperit la expoziţia de carte românească de la 
Frankfurt/Main din 1967, pe lângă Thomas Mann, Hans Fallada şi Franz Kafka, opere ale 
lui Heinrich Böll, Günter Grass, Peter Weiß, Hans Magnus Enzensberger, Ingeborg Bachmann, 
Paul Celan, Friedrich Dürrenmatt şi Wolfgang Borchert’. Pe de altă parte, deoarece 
majoritatea dintre ei apăreau doar in antologii, numărul lor, precum şi cel al operelor 
publicate erau reduse la minimum. În plus, proasta aprovizionare cu cărţi reducea şi ea 
difuzarea operelor autorilor din Germania Federală. Limitarea începea chiar înaintea 
distribuirii, cu reducerea tirajelor, care deja erau foarte mici, prin faptul că diferite instituţii 
şi anumiţi funcţionari îşi asigurau propriile stocuri pe căi neformale. Restul se vindea pe sub 
mână la prieteni sau cunoscuţi. Situaţia aceasta era în afara Bucureştiului şi mai grea, cum 
a mărturisit un cititor din Brasov: „După câte un Heinrich Böll alerg ca după vânat, chiar 
mai mult decât după portocale, care şi ele sunt rare”*. 

Dar librăriile româneşti duceau lipsă şi de literatura germană din R.D.G. Mai ales în 
prima jumătate a anilor '60, românii s-au plâns repetat că în loc de marii scriitori din 
R.D.G. se publică doar puţine cărţi, care sunt greu de vândut şi umplu permanent rafturile, 
precum cele ale scriitorului de partid Otto Gotsche?. O privire pe lista Comitetului Cultural 
de Stat, care cuprindea operele germane traduse în română şi apărute în anul 1965, confirmă 
această observaţie şi consemnează o prezenţă în general slabă a literaturii din R.D.G. în 
România în anul respectiv. Din cele patruzeci şi una de cărţi, şapte erau despre muzică sau 
cuprindeau chiar note muzicale, următoarele şapte erau clasici ai filosofiei teoretice, precum 
Marx, Engels, Lenin, Hegel, August Bebel şi două tratau probleme tehnice şi ştiinţifice. 
Între celelalte douăzeci şi una de cărţi, care aparţineau într-adevăr literaturii, dominau 
traducerile unor autori subsumati patrimoniului literar umanist: Thomas Mann, Theodor 
Fontane, Hans Fallada, Heinrich Heine, Heinrich von Kleist, Erich Maria Remarque. 
Culmea o constituiau Moartea la Venetia de Thomas Mann şi Pe frontul de vest, nimic nou 
de Erich Maria Remarque, cu 70.000, respectiv 100.000 de exemplare tipărite. Pe lângă 


1. Deutsche Buchausstellung in Bukarest [Expoziţia de carte germană din Bucuresti]. In: Mitteilungen 
der Siidosteuropa-Gesellschaft April-September 1966, 43 p. şi Kulturabteilung des Auswărtigen 
Amtes, Jahresbericht 1966 [Departamentul pentru Cultură al Ministerului de Externe, Raport Anual 
1966], Bonn, 1967, p. 100. 

2. Alţi scriitori: Uwe Johnson, Heinar Kipphardt, Karl Krolow, Siegfried Lenz, Reinhard Lettau, Paul 

Pfortner, Peter Rühmkorf, Arno Schmidt, Wolfdietrich Schnurre, Günter Scuren, Martin Walser und 

Peter Weiß. A.M.A.E., D.R.C., Fond 217, 1966, R.F.G.: Nota privind deschiderea Expoziţiei 

cărţii din R.F.G. 1966 (C.S.C.A. către Vasile Gliga/M.A.E.), 10.10.1966.- Deutsche Buchausstellung 

in Bukarest [Expoziţia de carte germană din Bucuresti], în Mitteilungen der Siidosteuropa-Gesellschafi, 

April-September 1966, 43 p., şi Kulturabteilung des Auswärtigen Amtes, Jahresbericht 1966 

[Departamentul pentru Cultură al Ministerului de Externe, Raport Anual 1966], Bonn 1967, p. 100. - 

Die Deutsche Buchausstellung in Bukarest [Expoziţia de carte germană din Bucuresti] în Borsenblatt fiir 

den Deutschen Buchhandel nr. 96 din 22.10.1966. A.M.A.E., D.R.C., Fond 217, 1966, R.F.G.: Nota 

cu privire la deschiderea Expoziţiei cărţii din R.F.G., 11.10.1966 şi Contemporanul nr. 43 din 28.10.1966. 

Saarbriicker Zeitung din 10.2.1967. 

Neue Rheinische Zeitung din 2.11.1969. 

5. Vezi Hermannstădter Zeitung din 27.6.1966. 

acestea au fost publicate trei culegeri de poveşti şi Muc cel mic al lui Wilhelm Hauff. În 
program erau, în schimb, doar două cărţi scrise de autori contemporani ai R.D.G.: cele 
două părţi ale Aventurilor lui Werner Holt (1960-1963) de Dieter Noll, cu câte un tiraj de 
20.000 de exemplare, şi Cerul împărțit de Christa Wolf, al cărei tiraj de 10.000 de exemplare a 
fost pe loc epuizat. Şi Sfatul zeilor al lui Friedrich Wolf din 1949 era o lucrare mai veche, la fel ca 
La Stânga, unde-i inima de Leonhard Frank, din anul 1952, care în plus era un scriitor federal!. 
Aceste cifre mici şi puţine denotă că nu se poate vorbi despre o prezenţă adevărată a 
literaturii contemporane a R.D.G. în România şi arată cât de ascunşi au trebuit să rămână 
autorii din R.D.G. publicului român şi, mai ales, celui săsesc. La cele mai noi descoperiri 
literare aveau acces doar specialiştii. Or, tocmai prin prezentarea literaturii contemporane 
încercau oficialii R.D.G. să demonstreze că ţara lor este „Germania mai bună şi mai 
progresistă”. Până şi programa pentru bacalaureat din anul 1970 conţinea, pe lângă opere 
ale lui Arnold Zweig, Heinrich Boll, Max Frisch şi Friedrich Dürrenmatt, doar pe Johannes 
R. Becher, Bertolt Brecht şi Anna Seghers ca autori contemporani ai R.D.G.?. În loc să-şi 
dezvolte prezenţa în România pornind o adevărată „ofensivă” literară cu propriii lor scriitori, 
diplomaţii R.D.G. erau mai degrabă ocupați cu intervenţii la expoziţii împotriva diferitor 
cărţi scrise de autori din Republica Federală care criticau R.D.G. În plus, condiţiile de cooperare 
între edituri deveniseră din ce în ce mai grele. Astfel, în anii 1965 şi 1966, ambele părţi au 
constatat — după vizite reciproce repetate ale lui Mihai Şora şi Alexandru Buzatu de la Uniunea 
Scriitorilor Români şi ale lui Walter Czollek şi Roland Links, primul director, al doilea 
redactor-şef al Editurii Volk und Welt —, independent una de alta, diferente capitale în domeniile 
de activitate şi în distribuirea competenţelor în structurile editurilor, cunoştinţe insuficiente ale 
celeilalte scene literare şi prea puţini traducători calificaţi. Pe lângă aceasta, vizitatorii români 
aveau impresia că literatura lor nu era apreciată îndeajuns. Estimările din raporturile de călătorie 
arată că până atunci cooperarea fusese formală, urmărind doar scopul îndeplinirii planurilor, 
fără să tind cont de necesităţile şi condiţiile părţilor implicate”. Partii germane federale i se 
oferea astfel o bună oportunitate de a pătrunde în cercurile cititoare româneşti şi săseşti. 


Donatiile de cărţi - un cal troian 


Un mod de a face cunoscută literatura din Republica Federală erau donațiile de cărţi. 
Această formă de popularizare a literaturii germane în străinătate era foarte potrivită în 
România, fiind o metodă discretă de a dezvolta legături puternice. În plus, făcea posibilă o 
opoziţie tăcută faţă de literatura R.D.G., mai ales pentru că donațiile nu sunt uşor de 
respins. Donaţiile erau o practică obişnuită a politicii culturale externe a Republicii Federale, 
mai precis un punct principal cu scopul „propagării cărţilor şi revistelor germane”. Ele erau 
folosite atât pentru promovarea şi susţinerea limbii germane, cât şi pentru aşa-numitele 


1. A.M.A.E., D.R.C., Fond 217, 1966, R.D.G.: Lista lucrărilor din literatura germană apărute in 
R.S.R. 1.1.-1.12.1965. 

2. Era vorba despre Tilman Riemenschneider şi Iubire fără Ruth ( Johannes R. Becher), Întrebări ale 
unui muncitor cititor şi Viaţa lui Galilei (Bertold Brecht) şi A şaptea cruce (Anna Seghers). Vezi Die 
Welt din 2.12.1969. 

3. Vezi A.M.A.E., D.R.C., Fond 217, 1966, R.D.G.: Raport de activitate privitor la schimbul de 
experienţă cu editurile din R.D. Germană a lui Şora Mihai şi Buzatu Alexandru (16-26 noiembrie 1965), 
fără dată, şi A.M.A.E., D.R.C., Fond 217, 1966, R.D.G. : Informare privind vizita in tara noastră a 
lui Roland Links, redactor-şef la Editura Volk und Welt, în perioada 13.2.-4.3.1966, fără dată. 

schimburi intelectuale. Astfel, între anii 1950 şi 1965 au avut loc în 163 de oraşe din 
întreaga lume câteva sute de expoziţii de carte mari (cu aproximativ 3.000 de exponate), mijlocii 
şi mici!. Partea principală a politicii de răspândire erau donaţii la care diferite instituţii figurau 
ca donator, în funcţie de tara receptorului. În mijlocul anilor *60 de exemplu, Comunitatea 
Germană de Cercetare (Deutsche Forschungsgemeinschaft) făcea donaţii universităţilor şi 
institutelor de cercetare din întreaga lume, în timp ce Institutul pentru Relaţii cu Străinătatea 
(Institut fiir Auslandsbeziehungen) se ocupa de persoane private cu descendență germană 
sau de asociaţii germane, Societatea Martin Behaim (Martin-Beheim-Gesellschaft) aproviziona 
mai ales biblioteci, iar organizaţia de schimburi culturale Inter Nationes aproviziona cu 
cărţi lectori universitari, profesori şi învăţători tineri, cămine studenţeşti în care locuiau 
germani şi străini împreună, precum şi alte instituţii şi persoane. La aceste donaţii era vorba 
de zeci de mii de cărţi, reviste şi abonamente. După Departamentul de Cultură din Ministerul 
de Externe, în anii 1965 şi 1966, doar la institutele culturale din străinătate au fost trimise 
aproximativ 60.000 de cărţi şi 4.200 de abonamente pentru 472 de reviste?. 

Fiindcă aceste activităţi erau foarte eficiente, donațiile constante şi vizate erau unele 
dintre primele recomandări cultural-politice pe care reprezentanța comercială a Republicii 
Federale din Bucuresti le trimitea la Bonn’. Astfel, reprezentanța comercială a intermediat 
chiar de la începutul activităţii ei trimiterea de cărţi, reviste şi ziare de către edituri germane 
federale la anumiţi cetăţeni sau instituţii româneşti. Una dintre primele donaţii spectaculoase 
a fost o bibliotecă din domeniul ştiinţei şi tehnicii, care cuprindea circa 2.000 de exemplare 
şi pe care organizatorii „Expoziţiei Tehnice a Republicii Federale Germania” din Bucureşti 
din mai 1965 au oferit-o statului român ca şi cadou oficial. Prin aceasta, a explicat secretarul 
de stat Rudolf Lahr în cuvântarea lui cu ocazia deschiderii de la Bucureşti, se urmărea 
eliminarea lacunelor din schimbul cultural, care fusese prea mult timp întrerupt’. Printre 
cărţile expuse se numărau nu doar volume despre ştiinţele naturale, ci şi biografii, tratate de 
istorie şi publicaţii despre probleme sociale şi teme actuale ale Republicii Federale — în 
limbajul P.S.U.G. era vorba de cărţi cu conţinut „ideologic ”> În cadrul expoziţiei de carte 
din 1966, încă 2.000 de cărţi au fost donate Bibliotecii Centrale de Stat, dintre care însă 
circa 100 au fost returnate din motive politice şi ideologice. Mai mult de o treime dintre 
cărţile oferite aparţineau beletristicii şi ştiinţelor umaniste®. 

Diplomaţii R.D.G. au înţeles rapid cât de atractive sunt astfel de practici, precum şi 
pericolele care pornesc de la ele pentru prezenţa culturală de până acum şi pentru preponderența 
literaturii R.D.G. în România”. Astfel s-a constatat că prin trimiterea pachetelor de cărţi la 

apartinatorii minorităţii germane, care îi citeau cu mare plăcere pe Heinrich Böll şi Günter 
Grass, se putea exercita o influenţă enormă asupra claselor cultivate!. După întreruperea 
expoziţiei de carte de la Bucureşti din anul 1969 nu s-au mai repetat însă, într-o primă 
etapă, astfel de donaţii, ceea ce era văzut ca un succes de partea R.D.G. Organizatorii 
expoziţiei din 1969 au reuşit totuşi, în ciuda valurilor pe care le-a făcut reacţia lui G. Grass, 
să doneze majoritatea cărţilor expuse Universităţii „Babeş-Bolyai” din Cluj, chiar dacă 
Republica Federală a renunţat voluntar la o donaţie publică şi a putut să apară doar ca un 
partener „tăcut” de schimb cultural’. 

Donaţiile erau un mijloc potrivit şi pentru crearea accesului la predarea limbii germane 
în şcoli şi universităţi. Însă trebuiau bine dozate şi trimise pe căi informale, căci conținuturile 
din domeniul învăţământului şi materialele didactice erau alese în România strict centralizat. 
Totul era controlat de puterea politică. Telul Republicii Federale era să trezească interes 
învăţătorilor şi profesorilor. Aceasta se putea realiza prin donaţii de cărţi şi casete la cele 
şapte catedre de germanistică existente în România în anul 1970. Unul dintre materialele 
didactice cele mai îndrăgite era, fiind un suport ieşit din comun, pe lângă casetele audio cu 
cursuri de germană, caseta video cu cursul televizat „Guten Tag”, publicată de Inter 
Nationes şi trimisă la şcoli, şcoli populare şi universităţi româneşti”. Distribuirea funcţiona 
mai ales prin cele două posturi de lectori DAAD (Serviciul German de Schimb Academic) 
din Cluj şi din Iaşi. Cei doi lectori, cu cunoştinţele lor despre România, cu reţelele lor şi cu 
prezenţa lor continuă, erau multiplicatori importanţi. Aceste metode au fost combinate cu o 
politică de invitare a profesorilor de germană, cărora, la cursuri de vară ale Institutului 
Goethe (Goethe Institut), li se prezentau materiale didactice din Republica Federală şi care 
erau confruntati cu metode didactice cu totul diferite. Cât de mult au fost influenţaţi aceşti 
profesori şi în ce măsură au aplicat aceste experienţe în orele lor e greu de apreciat. În orice 
caz, deja în anul 1967, ambasadorul R.D.G. a constatat anumite consecinţe. După puţine 
invitaţii şi donaţii, la Secţia de Germană de la Universitatea din Bucureşti s-a produs o 
schimbare generală de atitudine : „Rezultatul este că la această facultate s-a constituit un 
grup de simpatizanți pro-vestici, atât în corpul profesoral, cât şi în rândul studenţilor. Este logic 


că această atitudine se combină cu antisovietism. Fenomene asemănătoare există la Cluj”*. 


Scriitori în misiune externă 


Faptul că după schimbul diplomatic între Bonn şi Bucureşti din 1967 şi după reacţia 
românească la reprimarea Primăverii de la Praga conducerea P.S.U.G. era cultural-politic 
derutată a devenit vizibil tocmai în domeniul foarte sensibil al literaturii. In timp ce pe de 

o parte importarea revistelor româneşti incomode în R.D.G. a fost în linii mari oprită, pe 
de altă parte, la sfârşitul anilor 1960 au fost trimişi în România, în primul rând, autori care 
erau membri P.S.U.G., pentru a citi din operele lor şi a „lumina” publicul!. Nu în ultimul 
rând, evenimentele din timpul vizitei lui Giinter Grass cereau în ochii responsabililor o 
atitudine politică neechivocă a literatilor R.D.G. Scriitori precum Otto Gotsche, Fritz 
Selbmann, Karl Mundstock, Walter Gorrisch sau Wolfgang Joho nu erau doar membri 
P.S.U.G. sau funcţionari în afaceri culturale, ci şi nişte reprezentanţi ideologici pe care 
partidul se putea întotdeauna baza. În timpul şederilor lor în România, scriitorii se întâlneau 
cu colegii lor români, cu redactori, funcţionari ai Uniunii Scriitorilor şi cu politicieni, 
pentru a vorbi, pe lângă aspecte artistice, şi despre politica culturală şi literară a P.S.U.G. 
şi pentru a explica diferenţele dintre arta şi societatea din Germania de Est şi cea de Vest. 
Un exemplu sunt întâlnirile lui Max Walter Schulz, directorul Institutului pentru Literatură 
din Leipzig, din 1970, sau ale lui Werner Neubert, redactorul-şef al importantei reviste 
literare Literatura germană nouă (Neue Deutsche Literatur). Intenţia lor clarificatoare 
consta în divulgarea caracterului politic al unor autori federali care fuseseră publicaţi în 
reviste româneşti. Astfel, unii dintre ei, precum Gotsche, a cărui carte Steagul de la Krivoi 
Rog umplea rafturile librăriilor, însă nu se vindea, imita în timpul unei vizite în vara anului 
1969 munca de propagandă a atasatilor culturali ai R.D.G. Dacă in cele două volume ale 
antologiei româneşti cu lirică germană modernă din 1967, din cei treizeci de autori publicaţi, 
optsprezece proveneau din Republica Federală, dacă autorii germani din Est şi Vest erau 
trataţi fără a explica diferenţele ideologice în funcţie de proveniența lor, dacă la cursurile de 
germană de vară erau trataţi mai degrabă Heinrich Böll şi Martin Walser decât scriitori din 
R.D.G., iar dacă editorii preferau să publice cărţile lui Simon Wiesenthal şi Joachim Fest 
despre reflectia critică a national-socialismului german, atunci acestea erau motive suficiente 
pentru ca P.S.U.G. să intervină cu agitatii moralizatoare?. 

Dacă partea românească dorise iniţial vizite reciproce pentru stabilirea de contacte şi 
pentru schimburi de informaţii şi de experienţă, atitudinea acesteia s-a schimbat, conducerea 
românească a partidului a început să revendice mai multă independenţă în cadrul blocului 
comunist. La mijlocul anilor 1950, autorii fideli P.S.U.G., precum Ludwig Renn, Walter 
Stranka, Wolfgang Hütt, H. Endter sau Horst Schönemann, nu i-au deranjat câtuşi de putin 
pe responsabilii români, fiind priviţi ca nişte transmitatori bineveniti ai artei şi culturii 
româneşti în străinătate, pentru că aceştia, după întoarcerea lor în R.D.G., ţineau discursuri 
sau scriau articole despre impresiile lor din România. Însă în anii 1960, funcţionarii culturali 
români au început să evite astfel de întâlniri”. O excepţie apreciată era scriitorul Heinz 
Kahlau, care, deşi membru P.S.U.G., era politic reticent şi interesat în primul rând de 

chestiuni literare. Datorită contactelor şi călătoriilor lui multiple, unele de serviciu, multe 
private, a devenit un specialist recunoscut al literaturii româneşti, traducând multe opere 
pentru cititorii germani. 


Sfârşit. Promovare culturală externă în limite strâmte 


Literatura şi schimburile literare au avut, în cadrul politicii culturale externe de atunci, un 
rol deosebit din mai multe motive. În anii 1950 şi 1960 popularizarea şi răspândirea 
valorilor cultural-ideologice în străinătate prin distribuirea de cărţi îşi atinseseră apogeul. Şi 
poziţia publică şi intelectuală, precum şi stima pentru scriitori, era importantă, mai ales în 
ţările Europei de Est. Datorită elocventei şi carismei lor, scriitorii erau deseori trimişi ca 
reprezentanţi culturali în ţări străine, pentru a construi „poduri” între culturile naţionale, 
mai ales că şi costurile acestor acţiuni erau relativ mici. În acest context, scandalul Giinter 
Grass dobândea o importanţă majoră. A se prezenta într-o tara terță ca mediator al unei 
literaturi germane era - ţinând cont de națiunea germană împărţită şi de relaţiile politice 
tensionate ale statelor aliate — practic imposibil. În schimb, viziunea R.D.G. a unei literaturi 
germane împărţite a fost cimentată de accentuarea concurenţei culturale în străinătate. 

În mod surprinzător, în ciuda concurenţei amenințătoare in România, R.D.G. nu era 
dispusă să facă mai mult decât programul cultural obligatoriu. Revelator e faptul că, în ce 
priveşte cheltuielile R.D.G. în domeniul cultural din anii 1960, România se clasa constant 
pe unul din ultimele locuri în comparaţie cu celelalte state din Europa de Est. Din punct de 
vedere cultural-programatic, R.D.G. propaga modelele obişnuite ale auto-reprezentării ei în 
străinătate : realism socialist, patrimoniu cultural german, cultură înaintată, antifascism şi 
construire a socialismului. Dar tocmai în domeniul popular al literaturii, la fel ca în film şi 
în teatru, lipsea referirea la prezentul din R.D.G., subliniată mai ales de minoritatea 
germană din România. În loc să pornească o ofensivă cultural-politică împotriva concurenţei 
federale, diplomaţii R.D.G. s-au concentrat pe intervenţie, deranjare şi împiedicare. Faptul 
că ambasadorul R.D.G. între anii 1965-1970, Ewaldt Moldt, a devenit rapid, din cauza 
repetatelor lui proteste şi lecţii, unul dintre cei mai putin îndrăgiţi diplomaţi din România, 
era o expresie evidentă a neajutorării şi lipsei de metodă a R.D.G.!. Pentru această dilemă 
P.S.U.G. nu a găsit o soluţie constructivă. Pe de o parte, expansiunea prezenţei culturale a 
R.D.G. era prea scumpă faţă de câştigul politic extern care era de aşteptat. Pe de altă parte, 
comportamentul P.S.U.G. era sub observaţie atentă tocmai în relaţiile cu „partidele înfrăţite” 
din Europa de Est, care erau ele însele interesate să stabilească relaţii cu Republica Federală. 
Această poziţie a R.D.G. în România era metodic cu totul diferită de tactica ei de demarcare 
culturală, pe care urma să o practice în întreaga lume. Astfel, începând cu a doua jumătate 
a anilor 1970, R.D.G. şi-a canalizat forţele pentru a face faţă concurenţei prin profilarea 
unei culturi nationale proprii, diferită de cea a R.F.G. 

Republica Federală prezenta în „capul de pod al politicii de est” România în mod discret 
ca un stat cultural pluralist. Fiind convinsă că va continua schimbul cultural germano-roman 

de până la 1945 şi că astfel e cultural superioară R.D.G., Republica Federală a pariat pe 
magnetismul ei economic, pornind o politică generoasă a invitatiilor şi a donațiilor în cadrul 
schimburilor culturale. Ambasada Republicii Federale vedea în activitatea ei culturală, 
printre altele, „o încercare” de a prezenta publicului românesc o imagine cât se poate de 
reală a R.F.G.!. Domeniile culturale externe „literatură” şi „expoziţii” erau predestinate 
pentru aceasta. Faptul că această intenţie va fi greu de realizat într-un stat totalitar şi 
duşmănos faţă de alte sisteme politice a fost clar de la început, mai ales că lipsea un tratat 
cultural bilateral, care să fixeze schimbul cultural. Se puteau face doar încercări timide. 
Scandalul de la expoziţia de carte din 1969 a însemnat pentru funcţionarii culturali federali 
o înfrângere dureroasă. Din punct de vedere strategic, Grass nu actionase înţelept cu lipsa 
lui de compromis. Dar din punct de vedere moral actionase consecvent. Dacă ne gândim că 
straduintele cultural-politice federale pentru o influențare intelectual-politică în România au 
eşuat - pe lungă durată -— la fel ca şi conceptul politicii de est „schimbare prin comerţ”, 
atunci atitudinea lui Grass apare pe fundalul înţelegerii faptului că dictaturile nu pot fi 
schimbate cu ajutorul programelor culturale ca mult mai logică decât a fost văzută atunci. 
În acelaşi timp, întreruperea expoziţiei „Literatură germană contemporană” demonstrează 
în mod exemplar că Războiul Rece nu şi-a exercitat puterea cultural-politică doar prin 
degajarea de resurse, ci ca un „mare împiedicător”?. Datorită consumului considerabil de 
energie şi de argumente făcut pentru a împiedica ceva, ceea ce nu s-a produs e o parte la fel 
de importantă a istoriei conflictului şi concurenţei. Căci datorită dimensiunii sociale 
extraordinare a schimbului cultural, consecinţele îi atingeau atât pe numeroşii actori (artişti, 
oameni de ştiinţă, grupuri de tineri, funcţionari etc.), cât şi pe oamenii din România 
interesaţi de cultura germană. 


(Traducere din germană de Lavinia Lazăr) 

Ioana Macrea-Toma 


Institutionalizarea scriitorilor in comunism. Premise 
ideologice si consecinte profesionale 


Understanding the situation of the cultural elites in communist Romania must go beyond the 
ethical discourses concerned with the condemnation of the past or the critical self-centered 
literary approaches. This article offers new perspectives for the study of the intellectual condition 
under a „totalitarian regime” by combining methods from social history and literary sociology. Its 
purpose is to circumscribe the role of the cultural institutions within Communism and thus to 
estimate the type and degree of (in)dependence that they had. 

Placing the Romanian authors within the Writers’ Union is not therefore intended to provide the 
framework of an institutional monograph, but to reconstruct the background of the literary practices 
and their inner motivations. One of the ensuing paradoxes of cultural organizations is the fact that 
they hold an ambivalent protective status towards the creation of oeuvres : on the one hand they 
are destined to ideologically orient the writers and on the other they end up supporting a sort of 
professional autonomy which endows the association with symbolic and political capital. 


Keywords: writer(s), the Writers’ Union, intelligentsia, the Communist Party, Soviet. 


În 1965, în cadrul unei şedinţe a Biroului Uniunii Scriitorilor, A.E. Baconsky lansează 
apodictic ideea că „a fi membru al Uniunii Scriitorilor nu însemnează o judecată de valoare, 
ci luarea în considerare a calităţii de scriitor”. Concluzia vine să pună punct mai multor 
runde de dezbateri confuze privind competențele nou-intratilor în Uniune. „Admiterea” in 
reputata instituţie reprezintă fie o formalitate pentru autorii „bine cotati”, fie o proba 
dificilă pentru cei fără cărţi publicate, cu biografii controversate din punct de vedere politic, 
cu traiectorii profesionale obscure sau inadecvate profilului „literar” al unei organizaţii 
destinate să susţină activitatea creativă. Situaţia delicată a acestora din urmă, deveniți totuşi 
membri în ciuda inadecvării profesionale (universitari documentarişti!, traducători, activişti 
culturali) şi politice (foşti prizonieri cărora li s-a interzis să publice?), evidenţiază coabitarea 
ambiguă în sânul unicei asociaţii scriitoricesti a unei logici autonomiste (scriitor talentat, 
fecund, cunoscut de confrati) în curs de configurare şi a uneia heteronomice, datând de la 
înfiinţarea instituţiei în 1949. 


De ce şi cum să fie abordată Uniunea Scriitorilor ? 


Nedelimitarea clară a argumentelor calitative de cele cantitative sau administrative face 
dificilă circumscrierea notorietății intelectuale în comunism, însă indică, din punct de 
vedere metodologic, un prim punct de plecare pentru înţelegerea statutului scriitorilor : 
radiografierea instituţională a poziţiei lor. Analiza cadrului de desfăşurare a creativităţii 
literare are astfel nu doar rolul de a trasa fundalul impasibil al vieţii artistice, ci de a 
reconfigura un spaţiu articulat şi funcţional, care canalizează în anumite direcţii jocul 
agenţilor implicaţi datorită unor legi şi recuzite scenice specifice. Plecând de la ideea că 
descrierea condiţiilor de producţie a operelor literare constituie, alături de investigarea 
mijloacelor şi modurilor de difuzare şi circulaţie a textelor, pasul metodologic prim în 
explorarea sociologică a faptului literar şi că regimurile autoritare înscriu în lista lor de 
priorităţi formatarea totală a ofertei culturale, cercetarea raportului dintre literatură şi 
politică în comunism îşi stabileşte automat ca reper decelarea aspectelor politico-economice 
ale polului producției literare. Studiul strategiilor de „stimulare a artelor” din partea 


1. Istoricii literari Dan Simionescu şi Z.N. Pop sunt în pericol de radiere de pe lista membrilor Uniunii 
Scriitorilor din cauza statutului lor de ,,stiintifici” documentaristi. 

2. Cazul lui I. Negoitescu este amplu dezbătut în şedinţa din 1965 : Eugen Barbu subliniază activitatea 
lui fecundă („deşi nu este publicat”), Dan Desliu atrage atenţia asupra „calităţilor literare” care 
trebuie să primeze în rezolvarea pozitivă a cererii de admitere („restul nu ne interesează”), iar Pop 
Simion, secretarul Organizaţiei de bază din Uniune, adică reprezentantul facțiunii politice, semnalează 
că „trebuie bine analizată situaţia celor care nu au dreptul să semneze din motive politice foarte 
grave”. Cu toate acestea, I. Negoitescu este primit ca membru definitiv în Uniune, iar recunoaşterea 
lui instituţională ca scriitor este simultană angajării în redacţia literară a Luceafărului, la un an de 
la ieşirea din închisoare. 

regimului vizează înţelegerea unui anume tip de autonomie literară, aproximată deseori — 
fără examinarea aferentă a gradului şi felului independenţei decizionale şi financiare - ca 
fiind inexistentă sau „relativă”. Compararea documentelor din arhiva Uniunii Scriitorilor şi 
interpretarea statistică! a datelor furnizate de dicționarele literare vor alcătui instrumentarul 
necesar detalierii condiţiilor de creare şi apariţie a bunurilor simbolice într-un stat centralizat. 
Asupra acestora planează încă estimări impudice, vehiculate de vulgatele moralizatoare ce 
uzează „pozitivistic” şi demonstrativ de date disparate fără transgresări comprehensive. În 
răspăr cu astfel de abordări, operationalizarea cronologic-comparativă a situaţiei materiale 
a agenţilor literari nu vizează stabilirea de indiscrete indexuri remunerative sau alocative, ci 
reperarea tipului şi gradului de (in)dependenta politico-economică a Uniunii şi a membrilor ei. 

Întrebările care se pun sunt cum funcţionează constrângerile de tip politic şi material 
asupra etosului scriitoricesc, care sunt natura şi distribuţia reală a „privilegiilor” şi în ce 
măsură afectează ele stilul de viaţă, mecanismul (auto)perceptiv al scriitorilor şi economia 
temporală şi spaţială a meseriei de scriitor. Un astfel de material documentar are prin 
urmare rolul de a panorama practicile literare instituţionale, fără a-şi propune, cum pe 
nedrept li se reproşează studiilor sociologizante, relationarea directă cu textele. Selectand 
deocamdată pentru discuţie aspectele externe, dar inerente scrisului, articolul de faţă oferă 
un cadru de analiză util examinărilor socio-literare ulterioare, plecând de la premisa că 
fundalul trasat nu are doar funcţie decorativă, ci şi generativă, influențând indirect opţiunile 
existenţiale şi scripturale ale autorilor. Prin circumscrierea parametrilor profesionali ai unei 
ocupaţii puternic valorizate în comunism, vom acoperi deci un gol informativ, vom amenda 
versiunile orale existente şi, nu în ultimul rând, vom ancora investigarea literaturii dinainte 
de 1989 într-o perspectivă complementară analizelor intraliterare, impusă de relaţia de 
subordonare ambiguă faţă de câmpul politic. 

Asumarea unui punct de vedere defetişizant în raport cu condiţia intelectualului român 
înainte de 1989 ne situează teoretic nu atât în siajul neomarxist al studiilor culturale 
interesate de „materialitatea culturală” (şi nu politică) a comunismului”, ci mai degrabă la 
intersecţia dintre sociologia literară de extracţie franceză şi istoria socială interesată de 
deconstructia „modelului totalitar” în perceperea şi interpretarea fenomenelor din fostul 
bloc comunist. În timp ce grila teoretică dezvoltată de Pierre Bourdieu şi „şcoala” lui 
(Gisèle Sapiro’, Nathalie Heinich, Anne-Marie Thiesse etc.) ne oferă prototipul unui gen de 


1. Analizele statistice utilizează o bază de date construită în urma unui efort de echipă pornind de la 
Dicţionarul scriitorilor români coordonat de Mircea Zaciu, Marian Papahagi, Aurel Sasu (Editura 
Fundaţiei Culturale Române, Bucureşti, 1995, Editura Albatros, 2002). Ea a fost concepută de 
Marius Lazăr pentru cartea sa, Paradoxuri ale modernizării. Elemente pentru o sociologie a elitelor 
culturale româneşti, Editura Limes, Cluj-Napoca, 2002. Contribuţia personală a constat în introducerea 
a şase sute de cazuri, adaptarea şi completarea bazei cu informaţii culese din documentele arhivei 
Uniunii Scriitorilor, Dicţionarul Membrilor C.C. al P.C.R. (Florica Dobre, coord., Editura Enciclo- 
pedică, Bucureşti, 2004), Dicţionarul biografic al literaturii române (Aurel Sasu, coord., Editura 
Paralela 45, Piteşti, 2006), arhiva cu victimele comunismului din Cotidianul, nr. 240, 10 oct. 2006. 
Documentele care provin din arhiva Uniunii nu au intrat încă sub incidenţa inventarului Arhivelor 
Naţionale, aşa că ele nu pot fi citate ca documente clasate pe dosare şi categorii. 

2. Vezi Susan Buck-Morss, Dreamworld and Catastrophe. The Passing of Mass Utopia in East and 
West, MIT Press, Cambridge, 2002. 

3. Întrucât teoria „câmpului” dezvoltată de Pierre Bourdieu are dezavantajul de a fi fost proiectată drept 
critică la adresa reproductiei sociale din societăţile vestice democratice, transferabilitatea principiilor de 
autonomizare a unui câmp profesional (definit în raport cu logica pieţei) la unul cultural etatizat (definit 
în raport cu politicul) rămâne incertă. De real ajutor se dovedeşte în acest punct potenţialul convertibil 
al mecanismului de funcţionare al câmpului cultural aflat sub regim autoritar fascist dezvăluit de 
Gisele Sapiro. Vezi Gisele Sapiro, La Guerre des écrivains (1940-1953), Fayard, Paris, 1999. 

reflecţie comprehensivă asupra autonomiei artistice pornind de la decriptarea mizelor 
simbolice şi logicii relationale ale câmpurilor intelectuale, istoria socială ne permite, pe 
urmele Sheilei Fitzpatrick!, răsturnarea canonului moralizant axat pe incriminarea aspectelor 
represive ale epocii în chestiune. Profesionalizarea scriitorilor în comunism înseamnă 
supravegherea lor ideologică şi integrarea într-un regim etatizat de producţie, dar şi 
comasarea intereselor lor într-o breaslă şi ridicarea statusului social. Din motive care ţin de 
un conflict al canonizărilor datând dinainte de 1989, dar şi de colonizarea discursului 
istoriografic şi sociologic de literati, persistă însă în spaţiul românesc al cercetării trecutului 
recent un discurs dramatic, eticizant sau non-interpretativ, care propagă înţelegerea reducţionistă 
a situaţiei literatilor, subsumabilă fie pactului faustic cu puterea, fie aneantizării actului 
creator. Aflate în conjunctie cu investigaţiile istoriografice care privilegiază în majoritate 
ideea rationalitatii malefice a regimului (de unde rezultă conceptul „stalinismului pentru 
eternitate”? sau investiţia aproape exclusivă în direcţia - precară sub raport analitic - a 
dezvăluirilor documentare), studiile privind relaţia dintre politică şi literatură din comunism 
împrumută, în diferite grade şi maniere, tonul rechizitoriilor dramatice. De la Marin 
Nitescu? la Eugen Negrici“ şi Ana Selejan, autorii glosează sanitar în marginea unor 
„peisaje bolnave”, inventariind teatral sau pedestru factualist etapele „contaminării” culturii. 
Printr-un straniu efect epistemologic, ceea ce este postulat ca accident al istoriei în rezonanţă 
cu paradigma totalitară“ iese şi din vizorul conceptualizărilor mai largi, iar sursele primare 
necesare naratiunilor de factură contextualistă rămân obnubilate de autoritatea invers sacrală 
a documentului prelevat din arhivele Securităţii, care face obiectul unor recuperări mai 
degrabă expozitive decât problematizant-sceptice. Aspectele instituţionale ale câmpului 
cultural în comunism sunt acoperite de publicarea unor colecţii de documente care lasă să 
vorbească, cu autenticitatea lor lugubră, entităţi demonic transcendente precum cenzura”, 


Sheila Fitzpatrick (coord.), Stalinism. New Directions, Routledge, New York, 2000. 

Vladimir Tismăneanu, Stalinism pentru eternitate. O istorie politică a comunismului românesc, 

Editura Polirom, laşi, 2005. 

3. Marin Nitescu, Sub zodia proletcultismului. Dialectica puterii, ediţie îngrijită de M. Ciurdaru, 
Editura Humanitas, Bucureşti, 1995. 

4. Eugen Negrici, Literatura română sub comunism, Bucureşti, PRO Foundation Publishing House, 2002. 

5. Deşi constată controversele acerbe privind rolul scriitorului prin ,,institutionalizarea scriitorilor in 
România comunistă”, Ana Selejan ratează şansa de a intra în dialog cu contribuţii similare (vezi 
Régine Robin, Socialist Realism. An Impossible Aesthetics, translated from french by Catherine 
Porter, Stanford University Press, Stanford, 1992). Bogatul material documentar nu beneficiaza de 
esentializarea mizelor şi dilemele epocii, ci se margineste la acumularea factualistă a luărilor de 
poziţie scriitoricesti. Vezi Ana Selejan, Trădarea intelectualilor. Reeducare si prigoand, ed. a Il-a 
adăugită, Editura Cartea Românească, Bucuresti, 2005. 

6. Dezvoltata în mediile antifasciste italieneşti la începutul anilor ’20, paradigma totalitară se vrea o 
critică la adresa statului modern de tip Leviathian. „Totalitarismul” evoluează ca substantiv în anii 
'30, când devine referinţa antitetică a liberalismului de tip clasic. Adevărata carieră o va face 
termenul în America anilor 1947-1960 în mediile intelectuale de exilați, unde joacă o funcţie 
apologetică la adresa ordinii occidentale, odată cu începerea Războiului Rece. Puternic influenţată 
de Hannah Arendt, concepţia totalitaristă asupra comunismului absolutizează rolul ideologiei şi al 
terorii ca instrumente de coercitie şi postulează o partiție socială binară (putere versus masa 
indivizilor apatici). Vezi Enzo Traverso (coord.), Le Totalitarisme : le XX siecle en débat, Seuil, 
Paris, 2001. În răspăr cu acest model, alegem pentru studiul nostru poziţia istoriei sociale sovietologice, 
care dezvăluie existenţa unor ierarhii sociale ca rezultat al unor acomodări complexe şi graduale de 
integrare profesională. 

7. Marin Radu Mocanu (coord.), Literatura română şi cenzura comunistă (1960-1971), Editura 

Albatros, Bucureşti, 2003. 

Securitatea! sau Ceauşescu?. În virtutea aceluiaşi viciu cognitiv, o instituţie ambiguă precum 
Uniunea Scriitorilor, subordonată puterii, dar dezvoltând căi inedite de negociere a auto- 
nomiei şi valorii, scapă unui examen exhaustiv care să o relationeze cu infrastructura 
productiv-restrictivă a sistemului cultural, dar şi unui demers intern, de autoprocesare a 
arhivei proprii. Necatalogarea arhivistică a documentelor semnalează, pe de o parte, 
dramatismul evoluţiei postdecembriste a Uniunii Scriitorilor, cât şi dezinteresul mai larg 
pentru aproprierea istoriei literare din afara unui discurs cultural autocentrat sau din afara 
naratiunilor, postulând omnipotenta destructivă a regimului. Singura cercetare sistematică? 
ce a explorat şi analizat documentele Uniunii s-a făcut, ca şi în cazul nostru, nu numai în 
condiţii de precaritate metodologică (prin netrimiterea la o sursă identificabilă), dar şi prin 
conştientizarea necesităţii unui transplant teoretic care să transgreseze dihotomiile locale. 
Lucia Dragomir împrumută astfel din retorica antropologiei şi sociologiei culturale inspirată 
de Pierre Bourdieu şi aplicată pe teren românesc de Katherine Verdery*, însă rămâne 
încorsetată în narativitatea de tip monografic. La nivel operaţional, studiul nostru împărtăşeşte 
frustrarea istoriografică de a nu putea face referiri detaliate la sursele folosite; la nivel 
teoretic însă, îşi propune să aplice modelul sociologic menţionat în datele lui integrale, şi 
anume panoramarea statistică a câmpului literar, cu rezerva defrişării şi relationarii, în 
această primă etapă, a caracteristicilor instituţionale. Uniunea Scriitorilor figurează, în 
cazul nostru, ca alegere metodologică (nu ca studiu de caz), utilă în poziţionarea ulterioară 
a scriitorilor în câmpul şi reţeaua producţiei culturale. Rămâne de văzut dacă grefa 
sociologică organizaţională se va suprapune de asemenea unei linii de demarcaţie simbolice 
din sânul câmpului literar. 

Înainte de orice demonstraţie, trebuie precizat că, deşi puţin exploatată de istoria 
literară din România, abordarea organizaţională are rolul de a reconstrui un cadru al 
competiţiei şi al interacțiunii intra-elitare caracteristice regimurilor autoritare. Dincolo de a 
umple un vid de informaţie, o astfel de analiză e cerută de natura în sine a obiectului de 
studiu, şi anume de strategiile majore de implementare a comunismului, prin definiţie un 
regim de subminare a practicilor elective democratice şi de birocratizare condusă de sus€. 
În plus, identificarea aparatului de stat şi de partid cu intelligentsia în timpul stalinismului 
face de neocolit investigarea polimorfismului artistului-functionar ca entitate specifică 


1. Mihai Pelin (coord.), Cartea albă a Securităţii, Istorii literare şi artistice 1969-1989, [f.1.], Editura 
Presa Românească, Bucureşti, 1996. 

2. Marin Radu Mocanu (coord.), Scriitorii şi puterea. Documente, Editura Ideea Europeană, Bucuresti, 
2006. 

3. Semnalez teza de doctorat a Luciei Dragomir, L’Union des écrivains roumains pendant le communisme, 
coordonată de Anne-Marie Thiesse, EHESS, Paris, 2005. Rescrisă sub formă de carte si publicată 
in 2007 în Franţa sub un titlu mai general, impus de adresabilitatea externă (L’Union des écrivains. 
Une institution transnationale d l’Est: l'exemple roumain, Belin, Paris), lucrarea reia efortul 
contextualizator al lui Anneli Ute Gabanyi din Literatura si politica în România după 1945 (traducere 
din germană de Irina Cristescu, Editura Fundaţiei Culturale Române, Bucureşti, 2001) la o scară mai 
documentată, însă nu panoramează sociologic, conform grilei bourdieu-iste asumate, câmpul producţiei 
literare. 

4. Katherine Verdery, Compromis şi rezistență. Cultura română sub Ceauşescu, traducere de Mona şi 
Sorin Antohi, Editura Humanitas, Bucureşti, 1994. 

5. Pentru orice verificare a datelor, punem însă la dispoziţia cercetărilor copiile scanate ale documentelor. 

6. Alegerea unor direcţii fără consultarea adunărilor generale, sindicalismul centralist şi ignorarea 
organizaţiilor paralele, extensiunea principiului democratic prin abuz (majoritarii controlează numirile 
peste tot) sunt câteva din formele „birocratizării de sus” prin care puterea bolşevică încearcă să se 
impună. Vezi Marc Ferro, Des Soviets au communisme bureaucratique, Gallimard/Juliard, Paris, 
1980, p. 119. 

epocii!. Fără a pierde din vedere că o instituţie este la rândul ei un câmp de lupte şi tensiuni 
cu diviziuni specifice (pol dominat/ pol dominant), trebuie pornit de la ideea că producţia 
de bunuri simbolice în comunism se integrează unui sistem de centralizare economică, 
unificare şi control al instanţelor profesionale şi încadrare ideologică? ce ratifică un model 
„instituţional” de recrutare, mobilizare şi solidarizare a intelectualilor. Organizarea profesională 
a scriitorilor face parte din planul de omogenizare şi supraveghere prin cooptare sindicală şi 
indoctrinare, la baza căruia stă principiul leninist? al dirijării prin organisme. 


Modelul sovietic 


Istoria înfiinţării uniunilor de creaţie aglutinează aşadar tendinţe de birocratizare şi subordonare 
a patosului revoluţionar, dar mai ales o puternică tradiţie intelectuală în direcţia iluminării 
şi orientării maselor. Dincolo de diferenţele care îi opun pe bolşevici intelligentsiei în 
termeni de background social şi percepții asupra autonomiei individuale, una din ideile 
comune este aceea a „culturii ca bun pe care o minoritate cu o misiune istorică specială şi 
superioritate morală o aduce maselor pentru a le emancipa”*. Apropiati Romantismului rus 
şi dispuşi să asocieze socialismul cu religia, Bogdanov si Lunacearski îmbrăţişează proiectul 
unei culturi proletare care să se dezvolte spontan, dar pe care o patronează prin crearea de 
şcoli, reviste şi ateliere de creaţie”. Născut între 16-19 octombrie 1917 cu prilejul primei 
conferinţe de unificare a asociaţiilor culturii proletare, Proletcultul se bucură de o autonomie 
de funcţionare stipulată legislativ de Consiliul Comisarului Poporului prin decretul din 
9 noiembrie 1917 şi înmagazinează spiritual fervoarea anarhistă şi socialist utopică a Şcolii 
prerevolutionare de pe insula Capri“. Uzurparea întreprinderii artizanale a proletcultistilor 
de către Lenin (în 1919 Departamentul Activitatilor Şcolare cere subordonarea Proletcultului 
Comisariatului Poporului pentru Instrucție Publică) semnalează creşterea autorităţii birocraţiei 
de stat şi partid şi trecerea „naturală”” de la o literatură politizată autoerodată în mijloacele 


1. Grupuri izolate în trecut, independente şi cu un statut asemănător breslelor meşteşugăreşti, artiştii 
sunt functionarizati în comunism şi transformati în pepiniere ale nomenclaturii. Vezi Miklos Haraszti, 
L'artiste d'Etat. De la censure en pays socialistes, traduction du hongrois par Georges Kassai, 
Fayard, Paris, 1983, p. 27 

2. Gisele Sapiro, Pour une approche sociologique des relations entre littérature et ideologie, in 
COnTEXTES, „L'id6ologie en sociologie de la littérature” (fév. 2007), http : //www.revue-contextes.net/ 
document.php ? id= 165. 

3. „Lenin consideră că nu e suficient ca indivizii să se dedice cauzei revoluţiei, să ofere educaţie 
informală tinerei generaţii sau să însufleţească masele. Ceea ce e necesar e o organizație, un grup 
unit de revoluționari care să servească un scop comun.” Vezi John and Carol Garrard, Inside the 
Soviet Writers’ Union, The Free Press/Macmillian, NY/London, 1990, p. 21. 

4. Sheila Fitzpatrick, The Cultural Front. Power and Culture in Revolutionary Russia, Cornell University 
Press, New York, 1992, p. 5. 

5. În perioada 1918-1922, Proletcultul a publicat treizeci şi patru de reviste şi jurnale în Petrograd şi 
Moscova şi provincie. Între 1917-1920 au apărut 3.000.000 de exemplare de opere literare care „au 
aparţinut în totalitate scriitorilor proletari”. Organizaţia a cuprins 400.000 de membri, din care 
80.000 au participat activ la diferite cercuri şi ateliere de creaţie. Vezi Evgeny Dobrenko, The 
Making of the Socialist Writer : Social and Aesthetic Origins of Soviet Literary Culture, Stanford 
University Press, Stanford, 2001, p. 107 

6. Stefan Borbély, „Proletcultul”, în Caietele Echinox, vol. 6, Editura Dacia, Cluj-Napoca, 2004, p. 107. 

7. Împotriva versiunilor care privilegiază rolul interventionist al Partidului în formatarea ofertei literare 
şi în aservirea ideologică treptată a literaturii, Evgeny Dobrenko acreditează ideea că realismul 

ei de expresie populistă la o literatură codată şi promovată oficial de către structurile puterii. 
Organic diferită, dar genetic legată de literatura proletară şi de fermentul negator al 
autodidactilor, viziunea lui Lenin privind literatura de partid, enunțată încă din 1905 în 
Organizaţia de partid şi literatura de partid, marchează naşterea scriitorului sovietic, 
concretizată la 5 ani de la Revoluţie, in octombrie 1922, odată cu decizia Comitetului 
Central al Komsomolului de a organiza o Uniune a Scriitorilor din Komsomol numită 
„Tânăra Gardă”. Devenită în 1923 Asociaţia din Moscova a Scriitorilor Sovietici (M.A.P.P.) 
şi apoi absorbită în rândurile V.A.P.P.-ului (Asociaţia Panrusă a Scriitorilor Proletari), 
devenită în 1928 R.A.P.P. (Asociaţia Rusă a Scriitorilor Proletari), „Tânăra Gardă” constituie 
o organizaţie literară susceptibilă să atragă tineretul creator într-o structură supusă autorităţii 
şi activă doar în perimetrul predeterminat al controlului ideologic. Spre deosebire de spiritul 
independentist al proletcultiştilor şi de rezistenţa lor la „îndrumare”!, R.A.P.P.-iştii îşi 
închipuie misiunea lor încă din faza komsomolistă ca fiind una de făurire a unui tip nou de 
profesionist al scrisului, cu competenţe dobândite prin instruire?. Tinereţea, instructia si 
orientarea partinică cuprinse în acest plan de remodelare socială a omului de litere vor sta 
la baza transferului modelului sovietic în celelalte ţări comuniste, concretizat prin ample 
acţiuni cu caracter pedagogic (predarea „artei de a scrie” în conformitate cu doctrina 
marxist-leninistă), sociologic (transformarea tinerilor în agenţi ai Lumii Noi) şi politic 
(asigurarea transmiterii competenţei doctrinare şi asigurarea unui număr de cadre literare — 
într-un cadru institutional bine delimitat — care să sprijine deciziile luate de elita birocrată). 
Şcolile de partid sau de literatură, uniunile de creaţie tutelate de sectoarele propagandistice 
ale Comitetului Central al Partidului Comunist, revistele şi secţiunile speciale dedicate 
tinerilor scriitori şi, nu în ultimul rând, organismele ramificate de autorizare şi verificare a 
produselor culturale vor alcătui corpusul instituţional unitar în laboratoarele căruia se 
decantează oferta artistică socialistă, se produce şi se reproduce o nouă elită pe fundalul 
unui etos culturalist moştenit de la corifeii modernizării. Funcţia dublă de control si de 
asigurare a unei mobilități ascendente? a unor astfel de organisme le oferă continuitate în 
timp şi o „indestructibilitate” dobândită prin apartenenţa la ceea ce e desemnat deseori 
destul de ambiguu ca „sistem” în sens de entitate monolitică inexpugnabilă. Coordonat de 
instanţe de partid şi de stat, alimentat de instanţe de formare şi dotat cu structuri productive 
ierarhizate şi infiltrate cu agenţi politici, câmpul cultural ajunge să dobândească chiar un 


socialist nu reprezintă doar suportul teoretic al implementării politicii Partidului în arte, ci este 
rezultatul unor dramatice metamorfoze ale unei literaturi marginale create încă de la jumătatea 
secolului al XIX-lea. Situată între „literatura înaltă” şi cea de masă, aceasta încorporează din start 
crizele identitare ale producătorilor ei, refuzati de piaţă, dar şi de cercurile initiatilor. Aspiratiile 
difuze spre legitimitate şi frustrarea indusă de (auto)excludere îi livrează pe reprezentanţii anonimi 
ai unei astfel de literaturi satirico-patetice la izolare şi agonice bătălii literare autodizolvante. 
1. Rezistenţa opusă campaniei guvernamentale de alfabetizare constituie, în viziunea lui Mihai Dinu 
Gheorghiu, una din caracteristicile esenţiale ale autonomiei Proletcultului. Vezi Mihai Dinu Gheorghiu, 
Intelectualii în câmpul puterii. Morfologii şi traiectorii sociale, Editura Polirom, Iasi, 2007, p. 74. 
Evgeny Dobrenko, op. cit., p. 169. 
Deoarece institutiile literare fac parte, in calitatea lor de circuite integrate, dintr-un plan vast de 
organizare şi reproducere socială alcătuit după principiul multiplicării structurilor Partidului, 
consider că trăsăturile principale ale şcolilor de partid analizate de Mihai Dinu Gheorghiu prin 
raportare la definițiile instituţiilor „totalitare” (Hannah Arendt) sau „totale” (Erwin Goffman) sunt 
aplicabile şi şcolilor de literatură şi asociaţiilor literare profesionale, cu amendamentul că acestea 
din urmă au o structură similară Partidului, însă nu sunt organizaţii de partid. Vezi Mihai Dinu 
Gheorghiu, op. cit., p. 239. 


eke 

tip de autonomie pe care intervenţiile ulterioare ale Partidului vor încerca să o desta- 
bilizezel. 

Poziţia structurată, conştiinţa misionară şi reprezentativitatea socială a intelectualilor în 
sistemele redistributive socialiste i-au inspirat pe György Konrad şi Ivan Szelényi să 
aprecieze că sunt întrunite condiţiile pentru asocierea acestora într-o clasă socială superioară 
celei proletare. Publicată în engleză în 1979 după o circulaţie clandestină în Ungaria, 
soldată cu arestarea autorilor, lucrarea The Intellectuals on the Road to Class Power se 
înscrie în lunga serie a teoriilor critice despre „noua clasă” care, de la Bakunin la Jan 
Wacław Machajski, Troțki şi Milovan Djilas, demonstrează că, în socialism, birocratii şi 
intelectualii de formaţie tehnică sau umanistă alcătuiesc păturile dominante ale societăţii. În 
2004 Ivan Szelényi* repune în discuţie ideea de organizare în clasă a intelectualilor si, 
utilizând concepte weberiene, este nevoit să recunoască faptul că deținerea de capital 
cultural şi importanţa acordată poziției în detrimentul individului în societăţile comuniste îi 
apropie mai mult de ordinea de status? specifică ordinelor feudale. Sistemul nomenclaturist 
este cel care asigură legătura dintre un sistem tradiţional de guvernare bazat pe recunoaşterea 
poziţiei din sânul unei reţele nobiliare şi concepţia leninistă, ulterior dezvoltată de Stalin, 
după care Partidul ca grup conducător trebuie să aibă o strictă evidenţă a cadrelor superioare 
din orice instituţie. In mod semnificativ, Stalin transferă asupra nomenclaturii statutul 
onorific al intelligentsiei anterevolutionare. El lărgeşte in 1936 emblema statutară de 
intelligentsia (aplicată până atunci peiorativ vechii burghezii) pentru a-i subsuma, alături de 
reprezentanţii vechilor elite, pe oficialii Partidului şi noua elită umanistă sau tehnocrată cu 
origini proletare sau rurale. Din această perspectivă, gestul său de înfiinţare a unei Uniuni 
a Scriitorilor“ atotcuprinzătoare, în care facţiuni diverse comuniste şi necomuniste să coexiste 
în opoziţie cu spiritul exclusivist al R.A.P.P.-ului” (dizolvată in 1932), devine mai inteligibil 
şi demonstrează importanţa crescândă a capitalului cultural în raport cu cel politic sau 
social. Este una dintre contradicţiile stalinismului faptul că episoade sângeroase de epurări 
şi agresive inginerii sociale îndreptate împotriva elitelor se suprapun temporal capitalizării 
fulminante de tip kul’turnost (cultură dobândită) ca modalitate foarte râvnită de ascensiune 
socială. Încurajarea emulatiei şi excelentei se face în paralel cu denigrarea şi suspectarea 
intelectualilor de atitudini anticomuniste. 

Ca produse ale stalinismului, uniunile de creaţie înglobează toate aceste tensiuni ale unei 
istorii instituţionale lungi şi frământate. Raporturile de forţă din interiorul lor se schimbă in 


1. Leonid Heller et Antoine Baudin, „Le Réalisme socialiste comme organisation du champ culturel”, 
in Cahiers du Monde russe et soviétique, nr. XXXIV (3), iulie-septembrie 1993, pp. 307-344. 

2. Lawrence Peter King and Ivan Szelényi, Theories of the New Class. Intellectuals and Power, 
University of Minnesota Press, Minneapolis, 2004. 

3. „Clasa ne trimite la dimensiunea economică. Ca şi Marx, Weber consideră că proprietatea este 
categoria fundamentală a poziţiei de clasă, iar tipul de proprietate dominant variază de la un sistem 
economic la altul. [...] Cea de-a doua dimensiune, ordinea statutară, se referă la onoarea socială sau 
prestigiu. Grupurile de statut se deosebesc prin stilul lor de viaţă, exprimat prin nivelul de educaţie, 
prestigiul conferit de naştere sau profesie, modurile de consum al bunurilor materiale sau culturale.” 
Vezi Mohamed Cherkaoui, „Stratificarea”, în Raymond Boudon (coord.), Tratat de sociologie 
generală, traducere din franceză de Delia Vasiliu şi Anca Ene, ediţia a Il-a, Editura Humanitas, 
Bucureşti, 2006, p. 145. 

4. În august 1934 are loc primul congres al Uniunii Scriitorilor Sovietici. Cu această ocazie se lansează 
doctrina realismului socialist. 

5. Sheila Fitzpatrick acreditează chiar ideea că „realismul socialist” ca linie ideologică înscrisă statutar 
în actul de naştere al Uniunii din 1934 este o formulă menită să înglobeze literatura proletară, dar 
şi alte formule practicate de scriitorii neafiliati Partidului. Vezi Sheila Fitzpatrick, The Cultural 
Front..., op. cit., p. 243. 


INSTITUTIONALIZAREA SCRIITORILOR ÎN COMUNISM. PREMISE IDEOLOGICE... 81 


funcţie de ascendentul unuia dintre cele trei tipuri de capital sau de încercările de conversie 
reciprocă. Încadrarea ca membru reprezintă o formă de aservire, dar şi de electiune, ceea 
ce face ca de multe ori „problema supravieţuirii instituţionale să intre în conflict cu 
menţinerea autonomiei literare”!, iar prestigiul să fie reversul loialității faţă de autoritate. În 
acelaşi timp, respectul acordat autorităţii intelectuale neutralizează adesea animozitatile 
între ideologi şi literati, invalidând modelul reductionist al luptei dintre două tabere bine 
delimitate. Departe de a forja monolitic un grup social supus orientării politice sau de a 
oferi privilegii egale întregii populaţii de literati, institutionalizarea scriitorilor în comunism 
se dovedeşte un proiect utopic tot mai îndepărtat de premisele sale iniţiale, dar cu o forţă 
generativă imposibil de eludat în construirea unui anumit mod de a percepe cultura şi 
producătorii ei. 


Infiinţarea Uniunii Scriitorilor din România. Delimitarea 
de societatea interbelică 


După promulgarea Constituţiei Republicii Populare Române în aprilie 1948, după instituirea 
controlului deplin al statului asupra întregii activităţi editoriale prin naţionalizarea tuturor 
editurilor, tipografiilor şi fabricilor de hârtie, după desfiinţarea Academiei Române şi după 
epurările anunţate în broşurile publicate în 1945-1948, Uniunea Scriitorilor ia naştere prin 
fuziunea Societăţii Scriitorilor din România cu Societatea Autorilor Dramatici ce urmează 
Conferinţei Scriitorilor din R.P.R. din 25-27 martie 1949. Ca şi în U.R.S.S., ea precede şi 
se instituie drept model organizational pentru viitoarele tipuri de asociaţii artistice”. Uniunea 
Artiştilor Plastici ia fiinţă în 1950 şi devine, asemenea uniunii scriitoriceşti, unica instituţie 
legală şi unica instanţă legitimantă pentru mediul artistic românesc”. Asamblarea literatilor 
într-o singură asociaţie cu personalitate juridică are inconvenientul de a-i vulnerabiliza prin 
comasare dirijată sau de a pulveriza un nucleu de afinități construit în timp, însă are si 
avantajul unui anume tip de monopol care o va transforma într-o structură capabilă de 
solidarizare din interior şi de mobilizare revendicativa*. Principiul unificator al declanşării 
„revoluției culturale” se manifestă încă din octombrie 1947, atunci când are loc Congresul 
U.S.A.S.Z (Uniunea Sindicatelor Artiştilor, Scriitorilor şi Ziariştilor) şi se dă citire unui 
lung raport asezonat cu citate din Jdanov, ideologul sovietic care la primul Congres al 
Uniunii Scriitorilor din U.R.S.S. (1934) fixează parametrii combativi ai realismului socialist. 
Epoca mobilizării începe cu invocarea unei estetici monovalente axată pe „cenzurarea 
tipului de reprezentare (exclusiv mimetic, doar reprezentarea veridică şi concretă a vieţii) şi 


a funcţiei sociale a artei (transformarea ideologică a conştiinţei şi educarea muncitorilor)”. 


1. Este paradoxul semnalat de Gisele Sapiro cu referire la statutul artelor în timpul Ocupatiei germane 
din Franţa. Vezi Gisele Sapiro, La Guerre des écrivains ..., p. 16. 

2. În U.R.S.S., doar Uniunea Arhitecţilor se concretizează înainte de al doilea război mondial (în 
1937). Uniunea Compozitorilor se naşte în 1948, iar Uniunea Artiştilor doar în 1959. Vezi Leonid 
Heller et Antoine Bauduin, art. cit., p. 316. 

3. Magda Carneci, Artele plastice în România 1945-1989, Editura Meridiane, Bucuresti, 2000, p. 20. 

4. Marc Ferro subliniază că în U.R.S.S. nu există decât o singură Uniune a Scriitorilor, o singură 
Societate voluntară pentru salvarea armatei, o singură asociaţie a tinerilor etc., ceea ce la conferă 
forţă socială. Vezi Marc Ferro, op. cit., p. 224. 

5. Sanda Cordoş, Literatura între revoluţie şi reacțiune, Problema crizei în literatura română şi rusă 
a secolului XX, ediţia a Il-a adăugită, Editura Biblioteca Apostrof, Cluj-Napoca, 2002, p. 74. 

Dezbaterile de la Conferinţa pe ţară a scriitorilor din R.P.R. din 1949 lasă să se 
întrevadă că principiul de organizare a noii instituţii şi programul ei estetic constituie un tot 
unitar diametral opus Societăţii Scriitorilor Români din interbelic şi cu totul calchiat după 
tiparul omoloagei sovietice. Considerată un „organism viu, dinamic, pe principiul participării 
scriitorilor la lupta pentru construirea socialismului”, „miracol de mobilizare şi solidarizare 
a unor scriitori - până atunci individualisti şi plini de sine - într-o unitate de aspirație, 
ideologie şi tel de acţiune” (A. Toma)!, noua uniune se doreşte un organism democratic 
„care trebuie să deschidă porţile scriitorilor de orice etnie” (Mihai Beniuc), „o punte între 
vechi şi nou, un loc de educaţie” (Mihai Novicov). Extinderea condiţiilor de admitere? şi 
dezideratul conciliator sunt contrabalansate de obligativitatea îndeplinirii comenzii politice. 
Consacrării prin recunoaştere intra-literară îi este opusă explicit admiterea pe bază de 
devotament extra-literar : „În trecut era suficient să fii consacrat ca scriitor, adică să publici 
un număr de volume pentru ca să ai dreptul să fii înscris în societate. Astăzi nu! După noile 
statute Uniunea nu este o simplă organizaţie a scriitorilor, care acţionează fiecare cum vrea 
[sic ! ], ci o organizaţie de scriitori care se călăuzesc în activitatea lor creatoare de [sic! ] 
politica regimului de democraţie populară” (M. Novicov). 

O altă noutate în raport cu societatea interbelică o constituie deschiderea către „oamenii 
muncii” prin instituirea a două grade de apartenenţă, membri definitivi şi membri stagiari. 
Primii sunt cei cu o activitate literară „continuă şi susţinută”, iar în cea de-a doua categorie 
vor intra începătorii. Subsumabil cantităţii, şi nu calităţii, acest criteriu se suprapune în fond 
oficializării şi ideologizării unui principiu temporal (bazat pe vârstă) de promovare şi 
consacrare. Conceptul de „tânăr scriitor”, pus în practică prin înfiinţarea Şcolii de literatură 
şi a organului său de luptă (în 1950), revista cu acelaşi nume, va fi menţinut şi spre finele 
anilor '50, când rolul Tânărului scriitor este preluat de Luceafărul, revistă a Uniunii 
Scriitorilor condusă de Mihai Beniuc, prim-secretarul din ce în ce mai puternic al Uniunii. 
O condiţie a talentului este deci aceea de a fi uşor modelabil, adaptabil cerinţelor dogmatice. 
Încurajarea tinerilor devine un deziderat general al epocii şi implicit o manevră pentru 
erijarea unor personalităţi literare protectoare în aristocrați ai spiritului. Faptul că o strategie 
precum discriminarea pozitivă a tinerilor, curent întrebuințată în orice câmp cultural supus 
schimbării, intră în agenda politicii de stat demonstrează încă o dată înverşunarea elitei 
conducătoare de a răsturna ierarhiile existente şi de a fasona un tip de percepţie temporală 
care să îi asigure legitimitatea. 

Cadrul absorbant al Uniunii este forţat şi în direcţie spaţială, înspre scriitorii din 
provincie, pentru care se înfiinţează pentru început patru filiale (Cluj, Timisoara, Iasi, 
Craiova) şi pentru care se prevede o participare activă la şedinţele trimestriale sau lunare. 
Imersiunea în teritoriu dobândeşte chiar şi o dimensiune socială, prin încurajarea întâlnirilor 
regulate cu masele de cititori în excursii de documentare sponsorizate din fonduri special 
alocate în acest sens. 


1. Citatele şi statutul Uniunii din 1949 sunt culese din revista Flacăra, nr. 13/1949. 
2. Societatea Scriitorilor Români creată în 1909 punea naționalitatea română printre criteriile de 
eligibilitate. 

Convergenta cu optica şi structura Partidului 


Statutul din 1949 fixează toate cele dezbătute în cadrul Conferinţei, inclusiv necesitatea (la 
Art. 1) deprinderii şi aplicării realismului socialist ca metodă de creaţie!. Un paragraf 
special copiat parcă din codul penal introduce şi condiţiile ambigue în care se poate produce 
pierderea calităţii de membru : „dacă membrul Uniunii pierde dreptul de vot în R.P.R.” şi 
„dacă se face culpabil de activitate potrivnică intereselor Republicii Populare Române”. Un 
capitol special este dedicat organelor de conducere, a căror schemă repetă funcţionarea şi 
ramificarea Partidului : organul suprem de conducere, Congresul (ulterior Adunare Generală, 
apoi Conferinţa pe ţară), se întruneşte o dată la doi ani (ulterior trei, apoi, patru, cinci), 
urmând ca între timp activitatea să fie delegată Comitetului (ulterior Consiliu) ales de 
Congres, reprezentat la rândul său de un Birou compus din şapte membri, cu un preşedinte 
şi trei secretari. Comitetului îi revine sarcina primirii sau excluderii de membri pe baza 
cererilor formulate de scriitori, hotărăşte distribuţia fondurilor Uniunii, selectează membrii 
juriilor de acordare a premiilor, dezbate statutele, încheie acorduri cu străinătatea sau 
organizează evenimente culturale, decide angajarile sau demiterile din redactiile aparţinând 
Uniunii?. Construcţia piramidală tipic socialistă păstrată şi în celelalte statute, cu subsistemele 
ei de organizare pe orizontală (filiale) şi verticală (restrângerea ierarhică a corpusului de 
mandatari), oferă premisele unei funcţionări democratice şi favorizează consolidarea unei 
„relative autonomii corporatiste”*, în ciuda prescriptiilor ideologice. Există o consensualitate 
şi din partea scriitorilor în a aprecia că Uniunea Scriitorilor dispunea de forţă reală în 
activitatea de autogestiune simbolică şi economică şi că prezenţa forurilor la şedinţe era 
doar o formalitate decorativă, fără consecinţe pentru alegerile dinăuntru“. 

Prevederile „invizibile” încearcă să corijeze preventiv o asemenea situaţie. Deşi Uniunea nu 
este oficial desemnată ca o organizaţie de partid, convergenta cu politicul este asigurată prin 
amenajarea unor structuri partinice care să influenţeze deciziile luate în cadrul Biroului şi prin 
includerea conducerii în nomenclatură. Documentele de arhivă relevă în acest sens dubla 
apartenenţă a persoanelor din conducerea Uniunii, înscrise fie în organizaţia de bază a asociaţiei”, 


1. „Uniunea Scriitorilor din R.P.R. îşi pune ca scop însuşirea de către scriitori a metodei realismului 
socialist, care cere zugrăvirea realistă, istoriceşte concretă, a vieţii privită în dezvoltarea ei 
revoluţionară şi oglindirea în creaţia literară a fenomenelor noi, progresiste ale societăţii.” 

2. in practică, aşa cum arată Ion Ianosi, „aceste largi atribuţii direct sau indirect economice vor fi 
direct soluționate de un cerc restrâns de persoane (Biroul, îndeosebi nucleul său conducător), mai 
mult sau mai putin formal supuse aprobării Consiliului”. Vezi Ion Ianosi, Uniunea Scriitorilor în 
sistemul culturii socialiste şi segmentul literar în tranziția românească, extras din Adrian Miroiu 
(coord.), Instituţii în tranziţie, Editura Paideia, Bucureşti, 2003. 

3. Ibidem, p. 245. 

4. După Augustin Buzura, şedinţele şi alegerile Biroului sau Comitetului nu puteau fi manipulate de 
foruri din cauza mecanismului votului democratic. Reprezentanţii ministerului sau Comitetului 
Central se mărgineau să asiste sau să ţină prelegerile introductive (interviu cu Augustin Buzura, 
29.11.2006). 

5. Documentele din anii '50 din arhiva Uniunii înregistrează prezenţa obstinată şi influentă în şedinţele 
de Birou a lui Pop Simion (n. 1930), „secretarul organizaţiei de bază” şi vicepreşedintele Uniunii 
între 1958-1968. Stenogramele care cuprind discuţiile pe marginea scandalului declanşat în 1968 de 
un grup de tineri scriitori (oniricii), care îşi permit să ceară într-o întrunire a uteciştilor scriitori 
desfiinţarea cenzurii, atrag atenţia asupra existenţei în sânul Uniunii a unei organizaţii de partid ce 
respectă diviziunea de rigoare între tineri şi membri deplini. Faptul că in U.R.S.S. existau încă din 
anii '30 posturi speciale alocate unor ideologi comisari numiţi „secretari organizationali” care 

fie în circuitul de castă al nomenclaturii!. Pentru membri simpli se tine o evidenţă strictă în 
care se consemnează apartenenţa politică (activişti, membri U.T.C. sau P.C.R., candidaţi 
P.C.R., nemembri), alături de profesia tatălui, naționalitatea, genul literar practicat şi 
numărul de volume. Singurele documente de arhivă disponibile care înregistrează apartenenţa 
politică a membrilor la un moment dat sunt listele referitoare la anul 1965. În respectivul 
an, din 226 de scriitori, 102 fac parte din P.M.R. Faptul că în timpul liberalizării aproape 
o jumătate din membrii Uniunii sunt înscrişi şi în Partid nu este totuşi un indice al reuşitei 
îndoctrinării. Unii păstrează o titulatură achiziționată în anii '50 din raţiuni de promovare 
profesională, alţii încep să creadă în posibilitatea reformării din interior a Partidului. Un alt 
set de date comparative referitoare la situaţia noilor membri dezvăluie totuşi că ponderea 
aplicantilor încadraţi în Partid tinde să se diminueze pe parcursul anilor ’60°. 

Deşi intrarea în Partid nu constituie o condiţie obligatorie pentru intrarea în Uniune, ea 
rămâne o cerinţă importantă pentru cei care preiau funcţii de conducere în redactiile 
revistelor Uniunii şi după anii '50. Posturile respective nu sunt incluse în nomenclatorul 
cules de Nicoleta Ionescu-Gura, însă mărturiile scriitorilor insistă asupra necesităţii intrării 
în Partid odată cu promovarea profesională. Prezent în viaţa literară încă de la sfârşitul 
anilor '40 şi redactor-şef al revistei Steaua din 1959, Aurel Rău declară că scriitorii cu 
vârste până la treizeci de ani în anii '50 fuseseră absorbiți în structurile U.T.M.-ului încă de 
pe băncile şcolii şi că a fi „utemist” reprezenta un fel de protecţie în viaţa literară agitată 
de atunci. El însuşi refuză cât mai mult posibil intrarea propriu-zisă în Partid (care i se cerea 
regulat) pe motiv că este deja în U.T.M.°. Din altă generaţie, Adrian Popescu, redactor din 
1971 la aceeaşi revistă, precizează că „de obicei calitatea de membru P.C.R. nu era 
obligatorie, cu unele excepţii”. Chiar dacă rămâne redactor simplu, Adrian Popescu intră în 
P.C.R. „prin propunerea Asociaţiei Scriitorilor din Filiala Cluj”*. O altă categorie o 
constituie scriitorii ajunşi în structurile Comitetului Central. Nicolae Breban intră în Partid 
in 1967 „la insistenţele unora din Partid” (Dumitru Popescu)” şi devine membru supleant în 
C.C. la 12 august 19696, înainte de numirea ca redactor-şef la România literară (2 iunie 
1970). Din aceeaşi generaţie cu Nicolae Breban, George Bălăiţă intră în partid în 1959, 
imediat după ce debutează în presă ; abia apoi intră în redacţia revistei Ateneu (1964), iar 
din 1979 se mută la Bucureşti, odată cu alegerea sa ca secretar al Uniunii Scriitorilor şi cu 


ofereau expertiză profesională problemelor de breaslă, fără să fie în mod automat şi membri ai 
breslei, ne face să inferăm faptul că o persoană ca Pop Simion, fost absolvent al Şcolii de Literatură 
„Mihai Eminescu” şi al Academiei de Ştiinţe Politice „Ştefan Gheorghiu”, este omologul unui 
orgsek sovietic şi nu doar membru de vârf al Uniunii. Documentele legislative sau cele din arhiva 
Uniunii nu oferă detalii cu privire la rolul „organizaţiei de bază” al U.S.R., dar în mărturiile 
scriitorilor ea ocupă un loc la fel de important ca Biroul sau Comitetul. Stenograma şedinţei de 
Birou din 26.01.1959 cuprinde informaţia prețioasă după care Pop Simion nu este membru al Uniunii 
(ca şi omologul său sovietic), însă a fost numit „secretar” din cauza penuriei de cadre care să 
supravegheze activitatea revistelor. 

1. La capitolul „Literatură şi artă”, nomenclatorul C.C. al P.M.R. cuprinde la poziţiile 26 şi 27 pe 
preşedintele şi secretarii Uniunii Scriitorilor. Vezi Nicoleta lonescu-Gură, Nomenclatura Comitetului 
Central al Partidului Muncitoresc Român, Editura Humanitas, Bucureşti, 2006, p. 256. 

2. În 1963 numai doi nou intraţi din doisprezece nu fac parte din U.T.M. sau P.M.R. În 1965, din 
cincizeci şi şase de candidaţi, unsprezece sunt deja membri P.M.R. şi alti doi fac parte din U.T.M. 

3. Totuşi, la propunerea lui Maxim Berghianu, prim-secretar al Comitetului regional de partid Cluj între 
1963-1965, Aurel Rău devine deputat în Marea Adunare Naţională (interviu cu Aurel Rău, 6.07.2005). 

4. Chestionar completat de Adrian Popescu, septembrie 2005. 

5. Interviu cu Nicolae Breban, 1.07.2006. În acelaşi interviu, scriitorul afirmă că toţi redactorii-sefi, 
redactorii-şefi adjuncti şi secretarii de redacţie făceau parte din nomenclatura comunistă. 

6. Vezi C.N.S.A.S., Membrii C.C. al PC.R. (1945-1989), Editura Enciclopedică, Bucuresti, 2004. 

numirea ca membru supleant în C.C. (aproape simultan), pe care o consideră doar „o 
formalitate, un bun al Cezarului, în schimbul căruia puteam să-mi văd de literatură”!. 
Investirea partinică are şi în cazul său efecte ambivalente : pe de o parte îi conferă imunitate 
în noua lui pozitie-cheie de director al Editurii Cartea Românească, iar pe de alta îi adaugă 
o identitate care îl face indezirabil până şi apparatcik-ilor şi îi dă sentimentul unei „farse 
sinistre”?. 

Dumitru Radu Popescu intră în Partid în 1961 (când era redactor la Steaua), devine 
membru supleant în aceeaşi zi cu Nicolae Breban şi membru plin în 1979, înaintea 
desemnării ca preşedinte al Uniunii Scriitorilor” (din 1981). Alexandru Balaci ajunge membru 
supleant (1974), tot înainte de ocupa funcţia de vicepreşedinte al Uniunii (1981). La 
Domokos Geza - la fel - calitatea de membru supleant (1969) o devansează pe aceea de 
secretar în Biroul Uniunii (1977). Şi Eugen Jebeleanu, şi Octavian Paler sunt aleşi în Biroul 
Uniunii (1981) după obţinerea titlului de membru supleant (1969, respectiv 1974). 

Rezultă din aceste exemple că încadrarea politică nu precede stricta afiliere la Uniune, 
ci ascensiunea ierarhică în Uniune, înlesnită atât de capitalul simbolic acumulat, cât şi de 
capitalul politic. Pentru scriitorii cu un trecut politic activ încă înainte de 1945 (Zaharia 
Stancu“, Virgil Teodorescu), promovarea în structurile de conducere ale Uniunii (1966, 
1965) are loc - invers - înainte de atragerea în Comitetul Central (1969, 1974), ceea ce 
echivalează calitatea de vechi combatant pentru cauză cu poziţia cea mai înaltă în Partid. 
Pentru ceilalţi funcţionează un principiu opus al stimulării politice şi al birocratizării 
charismei literare înainte de recunoaştere intra-unională. Este interesant de observat în acest 
sens că jumătateS dintre scriitorii care fac parte din Comitetul Central sunt propulsati in 
acest for in 12 august 1969, adică la finalul gloriosului Congres al X-lea al P.C.R., cand se 
strang roadele efervescentei fuzionale din 1968. Chiar daca ponderea lor este infima in 
raport cu numărul total de membri ai C.C.-ului (1,18 %), faptul că pentru majoritatea se 
menţionează la profesia de bază aceea de „scriitor” ilustrează ideea că, deşi firavă, intenţia 
autorităţilor de a încorpora elita culturală în structurile puterii se adresează în primul rând 
literatilor în calitatea lor de profesionişti sau de cadre literare salariate. 


1. Constantin Stănescu, Interviuri în tranziţie, Editura Fundaţiei Culturale Române, Bucureşti, 1996, 
p. 70. 

2. „Firea mea păcătoasă, un biet artist, m-a ajutat. Sui generis! Ce trebuia să mă îngrijoreze, mă 
amuza. Sigur, ştiau ei mai bine decât mine, procentele obligatorii, calculul ideologic, categoriile 
sociale, formalismul draconic ş.c.l. Totuşi: ăsta ce caută aici...” Ibidem, p. 69. 

3. Constantin Toiu, apropiat lui D.R. Popescu, apreciază că acesta din urmă a fost adus în fruntea 
Uniunii de către Partid pentru că „li se imputa că aduc în fruntea Uniunii numai oameni mediocri. 
Şi atunci, ca să se arate că sunt deschişi, l-au ales” (interviu cu Constantin Toiu, 28.09. 2005). 

4. Zaharia Stancu (1902-1974) este închis în 1943 în lagărul de la Târgu-Jiu pentru activitate antifascistă. 
Este ales preşedinte al Uniunii în 1947 (când era încă Societatea Scriitorilor Români) şi între 
1966-1979. 

5. Dincei 1.212 membri inventariati în Dicționarul membrilor C.C. al P.C.R., doar 25 sunt scriitori, 
iar 11 dintre ei figurează cu data de intrare 12 august 1969. Cei 11 sunt: Aurel Baranga, Eugen 
Barbu, I. Dodu Bălan, Zoe Dumitrescu-Buşulenga, Eugen Jebeleanu, Titus Popovici, Zaharia 
Stancu, Sütö Andras, Domokoş Geza, Nicolae Breban, D.R. Popescu. Restul membrilor sunt: Ion 
Brad, Mihnea Gheorghiu, Letay Layos, George Macovescu, Mircea Malița, Ion Popescu-Puturi, 
Mircea Radu Iacoban, Dinu Săraru, Valeriu Râpeanu, George Bălăiţă, Octavian Paler, Virgil 
Teodorescu, Anton Breitenhofer, Ion Vlad. 

Functionarizarea scriitorilor 


Statutul din 1949 nu stipulează acest lucru, însă Proiectul de statut dezbătut în şedinţa de 
Consiliu din data de 3.10.1968 şi inclus în statutul din 1969 conţine la Art. 11 indicatia 
potrivit căreia membrii Uniunii „se asimilează cu salariaţii şi au aceleaşi drepturi ca cele 
acordate angajaţilor prin dispoziţii legale”. Într-o ţară în care a nu munci este considerat un 
delict prin Constituţie!, o asemenea prevedere legalizează activitatea literară, transformând-o 
dintr-o îndeletnicire secundă practicată în timpul liber într-o ocupaţie cu normă întreagă. 
Beneficiile care decurg de aici sunt însemnate sub raportul dobândirii unei identități 
profesionale oficiale şi al gestionării timpului necesar întâlnirii intime cu sinele (pentru 
scris) şi cu confrații (pentru evitarea dezinsertiei sociale şi pentru confirmarea unei imagini 
despre sine ocazionată de întâlnirile multiple, în cadru unional sau convivial). Dreptul la 
muncă şi exercitarea lui atrag, automat, şi dreptul la odihnă şi relaxare, asigurat prin 
contractele dintre Ministerul Sănătăţii şi Uniune?. Dreptul la timp este însoţit astfel de un 
drept la spaţiu ca perimetru electiv de muncă sau de reculegere sau - pur şi simplu - ca 
suprafaţă locativă excedentară destinată activităţilor casnice. 

Organizaţia dispune şi de o reţea de secţii, servicii, editură şi reviste care asigură 
debuşee variate pentru membrii săi şi le permite să- şi proiecteze viitorul în strânsă legătură 
ascensiune, obligativitatea stagiului în provincie vor genera inegalităţi resimtite dramatic de 
scriitorii care nu vor mai reuşi să obţină posturi şi poziţii în aceasta reţea, în special în ultima 
decadă a regimului. Staff-ul Uniunii este unul impresionant, iar graniţele între personalul 
tehnic-administrativ şi redacţional sunt transgresabile în ambele sensuri”. Administraţia centrală 
a Uniunii Scriitorilor are o schemă încărcată, de la preşedinte, vicepreşedinţi, secretari la 
secretari literari, corespondenţi pentru relaţii internaţionale, la bibliotecari, redactori 
responsabili de almanah, contabili, economişti, portari, şoferi. Preşedintele breslei înde- 
plineşte şi funcţia de director administrativ şi este remunerat ca atare împreună cu 
vicepresedintii şi secretarii. Statutul de funcțiuni al Uniunii Scriitorilor, aprobat prin HCM 
4174/1953, cuprinde amalgamate conducerea, secţia organizatorică, secţia relaţiilor cu 
străinătatea, secţia culturală, secţia de îndrumare a tineretului, secţia administrativă, serviciul 


1. La Art. 15 din Constituţia din 1952 se stabileşte că: „În Republica Populară Română munca este o 
datorie şi o chestiune de onoare pentru fiecare cetăţean capabil de muncă, după principiul «cine nu 
munceşte nu mănâncă». În Republica Populară Română se înfăptuieşte tot mai larg principiul 
socialismului : «De la fiecare după capacităţile sale, la fiecare după munca sa»”. În Constituţia din 
1965 îndatorirea este transformată abil în drept. Astfel, la Art. 18 se prevede în noua Constituţie : 
„În Republica Socialistă România cetăţenii au dreptul la muncă. Fiecărui cetăţean i se asigură 
posibilitatea de a desfăşura potrivit pregătirii sale, o activitate în domeniu economic, administrativ, 
social sau cultural, remunerată după cantitatea şi calitatea ei. La muncă egală, retributia este egală.” 

2. În Adresa 2109/11 iulie 1953 către Ministerul Sănătăţii din partea Uniunii Scriitorilor se invocă 
atributul de „oameni ai muncii” pentru „tovarăşii scriitori”, care merită astfel să fie trataţi cu toată 
grija în staţiunile balneare. 

3. Statutul din 1969 prevede la Art. 11 dreptul scriitorilor de a avea spaţiu locativ excedentar în raport 
cu restul populaţiei. 

4. În 1960 Veronica Porumbacu este şef serviciu Relaţii Internationale la Uniunea Scriitorilor, Pop 
Simion, şef serviciu Îndrumarea Tineretului şi Radu Lupan, funcţionar la serviciul Documentare. În 
1970, Haralamb Zincă este şef serviciu Manifestări Literare, Alexandra Târziu, bibliotecar, şi 
Benedict Corlaciu, redactor responsabil cu almanahul Uniunii. 

asistenţă case de creaţie!, filialele din Cluj, Timişoara, Târgu-Mureş, Craiova, Braşov şi 

In anii '50 sunt menţionate în evidenţele contabile opt case de creaţie. Ele se află la Ciucea, Sinaia, 


Sovata, Tuşnad, Govora, Bălceşti, Valea Vinului, Mangalia-Neptun. 


1. 


2. Se observă politica de democratizare prin contrabalansare minoritară în oraşele multietnice. La Cluj 

una germana. 

Tabelul 1.1. Salariile angajaţilor revistelor Uniunii! în funcţie de postul ocupat (redactor-şef, 
secretar general de redacție, redactor I, redactor II) în anii 1953, 1954, 1957, 1960, 1974. 
Ultima rubrică (venitul net în cultură) este trecută ca reper comparativ (surse : arhiva Uniunii 
Scriitorilor şi Anuarul statistic al R.S.R., Editura Ştiinţifică, Bucureşti, 1980, p. 62). 


Această împărţire a revistelor literare în reviste literare centrale şi almanahuri provinciale 
la începutul implementării viziunii socialiste în literatură dezvăluie condiţia experimentală 
a unor astfel de publicaţii care, cu profilul lor heteroclit şi cu apariţia lor ocazională 
încearcă să realizeze compromisul între o literatură propagandistică şi promovarea concretă 
a literaturii”, cu toate consecinţele care decurgeau de aici, inclusiv alinierea tarifară a 
onorariilor între Bucuresti şi restul ţării”. Aşa cum se observă din Tabelul I.1., la începutul 
anilor 1950 retributiile redactorilor provinciali sunt totuşi mai mici decât ale celor din 
capitală (1.740 lei pentru redactorul-şef de la Viata Românească fata de 1.135 sau 1.272 lei 
pentru redactorii-şefi de la Almanahul clujean, respectiv Utunk), însă spre sfârşitul 
deceniului şase onorariile sunt distribuite omogen pentru toate revistele Uniunii. În deceniul 
opt se produce un nou decalaj datorat efectului de acumulare de prestigiu al unor reviste din 


1. Sunt trecute toate revistele, fie că apar în anii 1950 sau 1960. În cazul în care există continuitate a 
apariţiei revistei în timp şi o schimbare a titulaturii acesteia, la numele original este ataşat şi numele 
nou. Spațiile marcate cu * marchează informaţiile nedisponibile. 

2. Aurel Rău declară că „momentul prielnic scoaterii unei reviste la Cluj era aniversarea lui Stalin. 
Miron Radu Paraschivescu care venea din Bucureşti, era prieten cu toţi secretarii, le-a propus să 
scoată în Clujul ăsta frământat un almanah pe care urma să scrie cifra «1». În principiu un almanah 
apare o singură dată, este ca un calendar. El a scris «1» şi astfel a devenit nu un almanah oarecare, 
ci un almanah literar. Asta a fost şmecheria lui. Au păcălit forurile de sus. După ce s-a scos numărul 
unu, care a fost bine primit în presă, s-a primit aprobarea pentru numărul doi, care apăruse în 
ianuarie. Baconsky s-a întors atunci de la Bucureşti şi ne-a spus «vom primi onorarii ca bucureştenii». 
Pe o poezie pe care primeai 200 de lei vei primi 2.000. Acest salt a fost extraordinar. Noi de la 
numărul doi am primit onorarii ca bucureştenii până la final” (interviu cu Aurel Rău, 6.07.2005). 

3. Echivocul este rezolvat de către iniţiativele venite de jos în sus din partea tinerilor dornici să intre 
în viata literară. Primul număr din Almanahul literar apare la începutul lunii decembrie în 1949. 
După apariţia primului număr „se constituie o redacție, fără menţionarea acestui fapt pe copertă sau 
în corpusul periodicului, cu distribuirea sarcinilor în felul următor: M.R.P., prim-redactor, 
A.E. Baconsky, secretar de redacţie, Victor Felea, redactor tehnic, Aurel Rău şi eu [Dumitru Micu], 
redactori. Sediu nu aveam. Nefiind repartizaţi pe secţii, făceam toţi de toate” (vezi Dumitru Micu, 
Timpuri zbuciumate. Reconstituiri subiective, Editura Vestala, Bucuresti, 2001, p. 113). 

capitală şi din provincie. Redactorii cel mai bine retribuiti sunt cei ai României literare, 
urmaţi fiind de redactorii de la Igaz Szo si Steaua. Scorul foarte scăzut în termeni de 
eficienţă economică! (vezi Figura I.1.) al celor două reviste provinciale în raport cu cel al 
României literare la sfârşitul anilor 1970 (13 % fata de 61 %) dovedeşte că ratiunile „geografice” 
de încurajare a culturii le devansează încă pe cele practice de diminuare a pierderilor în 
momentul accelerării crizei economice. 


Situaţia financiară a revistelor Uniunii Scriitorilor între anii 1962-1978 


—¢— Viaţa Românească 
—m— Gazeta literară 
—4— Luceafărul 
—*— Secolul 20 
—*— Neue Literatur 
—e— Steaua 

Utunk 

Igaz Szo 

Iaşul Literar 
=Q +- Scrisul bănăţean 
-Æ — Novi Jivot 


Figura I.1.a. Situaţia financiară (eficiența economică) a revistelor Uniunii Scriitorilor în anii 
1962, 1965, 1970, 1978. Sursa : arhiva U.S. 


Fluctuatia eficienţei economice a revistelor între anii 1962-1978 
250% 

Figura I.1.b. Fluctuatia eficienţei economice a revistelor Uniunii Scriitorilor în anii 1962, 
1965, 1970,1978. Sursa : arhiva U.S. 


1. Eficienţa economică reprezintă raportul dintre veniturile şi cheltuielile unei reviste. 

În afară de România literară şi Secolul 20, nici o revistă nu depăşeşte pragul de 50% la 
capitolul eficienţă economică, adică veniturile nu reprezintă nici măcar jumătate din 
cheltuielile necesare apariţiei lor. În ceea ce priveşte revista Secolul 20 se cuvine remarcat 
Că, în timp ce suma veniturilor depăşeşte, în 1962, jumătate din bugetul alocat cheltuielilor, 
plata pe exemplar (vezi Figura 1.2.) este dublă faţă de România literară şi mai mare chiar 
decât plata pe exemplar a revistelor cu eficienţă economică mai mică (149 lei faţă de 139 lei 
la Utunk şi 128 la Luceafărul), ceea ce denotă că „prestigiul” revistei creşte plata pe număr 
fără a influenţa negativ balanţa câştiguri-cheltuieli. Apropiate ca eficienţă economică (16% 
versus 19%), Steaua diferă de concurenta locală Utunk tot prin preţul crescut pe exemplar 
(aproape de trei ori mai mult) datorită diferenţei de tiraj (1.300 fata de 9.000) şi de capital 
simbolic atrăgător de onorarii mari. Steaua se remarcă astfel ca fiind revista cu cele mai 
mari cheltuieli pe număr în zorii amorsării unei politici de desovietizare şi canalizare înspre 
patrimoniul naţional. Tabloul plăţilor per exemplar vizibilizează, în acest mod, mizele şi 
politicile culturale ce subintind practica aparent nediferentiata a inoculării de fonduri in 
corpul vulnerabil al revistelor literare din afara capitalei. 


Eficienţa economică şi cheltuieli pe exemplar pentru revistele 
Uniunii Scriitorilor în anul 1962 
450 
400 
350 


300 |= Eficienti 
250 economica 


— Cheltuieli 


pe exemplar 


Figura 1.2. Eficienţa economică şi suma cheltuită pe fiecare exemplar pentru revistele Uniunii 
Scriitorilor în anul 1962. Sursa : arhiva U.S. 


Fata de oscilatiile mari ale revistelor centrale, revistele provinciale funcţionează la o 
cotă de avarie relativ constantă, situată în general sub 30% ca profit, tot mai pronunţată spre 
finalul deceniului opt. Doar România literară urmează o curbă ascendentă reală în 1978, 
datorită concentrării de capital simbolic şi datorită persistentei unui mecanism de absorbţie 
programată a tirajului aplicabil tuturor producţiilor literare din epocă. Cărţile sunt atrase în 
biblioteci şi revistele se vând prin reţele prestabilite de abonaţi. În 1974, 31% din încasările 
celei mai importante reviste a Uniunii se realizează din abonamente. Sumele obținute din 
vânzări combinate cu cele asigurate determină dublarea veniturilor în raport cu cheltuielile 
spre 1980. Salariile ridicate şi diferenţa redusă între venituri şi cheltuieli la România 
literară în această perioadă dovedesc o oarecare adaptare la mecanismele cererii şi ofertei, 
datorată in mare parte vizibilitatii crescânde a revistei în câmpul literar în pragul bătăliei 
dintre antiprotocronişti şi protocronişti. Fenomenul e însă marginal în raport cu dinamica 
celorlalte reviste şi are un randament financiar tot sub 100%. Deşi performanţa revistei este 

remarcabilă, ea rămâne una circumscrisă unui sistem de subvenţii care intretin funcţionarea 
în pierdere! a circuitului redacţional, asigurând în plus onorarii peste media salariului net în 
cultură la vremea respectivă. În timp ce preşedinţii şi vicepresedintii Uniunii obţin salarii de 
cinci sau de patru ori mai mari decât media salariului net pe economie pe toată întinderea 
perioadei comuniste, proporţia salariilor din redactii fata de aceeaşi medie rămâne aproximativ 
constantă din anii 1950 până în anii 1970: redactorii-şefi au salarii de patru ori mai mari, 
secretarii de redacţie de trei ori mai mari, redactorii principali de două ori. Redactorii 
secundari nu depăşesc procentul de 200%, ei fiind şi cei mai expuşi reducerilor de normă 
sau de personal. Doar cei încadraţi cu jumătate de normă? în timpul restructurărilor 
redactionale din anii 1960 ating pragul de jos al venitului mediu net din domeniul cultural 
la data respectivă. 

Onorariile confortabile pot fi la rândul lor multiplicate graţie unui sistem de împrumuturi 
nerambursabile numite „documentări” sau prin colaborările la alte reviste. Planurile tarifare 
pentru reviste sunt aprobate de minister şi permit o „largă” interpretare datorită existenţei 
unei scale calitative cu trei trepte (A,B,C) pentru fiecare tip de articol în parte. Calitatea, 
asimilabilă notorietății autorului, dublează onorariul acordat îndeobşte începătorilor şi 
creează astfel diferențieri apreciabile între „tineri” şi „personalităţi”, în ciuda principiului 
democratic afişat. Dispozitia 4140/1960 emisă de Comitetul de Stat pentru Cultură şi Arta 
prevede o sumă de 875° lei pentru articole de beletristică în proză sau pentru prelucrări 
social-politice, tehnice şi ştiinţifice de calitatea „C”, comparativ cu 450 lei pentru acelaşi 
gen de articole de calitatea „A” sau 135 lei pentru reportaje, 200 lei pentru poezie sau 300 
lei pentru traduceri. Discriminărilor simbolice li se alătură cele tematice, criticii fiind cei 
mai defavorizati la finalul deceniului stalinist faţă de creatorii de ficţiune şi popularizatorii 
de dogmă (Vezi Tabelul II.1). 


| JCALITATEA 
GENUL 
Beletristică în proză, romane, piese de teatru, scenarii 


Lucrări teoretice de nivel ridicat în probleme social- 
-economice, ştiinţifice, tehnice şi agricole 


Literatură ştiinţifică, politică, tehnică şi de popularizare 


Poezii (până la 30 de versuri) 
Poezii (cu 30-50 versuri) 


Traduceri literare, adaptări 


Cronici literare, dramatice, artistice, ştiinţifice 


Recenzii, prezentări 


Tabelul II. 1. Tabel tarifar (selectiv) aprobat de C.S.C.A. — Dispozitia 4140/1960 


1. Situaţia pe 1957-1961 a bugetului Uniunii scoate la iveală un deficit de 24.847.187 lei, adică o 
pierdere de 5.000.000 pe an. 

2. Ca redactor II cu 1 normă in 1965 la Gazeta literară, Constantin Toiu primeşte un salariu de 925 
lei. Ca redactor I cu 1 normă, Valeriu Cristea e încadrat la aceeaşi revistă cu un salariu de 1.075 lei. 
Retribuţia medie netă pe 1965 este de 1.006 lei. 

3. Venitul mediu net în învăţământ, cultură, artă la acea dată era de 819 lei. 

Componentă esenţială a recuzitei de legitimare a puterii, atragerea ,,personalitatilor” 
constrânge redactiile să depăşească de multe ori bugetul în complicitate cu creditorul care 
nu este Uniunea, ci tot C.S.C.A. Mihai Beniuc îi asigură pe membrii Biroului în şedinţa din 
26.VI.1959 că „organele de stat se vor conforma dacă depăşirile sunt justificate”!. Tudor 
Vianu şi Şerban Cioculescu se situează între primii nouă scriitori care între 1957 şi 1959 
obţin onorarii de peste 1.000 lei lunar, iar Tudor Arghezi şi George Călinescu se află pe lista 
celor cu peste 500 lei lunar proveniţi din colaborări la reviste. Primele locuri în topul celor 
mai bine retribuiti agenţi culturali la sfârşitul anilor 1950 (vezi Figura II.1.) sunt ocupate de 
scriitorii institutionalizati într-o formă sau alta în posturile cele mai influente din câmpul 
literar : Zaharia Stancu este membru al Academiei din 1955, Szemler Ferenc — secretar al 
Uniunii Scriitorilor, Petru Dumitriu - director al Editurii de Stat pentru Cultură şi Arta şi 
membru în Biroul Uniunii, Mihai Beniuc - prim-secretarul Uniunii, Ion Vitner - ideologul 
de bază al realismului socialist şi şeful catedrei la Facultatea de Limbă şi Literatură Română 
în locul lui George Călinescu. Convergenta dintre poziţie şi onorarii acordate pe bază de 
reputaţie demonstrează atât criza de legitimitate a regimului în timpul celui de-al doilea 
îngheţ cultural de după 1956, cât şi statornicirea unui fel de a gândi institutional-ierarhic 
prestigiul şi competenţa literară. Dacă luăm în considerare că 50% (şaptesprezece din treizeci 
şi patru) din cei cu extra-venituri de peste 500 lei au peste patruzeci şi cinci de ani în anul 
1959, deducem că distribuţia notorietății nu reuşeşte să abolească total în deceniul stalinist 
principiul acumulării simbolice în timp. Precaritatea cadrelor dezirabile politic şi „cu 
trecut” impune activarea interşanjabilităţii capitalurilor politic şi cultural. Trebuie subliniat 
că doar o minoritate? este avantajată de această convertibilitate conjuncturală şi de posibilitatea 
îmbunătăţirii situaţiei financiare prin girul propriului nume. În 1965 tot o minoritate profită 
de acest sistem, cu precizarea că structura ei se modifică dramatic datorită dispariţiei unor 
scriitori şi răsturnării raportului de forte din camp: din vechiul grup doar Tudor Arghezi 
rămâne o emblemă şi trece de pe ultima poziţie în fruntea topului, în timp ce pentru ceilalţi 
sumele primite scad vertiginos (vezi figura II.2.). Constanti în evoluţia lor sunt doar 
scriitorii care reuşesc o reconvertire a modurilor de exprimare şi care se afiliază emulatiei 
tinerilor, adică Maria Banuş, Veronica Porumbacu, Eugen Jebeleanu şi Eugen Barbu. Media 
de vârstă scade la rândul ei (douăzeci şi doi de scriitori din treizeci şi patru au sub patruzeci 
şi patru de ani), însă fără creşteri mari de cotă pentru grupul tinerilor. Cu excepţia lui Fănuş 
Neagu care la treizeci şi patru de ani îl secondează pe Arghezi, distribuţia „valorii” 
prezentelor în reviste este omogenă pentru autorii sub patruzeci de ani (sub 1.000 lei lunar) 
şi destul de disparată pentru ceilalţi, ceea ce dovedeşte treptata aplicare a unor principii de 
apreciere diferite pentru o generaţia matură, o generaţie foarte eterogenă din punct de 
vedere al opţiunilor estetice. Coexistenta lui Vladimir Streinu, Geo Dumitrescu, Mihai 
Beniuc, Szemler Ferenc în secţiunea din top cuprinzând autori de peste cincizeci de ani 


1. Justificarea se face în felul următor în aceeaşi şedinţă : „Nu puteam, de pildă, să dăm lui Geo Bogza 
325 de lei pentru un articol. Era o sumă într-un fel jignitoare şi ne-am oprit la 600-700 de lei”. 
Zaharia Stancu ţine să precizeze că aceste cazuri sunt „destul de puţine şi destul de rare” şi că 
abaterile de genul ăsta de la planul tarifar sunt cautionate de „indicaţiile transmise tuturor revistelor 
literare” referitoare la „îmbogățirea numărului colaboratorilor cu mari personalităţi”. Listele de 
colaborări pe primul număr din fiecare revistă pe anul 1963, de exemplu, conţin într-adevăr puţine 
cazuri de plăţi peste 500 de lei. Acestea sunt : Ion Brad (2.100), Nina Cassian (900), Ion Dodu Bălan 
(1.600), Georgeta Horodincă (900), Mihai Beniuc (500), Veronica Porumbacu (590), Eugen Barbu 
(2.000), Aurel Rău (1.300). 

2. Cei treizeci şi patru de scriitori cu venituri de peste 500 lei pe lună din colaborări reprezintă doar 
6% din totalul scriitorilor Uniunii de la finalul anilor '50. 

relevă emergenta unor autori eclipsati în anii 1950 într-un câmp marcat încă de efectele de 
inerție ale respectivei perioade (Figura II.3.). 

Nu dispunem de date privind evoluţia colaborărilor în deceniile următoare, însă prezenţa 
masivă a colaborărilor externe la România literară la jumătatea deceniului opt (88% din 
totalul colaborărilor) este simptomul încetăţenirii unei practici deturnate treptat în folosul 
legitimării fracțiunii autonomiste a scriitorilor din capitală. 


Media lunară a veniturilor provenite din colaborări în perioada 1957-1959 

Figura II.1. Media lunară a veniturilor provenite din colaborări in perioada 1957-1959 pentru 
scriitorii cu peste 500 lei lunar din această sursă (aranjare descrescătoare în funcţie de sumă). 
Sursa : arhiva U.S. 


Evoluţia sumelor provenite din colaborări faţă de venitul net în anii 1957-1959 şi 1965 

Figura II.2. Evoluţia sumelor provenite din colaborări față de venitul net în anii 1957-1959 şi 
1965 (aranjare descrescătoare în funcţie de vârstă). Sursa : arhiva U.S. 

Media lunară a veniturilor provenite din colaborări şi vârsta scriitorilor în 1965 


——— Media lunară a venitului 
== —- Vârsta in 1965 

Figura II.3. Media lunară a veniturilor provenite din colaborări şi vârsta scriitorilor in 1965 
(aranjare descrescătoare în funcţie de vârstă). Sursa : arhiva U.S. 


Dacă publicarea de articole se dovedeşte o practică profitabilă pentru o mică parte din 
membrii Uniunii şi pentru elita politică interesată de convertirea celor consacraţi în 
interbelic, promisiunea de publicare democratizează alocarea de resurse graţie unui tip de 
împrumut nerambursabil sub formă de ajutor pentru documentare. Într-o şedinţă a Biroului 
din 9 aprilie 1968, Ioanichie Olteanu, preşedintele Fondului literar, sugerează înlocuirea 
fondului de documentare cu ajutoare lunare de documentare şi stipendii pe termen lung, 
aprobate cu probitate. El subliniază că „literatura română e scrisă de treizeci-patruzeci 
scriitori şi banii de documentare îi iau alţi 1000-1500 de oameni”. Pop Simion atrage atenţia 
că venitul lunar al fiecărui scriitor creşte în medie cu 1.000! lei datorită acestor ajutoare şi 
că întreaga afacere e o „escrocherie” pentru că majoritatea beneficiarilor nu îi folosesc în 
scop legitim. Statistic, se ajunge la o sumă de peste 5007 lei pentru anul 1958 (aproape cât 
media venitului net) şi 2.000 lei pentru 1968 (dublu faţă de venitul mediu), dacă raportăm 
împrumuturile nerambursabile din cei doi ani la numărul de membri de atunci. În 1978 
suma respectivă scade într-atât încât nu acoperă nici o zecime din venitul mediu. 


Fondul Literar: relevanta ,,avantajelor” pentru meseria 
de scriitor 


Organismul financiar căruia îi revine sarcina să administreze şi să distribuie aceste fonduri 
este creat tot în anul înfiinţării Uniunii Scriitorilor. Decretul 31/29 ianuarie 1949 stipulează 
la Art. 3 constituirea Fondului Literar al Scriitorilor din R.P.R., ca parte dintr-un program 


1. Venitul mediu net în învăţământ, cultură, artă la acea dată era de 1.006 lei. 
Suma este confirmată de datele mai exacte referitoare la numărul de cereri rezolvate favorabil în 
perioada 1957-1961 (3.373) şi suma totală acordată (1.938.539). Raportul dintre ele indică o valoare 
medie de 575 lei pentru fiecare cerere. În 1949 Uniunea numără 233-250 membri, în 1958, 508, în 
1980, 1.206, din care 269 sunt stagiari. 

3. Decretul 31/29 ianuarie 1949 este publicat în Monitorul Oficial, nr. 24 din 29 ian. 1949. 

menit să „stimuleze activitatea literară şi artistică”. În acest scop sunt stabilite un număr de 
cincisprezece premii anuale ale Academiei R.P.R. în valoare de 200.000 lei (ulterior 
transformate! în Premii de Stat cu două clase, de 500.000 lei şi 200.000 lei) şi o instituţie 
care să gestioneze partea materială a muncii de creaţie. Inspirată de Fundaţia Culturală 
Regală „Principele Carol” întemeiată în 1922, de Casa Scriitorilor creată în 1939 printr-o 
lege promulgată de Carol al II-lea? şi de Societatea de Ajutor Financiar pentru Scriitori 
fondată în 1859 de un grup de scriitori din care făceau parte Tolstoi, Nekrasov şi Turgheniev, 
instituţia Fondului literar (Litfund-ul sovietic) diferă de toate organizaţiile voluntare şi 
independente care au precedat-o prin natura sa polivalentă de „fundaţie, parte de corporație 
şi agenţie a guvernului comunist”5. Faţă de finanţarea interbelică a culturii care era haotică, 
sporadică şi dependentă de abilităţile persuasive şi combative ale preşedintelui organizaţiei 
scriitorilor”, „stimularea” comunistă are un caracter sistematic şi plurimorf. Se vizează 
„ajutorarea materială a autorilor prin: acordarea de împrumuturi pentru perioada de 
pregătire a operelor literare, acordarea de ajutoare de pensii pentru caz de boală, de 
invaliditate, pierderea capacităţii de muncă, asigurarea familiei scriitorului în caz de deces, 
înfiinţarea şi întreţinerea de case de odihnă, sanatorii, creşe, căminuri de copii, cantine etc., 
organizarea de cooperative de consum, ateliere pentru deservirea scriitorilor”. Decretul 
268/25 iunie 1949 reia explicit tabloul de sarcini al Fondului, venind cu precizări 
suplimentare referitoare la calitatea de membru al Fondului literar. Din articolul 6 al 
respectivului act normativ deducem că un autor poate deveni membru al Fondului înainte de 
a fi membru al Uniunii, ceea ce înseamnă că un autor poate beneficia de avantajele 
financiare ale scrisului înainte de recunoaşterea instituţională din partea confratilor. Stimulul 
precede creaţia şi o orientează. Multiplele surse de finanţare ale Fondului (taxele de înscriere 
şi cotizaţiile lunare achitate de membri, vărsămintele efectuate de către întreprinderile de 
editură şi de spectacole, publicaţii periodice de orice fel şi Comitetul pentru Radioficare şi 
Radiodifuziune, pentru emisiunile cu caracter literar, egale cu 10% din valoarea drepturilor 
de autor, veniturile provenite din proprietăţile şi întreprinderile productive aparţinând 
Fondului Literar, onorariile pentru editarea şi reprezentarea publică a operelor literare, 
drepturile de autor pentru editarea şi reprezentarea sau difuzarea operelor literare) creează 
pentru organul financiar al Uniunii o oarecare independenţă financiară şi — implicit - pentru 
scriitori o mobilitate spaţială şi temporală care îi diferenţiază de alte categorii sociale. 
Deplasările în străinătate sau în circuitul intern de turism creativ, împrumuturile nerambur- 
sabile sub formă de pensii sau documentări şi cele rambursabile sub formă de împrumuturi 
pentru scrierea cărţilor, ajutoarele în caz de boală, salariile onorabile de la redactii primite 
datorită încasărilor, Timbrului literar egal cu 0,35 lei pe carte, premiile literare consistente 
le asigură creatorilor o calitate a vieţii peste medie şi oportunitatea să se manifeste ca artişti 


1. Decretul 447/23 dec. 1949 este publicat în Buletinul Oficial, nr. 84 din 29 dec. 1949. 
Casa Scriitorilor funcţiona pe lângă Casa Centrală a Asigurărilor Sociale, era „persoană juridică de 
drept public” şi avea ca scop acordarea de „pensii de invaliditate, de bătrâneţe, ajutoare în caz de 
boală sau înmormântare” scriitorilor sau urmaşilor lor. Beneficiarii erau membri ai Societăţii 
Scriitorilor Români care aveau o activitate notorie de „cel putin 10 ani”. Vezi Ion Ianosi, op. cit., p. 236. 

3. Este caracterizarea pe care o fac Litfund-ului sovietic John şi Carol Garrard în op. cit., p.121. 

4. Vezi Jurnalul lui Liviu Rebreanu în Opere, vol. 17, Editura Minerva, Bucuresti, 1998, p. 64. Autorul 
deplânge modul în care se face protecţia statului faţă de cultură şi e pregătit, din acest motiv, să devină 
secretar în Ministerul Artelor pentru a îndrepta lucrurile : „Se cheltuieşte la toate ministerele peste 
un miliard pentru aşa-zisa propagandă culturală. Dacă jumătate din suma asta ar fi centralizată aici şi 
întrebuințată raţional, s-ar putea dobândi rezultate multe, considerabil mai bune”. Nu există o sponsorizare 
sistematică a culturii din partea Statului. În urma unei întâlniri cu Al. Lapedatu, ministrul Cultelor 
şi Artelor, Liviu Rebreanu reuşeşte să obţină în 1928 suma de 100.000 lei pentru S.S.R. 

5. Decretul 268/25 iunie 1949 este publicat în Buletinul Oficial, nr. 40 din 25 iunie 1949. 

cu normă întreagă. Suita de gratificatii materiale este încununată in 1963 de gratificatiile 
simbolice de patru-cinci ori mai mari decât salariul mediu lunar!. Premiile literare sunt mai mici 
decât Premiile de Stat din anii 1950, dar foarte râvnite ca miză simbolică aducătoare de prestigiu 
şi recunoaştere profesională. Distinctiile de acest gen înfiinţate în momentul autonomizării 
câmpului literar şi subventiile diverse moştenite dintr-o epocă anterioară alcătuiesc împreună 
un pachet remunerativ irezistibil. Atractivitatea meseriei de scriitor se datorează în bună 
măsură combinației funcţionale în comunism între sponsorizare democratică şi aprobare onorifică 
restrânsă. Aceşti doi factori participă la crearea unei imagini a Uniunii ca loc al rezistenţei 
solidare? împotriva comunismului şi ca organizaţie protectoare faţă de interesele lor. 
Privilegiul cel mai concludent însă nu este unul de ordin strict financiar într-o lume în care 
distincţia prin ostentatie materială este obnubilată de legile socialiste şi de penuria economică tot 
mai evidentă, ci unul de ordin temporal, în sensul acordării de fimp liber remunerat, favorabil 
menţinerii unei relaţii circulare cu sinele creator. În mărturiile lor, agenţii literari intervievaţi 
tind să minimalizeze rolul avantajelor pecuniare din comunism, considerate naturale şi 
indreptatite, insistând în schimb pe aspectul teleologic al condiţiei de scriitor şi pe beligeranta 
lucrativă a activităţii lor. Deplasarea de accent nu e provocată in mod special de un complex al 
culpabilitatii, ci de acomodarea la un sistem în care subsidiile creează nu atât diferente economice, 
cât statutare, oferind posibilitatea neutralizării urgentelor ordinare în vederea desăvârşirii 
dispoziţiilor estetice. Înţeleasă din perspectiva internă a reperelor axiologice de atunci, 
puterea economică se traduce prin „puterea de a pune la distanţă necesitatea economică” şi 
prin „succesul existenţial semnificativ al celui care reuşea să se integreze în presa culturală 
şi în viata literară”. În consecinţă, acceptarea „privilegiului” nu se face niciodată în 
termeni direcţi. Ea este sugerată într-o formă sau alta cu ocazia descrierii analitice a 
meseriei de scriitor, îndeletnicire solicitantă în termeni abstracti, însă vag reductibilă la un timp 
de lucru concret. Discuţiile colegiale, lecturile, scrisul, deplasările pe teren la şezători literare, 
documentări sau colocvii (naţionale şi internaţionale) permit îndeosebi scriitorilor a căror încadrare 
de bază este aceea de „redactor” să se apropie de un mod de institutionalizare specific 
categoriilor celor mai favorizate, caracterizate prin indeterminarea frontierelor între muncă 
şi ne-muncă, autogestionarea orarului de lucru“ şi libertatea alegerii spaţiului de lucru”. 


1. În 1965 premiile sunt de 12.000 lei. Din 1977 se acordă şi un Premiu Special în valoare de 15.000 
lei, iar asociaţiile au dreptul să acorde premii de 7.000 lei. 

2. În anii 1950 se putea cumpăra o casă cu un Premiu de Stat. 

3. După Ioana Pârvulescu, „premiile anuale sunt principala cauză a acestei judecăţi măgulitoare 
(legitime numai în câteva momente privilegiate. Ele reprezentau războiul unui juriu, mereu altul, cu 
o putere, mereu aceeaşi. [...] Deşi bătălia subterană a existat, victoriile adevărate ale Uniunii 
împotriva puterii sunt extrem de rare”. Vezi Ioana Pârvulescu, Prejudecăţi literare. Opțiuni comode 
în receptarea literaturii române, Editura Univers, Bucureşti, 1999, p. 165. 

4. După Pierre Bourdieu, estetismul poate fi relationat cu economicul numai în măsura in care situaţia 
materială creează premisele dezvoltării propensiunilor înspre un gust al gratuitatii ca semn al punerii 
în paranteze al imediatului. Vezi Pierre Bourdieu, La Distinction. Critique sociale du jugement, Les 
Editions du Minuit, Paris, 1979, p. 57. 

5. Este definiţia dată de Radu Mareş poziţiei sociale a scriitorului inserat în circuitul redacţional, 
situaţie foarte „invidiată” la vremea respectivă (interviu cu Radu Mareş, 8.11. 2006). 

6. În această categorie în Occident intră „non-salariaţii asimilați” (şefii de întreprinderi, comercianții, 
artizanii, liber-profesioniştii) şi „salariaţii experţi sau cadrele” (tehnicieni, artişti, jurnalişti, 
ingineri, şefii de serviciu din administraţia publică). Vezi Alain Chenu, Prendre la mesure du 
travail, in Johan Heilbron, Remi Lenoir, Gisele Sapiro, Pour une histoire des sciences sociales, 
Librairie Artheme Fayard, Paris, 2004, p. 283. 

7. Dan Culcer, angajat al revistei Vatra (1971-1986), menţionează că „programul de lucru era de pe la 
10 la 15”, dar că uneori lucra acasă, era plecat la şezătorile literare sau era de serviciu în tipografie 

Avantajele materiale se constituie astfel într-o recuzită instituţională consubstantiala profesio- 
nalizării înţeleasă ca interacţiune cu semenii (verificare, învăţare, confruntare!) şi cu sinele 
(lectură, scris). Rezultă de aici o interdependenţă a gratificatiilor materiale şi simbolice şi 
o intervertire a semnificatiilor lor: dacă Fondul literar şi oportunităţile profesionale sunt 
gândite în 1949 ca o infrastructură propice unei arte socialiste lărgite, practicabile de 
scriitori aserviti, în anii 1960 rolul lor este să deservească o artă în curs de autonomizare cu 
mai multe drepturi decât obligaţii. Percepția asupra finanţării îşi schimbă sensul în acord cu 
delimitarea de generaţia anterioară : dacă în anii 1950 Partidul este cel care oferă onorarii 
însemnate astfel încât „se putea trăi dintr-o poezie” indiferent de calitatea acesteia, în 
deceniul al şaptelea scriitorii tind să creadă că ei „dau bani Partidului”? în urma liber-profe- 
sionalizării şi creşterii ascendentului literaturii asupra altor arte. 


Evoluţia veniturilor Uniunii Scriitorilor defalcate pe categorii 

Figura III. 1. Evoluţia veniturilor Uniunii Scriitorilor defalcate pe categorii (Timbru literar, 
vânzare publicaţii, subvenție buget, taxa 2% pentru cărţi intrate în domeniu public, taxa 0,5% 
pentru cărţi neintrate în domeniu public) în anii 1957-1961, 1961, 1962, 1965, 1970, 197%. 

Sursa : arhiva U.S. 


până la ora 23 în calitate de „cap limpede” însărcinat cu supravegherea numerelor întârziate din 
cauza repaginărilor impuse de cenzură (corespondenţă cu Dan Culcer, 2.12. 2005). 

1. Radu Mareş insistă asupra avantajelor spirituale ce decurg din absenţa grijilor de ordin material. În 
perioada angajării sale la Tribuna (din 1971) „citea colosal, purta discuţii tehniciste (ca ceasornicarii 
despre orologerie) despre literatură cu prietenii până dimineaţa”. Mai adaugă că deşi organigrama 
revistei cuprindea douăzeci de oameni, revista era făcută de cinci-şase din ei, în timp ce pentru ceilalţi 
angajarea în redacţie reprezenta o „formă discretă de sinecură” (interviu cu Radu Mareş, 8.11.2006). 

2. Nicolae Breban declară că „noi dădeam bani Partidului, Uniunea Scriitorilor avea un excedent de 
37.000.000 de lei, astfel încât ar fi putut să dea bani pentru Uzina «23 August»”. Din acelaşi punct 
de vedere, datoriile lui Nichita Stănescu la Fondul Literar aparţin de fapt Statului care „nu îi publica 
cărţile” (interviu cu Nicolae Breban, 1.07.2006). Datele sunt inexacte, dar reflectă o acţiune de 
inculcare. Uniunea raportează beneficii în raport cu planul anunţat, nu cu realizările efective, iar 
acestea sunt mai mici decât subventiile aşteptate pe anul în curs. Astfel, pe 1968 este reportat un sold 
de 2.800.000 din 1967, însă subventia aşteptată de la buget este de 4.000.000. 

3. Întreruperea din grafic pe porţiunea „vânzare publicaţii” pe anul 1962 se datorează lipsei de informaţii. 
Întreruperile pe porţiunea „subventie buget” se datorează lipsei declarate de subventie din actele contabile. 

Surse de finanţare 


În realitate, aşa cum se observă in Figura III.1., Uniunea Scriitorilor beneficiază de 
subvenţii bugetare până la începutul anilor 1960 şi, într-o măsură mai mică, în primii ani ai 
liberalizării ceauşiste. În 1971 subventia atinge un prag de 26% din veniturile Uniunii, însă 
nu figurează ca atare în evidenţele contabile ale Uniunii, ci doar în rapoartele înaintate 
Consiliului de Miniştri. Aceste fonduri au totuşi o pondere scăzută în raport cu încasările 
Timbrului literar, o taxă stabilită prin Decretul 262/1957! şi egală cu 0,35 lei pentru fiecare 
carte tipărită. Sumele provenite din vărsarea Timbrului literar de către edituri? în conturile 
Uniunii devansează cu mult cifra vânzărilor publicaţiilor literare, care în 1966 atinge 
punctul ei maxim (36% din totalul veniturilor) ca urmare a politicii propagandistice de 
mărire a tirajelor şi a abonamentelor. Acest lucru demonstrează dependenţa financiară a 
Uniunii şi a Fondului literar de cantitatea de carte de beletristică tipărită (scrisă de toţi 
scriitorii, indiferent de apartenenţa lor la Uniune) şi de politica culturală a Partidului de 
încurajare a publicaţiilor, şi nu de calitatea cărţilor sau dezirabilitatea luărilor de poziţie din 
revistele Uniunii. Decizia autorităţilor de impunere a unei taxe proporţionale cu valoarea 
cărţii, adică 8% din preţul unei cărţi, stârneşte, de altfel, împotrivirea conducerii Uniunii 
care în 1962 vede diminuându-i-se astfel subsidiile indirecte. Timbrul literar de 0,35 lei de 
carte este chiar dublat de la 1 ianuarie 1969, aducând Uniunii un venit suficient pentru plata 
pensiilor”. Din 1970 încolo, scăderea şi mai drastică a beneficiilor rezultate din editarea 
revistelor obligă la sporirea numărului de cărţi în pragul noului îngheţ ideologic. Totul 
concură, în acord cu iruperea emfazei naţionaliste, la supradimensionarea tirajelor în raport 
cu titlurile şi la răspândirea strategiilor industriale de stocare a bunurilor. O bună parte din 
tiraje sunt absorbite de biblioteci sau sunt vândute la calup’*. 

În timp ce tirajele şi titlurile au tendinţa să crească în general proporțional (vezi Figura 
III.2.), se observă totuşi că descreşterea numărului de titluri începând din 1976 e însoţită de 
o creştere semnificativă a cantităţii tirajelor. În 1975 se atinge numărul maxim de titluri — 
1359 - pentru 28.579 de exemplare, pentru ca in 1976 pentru un număr mai mic de 
titluri - 1244 - tirajul să fie cu aproximativ 10% mai mare. În ceea ce priveşte capacitatea de 
absorbţie a bibliotecilor, se poate remarca (Figura III.3.) faptul că numărul total de cărţi editate 
este întotdeauna foarte apropiat de numărul de exemplare intrate în depozitul legal, ca urmare a 
unei strategii de sublimare educativă a unei producţii mai mult depozitabile decât vandabile. Tot în 
scopul diminuării pierderilor şi acumulării forţate de resurse pentru Fondul literar, se mai 
folosesc acoperirea programată a cheltuielilor neproductive cu sumele încasate de pe cărţile 
vandabile” şi colectarea unor remuneratii adiţionale din folosirea textelor în programele de 


Decretul 262/1957 este publicat în Buletinul Oficial, nr. 15 din 15 iunie 1957. 

Timbrul literar este plătit de toate editurile existente, nu numai de cele specializate pe literatură. În 

1966 colectarea Timbrului se face astfel: 2.500.000 de Editura pentru Literatură, 1.000.000 de 

Editura pentru Literatură Universală, 3.300.000 de Editura Tineretului, 80.000 de Editura Militară, 

30.000 de Editura Ştiinţifică, 10.000 de Editura Meridiane. 

3. În şedinţa de Birou din 8 iulie 1968 se aduce în discuţie faptul că dublarea Timbrului literar va face 
în sfârşit inutilă subventia de 3.500.000 lei de la minister (Comitetul de Stat pentru Cultură şi Artă) 
pentru plata pensiilor. 

4. Cărţile lui Augustin Buzura sunt legate, de exemplu, în pachet cu alte cărţi mai putin vandabile şi cititorul 
cumpără astfel şi alte cărţi la preţul unei cărţi de Buzura (interviu cu Augustin Buzura, 29.11.2006). 

5. Într-un plan de cheltuieli pe 1979, conducerea Uniunii sugerează că din o sută cincizeci şi trei de titluri 

de literatură preconizate pentru trimestrul în curs, opt din ele (patru traduceri şi patru din seria valorificării 


Ne 


INSTITUTIONALIZAREA SCRIITORILOR ÎN COMUNISM. PREMISE IDEOLOGICE... 99 


radiodifuziune şi în manifestările muzicale de orice fel!. Executarea operelor în emisiuni radio 
sau în spectacole aduce două feluri de profit pentru scriitori şi pentru Uniune, unul sub 
forma drepturilor secundare de autor?, altul ca taxă egală cu 10% din aceste drepturi de autor. 


Producţia de carte de literatură în perioada 1950-1976 

Figura III.2. Producţia de carte de literatură în perioada 1950-1976 măsurată în titluri şi 
tiraje (în mii exemplare). Sursa : Anuarul statistic al R.S.R. 


Producţia de carte de literatură şi numărul de cărţi intrate 
în biblioteci în perioada 1965-1977 

Figura III.3. Producţia de carte de literatură şi numărul de exemplare intrate in biblioteci în 


perioada 1965-1977 (în mii exemplare). Sursa : Anuarul statistic al R.S.R., Editura Ştiinţifică, 
Bucureşti, 1970, pp. 584-585. 


moştenirii literare) să aibă rezultate economice favorabile pentru acoperirea pierderilor rezultate prin apariţia 
restului de o sută patruzeci şi cinci de titluri. Practica este asemănătoare cu cea din domeniul cinemato- 
grafiei semnalată de Dumitru Popescu: „Noi finantam cinematografia din încasările la filmele străine”. 
Vezi Dumitru Popescu, Un fost lider comunist se destăinuie, Editura Expres, Bucureşti, 1994, p. 193. 
Nicolae Breban menţionează că o bună parte din bugetul Uniunii provenea din activitatea textierilor 
de cântece (interviu cu Nicolae Breban, 1.07.2006). 

Contribuţia textierilor reprezintă o formă de remuneratie indirectă, operată prin Fondul literar, şi 
intră în categoria ,,remuneratiei de folosinţă” statuată în 1949 şi dirijată institutional înspre „uniunile 
de creaţie” prin H.C.M. 632/15 iulie 1957. 

Cu aceste surse de finanţare care îi conferă statutul paradoxal al unei organizaţii cu o 
autonomie integrată în reţeaua editorială sau în instanţele de difuzare deţinute de Stat, 
Uniunea Scriitorilor reuşeşte prin interfaţa economică a Fondului literar să asigure confortul 
necesar artiştilor săi. Nu sunt uitaţi nici scriitorii aflaţi în imposibilitate de muncă, cu 
capital politic sau simbolic acumulat înainte de 1945. Un loc important în tabloul de subsidii 
nerambursabile îl ocupă aşadar pensiile acordate scriitorilor sau urmaşilor (37 % din bugetul 
U.S. în perioada 1957-1961, 39% în 1968 şi 32% în 1978), variind în funcţie de notorietatea 
celui vizat. În 1968, pensiile unor scriitori de orientare simbolistă, avangardistă şi/sau 
socialistă în interbelic, precum Mihail Cruceanu! Mihail Celarianu?, Cicerone Theodorescu’, 
I. Peltz*, Tudor Muşatescu’, Eugeniu Speranţia“, Saşa Pană”, Ury Benador, Virgil Gheorghiu’, 
Tudor Teodorescu-Branişte, Scarlat Callimachi”, pot depăşi, de exemplu, de patru ori 
venitul mediu net din domeniul cultural. Chiar şi urmaşii unor scriitori cu opţiuni diferite 
de cele comuniste sunt eligibili pentru acest gen de ajutor social”. 

Regulamentul Fondului literar adoptat în şedinţa din 2 decembrie 1963 încadrează 
pensiile la categoria „ajutoare de bătrâneţe”, acordabile scriitorilor cu o activitate de peste 
zece ani în „câmpul activităţii literare”. Acestora li se adaugă alte trei tipuri de ajutoare 
sociale (ajutoare de invaliditate, de boală, de naştere) şi încă patru feluri de ajutoare 
profesionale (împrumuturile, ajutoarele pentru culegerea materialului documentar, ajutoarele 
de creaţie prin trimiterea la casele de creație" şi plata deplasărilor în străinătate la diferite 
evenimente culturale). Pentru anumite cazuri, se admite chiar şi ajutorarea scriitorilor care 
nu sunt membri ai Uniunii sau ai Fondului. Derogări de la logica normală a împrumutului 
bancar se aplică şi în cazul subvenţiilor rambursabile : împrumuturile sunt returnate fără 
dobândă şi fără necesitatea respectării unui termen limită, iar debitorii insolvabili sunt 
scutiţi de orice penalitati prin prescrierea datoriei şi încadrarea ei în contul de pierderi 
uzuale ale Uniunii. Tot o formă de protecţie profesională o reprezintă asistenţa juridică 
oferită scriitorilor în eventualitatea nerespectării drepturilor de autor. De o atenţie specială 
se bucură şi sponsorizarea cantinei scriitorilor, trecută la „acţiuni social-culturale”. La 
restaurantul Uniunii se poate mânca la preţuri modice, costurile şi administrarea locației 


1. Trăieşte între 1887-1988, activând încă din 1919 în mişcarea muncitorească. 
Trăieşte între 1893-1985, este premiat de trei ori în interbelic de Societatea Scriitorilor Români, iar 
între 1944-1946 este secretar general al Uniunii Scriitorilor Democrati. 

3. Trăieşte între 1908-1974, este colaborator la presa de stânga în interbelic şi după 1944 este 
vicepreşedintele Uniunii Scriitorilor. 

4. Trăieşte între 1899-1980, este colaborator la ziarele de stânga ale lui N.D. Cocea în interbelic, 
primeşte premii acordate de S.S.R., devine colaborator la presa socialistă după 1944. 

5. Trăieşte între 1903-1970, este director al unor companii teatrale în 1940 şi membru în Societatea 
Autorilor Dramatici în 1945. 

6. Trăieşte între 1888-1972, este animator al vieţii culturale din Transilvania după Unire, primeşte 
premiu din partea S.S.R. in 1930. 

7. Trăieşte între 1902-1981, este animator al primei mişcări de avangardă de orientare suprarealistă din 
România şi membru al primului colegiu redacţional din ilegalitate al revistei Scinteia. 

8. Trăieşte între 1908-1977, participă la mişcarea de avangardă în interbelic, este premiat de S.S.R. în 
1942 şi după 1948 este pianist. 

9. Trăieşte între 1896-1975, are activitate de comunist ilegalist în interbelic, iar după 1948 este director 
al Muzeului Româno-Rus. 

10. Intră aici rudele lui Pompiliu Constantinescu, Ion Agârbiceanu, Petre Ţuţea, Liviu Rebreanu. 
Aceştia primesc o sumă aproape dublă faţă de venitul net la acea dată. 

11. Constantin Toiu declară că „la Pelişor, Cumpăna sau Sinaia era foarte bine, cu 17-18 lei pe zi 
închiriai o cameră, în timp ce salariile erau de 1.500 lei aproximativ” (interviu cu Constantin Toiu, 
28.09.2005). 

intrând în atribuţiile Uniunii. În timp, serviciile prestate pentru o clientelă stabilă deschid 
nişa aprovizionării pentru domiciliu în perioadele de criză, iar perimetrul în sine de 
interacţiune al cantinei devine un spaţiu în care poziţiile permanentizate fac vizibilă reţeaua 
de afinități din câmpul literar!. În casele de odihnă şi creaţie închiriate pentru scriitori, 
tratamentul socializant include, alături de tarifele joase, o infrastructură de agrement propice 
relaţionărilor diverse şi muncii de creaţie. Fondul literar este acela care verifică atât 
livrările la timp ale bunurilor, cât şi confortul general al rezidenţilor temporari”. 


Distribuţia resurselor 


Destinate în principiu tuturor scriitorilor, drepturile pecuniare şi juridice gestionate de 
Fondul literar se distribuie în realitate în funcţie de considerentele valorice schimbătoare de 
la un deceniu la altul. Ca şi în cazul „colaborărilor”, există o minoritate care decroşează în 
acelaşi timp cele mai multe plecări în străinătate şi împrumuturi şi o majoritate care obţine 
subsidii mai putin spectaculoase, precum ajutoarele pentru documentare. În 1965, un sfert 
din cei cu colaborări fructuoase (cu sume de peste 600 lei lunar) au parte şi de plecări în 
ţările capitaliste. Ca urmare a conjugării unui efect de inerție al status-ului cu logica 
diferenţierii sociale, tot un sfert dintre cei care in 1962-1965 au parte de destinațiile cele 
mai dezirabile (Franţa, Belgia, Italia, Anglia) se bucură în 1971 de aceeaşi mobilitate 
internaţională. Arnold Hauser, Zaharia Stancu, Siit Andras, Eugen Barbu, Marin Preda, 
Marin Sorescu, Ov.S. Crohmălniceanu, Cicerone Theodorescu, A.E. Baconsky, Radu 
Boureanu, Ştefan Bănulescu sunt acei scriitori activi încă din anii 1950 care îşi păstrează 
privilegiile şi la începutul deceniului opt la capitolul sejururi peste hotare. Lor li se 
adaugă Alexandru Jebeleanu, Dan Hăulică şi Aurel Rău, protagonişti ai listelor de „de- 
plasări” în anii 1962-1965 şi 1968. În total, în perioada cea mai fastă pentru câmpul 
literar, mai puţin de o zecime din membrii Uniunii pleacă cel puţin o dată într-o ţară 
capitalistă : patruzeci şi şase în 1962-1965, iar patruzeci în 1971 (numărul aproximativ de 
membri fiind atunci 600). „Privilegiul” cuprinde intermedierea formelor legale? de deplasare 
şi acoperirea totală sau parţială a costurilor călătoriei“ făcută în scop profesional şi/sau 
personal. „Sprijinul organizatoric” şi material din partea Uniunii este solicitat cu ocazia 
diverselor schimburi culturale, conferinţe, perfecţionări, dar şi pentru vizite de interes 


1. Venit din provincie cu ocazia diferitelor conferinţe ale Uniunii, Adrian Popescu se declară „un 
comesean de lungă durată. Eram de obicei la masă cu Nicolae Prelipceanu, Virgil Mazilescu, 
Gheorghe Pituţ, Ion Iuga” (chestionar completat de Adrian Popescu). Nicolae Breban mărturiseşte 
că stătea de regulă singur la masă pentru că „puţini aveau curajul să stea în compania lui”. După 
Nicolae Breban, acest restaurant era un fel de „club” al scriitorilor, asemănător cafenelelor literare 
pariziene (interviu cu N. Breban, 1.07.2006). Diferenţa constă totuşi în faptul că restaurantul 
Uniunii intră în evidenţa Uniunii ca parte componentă a strategiei de stimulare a activităţii 
socio-culturale a scriitorilor. Întreţinerea cantinei şi plata personalului se fac din fondul de cheltuieli 
al Uniunii. 

2. În Adresa 1454 din 22 mai 1953, conducerea Fondului literar transmite administratorului casei de 
creaţie de la Bălceşti să achiziţioneze un cal şi o şaretă pentru transportul scriitorilor, să încheie 
contractele necesare livrării alimentelor şi să verifice starea de curăţenie a casei. I se atrage atenţia 
că neîndeplinirea măsurilor va fi sanctionata conform prevederilor din Codul Penal. 

3. Cererile de obţinere a vizelor sunt adresate de Uniunea Scriitorilor organelor de stat (Comitetul de 
Stat pentru Cultură şi Artă) şi de partid (Comitetul Central, Secţia de Ştiinţă şi Propagandă). 

4. Uniunea Scriitorilor suportă 40% diurnă valutară, transportul dus-întors şi alte cheltuieli valutare. 

personal!. O parte dintre aceştia sunt şi beneficiarii unui tratament preferenţial din partea 
comitetului însărcinat cu acordarea de împrumuturi. Personalităţile scurtcircuitează? mecanismul 
selectiv apelând direct la administratorii Fondului (Traian Iancu, Ioanichie Olteanu, Stefan 
Augustin Doinaş) sau aplică pentru fonduri mai mari decât baremul lunar de 3.000 lei 
stabilit în regulamentul din 19635. Lista acestora se suprapune în mare măsură listei celor 
cu deplasări constante pe o perioadă de peste cinci ani. 

Situaţia inegalitatii distribuţiei privilegiilor nu rămâne nesesizată de scriitorii mai puţini 
vizibili. La o adunare a Asociaţiei Scriitorilor din Iaşi din 22 iunie 1971, la care sunt invitate 
forurile locale şi centrale, Ioanid Romanescu se erijează în purtător de cuvânt al scriitorilor 
filialei şi în această calitate atrage atenţia că „nu există conflicte între generaţii, ci între stări 
materiale diferite, între cei care beneficiază de plecări în străinătate, decorări, odihnă 
plătită şi... restul”. 


Deplasări în străinătate în funcţie de generaţii 

Figura IV.1 a. si b. Distributia in camp a scriitorilor in functie de anul nasterii 
(intre 1890-1919 si 1920-1944), pozitia in Uniunea Scriitorilor si perioada 
deplasărilor în străinătate. Analiza de omogenitate* cu două variante de vizualizări : 
a. marcarea categoriilor şi b. marcarea cazurilor. 


1. În 1968 Miron Radu Paraschivescu este sprijinit să plece în Franţa pe motiv de îngrijire medicală. 
La fel, Eugen Barbu este ajutat să obţină formele legale necesare şi schimbul valutar pentru a face 
o vizită personală în Franţa în 1966. 

2. Membru al Comitetului Fondului literar între 1978-1981, Nicolae Prelipceanu declară că „cei tari ca 
Nichita Stănescu şi Marin Preda nu treceau prin Comitet. Ei apelau direct prin Zaharia Stancu, 
Traian Iancu, Laurenţiu Fulga” (interviu cu Nicolae Prelipceanu, 11.02.2007). 

3. Pe lunile februarie şi martie 1968 se acordă 9.000 lei lui Eugen Jebeleanu şi A.E. Baconsky, 8.000 
lui Nicolae Breban, 6.000 lui Siits Andras, 5.000 lui Alexandru Mirodan, Fănuş Neagu, Horia 
Lovinescu, Franyo Zoltan şi Horia Bratu, 4.000 lui Nichita Stănescu şi Iuliei Soare. În şedinţa de 
Birou din 18 mai 1968 se aprobă împrumuturi în valoare de 10.000 lei pentru Francisc Munteanu, 
Virgil Gheorghiu, Romulus Vulpescu, 5.000 pentru Al. Jebeleanu, Angela Croitoru, Mariana Crainic, 
4.000 pentru Ury Benador şi Radu Hâncu. În şedinţa de Birou din 16 iulie 1968 se ratifică alte plăţi 
de 10.000 către Titus Popovici şi 5.000 către Petre Pandrea şi se resping cererile lui Vasile Băran 
(7.000 lei) şi Corneliu Omescu (6.000 lei) pentru casă. 

4. Analiza de omogenitate tolosită mai sus este o operaţie statistică aplicată bazei de date existente. 
Această bază de date cuantifică datele despre cei 1.661 de scriitori într-o formă tabelară în care pe 
linii sunt trecute cazurile (fiecare scriitor în parte), iar pe coloane sunt trecute variabilele (informaţiile 
bio-bibliografice aferente fiecăruia). Variabilele sunt numerice atunci când înregistrează date, precum 
„anul naşterii” sau „numărul de volume publicate” şi nominale atunci când se referă la anumite 

Aşa cum se observă in Figura IV.1, mobilitatea în spaţiul international nu este apanajul 
exclusiv al unei anumite generaţii. Pentru epoca ce se întinde până la începutul anilor 1970, 
privilegiul cel mai râvnit se împarte deopotrivă la cei născuţi între 1890-1919 şi 1920-1944, 
cu deosebirea că cei care se deplasează în mod constant între 1962 şi 1971 sunt scriitorii cu 
o poziţie instituţională puternică, adică sunt membri ai Biroului, preşedinţii şi vicepreşe- 
dinţii, adică agenţii literari asimilați politic sau simbolic-temporar polului dominant. Coexistenta 
unor scriitori precum Marin Sorescu, Marin Preda, Nichita Stănescu, Ov.S. Crohmălniceanu şi 
Zaharia Stancu în topul privilegiaţilor denotă caracterul heteronomic al elitei literare in 
cursul liberalizării şi preeminenta criteriului institutional şi spatial (80% locuiesc in Bucuresti) 
asupra celui ideologic-estetic în accesul la resurse. Interdependenta acestora din urmă în 
perioada destalinizării îi obligă pe cei cu capital literar acumulat în anii 1950 la reconvertirea 
activismului politic în activism administrativ sau profesional. Fervent ilustrator al realismului 
socialist, Zaharia Stancu îşi acumulează faima de bun negociator, administrator şi apărător 
al scriitorilor, pe măsură ce devine tot mai indezirabil staliniştilor!. 

Capitalul simbolic (prezenţa în juriile de acordare a premiilor Uniunii) şi capitalul 
politic nu distorsionează tabloul distribuţiei generationiste şi instituţionale a deplasărilor in 
străinătate (Figura IV.2), ceea ce întăreşte teza convergentei între reprezentativitate culturală, 
consacrare instituţională şi privilegiere materială. Există totuşi câteva nuanţe. Cei mai 
defavorizati sunt membrii simpli, scriitorii născuţi după 1945 şi cei fără activitate politică 
comunistă sau anticomunistă. Aceştia nu au autoritatea administrativă sau simbolică să 


caracteristici „ne-numărabile (de pildă, variabila „capital politic” are un set predefinit de categorii 
care se exclud una pe alta şi care alcătuiesc totalitatea tipurilor de raporturi cu puterea politică : 
„disident/opozant anticomunist”, „ilegalist”, „participant la instalarea comunismului”, „capital 
politic partidic”, „capital politic ne-partidic”, „deţinut politic”, „fără participare politică”). Analiza 
de omogenitate face parte din pachetul de „analiză a datelor” al programului special de statistică 
SPSS (versiunea 13.0). Cu ajutorul acestei metode se pot investiga interdependentele care există 
între două (analiza de corespondenţă) sau mai multe (analiza de corespondenţă multiplă) variabile 
nominale. Având în vedere că baza de date folosită conţine multe variabile nominale şi că teoria 
sociologică ce ne orientează studiul poziţionează opţiunile agenţilor literari într-un spaţiu diferențiat 
operaţionalizează legături existente între variabile cu seturi multiple de categorii şi „produce o 
reprezentare vizuală (geometrică) a acestor relaţii, o hartă perceptuală în care categorii similare 
ocupă poziții apropiate, iar categorii diferite sunt aşezate în poziții depărtate”. Vezi Irina Culic, 
Metode avansate în cercetarea socială. Analiza multivariată de interdependenţă, Editura Polirom, 
Iaşi, 2004, p. 198. Diagramele în două dimensiuni care rezultă în urma introducerii variabilelor ce 
interesează într-o demonstraţie reprezintă dispunerea spaţială (prin transformare cantitativă) a unor 
afinități calitative. Spre deosebire de toate celelalte tehnici de interdependenta, analiza de corespondenţă 
poate reprezenta într-un spaţiu metric date non-metrice (variabile nominale) şi relaţii non-liniare. 

1. Indezirabil staliniştilor (Chişinevski îi respinge cererea de reprimire în partid în 1960), Zaharia 
Stancu joacă un rol important de „apărător al scriitorilor” din momentul apariţiei Gazetei literare 
(1954). După Valeriu Râpeanu, „pentru prima oară după 1947 cineva avea curajul să înfrunte 
cenzura şi să lupte pentru fiecare rând” (Magazin istoric, nr. 9/1998). Tot Valeriu Râpeanu relatează 
despre Zaharia Stancu că a respins orice control în finanţele Uniunii şi că în perioada în care este 
preşedinte al instituţiei (1966, reales în 1968 şi 1972) „juriile erau alese de scriitori, fără nici o 
imixtiune”. Obţinerea Casei Scriitorilor de la Mangalia s-ar datora tot lui. În 1972, în momentul în 
care se pregăteau alegerile pentru Asociaţia Bucureşti şi apoi pentru Uniunea Scriitorilor, zvonul că 
venirea lui Eugen Barbu va duce la sistarea pensiilor scriitorilor, zvon răspândit tenace, la sugestia 
lui Zaharia Stancu, în primul rând prin N. Carandino şi Sergiu Dan, i-a asigurat o alegere triumfală 
şi o înfrângere netă a adversarilor. După Nicolae Breban, sub Zaharia Stancu, Uniunea a devenit un 
sindicat şi poziţia de director al Fondului literar era la fel de importantă ca aceea de preşedinte al 
Uniunii. 

împartă gratificatii simbolice sau materiale, în timp ce circuitul restrâns al celor care fac 
parte din structurile decizionale girează în egală măsură fondurile şi reuşita profesională. În 
interiorul acestui pol dominant diferentierile sunt de natură politică şi simbolică, factori 
corelabili — la rândul lor — cu repartizarea autorităţii între organele de conducere. Consiliul 
reprezintă instanţa cu maximă autonomie profesională (membrii săi sunt aleşi în comisiile 
de jurizare), cu capital politic divers (aici sunt recrutaţi deopotrivă deţinuţii politici, 
disidentii, deţinătorii de capital politic în interiorul partidului) şi privilegii conjuncturale. 
Biroul şi conducerea propriu-zisă sunt mult mai apropiate de mitologia fondatoare a 
comunismului!, de sursele alocative? şi mai îndepărtate de autoritatea simbolică. În felul 
acesta, se explică de ce partitia instituţională este şi factor de înregimentare politică şi de 
solidarizare de breaslă şi de ce tranzactionalismul conducerii este o condiţie a dezirabilitatii 
de jos în sus (dinspre membrii Uniunii) şi de sus în jos (dinspre forurile de Partid). Dacă 
pentru cei de la vârful instituţiei abilitatea se măsoară în capacitatea de a armoniza interesele 
economice şi literare ale organizaţiei cu fidelitatea fata de putere, pentru cei din Consiliu 
departajările se fac în funcţie de raportarea la politic, asumat strategic sau contestat. De aici 
rezultă şi „rezistenţa” parţială a acestui for democratic şi imposibilitatea convertirii lui, din 
cauza apartenenţei la establishment-ul literar, în opoziţie totală. 


Poziţia în Uniune în funcţie de generaţii şi capital politic 


© Anul naşterii I 
A Participant la insta \ Capital politic 


Ilegalisti comunişti O Capital simbolic : 
poziţia în jurii 
(1969-1979) 


V Deplasări in 
EI Preşedinte, vicepreş. ţări capitaliste 


A oOo itia i 
VY Gln Birou Toana ih 

Deplțsări 1962-1965 V Deplasări ambele pers. 
Detinut politic 


= 
E 
E 
o 
© 
a 
E 


Nu sînt date 7 de 3 ori 
a i „EA Capital politic în I 

Membru simplu In Consiliu fi 

de 4 ori _ Deplasări 1971 


Fără participare pol. ° 1920- Biy 
À Capital pdlitic ne-p de 2 ori 


> 1945-1959 
a Disident/opozant a 


1 


Dim. 1 Pozitia in Uniune 


Figura IV.2. Distribuţia scriitorilor din Uniune în câmpul literar în funcţie 
de capitalul simbolic (frecvența prezenţei în juriile care acordă premii literare în perioada 
1969-1979), poziția în Uniune (membru simplu, în Consiliu, în Birou, 
preşedinte, vicepreşedinte), generaţii (născuţi între 1890-1919, 1920-1944, 1945-1959), 
privilegii (deplasări în străinătate constant sau ocazional între 1962-1971) şi capital politic 
(participant la instalarea comunismului, ilegalişti comunişti, capital politic în interiorul 
partidului, capital politic ne-partidic, disident/opozant anticomunist, deținut politic, fără 
participare politică). Analiza de omogenitate pe 429 de cazuri active. 


1. O parte din ei sunt foşti ilegalişti comunişti sau participanţi la instalarea comunismului. 
2. Se deplasează în străinătate în mod constant din 1962 în 1971. 

Concluzii 


Două concluzii principale putem extrage la finalul acestui excurs parţial prin peisajul 
cultural birocratic din comunism. Una se referă la situaţia paradoxală a scriitorului în 
comunism, cu autonomia lui simbolică posibilă datorită (şi nu în pofida) dependenţei 
financiare şi politice. Cea de a doua vizează efectele „neaşteptate” ale transplantului 
teoretic efectuat şi deschiderea de noi perspective în discuţia asupra artei în totalitarism. 

În primul rând, investigarea condiţiilor şi consecinţelor înregimentării literatilor dezvăluie 
inconsistenta ideii de linearitate diabolică a proiectului comunist. Prestigiul asociat excelentei 
culturale tensionează din start concepţia stalinistă privind administrarea artelor şi operează, 
în timp, conversii inedite între prestigiul cultural, politic şi civic. Ca şi in U.R.S.S., 
sistemul decizional şi suportul financiar transformă Uniunea într-un club exclusivist tot mai 
înstrăinat de politica oficială şi de imperativul cooptării a cât mai multor scriitori în rândul 
intelectualilor dedicați cauzei. Paradoxul institutionalizarii scriitorilor în comunism constă 
în conditionarea organizaţională a muncii creative printr-un cadru legal şi economic care 
ajunge treptat să susţină ceea ce ar fi trebuit să reprime, şi anume autonomizarea crescândă 
a câmpului literar. Aşadar, în locul versiunii pactului faustic cu puterea, preferăm ideea unei 
integrări graduale profesionale, specifice şi altor arii. Profesionalizarea scriitorilor înseamnă 
nu doar control prin comasare, ci şi asigurarea unei recuzite necesare interacțiunii cu sinele 
şi cu confrații, devenind, treptat, sursă de autoritate în câmpul puterii. Reţeaua de debuşee 
profesionale şi de stimulente financiare reprezintă mărcile logistice ale subordonării, dar şi 
ingredientele distinctivitatii elective şi ale unui stil de viata. 

Avantajele şi dezavantajele ingerintei politice pe teren artistic sunt astfel dificil de 
decantat ; nici chiar fidelizarea ideologică, de altfel, nu e cuantificabilă în termenii strictei 
ascensiuni ierarhice. Pe de o parte, calitatea de membru nu garantează nici aderarea la 
politica oficială, nici accesul la prestigiu profesional. Pe de altă parte, monopolul Uniunii, 
reţeaua ei de locuri de muncă, servicii, subsidii, gratificatii şi inserarea ei în circuitul 
editorial prin editura proprie sau prin mecanismul încasării mediate a drepturilor de autor 
anulează şansa oricărui aspirant la gloria literară de a deveni scriitor publicat fără admiterea 
în Uniune. 

Spre deosebire de celelalte ţări din fostul bloc sovietic, oficializarea noţiunii de scriitor 
e însoţită în România de absolutizarea circuitului autorizat de publicare în dauna reţelelor 
paralele subversive!. Apetenta scăzută pentru risc, cauzalitatea directă ce leagă stigmatul 
intelectual de declasare şi „parazitism social”, interdependenta dintre autorizarea de publicare, 
apartenenţa la Uniune şi exercitarea unei profesii distinctive nu permit agenţilor literari 
radicalizarea protestului politic decât în afara graniţelor ţării. Dimensiunea dramatică a 
excluderii evidenţiază prin contrast beneficiile includerii şi forţa simbolică a unui cadru 
propice competiţiei şi solidarizării?. În locul postulării unui anumit grad de autonomie 
(întotdeauna prezentată ca relativă) a instituţiei scriitoriceşti, propunem prin urmare ideea 


1. Ioana Popa analizează comparativ numărul cărţilor de traduceri neautorizate din fostele ţări comuniste. 
În România, absenţa traducerilor editate în edituri paralele circuitului oficial reprezintă un indiciu al 
absenței unei infrastructuri clandestine, fenomen singular în spaţiul sovietic. Vezi Ioana Popa, „Un 
transfert littéraire politisé. Circuits de traductions des littératures d'Europe de l'Est en France 
1947-1989”, in Actes de la recherche en sciences sociales, nr. 144, 2002, pp. 55-69 

2. De teamă că vociferările protestatare pot declanşa alcătuirea unui front civic, autorităţile interzic 
organizarea congreselor Uniunii din 1981. 

hibridării paradoxale a unei logici autonomiste cu una centralist-autoritară (distribuţia 
piramidală a privilegiilor şi capitalului simbolic). În locul dependenţei sau autonomiei ei 
financiare, susţinem ideea unui tip de autogestiune integrată în sistemul producţiei de carte, 
la a cărui deteriorare participă. Nu în ultimul rând, în locul duplicitatii lucrative a scriitorului 
român, avansăm ipoteza unui nonconformism integrat, specifică şi altor câmpuri, şi sublimabilă 
într-un existentialism fictional. 

Având in vedere suprapunerea corelatiilor stabilite de „harta privilegiilor” şi a celor 
rezultate prin introducerea dimensiunii simbolice şi politice, alegerea Uniunii Scriitorilor 
drept unitate de analiză în înţelegerea condiţiei intelectualului se dovedeşte a fi nu doar o 
soluţie operaţională, dar şi una sociologic relevantă. Una din mizele metodei bourdieu-iste 
este aceea a identificării logicii opozitionale ce subintinde orice spaţiu social. Polarizarea 
câmpului artistic între o fracțiune autonomistă unde funcţionează principiul recunoaşterii 
prin confrati şi una heteronomă guvernată de legile pieţei nu poate fi însă aplicată societăţii 
comuniste. Cu toate acestea, analiza de mai sus dezvăluie existenţa unei diviziuni a câmpului 
potrivit unui principiu de încadrare instituţională. Cu alte cuvinte, diferenţele detectate între 
capitalul monden (măsurabil în mobilitatea spaţială), capitalul simbolic şi capitalul politic 
ne ajută să retrasăm harta bourdieu-istă de-a lungul unor linii care să nu mai separe forţele 
autonome de cele heteronome în virtutea principiului libertăţii de creaţie, ci polul instituţional 
de unul neinstitutional, în virtutea autonomiei profesionale garantată de insertia temporală 
în organismele literare ale epocii. În felul acesta este rezolvată nu numai problema oportunității 
unui transfer de teorie elaborată într-un spaţiu democrat la unul etatizat, dar sunt testate 
limitele şi flexibilitatea amendabilă a acesteia. Rămâne ca, odată această translație făcută, 
să îşi demonstreze potenţialul prin panoramări care să ia pe viitor în calcul curente literare, 
generaţii, premii literare, adeziuni omagiale, capital social, şcolar etc. Rămâne, de asemenea, 
de arătat că, aşa cum pentru Uniune îngrădirile pot funcţiona ca stimulente, tot aşa, în cazul 
cenzurii, protocolul inhibitiv este strâns legat de un imperativ productiv şi monopolul său 
este mult mai lax decât o lasă să se creadă vulgata anticomunistă. 


George Ardeleanu 


»Hermeneutii” Securităţii (o fabulă tragicomica) 


The present study examines a rather „eccentric ” — yet far for meaningless — aspect of the relation 
between intellectuals and Power within the communist system : the „comments ” of the Securitate 
with reference to literary or philosophical texts. This aspect is all the more paradoxical as the 
foregoing relation fell under the supervision of a special institution : censorship. The mechanisms 
by means of which the political police of Romania exerted its oppression towards every act of 
culture are thus examined, as well as the stakes involved when making ,,comments” on texts. Stakes 
were purely ideological, a combination of ideological and aesthetic principles, or the so-called 
,impact” stakes. 

The motivations following these ,,interpretative exercises” of the Securitate, such as transforming 
texts in reasons for indictment within political trials, legitimizing the confiscation of texts, warning 
censorship, editorial staffs and publishing houses with reference to the ,,shattering” potential of 
some works that had been already published, will also be taken into account. The professionalism 
of the Securitate’s ,,analysts”, namely officers or agents recruited from the field of culture, will be 
dealt with as well. 

Considering these „reading layers”, one may identify and discuss three categories of „comments ” 
or „commentators” of the Securitate : ideologists, essayists and specialists. Our analysis is 
centred on comments of the political police referring the texts of Constantin Noica, N. Steinhardt, 
Marin Preda, loan Alexandru and Mircea Cărtărescu. 


Keywords : intellectual(s), Securitate, culture, oppression, ideology. 


„Începem să ne dăm seama că transgresiunile limbajului 
posedă o putere de ofensă cel puţin la fel de mare ca 
aceea a transgresiunilor morale.” 

(Roland Barthes) 


Este bine cunoscută distopia lui Ray Bradbury, Fahrenheit 451, celebrul roman din 1953, 
transpus într-o ecranizare nu mai putin celebră a lui François Truffaut din 1966. Universul 
imaginat în roman este cel al unei lumi totalitare, în care cărţile sunt incendiate. Alternativele 
la aceste „surse ale nefericirii” sunt ecranele TV, care propun un receptor pasiv, depersonalizat, 
decerebrat, inocentizat până la ultimele consecinţe. 

Din nefericire, utopia negativă a lui Bradbury nu este ruptă de realitate, dimpotrivă. 
Cele două mari totalitarisme ale secolului XX au practicat cu fervoare arderea cărţilor 
(interdicțiile, confiscările, anchetarea şi incarcerarea autorilor intră la urma urmei în aceeaşi 
paradigmă). Într-un articol publicat în numărul 169/2003 al revistei Observator cultural, 
intitulat „Literatura pe rug, spiritul în foc”, William Totok aminteşte de momentul 10 mai 
1933, când în centrele universitare din Germania nazistă au fost arse cărţile unor autori 
consideraţi indezirabili pentru ideologia oficială a naţional-socialismului : Thomas Mann, 
Heinrich Mann, Franz Werfel, Alfred Döblin, Isaak Babel, Bertolt Brecht, Max Brod, Otto 
Dix, John Dos Passos, Sigmund Freud, Heinrich Heine, Ernest Hemingway, Erich Kăstner, 
Stefan Zweig etc. Atât arderea publică a cărţilor, cât şi exodul scriitorilor care a urmat, arată 
autorul articolului, citându-l pe preşedintele Johannes Rau, au reprezentat o catastrofă 
pentru societatea germană, cu repercusiuni care se resimt până astăzi. 

Celălalt totalitarism, comunismul, nu s-a lăsat mai prejos, nici la acest capitol. Biblioteci 
incendiate, cărţi interzise sau confiscate, autori supuşi interdictiei, încarceraţi, unii exterminați 
în închisorile politice, alţii expulzați sunt doar câteva aspecte ale tabloului. Nume precum 
Alexandr Soljenitin, Vladimir Bukovski, Boris Pasternak, Osip Mandelstam, Isaak Babel, 
Iosef Brodski, Adam Michnik, Vaclav Havel, Paul Goma, I.D. Sîrbu, C. Noica, N. Steinhardt, 
Dinu Pillat, Vasile Voiculescu, Alexandru Paleologu, I. Negoitescu, $t.A. Doinas (si lista 
poate continua pe pagini întregi) ilustrează, într-un mod mai mult decât semnificativ, unul 
sau altul dintre aspectele menţionate. 

O altă faţetă a „confruntării cu extrema” constituie, însă, tema articolului de faţă. O 
faţetă la prima vedere excentrică, de vreme ce a fost mai putin supusă dezbaterilor despre 
raporturile dintre cultură şi Gulag şi pe care, în orice caz, n-aş fi bănuit-o în studiul 
arhivelor C.N.S.A.S. Este vorba de „analizele pe text” realizate de ofiţerii sau de agenţii 
Securităţii. Spun că n-aş fi bănuit-o, ştiind că de astfel de analize interdictive sau punitive 
se ocupa o instituţie specială, instituţia cenzurii, recte Direcţia Generală pentru Presă şi 
Tipărituri, înfiinţată prin Decretul nr. 218 din 20 mai 1949 şi doar formal desfiinţată in 1977 : 

„Paradoxal, semnalul înăspririi controlului asupra culturii a fost gestul desființării 
oficiale, în 1977, de către Ceauşescu a instituţiei Cenzurii (Comitetul pentru presă şi 
tipărituri), fapt ridicat în slăvi de către propagandă. Realitatea era cu totul alta : în schemele 
de personal ale judetenelor de partid au apărut posturi noi ocupate de funcţionari care 
cenzurau cărţi şi publicaţii, fiecare revistă s-a transformat în oficină de cenzură. 

Fiecare editură avea acum un cenzor în redacţie ; fiecare redactor-şef se străduia să fie 
cât mai atent pentru a nu avea probleme cu Consiliul Culturii şi Educaţiei Socialiste, ori şi 
mai rău, cu Secţia de Presă a Comitetului Central. Securitatea însăşi veghea să nu se scrie 
şi să se difuzeze «lucrări necorespunzatoare», având şi sub urmărire directă un număr 
impresionant de scriitori, editori şi ziarişti” |. 

De vreme ce exista, aşadar, un astfel de control şi de vreme ce Securitatea intervenea pe 
lângă redactiile editurilor sau ale revistelor, de ce era nevoie de un astfel de „dublaj 
hermeneutic” ? Situaţia este cu atât mai paradoxală cu cât unele analize se făceau şi în cazul 
operelor deja publicate. Să fi fost Securitatea circumspectă uneori în legătură cu performanţele 
cenzoriale ale instituţiilor abilitate ? Voia să ofere acestor instituţii un model de „lectură” 
ideologică? Desigur, sunt şi aici cazuri şi cazuri. De pildă, există texte confiscate de 
Securitate, care nu au mai ajuns, aşadar, într-o redacţie sau pe care autorul însuşi era 
conştient că nu le poate publica (cum e cazul Jurnalului fericirii de N. Steinhardt). În cazul 
de fata, ofiţerii de Securitate voiau să-şi legitimeze confiscarea. Există, pe de altă parte, 
texte care au devenit capete de acuzare în procesele politice (cum au fost textele care au dus 
la procesul „Noica-Pillat”). În acest caz, analizele făcute de Securitate deveneau instrumente 
de incriminare a autorilor. În fine, se ştie că de multe ori între autor şi cenzor se creau 
anumite ,,portite” de negociere (chiar dacă în urma unor astfel de negocieri textul era 
mutilat). Să fi intervenit în astfel de situaţii Securitatea pentru închiderea ,,portitelor” cu 
pricina ? 

Cât priveşte analizele în sine întreprinse de oamenii Securităţii, acestea, la rândul lor, 
sunt diversificate : în funcţie de gradul de profesionalism al „hermeneutului”, în funcţie de 
miză (mize brutal ideologice, mize care combină grila ideologică şi cea estetică, mize „de 
impact” vizând, deci, receptarea publică a unui text deja editat etc.), nu în ultimă instanţă 
în funcţie de stil. Astfel de diferențieri reproduc, e drept într-o oglindă caricaturala, diferentierile 
din chiar câmpul criticii literare sau filosofice. Faptul n-ar trebui să ne surprindă, de vreme 
ce unii analişti sunt informatori recrutaţi din chiar spaţiul acestor discipline. 

Cu riscul unor identificări (inevitabil) circumstantiale, voi supune atenţiei cititorilor 
acestui studiu un „triptic” al categoriilor de analize/analisti ai Securităţii : ideologi, eseisti 
şi specialişti. 


I. Ideologi 


Se înţelege de la sine că grila ideologică este genul proxim al tuturor comentariilor realizate 
de agenţii Securităţii. Însă, de la caz la caz, o astfel de grilă poate să facă loc şi altor 
perspective. Ceea ce voi analiza sub acest titlu sunt, ca atare, analizele strict ideologizate, 
fără nuanţe. Astfel de analize ar ţine de un raport mai dur, mai agresiv între aparatul opresiv 
şi text ori autor. Ele marchează mai ales textele devenite capete de acuzare în procesele 
politice ori textele confiscate. 

Un prim exemplu : o analiză a Securităţii la Povestiri de Hegel de Constantin Noica, 
identificată în dosarul nr. 207 (,,consacrat” lui Dinu Pillat şi N. Steinhardt), dosar in care 
se află, în mod inexplicabil, aproximativ două sute de file privind urmărirea filosofului în 
anii 1957-1958, când acesta se afla în domiciliu forţat la Câmpulung. Există, după cum se 


1. Comisia prezidenţială pentru analiza dictaturii comuniste din România, Raport final, Editura 
Humanitas, Bucureşti, 2007, p. 326. 

ştie, şi un dosar al procesului „Noica-Pillat” (A.C.N.S.A.S., Fond penal, Dos. nr. 11898/ 
P336) de 21 de volume, în care sunt analizate şi alte lucrări ale lui Noica: Pagini despre 
sufletul românesc şi AntiGoethel. 

Toate aceste texte, împreună cu Lettre á un ami lontain (apărută în 1957 in Nouvelle 
Revue Francaise) şi La tentation d'exister de Emil Cioran (apărută la Gallimard în 1956), 
Foret interdite de Mircea Eliade (de fapt, traducerea franceză a romanului Noaptea de sanziene), 
Răspuns unui prieten îndepărtat de C. Noica, Asteptand ceasul de apoi de Dinu Pillat (un 
roman „evaporat” din dosar) ş.a. au constituit „corpurile delicte” ale procesului din 1960. 

În ceea ce priveşte lucrarea Povestiri din Hegel, aşa cum rezultă din mai multe procese 
verbale de interogatoriu, a fost finalizată, într-o primă variantă, în toamna anului 1956 şi, într-o 
a doua variantă, în iulie 1957. Este dată spre lectură mai multor prieteni : Alexandru Paleologu, 
Anca şi Mihai Ionescu, Sergiu Al.- George, Ion Dobrogeanu-Gherea, Mihai Sora, Sandu 
Singer, Petru Manoliu, Dan Paraschivescu Bosnief, Saşa Caracas, Constantin Floru, Virgil 
Bogdan, Mihai Rădulescu, N. Steinhardt, Paul Dimitriu, Coca Cassasovici, Victor Miller ş.a. 

Fragmente din prima variantă sunt trimise, prin intermediul verişoarei sale, Mariana 
Parlier, lui Emil Cioran. Acesta, împreună cu profesorul francez Henri Goulier, ia legătura 
cu Editura Plon, editură care îl invită pe autor, în februarie 1957, să trimită lucrarea în 
eventualitatea publicării. C. Noica pregăteşte varianta franceză a Povestirilor lui Hegel, însă 
în decembrie 1958 este arestat (totuşi, o variantă a textului a ajuns în Franţa, de vreme ce 
în anul 1962 avea să apară la o editură pariziană, cu titlul „Fenomenologia spiritului ” de 
G.-W.-F: Hegel istorisită de Constantin Noica. 

Trebuie precizat din capul locului că Noica nu a destinat această încercare de interpretare şi 
de clarificare a Fenomenologiei spiritului unui circuit clandestin. Dimpotrivă, o trimite prin 
intermediul lui Mihai Sora la E.S.P.L.A. (după cum reiese dintr-o declaraţie a acestuia, din 
2 februarie 19607), în eventualitatea, e drept utopică, a publicării. Cu alte cuvinte, C. Noica nu 
a avut nici o clipă conştiinţa „subversivităţii” ei. De asemenea, expedierea unor fragmente la 
Paris s-a făcut prin circuitul poştal, adică pe o cale cât se poate de oficială. Pentru anchetatorii 
din procesele politice însă, toate acestea nu erau decât „pretexte”, strategii de „camuflare”. 

Oricum, toate aceste texte care apar în dosarele procesului sunt supuse unui discurs 
inchizitorial, culpabilizant. Atât în „Referatul privind rezultatul anchetei penale” din 25 
februarie 19605, cât si în „Concluziile de învinuire” de la 10 februarie 1960* ori în 
„Dezbateri în instanţa de fond”, şedinţa din 26 februarie 19605, sau, în sfârşit, în motivarea 
Sentintei din 1 martie 19608, lait motivele, stereotipiile de analiză a lucrării sunt previzibile : 
caracter ,,reactionar”, „fascist”, „trăirist”, „revizionist”, „antimarxist” etc., etc. 

Iată, de pildă, ce se spune în „Concluziile de învinuire” de la 10 februarie 1960: 
„Astfel, lucrarea sa AntiGoethe este intesata de teorii reacționare, susţinând teza legionară 
a «cultului morţii», iar în Povestiri din Hegel, sub pretextul povestirii cărţii lui Hegel, 
stăruind asupra laturii sale reacționare, o interpretează în direcţia «trăirismului» legionar şi 


A.C.N.S.A.S., Fond Penal, dosar nr. 118988 (P 336), vol. 6, f. 336. 

A.C.N.S.A.S., Fond Informativ, dosar nr. 207, vol. 2, ff. 24-25. 

A.C.N.S.A.S., Fond Penal, dosar nr. 118988 (P336), vol. 19, ff. 197-223. 

Ibidem, vol. 4, ff. 374-421 ; vezi şi vol. Prigoana. Documente ale procesului C. Noica, C. Pillat, 

N. Steinhardt, Al. Paleologu, A. Acterian, S.Al.-George, Al. O. Teodoreanu etc., Editura Vremea, 

Bucureşti, 1996, pp. 283-332. 

5. Ibidem, vol. 9, ff. 377-390 ; Prigoana. Documente ale procesului C. Noica, C. Pillat..., ed. cit., 
pp. 392-432. 

6. Ibidem, vol. 9, ff. 395-424; Prigoana. Documente ale procesului C. Noica, C. Pillat..., ed. cit., 

pp. 432-520. 

in acelaşi timp introduce teze fasciste si revizioniste, calomniind într-o formă - uneori 
mascată, alteori deschisă — revoluţia socialistă şi marxismul”!. 

În viziunea anchetatorilor, Noica ar fi operat o lectură diversionist-selectivă în interpretarea 
lui Goethe sau Hegel, eliminând, chipurile, ceea ce noua ideologie ar fi putut „valorifica” 
din opera celor doi gânditori : „În acest scop” - se spune în „Dezbateri din instanţa de 
fond” din 26 februarie 1960 - „Noica C. a scris Povestiri din Hegel, lucrare cu conţinut 
fascist, prin care încearcă să reabiliteze ideologia şi practica fascismului, şi, de asemenea, 
împreună cu această lucrare, şi despre Goethe o scriere AntiGoethe în care şi-a permis să 
calomnieze pe marele poet german, scoțând din operele lui tot ce era bun pentru popor şi 
strecurând teze străine ale lui Nae Ionescu şi alţi legionari”?. 

Iată-i, aşadar, pe anchetatorii implicaţi în procesele comuniste arătându-se foarte grijulii 
cu Goethe... Ca de altfel - după cum vom vedea - şi cu Hegel... În fond, n-am învăţat cu 
toţii în şcoală, înainte de 1989, că dialectica lui Hegel ar fi corectă dacă ar fi răsturnată cu 
susul în jos? 

Nota de analiză realizată de sursa „Şerban” ” operează - en detail — cu aceeaşi grilă de 
interpretare. Este o lectură întemeiată pe o preconceptie, o lectură ale cărei concluzii sunt 
trase înainte de începerea ei, o lectură construită pe un fals silogism: 1. C. Noica are, nu-i 
aşa ?, un trecut legionar; 2. Deci absolut orice text al său a fost, este şi va fi infiltrat de 
ideologia legionară. Un silogism care parcă ne sună cunoscut... 

Presupoziţia Securităţii este că textul lui Noica este un text încifrat, esopic, camuflând 
un mesaj subversiv şi presupunând o lectură „printre rânduri”. Glumind, am spune că tipul 
acesta de argumentare are ceva din analiza lui Ren6 Guenon la Divina Comedie (nu vedea 
acesta în textul dantesc un mesaj ezoteric adresat rozicrucienilor ?). 

Ştim cu toţii că la noi, după vaga „liberalizare” din anii '60, începe să se scrie aşa-zisul 
roman politic, operând tot cu un limbaj încifrat, ermetic, parabolic şi care chiar îşi 
construieşte un public care citeşte „printre rânduri”. Numai că, dacă în acest din urmă caz, 
lectura „printre rânduri” era o lectură de descoperire a sensurilor, în cazul analizei unui 
„specialist” precum ,,Serban” acest tip de lectură este unul de inventare a sensurilor. 
Conform acestei grile de interpretare, textul lui Noica trebuie citit prin restrângere semantică. 
Tot ce în „pelicula” textului noicean vizează ,,generalul”, „universalul” trebuie, de fapt, 
citit ca formă de critică a „particularului” (socialist sau marxist, evident! ). Scepticismul lui 
Noica fata de politic în general trebuie interpretat - ati ghicit! - ca un scepticism fata de 
politica socialistă. Discursul împotriva oricărei revoluţii trebuie interpretat — nu-i asa? - ca 
un discurs împotriva revoluţiei socialiste. O frază precum „vezi prezentul ca să te întorci la 
trecut şi, pe urmă, cu trecut cu tot, să te întorci la prezent” ar sugera caracterul trecător al 
socialismului etc., etc. 

Spaima hermeneutului securist are ceva din farmecul expresiei „scheletul din dulap”. În 
sintagma „găligani ai idealului” ar trebui — vezi, Doamne ! - să-i recunoaştem pe revoluționarii 
comunişti, iar în fraza: „O societate făcută după chipul lăuntric al sclavilor acestor 


vezi Nota 5. 

vezi Nota 6. 

* Nota a fost publicată şi în numărul 20 (277)/2005 al revistei Observator cultural. Printr-o lectură 
distorsionată a textului, domnii Ion Spânu şi Constantin Barbu, în cotidianul Ziua din 27.02.2007, 
îl consideră vinovat de informarea Securităţii în legătură cu Povestiri din Hegel pe Zigu Ornea 
(într-un număr ulterior al ziarului devine victimă a celor doi jurnalişti şi Mihai Şora). În realitate, 
informatorul „Şerban” transmitea Securităţii o informaţie aflată de la Zigu Ornea. Cu alte cuvinte, 
Zigu Ornea şi Mihai Sora sunt ei turnati de către acest informator (vezi textul meu „Lecturi 
distorsionate, victime colaterale” în Observator cultural, nr. 106 (363)/2007, p. 15). 

muncitori şi liberati ar fi, probabil, plictisul însuşi” ar trebui să identificăm o referinţă la 
societatea comunistă. Involuntar, prin ricoşeu, agentul Securităţii avea dreptate: el se 
recunoştea pe sine şi pe semenii săi într-o oglindă pe care, de fapt, Noica nu i-o aşezase în 
faţă... 

În fine, lectura distorsionată de presupozitia textului „ezoteric” inventează mesajele 
subversive: fraza „noi n-avem un singur nume, cum scrie pe buletine, iar când suntem 
oameni adevăraţi riscăm să le avem pe toate” ar trebui citită - opinează subtilul analist - ca 
o chemare la acţiune ,,contrarevolutionara”. 

Ceea ce este frapant însă (si foarte trist ! ) este reflexul unor astfel de strategii hermeneutice 
ale Securităţii în contextul unor analize actuale pe textele lui Noica, Eliade, Cioran ş.a., 
făcute, chipurile, dintr-o necesitate de „revizuire” (mult mai tolerantă, de altfel, cu 
compromisurile comuniste ale unor oameni de cultură) şi dintr-o perspectivă cu pretenţii 
rationaliste şi democratice... A încerca, de pildă, pornind de la trecutul legionar al lui 
Mircea Eliade, să identifici enclave de ideologie fascistă în Istoria credințelor şi ideilor 
religioase înseamnă, de fapt, să conservi peste „timp şi mode” metoda agentului „Şerban”. 

Analize şi mai reductionist ideologice au fost aplicate de Securitate în cazul Jurnalului 
fericirii de N. Steinhardt. În Dosarul de Urmărire Informativă (D.U.I.) al lui Steinhardt 
sunt cel puţin trei comentarii ale textului, realizate cu prilejul celor două confiscări ale 
Jurnalului... (din 14 decembrie 1972 şi din 14 mai 1984). Există, în primul rând, o „Notă 
sinteză privind lucrarea intitulată Jurnalul fericirii redactată de Steinhardt Nicu Aurel” din 
28 nov. 1972 (realizată pe baza dactilogramei predată Securităţii de informatorul „Arthur”)!, 
apoi o „Notă-raport privind lucrarea intitulată Jurnalul fericirii redactată de Steinhardt 
Nicu” din 21 dec. 1972? (după confiscare) - ambele realizate de locotenentul Ion Ciucă, cel 
care coordona, la acea dată, urmărirea lui Steinhardt - în fine, o „Apreciere cu privire la 
lucrarea Jurnalul fericirii de Steinhardt Nicu Aurel”? din iunie 1984 (după cea de-a doua 
confiscare), text nesemnat. 

În aceste cazuri, nivelul rudimentar al analizei se explică prin faptul că aceste comentarii 
sunt făcute chiar de ofiţerii de Securitate şi că, implicit, reflectă o „stare de urgenţă” 
aferentă procesului de confiscare. Grila şi mai simplist ideologică ar ţine deci de necesitatea 
unei justificări a confiscării textului incriminat. 

De fapt, cele două note scrise de locotenentul Ciucă sunt aproape identice. Ele încep cu 
„bilanţul” procesului de confiscare şi se continuă cu o „panoramare” a textului: „La data 
intitulate Jurnalul fericirii, redactată de numitul Steinhardt Nicu Aureliu, lucrare conţinând 
532 de pagini dactilografiate. 

Tratând creştinismul ca singura condiţie care poate aduce fericirea unui om, autorul 
aduce printre altele o serie de calomnii şi injurii la adresa societăţii socialiste ; face apologia 
organizaţiei legionare ; comentează ostil modul cum s-au judecat procesele deţinuţilor 
politici, precum şi modul cum au fost trataţi în închisoare ; prezintă tendentios realitatea 
existentă la data eliberării lui din închisoare şi comentează nefavorabil măsurile luate pe 
linie de partid şi de stat în domeniul activităţii ideologice şi enunţă concepte duşmănoase 


privind ideologia marxistă şi esenţa orânduirii comuniste”*. 


A.C.N.S.A.S., Fond Informativ, dosar nr. 207, vol. 4, ff. 268-273. 

Ibidem, ff. 262-267. 

Ibidem, vol. 6, f. 249. 

Notă sinteză privind lucrarea intitulată Jurnalul fericirii de Steinhardt Nicu Aureliu, în Ibidem, vol. 
4, f. 268. 

Urmează argumentarea acestor „teme” printr-o însăilare de citate din Jurnalul fericirii, 
toate precedate de input-uri gen: „Referindu-se la societatea noastră pe care o compară cu 
un coşmar arată că...”, „Apreciind forma de stat actuală ca tiranică, arată...”, „În legătură 
cu organele de securitate arată...”, „Despre şedinţele de judecată arată că...”, „Redând 
sentimentele avute în momentul eliberării, reia amintirea unor vorbe spuse de tatăl său...” 
etc., etc. Sunt relatate, evident, citatele cu trimitere directă la ideologia comunistă, la 
opiniile lui Steinhardt despre Maestrul şi Margareta al lui Mihail Bulgakov şi, nu în ultimul 
rand, la presupusa aderenţă la legionarism a lui N. Steinhardt. Evident, efectul de expresivitate 
stilistică îi scapă „analistului”. Faptul că autorul Jurnalului... învaţă în detenţie poezii de 
Crainic sau de Gyr sau că, în urma confruntării la anchetă cu Beatrice Strelisker, care se 
comportă deplorabil, îşi mărturiseşte „vechile atracţii spre legionarism, înăbuşite, infundate, 
inconstiente” care acum „tresar, prind viaţă” este interpretat de locotenentul Ion Ciucă 
drept adeziune neechivocă la ideologia legionară. Se ignoră că, mai ales într-un jurnal, 
momentele de cruntă dezamăgire (Beatrice Strelisker făcuse parte din acelaşi cerc de 
prieteni care va constitui lotul „Noica-Pillat) pot să îmbrace forma unei stilistici excesive. 
Şi se operează, de fapt, cu acelaşi fals silogism ca şi în cazul analizei la Povestiri din Hegel : 
1. N. Steinhardt a fost implicat într-un proces aşa-numit al intelectualilor „mistico-legionari” ; 
2. Deci, Jurnalul fericirii nu poate fi focalizat decât pe o asemenea ideologie. 

Şi tot ca în cazul comentariului făcut de agentul „Şerban” la textul lui Noica, metafora 
„scheletului din dulap” se poate aplica şi aici. De pildă, cele „trei fenomene ale timpului 
nostru (invazia verticală a barbarilor, domnia proştilor şi trădarea oamenilor cumsecade)” 
sunt interpretate de ofiţerul de Securitate ca o referinţă explicită la societatea comunistă! În 
realitate, în Jurnalul fericirii opiniile despre acestea sunt atribuite prietenului său din 
tinereţe, Emanuel Neuman, cu referire la momentul... 1937 (v. Jurnalul fericirii, Editura 
Dacia, Cluj-Napoca, 1991, p. 322). Securitatea se recunoştea şi de data aceasta într-o 
oglindă pe care Steinhardt nu i-o intinsese... 

Ceva mai puţin precară la nivelul limbajului şi chiar al viziunii (dacă se pot institui grade 
de comparaţie la acest nivel) pare să fie „Aprecierea...” nesemnată, din iunie 1984, de după 
cea de-a doua confiscare a Jurnalului fericirii. Este mai puţin precară, în măsura în care 
încearcă să identifice o structură stilistică a manuscrisului confiscat: „Lucrarea reprezintă 
rememorarea efectivă a detentiunii de aproape cinci ani pe care autorul a suferit-o între 
1960-1964. Se împletesc de fapt trei fire narative: primul este descrierea propriu-zisă a 
detenţiei, a anchetei, a procesului ; cel de-al doilea este amintirea unor perioade de tinereţe 
sau de dinainte de a fi arestat; al treilea fir narativ, la fel de important ca şi primele două, 
descrie procesul de convertire religioasă, de trecere la un ortodoxism fervent al autorului”?. 

Fireşte, de nevrozele ideologice în interpretarea Jurnalului... nu este scutit nici acest 
mai subtil comentator (nici nu se putea altfel!) : „De la început, trebuie spus că autorul nu 
face nici un secret, ci dimpotrivă declară limpede lipsa oricărei aderente şi simpatii fata de 
comunism. Din această perspectivă descrie arestarea şi sentinţa ca fiind abuzuri grosolane, 
iar condiţiile din diferitele penitenciare (Jilava, Gherla, Aiud) ca fiind «infernale», «inchi- 
zitoriale», «de coşmar». Pe această linie reaminteşte şi de «reeducarea de la Piteşti», de 
«Ţurcanu» şi atrocitățile pe care afirmă că le-a auzit de la deţinuţii mai vechi”. 

Comentariul mai face trimitere la numele multor deţinuţi politici amintiţi în Jurnal..., 
unii plecaţi deja în exil, la numele unor scriitori anticomunişti de notorietate precum George 
Orwell sau Soljenitin şi la „apologia ortodoxiei văzută ca ultima posibilitate a sufletului 


1. Ibidem, f. 269. 
2. Apreciere cu privire la lucrarea Jurnalul fericirii semnată de Nicu Steinhardt în Ibidem, vol. 6, f. 249. 

uman de evadare din infernul persecuțiilor politice”. Putem spune că acest analist nu are 
dreptate ? 

În capitolul consacrat lui N. Steinhardt din Jstoria critică a literaturii române, N. Manolescu 
se referă şi el la această analiză (cuprinsă şi în volumul Nicu Steinhardt în dosarele 
Securităţii. 1959-1989. Selecţia documentelor de Clara Cosmineanu şi Silviu B. Moldovan, 
Editura Nemira, Bucuresti, 2005, pp. 506-507), comparând-o - datorită profesionalismului 
redactării, acuratetei si diferentierii faţă de jargonul caracteristic al instituţiei Securităţii — 
cu referatele editoriale din timpul comunismului!. 

Să fi devenit între timp Securitatea mai performantă la acest nivel, împrumutând 
strategiile instituţiilor care emiteau respectivele referate editoriale ? Să fie vorba doar de un 
„transfer reciproc de competenţe” între cele două instituţii ? Tot ce se poate... 


II. Eseişti 


De un „transfer de competenţe”, dar de alt gen, se poate vorbi şi în cazul analizelor făcute 
de unii informatori ai Securităţii recrutaţi chiar din rândul scriitorilor. De data aceasta e 
vorba de un transfer între competențele aceluiaşi individ : de la literatura la notele informative 
şi invers. 

Cel mai elocvent caz din acest punct de vedere mi s-a părut a fi cel al lui Ion Caraion. 
Acesta este, probabil, revelaţia cea mai neagră a dezvăluirilor din ultimii ani, din spaţiul 
culturii. Cazul a făcut să curgă multe râuri de cerneală, iar o mare parte a documentelor din 
Dosarul său de Reţea (R. 590) au fost deja adunate în două volume: ,,Artur” : Dosarul Ion 
Caraion de Mihai Pelin (Editura Publiferom, Bucureşti, 2001) şi Cazul „Artur” şi exilul 
românesc, ediţie de Delia Roxana Cornea şi Dumitru Dobre (Editura Prohistoria, Bucureşti, 
2006). 

Să amintim din capul locului că Ion Caraion a fost el însuşi o victimă a comunismului : 
a trecut prin două detentii cumplite, în perioadele 1950-1955 şi 1958-1964, a scăpat ca prin 
minune de la o condamnare la moarte, comutată ulterior în muncă silnică pe viaţă şi apoi în 
douăzeci şi cinci de ani de închisoare politică, a fost - ca toţi deţinuţii - sistematic 
supravegheat de Securitate. Cine poate nega suferinţa lui Ion Caraion? A fost recrutat ca 
informator încă din penitenciarul de la Aiud (data angajamentului : 09.04.1964) şi a dat, cu 
numele de cod „Nicolae Anatol” şi „Artur”, note până în preajma exilării sale intempestive 
în Elveţia (ultima notă : 04.08.1981). E greu să-l culpabilizăm pe Ion Caraion pentru că, în 
urma experienţelor infernale prin care a trecut, a cedat unui şantaj şi a semnat pactul cu 
poliţia politică. Problema lui, însă, este că în acest pact a depus un imens exces de zel, că 
„nu s-a ridicat la înălţimea suferinţei pe care a îndurat-o”, ca să folosim o expresie a lui 
N. Steinhardt, una dintre victimele delatiunilor sale (,,Artur” este — se ştie — cel care a 
predat Securităţii dactilograma Jurnalului fericirii în 1972). Evident, sintagma steinhardtiană 
a fost utilizată într-un alt context, autorul Jurnalului... neştiind cine este călăul. 

În volumul al cincilea al dosarului său de reţea (mapa anexă) există 232 de note 
informative (volumul are 435 de file), date despre majoritatea scriitorilor aflaţi în ţară sau 
în exil: Monica Lovinescu, Virgil Ierunca, George Tomaziu, Paul Goma, D. Țepeneag, 
I. Negoitescu, Petru Comarnescu, Şerban Cioculescu, Geo Bogza, N. Steinhardt, Petre "Ţuţea, 
Marin Preda, Nicolae Breban, Eugen Simion, Eugen Barbu, Constantin Toiu, Ioan Alexandru, 


1. N. Manolescu, Istoria critică a literaturii române, Editura Paralela 45, Bucuresti, 2008, p. 1426. 

A.E. Baconski, Ov.S. Crohmălniceanu, Şt. Aug. Doinaş, Dorin Tudoran, Alexandru Ivasiuc, 
A. Păunescu, Nina Cassian, Barbu Cioculescu etc., etc. 

Ceea ce frapează în aceste note, dincolo de abjectia ,,dezvaluirilor”, este stilul. Notele 
poartă amprenta stilistică a textelor sale literare, fie ele poetice (de la Panopticum din 1943 
la Interogarea magilor din 1978) ori eseistice (de la Duelul cu crinii din 1972 la Bacovia. 
Sfârşitul continuu din 1977). Caraion îşi literaturizează notele informative, îşi pune talentul 
în slujba acestora, ceea ce este tot o formă de cinism. 

Să notăm, pentru început, două opinii despre opera lui Ion Caraion. În primul rând 
despre opera poetică : „Poet al stării de criză, el îşi găseşte o orgolioasă vocaţie în asumarea 
fără rezerve şi fără iluzii a acestei condiţii, poetice, dar şi umane : singurătatea, dezolarea, 
neliniştea, spaima, dezgustul şi revolta unei fibre morale ultragiate, vexate până la exasperare, 
ulcerate şi macerate în vulnerabilitatea sa secretă, dar care - într-o fanatică ripostă — 
încearcă, prin poezie, o himerică revanşă de unul singur asupra întregului univers, desfigurând 
cu vitriolurile şi supuratiile eului lezat fata realului, «forțând adevărul până la cinism sau 
până la imunitate» - cathartic scontată, nu întotdeauna dobândită. Refuzandu-si cu obstinatie 
surâsul şi echilibrul senin, sau măcar flegmatic, refuzându-şi odată cu eforia şi eufonia, 
parcimonios cu armonia şi incantatia verbală, al căror secret însă îl deţine impecabil, 
prizonier voluntar al umorii sale negre, bilioase, traductibilă ideal în sarcasm, Caraion 
rămâne convulsionat de o perpetuă crispare mizantropică, de o exasperare ce-şi caută parcă 
o sadică satisfacţie în exasperarea secundă a cititorului” (Dicționar de scriitori români, 
coord. Mircea Zaciu, Editura Ştiinţifică şi Enciclopedică, Bucureşti, 1978, pp. 132-133). Şi 
acum despre opera eseistică : ,,...zeci de texte critice (o carte întreagă despre Bacovia), nu 
lipsite de ascutime, unele, în pofida stilului vorbit, întortocheat şi parantetic şi a unei 
subiectivitati pline de resorturi acunse şi de inavuabile motivații” (N. Manolescu, [storia 
critică..., ed. cit., p. 924). 

Ei bine, majoritatea acestor particularităţi ale scrisului lui Ion Caraion se găsesc şi in 
notele lui „Artur”. Eul contorsionat, ulcerat, umoral, sarcasmul şi ironia cinică, o stilistică 
a resentimentului, o anumită colocvialitate pe alocuri, toate acestea şi încă altele marchează 
şi notele informative ale autorului. 

În puzderia acestor note există şi cîteva comentarii pe text, dintre care mi-au reţinut 
atenţia două: unul despre romanul Delirul al lui Marin Preda! şi unul despre volumul 
Imnele bucuriei de loan Alexandru’. 

Nota despre romanul Delirul, datată 16.06.1975, este dată în contextul unor indelungi, 
diversificate şi contradictorii discuţii provocate în mediul literar de apariţia romanului lui 
Marin Preda. Nu întâmplător o notă nesemnată (Nota nr. 0043523) din ASRI, Fond „D”, 
dosar nr. 10966, vol. 7, ff. 5-7, selectată în Cartea Albă a Securităţii. Istorii literare şi 
artistice. 1969-1989 (Editura Presa Românească, 1996, pp. 75-77), notă datată 14 iunie 
1975, consemnează aceste controverse de receptare, retinand punctele de vedere exprimate 
de Eugen Barbu, Mircea Ciobanu, Nicolae Carandino, Alexandru Paleologu, Nicolae 
Manolescu, Mihai Gafiţa, Dan Zamfirescu, Radu Cosaşu, Mirel Iliesiu, Ion Bănuţă, Remus 
Belu ş.a. (o listă destul de eterogenă, nu-i asa?) ori polemica dintre un articol apărut in 
Literaturnaia Gazeta (în care Preda e atacat violent pentru „încercarea de reabilitare a lui 
Antonescu”) şi articolul-replică al lui Ov.S. Crohmălniceanu din România literară. 

„Artur” îşi începe comentariul tot printr-o panoramare a controverselor de „impact” al 
romanului în spaţiul public. El face distincţia dintre opiniile majorităţii scriitorilor (care, 


1. A.C.N.S.A.S., Fond Rețea, dosar nr. 590, vol. 5, ff. 138-140. 
2. Ibidem, ff. 106-109. 

discutând lucrurile dintr-o perspectivă prioritar estetică, sunt de părere că Delirul este mai 
degrabă un eşec artistic) şi opiniile cititorilor obişnuiţi care gustă romanul în măsura în care 
văd în el „cartea reabilitării lui Antonescu”. Aici ar apărea o altă controversă: unii văd 
într-o astfel de reabilitare un act subversiv, alţii văd o comandă politică, într-un moment în 
care comunismul românesc, virând spre nationalism, începe să tolereze discret o astfel de 
reabilitare istorică (ideea apare şi în nota selectată în Cartea Albă a Securității). 

În opinia informatorului, succesul de public al romanului s-ar explica fie prin ignoranță, 
fie prin tratarea „mai fără şablon” a evenimentelor, fie printr-o concesie de gust făcută de 
autor: „Pentru că numeroasele rânduri ale cititorilor cărţii n-au trăit evenimentele din 
cuprinsul ei, nu le cunosc deloc sau le cunosc din auzite, — aceştia sunt interesaţi să se 
întâlnească pentru întâia oară cu pagini din cronica vremii, tratate mai fără şablon, şi n-au 
nici o exigenta cu privire la îngroşările, simplificările, denaturările, pauperitatea de informaţii 
sau ieftinătatea detaliilor jurnalistice cuprinse în filele romanului. Delirul se citeşte uşor, 
lectură de tramvai sau de făcut în tren, fără efort, la îndemâna înţelegerii oricui, dă 
sloganelor ceva acceptabil şi ele par inobservabile, fiindcă le îmbracă într-o poveste simplă, 
are ceva de carte de aventuri unde eroii sunt incarcati de calităţi şi virtuţi baladice, satisface 
într-o măsură largă ceva din felul de patriotism al celor care-l practică prin şoptitul la 
ureche, în sfârşit ţine socoteală (poate că involuntar...) chiar şi de masochismul anumitor 
straturi sociale repudiabile”!. 

Este clară pentru oricine — cred - diferenţa de stil dintre notele lui „Şerban” şi cele ale 
lui „Artur”. Dacă marota ideologică există la ambii informatori, ironia, o anumită oralitate 
şi dezinvoltură scripturală, o disponibilitate pentru folosirea strategiilor narative (şi cunoaşterea 
acestora ! ), în fine, tratarea „mai fără şablon” a textului supus analizei, aceste ,,virtuti” le 
poartă doar „Artur”. lată o mostra şi mai evidentă: „Comentarii bizare se fac până şi in 
legătură cu coperta: că de ce e verde! În îngăduirea de a se imprima în verde coperta 
acestui roman, felurite minţi încârligate văd o toleranţă a regimului faţă de anumite moravuri 
politice de acum 35-40 de ani. Fireşte că există bolnavi de toate soiurile şi că fiecare dintre 
ei poate considera că a descoperit ici-colo tocmai gărgăunii pe care-i are el în cap. 
«Generalul» pe care ni-l înfăţişează Preda merge de Crăciun acasă la maică-sa, acolo se 
descalţă, mănâncă sarmale, discută politică externă, maică-sa îl învaţă cum să rezolve cu 
legionarii, cu Hitler şi cu «jidanii», el pleacă, îi urmează istetele poveţe şi iată că soluţia a 
fost găsită: avem un Antonescu la îndemâna străzii, umanizat, mănâncă şi el sarmale ca 
toată lumea, ascultă şi el de o mamă ca toţi fiii buni, este şi el nitelus antisemit, nitelus 
antilegionar, nitelus antihitlerist, însă şi putin om cu evreii, îndurător cu legionarii, dispus 
a-l înţelege şi servi pe Hitler. Un astfel de Antonescu nu seamănă cu adevăratul general şi 
apoi mareşal, cu adevăratul «Conducător» Antonescu, în schimb el satisface pe toată lumea 
fără pretenţii şi de fapt fără vreun interes de a se respecta adevărul istoric măcar într-o 
măsură”?. Este legitim, pe de altă parte, să ne întrebăm cărei ideologii îi este tributar 
„Artur”, de vreme ce este deranjat de o asemenea „reabilitare” : unei ideologii de stânga, 
de tipul celei din anii '50/ unei ideologii democratice, pe care de altfel o clamează/ unei 
ideologii liberale? Faptul că se declară oripilat că prototipul de ziarist democratic şi 
antifascist ales de Preda în conturarea personajului Grigore Patriciu care este Pamfil Şeicaru 
şi nu Tudor-Teodorescu Branişte înclină balanţa răspunsului spre prima variantă. După cum 
tot spre o asemenea variantă ne trimite şi finalul, nu lipsit de sugestii, de „spaţii de 
indeterminare” pe care ofiţerii de Securitate n-aveau decât să le „umple” : „Mentalitatea lui 
în selectarea şi caracterizarea personajelor e tipic burgheză şi mulţumeşte orizontul burtos, 

anecdotic, îngust al unor serii nesfârşite de indivizi pe care nu convingerile politice riscante 
şi creatoare de răspundere i-au caracterizat vreodată. În afară de legionari, de Antonescu şi 
de burghezie, Delirul abia dacă mai îngână câteva vorbe despre compoziţia ideologică a 
societăţii româneşti din timpul războiului. Intentionat? Greu de spus că nu...”!. 

La care dintre elementele compoziţiei ideologice se referă Ion Caraion ? La elementul 
comunist? În acest caz, trebuie să fi fost satisfăcut, de vreme ce într-o ediţie ulterioară a 
romanului Marin Preda va face o asemenea concesie. 

Dintr-o scrisoare a lui N. Steinhardt către Virgil Ierunca, din 28.02.1975 (cuprinsă in 
volumul Dumnezeu în care spui că nu crezi..., Editura Humanitas, Bucureşti, 2000, p. 178), 
putem să ne dăm seama că între Ion Caraion şi loan Alexandru nu erau cele mai bune relaţii. 
Asta explică, probabil, tonul mai caustic, mai vitriolant şi mai apăsat ideologic din nota lui 
„Artur” (datată 30.10.1973) despre volumul de poezii Imnele bucuriei de Ioan Alexandru. 
Iată, aşadar, încă un mobil al delatiunii: resentimentul ! Numai că, aşa cum se întâmplă 
adeseori, resentimentul nu este lăsat să dospească în „stare pură”, ci este instrumentat 
ideologic, ia „chipul” ideologiei. 

De data aceasta, comentariul începe prin stabilirea unor filiatii estetice şi ideologice 
indezirabile : „Pe la sfârşitul verii acestui an, în editura «Cartea Românească» a fost 
publicată sub titlul Zmnele bucuriei ultima carte de versuri a lui Ion (loan) Alexandru 
cuprinzând 261 de pagini şi circa 7000 de versuri, toate de natură mistică şi naționalistă. 
Mai amplă decât sunt, în parte, ILIADA şi ODISEEA şi mai împănată de idei retrograde 
decât oricare culegere de poeme semnată între cele două războaie mondiale de indiferent 
care scrib cuzist, legionar, militar - apariția acestei cărţi azi, într-un stat socialist, este cel 
puțin uluitoare şi inexplicabilă (subl. în text). Dacă am aduna toate producţiile poetice 
germinate de aceleaşi teme şi publicate între 1920-1944 prin «Sfarâmă Piatră», «Buna 
Vestire», «Porunca vremii», «Învierea», «Axa», «Vestitorii», «Meşterul Manole», «Gândirea» 
sau «Dacia Rediviva», şi dacă am socoti peste ele volumele publicate de diferiţi ortodoxişti 
din perioada interbelică, - tot n-am egala cantitativ numărul de noţiuni şi de termeni cu 
caracter sau acceptie bisericească, sectară şi obscurantistă aflat în IMNELE BUCURIEI a 
lui Ion (loan) Alexandru”?. Caraion nu se mulţumeşte, însă, cu stabilirea acestor filiatii 
româneşti, ci caută şi filiatii (la fel de indezirabile) din gândirea europeană : „Autorul nu 
scrie aşa din întâmplare. Influenţa cercurilor dreptiste din străinătate asupra lui, câtă vreme 
s-a aflat în R.F.G., la studii, a fost covârşitoare şi recrudescenta «ideilor» ce i s-au inoculat 
a ieşit acum la iveală”3. 

Una din strategiile hermeneuticii lui Ion Caraion (o strategie de tip structuralist) constă 
în inventarierea amplă a unor sintagme-cheie, semnificative atât pentru circumscrierea 
estetică a poeziei lui Ioan Alexandru, cât şi pentru circumscrierea ei ideologică: „Nu 
întâlneşti la tot pasul decât legiuni de duhuri, pari, candele, oi, miei, miale, miri, mirese, 
cruci, prohoade, staule, vămi, gropi, întunecimi, sânge, bice, moarte, armii, Carpaţi, daci, 
abise, limbi luminate, naşteri şi fătări, nunţi şi învieri, cununări şi mormântări, clopote şi 
cimitire, ciolane şi creştinări, neamuri şi profeti, lumânări şi cădelniţe, pustii, pustiimi, 
pustiuri, altare, cripte, păstori, vedenii, păduri, diavoli, vestitori, fluturi cereşti, monahi, 
behăieli, priceazne, smirnă, tămâie, candelabre, busuioc, măgari, boi, porci mistici sau 
nemistici, jertfelnice, troițe, potire, haruri, peşteri, grote, troace, prigoane, idoli, morminte, 


1. Ibidem, f. 140. 
2. Ibidem, f. 106. 
3. Ibidem, f. 109. 


118 GEORGE ARDELEANU 


hrisoave străbune, maici, maicute, înveliri, dezveliri, focuri, fulgere, urlete, năsălii, biserici, 
haiduci, jertfe, preoţi verzi ş.a.”! (şi enumerarea continuă pe încă o filă şi jumătate). 

Nu m-ar fi surprins, probabil, un asemenea procedeu dacă el nu s-ar regăsi şi în textele 
eseistice ale lui Ion Caraion. Deschideţi, de pildă, volumul Bacovia. Sfârşitul continuu 
(Editura Cartea Românească, Bucureşti, 1977) la paginile 47-55 şi 116-141 şi veţi găsi un 
amplu catalog alfabetic al verbelor, menit să demonstreze tehnica contrapunctului bacovian. 
Aşadar, la Caraion, operele literare şi delatiunile funcţionează, cel putin stilistic, pe 
principiul vaselor comunicante... 

Spre sfârşitul notei, tonul lui „Artur” devine din ce în ce mai vituperant : el îşi manifestă 
consternarea şi indignarea că un astfel de volum a putut fi publicat într-o ţară comunistă, şi 
încă într-un tiraj considerabil, care i-a adus poetului drepturi de autor nu mai puţin 
considerabile. Şi aceasta în condiţiile în care nici un editor occidental nu şi-ar fi putut 
permite să publice „versetele nebuloase ale unui mistagog de serie”. Şi, pentru ca cine are 
urechi de auzit să audă (e vorba în primul rând de urechile ofiţerilor de Securitate), ultima 
frază ia turnura unui avertisment: „Aş vrea să mai subliniez că Ion (loan) Alexandru (a se 
remarca ironia! - n.m. G.A.) este şi lector universitar, vine în legătură cu tineretul 
universitar şi că va face prozeliti. El va deveni mai mulţi”?. 

În teoretizarea autenticităţii literaturii confesive (jurnal, memorii ş.a.) s-a pus adeseori 
problema legitimităţii „clauzei stilistice”. După unii, diaristul, pentru a fi autentic, trebuie 
să aibă oroare de literatură. Să ne întrebăm şi noi atunci, printr-un transfer problematic : 
care este „clauza de stil” în notele informative ? 

Cine parcurge Dosarul de Reţea al lui lon Caraion nu-şi poate reprima încă nişte 
întrebări, nişte nedumeriri: care era tipul de negociere între acest informator şi ofiţerii 
coordonatori ? Care era reacţia acestor ofiţeri la lectura notelor lui „Artur”, evident atipice ? 
Să presupunem că, dacă aceştia ar fi adăugat la cinismul lor şi puţin umor, ar fi râs în 
hohote... 


III. Specialişti 


Reprezintă, fireşte, nivelul cel mai înalt de profesionalism în rândul hermeneutilor Securităţii. 
Sunt selectaţi din categoria celor care profesează efectiv în domeniul căruia i se circumscriu 
textele: critică literară, filosofică, culturală în general. Comentariile nu sunt atât de 
semnificative în sine (ele pot fi supuse aceluiaşi gen de dezbatere ca orice text apărut într-o 
revistă), cât prin valoarea lor instrumentală, prin relaţia dintre autorul lor şi poliţia politică. 
De ce aceşti hermeneuti aleg să-şi convertească discursul critic într-o notă informativă, mai 
ales când un asemenea discurs se aplică pe texte deja publicate ? Cum receptează ofiţerii un 
asemenea discurs ? (întrebare valabilă, după cum am văzut, şi pentru notele eseistice, de 
tipul celor semnate de „Artur”- Ion Caraion). De bună seamă, ele trebuie să fi avut un rol 
preventiv : e cazul ca editurile sau redactiile să fie mai vigilente pentru ca texte de tipul 
celor analizate să nu se mai publice, să nu mai existe recidive... 

M-am oprit şi în acest caz la doi informatori-comentatori. 

Primul apare destul de frecvent în Dosarul de Urmărire Informativă a lui Constantin 
Noica (A.C.N.S.A.S., Fond Informativ, dosar nr. 15156), dosar ale cărui documente au fost 

selectate de curând în două volume: Noica şi Securitatea, Prefata, selecţia şi îngrijirea 
textelor de Dora Mezdrea, Editura Muzeului Naţional al Literaturii Române, 2009, şi 
Constantin Noica în arhiva Securității, selecţia, prezentarea şi îngrijirea documentelor de 
Dora Mezdrea, Editura Humanitas, 2009. 

Informatorul poartă numele de cod „Cristian” şi se conspiră destul de prost: este 
redactor-şef la Revista de Filosofie (Dora Mezdrea îl identifică în persoana lui Octavian 
Chetan) şi, aparent, se află în relaţii destul de cordiale cu Noica: se vizitează reciproc, 
discută filosofie, îşi împrumută cărţi, îl transportă pe filosof cu autoturismul când are nevoie 
etc. 

Toate acestea nu-l împiedică pe „Cristian” să adopte o grilă de lectură marxistă în 
interpretarea textelor noiciene şi să atragă atenţia asupra devierilor, inevitabile, de la această 
linie de referinţă. 

Iată, de pildă, o notă din 5 octombrie 1972 referitoare la două articole publicate de 
Constantin Noica în numerele 16 şi 18 ale revistei Steaua: „Întrebare şi prefiinta” şi 
„Cultura ca interogatie”. 

Atitudinea informatorului are un aer aparent impersonal, vigilent însă, cum am spus, cu 
derapajele de la linia marxistă a textului comentat (fireşte, acesta era, la urma urmei, un 
mod de a forţa o uşă deschisă; nimeni nu l-ar fi „suspectat” pe Noica de o ideologie 
marxistă) : „Meditând pe marginea «întrebării», ca activitate a spiritului, ca act de cultură, 
Noica schiteaza contururile unei posibile filosofii a culturii. Avem de-a face însă cu o 
viziune idealistă asupra fenomenului cultural. Textul ambelor articole tinde să fundamenteze 
teza genezei şi dezvoltării culturii, din atitudinea interogativă a spiritului. «Mit, religie, 
speculație, ştiinţă se nasc şi se încheie în intrebare»” — scrie el. 

Ld 

„In acest tablou, determinările sociale materiale dispar cu desăvârşire. Concepţia 
materialistă asupra istoriei e înlocuită cu o mai veche viziune spiritualistă, cu incidente 
hegeliene şi existenţialiste”!. Trebuie să recunoaştem că de la analizele lui „Şerban” sau ale 
locotenentului Ciucă până la cele ale lui „Cristian” a fost un drum de străbătut! Filiatiile 
stabilite de acesta din urmă sunt oricum mai pertinente : Noica nu mai este anexat obsesiv 
„trăirismului legionar”, ci unei paradigme hegeliene. Poate şi dintr-o intenţie protectoare, 
la un moment dat hermeneutul Securităţii sugerează chiar existenţa unor „complimente” pe 
care Noica le-ar face marxismului : „Noica face şi un compliment marxismului, considerându-l 
alături de hegelianism, cele două mari reuşite în problematica omului «in care raţiunea nu 
se opune libertăţii, ci se acoperă cu ea»”?. 

Mai ample, mai nuantate, conţinând şi o polemică rezonabilă cu Noica sunt trei note 
informative din 21.01.1976 şi 19.02.1976 şi una nedatată despre articolul lui Constantin Noica 
„Adevăratul înţeles al sacrului”, publicat în nr. 261-262-263/1975 ale revistei Săptămâna, în 
care Noica analizează conceptul de sacru la Mircea Eliade. Ceea ce îi reproşează „Cristian” 
lui Noica este că acesta nu ar analiza pertinent textele eliadesti, că ar atribui lui Eliade de 
fapt propria-i viziune despre sacru, că ar încerca să laicizeze integral sacrul, într-o tentativă 
de a-l feri pe Eliade de eticheta „mistico-religioasă” care i s-ar putea aplica operei sale (desi 
nimeni n-a recurs la o asemenea etichetare) : „Sacrul lui Eliade i se pare a fi, lui C. Noica, 
«regula», atât în «culturile tradiţionale» cât şi în viaţa omului modern, de astăzi, căci, — 
subliniază el - «nu e vorba de religie, cu sacrul în accepţia lui Eliade, nici măcar de 


1. Apud Constantin Noica în arhiva Securităţii. Selecţia, prezentarea şi îngrijirea documentelor de 
Dora Mezdrea, Editura Humanitas, Bucureşti, 2009, pp. 184-185. 
2. Ibidem, p. 185. 

religiozitate totdeauna, ci de prezenţa si tăria spiritului uman ca atare» (7!) . Angajat în 
această interpretare - de la bun început inexactă - a operei teoretice a lui Eliade, C. Noica 
procedează de fapt la o dizolvare a sacrului în întreaga existenţă umană, considerând 
sacralitatea ca «însăşi legea spiritului». Profanul, lumescul - ceea ce la Mircea Eliade 
exprimă opusul sacrului, a-religiosul - devine, sub pana lui C. Noica «in fapt, o uitare a 
sacrului şi apoi o neîncetată căutare şi tentativă de regăsire a lui pe căi derivate». Compor- 
tamentul specific religios - pentru că, în fond, tot despre acest lucru este vorba - apare 
astfel ca o stare permanentă şi generală a umanităţii”. Informatorul analizează în continuare : 
„«Profanul», după C. Noica, este tot ceea ce «a fost sau a putut fi sacru». Deci sacralitatea 
devine aici termenul prim al relaţiei, profanitatea nefiind decât declinul, oscilatiile care 
însoțesc sacrul, deci vulgarul. Pentru că, după opinia lui C. Noica, numai prin sacralizare 
lucrurile sunt investite «cu spirit şi sens superior, care este însăşi esenţa sacrului». «Solemnitatea 
raţională» a lui Hegel, cu întregul ei «ceremonial dialectic», nu cuprinde întreaga fiinţă, 
întreaga spiritualitate umană, aşa cum - după părerea lui Noica - reuşeşte Mircea Eliade, 
care prin dezvăluirea sacralitatii în lume, <împacă spiritual cu sine, restaurând totodată 
omul în deplinătatea sa, care este infinită tocmai de exerciţiul spiritului»”. 

Iată acum viziunea lui ,,Cristian”, ,,corectia” pe care o aduce viziunii lui Noica : 

„Pentru M. Eliade, nu «profanul» este un fost «sacru», un «sacru» uitat, un «desacralizat», 
ci, dimpotrivă, sacrul este cel care învesteşte cu calitatea de «ganz andere» lumescul şi 
naturalul, socialul şi comicul, conferindu-le, în cadrul «experienţei religioase», un statut 
aparte. De o desacralizare putem vorbi nu în planul general al existenţei, ci în planul 
comportamentului religios. Prin aceasta, Mircea Eliade continuă perspectiva deschisă de 
Rudolf Otto (în Das Heilige, 1917, lucrare devenită clasică, prin analiza elementelor de 
irațional proprii «experienţei religioase»), încercând o cuprindere a sacrului «in totalitatea 
sa»”?, 

Este, să recunoaştem, o polemică, o dezbatere cat se poate de normală, care ar putea sa 
apară şi astăzi în orice pagină de revistă. N-ar trebui să se creadă, de aici, că aş avea vreo 
admiraţie faţă de „Cristian”, vreau să se remarce doar modificarea de discurs în interiorul 
„trustului”. 

De altfel, „Cristian” însuşi nu este la fel de tolerant şi de flexibil în toate comentariile sale. 

Analizând, de pildă, articolul „Modelul Cantemir în cultura noastră”, ţinut la Freiburg 
in 1973 şi dat spre publicare revistei Viața Românească, analistul informator este mult mai 
dur, solicitând interdicţia publicării textului şi considerând nefastă prezentarea lui la un 
colocviu internaţional”. Aceeaşi atitudine şi faţă de articolul „Cuminţenia pământului” 
apărut în Steaua, nr. 12-1975%. 

Revenind în final la literatură, voi menţiona o notă din luna iunie 1983 semnată de 
agentul „Mihu” despre volumul Faruri, vitrine, fotografii al lui Mircea Cărtărescu, despre 
Cenaclul de Luni şi despre generaţia '80. Este clar din această notă că agentul era bine 
informat cu ceea ce se întâmpla în cenaclu, cu textele programatice ale tinerilor optzecisti 
publicate în presa studenţească a vremii, cu receptarea noii literaturi. Punctele de vedere ale 
comentatorului sunt, fără îndoială, ale unui specialist şi, de fapt, se regăsesc în cea mai 
mare parte a discursului critic referitor la postmodernism : „Student eminent, respectat de 


* Semnele de punctuație (ca şi sublinierile în text) aparţin informatorului. 
Apud Noica şi Securitatea. Prefata, selecţia şi îngrijirea textelor de Dora Mezdrea, Editura M.N.L.R., 
Bucureşti, 2009, p. 189. 

2. Ibidem, p. 190. 

Vezi Ibidem, pp. 144-147. 

4. Vezi Constantin Noica în arhiva Securităţii, ed. cit, pp. 385-388. 

colegi şi elogiat de profesori, serios şi taciturn, poate chiar retras, Mircea Cărtărescu ajunge 
la poezie aproape în mod paradoxal, ca efect al studiilor universitare. Încă din anul I al 
facultăţii, în condiţiile modei universitare, a analiticii ficţiunii literare în folclor şi prin alte 
discipline semiotizate, el îşi începe, în glumă şi cu cunoştinţa colegilor, exerciţiile de 
construcţie a poeziei, prin montajul unor sintagme sau chiar pasaje din diferiţi autori, 
pastişa şi plagiatul apar aşadar ca nişte jocuri, indicând labilitatea discursului poetic, tehnica 
fiind în esenţă aceea enciclopedizant-alexandrină a unui T.S. Eliot”. Nota continua : „Poezia 
sa este una net livrescă, chiar prin punctul ei de plecare, şi, ca de obicei în această epocă, 
ironică, parodică. La experienţele poetice propriu-zise se adaugă şi un program personal, 
afirmat teoretic, strâns legat de ceea ce epoca anilor '80 numeşte «generaţia poeţilor în 
blugi». [...] În genere, această poezie (e vorba, de data aceasta, de întreaga poezie a 
generaţiei '80, n.m. G. A.) este una de montaj a cotidianului, ironică, sarcastică, inclementă 
şi fără nici o iluzie a propriei arte, a valorilor premergătoare, a lumii ca realitate locală şi 
imediată sau globală şi depărtată. S-a constatat şi un paralelism între această generaţie şi 
generaţia anilor '40, a unor Geo Dumitrescu, Stelaru, care, la vremea ei, s-a afirmat tot 
prin refuzul unei generaţii metafizice, prin cinism şi lipsă de iluzii”’. 

Dacă vom parcurge consistenta bibliografie critică şi teoretică a postmodernismului care 
s-a publicat la noi în ultimele decenii (volume, articole, teze de doctorat, teze de licenţă 
etc.), vom constata cu lejeritate că punctele de vedere exprimate de „Mihu” traversează 
întreagă această bibliografie. Ele se regăsesc cu precădere, inclusiv prin montajul citatelor, 
în Istoria literaturii române de azi pe mâine de Marian Popa (Editura Fundaţiei Luceafărul, 
2001, vol. 2, pp. 601-615). 

O singură confuzie (intenţionată ! ) face agentul Securității: între plagiat (din Tristam 
Shandy de Lawrence Sterne) şi aluzia culturală : „Pentru un asemenea tip de plagiat, Eugen 
Barbu a fost reprobat de conducerea Uniunii Scriitorilor, tânărul poet, însă, este distins cu 
premiul aceleiaşi Uniuni”. În mod bizar, problema revine şi în Istoria... invocată mai sus. 

Care ar fi morala care s-ar putea desprinde din această fabulă tragicomică ? 

Întâi: locotenentul Ion Ciucă a citit Jurnalul fericirii de N. Steinhardt cu mult timp 
înaintea noastră, a tuturor. Dar - vorba poetului - asta nu i-a folosit la nimic... 

În al doilea rând : n-ar trebui să se înţeleagă că prin ierarhizarea gradelor de profesionalism 
al „hermeneuţilor” poliţiei politice am încercat să fac distincţia dintre „securiştii buni” şi 
„securiştii răi” (cu atât mai mult cu cât chiar şi unele comentarii, în aparenţă favorabile, 
cum ar fi cele scrise de „Cristian”, se termină - cum ar spune francezul - en queue de 
poisson). Problema ne ajută să o înţelegem tot N. Steinhardt. În Jurnalul fericirii el vorbeşte 
la un moment dat de existenţa „caraliilor cumsecade” (diferiţi de „mâncătorii de sticlă 
pisată”). Aceasta nu dovedeşte nicidecum că sistemul comunist e bun. Dovedeşte, dimpotrivă, 
că în comunism binele nu poate fi săvârşit decât accidental şi cu încălcarea principiilor care 
i-au stat la bază. Şi mai dovedeşte că Dumnezeu e dincolo de bine şi de rău... 

Lucrurile sunt valabile şi în ceea ce-i priveşte pe „hermeneuţii” Securităţii. 


1. Arhiva Serviciului Român de Informaţii (A.S.R.I. în continuare), Fond D, dosar nr. 10966, vol. 13, 
ff. 150-152, apud Cartea Albă a Securităţii... ed. cit., p. 278. 

Cântând afonia puterii. Cultul personalităţii 
în Romania ceausista 


As many other aspects of the dictatorship and of the communist ideology, and thanks to its inherent 
symbolic contents, the personality cult that evolved during the ,, Ceausescu Era” may also be seen 
as a part of the communist mithology. For any modern tyranny leans on logocracy, and for the 
official propaganda could not built the public iconology by itself, the Ceauşescu regime strived to 
attract the Romanian intellectuals and to gain their public endorsement. Instead of avowedly 
oppressing them as the previous regime did, it rather repaid them for their contribution to the 
official worship of the leader. By concluding the pact with the political power, the Romanian 
litterati were both actors and beneficiaries of this enormous and grotesque show that eulogized the 
„Great Helmsman”, his glorious achievements and his illustrious family. 


Keywords: cult of personality; communist mythology; propaganda; intellectuals; national 
history. 


Introducere 


Reflecţia asupra perioadei 1965-1989, chiar bine delimitată tematic, poate cu greu să ignore 
încărcătura simbolică a acesteia, concretizată în ceea ce Lucian Boia a numit, ulterior, 
„mitologie comunistă”. Între clusterele de mituri care o compun se detaşează, prin complexitate 
şi prin multitudinea abordărilor pe care le permite, cultul personalităţii, aglutinat în jurul 
perechii prezidenţiale Nicolae şi Elena Ceauşescu şi extins, inevitabil, asupra familiei (Nicu 
Ceauşescu, tratat ca succesor legitim, respectiv membrii clanului mai mult sau mai puţin 
îndepărtați de nucleu). 

Cele două decenii imediat postbelice, marcate de convulsiile şi „greşelile trecutului” — 
cum se vor regăsi, eufemistic, în evaluările de după 1965, cruntele experimente carcerale, 
prigoana şi eliminarea inclusiv fizică a adversarilor de tot felul, dogmatismul ideologic 
împins la absurd şi injectat în toate ungherele vieţii cotidiene - sunt, şi azi, percepute ca 
aparţinând unui registru simbolic grosier. Propaganda agresivă, sloganele mobilizatoare 
ubicue, noul inventar terminologic, eforturile de indigenizare a hagiografiei comuniste 
internaţionale (Marx, Engels, Lenin şi, mai presus de toţi, Stalin), traduse/calchiate, adesea 
neglijent, după limbajul propagandistic şi simbolistica sovietice, par astăzi extrem de 
rudimentare, comparativ cu stilistica şi butaforia comunismului „matur”, ceauşist. Totuşi, 
ele au secretat şi cristalizat limba de lemn ca unic idiom acceptat de comunicare orizontală 
(intrasocietală) şi verticală (între conducători şi „mase”) şi i-au fixat imaginarului colectiv 
un cadru de raportare la noua Putere şi la exponentii acesteia. Regimul instalat in 1965 le-a 
preluat, le-a exploatat, le-a rafinat, subsumându-le mitologiei abundente pe care s-a sprijinit 
cultul personalităţii în „Epoca de Aur”. 


„Noi nu avem nevoie de idoli” 


Venirea la putere a lui Nicolae Ceauşescu, o figură politică aflată în anturajul dejist restrâns, 
fără a se număra, totuşi, printre favoriţii la succesiune, a fost o surpriză pentru foarte multi. 
Una plăcută, inspirând încredere şi speranţă în cursul reformist pe care se părea că îl 
apucase România după retragerea trupelor sovietice din ţară, în 1958, şi, mai ales, după 
declaraţia de independenţă din aprilie 1964: încă tânăr, cu experienţă politică relevantă, 
dar, aparent, neamprentată de stalinism, şi emanând o puternică tendinţă de deschidere 
(impresia de atunci persistă şi după ani, după cum rememorează profesorul J.F. Brown, în 
prefața la Gabanyi!). Abia analizele politologice ulterioare au arătat că o astfel de schimbare 
era aproape cu neputinţă în România. Vladimir Tismăneanu explică foarte limpede motivul : 
în anumite ţări, singura soluţie viabilă pentru păstrarea puterii de către elitele comuniste a 
constat în menţinerea unui veritabil „stalinism naţional”, net diferit de „comunismul 


1. Anneli Ute Gabanyi, Cultul lui Ceauşescu, Editura Polirom, Iasi, 2003, p. 11. 

naţional”, deşi ambele se nutreau din acelaşi humus fertil al marxism-leninismului. Viziunea 
militaristă, autarhismul, exclusivismul, impermeabilitatea la dialog cu societatea şi cu 
eventualele alternative politice, uniformizarea atotcuprinzătoare, respingerea sistematică a 
liberalismului au fost îmbrăţişate ca unică variantă de guvernare acolo unde „stânga radicală 
prestalinistă fusese slabă sau inexistentă, respectiv în ţările în care legitimitatea regimului 
era conferită de o sursă externă”, grefate, pe alocuri, pe lipsa de forţă şi superficialitatea 
tradiţiilor democratice!. România „beneficia” de toate aceste condiţii: o foarte firavă 
experienţă a mişcării revolutionar-proletare, dar şi a democraţiei autentice, un regim 
comunist impus cu tancurile şi îndeaproape supravegheat de Marele Vecin. 

Noul lider al partidului comunist a debutat excelent, însă, pe scena politică internă şi 
internaţională. În „primăvara” lungă a anilor 65-69, mai nimic nu părea să prevestească 
inghetul dogmatic, cuplat cu pauperizarea extremă a ţării, ambele generate, câţiva ani mai 
târziu, de prestaţia aceluiaşi aplaudat actor-regizor al deceniului al şaptelea. Cu toate 
acestea, au existat numeroase indicii că se pregăteau schimbări de anvergură. Să le amintim, 
aici, numai pe cele mai intens publicizate de Scînteia anului 1965 : renumerotarea congreselor 
partidului : Congresul al IV-lea al P.M.R., anunţat pentru luna iulie 1965, devine, brusc, 
Congresul al IX-lea al P.C.R. ; odată cu aceasta, are loc rebotezarea „forţei conducătoare”, 
care, din Partidul Muncitoresc Român, devine, conform noilor gusturi şi grafii, Partidul 
Comunist Român ; de asemenea, rebotezarea ţării, din Republica Populară Română, în Republica 
Socialistă România, denumire consfinţită prin adoptarea unei noi constituţii. Regia a atins 
perfecțiunea introducând în spectacol două efecte speciale de mare forţă simbolică: 
reabilitarea victimelor căzute în represiunile de inspiraţie stalinistă din perioada 1945-1964 
(dintre care cea a lui Lucrețiu Pătrăşcanu e, de departe, cel mai ingenios orchestrată”) şi 


1. Vladimir Tismăneanu, Fantoma lui Gheorghiu-Dej, Editura Univers, Bucureşti, 1995, pp. 77-78; 
Sorin Toma, apud id., ibid., p. 88. 

2. Să notăm câteva reflecţii pe care scriitorii mai cunoscuţi le-au împărtăşit, în vara plină de schimbări 
a anului 1965, cititorilor Scinteii. Eugen Barbu vede în noua constituţie „o Mare Cântare a drepturilor 
cucerite” de clasa muncitoare şi declară entuziast: „Din toată inima îmbrăţişez aceasta lege 
fundamentală a ţării, lege a unei vieţi libere şi prospere a harnicului nostru popor, care priveşte spre 
viitor cu încredere, condus de comunişti” (Eugen Barbu, „Cartea de căpătâi”, Scînteia, nr. 6666, 
1 iulie 1965, pp. 1, 5). Acelaşi E. Barbu, o lună mai târziu, se trezeşte „aclamând fără stăpânire” la 
aflarea noii titulaturi a ţării (id., „Moment istoric”, Scînteia, nr. 6719, 23 august 1965, p. 1). Pentru 
Eugen Jebeleanu, noua constituţie este anunţată populaţiei prin „caligrafia furnalelor pe cer” şi cu 
„fierul tractoarelor în brazdă” (Eugen Jebeleanu, „Cu caligrafia furnalelor pe cer...”, Scînteia, nr. 
6706, 11 august 1965, p. 1). Nina Cassian nu se poate hotări care dintre „zecile de prevederi [...] 
din Raportul prezentat de tovarăşul Nicolae Ceausescu la al IX-lea Congres” i-a provocat o bucurie 
mai mare (Nina Cassian, „A învăţa”, Scînteia, nr. 6706, 10 august 1965, p. 1). Tudor Arghezi 
trimite rânduri copleşite de emoție din Geneva, salutând noul nume al României, în care „în sfârşit 
litera romană s-a întors la locul ei milenar” (Tudor Arghezi, „Stindardul sus”, Scînteia, nr. 6701, 
5 august 1965, p. 1). Nici un semn de mirare, aşadar, nici o umbră de rezervă cu privire la 
propunerile şi măsurile adoptate de noua conducere, ci numai strădanii multiplicate, poetastre, de a 
intra (si) în grațiile acesteia. 

3. Manevra a avut un dublu efect: pe de o parte, i-a facilitat lui Ceauşescu îndepărtarea incomodului 
Alexandru Drăghici (beneficiu imediat, direct) şi, pe de altă parte, obţinerea unui câştig simbolic de 
durată, impunându-se în conştiinţa publică drept un justitiar animat de bune intenţii. Cum bine se 
ştie, reabilitările victimelor din deceniile cinci-şapte au fost parţiale şi formale (vezi, pentru 
discutarea detaliată a măsurilor de acest fel luate de Ceauşescu după venirea la putere: Vladimir 
Tismăneanu, op.cit., p. 125; Alexandru Bârlădeanu, apud Lavinia Betea, Alexandru Bârlădeanu 
despre Dej, Ceauşescu şi Iliescu, Editura Evenimentul Românesc, Bucureşti, 1997, pp. 64-68; 
Pavel Câmpeanu, Ceausescu, anii numărătorii inverse, Editura Polirom, laşi, 2002, pp. 238-239 ; 
Anneli Ute Gabanyi, op.cit., p. 24). 

dezicerea explicită de modelul conducătorului autocrat, adulat, care îngăduie şi, mai mult, 
încurajează cultul propriei personalități’. 

E adevărat, în contextul respectiv, toate acestea puteau să fie cu uşurinţă interpretate 
drept dovezi ale strădaniilor lui Ceauşescu de a se delimita de o epocă întunecată, de a 
repara din erorile acesteia, de a se întoarce la izvoarele ideologice ale comunismului şi, mai 
ales, de a adapta „învăţătura înaintată” la aşteptările şi nevoile propriei naţiuni, insuflând, 
o dată in plus, încredere in noua abordare politică. Trendul ascensional al popularității 
interne şi externe de care se bucura liderul de la Bucureşti a atins, cum se ştie, apogeul, în 
august 1968, în intervenţia publică pe care acesta a avut-o împotriva invadării Cehoslovaciei 
de către U.R.S.S. „Scena balconului” a avut efecte mitificatoare atât de puternice, încât ani 
buni după aceea, cu toate mesajele contrare, alarmante, emise din ţară şi din numeroase 
surse internaţionale, Ceauşescu şi aparatul propagandistic au tras substanţiale beneficii din 
ea. Discursul „istoric” reactivase vechi resentimente antisovietice şi coagulase puternice 
propensiuni naţionaliste?. Mitul „patriei primejduite”, scos din latent& şi resuscitat în 
formulări demagogice, avea să fie adăugat constelatiei mitice comuniste, dovedindu-si o 
îndelungată şi nedezmintita eficacitate. Probabil că in acest punct îşi găseşte originea 
permeabilitatea publică - evidentă până la un moment dat, când a debutat, ca efect advers, 
nevroza publică — la mitologemele vehiculate de propagandă cu privire la „Eroul între eroii 
Neamului”. 

Cu un astfel de bagaj simbolic de popularitate şi, implicit, de legitimare, noul regim a 
plecat la drum. Translarea de la conducerea colectivă - pe care nu o diluase nici măcar 
cultul personalităţii lui Dej, aflat oricum in nuce? şi rămas astfel până la moartea acestuia — 


1. În 27 aprilie 1968, N. Ceauşescu declara, ritos: „Noi nu avem nevoie de idoli. Marxism-leninismul 
respinge şi a respins astfel de concepţii ca străine ideologiei clasei muncitoare” (cf. Anneli Ute 
Gabanyi, op. cit., p. 58). Cu şapte ani în urmă, acelaşi contestatar demn al cultului personalităţii îşi 
dădea prinosul de dragoste partinică lui Gheorghiu-Dej (vezi infra, nota 19), justificându-se astfel : 
„...poate exista oare un partid revoluţionar care să nu aibă conducătorii săi, ieşiţi din rândul 
oamenilor muncii, care să se bucure de stima maselor, care şi-au câştigat autoritatea prin lupta 
pentru apărarea intereselor celor ce muncesc ? ” (vezi „Din dezbaterile la Plenara C.C. al P.M.R. 
Cuvântul tovarăşului Nicolae Ceauşescu”, Scînteia, nr. 5377, 13 decembrie 1961, pp. 2-3). În 1976, 
problemă de organizare şi de clarviziune” (afirmaţia a fost făcută în cadrul unui interviu acordat 
biografului său oficial, Michel-Pierre Hamelet - cf. Anneli Ute Gabanyi, op. cit., p. 32; vezi şi 
ibid. , p. 59, unde apare o formulare uşor diferită : „o chestiune de organizare şi de perspicacitate”). 

2. Cf. Eugen Negrici, „Mitul patriei primejduite”, in: Lucian Boia (sub direcţia), Miturile comunismului 
românesc, Editura Nemira, Bucureşti, 1998, pp. 220-226. 

3. Aproape imediat după preluarea puterii, Ceauşescu va începe să mineze mitul dejist al conducătorului 
luminat şi apropiat de mase. Acelaşi Ceauşescu, care fusese mereu un executant supus şi linguşitor 
al ordinelor lui Dej. De pildă, la Plenara C.C. al P.M.R. din decembrie 1961, îl tămâiase pe acesta, 
evocându-i meritele de revoluţionar şi luptător pentru cauza partidului (vezi „Din dezbaterile...”, 
art. cit., pp. 2-3). Deşi atât el, cât şi alţi oficiali români abia se întorseseră de la Moscova, unde 
participaseră la Congresul al XXII-lea al P.C. Sovietic, la care Hruşciov tunase şi fulgerase din nou 
împotriva cultului personalităţii lui Stalin. Pe linia discursului moscovit, în dezbaterile de la plenara 
din decembrie, comuniştii români înfieraseră la rându-le apucaturile adulatorii. Şi totuşi: „Există 
conducători care strălucesc, dar nu încălzesc inimile oamenilor. Există conducători care sunt apropiaţi 
de oameni, dar nu strălucesc. Adevăratul conducător e acela a cărui strălucire încălzeşte totodată şi 
inimile oamenilor. Eu aşa l-am cunoscut pe tovarăşul Gheorghiu-Dej în toate ocaziile” (vezi „Din 
dezbaterile la Plenara C.C. al P.M.R. - 30 noiembrie - 5 decembrie 1961”, Scînteia, nr. 5376, 
12 decembrie 1961, p. 4). Sau: „În personalitatea primului secretar al Comitetului nostru Central au 
fost şi sunt întruchipate calităţile intelectuale şi morale proprii conducătorului proletar de tip 
leninist : puterea de pătrundere, capacitatea de analiză a faptelor dusă până la capăt, priceperea de 

la cea personală apoi de clan s-a făcut subreptice, dar sigur. Înlocuirile din echipa de la vârf 
şi izolarea, chiar marginalizarea unora dintre fostele figuri celebre, acum compromise, nu 
au semănat nici o clipă cu răfuielile şi zgomotoasele deconspirări ale proceselor staliniste. 
Revansele au avut loc, dar pe tăcute, cu uşile închise — în presă şi în prelucrările activului 
de partid din teritoriu răzbătând doar informaţia distilată cu privire la împrospătări de 
cadre, cu unele mai tinere, competente, negrevate de erorile şi abuzurile trecutului! Nimic 
de bănuit: era o măsură indreptatita, de foarte veche tradiţie, de regăsit în toate regimurile. 
De fapt, crearea şi promovarea unui nou staff avea ca scop mai ales eliminarea competitorilor, 
blocarea celor care, prin relaţii şi expertiză, ar fi putut să emită pretenţii la un loc mai 
confortabil în ierarhia de partid şi de stat ori, mai grav, ar fi putut să conteste justetea unor 
măsuri luate de noul lider. Nicolae Ceauşescu, prin experienţa sa de fost secretar de partid 
responsabil cu selecţia cadrelor, avea, desigur, oamenii pregătiţi. Dintre aceştia s-au recrutat 
hierofantii şi sicofantii unui cult al personalităţii fără echivalent în Europa comunistă. 

Deja către finele deceniului al şaptelea figura lui Ceauşescu se distinge limpede în 
desenul ierarhic partinic. Anul 1971 aduce cu sine un turneu asiatic „de prietenie” cu 
popoarele înfrăţite (de fapt, cu liderii lor) întru aspiraţiile comuniste şi, drept teribile 
consecinţe pentru România, Tezele din iulie şi debutul adulatiei secularizate pentru conducătorul 
politic. Virajul naţionalist realizat în acei ani, exprimat deopotrivă insolit şi ridicol în 
protocronism, n-a însemnat doar o mult-trâmbiţată desprindere ideologică de Marele Frate 
de la Răsărit - o desprindere formală, desigur, pentru că dependenţa economică fata de 
acesta avea să se adâncească —, ci, mai cu seamă, confiscarea simbolică a istoriei ţării. 
Reprezentările, evenimentele, filiatiile, semnificaţiile istorice din imaginarul colectiv vor 
avea parte de o cosmetizare fără precedent, mergând până la falsificări grosolane şi deturnări 
de sens uimitoare. Scopul nemărturisit, dar cât se poate de limpede al acestor operaţii a fost 
celebrarea finală a lui Nicolae Ceauşescu. Necesitatea istorică marxistă se incarnase în 
acest miraculos traseu, care pornea din neolitic şi culmina cu „Epoca de Aur” (ne putem 
închipui ce dificil a fost, pentru propagandă, să deznoade încâlcitul ghem al conjecturilor 
adulatorii, pentru a face loc în acest discurs şi Delfinului - Nicu Ceauşescu -, desemnat 
aproape oficial ca succesor al tatălui său). Acest lucru a fost posibil prin rescrierea trecutului, 
în sens pur orwellian, şi prin încheierea unui pact (ori, mai degrabă, prin reînnoirea 
acestuia) cu majoritatea covârşitoare a oamenilor de cultură. 


a contura soluţiile cele mai eficiente, hotărâre şi tenacitate în urmărirea şi realizarea scopurilor 
impuse de cauza fericirii poporului, spiritul tovărăşesc”, exclamă, admirativ, lon Gheorghe Maurer, 
cu acelaşi prilej („Din dezbaterile la Plenara C.C. al P.M.R.”, Scînteia, nr. 5378, 14 decembrie 
1961, p. 2). După nici zece ani, Maurer se va dezice de fostul său idol, implicându-se cu multă 
convingere în demolarea mitului lui Dej (vezi şi Vladimir Tismăneanu, op. cit., p. 130). 

1. Analizând modul în care scribii partidului au purces la rescrierea istoriei acestuia pentru a întări 
legitimitatea regimului ceauşist, Vladimir Tismăneanu notează: „Publicarea acestor cărţi a făcut 
parte din campania tenace care urmărea disocierea lui Ceauşescu de excesele internationaliste ale 
perioadei în care partidul era în ilegalitate, blamarea străinilor de neam pentru anemia şi gafele 
partidului şi consolidarea mitului conform căruia Partidul Comunist Român de după 1965 era un 
partid nou, o formaţiune cu adevărat naţională. În această mitologie, perioada interbelică, precum şi 
colonizarea sovietică din vremea lui Dej erau regretabile accidents de parcours. Doar o dată cu 
preluarea puterii de către Ceauşescu şi numai datorită devotamentului său faţă de valorile naţionale 
şi-a reluat partidul atât tradiţiile revoluţionare, cât şi pe cele patriotice ale socialismului preleninist. 
O altă funcţie politică a acestei operaţii, care în mod simultan distruge şi creează mituri, a 
reprezentat-o diminuarea autorităţii Vechii Gărzi a P.C.R.-ului, grup de presiune în profund dezacord 
cu dictatura ceausista” (ibid., pp. 87-88). 


128 ALEXANDRA TOMITA 


La vremuri noi, trecut nou: rescrierea istoriei 


Reasamblarea istoriei în laboratoarele propagandei ceauşiste ne interesează aici strict din punctul 
de vedere al beneficiilor concrete pe care le-a asigurat cultului personalităţii. Revizitarea istoriei 
partidului şi a iubitului conducător, respectiv preluarea selectivă şi prelucrarea/transfigurarea 
unor evenimente şi figuri de rezonanţă sunt două direcţii principale în care s-a orientat 
această uriaşă şi costisitoare manevră. Pentru a avea o imagine, fie şi parţială, a dimensiunilor 
ei, să ne gândim la miile de pagini de „evocări” ditirambice ale unor personalităţi istorice, 
decupate din context şi aduse în scenografia pretinsă de ritualul adulatoriu ; la sutele de expoziţii 
falsificând evenimentele istorice şi, implicit, memoria publică ; la zecile de „realizări ale 
artiştilor plastici”, profesionişti şi amatori, amestecând epocile şi personajele într-o suprarealistă 
şi burlescă procesiune dând onorul măreţei perechi prezidenţiale din secolul XX. 

Singularizarea treptată a lui Nicolae Ceauşescu, retuşurile şi augmentările succesive ale 
rolului său în istoria P.C.R. şi a ţării, simultan cu voalarea, apoi pur şi simplu ştergerea 
oricărei figuri competitive din preajmă (cu excepţia consoartei) au generat o acumulare de 
„relatări”/evocări având mai multe în comun cu imaginarul unei religii laice monoteiste 
decât cu o abordare istorică obiectivă, modernă. Reconfectionarea trecutului de către 
propaganda ceauşistă a mers o vreme în paralel cu un anume „radicalism etnocentric, 
obsedat de propria unicitate, izvorât dintr-un complex de inferioritate necontrolat şi nerecu- 
noscut”!, preexistent în cultura politică naţională. Aparatul de partid, asemeni liderului său, 
resimțea acut erodarea propriei legitimitati - admițând, totuşi, că se poate vorbi de o 
legitimare a regimului comunist românesc, fie şi imediat ulterior momentului august 1968. 
De aceea, initial, activistii de partid cu state vechi trebuie să fi agreat solicitarea-promisiune 
a lui Ceausescu de a se redacta o istorie a partidului : „În cazul propriei istorii, P.C.R. a 
fost de la bun început obsedat de inventarea unei ereditati revoluţionare. Fantasmarea 
proletariatului, închipuirea unor glorioase lupte muncitoreşti, ponegrirea burgheziei naţionale 
erau tot atâtea mituri destinate să irige şi să excite imaginarul colectiv”?. 

Pe de altă parte, cu sens unic fiind - proslăvirea tot mai megalomană şi grotescă a 
Conducătorului —, e de aşteptat ca profuziunea de elogii să fi reverberat profund în conştiinţa 
beneficiarului direct. Astăzi ştim că „Marele Bărbat” era de obârşie mai mult decât modestă, 
provenind „de jos, dintr-un strat rural pauper şi marginal”, o „lumpenţărănime”, vietuind 
într-un „mediu degradat”: o familie săracă, numeroasă, cu traiul zilnic îngreunat de 
iresponsabilitatea unui tată alcoolic şi adulter”. Această origine, faptul că adolescentul, apoi 
tânărul Ceauşescu nu a reuşit să se fixeze într-un anume mediu şi să înveţe o meserie 
oarecare, disconfortul pe care-l bănuim la un personaj ,,uratel, sărac, balbait, cu scoala 
nefăcută”* sunt câteva elemente care ar putea să explice, până la un punct, apetenta 
viitorului lider comunist pentru propria mitificare, concomitent cu anularea oricărei figuri 
real sau aparent competitive. „Un neisprdvit încărcat de complexe”, crede Ion Ianoși, a 
cărui principală „combustie tăinuită” i-o oferise „starea de umilit «multilateral dezvoltat»” 
şi care, odată ajuns la putere, a convertit această veche umilinţă într-o „teribilă sete de 


1. Vladimir Tismăneanu, op. cit., p. 97. 
Ibid., p. 137. 

3. Edward Behr, „Sărută mâna pe care n-o poți muşca. ” Românii şi Ceausestii : investigația unui 
blestem al istoriei, traducere de Doina Jela Despois şi Brânduşa Palade, Editura Humanitas, 
Bucureşti, 1999, pp. 73 sqq. ; vezi şi Ion Ianosi, Eu - si el. Însemnări subiective despre Ceausescu 
(din ciclul «Moralități»), ediţia a doua, Editura Ideea Europeană, Bucureşti, 2006, p. 59. 

4. Alexandru Bârlădeanu, apud Lavinia Betea, op. cit., p. 297. 

revanşă” . O revanşă simbolică, dusă la ultimele ei consecinţe, în care umilitul de altădată 
devine personajul divinizat, omniscient şi omnipotent. 

Începutul a fost discret. În primii ani de după preluarea mandatului, noul şef al partidului 
şi-a exprimat dorinţa de a vedea redactată o istorie a P.C.R., reală, fidelă evenimentelor, 
curățată de tot ceea ce regimul anterior crezuse de cuviinţă a falsifica prin adăugire sau 
ignorare. Eforturile de refacere onestă a traseului istoric s-au concretizat, ceva mai târziu, 
în broşuri şi articole ce se ocupau, de fapt, de rescrierea biografiei lui N. Ceauşescu, în 
contextul istoriei mişcării comuniste româneşti, începând abia cu deceniul al patrulea 
(pentru că, la crearea P.C.R., eroul între eroi şi revolutionarul de profesie avea, totuşi, 
numai trei ani). Propaganda, susţinută de istorici, a „accentuat presupusul rol vital jucat de 
Ceauşescu în sânul acesteia, punând în umbră contribuţia altor lideri comunişti activi la 
acea vreme”?. Ani la rând, intelectualii intraţi în solda partidului apar în presă cu texte-rapel 
privind dorinţa nestinsă a „multiubitului conducător” de a se elabora „o nouă istorie a 
faptelor, a evenimentelor aşa cum au fost, in lumina adevărului, a obiectivitatii. Este un 
îndemn izvorât din concepţia fermă că istoria, spre a servi cu adevărat prezentului, trebuie 
înfăţişată nu după dorinţele subiective ale oamenilor, ci în conformitate cu adevărul”. 

La începutul deceniului opt deveniseră deja lizibile conținutul şi direcția eforturilor de 
recompunere a discursului istoric. Din multitudinea de exemple - id est de episoade plasmuite 
ale biografiei revoluționarului neobosit - să culegem unul din Scînteia anului 1974. Sub 
titulatura fastuoasă „1 Mai 1939. O pagină eroică din lupta unită a clasei muncitoare pentru 
apărarea intereselor vitale ale poporului, împotriva fascismului, a pregătirii de război, 
pentru libertatea patriei”, organul de presă al partidului evocă o „impresionantă” adunare 
organizată lângă Bucureşti de P.C.R. şi de braţul său mai tânăr, U.T.C. Unica fotografie 
reprodusă îl înfăţişează pe precocele protestatar, având următoarea legendă: „La 1 Mai 
1939, tovarăşul Nicolae Ceauşescu s-a aflat printre organizatorii manifestatiei de Ziua 
Muncii, care, spre surprinderea şi mânia autorităţilor, a regelui, a fost marcată de o 
puternică manifestaţie revoluţionară sub lozincile «Jos fascismul ! », «Vrem o Românie liberă 
şi independentă ! »”*. Citatele reproduse din raportul poliţiei şi facsimilele articolelor apărute 
în presa vremii sunt astfel aranjate, încât nu mai apare numele nici unui alt participant. 
Autorul anonim al grupajului, urmărind supralicitarea rolului jucat de N. Ceauşescu, a pierdut 
din vedere efectul comic produs prin omiterea tuturor celorlalţi implicaţi. Astfel, precocele 
activist politic pare să fi pus la cale şi să fi participat de unul singur la memorabilul eveniment. 

Cu trecerea anilor, referirile la proiectul de elaborare a istoriei partidului sunt tot mai 
rare pe agenda propagandistică. Observă cu sarcasm Ion lanoşi: „Cum ar fi putut să nu 
conţină o astfel de recapitulare - oricât de trunchiată, oricât de mincinoasă - nici un alt 
nume ? Căci permis era să fie invocati doar el şi ea. Oricât de zelos, nici un propagandist 
n-avea cum să pună pe seama lor toată mişcarea muncitorească”. Oricum, la jumătatea 
anilor ’80, nu doar istoria timpurie a mişcării comuniste româneşti fusese rescrisă şi stilizată, 
Ci şi aceea de maturitate. Noi şi noi episoade de eroism şi intuiţie politică genială se aglutinează 
în biografia lui Nicolae Ceauşescu şi, de la un moment dat, şi a Elenei Ceausescu. 

Câştigul de substanţă simbolică se face însă pe seama figurilor reprezentative ale 
activiştilor cu autentic trecut ilegalist. Legitimitatea noului cârmuitor se cerea consolidată 
printr-un masiv transfer de simpatie populară, presupus a fi fost capitalizat de mitul lui 


Ion Ianoși, op. cit., pp. 60-61 (subl. I.I.). 

Anneli Ute Gabanyi, op.cit., p. 15. 

Ştefan Pascu, „Un mare om la cârma unor vremuri mari”, Scînteia, nr. 11013, 17 ianuarie 1978, p. 1. 
Vezi „1 Mai 1939. O pagină eroică din lupta unită a clasei muncitoare pentru apărarea intereselor 
vitale ale poporului, împotriva fascismului, a pregătirilor de război, pentru libertatea patriei” (fără 
autor), Scînteia, nr. 9859, 3 mai 1974, p. 3. 

5. Ion Ianosi, op. cit., pp. 101-102 (subl. I.I.). 

Gheorghiu-Dej. Calea cea mai scurtă şi eficace a fost iniţierea unei campanii propagandistice 
de anihilare a mitului defunctului predecesor, respectiv de diminuare a rolului istoric jucat 
de „vechea gardă” a partidului!. La nici un an de la dispariţia sa, Dej devine nomen odiosum 
în spaţiul de expresie publică, iar oamenii din echipa lui sunt, pe rând, îndepărtați, înlocuiţi, 
marginalizati. Aşadar, o anulare a trecutului preceausist printr-o veritabilă damnatio memoriae’, 
care a făcut loc unui nou şi mult mai expandat cult al personalităţii. 

Previzibil, desprinderea de epoca precedentă a implicat şi o apropriere a câştigurilor acesteia. 
De exemplu, relativa autonomie a României fata de Uniunea Sovietică, deşi un merit 
neechivoc al politicii lui Gheorghiu-Dej şi a lui Ion Gheorghe Maurer, pe atunci prim-ministru, 
este pusă acum exclusiv pe seama noului conducător, care ar fi initiat-o după venirea sa la putere”. 

La nici cincisprezece ani de la înscăunarea sub auspicii atât de modeste, Nicolae 
Ceauşescu are parte, de ziua sa, de un panegiric de nevisat pe atunci : biografia lui este, nici 
mai mult, nici mai putin, decât versiunea exponențială a evoluţiei ţării în secolul XX: 
„Ceauşescu s-a născut TARAN... a devenit MUNCITOR... a învăţat, a învăţat îndârjit. E 
un INTELECTUAL... această triplă apartenenţă - ţăran, muncitor, intelectual — iată ceea ce 
ni se pare a fi «cheia» care «descifrează» marea personalitate a tovarăşului Nicolae Ceausescu”*. 

La recompunerea ilustrei biografii pun umărul nu numai istoricii, ci, parcă mai cu 
râvnă, scriitorii şi artiştii (pictori, graficieni, sculptori, actori, regizori ş.a.m.d.). Iata-l pe 
cunoscutul Radu Beligan creionând un portret romantic, într-un număr omagial al Scînteii : 
„Tânărul care recita cu înflăcărare Împărat şi proletar în cluburile muncitoreşti, [e acum] 
omul care ştie pe dinafară nenumărate versuri din clasicii poeziei noastre, care are pe masa 
de lucru - printre documente, cifre, statistici - poeziile lui Eminescu, omul care vibrează în 
fata frumuseţii unui tablou”5. Stridenta ditirambului devine ridicolă dacă ne gândim că cei 
care l-au cunoscut pe Ceauşescu îndeaproape susţin că gusturile şi bagajul de cunoştinţe 
literare ale acestuia urcau cel mult până la Dimitrie Bolintineanu®. 

Tiparul oficial de rescriere a trecutului - mergând cu milenii înapoi, pe măsură ce 
epocile istorice păreau să-şi epuizeze potenţialul mitificant pus în slujba cultului — a reflectat 
fidel „concepţia înaintată” a cârmaciului asupra Istoriei. Fiecare ev îşi avea figura-emblemă, 
catalitică. Geniul tutelar al „Epocii de Aur” devenise Ceausescu însuşi, care nu numai că 


Vezi şi Vladimir Tismăneanu, op. cit., p. 157. 
Dar iată cum îl flata Nicolae Ceauşescu pe Dej în decembrie 1961, luând cuvântul la Plenara C.C. 
al P.M.R.: „Ne mândrim cu faptul că la noi nu s-a ajuns la represiuni în masă [sic! - A.T.], spre 
cinstea şi fericirea partidului. Acesta este meritul activului de partid şi în special al tovarăşului 
Gheorghiu-Dej, care s-a opus şi [a] împiedicat introducerea practicilor spre care împingea grupul 
fractionist Pauker-Luca [...] cu atât mai mare este meritul tovarăşului Gheorghiu care, dând dovadă 
de mult tact şi clarviziune politică, acţionând cu multă răbdare, luând poziţie în mod perseverent 
împotriva politicii aventuriste a lui Pauker-Luca, a ajutat şi pe ceilalţi tovarăşi din conducerea de 
partid să-şi dea seama ce reprezintă aceştia şi ce politică duc” („Din dezbaterile...”, art. cit., pp. 2-3). 
Să notăm că tânărul activist cucerit de meritele şefului său era proaspăt sosit de la Moscova, unde 
participase, alături de alti oficiali ai P.M.R., la Congresul al XXII-lea al P.C.U.S., prezidat de 
Hruşciov, care se lansase din nou în maledictii împotriva cultului personalităţii lui Stalin şi a 
susținătorilor acestuia (vezi Scînteia, numerele din a doua jumătate a lunii octombrie 1961). 
3. Anneli Ute Gabanyi, op. cit, p. 16; vezi şi Alexandru Bârlădeanu, apud Lavinia Betea, op. cit, p. 190. 
4. Cf. Scînteia, 1978, apud Anneli Ute Gabanyi, op. cit., p. 24 (cu majuscule în original). Autorul cu 
pricina nu face decât să reia şi să dezvolte, linguşitor, dar fără a numi sursa de inspiraţie, afirmaţia lui 
N. Ceauşescu făcută într-unul dintre multele interviuri acordate ziariştilor străini, pe vremea când era încă 
în vogă. „Sunt fiu de ţăran, sunt muncitor, am devenit intelectual”, se autodefinise el, răspunzând uneia 
dintre întrebările jurnalistului trimis de Inter Press Service, în mai 1974 („Interviul acordat de tovarăşul 
Nicolae Ceauşescu agenţiei Inter Press Service” [fără autor], Scînteia, nr. 9875, 23 mai 1974, pp. 1, 3). 
5. Radu Beligan, „Mare prieten al artei”, Scînteia, nr. 12884, 26 ianuarie 1984, p. 4. 
6. Cf. Alexandru Bârlădeanu, apud Lavinia Betea, op.cit., p. 205. 


Ne 


CÂNTÂND AFONIA PUTERII. CULTUL PERSONALITĂŢII ÎN ROMÂNIA CEAUŞISTĂ 131 


întruchipa necesitatea istorică în acţiune, dar le şi oferise antecesorilor şansa de a fi readuşi 
cu mare pompă în imaginarul colectiv contemporan. Istoricii, scriitorii, artiştii plastici 
dedicați Puterii au decupat şi reanimat personalităţi şi eroi faţă de care Conducătorul îşi 
exprimase deschis predilectia. „Prefera să-şi selecteze colegii dintre capetele încoronate ale 
evului mediu”, notează Ion Ianosi', sugerând aprehensiunea multiubitului în ce priveşte 
reminiscentele de capital simbolic pe care le-ar mai fi putut avea, în memoria publică, 
individualitatile din vremuri mai apropiate. 

Cert e că, din a doua jumătate a anilor '70, în discursul istorico-propagandistic se 
cristalizează polinomul mitic Burebista - Decebal - Mircea cel Bătrân (devenit „cel Mare” 
către finele deceniului următor, dintr-un capriciu prezidenţial) - Stefan cel Mare. Pe alocuri, 
Basarab, Tudor Vladimirescu şi Alexandru loan Cuza, în intervenţiile plastice/paraliterare 
mai pretentioase, dedicate Cârmaciului?. Foarte rar, Dimitrie Cantemir şi Nicolae Bălcescu. 

Odată instituită filiatia mitică, evocarea ei devine un refren obligatoriu în spaţiul public : 
expoziţii, conferinţe, şedinţe de partid, presă - şi, aici, nu numai în numerele omagiale din 
ianuarie, prin care se sărbătoreşte delirant ziua de naştere a lui Ceauşescu (din multitudinea de 
exemple, amintim, la întâmplare, articolele din Scînteia, publicate de Constantin Cubleşan: şi 
Mircea Radu Iacoban”). Plastica îşi dă obolul, fixând vizual şi în mauvais ton naraţiunea. 
Bunăoară, actul de la 1 Decembrie 1918 este ilustrat de Crăciun Carmen Panaitescu, într-o 
lucrare având în medalionul central figura zâmbitoare, intens retuşată, a „celui mai iubit fiu al 
țării”, flancată de patru medalioane mai mici : Ştefan, Decebal, Mihai Viteazul, Cuza5. Analista 
Europei Libere, Anneli Ute Gabanyi, descrie într-un referat din 1980 fotografia publicată de 
România liberă din 26 ianuarie : „un ansamblu şocant de statui, plasat într-un semicerc în jurul 
bustului lui Ceauşescu, fiecare încununată de o arcadă, înfăţişându-i pe Decebal, Mircea cel 
Bătrân, Ştefan cel Mare, Mihai Viteazul şi Alexandru Ioan Cuza”®. Memorabilă e si pictura 
realizată de Dan Hatmanu şi reprodusă în revista studenţească Dialog din Iasi (1983) : Stefan cel 
Mare scoțând mâna dintr-un tablou, spre a ciocni o cupă de şampanie cu augusta pereche”. 

Totuşi, regii daci şi domnitorii medievali scoşi de la naftalină şi aşezaţi în vitrina 
regimului nu au valoare referenţială, reprezentativă pentru istoria ţării. Ei sunt, în fond, 
simple figuri exangue, ce aproximează simbolic atât un cumul de însuşiri alese, culminând 
în personalitatea Cârmaciului, cât şi continuitatea unei istorii autohtone glorioase, avandu-si 
apoteoza în „Epoca de Aur”. 


1. Ion Ianosi, op. cit., p. 104. 

Eugen Florescu, unul dintre politrucii preferati ai Elenei Ceausescu si temut cerber ideologic, isi 

mai incerca pana in articole publicate in Scinteia. El are o astfel de evocare a polinomului amintit 

într-un panegiric dedicat lui Nicolae Ceausescu, in care îi înşiră, câtuşi de putin cronologic, pe 

Decebal, Mircea cel Batran, Mihai Viteazul, Dimitrie Cantemir, Nicolae Balcescu, Neagoe Basarab, 

Alexandru loan Cuza (Eugen Florescu, „Când cu dragoste rostim Ceausescu”, Scînteia, nr. 11020, 

25 ianuarie 1978, p. 6). Observăm că lipseşte Burebista, deşi cu câteva luni înainte, în octombrie 

1977, Plenara C.C. al P.C.R. emisese o hotărâre cu privire la „aniversarea a 2050 de ani de la 

crearea primului stat centralizat şi independent”, care îl repunea în drepturi pe miticul rege dac. 

Intervenţiile ulterioare ale lui Florescu vor recupera această scăpare. 

Constantin Cubleşan, „Conducător din popor, pentru popor”, Scînteia nr. 12881, 23 ianuarie 1984, p. 1. 

Mircea Radu Iacoban, „Asemeni iluştrilor noştri înaintaşi”, Scînteia nr. 12881, 23 ianuarie 1984, p. 1. 

5. Vezi „Unirea - o cucerire istorică a poporului nostru. 66 de ani de la făurirea statului national unitar 
român” (fără autor), Scînteia, nr. 13149, 1 decembrie 1984, p. 2. 

6. Anneli Ute Gabanyi, op. cit., p. 30. 

7. Vezi reproducerea tabloului şi comentariul savuros semnat de Luca Pitu, sub titlul „Subversiune 
picturală”, în revista electronica E-Leonardo, nr. 13, 2008 (www.eleonardo.tk). 

Cântând afonia puterii 


Cultul personalităţii politice, deşi izvodit în laboratoarele sofisticate ale propagandei, ar 
rămâne doar un spectacol de uz intern dacă nu ar primi girul oamenilor de cultură, 
pătrunzând astfel în conştiinţa publică. Încurajând logocratia, de care regimurile nelegitime 
au atâta nevoie, şi încheind pactul cu puterea, aceste „cocote dresate”! iau parte, astfel, la 
„procesul constituirii unei societăţi totalitare, unde rolul funcţional al minciunii e primordial că 

Relationarea intelectualilor cu puterea comunistă are etape, intensitati, modalităţi de 
exprimare, actori şi scene diverse. Însă miza, chiar camuflată sub pretextul unor subtile 
afinități cu baza ideologică a regimului”, este, de fapt, una pur pragmatică. Parvenirea ori 
păstrarea avantajelor câştigate anterior sunt, în fond, două fațete ale aceleiaşi raţiuni ce 
moduleaza şi directioneaza servilismul cu ştaif. Ca în orice sistem totalitar, schimbarea 
echipei de la vârful partidul unic a reverberat adânc mai cu seamă în cultură. Aici e parcă 
mai vizibilă tectonica generaţională pusă în mişcare de noile solicitări. Fără a discuta 
înzestrarea fiecăruia şi valoarea pe care o au contribuţiile lor la patrimoniul cultural autohton, 
să remarcăm totuşi faptul că reprezentanţii intelighentiei autohtone vin cu background-uri 
diferite la întâlnirea cu Puterea. Într-o primă categorie ar intra cei trecuţi prin experienţa 
carcerală în anii '50-'60, între timp eliberaţi şi reabilitati (Constantin Noica, Edgar Papu, 
Nicolae Balotă, Alexandru Ivasiuc ş.a.) ; cea de-a doua categorie îi include pe aceia care, 
adaptându-se, au traversat cu bine deceniile precedente, simtindu-si acum amenințate 
poziţiile (Eugen Barbu, Dinu Săraru, Titus Popovici, lon Brad, George Ivaşcu ş.a.) şi, 
într-o a treia categorie, „lupii tineri”, dornici de afirmare imediată (Dumitru Popescu, 
Corneliu Vadim Tudor, Adrian Păunescu, Dan Zamfirescu, Paul Anghel, Aurel Dragoş 
Munteanu, Ilie Purcaru, Artur Silvestri alias Gabriel Tirnacop ş.a.m.d.). 

Desigur, analiza retroactivă comportă anumite riscuri, prin decontextualizare. Adâncirea 
crizei economice, restrângerea drastică a accesului la resurse şi măsurile aberante de 
„economisire” impuse de regim în toate domeniile, dar mai ales în cultură, au avut ca efect 
intensificarea competiţiei şi generalizarea obsecviozitatii. Participarea la grotesca reprezentaţie 
oficială de venerare a Conducătorului s-a extins într-o manieră fără precedent. Pe de altă 
parte, câştigând în subtilitate, regimul a impus implicit modificări în structurile relationale 
cu societatea : rafinarea mecanismelor de opresiune a dus la rafinarea mecanismelor de 
rezistenţă. Complianta intelectualilor la proletcultismul agresiv devine conformism la 
national-comunismul persuasiv. 

Regimul avea nevoie de intelectuali pentru a-l legitima, prin consacrarea simbolică pe 
care mult-lăudatul proletariat nu fusese niciodată abilitat să o confere. Intelectualii aveau 


1. Virgil Ierunca, Dimpotrivă. Polemici, Editura Humanitas, Bucuresti, 1994, p. 225. 
Ibid. 

3. În 1973, deşi abia se aşezau primele cărămizi la cultul personalităţii, Virgil Ierunca, lucidul critic 
al regimului comunist vreme de câteva decenii, decelează deja manevrele de adaptare ale majorităţii 
intelectualilor la noua orientare oficială. „Vremurile sunt mai nuantate”, notează el, „şi parvenirea 
se vrea şi ea delicată, camuflată sub pretextul de patriotism sau de marxism. (Acesta din urmă, e 
drept, mai rar, doar Al. Ivasiuc îşi combină paranoia cu scrierile de tinereţe ale lui Marx, ce servesc 
drept preludiu pentru elogiul lui Ceauşescu)” (ibid., p. 181). Prin distantarea de rudimentarul 
proletcultism şi încurajarea valorilor autohtone, ceauşismul a creat, măcar la început, sentimentul 
unui considerabil espace de manouvre simbolic. Aceasta le-a permis multor oameni de cultură care 
s-au pus în slujba puterii să-şi hrănească, fie şi trecător, „iluzia bunei conştiinţe”, după expresia 
aceluiaşi Virgil Ierunca. 

nevoie de regim pentru a se afirma, pentru a obtine/conserva privilegii ce asigură confortul 
cotidian şi ascensiunea socială. Intuind natura logocratică a sistemului, cei mai mulţi dintre 
aceştia au conceput şi au pus în slujba lui metode ingenioase „de a tortura limbajul, spre a-l 
sili să nască o irealitate aproape magică”!. Cei mai zeloşi au împins la extrem „mistificările 
notionale”, instituind si supraveghind cu fervoare „monopolul neaoşismului”?, făcând astfel 
servicii suplimentare puterii. 

Discutia din perspectivă etică privind colaborarea în beneficiu propriu a oamenilor de 
cultură cu un regim compromis per definitio e abia la început. În 1985, când din cultura 
românească părea să fi rămas doar febricitatea adulatorie, Virgil Ierunca lansa un sever 
avertisment de la microfonul Europei Libere: „Un scrib punând lumină pe întuneric, un 
pictor decorând «pieptul de aramă» al cârmacilor, un muzician «cântând» afonia puterii sunt 
poate tot atât de vinovaţi ca şi obiectul lor de cult. Ei pun gaz peste foc, incendiază durerea 
tarii”>. Intrând în rezonanţă cu stridentele propagandistice, intelectualul nu numai că îşi 
iroseşte capitalul simbolic cu care este învestit, ci contribuie la producerea şi răspândirea 
unui model inautentic. Produsul său cultural, impregnat de clişeele, falsificările şi obtuzitatile 
oficiale va duce, inevitabil, la „uniformizarea limbajului şi a constiintelor”*. Recent editata 
Antologie a ruşinii (2009), după un proiect al lui Virgil Ierunca, e mai mult decât un 
repertoar de citate apologetice la adresa ceauşismului şi un catalog al colaborationismului 
autohton. Ea oferă, de asemenea, indicii privind maniera în care s-au stratificat relaţiile 
dintre puterea comunistă şi intelectuali : pe verticală (dinspre cultură către politic şi invers, 
pe traseul flaterie-recompensă), respectiv pe orizontală (competiţie între artişti pentru 
identificarea acelor efecte retorice şi mitologeme care să fie pe placul regimului). 

Ca şi alte excrescente mitice ale regimului ceauşist — protocronismul, rescrierea istoriei, 
„revalorificarea moştenirii culturale”, ca să enumerăm doar câteva —, cultul personalităţii a fost 
un alt punct de contact între putere şi intelectuali. Poate într-o măsură mai mare decât acestea, 
omagierea conducătorului a reprezentat hârtia de turnesol a constiintelor culturale, deopotrivă 
pentru sistem şi pentru extrem de firava „societate civilă”. Deloc întâmplător, volumele colective 
în care se proslăvea Cârmaciul (din anii ’80, şi consoarta acestuia) şi intitulate, ediţii la rand, 
Omagiu reunesc nu doar nume cu greutate din lumea artistică, ci şi veleitari mereu vânând un 
loc în prim-plan ori condeieri mai puţin cunoscuţi. Răsfoind Omagiul apărut în 1983 sub 
egida Uniunii Scriitorilor, îi găsim aici atât pe Mircea Iorgulescu, G. Dimisianu, Mircea Nedelciu, 
Edgar Papu, Marin Sorescu, Nichita Stănescu, Augustin Buzura, Şerban Cioculescu, Zoe 
Dumitrescu-Buşulenga, Ion Ianosi, Alexandru Rosetti, cat şi pe un Eugen Barbu, Dan 
Zamfirescu, Mihai Ungheanu, N. Dan Fruntelată, Paul Everac, George Macovescu, Ion 
Brad, Platon Pardău, Adrian Păunescu, Ion Lancranjan, Dinu Săraru, Ion Gheorghe, Nicolae 
Dragos, Vasile Baran, Virgil Teodorescu ori pe Simion Mioc, Ion Segarceanu, Marcel C. 
Runcanu, Al. Ivan Ghilia, Eugenia Tudor-Anton - lista e, desigur, mult mai consistentă, pe 
măsura contribuţiilor encomiastice din cele peste patru sute de pagini ale volumului”. 

Limba de lemn a propagandei este dublată de limba de catifea a adulatorilor. În fond, 
„uniformizarea limbajului” în ceauşism a fost mai ales consecinţa multiplicării aberante a 
ditirambilor adresati conducătorilor, până la nivelare stilistică şi repetitivitate lexicală. De 
la un moment dat încolo, elogiile devin sintagmatice, se clişeizează. De la celebra intervenţie 


Ibid., p. 220. 

Ibid., p. 7. 

Ibid., p. 225. 

Nicolae Merişanu, Dan Talos (coord.), Antologia rusinii după Virgil Ierunca, Editura Humanitas, 
Bucureşti, 2009, p. 14. 

5. Omagiu, Editura Cartea Românească, Bucureşti, 1983. 

a lui Dumitru Popescu la Congresul al XI-lea al P.C.R. (1974)! la felicitările pe care 
academicianul Alexandru Rosetti, reputat lingvist, le adresează, în 1987, lui Nicolae 
Ceauşescu cu ocazia zilei de naştere a acestuia”, inventivitatea mintilor cultivate, dar 
aservite puterii, pare să fi sleit: epitetele, hiperbolele, metaforele şi întreaga recuzită 
omagială mai pot cel mult surprinde prin schimbări de topică şi de prilej. 

De prilej întrucât fervoarea adulatorie a unora dintre scriitori îmbrăţişează nu numai 
persoana Cârmaciului, ci şi genialele initiative ale acestuia. Când, la începutul anilor '80, 
Ceauşescu decide să schimbe faţa Bucureştilor pentru a aduce oraşul la înălţimea realizărilor 
epocii, Eugen Barbu, scriitor cu foarte înaltă protecţie, nu pierde ocazia să-şi arate 
devotamentul : „Ce era poemul lui Horaţiu Carmen saeculare, ca şi Eneida a lui Vergiliu, 
decât tot un fel de Cântare a României? Ce făceau ei altceva decât elogiul administraţiei 
romane, al unei epoci la fel de zbuciumate şi nu mai putin rodnice, de construcţie, al unei 
civilizaţii care a dăinuit şi mai dăinuie prin monumentele sale [...]. Dacă scrii undeva că la 
noi se ridică în momentul de faţă un Forum augusti, «clevetitorii de profesie» vor zâmbi. 
Adică, cum? Uite chiar aşa, şi anume în Dealul Spirii, unde va apărea, curând, Centrul 
Administrativ al Bucurestilor”?. Să remarcăm dubla funcţie a elogiului citat: de proslăvire 
a ideilor ceauşiste şi de autoapărare. Frecvent ţinta ironiilor Monicăi Lovinescu, a lui Virgil 
Ierunca şi a altor comentatori de la Europa Liberă - pe care redactorul-sef al Săptămânii îi 
atacă virulent, la rându-i —, scriitorul ar vrea să demonteze, anticipat, acuza de lingău. 
După ce lucrările de pe imensul şantier iau avânt, acelaşi inenarabil Eugen Barbu laudă 
„acest Acropole al nostru”, fiind entuziasmat de faptul că a fost eliminat astfel „un pitoresc 
insalubru, expresie şi generator de inegalitate”. Cinismul condeierului zelator pare să atingă 
aici apogeul: inutil să reamintim ce traumă psiho-socială şi arhitectonică a reprezentat, la 
jumătatea deceniului al nouălea, raderea câtorva frumoase cartiere vechi din centrul Capitalei, 
pentru a se ridica monstruosul complex Casa Poporului - Bulevardul Victoria Socialismului. 

Deşi sunt departe de a fi asimilabili categoriei intelectualilor, să ne oprim o clipă asupra 
rolului pe care l-au jucat activiştii de partid în edificarea cultului personalităţii. E vorba, 
bineînţeles, de cei din noua gardă şi nu de cei afirmati în deceniile anterioare, pe care 
oricum ceausismul îi trăsese pe linie moartă încă de la începutul anilor '70. Aşa cum 


1. Reproducem un amplu fragment din respectivul discurs: „Gândirea socială românească a acestui 
deceniu poartă pecetea minţii — cutezătoare şi adâncă, cu frecvente sclipiri de geniu politic, amintind, 
prin multilateralitatea şi forţa ei demiurgică, sublimul spirit al renaşterii - a secretarului nostru 
general [...]. Popoarele îşi iubesc şi îşi elogiază eroii pentru că le potolesc propria sete de desăvârşire, 
de perfecţionare spre care, oricât ar fi acestea de inaccesibile, omul aspiră fără încetare. Alţii i-au 
avut în trecut pe Iulius Cezar, pe Alexandru Macedon, pe Pericle, pe Cromwell, pe Napoleon, pe 
Petru cel Mare, pe Lincoln. Noi i-am avut pe Mihai, pe Ştefan, pe Cantemir, pe Brâncoveanu, pe 
Bălcescu, pe Cuza. [...] Acum îl avem pe Nicolae Ceausescu! De 10 ani ne este baci [...]. Elogiile 
pe care i le aducem nu sunt inventate. Corespund şi prea corespund adevărului” etc. (cf. „Cuvântarea 
tovarăşului Dumitru Popescu, delegat al organizaţiei judeţene de partid Alba”, Scînteia, nr. 10039, 
29 noiembrie 1974, p. 9). Este foarte probabil ca aceste nemaiintalnite — încă - elogii să fi avut rolul 
lor în prodigioasa carieră cultural-politică pe care a cunoscut-o ulterior personajul. Oricum, 
Alexandru Bârlădeanu rememorează, după ani buni, impresia puternică pe care a lăsat-o participanţilor 
la congres această intervenţie (cf. Alexandru Bârlădeanu, apud Lavinia Betea, op. cit., p. 206). 

2. „Întors de curând in Dobrogea, după o absenţă îndelungată, sub impresia entuziastă a celor văzute, 
împărtăşeam telegrafic, în august 1985, din Eforie Nord, tovarăşului Nicolae Ceauşescu, creatorul 
unei lumi fermecate, sincerele mele felicitări şi urări de bine pe care le reînnoiesc cu prilejul 
aniversării de astăzi ! ” (Alexandru Rosetti, citat in Nicolae Merişanu, Dan Talos, op. cit., p. 345; 
subl. A.T.) 

3. Eugen Barbu, „Independenţă, construcţie”, Scînteia, nr. 12884, 26 ianuarie 1984, p. 5. 

4. Eugen Barbu, apud Anneli Ute Gabanyi, op. cit., p. 54. 

remarcă Anneli Ute Gabanyi, trepăduşii puterii, dispunând de privilegii şi atribuţii în grade 
diferite, însă tocmai prin acestea net delimitati de vulg, au avut „un interes mascat în a se 
asigura că legenda sa [a lui Nicolae Ceauşescu] îi va supravieţui”. Mixaj de incompetenta, 
incultură şi falsă fervoare ideologică, aceste personaje oglindesc fidel sistemul recompensatoriu 
de distribuire a funcţiilor şi privilegiilor, tipic regimurilor totalitare, autarhice. Ascensiunea 
şi poziţionarea în aparatul de partid şi de stat se datorau exclusiv serviciilor şi flateriilor 
dedicate familiei conducătoare. În deceniul al nouălea, când „rotația cadrelor” după bunul 
plac al Cârmaciului, selecţia şi numirile oficiale pe criterii de apartenenţă la clan făceau 
deja ravagii în ierarhia P.C.R., e lesne de imaginat ce eforturi depuneau activiştii pentru a 
fi cât mai vocali în proslăvirea genialei perechi. 


Infatigabilul Ceauşescu : vizitele de lucru şi vizitele 
de prietenie 


Una dintre cele mai bizare forme de manifestare a cultului personalităţii în România 
comunistă a fost aceea a „vizitelor de lucru”. Gândit, probabil, cu scopul de a ranforsa mitul 
conducătorului apropiat de mase, de popor, scenariul a derapat într-o succesiune bufă de 
automatisme?. Interesant este că Stalin — din al cărui cult propaganda ceauşistă pare să se fi 
inspirat copios, adăugând ingrediente maoiste şi nord-coreene — nu agrea expunerile publice 
de acest fel. Succesorul lui, Hruşciov, avea însă obiceiul respectiv încă de pe vremea când 
conducea Ucraina, iar Ceauşescu a preluat modelul, adaptându-l la propriul stil de lucru’. 

Urmaşul lui Gheorghiu-Dej avea nevoie de un punct de sprijin pentru a-şi atrage simpatia 
populară şi, în consecinţă, necesara legitimare. În iunie 1965, deşi încă neconsacrat de 
Congresul P.C.R. la şefia partidului, el îşi afirma, ipocrit, intenţia de a se consulta nemijlocit 
cu populaţia în privinţa măsurilor de adoptat de către noul regim: „După cum cunoaşteţi, 
la poporul român este un obicei vechi: înainte de a pleca la drum, omul se sfătuieşte cu 
familia sa sau cu prietenii săi pe ce drum să meargă. [...] Acum pornim, tovarăşi, la un 
drum îndelungat, care, trebuie să vă spun, nu va fi uşor. [...] De aceea partidul nostru 
consideră că e bine ca înainte de a porni la drum să ne sfătuim cu muncitorii, cu ţăranii, cu 
intelectualii, [...] cu întregul popor în alegerea celui mai bun drum spre telurile pe care le 
avem de infaptuit”*. Din aceste patetice şi cvasiagramate angajamente iniţiale, propaganda 
a ţesut apoi exorbitanta alegorie. „ara — cabinetul de lucru al preşedintelui”, „cel mai iubit 


1. Vezi Anneli Ute Gabanyi, op. cit., p. 55, care îi aminteşte in context pe Gheorghe Rădulescu, Manea 
Mănescu, Mihai Gere, Emil Bobu, considerându-i reprezentativi. 

2. Iată cum descrie Ion Ianoși stereotipia burlescă în care s-a transformat, în anii '80, pretinsul „dialog 
cu masele” pe care îl preconizase, generos, Nicolae Ceausescu la preluarea mandatului: „[...] 
hăpăia zilnic două-trei judeţe, o duzină de întreprinderi, cobora din ceruri, primea onorul fanfarei 
militare, gusta din pâinea şi sarea unei taranci, poate un ofiţer de securitate travestit aşa, copiii, şi 
ei verificaţi minuţios, laolaltă cu familiile lor, îi ofereau flori, încă un buchet şi încă unul, maşinal 
date insotitorului din spate ; urma apoi maratonul prin hale industriale şi crescătorii de porci, într-un 
alai îmbrăcat în halate proaspăt scrobite, de un alb imaculat; alte flori şi alte mâini strânse 
tovărăşeşte, alte indicaţii preţioase, [...] vorbea de unul singur şi ceilalţi luau sârguincios notițe ; şi 
din nou fanfara, şi urările de sănătate şi viaţă lungă (fără de moarte, ca în poveşti), şi urcarea la 
ceruri cu elicopterul, pentru escala următoare, identică” (Ion Ianoși, op. cit., p. 50). 

3. Cf. Alexandru Bârlădeanu, apud Lavinia Betea, op. cit., p. 204 ; vezi şi Cristina Petrescu, „Vizitele 
de lucru, un ritual al «epocii de aur»”, in Lucian Boia, op. cit., pp. 229-238. 

4. Cf. ibid., p. 230. 

fiu al poporului - în mijlocul oamenilor”, „a urma cu înflăcărare pretioasele indicaţii 
primite” ş.a.m.d. sunt, de fapt, etichete lexicale ale unor mitologeme înglobate în mitul 
Conducătorului omniscient şi omniprezent, care pare să fi rezolvat fericit obsesia marxist-le- 
ninistă a „legăturii partidului cu masele”. 

În ciuda eforturilor aparatului propagandistic, mi(s)tificarea devine curând vizibilă. 
Potemkiniada (fructele, legumele, cerealele, animalele neverosimil de arătoase, aduse din 
ferme speciale şi montate în peisaj, galantarele umplute brusc cu mărfuri şi golite la fel de 
brusc după plecarea perechii prezidenţiale etc.), ritualizarea (stereotipia deambulărilor 
oficiale, kitschul punerilor în scenă, traseele prestabilite ale vizitelor, unitatile-model, 
aseptizarea mediului), modificarea rolurilor asumate de „înaltul oaspete” de-a lungul anilor 
(de la opinare modestă la elocinţă atotstiutoare) sunt, deopotrivă, extensii ale mitului şi 
fisuri ale acestuia. Pe măsură ce cultul se amplifică şi referintele la multiplele competenţe 
ale lui Ceauşescu devin obligatorii, la concluziile vizitelor de lucru se adaugă impulsul 
hortativ : „orientările” devin „indicaţii”, şi încă „preţioase”. Dată fiind sursa, valoarea lor 
este incontestabilă, iar punerea în practică - urgentă şi necesară. 

Pe lângă sugestia dialogului nemediat cu populaţia, frecvenţa vizitelor pe care Ceauşescu 
le întreprinde în teritoriu aduce alte beneficii de imagine. Pretutindeni prezent, când la 
aniversarea unui număr oarecare de ani de la înfiinţarea organizaţiei de pionieri!, când la 
deschiderea anului de învăţământ, la şedinţa Consiliului Sanitar Superior? ori la şedinţa 
comună a consiliilor oamenilor muncii de naţionalitate maghiară şi germană‘ etc., Cârmaciul 
pare nu doar într-o formă extraordinară, în pofida vârstei şi a zvonurilor tot mai persistente 
privind starea sa de sănătate, dar, printr-un efect psihologic deloc neglijabil, se menţine în 
ceea ce am putea numi „câmp al atenţiei publice”. 

De importanţa pe care aparatul propagandistic o acordă acestei dimensiuni a cultului ne 
dăm seama din faptul că în presă apare periodic bilanţul periplurilor interne ale lui 
Ceausescu. Aflăm astfel dintr-un număr al Scinteii că, între 1965 şi 1984, el a facut 581 de 
vizite de lucru în toată tara, 2.013 vizite „în unităţi economice şi sociale”, a luat parte la 207 
congrese, conferinţe, consfătuiri, şedinţe şi „întâlniri de lucru la nivel naţional”. O 
mobilitate ieşită din comun, care îl detaşează net de predecesorii săi la conducerea ţării, 
dând un motiv în plus zelatorilor să-l elogieze pe „neobositul bărbat”, care pune binele 
colectiv mai presus de confortul personal. 

Dar mitul, pentru a se consolida, avea nevoie şi de aliaţi din afară. Recunoaşterea 
internaţională“ însemna atât (re)legitimare internă, cât şi contrabalansare a tot mai evidentei 


1. „O întâlnire emoţionantă, o zi de neuitat pentru copiii ţării” (fără autor), Scînteia, nr. 9896, 16 iunie 
1974, pp. 1, 3. 

2. Vezi articolul - intitulat pompos şi aparent fără legătură cu evenimentul propriu-zis - „Vibrantă 
manifestare de stimă, dragoste şi preţuire a oamenilor muncii români, maghiari şi de alte naţionalităţi 
faţă de secretarul general al partidului, importante orientări privind perfecţionarea activităţii 
productive, organizării pe baze noi, revoluţionare a învăţământului şi educarea comunistă a tinerei 
generaţii” (fără autor), Scînteia, nr. 11219, 16 septembrie 1978, pp. 1, 4. 

3. ,,Cuvantarea tovarăşului Nicolae Ceausescu la şedinţa Consiliului Sanitar Superior” (fără autor), 
Scînteia, nr. 12920, 8 martie 1984, pp. 1, 3. 

4. ,,Cuvantarea tovarăşului Nicolae Ceausescu la şedinţa comună a consiliilor oamenilor muncii de 
naţionalitate maghiară şi germană” (fără autor), Scînteia, nr. 13172, 28 decembrie 1984, pp. 1, 3. 

5. „Marele dialog cu ţara. Vibrante mărturii despre unitatea de gând şi de acţiune a întregului popor, 
despre dragostea fierbinte a oamenilor ţării fata de partid, fata de secretarul său general, tovarăşul 
Nicolae Ceausescu” (fără autor), Scînteia, nr. 12881, 23 ianuarie 1984, p. 3. 

6. Anneli Ute Gabanyi analizează foarte aplicat modul în care cultul personalităţii lui Ceauşescu s-a 
reflectat dincolo de hotarele ţării, încercând să identifice în ce măsură prestigiul dictatorului comunist 
se datora eforturilor propagandei de a impune jurnaliştilor şi cancelariilor din străinătate imaginea 
unui lider est-european cu o viziune politică originală, pacificatoare, respectiv faptului că aceştia îl 

ostilitati sovietice fata de regimul de la Bucureşti. Ambiţiile politice ale lui Nicolae 
Ceauşescu au fost poate mai mari decât ale oricărui alt lider din blocul comunist est-european. 
Fără a ne lansa în analiza detaliată a politicii externe ceauşiste, vom consemna doar faptul 
că mitologia regimului a exploatat intens această apetenţă a „multiubitului conducător” 
pentru stabilirea de contacte oficiale cu lideri politici de toate calibrele şi din toate colţurile 
lumii. În entuziasmul general, deificatorilor de serviciu pare să le fi scăpat amănuntul că 
anumite prietenii externe ridicate la rang de politică oficială sunt de fapt compromiţătoare. 
Mult-clamata deschidere a regimului s-a întemeiat pe o pernicioasă neselectivitate care, 
alături de abuzurile interne, i-a adus mari deservicii de imagine pe plan internaţional : de la 
Bokassa, Saddam Hussein, Pol Pot, Amin Dada, Kim Ir Sen (şi delfinul, Kim Jong-Il) până 
la Jimmy Carter, Valery Giscard d’Estaing şi regina Elisabeta a II-a, ambițiosul preşedinte 
de republică socialistă s-a pretins la fel de mare prieten cu toţi. 

Deceniul al optulea rămâne, indiscutabil, de referinţă în ce priveşte eforturile depuse de 
Cârmaci pentru a se impune drept lider comunist nonconformist, luminat, pacificator. Anul 
1978 reprezintă, probabil, climaxul recunoaşterii externe de care s-a bucurat Ceauşescu, 
înainte ca imaginea lui să înceapă a se deteriora rapid: perechea prezidenţială întreprinde 
acum două răsunătoare vizite, una în Statele Unite ale Americii, urmată de una în Anglia, 
fiind primită cu înalte onoruri. 

Pe măsură ce declinul regimului începe să se reflecte inclusiv în agenda vizitelor oficiale 
primite/întreprinse, propaganda va magnoscopa, în consecinţă, semnificaţia acestora pentru 
soarta ţării şi prestigiul conducătorului ei. Invitaţi ori oaspeţi, Nicolae Ceauşescu şi consoarta-i 
se bucură de „manifestări de deosebită stimă şi preţuire, ca personalitate proeminentă a zilelor 
noastre”, după cum titrează, inevitabil entuziast şi ditirambic, presa românească a vremii. 

Articolele cu iz bilantier, care fixează în mentalul colectiv încă o faţetă a cultului personalităţii 
conducătoare, sunt nelipsite. Ca răsplată a politicii sale externe, infatigabilul Ceauşescu 
deţine, în 1984, recorduri impresionante : „peste 100 de înalte ordine, medalii, titluri de 
Doctor Honoris Causa”, „peste 190 de vizite oficiale în Europa, Africa, Asia, America Latină 
şi America de Nord”, „21 de tratate de prietenie”, „peste 100 de declaraţii comune”, 254 de 
comunicate comune, „peste 130 de lucrări consacrate operei şi personalităţii tovarăşului Nicolae 
Ceauşescu [...] în 21 de limbi [...] între care toate limbile de circulaţie internaţională”!. Să 
remarcăm, în treacăt, efectul cumulativ subtil pe care îl creează utilizarea ostentativă a adverbului 
„peste”, sugerând faptul că genialul om politic are deja atât de multe titluri şi realizări, încât 
contabilizarea lor se face prin aproximare, nu prin indicarea exactă a unui număr. 


Cea mai crudă lună pentru români 


Ziua de naştere a personalitatii-obiect de cult e, desigur, evenimentul central din ritualul 
venerării. O nefericită coincidenţă a făcut ca atât Elena, cât şi Nicolae Ceauşescu să se fi 
născut în ianuarie (7, respectiv 26). Cum mitificarea conducătorului a înglobat, cu timpul, 
şi consoarta (apoi, prin contagiune, familia, clanul), era de aşteptat ca şi celebrarea celor 
doi să devină un pretext de extindere a festivităților, pe parcursul unei luni întregi. Celelalte 


percepeau într-adevăr pe Ceauşescu drept un credibil partener de dialog (Anneli Ute Gabanyi, op. 
cit., pp. 44 sqq. ; în ce priveşte ambitiile megalomane ale „geniului din Carpaţi” de a transforma 
România într-o mare putere mondială, vezi şi Lucian Boia, „Destinul mare al unei ţări mici”, în 
Lucian Boia, op.cit., pp. 207-219). 

1. „Preşedintele Nicolae Ceausescu - Erou al României socialiste, Erou al păcii” (fără autor), Scînteia, 
nr. 12884, 26 ianuarie 1984, p. 8. 

date de comemorat în ianuarie - naşterea poetului national, Unirea Principatelor - au fost 
preluate în trena sărbătoririi perechii prezidenţiale. Şi iată că această perioadă a anului a 
devenit „cea mai crudă lună pentru români”! ! 

Modul in care a fost pusă în slujba cultului personalităţii coincidenta cronologică a două 
evenimente, degenerând în ceea ce am numi „magia datelor”, ar merita o atenţie aparte. Ne 
mărginim, aici, să cităm câteva intervenţii encomiastice, unde e limpede capitalizarea 
simbolică ilicită care se face pe seama unui moment istoric semnificativ, în beneficiul 
„multiubitului conducător” : „Cunoaştem un bărbat cum altul nu-i/ ca pâinea într-un lan 
scăldat de vară,/ măsoară-se Unirea-n vârsta lui,/ destinul tot prin el ni se măsoară”? ; ori: 
„O potrivire fericită a timpului a aşezat alături de ziua istorică a unirii din 24 ianuarie o 
nouă sărbătoare scumpă a epocii noastre, ziua de naştere a tovarăşului Nicolae Ceausescu”? ; 
sau: „Idealul cel mai cutezător al celei mai cutezătoare generaţii din câte apăruseră până 
atunci în toată istoria românilor s-a împlinit tocmai fiindcă la 26 ianuarie 1918 s-a născut 
Nicolae Ceauşescu, în personalitatea, fapta şi gândul căruia aveau să culmineze eforturile 
tuturor generaţiilor de români care, de la strămoşul Miron Costin încoace, s-au străduit să 
demonstreze virtuțile poporului şi limbii romane”*. 

Pentru populaţie, dar şi pentru observatorii din afara ţării, festivismul din fiecare ianuarie 
pare să fi atins paroxismul. Totuşi, anul următor aduce nu doar neînchipuite truvaiuri 
stilistice şi terminologice cu scop omagial, ci şi alte mijloace de a-l glorifica în mod concret 
pe Carmaci: medalii şi titluri onorifice subintelese pe plan intern, respectiv intens negociate 
de propagandă pe plan extern. Să vedem câteva exemple. Pe 24 ianuarie 1978, „într-un 
cadru solemn”, lui Nicolae Ceauşescu îi sunt conferite titlurile de doctor în ştiinţe politice 
şi doctor în economie, „pentru exceptionala contribuţie la îmbogățirea tezaurului gândirii şi 
acţiunii revoluţionare” şi „pentru meritele de însemnătate istorică în înflorirea României 
socialiste”5. Două zile mai târziu, i se decernează ordinul „Victoria Socialismului”, „pentru 
merite excepţionale în activitatea revoluţionară consacrată eliberării sociale şi naţionale a 
poporului român” şi, pentru a doua oară, titlul de Erou al Republicii Socialiste România. În 
acelaşi timp, la Moscova, Prezidiul Suprem al P.C.U.S. îi conferă Ordinul Lenin, „acordat 
doar liderilor comunişti care au avut un rol de seamă în mişcarea comunistă internationala”®. 
Pe 26 ianuarie 1983, sărbătoritului i se decernează o medalie cu propriul profil pe ea; 
aceasta este unică în blocul comunist, prin faptul că celebrează un conducător comunist în viaţă”. 

Ziua de naştere a lui Nicolae Ceauşescu este marcată, fără excepţie, de cascade de 
mesaje primite de la personalităţi politice din străinătate. Ele sunt reproduse integral, în 
numere succesive, de Scînteia. Cu trecerea anilor, nu este greu de observat că expeditorii 
externi ai acestor mesaje îşi subtiaza rândurile, rămânând, către finele anilor '80, doar 
liderii comunişti din diverse ţări şi căpeteniile politice din lumea a treia. 

Celebrarea ia forme abracadabrante, prin organizarea de conferinţe şi sesiuni științifice, 
în care se dezbat, cu fast şi seriozitate, contribuţiile în cele mai diverse domenii ale 


Anneli Ute Gabanyi, op. cit., p. 50. 

Ionel Tecşa, „Simbolul României”, Scînteia, nr. 12882, 24 ianuarie 1984, p. 1(subl. A.T.). 

3. I. Popescu-Puturi, „Conducătorul omagiat şi cinstit de întregul popor”, Scînteia, nr. 12884, 26 
ianuarie 1984, pp. 1,4. 

4. Dan Zamfirescu, citat în Nicolae Merişanu, Dan Talos, op. cit., pp. 406-407. 

5. Vezi articolul „Ieri, într-un cadru solemn, au fost conferite tovarăşului Nicolae Ceauşescu titlul de 
Doctor în ştiinţe politice şi Doctor în economie” (fără autor), apărut în Scînteia, nr. 11020, 25 
ianuarie 1978, pp. 1, 3. 

6. Vezi Anneli Ute Gabanyi, op. cit., p. 20, care remarcă şi faptul că respectiva ştire a fost preluată cu 
două zile întârziere în presa din ţară, probabil din cauza tensiunilor sovieto-române. 

7. Ibid., 41. 


Ne 

conducătorului venerat. Interesant este că propaganda tine mortis să dubleze semnificaţia — 
în fond, banală - a zilei de naştere cu nuanţa politic-ideologică: tara va sărbători, cu 
emoție, exact patruzeci şi cinci de ani „de neîntreruptă şi dârză activitate revolutionara”!, 
dar, ceva mai târziu, „peste cincizeci de ani de activitate revoluţionară” (vezi Scînteia, 
numerele din ianuarie şi februarie 1984; subl. A.T.). Ca si în cazul contabilizărilor de 
titluri şi realizări pe planul politicii externe, nici aici nu e de neglijat simbolismul aproximărilor. 

Inventivitatea propagandistică pare inepuizabilă. Dacă în 26 ianuarie 1974 Scînteia nu 
face deloc referire la ziua liderului P.C.R., zece ani mai târziu discretia de altădată este 
răscumpărată. În numărul megafestiv din 26 ianuarie 1984, nici măcar pagina dedicată, de 
regulă, ştirilor de pe plan extern nu este scutită de panegirice : între alte texte omagiale, este 
tipărită o poezie puerilă, avându-l ca autor pe obscurul Armando Milonis, preşedintele 
Academiei Anversane din Italia [sic !]. În traducerea lui Victor Tulbure, ea sună astfel : 
„Tu, care ţii în mâna ta destinul/ Unui popor pe-o glorioasă cale,/ prin versul meu primeşte 
cristalinul/ omagiu ce-l închin Lucrării tale [...]. Iar când va fi să-şi arcuiască Timpul/ 
durata peste vremuri viitoare/ va fi şi-atunci să dăinuiască nimbul/ sublim al Operei 
strălucitoare/ semnată : Ceausescu! Şi-al tău nume/ trăi-va-n veci, cât lumea va fi lume ! "5. 

Nici o lună a anului nu pare mai potrivită pentru a se insista asupra aşa-zisei aprecieri 
internaţionale de care se bucură „marele Bărbat”. În 1988, când prestigiul lui Ceauşescu şi 
al regimului său este deja în cădere liberă, hierofantii cultului găsesc de cuviinţă să depună 
ofrande ce iau forma unor pe cât de costisitoare, pe atât de inutile tomuri glorificante. 
Potrivit organului de presă al partidului, în opt zile apar volume despre Nicolae Ceauşescu 
în Anglia (17 ianuarie), Israel (19 ianuarie), India (20 ianuarie), Mexic (21 ianuarie), Turcia 
(22 ianuarie), Egipt (23 ianuarie), SUA (24 ianuarie), Grecia (25 ianuarie), Italia (26 ianuarie). 
Pentru a nu se pierde ritmul proslăvirii, dar şi pentru a semnala aceste volume, cineva a 
decis ca ziarul amintit să apară, totuşi, luni, 26 ianuarie 1988, deşi în mod obişnuit el nu era 
de găsit la chioşcuri în această zi a săptămânii. 


Elena Ceauşescu: un cult paralel 


Probabil că în nici un alt sistem totalitar în care a apărut cultul personalităţii conducătoare 
contagiunea adulatorie nu a luat asemenea proporţii ca în România ceauşistă. Dincolo de 
zvonistica abundentă cu privire la adevăratul rol al „Cabinetului 2”, inclusiv în deciziile 
oficiale extrem de importante, din modul în care s-a dezvoltat cultul Elenei Ceauşescu 
putem să deducem că ambițiile acesteia transgresau orizontul de aşteptare caracteristic, în 
general, consoartei unui şef de stat. Practic, cele două personaje s-au bucurat de structuri de 
venerare paralele, intersectate în anumite puncte. 


1. „An Nou 1978: Prim urare, fierbinte, pentru-al ţării preşedinte ! ”, Scînteia, nr. 11001, 3 ianuarie 
1978, p. 3. 

2. Televiziunea era de asemeni dedicată, cu trup şi suflet, misiunii propagandistice. Iată, pentru 
nostalgici şi cunoscători, programul TV din ziua de joi, 26 ianuarie 1984: „15.00 - Telex. 15.05 - 
Anii noştri tineri. Muzică şi poezie. 15.25 - Viaţa culturală. Partidului, inima şi versul. 15.50 — 
Studioul tineretului. Colocvii despre tinereţe, ideal, muncă şi creaţie. Ediţie realizată în colaborare 
cu C.C. al P.C.R. 16.30 - Închiderea programului. 20.00 - Telejurnal (partial color). 20.20 - O 
epoca, un conducător, o tara (color). Film de Pantelie Tutuleasa. 20.50 - Bărbat viteaz, al unei tari 
viteze. Spectacol literar-muzical. 21.40 - Telejurnal (partial color). 22.00 - Din toată inima, un 
cântec. 23.00 - Închiderea programului” („Program TV”, Scînteia, nr. 12884, 26 ianuarie 1984, p. 6). 

3. Vezi „Preşedintele....”, op. cit., p. 8. 

Cultul Elenei a debutat aproximativ în aceeaşi perioadă cu cel al soţului ei, orientându-se 
în două direcţii : politic (deja la cel de-al XI-lea Congres al P.C.R., Elena Ceausescu a fost 
aleasă membru plin al Comitetului Politic Executiv) şi ştiinţific. Destul de târziu, de pe la 
începutul anilor '80, sesizând poate artificialitatea eflorescentelor alegorice de pe cele două 
axe amintite, propaganda a introdus componenta umană, catalitică : femeie, mamă, ba chiar 
fiică (a naţiunii, aşa cum, simetric, Nicolae Ceauşescu era numit „fiul cel mai iubit al 
poporului”), fireşte alipind la toate atributele exceptionalitatii. In 1980 apare, pe această 
nouă linie, volumul Omagiu tovardsei Elena Ceausescu, florilegiu de versuri apologetice 
„din creaţia poeţilor profesionişti” (Virgil Teodorescu, Virgil Carianopol, Adrian Păunescu, 
Victor Tulbure, Violeta Zamfirescu, Traian Reu, Mara Nicoară, George Tarnea, Katalin 
Bokor ş.a.), respectiv „amatori” (o functionara la Consiliul popular al sectorului 2, 
Bucuresti, taranci din Bihor, „şoimii patriei şi pionierii din judeţul Vaslui” ş.a.m.d.). 

Pentru Elena Ceauşescu-politician, mitificatorii au avut grijă să se retuşeze şi, unde era 
cazul, să se inventeze trecutul şi expertiza de revoluţionar comunist, respectiv de secund al 
soţului în activităţile interne şi, mai ales, internaţionale. De fapt, influenţa „eminentului om 
politic” s-a manifestat exclusiv autohton, ea arogându-şi competenţe ce vizau dirijarea 
activităţii ştiinţifice, educaţionale şi culturale a ţării. Oricum, propaganda a avut mult de 
furcă în ce priveşte clarobscururile generate de capriciile „mult stimatei şi iubitei tovarăşe”, 
care alterna imprevizibil prim-planul cu retragerile inexplicabile de pe scena publica’. 

Cariera ştiinţifică a Elenei Ceauşescu a fost fulminantă. Azi ne apare cu atât mai 
uimitoare cu cât ştim că „savantul de renume mondial”, cu numeroase volume publicate în 
tară şi peste hotare, era de fapt de-a dreptul iliterată în chimie” şi în orice alt domeniu 
ştiinţific. La câteva luni de la instalarea la putere a lui Nicolae Ceauşescu, în decembrie 
1965 este creat, prin decizia noului guvern, Consiliul Naţional al Cercetării Ştiinţifice, 
având-o pe Elena Ceauşescu printre membri. După 1970, încep să curgă titlurile şi 
onorurile : membru activ al Academiei de Ştiinţe din New York în 1973, membru al 
Academiei R.S.R. din 1974%, membru corespondent al Academiei din Atena în 1976, 
membru onorific al Academiei de Ştiinţe a statului Illinois, S.U.A., în 1978, doctor honoris 
causa al universităţilor din Buenos Aires, Bahia Blanca, Yucatân, Teheran, membru onorific a 
numeroase societăţi şi institute de chimie, dintre care unele prestigioase, cum ar fi Institutul 
Regal de Chimie din Londra, în 19785 etc. Referințele la „eminentul om politic” E. Ceauşescu 
sunt, din acest moment, obligatoriu dublate de sintagmele care-i sugerează competențele şi 
realizările ştiinţifice : „savant de renume/ prestigiu mondial” şi „academician doctor inginer”. 

Ca şi în cazul Cârmaciului, augmentarea cultului se face inclusiv prin extrapolarea unor 
date cu o anume încărcătură simbolică. Luna martie, datorită zilelor de 1 şi 8, în care se 
sărbătoresc femeile/mamele, este confiscată şi dedicată în întregime celebrării „tovarăşei”. 
De exemplu, Scînteia apare în 8 martie 1984 în format festiv, dar panegiricele au ţintă 
precisă. Personajul-sinecdocă e celebrat în toate paginile, elogiindu-i-se fie strălucitele 


1. Vezi, pentru o amplă discuţie asupra acestui subiect, Anneli Ute Gabanyi, op. cit., pp. 82 sqq. 
Ion lanoşi rememorează cu delicii anecdotica suculentă privind incompetenta „academicianului 
doctor inginer” : celebrul „codoi”, prin care E. Ceauşescu se zice că ar fi descifrat denumirea 
dioxidului de carbon, respectiv episodul alcoolului pe care savanta l-ar fi tăiat de pe lista substanţelor 
comandate de laboratoarele ICECHIM, motivând că cercetătorii sunt alcoolici şi doresc să-l consume, 
dar aprobat atunci când substanţa a fost inserată în referatul de achiziţie sub forma simbolului chimic 
(Ion Ianoși, op. cit., p. 56). 

3. „Şedinţa de constituire a Consiliului National al Cercetării Ştiinţifice” (comunicat Agerpres), 
Scînteia, nr. 6948, 31 decembrie 1965, p. 7. 

4. „Membrii Academiei aleşi în sesiunea din 28 februarie-2 martie 1974” (fără autor), Scînteia, nr. 
9797, 2 martie 1974, p. 7. 

5. Cf. Anneli Ute Gabanyi, op. cit., p. 80. 

contribuţii ştiinţifice şi „înaltele aprecieri pe toate meridianele lumii” (cu trimiteri la lansări 
de carte sau lucrări coordonate de ea şi traduse în diverse limbi şi apărute în străinătate), fie 
activitatea politică, fie calităţile intrinsece de reprezentantă a sexului feminin: mamă, 
femeie exemplară, fiică a ţării!. Poetul Virgil Teodorescu, deşi aflat de ceva vreme in 
dizgrație, irumpe într-un ditiramb condensat, ce înmănunchează deopotrivă atribute fizice şi 
intelectuale de excepţie: „Figura-i luminată de ochi ce văd departe,/ un dar frumos al 
harnicei naturi, / şi blânda energie ivită-n trăsături,/ e un model perpetuu pentru arte.// Iar 
forţa ce emană din nobila-i fiinţă/ şi concentrarea care se-aşterne in priviri,/ materiei să-i 
afle secretele pâlpâiri,/ rămâne un model pentru ştiinţă”?. 


Nicu Ceausescu: succesiunea la putere şi unificarea 
miturilor 


„El este asociat cu cele mai rele abuzuri ale epocii Ceausescu. Îngăduinţa fata de luxul, 
alcoolismul şi pasiunea lui Nicu pentru femei este bine cunoscută în România. ”? Ne putem 
închipui că sarcina propagandiştilor n-a fost uşoară, în condiţiile în care mezinul augustei 
familii îşi crease deja o astfel de imagine. La adăpostul înaltei protectii parentale, lui Nicu 
Ceauşescu nu numai că i s-au tolerat excesele mundane, ci i s-au pregătit cu minutiozitate 
cariera politică, ştiinţifică şi trena simbolică adiacentă pentru a deveni succesorul tatălui său. 

După sporadice - dar bine dozate, în ordinea construirii mitului succesoratului legitim — 
intervenţii publice în deceniu precedent, la începutul anilor '80 îl regăsim pe delfin emițând 
opinii, îndelung analizate de jurnaliştii străini, cu privire la dezarmare şi relaţiile dintre 
marile puteri“. În 1982 Nicu este deja implicat în chestiuni de politică externă, astfel că, in 
acelaşi an, culege laudele lui Eugen Florescu. Potrivit acestuia, mezinul familiei ar întruchipa 
„linia marii continuitati, în timp, a spiritului revoluţionar, patriotic” al lui Nicolae şi al 
Elenei Ceausescu’. Sugestia e limpede, propaganda lucra cu motoarele turate la maximum. 

La fel de lizibilă, în acest sens, este iniţiativa lui Nicolae Ceauşescu de a susţine public 
planurile de succesiune ale lui Kim Ir Sen în privinţa fiului acestuia, Kim Jong Ilf, sperând 
într-o reciprocă recunoaştere a propriilor intenţii. Deja la jumătatea anilor '80, Nicu 
Ceauşescu întreprinde, ca mandatar al tatălui său, vizite oficiale la Moscova, în China, 
Coreea de Nord”. Propaganda îi asignează roluri în care se remarcase fie tatăl (politician de 
anvergură şi pacificator mondial’), fie mama (doctorat în fizică, aşadar carieră ştiinţifică). 


1. Vezi, bunăoară, articolul nesemnat „Activitatea tovarăşei Elena Ceausescu - strălucit exemplu 
pentru toate femeile ţării”, apărut în Scînteia, nr. 12920, 8 martie 1984, p. 2. 


2. Virgil Teodorescu, „Cu glasul ţării, la multi ani! ”, Scînteia, nr. 12868, 7 ianuarie 1984, p. 1. 
3. Vladimir Tismăneanu, op. cit., p. 169. 

4. Vezi Anneli Ute Gabanyi, op. cit., pp. 74 sqq. 

5. Eugen Florescu, apud ibid., p. 68. 

6. Ibid., p. 70. 

7. Ibid., p. 106. 

8. 


Iată câteva date din traseul politic al mezinului familiei conducătoare : ca student, vicepreşedinte al 
Uniunii Asociaţiilor Studenţilor Comunişti din România (1973); în 1975, este ales membru al 
Biroului C.C. al Uniunii Tineretului Comunist, iar un an mai târziu devine secretar al C.C. al 
U.T.C., apoi, în 1979, membru supleant al C.C. al P.C.R., membru al Biroului Executiv al 
Frontului Democraţiei şi Unităţii Socialiste (1980), iar peste doi ani membru plin al C.C. al 
P.C.R. ; ulterior, este numit prim-secretar de partid al judeţului Sibiu ; ca şi părinţilor săi, i-au fost 
conferite numeroase ordine pentru aşa-zisele sale merite (cf. ibid., p. 104). 

O unificare a miturilor părinţilor, prin urmare, cu scopul clar de a obţine legitimitatea 
internă şi externă în eventualitatea preluării puterii. 


Concluzii 


Cultul personalităţii, în forma pe care luat-o în România ceauşistă, oferă nenumărate chei de 
interpretare, dintre care cea mai interesantă ni s-a părut cea din perspectivă mitic-simbolică. 
În fond, venerarea conducătorului nu este o găselniţă a propagandei regimului din perioada 
1965-1989. Cultul lui Ceauşescu, prin mixajul său grotesc de istorie naţională, adulare 
mistică şi dogmatism ideologic neostalinist, se apropie, prin aceste caracteristici, de 
experienţele similare din Asia comunistă. 

Analiza comprehensivă a fenomenului are de clarificat, pe lângă componentele „dure”, 
vizibile (forme de manifestare, actori, particularităţi de limbaj etc.), structurile volatile, dar 
cu efect catalitic - conţinutul simbolic prezumat pe care cultul s-a sprijinit: simbolistică, 
mitologeme, mituri constitutive ale supramitului, mental colectiv. De asemenea, abordarea 
diacronică e utilă, permiţând urmărirea „firului epic” : cultul a avut un început (o perioadă 
de gestație, apoi de incoltire timidă), un moment de vârf şi un final (e drept, surprinzător). 

Cine a luat parte la reprezentaţie ? De ce? Actorii — intelectualii, oamenii de cultură de 
diferite calibre, dar şi activiştii de partid - şi mizele lor ne-au interesat de asemenea, în 
demersul de descifrare a mecanismelor activate de linia propagandistică. Apoi am urmărit, 
alert, maniera în care s-a produs contagiunea adulatorie : de la personajul-nucleu, către 
consoarta lui, ulterior către fiu (succesor). Discuţia ar putea fi completată, din acest punct de 
vedere, cu prezentarea formelor pe care le-a luat adularea, prin extindere către ceilalţi membri 
ai familiei conducătoare, către locuri şi instituţii aflate în legătură cu personajele-obiecte de cult. 

Identificarea „fisurilor” în cele două culturi paralele şi „contrabalansările simbolice” de 
care s-a servit copios propaganda, pentru a echilibra momentele dificile, ar fi o altă direcţie 
de cercetare ulterioară, într-o abordare mai extinsă a fenomenului. Documentarea curiozitatilor 
şi aberaţiilor iscate de cultul personalităţii (sceptrul prezidenţial, festivalul „Cântarea 
României” , mistica datelor, formulele rituale de adresare, ocultarea/substituirea simbolurilor 
religioase în beneficiul personajului uman venerat etc.) ar aduce la lumină detalii deopotrivă 
rizibile şi insolite, ignorate în alte studii pe această temă. 

Subiectul rămâne deschis, aşadar, diferitelor formule de abordare şi interpretare. Poate, 
într-un târziu, vom înţelege rostul efortului de traducere, de dragul „conducătorului iubit”, 
a apoteoticului ditiramb din română în latină semnat de un Traian Lăzărescu! : 

Annosque multos Praeses amabilis 

Ceauşescu vivat, qui sapiens regit 

Gentis Valachae clara fata 

Prosperitate hodie fruetis ! 


1. Citat in Nicolae Merişanu, Dan Talos, op. cit., p. 238. 

Între cosmetizare şi realitate. Reflectarea 
ultimelor zile ale comunismului 
din statele Pactului de la Varşovia în revista Lumea 


Manipulation, a key feature of authoritarian regimes, is extensively theoretized and conceptualized 
in the literature with emphasis on its shapes and intensities. Our article investigates the extent of 
manipulation in written media in Romania, the country with the most personalistic regime among 
the former Warsaw Pact countries. We analyze every issue of the main Romanian weekly dedicated 
to external policy (Review Lumea) in 1989 to observe how and if the domino-effect breakdown of 
communist regimes in neighboring countries is presented to Romanians. Our document analysis 
reveals that this weekly controlled and censored by the Romanian Communist Party mainly avoided 
to provide information on protests and negotiations in most Communist countries, excepting 
Hungary. The major goal was not to distort the events, but rather to ignore them, to distract, and 
orient attention to other issues such as the economic developments of the neighboring countries 
already involved in power transfers, the cooperation with Communist regimes around the world 
and their great achievements or the failures of Western democracies and international organizations 
to deal with human rights, social welfare and peace. All these happened on the background of a 
strong propaganda for the Romanian Communist Party and its leader Ceausescu. 


Keywords : Lumea magazine, Romanian Communist Party, foreign policy, ideology, negotiations, 
round tables, communism. 


Introducere 


Politica internaţională s-a modificat radical în ultimele trei decenii. La începutul lui 1975, 
imediat după terminarea celui de-al doilea val revers identificat de Samuel Huntington, erau 
în jur de treizeci de democraţii!. Aceste democraţii erau reprezentate de statele bogate, 
industrializate din Vest, o treime dintre acestea fiind democraţii de mai mult de cincizeci de 
ani. În trei decenii, cel de-al treilea val al democratizării a transformat balanţa sistemelor 
politice în lume. Transformarea a fost mult mai dramatică după încetarea Războiului Rece, 
prăbuşirea comunismului în Europa Centrală şi de Est şi prăbuşirea Uniunii Sovietice. 
Procentul statelor caracterizate de o democraţie formală, cu cel puţin o formă electorală a 
democraţiei, în care se organizează alegeri relativ libere şi corecte care implică participarea 
mai multor partide a crescut de la 41 în 1974 la 76 în 1994 şi la 89 în 2004. 

Ultimele categorii includ statele postcomuniste care între 1989-1991 au demarat procedurile 
de schimbare a regimului, multe dintre ele realizându-se prin mijloace paşnice, cu excepţia 
violentă numită România. Au existat, practic, aceleaşi cauze principale pentru prăbuşirea 
regimului comunist în toate statele analizate. Prima dintre acestea a fost reprezentată de 
ineficienta economică. Modalitatea de realizare a comerţului în cerc închis sub forma 
COMECON (C.A.E.R.) nu oferea rezultatele din anii ’70, absenţa reformelor economice a 
condus la crize de producţie şi deficienţe majore de management. A doua cauză principală 
a fost colapsul complet al legitimării ideologice a sistemului. În ultimul rând, a existat o 
incapacitate de adaptare la noile probleme datorată lipsei de mecanisme pentru învăţare 
instituţională. 

România se individualizează în cadrul statelor Pactului de la Varşovia prin intermediul 
regimului său comunist (catalogat drept „sultanistic” de către Linz şi Stepan”), a modalităţii 
de schimbare a regimului (violentă), precum şi a controlului exercitat de către fostele elite 
comuniste asupra negocierilor (în aşa-numitele mese rotunde) care au determinat forma 
instituţională şi comportamentală a ceea ce avea să urmeze. Mai mult, România este 


1. Samuel Huntington, The Third Wave : Democratization in the Late Twentieth Century, University of 
Oklahoma Press, Norman, 1991. 

2. Larry Diamond, „In Search of Consolidation”, in Larry Diamond, Marc F. Plattner, Yun-han Chu 
& Hung-mao Tien (coord.), Consolidating the Third Wave Democracies. Themes and Perspectives, 
The Johns Hopkins University Press, Baltimore and London, 1997, p. xiv; Adrian Karatnicky, 
„Liberty”s Expansion in a Turbulent World. Thirty Years of the Survey of Freedom”. 

3. Leszek Balcerowicz, ,,Understanding Post-Communist Transitions”, in Larry Diamond, Marc Plattner 
(coord.), Economic Reform and Democracy, The Johns Hopkins University Press, Baltimore, 1995. 

bine-cunoscută pentru măsurile sale de represiune care variau de la intervenţia Securităţii în 
Viaţa cetăţenilor până la cenzura totală a textelor publicate şi manipularea mediatică. 
Referitor la acest din urmă punct, o trăsătură de bază a comunismului, lucrarea de faţă 
analizează modalitatea în care presa din România, controlată şi cenzurată de către autorităţile 
centrale, a reflectat evenimentele din statele vecine, urmare a politicii de reformă şi 
transparenţă initiate de Mihail Gorbaciov în U.R.S.S. Întrebarea la care doresc să răspund 
este: Cum a reacționat presa românească centrală la semnele prăbuşirii comunismului ? 
Cu alte cuvinte, evaluez şi analizez comportamentul presei scrise în termenii propagandei şi 
prezentării ideilor regimului în momentele în care efectul de domino caracteriza prăbuşirea 
regimurilor comuniste. 

Metoda utilizată este analiza de document, alegând în acest sens revista Lumea din anul 
1989. Cercetarea de faţă îşi propune selectarea şi investigarea unui singur caz, săptămânalul 
Lumea, ales datorită faptului că prezintă poziţia oficială a Partidului Comunist Român 
asupra evenimentelor externe. Studiul încearcă să identifice referintele apărute în acest 
săptămânal la evenimentele din ţările vecine în anul 1989, la finalul căruia regimul comunist 
din România a fost înlăturat. Examinarea celor cincizeci de numere! ale publicaţiei săptămânale 
de politică externă va reliefa natura mesajelor pe care P.C.R. le transmitea. 

Există trei motive principale pentru care subiectul ales prezintă interes academic. Primul 
dintre acestea este teoretic şi vizează absenţa unor cadre interpretative ale presei româneşti 
dinainte de prăbuşirea regimului comunist. Prin intermediul acestei analize stabilim un 
cadru teoretic şi analitic util pentru compararea evenimentelor similare şi pentru cercetările 
ulterioare. Al doilea motiv este unul empiric şi constă în absenţa analizelor de acest tip. 
Cercetarea de faţă accentuează modalitatea în care evenimentele politice cele mai importante 
ale ultimului an de comunism au fost reflectate. În al treilea rând, descrierea, observarea şi 
analizarea modalităţii în care societăţii româneşti i-au fost prezentate unele fapte care aveau 
să fie declanşate în decembrie 1989 şi în România pot fi relevante prin prisma dezvoltarilor 
postcomuniste. Astfel, pot fi identificate posibile legături între ce se petrecea la nivel 
regional şi evenimentele naţionale. 

Prima secţiune analizează evenimentele din Europa Centrală şi de Est din 1989 în ordine 
cronologică, punând accent pe actorii, procesele şi fenomenele politice din statele vecine 
României. Cea de-a doua secţiune include cadrul analitic şi prezentarea principalelor 
rezultate ale studiului. Partea de concluzii reflectează asupra implicatiilor descoperirilor şi 
a direcțiilor ulterioare de cercetare. 


Ideologia, teroarea şi manipularea 


Regimul Ceauşescu a fost marcat de o ideologie elaborată, caracteristică fundamentală a 
totalitarismului şi care nu este, în mod normal, asociată cu sultanismul. Această ideologie 
a avut multe dintre elementele standard ale marxism-leninismului : o concentrare asupra 
proprietăţii colective, rolul de avangardă al Partidului şi articularea scopurilor utopice. 
Politica de industrializare masivă şi planul de schematizare de a elimina distincţia rural-urban 
prin distrugerea a 7.000 de sate tradiţionale şi punerea ţăranilor, în mod forţat, în blocuri cu 
trei sau patru etaje reprezintă supunerea specificitatii societăţii în numele totalizării, 


1. Lumea a avut în 1989 doar 50 de numere, ultimul fiind realizat pe 14 decembrie din cauza 
evenimentelor ce au urmat. 

ideologiei abstracte. În orice caz, sub Ceauşescu, în special în anii '80, au fost tendinţe 
sultanice care s-au aflat în creştere, care au şubrezit funcţia de îndrumare a ideologiei 
pentru că mesajele ideologice ale lui Ceauşescu au devenit din ce în ce mai haotice, 
contradictorii şi personal oportuniste.! 

În timpul regimului comunist, autoritatea şi coercitia s-au îmbinat pentru a crea noua 
inginerie socială. În cazul coerciţiei, „se aşteaptă ca cetăţenii să se conformeze cerinţelor 
statului, de teama consecinţelor neconformării”?. Însă această conformare în regimurile 
totalitare capătă valenţe cu totul diferite faţă de cele ale celorlalte regimuri. Conformarea 
este echivalentă cu predarea necondiționată. Iar abaterile se constituie în orice poate fi 
interpretat ca opoziţie în faţa regimului. Arbitrarul este cuvântul de legătură între aceste 
elemente. Iar dacă violenţa exercitată de stat este arbitrară, „sau cel putin aşa le apare celor 
afectaţi, atunci ea este teroare de stat”?. 

Regimul a acaparat toate mijloacele de informare, neavând alt rost decât acela de 
producători de materiale exclusiv propagandistice. „Toate formele de exprimare vor fi 
marcate de ideologia oficială, costul psihologic al exprimării fiind foarte mare. (...) Prin 
limbaj de lemn, construirea adevărurilor convenabile şi interpretări conforme, totul aflat 
însă sub atenta observaţie a funcţionarilor adevărului, s-a ajuns astfel ca pe parcurs 
comunicarea să dobândească un caracter ritual, codat, de glorificare şi mitizare reverentă 
faţă de liderul comunist”. Revista Lumea, care face scopul acestui studiu, este un exemplu 
elocvent în această direcţie : marea majoritate a numerelor sale se deschid cu referinţe despre 
Ceausescu şi P.C.R., iar prima pagină are întotdeauna cel putin o referinţă la conducători”. 

Relevantă pentru studiul de faţă este modalitatea în care sunt tratate evenimentele 
contemporane regimului comunist. Realitatea este tratată diferit, iar pentru aceasta sunt 
utilizate mai multe metode : ocultarea (selecţia între fapte şi evenimente), transformarea anumitor 
evenimente în ilustrări izolate de context, diversiunea şi, în final, pur şi simplu, minciuna®. 


Evenimentele din statele Tratatului de la Varsovia in 1989 


Anul 1989 a fost cu siguranţă unul foarte agitat. Începutul său marca evenimentele din 
Polonia în care Solidaritatea, sindicatul de opoziţie, împreună cu Biserica Catolică, reuşea 
să aducă la masa discuţiilor comuniştii şi să îi convingă să organizeze alegeri (controlate, 
dar erau alegeri). Mijlocul anului marchează decizia comuniştilor din Ungaria de a discuta 
în cadrul aceloraşi aşezăminte instituţionale cu opoziţia, iar finalul anului a înregistrat 
manifestările de stradă din Cehoslovacia. Alegerile organizate în statele Pactului de la 
Varşovia în 1989 şi 1990 au reprezentat elementul vizibil al schimbării sistemului politic 
comunist. Acestea, ca toate alegerile de altfel, au avut o funcţie dublă — de a legitima forţele 
politice opuse sistemului politic comunist şi de a le aloca funcţii. Procesele premergătoare 
alegerilor, în termenii negocierilor şi grupurilor participante la negocieri, au influenţat 

organizarea, desfăşurarea şi rezultatele alegerilor. Ordinea conceptelor discutate este de la 
general la particular, fiind posibilă analizarea aspectelor particulare doar prin evidenţierea 
cadrului larg din care fac parte!. 


Negocierea 


Procesul negocierii a cunoscut forme diferite în Europa Centrală şi de Est, putând fi 
caracterizat de trei trăsături esenţiale : mesele rotunde, coalitiile de guvernare cu o bază 
largă şi partidele „conglomerat”?. O particularitate a tranzitiilor din Europa Centrală şi de 
Est a fost reprezentată de apariţia discuţiilor în cadrul meselor rotunde, care au antrenat 
reprezentanţi ai partidelor comuniste, reprezentanţi ai opoziţiei şi noii lideri afirmati in 
cadrul revoluțiilor. Principalul obiectiv al meselor rotunde era asemănător în toate statele : 
stabilirea termenilor care să reprezinte fundamentele creării unui sistem politic nou/ 
reformat. Trebuiau luate diverse decizii, provocate de caracteristicile perioadei de tranziţie 
anterior menţionate, în direcţia organizării primelor alegeri democratice, modificarea 
constitutiilor, stabilirea autorităţilor (poliţie, armată), reorganizarea serviciilor secrete. În 
cadrul meselor rotunde au fost stabilite guvernele interimare până la primele alegeri 
democratice. Interesante de observat, în cadrul negocierilor, sunt diferenţele întâlnite la 
nivelul aşezămintelor instituţionale ale meselor rotunde (structura, durata negocierilor şi 
numărul de întâlniri). În Ungaria, cincizeci de delegaţi şi peste cinci sute de experţi s-au 
reunit în cadrul a două mari comitete, douăsprezece sub-comitete şi două comisii suplimentare 
şi au negociat în aproape o mie de întâlniri documentate în trei luni. La celălalt pol se 
situează România, în cazul căreia s-au înregistrat două întâlniri. Tabelul 1 include datele şi 
durata negocierilor din toate statele pactului de la Varşovia, dar analiza mea exclude 
Bulgaria datorită faptului că evenimentele din această ţară au avut loc după cele din România. 
Ultima coloană a tabelului include data primelor alegeri pentru a ilustra perioada de timp ce 
a trecut între discuţiile propriu-zise şi implementarea primelor aspecte. 


Tabelul 1 


Data primelor alegeri raionale 
22 ian — 14 mai 1990 10/17 iun 1990 
26 nov 1989 — 31 ian 1990 8/9 iun 1990 


6 feb — 5 apr 1989 4/8 iun 1989 
27 ian — 1 feb 1990 20 mai 1990 
13 iun - 18 sept 1989 25 mar/8 apr 1990 


Sursă : Helga Walsh, „Political Transition Processes in Central and Eastern Europe”, in Comparative 
Politics, vol. 26, nr. 4 (Jul. 1994), p. 385. 


1. Revista Lumea, după cum vom vedea in secţiunea următoare, avea să ignore toate aceste evenimente 
de o reală importanţă, preferând să se axeze pe realizările regimului şi pe elemente adiacente P.C.R. 
şi conducătorilor. 

2. Helga Walsh, „Political Transition Processes in Central and Eastern Europe”, în Comparative 
Politics, vol. 26, nr. 4 (Jul. 1994), p. 383. 

3. Laszlo Bruszt, „1989: The Negotiated Revolution in Hungary”, în Social Research, nr. 57/1990, 
pp. 365-387. 

Practic, negocierile au îmbrăcat patru forme, fiecare punând accentul pe diferite aspecte, 
fără a fi însă mutual exclusive. În prima dintre aceste forme, negocierile au început datorită 
perceptiilor împărtăşite de regimul conducător şi de opoziţie conform cărora problemele 
apărute pe plan politic şi economic necesitau o abordare diferită decât cea avută până în 
prezent. În Polonia, forţele comuniste au fost de acord cu o deschidere graduală bazată pe 
împărţirea puterii. În cel de-al doilea model, opoziţia maghiară a optat pentru începerea 
tranziţiei imediate către democraţie, fără aşezăminte iniţiale legate de împărţirea puterii. În 
această formă de tranziţie, strategiile competitive au succedat imediat deschiderii spaţiului 
politic. Cea mai întâlnită formă de negociere a evoluat din cadrul conceptului de controlabilitate 
şi a rezultat în împărţirea puterii. În această formă, întâlnită în Bulgaria şi Cehoslovacia, 
negocierile au început de la premisa controlării partidelor comuniste, au evoluat la împărţirea 
puterii şi s-au finalizat cu un declin substanţial al partidului comunist. În contrast cu primul 
model amintit, mobilizarea maselor a jucat un rol esenţial în determinarea elitelor conducătoare 
să se aşeze la masa negocierilor cu forţele de opoziţie. În cazul ultimului model, negocierile 
au avut loc în România, pornind de la intenţia de a înlocui vechiul sistem, dar fără a se 
realiza o împărţire a puterii în interiorul noii elite politice. Rolul limitat al negocierii şi 
compromisului este una dintre cauzele care au determinat un parcurs diferit în cazul 
României!. 


Polonia 


În Polonia, experienţele în negociere nu au fost noi la începutul anului 1989. Membrii 
Partidului Muncitorilor Uniti şi Solidaritatea aveau experienţa negocierilor din 1980-1981 şi 
au ştiut exact de unde să înceapă şi greşelile care trebuie evitate. În fapt, tulburările sociale 
au început din 1956, cu aducerea lui Władysław Gomułka la putere, au continuat in 1976, 
dar au atins apogeul în 1980, odată cu crearea Solidarităţii. Aceasta din urmă a fost 
recunoscută de către autorităţi şi s-a negociat intens cu ea pentru un an şi jumătate. 1981 
avea să aducă însă un nou lider la guvernare, generalul Jaruzelski, care a interzis, în 1982, 
Solidaritatea. În 1988, greva industrială a reprezentat începutul sfârşitului, s-a cerut 
relegalizarea Solidarităţii. În ceea ce priveşte tipul sistemului politic comunist experimentat, 
Polonia nu poate fi încadrată în tipul totalitar pur. Regimul comunist polonez a cunoscut o 
dinamică interesantă, trecând de la toleranța relativă şi naționalismul lui Gomułka la 
experimentul lui Gierek privind împrumuturile străine masive, la regimul militar de opresiune 
al lui Jaruzelski. Au existat elemente care ar indreptati o integrare a sistemului politic 
comunist polonez în această categorie (aparatul de stat, ideologia partidului), dar a existat 
întotdeauna de facto un grad semnificativ de pluralism societal. Acesta din urmă a stat la 
baza abilității societăţii civile de a rezista politicii sistemului politic şi a limitat dorinţa 
sistemului politic comunist de a impune o mobilizare intensă, în special în ceea ce priveşte 
câmpul ideologic?. Actori precum Solidaritatea sau Biserica Catolică au menţinut sfere de 
autonomie relativă, care le-au oferit resursele de a se opune sistemului politic. În fapt, 
recunoaşterea, în primă fază ca partener de dialog şi apoi legal, de către regimul comunist, 
a Solidarităţii a permis demararea negocierilor. 

În februarie 1989, guvernul Jaruzelski începe discuţiile cu Solidaritatea, pe atunci în 
ilegalitate, aflată sub conducerea lui Lech Wałęsa. Rezultatele acestor prime runde de 


1. Helga Walsh, op.cit., p. 385. 
2. Juan J. Linz, Alfred Stepan, op.cit., pp. 255-258. 

negocieri au fost reprezentate de intrarea în legalitate a Solidarităţii în aprilie 1989 şi de 
organizarea unor alegeri semi-libere în acelaşi an, în iunie. Compromisul rezultat a favorizat 
in mod evident Partidul Comunist şi partenerii lor de coaliţie - li se garantase majoritatea 
în cadrul camerei Inferioare, Sejm: 65% dintre locurile eligibile. În plus, opoziţia lăsase de 
înţeles că îl va alege pe generalul Jaruzelski ca preşedinte, iar domeniile Apărării şi 
Afacerilor Interne vor rămâne în mâinile comuniştilor. Practic, aceasta a reprezentat baza pe 
care au fost realizate discuţiile meselor rotunde în 1989. Mesele rotunde au reprezentat 
principala sursă de legitimare a schimbărilor instituţionale. Au determinat, pentru prima 
dată într-un stat comunist, recunoaşterea unui sindicat independent al muncitorilor, stabilirea 
unor alegeri parlamentare al căror rezultat nu era în totalitate prestabilit de monopolul 
partidului comunist (se instituia o semicompetitie electorală)!. 

Toate aceste aranjamente aveau să eşueze în urma înfrângerii comuniştilor în alegerile 
din iunie şi iulie 1989: în Camera superioară a Parlamentului comuniştii au obţinut doar un 
loc din cele o sută eligibile. Solidaritatea a trebuit să îşi asume responsabilitatea guvernamentală, 
o sarcină pentru care încă nu era pregătită. În această direcţie, declaraţia lui Lech Watesa 
rămâne elocventă : „Am dorit să ne oprim la câştigarea negocierilor, să facem o pauză şi să 
ne ocupăm de economie şi de societate. Însă, datorită ghinionului, am câştigat alegerile”?. 
Polonia a fost primul stat din sfera de influenţă a U.R.S.S. în care era acceptat un guvern 
non-comunist?. 

După înfrângerea Partidului Muncitoresc Unit din Polonia, aşezămintele instituţionale 
stabilite cu mult timp în urmă nu mai corespundeau noilor realităţi sociale. Acordurile 
rezultate în urma negocierilor păstrau elemente importante ale puterii politice pentru 
comunişti şi erau considerate un obstacol în calea consolidării sistemului politic democratic. 
Împărţirea puterii a promovat şi a facilitat introducerea uneia dintre cele mai progresive 
„terapii de şoc”, de la economia centralizată la cea orientată către piaţă. Negocierile au fost 
însă cele care au făcut posibilă tranziţia paşnică spre un sistem politic pluralist, în momentul 
în care împărţirea puterii în sistemele politice comuniste reprezenta încă un element de 
noutate. Totuşi, trebuie remarcat faptul că negocierile purtate între guvernul comunist şi 
opoziţie nu au fost iniţiate pentru a elimina regimul comunist, ci pentru a îl reforma. De 
altfel, prima cerinţă a Solidarităţii era recunoaşterea sa legală. În plus, performanţa 
dezastruoasă a comuniştilor din alegerile din iunie 1989 a creat o situaţie în care cadrul 
politico-institutional era comunist, în timp ce spiritul sistemului politic era în mod evident 
unul diferit. 


Ungaria 


În Ungaria, evoluţia sistemului politic comunist poate fi rezumată astfel : alegeri libere în 
1945, o perioadă totalitară radicală din 1948 până în 1953, o perioadă de reforme ce a 
condus la revolta din 1956, o contra-revolutie comunistă din 1956 până în 1962 şi o 
detotalitarizare începând cu 1962. Până la jumătatea anilor '80, Ungaria reprezenta exemplul 
clasic de posttotalitarism*. Primele convulsii sociale au avut loc in 1956, când a izbucnit 


Jon Elster, Claus Offe, Ulrich K. Preuss, op. cit, p. 53. 

Helga Walsh, op. cit. 387. 

3. În acest răstimp, Lumea publica articole despre evoluţia tehnologică a Poloniei (numărul din 20 
iulie) sau reducerea efectivului trupelor sovietice în unele state ale Tratatului de la Varşovia, printre 
care şi Polonia (numărul din 7 septembrie 1989). 

prima revoluţie împotriva totalitarismului de proporţii din cadrul blocului comunist (aproximativ 
20.000 de oameni şi-au pierdut vieţile). În urma revoluţiei, Imre Nagy a fost înlocuit de 
Jânos Kâdâr care a introdus o reformă economică în 1968, printre cele mai radicale din 
blocul comunist, şi a continuat şirul reformelor în anii '80. În septembrie 1987, Imre 
Pozsgay, un lider comunist reformist, a argumentat în favoarea unei constituţii care să 
introducă libertatea de expresie. În mai 1988, Kadar este înlăturat de la putere, succesorul 
său fiind Karoly Grósz, care a format un Politburo, ce includea marii reformatori. 
Problemele economice deveneau din ce în ce mai grave şi, pe fondul unei libertăţi politice 
şi al unei crize economice, din interiorul Partidului Muncitoresc Socialist Maghiar au 
început să se desprindă facţiuni rivale acestuia. Cea mai importantă în termeni politici a fost 
Forumul Democratic Maghiar, fondat în septembrie 1988. În noiembrie 1988, Politburo-ul 
a promis modificarea legislaţiei care să permită existenţa partidelor rivale, promisiune 
îndeplinită din ianuarie 1989!. În aprilie 1990, Politburo-ul demisiona, în noua structură 
regăsindu-se mai puţini conservatori şi mai mulţi reformatori?. Practic, în 1990, comuniştii 
1981) sau să meargă înainte. A doua versiune a fost preferată şi ei au participat în cadrul 
negocierilor referitoare la tranziţia Ungariei către democraţie. 

Forţele majore de opoziţie au insistat asupra conceptului de „tranziţie într-un pas către 
democraţie”, respingând astfel formula împărţirii puterii, experimentată deja în Polonia. 
Deşi forţele opoziţiei erau destul de divizate, au reuşit să se înţeleagă în privinţa unei 
strategii comune, fiind ajutate şi de slăbirea partidului comunist care s-a scindat în două 
aripi rivale. În martie 1990, nouă grupuri majore ale opoziţiei au alcătuit ceea ce avea să se 
numească „masa rotundă a opoziţiei”, convingând cel puţin aripa reformatoare a Partidului 
Muncitoresc Socialist Maghiar că strategia de divizare a opoziţiei eşuase. 

Principalul scop al meselor rotunde astfel constituite era reprezentat de crearea condiţiilor 
pentru realizarea unei perioade de tranziţie linistite către democraţie, dar liderii comunişti 
au insistat pentru discutarea problemelor economice în cadrul acestor mese rotunde. Spre 
deosebire de Polonia, forţele de opoziţie au refuzat să se alăture guvernului interimar. Deşi 
negocierea şi compromisul nu au implicat împărţirea puterii politice, cele două aspecte au 
fost fundamentale pentru desfăşurarea discuţiilor în cadrul meselor rotunde. Acestea din 
urmă au stabilit termenii tranziţiei şi au condus la unificarea forţelor de opoziţie chiar şi 
pentru un interval de câteva luni, timp în care au fost stabilite aşezăminte politice semnificative”. 
În cadrul meselor rotunde s-a stabilit sistemul electoral ce va fi aplicat în primele alegeri 
libere, comuniştii propunând votul majoritar în 75% dintre circumscripţii, iar opoziţia 
insistând în ceea ce priveşte reprezentarea proporţională. Sistemul mixt adoptat, cu 50% 
majoritarism şi 50% reprezentare proporţională, a reprezentat un succes al opoziţiei în 
cadrul negocierilor, dar unul care avea să avantajeze forţele comuniste. Rezultatele alegerilor 
ar fi fost mult mai dezastruoase pentru comunişti dacă s-ar fi aplicat ceea ce ei propuseseră, 
căci aici, ca şi in Polonia, a existat o subestimare puternică a lipsei de susţinere electorală 
pentru comunişti. În ceea ce priveşte negocierile referitoare la preşedintele statului, au 
existat trei aspecte dezbătute : modalitatea de alegere a preşedintelui (directă sau indirectă), 
stabilirea datei alegerilor prezidenţiale (înainte sau după alegerile parlamentare) şi puterile 
preşedintelui. Din punctul de vedere al comuniştilor, lucrurile stăteau astfel : dacă preşedintele 
era ales de către un parlament obedient, atunci liderul lor era cu siguranţă ales, dar 


1. Primele referinţe despre Ungaria apar în revista Lumea doar în numărul din 22 iunie 1989, când 
contestatarii comunismului sunt acuzaţi de rea-credinta şi acţiuni împotriva ordinii socialiste. 

2. Leslie Holmes, op.cit., pp. 71-73. 

legitimitatea sa ar avea de suferit; dacă preşedintele ar fi ales prin vot direct înainte de 
alegerea noului parlament, popularitatea şi vizibilitatea lui Pozsgay i-ar fi acordat şanse 
foarte mari, iar legitimitatea preşedintelui ar fi fost mult mai mare ; alegerea preşedintelui 
prin vot direct după alegerile parlamentare a fost o idee mai atractivă decât cea a alegerii 
sale de către parlament. Primele două opţiuni nu conveneau opoziţiei, interesată de amânarea 
alegerilor preşedintelui după alegerile legislative. O a doua cerinţă a opoziţiei a fost 
reprezentată de limitarea puterilor preşedintelui, conştientă fiind de probabilitatea ridicată 
ca Pozsgay să fie ales. Comuniştii au făcut numeroase concesii pentru acceptarea de către 
opoziţie a candidaturii lui Pozsgay, cele mai importante fiind dizolvarea Apărării Muncitorilor, 
o organizaţie comunistă paramilitară, şi alegerea preşedintelui prin vot direct după alegerile 
parlamentare. Aceste aspecte au creat disensiuni în cadrul opoziţiei, forţele din interior 
având păreri contrare referitor la alegerea preşedintelui!. Negocierile au fost încheiate în 
septembrie 1989, primele modificări fiind realizate - modificarea numelui statului şi al 
partidului comunist care devenea Partidul Socialist Maghiar. 

În momentul în care partidul comunist îşi modifica numele, o serie de membri fideli au 
renunţat la afilierea partinică, inclusiv din interiorul Parlamentului. Mai mult, Pozsgay nu 
a fost ales preşedinte al noului partid şi astfel se ruina ceea ce se stabilise în cadrul meselor 
rotunde. În aceste condiţii, guvernul a dat mai multe amendamente constituţionale care au 
avut o opoziţie minimă în Parlament. Democratii liberi şi aliaţii lor au organizat un 
referendum ca preşedintele să fie ales de către Parlament. Rezultatul a fost favorabil, iar 
încercarea foştilor comunişti de a organiza un referendum în care populaţia să se pronunţe 
referitor la alegerea directă a preşedintelui în urma alegerilor legislative nu a întrunit 
cvorumul necesar. Rezultatul final a fost astfel opus înțelegerilor din cadrul meselor rotunde : 
în locul unui preşedinte comunist ales după alegerile parlamentare, preşedinţia a fost 
câştigată de un politician al opoziţiei, fiind ales de către Parlament. 


Cehoslovacia 


Încă de la formarea Cehoslovaciei au existat probleme între cehi şi slovaci. Statul cehoslovac 
era unul relativ tânăr, fondat în 1918. Partidul comunist din Cehoslovacia a fost singurul cu 
această ideologie din regiune care a avut dreptul de a candida în alegerile interbelice, fapt 
ce a condus la o solidificare a bazei de susţinere a acestuia în rândurile populaţiei. După 
1948, cu un regim comunist la putere, Cehoslovacia a experimentat o perioadă de nouă ani 
de represiuni severe care au transformat tara într-una apropiată de noţiunea de stalinism ; in 
1957 a început destalinizarea. Dificultăţile pentru regimul comunist au apărut în 1968 pe 
fondul unor probleme economice serioase. Studenţii, elita intelectuală şi liderii slovaci au 
fost cei care au condus revoluţia anticomunistă, înăbuşită de intervenţia trupelor statelor de 
la Varşovia, cu excepţia României. Novotny a fost înlocuit de un conducător mai liberal, 
slovacul Alexander Dubéek. Federalizarea ţării a fost rezultatul cel mai vizibil pe termen 
scurt al „Primăverii de la Praga”, căci reformele economice şi revitalizarea societăţii civile, 
petrecute în Polonia şi Ungaria, nu au apărut. O altă consecinţă semnificativă a fost 
demiterea sau retragerea unei treimi din membrii partidului comunist. Gustav Husak, venit 
la conducere în 1969, a încercat să îmbunătăţească situaţia în Cehoslovacia în anii '70, s-a 
axat pe aspectele economice, dar nu în direcţia unor reforme vizibile. Milous Jakeš, numit 
în funcţia de conducere în 1987, a accelerat reformele atât pe plan politic, cât şi în plan 

economic. La nivelul pluralismului, în special al societăţii civile, Cehoslovacia se situa cel 
mai departe de sfera totalitarismului. Totuşi, închiderea lui Vâclav Havel în 1989, din 
motive politice, oferă o viziune de ansamblu asupra libertăţilor politice acordate în Cehoslovacia. 
De altfel, membrii grupului numit „Carta 1977”, al cărui membru fondator era şi Vaclav 
Havel, au fost închişi de mai multe ori. Ceea ce trebuie remarcat este faptul că regimul 
cehoslovac a rămas, în linii mari, acelaşi în perioada 1968-1989, de aceea Linz şi Stepan îl 
încadrează în categoria „posttotalitarismului” îngheţat. Spre deosebire de Ungaria, care se 
afla în 1989 în faza posttotalitarismului matur, şi de Bulgaria, aflată în faza timpurie a 
acestui tip de regim, Cehoslovacia păstrase condiţiile anului 1968, instaurarea posttotali- 
tarismului’. 

Respingerea in iulie 1989 a unei petitii semnate de mai mult de 10.000 de oameni a 
determinat populaţia să iasă în stradă în luna august a aceluiaşi an. Manifestatiile din 
octombrie şi de la jumătatea lui noiembrie au fost brutal oprite de guvern, iar la 18 
noiembrie s-a format Forumul Civic - o organizaţie umbrelă de partide —, al cărui conducător 
era Vâclav Havel. În urma presiunilor exercitate de mase şi de Forumul Civic, pe 24 
noiembrie guvernul şi Jakeš au demisionat, fiind înlocuiţi de un alt lider comunist, Karel 
Urbânek ; în aceeaşi zi s-a consemnat înregistrarea formală a Forumului Civic. Acest lucru 
a făcut posibilă transformarea Forumului Civic într-un partener oficial de discuţie. Până la 
sfârşitul lunii noiembrie, Parlamentul ceh a abrogat legea prin care Partidul Comunist era 
recunoscut drept conducătorul statului”. 

Atât în Cehoslovacia, cât şi în Bulgaria, conducerea politică comunistă a început procesul 
de liberalizare doar în momentul în care presiunea populaţiei nu a lăsat alternative. 
Comuniştii au reacţionat, mai mult decât au acţionat, ca răspuns la manifestările opuse din 
propriile ţări, iniţiativa pentru realizarea negocierilor în cadrul meselor rotunde venind din 
partea opoziţiei. Opozitia nu era destul de puternică în cele două state şi avea nevoie de 
mesele rotunde pentru a-şi susţine propria cauză. Scopul iniţial al opoziţiei fusese acela de 
a se opune iniţiativelor comuniste, abia după aceea gândindu-se la propunerea unor politici. 
În Cehoslovacia, grupurile de opoziţie au erodat treptat forța partidului comunist şi au intrat 
alături de aceştia în guverne de coaliţie, împărțind astfel puterea până la alegerile din 
primăvara lui 1990. S-a produs o transmutare a iniţiativei politice de la vechile la noile forte 
politice, astfel încât raportul de forţe era inversat încă înainte de alegerile din 1990. 
Negocierile purtate în noiembrie şi decembrie 1989, în urma cărora se decisese formarea 
unor guverne în care tot comuniştii să deţină majoritatea, nu au fost acceptate de populaţie, 
deşi Forumul Civic dorise parţial acest lucru. Până la jumătatea lui decembrie, comuniştii 
şi-au dat demisia, iar premierul numit după demisia lui Adamec, Marian Calfa, a format un 
guvern în care non-comuniştii deţineau o majoritate strânsă. Pe 29 decembrie, Havel avea 
să fie ales preşedintele Cehoslovaciei, după ce doar cu o zi în urmă Dubéek fusese declarat 
abia purtătorul de cuvânt al Parlamentului”. Mesele rotunde din ianuarie au avut menirea de 
a stabili data primelor alegeri postcomuniste, alegeri câştigate de către Forumul Civic şi 
omologul său slovac, numit „Publicul Împotriva Violentei”. 

Principalele decizii in domeniul constitutional au fost alegerea lui Havel ca presedinte al 
ţării, formarea unui guvern de coaliţie cu forte provenind atât din rândurile opoziţiei şi din 
cele ale comuniştilor, înlocuirea unei proporţii situate între o treime şi jumătate din membrii 
comunişti ai Parlamentului proveniţi din rândurile Forumului Civic şi ale „Publicului 
Împotriva Violentei”. Legile electorale nu au fost rezultatul meselor rotunde, ci au fost 

stabilite separat de către Havel şi grupul său de consilieri, opţiunea urmând să aibă loc între 
reprezentare proporţională şi majoritarism în circumscripţii de magnitudine. Opţiunea pentru 
reprezentare proporţională a fost făcută în acord cu stabilirea mandatului preşedintelui şi 
legislativului pentru doi ani, Havel a decis reprezentare proporţională, fiind încredinţat de 
către consilieri că, în cazul în care opţiunea nu oferă rezultate corespunzătoare, ea va putea 
fi modificată la următorul mandat'. 


Reprezentarea evenimentelor din 1989 
în săptămânalul Lumea 


În urma lecturării şi analizei atente a tuturor celor cincizeci de numere ale revistei Lumea 
din anul 1989 (ultima ediţie din acel an a fost in 14 decembrie), am ajuns la cinci concluzii 
majore care vor fi detaliate în secţiunile analitice de mai jos. Analiza începe de la aspectele 
generale remarcate în urma analizei de conţinut a articolelor din Lumea şi se îngustează 
până la răspunsul oferit întrebării de cercetare. Fiecare dintre cele patru secţiuni care 
urmează sunt inter-relationate, oferind astfel imaginea de ansamblu a ceea ce a însemnat 
anul 1989 pentru cititorii români (mult diferit de ceea ce am descris în „Evenimentele din 
statele Tratatului de la Varşovia în 1985” drept evenimentele reale). 


Mutarea atenţiei 


Majoritatea articolelor din 1989 fac referire la relaţia cu alte state comuniste decât cu cele 
învecinate sau prezintă dezvoltările din statele africane, din Orientul Mijlociu sau din Asia 
(China şi Coreea de Nord). Astfel, sunt menţionate relaţiile politico-economice cu statele 
arabe şi cu republicile africane, vizitele de lucru, aprecierile trimise de către liderii altor 
state comuniste pentru preşedintele român etc. Ori de câte ori relaţiile internaţionale ale 
Republicii Socialiste România sunt menţionate, apar elemente care conectează P.C.R. sau 
pe liderul acestuia de instituţiile şi ideologiile acelor state. Astfel, în numeroase articole 
apar referinţe privind întâlnirile cu diverşi preşedinţi, acţiunile comune întreprinse cu alte 
partide comuniste sau aspecte de ideologie”. 

Graficul 1 ilustrează proporţia articolelor apărute în Lumea în anul 1989. Aceste procente 
sunt calculate din totalul de articole pe politică externă, majoritatea articolelor fiind axate 
pe activitatea şi împlinirile P.C.R. în plan intern, deşi pe prima pagină a acestui săptămânal 
este clar scris, păstrând scrierea din acel an, „Săptămânal de politică externă”. Astfel, 
propaganda acoperea cea mai mare parte a paginilor revistei : din cele douăzeci şi patru de 
pagini, aproximativ două treimi sunt acoperite de elemente dedicate politicii interne. În 
plus, există numerele aniversare care sunt dedicate exclusiv acelor evenimente sau descrierii 
vieţii „plină de împliniri ale neamului”. Astfel, 26 ianuarie, ziua de naştere a „conducătorului 


1. Jon Eslter, Claus Offe, Ulrich K. Preuss, op. cit., pp. 68-69. 
Revista Lumea are multiple numere in care doar acest tip de relatii este discutat in momentul in care 
se relatează despre situaţia internaţională. În acest sens, vezi numerele din 26 ianuarie, 9 martie, 
23 martie, 18 mai, 15 iunie, 6 iulie, 27 iulie, 28 septembrie, 12 octombrie şi 14 decembrie. 

3. Numerele din 19 ianuarie, 1 iunie, 8 iunie, 27 iulie, 24 august, 14 septembrie şi 28 septembrie sunt 
axate pe aceste elemente. 

iubit”, marchează apariţia unui număr dedicat exclusiv lui Ceauşescul. În acel număr apare 
o singură referire la Europa şi la statele Tratatului de la Varşovia, iar aceea se regăseşte în 
„sfaturile preţioase” date de Ceauşescu pentru promovarea păcii şi bunăstării în lume?. 
Ediţia realizată cu prilejul zilei de 1 mai (apărută pe 27 aprilie 1989) elogiază eforturile 
depuse de P.C.R. şi conducătorul său pentru bunăstarea României, menţionând dezvoltările 
din ultimele cincinale şi elogiind sărbătoarea „oamenilor muncii”. Limbajul maiestuos, 
slugarnic, plin de clişee lingvistice şi exprimări tipice „limbii de lemn” atinge apogeul în 
numărul dedicat sărbătorii de 23 august (apărut pe 24 august). Însă acest număr, aşa cum 
vom vedea în cele ce urmează, este bogat şi în conţinut internaţional, începuseră deja să se 
simtă efectele apelor tulburi din Polonia şi Ungaria. 

După cum se poate uşor sesiza, mai mult de jumătate din numărul articolelor din 1989 
este dedicat altor state comuniste (54%). Cu preponderență, articolele discută despre China, 
U.R.S.S., Coreea de Nord şi Cuba (în ordinea numărului aparitiilor), cazuri des întâlnite 
fiind şi Palestina, Iran sau Siria. Articolele despre statele Pactului de la Varşovia, nu doar 
despre cele implicate în mesele rotunde in 1989, însemnând Bulgaria si R.D.G.‘ in plus, 
sunt în procent similar cu cele destinate denigrării statelor din Vest (aprox. 20%), cu un mic 
avantaj pentru cea dintâi categorie. În fine, 6% din articolele de politică externă sunt 
dedicate Organizaţiei Naţiunilor Unite, cele mai mule menţiuni fiind realizate în legătură cu 
activitatea României în cadrul acestei instituţii.S În fapt, primul număr din 1989 are in 
centrul său o discuţie despre O.N.U., pe lângă sumarizarea „împlinirilor” regimului în 
precedentul an. De remarcat este faptul că, de obicei, articolele despre O.N.U. apar în 
prima ediţie a lunii, rezumând la nivel de conţinut unele aspecte ale activităţii O.N.U., în 


special în domeniul „asigurării păcii şi cooperării între popoare”®. 


Articole ONU 
Articole anti-Vest 6% Articole Pact 
18% Varşovia 
22% 


Articole 
alte state 
comuniste 
54% 


Graficul 1: Distribuirea procentuală a articolelor în Lumea din 1989 


1. Revista Lumea, nr. 4, din 26 ianuarie 1989, pp. 1-2. 

2. Ibidem, p. 12. 

3. Revista Lumea, nr. 17, din 27 aprilie 1989, pp. 1-4. 

4. Celor două state comuniste din regiune care nu fac parte din Pactul de la Varşovia li se alocă articole 
în numerele din 12 ianuarie, 16 februarie, 2 martie, 8 iunie, 10 august şi 7 decembrie. 

5. Numerele din 1 ianuarie, 11 mai, 7 septembrie şi 5 octombrie contin referinţe extensive despre O.N.U. 

6. Sintagmă des întâlnită în articolele din revista Lumea. 

Principalele modalităţi de denigrare a statelor vestice se rezumau la prezentarea aspectelor 
negative din interiorul acestora. De exemplu, adeseori când se vorbea despre Republica 
Federală Germană (R.F.G.), se făceau remarci legate de nazism, se explicau practicile şi 
manifestările grupurilor extremiste, erau oferite numai astfel de ştiri!. Pentru Franţa şi 
Italia, deşi state apropiate istoric şi cultural ţării noastre, se discuta despre instabilitatea 
guvernamentală, grevele sindicaliştilor, creşteri de preţuri, efecte ale capitalismului „sălbatic”. 
Statele Unite ale Americii (S.U.A.) au parte de tratament separat, majoritatea articolelor 
orientate împotriva lor fiind prin prisma relaţiei cu U.R.S.S. şi a dorinţei lor de a stăpâni 
lumea”. Naționalismul regimului comunist se regăseşte cu precizie în aceste articole, discută 
despre absenţa amestecului altor state în politica internă a ţărilor, acuză vehement S.U.A. 
de politică expansionistă, de tip imperialist?. Însă actorul direct contestat şi cu cele mai 
multe rânduri defăimătoare este NATO. Indiferent că este ştire, articol sau citat în cuvântările 
„luminatului conducător”, NATO este descris, precum o maşină sumbră de ucis şi de 
promovat groaza, etern inamic al păcii şi stabilităţii. Doar prin colaborarea cu statele 
tratatului de la Varşovia mai există o cale de salvare pentru organizaţia ce aduce doar război. 
La polul opus, organizaţia care primeşte cele mai puţine critici este „Grupul celor şapte”, 
criticati doar pentru inabilitatea de a reduce „nedreptăţile capitaliste şi asuprirea oamenilor 
muncii”. 

Dintre articolele dedicate statelor Pactului de la Varşovia, aproximativ jumătate se 
axează pe problematici care nu au nici o legătură cu domeniul politic. De exemplu, în 10 
august 1989 se vorbeşte despre sistemul educational din R.D.G. şi sporita calitate a acestuia, 
iar referintele la Cehoslovacia, în condiţiile în care Polonia şi Ungaria erau în proces de 
transformare politică, se axează strict pe aspectele turistice, evidențiind frumuseţile acestei 
tări — articolul este sugestiv denumit „Popasuri cehoslovace”®. La începutul anului 1989 
majoritatea articolelor despre aceste ţări vecine se refereau la bilanturile economice din anul 
precedent, toate fiind foarte reuşite”, iar la jumătatea anului se făceau referiri la evaluări ale 
mersului economiei după primele şase luni ale anului 19898. 

Graficul de mai sus şi datele prezentate ilustrează o situaţie clară : săptămânalul Lumea 
se axa mai mult pe state comuniste din afara zonei economice C.A.E.R. sau a celei politice 
a Pactului de la Varşovia. O analiză detaliată întăreşte acest rezultat şi oferă posibilitatea 
unor investigaţii amănunțite. Tabelul 2 indică evoluţia procentuală a relatărilor despre aceste 
patru categorii generale în fiecare lună a anului 1989. Ianuarie este singura lună în care 
raportările la statele Pactului de la Varşovia sunt egale cu cele la celelalte state comuniste, 
următoarele luni în care discrepantele procentuale nu sunt atât de mari între cele două 
categorii fiind, în ordine, iunie, august, februarie şi decembrie. Coroborând aceste date cu 
evoluţia meselor rotunde din Polonia, Ungaria şi Cehoslovacia, sesizăm că există un număr 
ridicat de articole despre statele din regiune în luni în care efervescenta populară a cuprins 
acele state : februarie, iunie, octombrie şi decembrie. Analiza ulterioară ne va dovedi dacă 
aceasta este o pură coincidenţă sau chiar aşa stau lucrurile. 


Revista Lumea din 16 martie şi 31 august. 

Revista Lumea din 29 iunie şi 24 august. 

Revista Lumea din 13 iulie. 

Articole in acest sens există în numerele din 4 mai, 1 iunie şi 29 iunie. 
Revista Lumea, nr. 32, din 10 august. 

Ibidem. 

Numerele din 12 ianuarie, 16 februarie şi 2 martie. 

Revista Lumea, nr. 23 din 8 iunie, p. 19. 

Tabelul 2 


icine Procent Pact Procent alte state Procent anti- Procent 
Varsovia comuniste Vest O.N.U. 


Luna in care statele comuniste din lumea întreagă au primit cea mai multă atenţie, 
raportat la celelalte subiecte, este octombrie, aproape şapte din zece articole tratând subiecte 
legate de performanţele sau dezvoltările socialiste din întreaga lume. Trebuie precizat faptul 
că niciodată nu erau criticate, în aceste articole, ştiri sau cuvântări, regimurile comuniste. 
Martie, decembrie şi februarie sunt, de asemenea, luni în care atenţia a fost atrasă de 
evenimentele internaţionale ale altor state comuniste decât cele din regiune. De altfel, 
aceasta este singura categorie dintre cele patru alese care nu are în nici o lună procent egal 
cu 0, cea mai mică valoare fiind înregistrată în aprilie (33%) şi mai (38%). În ambele luni, 
scăderea atenţiei orientate către acest tip de state a fost compensată cu creşterea criticilor la 
adresa statelor vestice (67% în martie şi 38% în aprilie). 

Discutând despre categoria articolelor antiVest, cea mai pronunţată critică este în cele 
două luni anterior menţionate (martie şi aprilie), urmate de iulie (25%), august (22%), 
urmate de iunie şi noiembrie, ambele cu câte 20%'. Ultima categorie reprezintă implicarea 
României în acţiunile O.N.U. şi este prezentă în cinci din cele 12 luni, cu activitatea 
crescută în septembrie (25%) şi noiembrie (20%). 

Să coroborăm aceste date cu evenimentele din Polonia, Ungaria şi Cehoslovacia pentru 
a vedea pe ce a căzut accentul în aceste luni. Astfel, sunt interesat de structura generală a 
numerelor din lunile februarie-aprilie (evenimentele din Polonia), iunie-septembrie (evenimentele 
din Ungaria) şi noiembrie-decembrie 1989 (evenimentele din Cehoslovacia). Sunt vizibile 
trei tipare diferite care pot da naştere tot atâtor strategii de reacționare la evenimentele din 
tările vecine. În primul rând, în perioada februarie-aprilie 1989, momentul meselor rotunde 
din Polonia, se înregistrează o scădere a referintelor despre statele Pactului de la Varşovia (de 
la 25% la 0%) şi o creştere semnificativă a criticilor antiVest de la 13% la 67%. În acelaşi 
timp, deşi în februarie şi martie nivelul ştirilor despre alte state comuniste a fost relativ 
stabil în jurul a 65%, scade la jumătate în luna aprilie, decisivă pentru viitoarea configuraţie 


1. Articolele vehemente împotriva statelor vestice sunt în numerele din 16 martie, 9 aprilie şi 20 aprilie. 

a sistemului polonez. Astfel, în cazul Poloniei, Lumea a ales să reducă numărul referintelor 
despre statele din regiune şi să sporească articolele care critică Vestul. În acest fel, legitimau 
regimul socialist şi explicau de ce o potenţială schimbare va fi doar în rău. Analiza 
particulară a articolelor indică faptul că nu există nici o referinţă la Polonia în aceste trei 
luni. 

Strategia adoptată în cazul Ungariei a fost diferită, poate şi datorită faptului că unii 
cetăţeni români aveau rude în Ungaria şi comunicarea dintre aceştia putea conduce la efecte 
necontrolabile. Astfel, în lunile iunie-septembrie, Lumea a asigurat o acoperire relativ 
stabilă a statelor din Tratatul de la Varşovia (vârf de 33% în iunie şi punct scăzut de 17% 
în septembrie), cu accent pe Ungaria în fiecare lună. În iunie chiar se vorbeşte despre 
manifestatiile de stradă (numărul din 22 iunie), prezentate drept „antisocialiste, revizioniste 
şi antiromâneşti” pentru ca în septembrie să se discute despre Ungaria doar în termenii 
retragerii trupelor sovietice din regiune. Astfel, critica la adresa statelor vestice, precum şi 
raportarea la ceilalţi actori comunişti a rămas relativ stabilă în această perioadă. Astfel, 
strategia utilizată era aceea de a acoperi mediatic evenimentele, prin oferirea de informaţii 
eronate care să creeze o imagine falsă. 

În cazul lunilor noiembrie şi decembrie, când în Cehoslovacia au început procedurile de 
transfer al puterii, strategia a combinat precedentele două manifestări. Astfel, în noiembrie 
nu a existat nici un articol despre vreuna dintre ţările din regiune, accentul fiind pus pe 
relaţiile cu alte state comuniste (60%), critica statelor occidentale (20%) şi activitatea 
României la O.N.U. (20%). În decembrie s-a ales mediatizarea evenimentelor din Cehoslovacia, 
cu oferirea percepţiei partidelor comuniste din cele două ţări, o luare de poziţie şi o ştire 
trunchiată. În plus, asa cum mentionam, în decembrie sunt doar două numere, ultimul fiind 
tipărit pe 14 decembrie 1989, cel ce trebuia să apară pe 21 decembrie nu a mai apărut din 
cauza manifestărilor de stradă din ţară. 

Rezumând, fiecare eveniment din ţările vecine, membre ale Tratatului de la Varşovia şi 
C.A.E.R., a fost abordat diferit. În cazul primei manifestări a opoziţiei in Polonia evenimentul 
nu a beneficiat deloc de acoperire, principala strategie fiind aceea de a nu relata despre 
situaţie, axându-se pe critici aduse Vestului. În cazul Ungariei, săptămânalul Lumea a ales 
să asigure mediatizarea evenimentului, cel mai probabil datorită relaţiilor dintre o parte a 
cetăţenilor români cu cei maghiari, dar într-o notă defăimătoare. Cel de-al treilea caz a 
înregistrat o combinaţie a celor două modalităţi, începând prin ignorarea evenimentelor din 
Cehoslovacia în noiembrie şi asigurând o lumină proastă în decembrie, în cele două numere 
existente. Date fiind aceste observaţii generale, este relevant să vedem cum au evoluat în 
detaliu articolele despre statele Pactului de la Varşovia în general şi despre cele implicate în 
particular. 


Concentrare mediatică 


Am divizat statele din regiune în două subcategorii pentru scopuri analitice. Categoria mai 
largă, cea a statelor Tratatului de la Varşovia, include Bulgaria, Cehoslovacia, Polonia, 
R.D.G. şi Ungaria, cu prima şi penultima neimplicate în procese vizibile de schimbare de-a 
lungul anului 1989. Cea de-a doua categorie este reprezentată de statele din regiune care au 
fost implicate, Polonia, Ungaria şi Cehoslovacia. După cum este uşor de observat, cea de-a 
doua categorie este inclusă în prima, iar motivul pentru care am introdus această separare 
este acela al observării discrepantelor de prezentare : articolele s-au axat pe statele implicate 
sau doar au discutat elementele din statele neimplicate pentru a distrage atenţia ? 

Aşa cum datele prezentate în secţiunea anterioară ilustrează, apariţiile despre statele 
Pactului de la Varşovia au fost reduse numeric de-a lungul întregului an. Însă, dinamica 
acestor evoluţii poate oferi detalii relevante pentru studiul de faţă. Graficul 2 reflectă această 
dinamică şi întăreşte ideea conform căreia cea mai extinsă activitate mediatică în direcţia 
acoperirii evenimentelor din regiune a avut loc în timpul negocierilor din Ungaria (iunie- 
-septembrie). 

Graficul 2 : Frecventa reprezentărilor in Lumea a statelor Pactului de la Varşovia implicate 
in evenimentele din 1989 


Aparitiile sporadice din primele trei luni ale lui 1989, care in majoritate puneau accent 
pe situaţia economică foarte bună din anul precedent din R.D.G., Bulgaria şi Cehoslovacia, 
au scăzut în aprilie la 0, fiind urmate apoi de creşteri uniforme până la apogeul mediatic din 
iunie şi august. Lunile octombrie şi noiembrie au fost marcate de indiferenţă faţă de regiune 
pentru ca decembrie să ofere o nouă ascensiune spectaculoasă. Astfel, acoperirea este una 
echilibrată doar în primele trei luni ale anului, mentinandu-se, totuşi, la un nivel scăzut şi 
în lunile iunie-august, când vârfurile mediatice sunt conectate de o relativă scădere de 
acoperire în iulie. 

Articolele şi ştirile despre statele implicate în evenimente urmează un trend asemănător 
celui descris anterior, cu singura diferenţă că valorile sunt mai reduse (linia punctată din 
grafic). Ianuarie este singura lună în care au existat ştiri exclusiv despre alte state decât cele 
implicate. Începând cu luna septembrie, există suprapunere perfectă între cele două categorii, 
Lumea neprezentând alte ştiri despre statele din regiune decât cele direct implicate, ultima 
referinţă la alte state datând din 10 august, când se discuta despre perfecţionarea sistemului 
de învăţământ est-german?. 

Tabelul 3, detaliind evoluţia procentuală a ştirilor despre statele din regiune, vine să 
confirme aceste evoluţii. Procentual, avem aceiaşi lideri la ambele categorii, iunie şi august, 


1. Revista Lumea, nr. 22-35. 
2. Revista Lumea, nr. 32. 

aceste două luni acoperind împreună 40, respectiv 42% din materialele dedicate tuturor 
statelor Tratatului de la Varşovia şi celor implicate. Iulie şi decembrie urmează în ierarhie, 
iar dacă însumăm procentele din aceste patru luni, vom totaliza 64% din articolele dedicate 
tuturor statelor din regiune şi 74% din articolele dedicate statelor direct implicate. Astfel, 
celelalte opt luni cuprind o treime, respectiv un sfert din procentul total. Prin urmare, putem 
observa o concentrare a ştirilor în perioadele marcate de convulsii sociale şi politice în 
Ungaria (iunie, iulie şi august) şi Cehoslovacia (decembrie). 


Tabelul 3 


Procent articole Pact Procent articole state 
Luna E i ` 
Varşovia implicate 


Mai 
Iunie 


5 
2 


Noiembrie 


0 
1 
Date fiind aceste concentrări informaţionale, este foarte important să observăm şi natura 


lor pentru a nu trage concluzii pripite. Astfel, secţiunea următoare analizează conţinutul 
acestor articole, introducându-le în câteva categorii generale. 


Decembrie 

Axarea pe aspecte marginale 


Această secţiune analizează conţinutul articolelor sau ştirilor despre statele direct implicate 
în schimbarea regimului în 1989. Am creat şase categorii generale în care toate articolele 
pot fi încadrate, acestea putând fi regăsite pe primul rând al tabelului 4: economic, 
cuvântări, relaţii politice, propagandă, poziţii şi articole relativ neutre. Densitatea cea mai 
mare se înregistrează la articolele ce vizează relaţiile cu aceste state, precum şi cele de 
poziţie şi cu un caracter relativ neutru. Cele mai puţine sunt referintele la statele vecine in 
cuvântări şi acestea au loc în momente critice — 23 august, după ce soarta in Polonia fusese 
deja decisă, iar negocierile din Ungaria se îndreptau către un deznodământ nefavorabil 
comuniştilor’. Nu există nici o referinţă directă la evenimentele din Polonia, Ungaria si 
Cehoslovacia, toate acestea fiind înlocuite cu articole făcând parte din una dintre aceste 
categorii. Există o încercare timidă de a prezenta evenimentele din Cehoslovacia, un articol 


1. Revista Lumea, nr. 34. 

din 7 decembrie discută despre schimbări în guvernul cehoslovac, fără a potenta în vreun fel 
acest lucru. Articolele din 22 iunie despre evenimentele petrecute în Ungaria sunt departe 
de realitate, având un puternic caracter propagandistic, fiind preocupate de a caracteriza 
negativ participanţii la mişcările de opoziţie şi debutul meselor rotunde. 


Tabelul 4 


Polonia şi 
Ungaria 
august 


Cehoslovacia 


Cehoslovacia | Ungaria Ungaria 
martie i 


: rea Ungaria februarie 
Iunie iunie 


Cehoslovacia, 
Polonia, 
Ungaria septembrie 


Ungaria Ungaria 
Iunie iunie 


Polonia iulie Ungaria iulie 


r ; A Cehoslovacia, 
Cehoslovacia TEET Cehoslovacia | Polonia ‘ 

Pe 9 februarie 1989 apare prima referinţă politică la statele comuniste, fiind un articol 
despre relaţiile dintre Ungaria şi Coreea de Nord!, afectate de faptul că cea dintâi semnase 
un acord de relaţii bilaterale cu Coreea de Sud, adversara politică a comuniştilor din Nord. 
Articolul este încadrat la ştiri neutre deoarece nu emite judecăţi de valoare, prezintă doar 
faptele şi un comunicat al comuniştilor coreeni prin care gestul autorităţilor de la Budapesta 
este calificat drept inacceptabil. 

Am inclus în tabel cu caractere italice conţinutul articolelor din lunile marcate de 
evenimente. Astfel, pe lângă cuvântarea deja menţionată, avem parte de specificarea unor 
relaţii de prietenie cu Ungaria, în iulie, două articole de propagandă, ambele în numărul din 
22 iunie”, trei articole de poziţie critică la adresa mişcărilor din capitala Ungariei şi unul la 
adresa mişcărilor din Cehoslovacia, în acelaşi număr din 22 iunie, două articole despre 
relaţiile statelor Pactului de la Varşovia în general şi retragerea trupelor sovietice, urmate de 
acel articol relativ neutru din decembrie, deja menţionat. 

Prin urmare, din totalul articolelor care menţionează statele implicate în schimbarea 
regimului, doar şase au legătură propriu-zisă cu evenimentele, patru dintre acestea fiind 
dedicate Ungariei la începutul meselor rotunde. Dintre acestea, două sunt de propagandă şi 
trei sunt critice la adresa mişcărilor, prezentând numai judecăţi de valoare bazate pe 
distorsionarea faptelor. Pe baza acestor date putem caracteriza reprezentarea drept minimală, 
aproape inexistentă, în presa românească a evenimentelor din Ungaria şi Cehoslovacia. 
Mesele rotunde din Polonia sunt amintite sporadic, vorbindu-se doar despre „momentele 
grele prin care trec fraţii noştri din Polonia” şi introducându-se un document de poziţie a 
comuniştilor polonezi faţă de schimbările din Polonia după ce alegerile din această tara 
avuseseră loc. Practic, referintele apar la aproximativ o jumătate de an de la iniţierea 
meselor rotunde şi doar după ce schimbarea era iminentă. Singurele articole dedicate acestei 
tari sunt în iulie, vorbindu-se despre situaţia economică şi relaţiile bilaterale, acea cuvântare 


1. Revista Lumea, nr. 6. 
2. Revista Lumea, nr. 25, pp. 1-2. 

din august însoţită în acelaşi număr din 24 august de poziţia critică mai sus amintită, precum 
şi referinţe generale în septembrie şi decembrie la Polonia ca unitate componentă a statelor 
Pactului de la Varşovia. 

Principala modalitate de a aborda aceste subiecte „fierbinţi” este orientarea atenţiei 
publicului către alte ţinte, către subiecte diferite. Absența mentiunilor sau distorsionarea 
evidentă a celor existente indică faptul că această axare pe aspectele marginale ale conflictelor 
politice din statele vecine este intenţionată. Manipularea ia forma absenței informaţiilor, 
doar când acestea din urmă nu pot fi controlate se face ceva (exemplele Ungariei şi 
Cehoslovaciei au fost deja explicate). Să vedem însă ce se întâmplă când sunt abordate 
subiectele legate de evenimente, câtă realitate şi câtă ficţiune sunt implicate pentru manipulare. 


Frânturi de adevăr, propagandă masivă pe plan intern 


În toate circumstanţele, Lumea prezintă câteva frânturi de aspecte reale, pe care apoi le 
combină cu mesaje propagandistice, toate din perspectiva partidelor comuniste ale acelor 
țări sau propriilor poziţii. În absenţa unor surse alternative de informare (erau destul de 
puţini români care ascultau Radio Europa Liberă), acest săptămânal servea ideal interesele 
partidului. În lunile în care comuniştii pierdeau alegerile în Polonia, utilizând un calcul 
greşit, iar pe străzile din Praga se manifesta împotriva regimului comunist, Lumea relata 
despre aniversarea insurecției nationale slovace (numărul din 24 august), atracțiile turistice 
şi economice ale Cehoslovaciei (acelaşi număr), despre panta ascendentă a relaţiilor româno-ce- 
hoslovace (numărul din 14 septembrie), precum şi despre întâlnirea „fructuoasă” a reprezen- 
tantilor ţărilor Tratatului de la Varşovia (numărul din 7 decembrie). Manipularea este 
evidentă şi în cazul acestui din urmă eveniment prezentat. Acea întâlnire a avut loc pentru 
a analiza situaţia în care se aflau statele comuniste, conştientizarea victoriilor opoziţiei, 
precum şi identificarea căilor de urmat. În articolul apărut în Lumea se menţiona doar 
întâlnirea, iar subiectele erau cu totul diferite : elogierea căilor socialiste, schimburi de 
experienţă sau întărirea relaţiilor bilaterale care atinseseră deja niveluri semnificative. 

Foarte important din perspectiva acestei cercetări este faptul că propaganda la nivelul 
României are tendinţe de creştere în preajma meselor rotunde. Propaganda aceasta nu are 
legătură cu categoria cu aceeaşi denumire din tabelul 4, ci se referă la mesaje transmise de 
către Lumea pentru cetăţenii români. Câteva exemple sunt necesare. Astfel, în aprilie 
(finalul meselor rotunde din Polonia) există o afluenţă de mesaje denigratoare la adresa 
statelor capitaliste (numărul din 6 aprilie) şi exemple ale avantajelor comunismului în 
Europa (13 aprilie), trecutul glorios comunist (20 aprilie) şi solidaritatea oamenilor muncii 
(27 aprilie). Septembrie marchează finalul negocierilor în Ungaria şi este luna în care 
fiecare număr evidenţiază avantajele statului comunist şi binefacerile sale în România. 
Noiembrie şi decembrie, lunile în care cehoslovacii se aşază la masa negocierilor, sunt 
marcate de abundența de mesaje despre împlinirile statelor socialiste din întreaga lume, dar 
în special din România. Lunile cele mai sărace în mesaje sunt ianuarie, mai şi octombrie, 
când practic nu se petrecea nimic în ţările vecine. 

Astfel, mass-media scrisă şi-a dovedit rolul de promotor al propagandei Partidului, toate 
articolele fiind cenzurate de către C.C. al P.C.R. şi redactate după cum comandau secretarii 
de partid „însărcinaţi” cu misiunea menţinerii gradului de dezinformare în România. 
Realitatea nu avea aproape nimic în comun cu informaţiile regăsite în textele apărute în 
Lumea, sunt ocolite problemele regionale şi atenţia cititorului este îndreptată către erorile 
statelor vestice, reuşitele altor state comuniste şi, mai ales, către împlinirile de decenii ale 
P.C.R. şi conducătorului său. Cel mai grăitor exemplu în acest sens este statistica articolelor 

apărute despre statele Pactului de la Varşovia în octombrie şi noiembrie, luni în care două 
dintre acestea (Polonia şi Ungaria) schimbaseră deja regimul, iar cea de-a treia, Cehoslovacia, 
începea negocierile. Nici un articol nu a fost scris despre statele vecine, acestea fiind 
înlocuite, în ordinea apariţiei, de relatările întâlnirilor de prietenie cu diverşi oficiali din 
Peru, Yemen, Costa Rica, Palestina (numărul din 12 octombrie), de un număr dedicat 
P.C.R. (26 octombrie), de un număr dedicat exclusiv realizărilor lui Ceauşescu (2 noiembrie), 
articole dedicate realizărilor de decenii comuniste (9 şi 16 noiembrie), două numere dedicate 
exclusiv comunicărilor goale de conţinut ale Congresului al XIV-lea al P.C.R. 

Cele patru secţiuni ale acestui capitol reflectă strategia Partidului Comunist de a aborda, 
prin intermediul presei, manifestările de opoziţie la adresa comunismului în regiunea 
central şi est-europeană. Principalele tehnici utilizate au fost acelea de a evita subiectele 
fierbinţi, preferând să directioneze atenţia cititorului către alte zone sau să îl asalteze cu 
texte propagandistice prin care îi este amintită contribuţia valoroasă a P.C.R. şi a conducătorului 
său la reuşitele neamului. Din datele prezentate este evidentă sporirea cantităţii de propagandă 
în momentele în care comunismul era ameninţat. 

Concluziile acestei lucrări rezumă principalele rezultate şi oferă o bază solidă pentru 
continuarea studiilor în domeniul reflectării realitatilor din efervescentul an 1989 în presa 
românească. Dincolo de limitele sale, acest studiu reprezintă o analiză succintă a peste o 
mie de pagini şi aproximativ două sute de articole şi ştiri care abordează relaţiile şi 
evenimentele internaţionale la finalul a jumătate de secol de comunism. 


Concluzii 


Lucrarea de faţă a analizat modalitatea în care presa din România, controlată şi cenzurată de 
către autorităţile centrale, a reflectat evenimentele din statele vecine, urmare a politicii de 
reformă şi transparenţă initiate de Mihail Gorbaciov în U.R.S.S. Întrebarea la care am 
răspuns este: Cum a reacționat presa românească centrală la semnele prăbuşirii comu- 
nismului ? În acest sens, am evaluat comportamentul presei scrise în termenii propagandei 
şi prezentării ideilor regimului în momentele în care efectul de domino caracteriza prăbuşirea 
regimurilor comuniste. Analiza celor cincizeci de numere ale revistei Lumea din anul 1989 
oferă patru concluzii principale. Deşi la nivel general majoritatea acestora erau cunoscute, 
studiul empiric ilustrează complexitatea manifestărilor cenzurii şi manipulării prin intermediul 
presei scrise. 

În primul rând, în cele peste două sute de articole pe teme de politică externă apărute în 
acest săptămânal nu există nici o referinţă directă la evenimentele din Polonia, Ungaria şi 
Cehoslovacia. Există doar două numere în care se fac referiri la evenimente (iunie pentru 
Ungaria şi decembrie pentru Cehoslovacia), dar sunt acoperite de judecăţi de valoare, 
faptele prezentate nefiind în conformitate cu ceea ce cunoaştem din derularea evenimentelor 
(detaliate în „Evenimentele din statele Tratatului de la Varşovia în 1989”). 

Al doilea element caracteristic este acela că în absenţa referirilor directe la evenimente, 
Lumea oferă poveşti de succes ale altor state comuniste, blamează statele vestice pentru 
numeroase deficienţe, dar şi rememorează succesele comunismului românesc. Practic, 
atenţia cititorului este directionata către alte subiecte decât cele de însemnătate pentru 
România şi zona în care trăim, dorindu-se menţinerea unor idei conform cărora socialismul 
şi comunismul rămân variantele ideale, indiferent de alternativele oferite. Referinţe la 
evenimentele din statele Tratatului de la Varşovia erau făcute doar dacă exista un pericol 
iminent ca românii să afle despre desfăşurarea evenimentelor prin intermediul contactelor 

personale (de exemplu, rude ce trăiau în Ungaria). Dar şi în aceste cazuri informaţia era 
foarte bine filtrată, rezultatul emis către cititori reprezentând un amestec de judecăţi de 
valoare scrise într-o limbă de lemn goală de orice fel de conţinut. 

În al treilea rând, evenimentele din ţările vecine, membre ale Tratatului de la Varşovia 
şi C.A.E.R., au fost abordate diferit. În cazul primei manifestări a opoziţiei în Polonia, 
evenimentul nu a beneficiat deloc de acoperire, principala strategie fiind aceea de a nu relata 
despre situaţie, axându-se pe critici aduse Vestului. În cazul Ungariei, săptămânalul Lumea 
a ales să asigure mediatizarea evenimentului, cel mai probabil datorită relaţiilor dintre o 
parte a cetăţenilor români cu cei maghiari, dar într-o notă defăimătoare. Cel de-al treilea 
caz a înregistrat o combinaţie a celor două modalităţi, începând prin ignorarea evenimentelor 
din Cehoslovacia în noiembrie şi asigurând o lumină proastă în decembrie, în cele două 
numere existente. Date fiind aceste observaţii generale, este relevant să vedem cum au 
evoluat în detaliu articolele despre statele Tratatului de la Varşovia în general şi despre cele 
implicate în particular. 

În fine, propaganda la nivelul României are tendinţe de creştere în preajma meselor 
rotunde. Ori de câte ori regimul se schimba în Polonia, Ungaria sau începeau negocierile în 
Cehoslovacia, românii erau asaltati de elogii aduse P.C.R. şi conducătorului, existau numere 
extinse dedicate activităţii acestora, suplimentar faţă de cele omagiale (26 ianuarie, 1 mai şi 
23 august). Din analiza realizată şi exemplele oferite sunt evidente sporirile aspectelor ce ţin 
de propagandă naţională când comunismul este în pericol in cele trei tari vecine. 

Contribuţia principală a acestei lucrări constă în analiza factuală a mesajelor transmise 
de către un săptămânal care face politica P.C.R. în timpul evenimentelor din ţările vecine. 
În plan ştiinţific, acest studiu de caz, în care analiza de document este utilizată pentru a oferi 
atât informaţii de ordin numeric (cantitativ), cât şi interpretative (calitativ), a reliefat câteva 
trăsături care erau descrise doar în plan teoretic până în acest moment. Astfel, am identificat 
strategii de manipulare, momentele de disimulare mediatică, precum şi elaborarea unei 
propagande complexe în condiţiile în care anumite poziţii de putere erau amenintate. În plan 
social, acest studiu este relevant deoarece oferă, chiar dacă au trecut douăzeci de ani, 
informaţii referitoare la modalităţile în care media manipula. În acest sens, observând astfel 
de tehnici, indivizii contemporani pot identifica similitudini cu ceea ce primesc actualmente 
din partea mijloacelor de informare, deşi diversitatea şi cantitatea acestora a crescut 
semnificativ. 

Direcţiile ulterioare de studiu trebuie să se construiască pe limitele prezentei lucrări. 
Acestea din urmă sunt reprezentate de cadrul temporal şi analitic. Fiind un studiu explorator 
introductiv, am dorit să analizez exhaustiv producţia de texte a unui singur săptămânal scris. 
Ca paşi ulteriori, această analiză poate fi extinsă şi include cotidianul Scînteia, ziar care 
oferă mult mai multe informaţii datorită apariţiei sale zilnice. În plus, cadrul interpretativ 
poate fi modificat mai mult în direcţia unei interpretări calitative a articolelor apărute. Am 
preferat o abordare istorico-analitică, dar una calitativo-politică poate oricând complementa 
efortul depus. Nu în ultimul rând, investigarea comunismului este incompletă fără o 
radiografie a ceea ce acesta prezenta cetăţenilor în vremuri de criză. Prin realizarea acestui 
studiu, am dorit să ilustrez care a fost comportamentul aparatului de stat în perioada ce a 
precedat schimbarea regimului. Imaginea este completă prin compararea acesteia cu situaţia 
din celelalte state implicate în acest proces şi cu extinderea sa pe durata mai multor ani 
pentru a surprinde dinamica acestui proces complex de manipulare. 


STUDII DE CAZ 


Ştefan Bosomitu 


Miron Constantinescu - Profilul 
intelectualului angajat 


Miron Constantinescu was one of the few true intellectuals among the upper circles of the 
Romanian Communist Party. He was also one of the really interesting figures of communist 
nomenclature. His tragic destiny, punctuated with instants of quick ascent, was also marked by 
failures on political, intellectual and personal plan. 

This text offers you the most significant aspects of the biography of this character. In the first part 
of the study there are analysed some less known aspects concerning the activity of Miron 
Constantinescu as an outlawed communist activist, political prisoner in the camps of Caransebes 
and Lugoj but also as chief editor of the main daily of communist propaganda - Scînteia. 
Afterwards, the political destiny of the character is perceptible across drama and failure which 
marked his destiny. In the end, the text also underlines traits of its intellectual activity achievements 
which were forgotten by the posterity. 

Miron Constantinescu remains a figure who during all his life wobbled in a dramatic way between 
its politician’s and intellectual status, failing in accomplishing in neither one. 


Keywords : intellectual(s), Romanian Communist Party, biography, political prisoner. 


Introducere 


Miron Constantinescu a fost unul dintre puţinii intelectuali veritabili din eşaloanele superioare 
ale P.C.R. şi unul dintre personajele „spumoase” ale nomenclaturii comuniste. Destinul său 
tragic, presărat cu perioade de ascensiune fulminantă, a fost marcat însă şi de eşecuri în plan 
politic, intelectual şi personal. 

In istoriografia perioadei comuniste sunt câteva stereotipuri care însoțesc posteritatea lui 
Miron Constantinescu. Desi a aderat la mişcarea comunistă încă din perioada ilegalitatii 
partidului, el nu păstrează o imagine a activistului comunist în ilegalitate. Mai frecvent este 
enunțată poziţia lui de prim redactor-şef în legalitate al cotidianului care avea să devină 
„tribuna propagandismului” comunist - Scînteia. Doar amintită uneori, imaginea nu este 
mai deloc aprofundată, detaliile referitoare la această etapă a biografiei lui lipsind cu 
desăvârşire. Cel mai adesea însă, Miron Constantinescu este asociat cu imaginea „pucistului”, 
a „răzvrătitului” şi a celui „înfrânt”, „exclus” şi aruncat undeva la periferia vieţii politice 
şi sociale. Fără îndoială că şocul prin care a trecut partidul în 1956-1957 a rămas un 
eveniment care, in mod automat, va fi însoţit de imaginea lui Constantinescu - fiind, în 
acelaşi timp, momentul de graţie al acestuia şi poziţia cea mai însemnată pe care va reuşi să 
o dobândească în decursul existenţei sale. Nu în ultimul rând, Miron Constantinescu este 
evocat şi din perspectiva „reabilitatului”, a celui care reuşeşte un come-back spectaculos pe 
scena politică. Acestea ar fi elementele cardinale ale existenţei lui Miron Constantinescu şi 
acesta este modul în care istoriografia îl aminteşte. 

Textul meu nu are pretenţia de a (re)scrie biografia lui Miron Constantinescu din alte 
perspective. Vreau însă să aprofundez într-o anumită măsură aceste aspecte esenţiale ale 
existenţei politice şi intelectuale a lui Miron Constantinescu. Argumentele de ordin istoric 
care mă indreptitesc să întreprind o asemenea sarcină sunt multiple. În primul rând, 
imaginea lui Miron Constantinescu de activist comunist în ilegalitate nu este mai deloc 
evocată de istoriografia problemei. Dincolo de a-i acorda o importanţă sporită în raport cu 
statutul său în cadrul partidului la acea vreme, perioada ilegalităţii este edificatoare din perspectiva 
destinului său ulterior. Constantinescu a aderat la mişcarea comunistă din convingere, 
făcând parte din categoria intelectualitatii cu simpatii de stânga. El era încă tânăr, însă un 
tânăr promiţător, cu veleitati intelectuale, un student al Universităţii din Bucuresti care 
frecventa seminarul de sociologie al profesorului Gusti. Evenimentele care au dus la arestarea 
lui în 1941 propun o cu totul altă dimensiune a personajului - aceea de ilegalist, actor al unei 
istorii a clandestinitatii ce implica nume de cod, case conspirative şi existente subterane. 

Perioada petrecută în închisori a fost o etapă importantă a carierei politice a lui Miron 
Constantinescu. Cei mai bine de patru ani de detenţie au contribuit la sporirea prestigiului 
lui Constantinescu în rândul „grupului din închisori” al partidului, ducând şi la o creştere 
exponențială a poziţiei sale în cadrul „elitei” comuniste. Poziţia sa de redactor-şef al 
Scinteii legale, pe de altă parte, este interesantă din perspectiva istoriei zbuciumate prin care 
trece cotidianul în acele luni în care a fost condus de către acesta. 

Ascensiunea fulminantă a lui Constantinescu după 1944 comportă o serie de aspecte 
extrem de interesante. În primul rând, ales membru în Comitetul Central şi în Biroul Politic, 

Miron devine cel mai tânăr membru al acestor organisme de partid. Fără îndoială că acest 
aspect va fi avut consecinţe asupra devenirii politice a lui Constantinescu. Ambitia nemăsurată 
şi un psihic pe măsură, care îl îndemna să creadă că poate emite pretenţii pentru ocuparea 
oricărei funcţii, au reprezentat avatarurile care au dus la dezvoltarea unui complex de 
frustrări ce va erupe în contextul schimbărilor pe care „Raportul secret” al lui Hruşciov le 
preconiza. În altă ordine de idei, dimensiunea intelectuală a nomenclaturistului ce ocupa 
funcţii însemnate în cadrul sistemului de conducere comunist a fost practic inexistentă. 
Constantinescu era, în aceste condiţii, un paradox. Implicatiile non-intelectuale ale funcţiilor 
pe care le ocupa pe linie de partid şi de stat nu estompau imaginea lui de „intelectual” în 
cadrul partidului. 

Evenimentele din 1956-1957 au asigurat posteritatea lui Miron Constantinescu. Acesta, 
alături de Iosif Chişinevschi, se va alătura grupului de indezirabili ai lui Gheorghiu-Dej, al 
detractorilor şi al celor care aspiraseră la poziţia acestuia. Practic, în mod dramatic, Miron 
Constantinescu îşi câştiga un loc alături de personaje cu o anvergură politică vădit superioară 
- Lucrețiu Pătrăşcanu, Ana Pauker, Vasile Luca şi Teohari Georgescu. 

Un alt paradox al existenţei lui Miron Constantinescu s-a consumat ulterior excluderii 
sale din partid - 1957. Comparativ cu alte situaţii similare, destinul lui Constantinescu nu 
a avut tragismul eliminării lui Pătrăşcanu sau al excluderii Anei Pauker. Mai mult decât atât, 
lui Constantinescu. Eşuând lamentabil în plan politic, Miron Constantinescu a avut şansa 
devenirii intelectuale. Vechile pasiuni din tinereţe - istoria şi sociologia - au avut darul să 
reînvie existenţa acestuia. 

Un ultim aspect care conferă unicitate biografiei lui Constantinescu l-a reprezentat 
şansa, aproape neverosimilă, a unei reabilitări şi reveniri în „câmpul puterii”. Un complex 
de împrejurări extrem de favorabil a făcut posibilă această revenire. Spectaculos la o primă 
vedere, come-back-ul lui Miron Constantinescu avea să determine cea mai intensă dramă a 
existenţei lui. Gradual, acestuia i-a fost permisă reabilitarea, însă niciodată Miron Constantinescu 
nu va mai atinge anvergura politică a perioadei 1955-1957. Imaginea lui în ultimii ani ai 
vieţii personifica tragismul absurd al acelui (ne)fericit Sisif supus unei cazne perpetue - in 
cazul lui Miron, „vârful muntelui” însuma visurile cele mai înalte ale idealurilor sale 
politice şi intelectuale. 

Dimensiunea tragică a personajului este augmentată de tragismul destinului său familial, 
asupra căruia nu voi insista însă. Este de ajuns să subliniem eşecurile sale în plan politic şi 
intelectual, două dimensiuni între care Miron Constantinescu va oscila întreaga viaţă, 
nereuşind să îşi găsească împlinirea în nici unul dintre cazuri. 


În ilegalitate 


Despre biografia lui Miron Constantinescu în perioada ilegalitatii partidului se ştiu foarte 
puţine lucruri. Informaţiile nu lipsesc întru totul, însă multe dintre acestea provin din surse 
a căror subiectivitate este, de cele mai multe ori, îndoielnică. O primă viziune asupra acestui 
subiect ne-o poate oferi istoria „oficială” a partidului care, după 1944, avea să îi atribuie lui 
Miron Constantinescu un rol însemnat în cadrul mişcării în perioada clandestinităţii!. Alt 


1. În urma unei descinderi a miliției (20 iulie 1948) în locuinţa numitului Boris Beazi Mavro, fost 
angajat al Ministerului Propagandei în perioada 1934-1947, a fost găsită o mapă care conţinea 
materiale propagandistice întocmite de către Direcţia Relaţiilor Culturale cu Străinătatea din cadrul 

gen de surse îl reprezintă dosarele pe care Siguranţa le întocmea pe numele activiştilor 
comunişti din ilegalitate. Nu în ultimul rând, o altă imagine ne poate fi schiţată şi de 
literatura memorialistică. Analizate atent, toate aceste surse, deşi inegale din punct de 
vedere cantitativ şi calitativ, ne pot oferi o viziune asupra activităţii pe care Miron Constantinescu 
a desfăşurat-o ca activist al partidului comunist în ilegalitate. 

Primul contact al lui Miron Constantinescu cu mişcarea muncitorească are loc în 1934! : 
bacalaureat al Liceului Ioan Slavici? din Arad, Miron este admis ca student al Facultăţii de 
Litere şi Filosofie din Bucureşti, unde intră pentru prima dată în contact cu mişcarea 
comunistă. Un an mai târziu, el va deveni membru al Uniunii Tineretului Comunist, pentru 
ca în 1936 să fie primit în rândurile P.C.d.R.5. 

Miron Constantinescu a reuşit să devină, în scurt timp, unul dintre activiştii proeminenţi 
din rândurile tineretului care aderase la mişcarea socialistă — a fost membru marcant al mai 
multor asociaţii studenţeşti camuflat comuniste (Frontul Studenţesc Democrat“, Tinerimea 
Amică Româno-Franceză”) şi colaborator la diferite publicaţii de stânga - Hotarul, Ştirea, 


Ministerului Informaţiilor în 1946. Textele, redactate în limba franceză, reprezentau programul de 
guvernare al B.P.D. şi biografii ale celor mai importanţi lideri ai acestei coaliţii politice. Rolul 
acestor materiale era acela de a populariza în Occident programul şi pe candidaţii B.P.D. Între aceste 
biografii se regăseşte şi cea a lui Miron Constantinescu, care este prezentat ca fiind „unul dintre 
liderii tineretului comunist” ; Arhivele Naţionale Istorice Centrale (în continuare: A.N.I.C.), fond 
C.C. al P.C.R. - Dosare personale ale luptătorilor antifascişti întocmite de către Ministerul de 
Interne în perioada 1917-1944 (în continuare : Dosare personale luptători antifascişti), dosar Boris 
Beazi Mavro, rola 1235, cadrele 1-250. 

1. Atât biografia „oficială” a lui Miron Constantinescu, cât şi necrologul publicat după moartea lui în 
Scînteia mistificau acest amănunt al trecutului său. Biografia propagandistică din 1946 plasa primele 
contacte ale lui Miron Constantinescu cu mişcarea comunistă în 1930 - un amănunt desigur exagerat, 
având în vedere că Miron avea abia treisprezece ani la acea vreme (Ibidem, cadrul 191). În acelaşi 
sens, necrologul din Scînteia amintea de primele contacte ale lui Miron cu mişcarea muncitorească 
ca având loc în vremea adolescenţei acestuia, petrecută la Arad, vezi Scînteia, Anul XLIII, nr. 9924, 
vineri, 19 iulie 1974. 

2. După moartea lui, în 1974, acest liceu va purta numele de „Miron Constantinescu” - măsura era 
parte a unei note de propuneri care vizau „efernizarea memoriei lui Miron Constantinescu”, 
A.N.I.C., fond C.C. al P.C.R. - Cancelarie, dosar nr. 111/1974, fila 83. 

3. Vladimir Tismăneanu povesteşte cum tatăl său - Leonid Tisminetki (activist comunist în ilegalitate) 
era cel care îl „primise” în partid pe Miron Constantinescu - in 1936. După desfiinţarea Uniunii 
Tineretului Comunist, partidul a decis să îi înregimenteze pe unii membri marcanţi ai U.T.C. care 
se dovediseră a fi foarte „activi”. Leonid era, la acea vreme, responsabil cu sectorul studenţesc din 
Capitală, fiind cel care i-a dat vestea primirii în partid lui Miron - exista această practică în epocă, 
de a fi anunţat şi informat asupra „evenimentului” ! Acest moment a rămas unul foarte important în 
„memoria afectivă” a lui Miron Constantinescu, Vladimir Tismăneanu, Cristian Vasile, Perfectul 
acrobat. Leonte Răutu, măştile răului, Editura Humanitas, Bucureşti, 2008, p. 94. 

4. Frontul Studenţesc Democrat s-a constituit în 1935 şi reprezenta forma sub care partidul comunist 
activa în Universităţi. În conducerea organizaţiei se aflau: Gogu Rădulescu - preşedinte, Mihai 
Dragomirescu - secretar, Miron Constantinescu, Alexandru Voitinovici, Traian Dinulescu, Stefan 
Cleja, Alexandru Bârlădeanu şi Ilie Konstantinovski, Victor Frunză, Istoria comunismului în 
România, ediţia a III-a, Editura Victor Frunză, Bucuresti, 1999, p. 108; Vladimir Tismăneanu 
vorbeşte despre constituirea Frontului Studenţesc Democrat în 1936 - misiunea sa principală fiind 
contracararea ascensiunii Gărzii de Fier în universităţile româneşti ; Vladimir Tismăneanu, Stalinism 
pentru eternitate. O istorie politică a comunismului românesc, Editura Polirom, Iasi, 2005, p. 320, 
nota 79. 

5. Asociaţia Tinerimea Amică Româno-Franceză a fost constituită în ianuarie 1938. Din comitetul de 
conducere al organizaţiei făceau parte, în mare majoritate, membri ai partidului comunist, şi 
anume : Miron Constantinescu, student al Facultăţii de Litere şi Filosofie, Germaine Davis, studentă 

Duh din Arad, Viaţa Românească, Dacia Nouă, Era Nouă, Cuvântul Liber şi Curierul 
Serviciului Social". 

Perioada studenţiei a reprezentat şi vremea formării sale intelectuale. Dimitrie Gusti, 
întemeietorul Şcolii sociologice de la Bucureşti, i-a insuflat pasiunea pentru studiu şi a 
cultivat capacităţile intelectuale ale tânărului Constantinescu. Miron a frecventat cu pasiune 
seminarul de sociologie, dominat la acea vreme de specialişti precum Henri H. Stahl, 
Traian Herseni, Anton Galopentia, Mircea Vulcănescu”, încheindu-și studiile printr-o lucrare 
de licenţă, „Cauzele răscoalei lui Horia. 1784-1985”? — publicată ulterior în revista Independența 
economică”. 

Propaganda comunistă şi ideologia oficială l-au prezentat şi ca pe un revoluţionar „de 
teren”5 — mobilizator al „maselor” şi organizator de greve. El se va fi făcut cunoscut de-a 
lungul grevelor studenţeşti din acea perioadă, organizând, la 3 octombrie 1940, manifestatia 
de la Obor, din Bucureşti, în cursul căreia au avut loc proteste împotriva lui Antonescu şi a 
legionarilor şi contra intrării trupelor germane în România“. Alte surse nu ne confirmă în 
vreun fel aceste suplimentări pe care propaganda oficială le adaugă biografiei lui Miron 
Constantinescu. Rapoarte ulterioare întocmite de către Siguranţă nu menţionează nici un fel 
de activitate de „teren” de care s-ar fi putut face vinovat Miron Constantinescu. Mai mult 
decât atât, aceste rapoarte accentuează mai degrabă caracterul „teoretic” al activităţii 
ilegal-comuniste a lui Miron Constantinescu. 

Biografia lui Miron Constantinescu intră într-o altă etapă odată cu debutul celei de-a 
doua conflagrații mondiale. Poziţia partidului fata de schimbările pe care le adusese 
declanşarea celui de-al doilea război mondial şi pierderile teritoriale din vara anului 1940 a 
fost una fluctuantă. Dacă la sfârşitul anilor '30, P.C.d.R. lansase o campanie pentru 
apărarea graniţelor ţării”, tot ei au considerat drept legitime cererile Uniunii Sovietice din 
iunie 1940, care au dus la cedarea Basarabiei şi nordului Bucovinei. 


la aceeaşi facultate, Ştefan Popescu, profesor secundar atras în mişcarea de stânga de inginerul Belu 

Silber, P. Câmpeanu, student la Arhitectură, D. Trost, student la Facultatea de Litere, Eugen 

Schiler, cu numele adevărat Adrian Schileru, Emil Tămăşoiu şi Mircea Nădejde, asistent universitar. 

Scopul principal al acestei asociaţii studenţeşti era deschiderea unui cerc de studii la care urmau să 

conferentieze profesori universitari, simpatizanți ai mişcării de stânga. De asemenea, se intenţiona 

şi ţinerea unor conferinţe referitoare la realităţile politice şi sociale din Franţa, din perspectiva 

„realizărilor Frontului popular francez şi a organizatiunilor de tineret de stânga de acolo”. Asociaţia 

mai intenţiona redactarea unui buletin informativ care urma să apară în ziarele şi revistele camuflate 

ale comuniştilor A.N.I.C., fond C.C. al P.C.R. - Dosare personale luptători antifascişti, dosar 

Miron Constantinescu, vol. IV, rola 1208, cadrul 505. 

Ibidem, cadrul 502. 

Vladimir Tismăneanu, „Miron Constantinescu sau povestea imposibilei erezii”, în Idem, Arheologia 

terorii, ediţia a Il-a, revăzută şi adăugită, Editura ALLFA, Bucureşti, 1996, p. 199. 

3. A.N.I.C., fond personal Miron Constantinescu, dosar nr. 3, f. 15. 

4. „Cauzele răscoalei lui Horia.1784-1785”, în Independenţa economică. Revistă de studii economice 
şi sociale, anul XXIII, nr. 1-2, ianuarie - aprilie 1940, pp. 3-47. 

5. În acea perioadă, era cunoscută preferința lui Stalin pentru „revoluționarii de teren” în raport cu 
„teoreticienii” partidului. Putem crede că prezentarea lui Miron Constantinescu în acest fel se 
înscria într-un pattern al activistului şi revoluționarului comunist model, în spiritul curentului şi a 
indicatiilor venite pe linie cominternistă de la Moscova ; Lavinia Betea, Psihologie politică. Individ, 
lider, mulțime în regimul comunist, Editura Polirom, Iasi, 2001, pp. 149-150. 

6. A.N.LC., fond C.C. al P.C.R. - Dosare personale luptători antifascişti, dosar Boris Beazi Mavro, 
rola 1235, cadrul 193. 

7. În ciuda acestui tip de atitudine, partidul va trebui să se alinieze directivelor cominterniste din 1940 
care calificau România ca fiind un „star multinațional şi imperialist” ; Vladimir Tismăneanu, 
Stalinism pentru eternitate..., p. 102. 


N e 

Pierderea Basarabiei a reprezentat totuşi o grea lovitură dată mişcării comuniste din acea 
zonă. Regionala Dunărea de Jos, care îngloba judeţele din Moldova de sud-est şi pe cele din 
sudul Basarabiei, se afla într-o situaţie mai mult decât dificilă. În vara anului 1939, întreaga 
conducere a regionalei fusese decimată de către o acţiune amplă a Poliţiei şi a Sigurantei - 
au fost arestaţi toţi membrii regionalei, membrii comitetelor locale ce luaseră fiinţă, mai 
ales în oraşele din sudul Basarabiei. Mai mult decât atât, odată cu cedarea Basarabiei in 
iunie 1940, majoritatea promotorilor mişcării subversive din zonă s-au refugiat în teritoriile 
abia ocupate de sovietici’. Pentru a nu pierde în totalitate influenţa în acea zonă, partidul 
comunist a trimis o serie de instructori ai centrului, cu misiunea de a reorganiza mişcarea 
muncitorească din sud-estul Moldovei, printre care şi Miron Constantinescu, care va ajunge 
la Galati în noaptea de 19-20 decembrie 19405. 

Activitatea lui Miron Constantinescu şi rolul său în reorganizarea regionalei comuniste 
Dunărea de Jos au reprezentat unul dintre aspectele importante ale biografiei sale după 
1944. Propaganda oficială îl prezenta pe acesta ca principal artizan al „reînvierii” mişcării 
comuniste din zonă“. Realitatea a fost cu totul diferită, rolul lui Miron Constantinescu fiind 
insignifiant. Plecat la Galaţi în decembrie 1940 sub pretextul dorinţei de a încerca să 
emigreze în Basarabia”, Miron Constantinescu a participat la o singură şedinţă a unei celule 
comuniste, in 20 decembrie, într-o casă conspirativă din strada Războieni nr. 36°. Ulterior, 
activitatea acestuia a constat în diferite discuţii persuasive purtate cu mai mulţi membri ai 
organizaţiei. Miron Constantinescu nu s-a implicat aproape deloc în coordonarea activităţii 


1. A.N.LC., fond C.C. al P.C.R. - Dosare personale luptători antifascişti, dosar Miron Gh. Constantinescu, 
vol. I, rola 1212, cadrul 536. 

2. „Repatrierile” acestea erau consecinţa unor directive ale Comitetului Central care cereau membrilor 
P.C.d.R. de origine bucovineană sau basarabeană să solicite cetăţenia sovietică şi să se întoarcă în 
tara” lor; Vladimir Tismăneanu, Stalinism pentru eternitate..., p. 102. 

3. A.N.I.C., fond C.C. al P.C.R. - Dosare personale luptători antifascişti, dosar Miron Constantinescu, 
vol. IV, rola 1208, cadrul 501. 

4. Biografia „oficială” a lui Miron suplimenta într-un mod grosolan rolul acestuia in reorganizarea 
regionalei Dunărea de Jos. Astfel, plecarea către Galaţi este plasată la 16 noiembrie (informaţie 
contrazisă chiar de Miron Constantinescu care, în timpul anchetei, afirma că ajunsese la Galaţi în 
20 decembrie), iar activitatea lui apărea ca fiind extrem de bogată - lui i se atribuia crearea Dunării 
Roşii, oficios al regionalei, dar şi mobilizarea şi organizarea muncitorilor ,,Santierului Naval din 
Galaţi, pe cei de la Arsenalul Maritim, de la CFR, pe lucrătorii Filaturii şi pe cei de la fabricile de 
textile” (informaţiile sunt contrazise de rapoartele Poliţiei din Galati); A.N.I.C., fond C.C. al 
P.C.R. - Dosare personale luptători antifascişti, dosar Boris Beazi Mavro, rola 1235, cadrul 193. 

5. În timpul anchetei, Miron Constantinescu a declarat că prezenţa sa la Galaţi avea drept scop 
emigrarea în Basarabia. El şi-a motivat intenţia prin situaţia personală grea în care se afla — nu avea 
serviciu, se afla într-o situaţie materială dificilă şi nu avea nici perspective de viitor. Mai mult decât 
atât, soţia sa, fiind evreică, era ameninţată cu pierderea slujbei. În aceste condiţii, afirma Miron, el 
nu încerca decât să obţină „repatrierea” (era născut la Odessa şi şi-a petrecut copilăria la Chişinău 
şi Ismail); A.N.I.C., fond C.C. al P.C.R. - Dosare personale luptători antifascişti, dosar Miron 
Constantinescu, vol. IV, rola 1208, cadrul 502. 

6. Arestat, Miron Constantinescu va nega toate acuzaţiile care i se aduceau. Drept urmare, la 14 ianuarie 
1941 el a fost confruntat cu cei care dăduseră declaraţii referitoare la activitatea lui - Herman 
Mendelsohn, Gheorghe Bulgaru, Ioan I. Jora, Petrică Gheorghe, Dumitru I. Florea şi Nicolae 
C. Fotanie. Toţi îl vor recunoaşte pe nou venitul (care se prezentase Vasile) ce participase la şedinţa 
din 20 decembrie din strada Războieni nr. 36. Mendelsohn Herman a afirmat chiar că îl întâlnise pe 
Miron şi cu ani în urmă, la Cluj, când acesta din urmă se recomandase Valentin Grigore. Spre 
deosebire de prima, această din urmă informaţie nu poate fi verificată şi pare puţin probabilă ; 
A.N.LC., fond C.C. al P.C.R. - Dosare personale luptători antifascişti, dosar Miron Gh. Constantinescu, 
vol. I, rola 1212, cadrele 534-535. 

regionalei. El doar urma, într-un viitor totuşi neprecizat, să preia conducerea resortului de 
tineret, funcţie deţinută în acel moment de către un personaj misterios — Roşu! — despre care 
nici Poliţia nu reuşea să afle prea multe lucruri. 

Siguranţa era însă la curent cu încercările de reluare a activităţii comuniste din zonă. Atunci 
când au obţinut suficiente date şi dovezi, aceştia au întreprins o acţiune amplă care s-a soldat cu 
arestarea majorităţii membrilor organizaţiei. În noaptea de 9-10 ianuarie 1941, s-a ivit momentul 
oportun, atunci când Zuchman Iulian, unul dintre activiştii organizaţiei, a fost surprins de către 
un gardian public împrăştiind manifeste. În aceeaşi noapte, Poliţia a întreprins descinderi 
simultane în locaţiile despre care aveau informaţii că sunt locuite de activişti comunişti. În 
urma acţiunii, au fost arestate douăzeci şi una de persoane, printre care şi Miron Constantinescu?, 
treisprezece dintre ele primind ulterior condamnări de cinci până la paisprezece ani’. 

Judecat, Miron Constantinescu este condamnat, prin Hotărârea nr. 144 din 10 februarie 
1941, de către Tribunalul Corpului 3 Armată, la zece ani de muncă silnică, zece ani de 
degradare socială şi la plata a 500 lei cheltuieli de judecată”. Încadrarea juridică a faptelor 
de care se făcea vinovat Miron Constantinescu era „crimă de uneltire contra ordinii sociale”5. 
Urmare a respingerii recursului formulat de către avocatul său, Ion Gheorghe Maurer, 
Miron este transferat, la 11 iulie 1941, la penitenciarul Caransebes® pentru a-şi ispăşi 
pedeapsa. Ulterior, va fi transferat la Lugoj” (la 18 decembrie 1942, prin ordinul 25799/ 
1942), apoi din nou la Caransebeş (11 aprilie 1944), pentru ca ziua de 23 august 1944 să 
îl găsească pe Miron Constantinescu din nou la Lugoj’. 


1. Roşu era unul dintre instructorii centrului, responsabil cu resortul de tineret al regionalei pe care o 
conducea. Personaj misterios, el va reuşi să rămână neidentificat, apărând în evidenţele Poliţiei ca 
„băiatul înalt si blond, pe nume conspirativ Roşu”. El va părăsi oraşul înainte de noaptea de 9-10 ianuarie 
şi nu va fi arestat. Singura informaţie pe care anchetatorii vor reuşi să o mai afle referitoare la el se 
referea la faptul că Roşu nu vorbea, se pare, foarte bine limba română, drept pentru care s-a tras 
concluzia că nu ar fi fost de etnie română ; ibidem, cadrele 540 şi 551. 

2. Miron Constantinescu a locuit la Galaţi în casa Margaretei Weinberg, la rândul ei activistă comunistă, 
în strada Democraţiei nr. 15. Ulterior arestării sale, Miron Constantinescu a declarat anchetatorilor 
că Margareta Weinberg ar fi o rudă îndepărtată a soţiei sale, Sulamita Bloch; A.N.I.C., fond C.C. 
al P.C.R. - Dosare personale luptători antifascişti, dosar Miron Constantinescu, vol. IV, rola 1208, 
cadrul 502. 

3. A.N.LC., fond C.C. al P.C.R. - Dosare personale luptători antifascişti, dosar Miron Constantinescu, 
vol. IV, rola 1208, cadrul 512. 

4. A.N.LC., fond C.C. al P.C.R. - Dosare personale luptători antifascişti, dosar Miron Gh. Constantinescu, 
vol. III, rola 1212, cadrul 569. 

5. A.N.LC., fond C.C. al P.C.R. - Dosare personale luptători antifascişti, dosar Fişe de carceră ale 
deţinuţilor comunişti de la Caransebeş, litera C - F, rola 1214, cadrele 799-802. 

6. După cutremurul din toamna anului 1940, care a dus la prăbuşirea închisorii Doftana, locul unde, de 
regulă, erau încarceraţi activiştii comunişti, penitenciarul din Caransebeş a devenit principalul 
centru de detenţie a acestora. Un alt loc celebru pentru numărul mare de comunişti încarceraţi în 
timpul celui de-al doilea război mondial îl reprezenta lagărul de la Tg. Jiu - Pavel Campeanu, 
Ceauşescu, anii numărătorii inverse, Editura Polirom, Iasi, 2002, p. 54. 

7. Unul dintre motivele acestui transfer pare să-l fi constituit un incident relatat de către Pavel 
Câmpeanu, la rândul lui încarcerat în acea perioadă la Caransebeş. Acesta îşi aminteşte cum, în 
urma unei inspecții inopinate, Miron Constantinescu a fost surprins scriind un text pe foite de ţigară. 
Nedorind ca acestea să încape sub nici o formă în mâinile gardianului, Miron a înghiţit foitele, fapt ce l-a 
înfuriat pe gardian, care a raportat incidentul conducerii închisorii. După ce a fost ţinut o vreme la 
izolare, Miron a fost transferat, alături de alţi comunişti, în penitenciarul de la Lugoj ; ibidem, p. 45. 

8. A.N.LC., fond C.C. al P.C.R. - Dosare personale luptători antifascişti, dosar Fişe de carceră ale 
deţinuţilor comunişti de la Caransebeş, litera C-F, rola 1214, cadrele 799-802. 

9. A.N.LC., fond C.C. al P.C.R. - Secţia Organizatorică, dosar nr. 100/1944, f. 2. 


174 ŞTEFAN BOSOMITU 


Perioada petrecută de către Miron Contantinescu în închisoare nu poate fi reconstituită 
decât parţial. Informaţiile referitoare la acea secvenţă a biografiei sale sunt puţine şi, 
aproape întotdeauna, subiective!. Ştim doar că în aceşti ani rolul şi poziţia lui Miron 
Constantinescu în cadrul partidului vor creşte considerabil?. Spirit cultivat, Miron 
Constantinescu a jucat rolul intelectualului în grupul dominat în închisori de către Gheorghe 
Gheorghiu-Dej, devenind, în scurt timp, unul din colaboratorii apropiaţi ai viitorului secretar 
general’. 


Redactor-sef la Scinteia 


Eliberat din închisoare ca urmare a Decretului de amnistie generală din noaptea de 23-24 august 
1944, Miron Constantinescu se întoarce, nu după mult timp“, la Bucureşti. Statutul său în cadrul 
partidului căpătase o importanţă sporită ca urmare a celor patru ani petrecuţi în închisori. În scurt 
timp, Miron Constantinescu îşi va confirma şi întări poziţia sa de membru important al P.C.d.R. 
La prima Conferinţă naţională a partidului din 21 octombrie 1945, el se va regăsi nu doar 
printre membrii Comitetului Central”, ci va ocupa chiar unul din locurile din Biroul Politic®. 


1. Acelaşi Pavel Câmpeanu mai relatează şi alte amănunte referitoare la perioada petrecută de Miron 
Constantinescu la Caransebeş. Astfel, Miron a fost cel care avea în grijă o mică bibliotecă a 
închisorii de la etajul I, supervizată ulterior de Ion Vinte (Pavel Câmpeanu, op. cit., p. 48). Se pare 
că biblioteca era dotată cu cărţi ce aparţineau deţinuţilor, întrucât, după ce a fost transferat la Lugoj, 
Miron Constantinescu şi ceilalţi deţinuţi din lotul transferat vor face cereri pentru a li se aduce 
cărţile care le aparţineau din biblioteca de la Caransebeş ; A.N.I.C., fond C.C. al P.C.R. - Dosare 
personale luptători antifascişti, dosar Miron Gh. Constantinescu, vol. III, rola 1212, cadrele 
605-616. 

2. La Caransebeş, Miron Constantinescu va deveni rapid unul dintre membrii conducerii celulei de 
partid din penitenciar. Pavel Câmpeanu îşi aminteşte de şedinţele conducerii celulei care se ţineau 
într-o încăpere de la etajul al doilea, într-un atelier fictiv. Câmpeanu era unul dintre cei care erau 
însărcinaţi, periodic, cu asigurarea conspirativitatii întâlnirilor, fiind pus de pază. El îşi aminteşte 
că la aceste şedinţe participau Teohari Georgescu, Emil Bodnăraş, Iosif Chişinevschi, Gheorghiu-Dej, 
Miron Constantinescu, Chivu Stoica. Alături de cei care urmau să vină de la Moscova, conducerea 
de la Caransebeş „prefigura viitorul Birou Politic şi viitoarea conducere a țării” ; Pavel Câmpeanu, 
op. cit., p. 59. 

3. Vladimir Tismăneanu, Miron Constantinescu sau povestea imposibilei erezii..., p. 199. 

4. Desi Decretul de amnistie generală a fost emis în noaptea de 23-24 august, Miron Constantinescu nu 
a părăsit Penitenciarul din Lugoj, unde era încarcerat, decât la 25 august 1944. El a aşteptat să 
primească instrucţiuni din partea „centrului” în legătură cu ceea ce ar trebui să facă în continuare. 
Îşi va petrece câteva zile analizând activitatea comuniştilor din Lugoj şi, mai apoi, a celor de la 
Regionala Banat, după care se va reîntoarce, în primele zile ale lunii septembrie, la Bucureşti ; 
A.N.LC., fond C.C. al P.C.R. - Secţia Organizatorică, dosar nr. 100/1944, ff. 1-20. 

5. Modul în care au fost aleşi cei treizeci şi cinci de membri ai Comitetului Central la Conferinţa 
Naţională a P.C.R. pare să nu fi fost unul tocmai democratic. Din amintirile lui Al. Bârlădeanu, 
alegerea celor treizeci şi cinci de membri decursese astfel: „Tot Comitetul Central din '45 a fost o 
improvizație. A fost acolo un grup de oameni care s-au cunoscut între ei şi s-au introdus unii pe alţii 
în C.C., ţinând cont de simpatiile şi adversitatile ce le aveau” ; Lavinia Betea, Alexandru Bârlădeanu 
despre Dej, Ceauşescu şi Iliescu, Evenimentul românesc, Bucureşti, 1997, p. 32. 

6. Primul Birou Politic al C.C., ales în cadrul Conferinţei naţionale a partidului (octombrie 1945), îi 
avea în componenţă pe: Gheorghe Gheorghiu-Dej, Ana Pauker, Teohari Georgescu, Vasile Luca, 
Chivu Stoica, Gheorghe Vasilichi şi Miron Constantinescu. 

Un an mai târziu, va candida şi va obţine, din partea B.P.D. 1 un loc în Adunarea Deputaţilor 
în circumscripţia electorală Covurlui?. 

Prima sarcină pe care o primeşte Miron Constantinescu, odată cu ieşirea din închisoare 
şi revenirea la Bucureşti, a fost aceea de a „coordona” propaganda prin presă a partidului. 
La 23 august 1944, P.C.d.R. era o grupare al cărei discurs nu avea nici un fel de rezonanţă 
pe scena politică a ţării. Fără mijloace eficiente, propaganda comunistă ar fi rămas „un 
noian de vorbe într-o adunare a propriilor săi membri”. În aceste condiţii, la 24 august 
1944, apare, pentru prima dată în legalitate, România liberă. Cotidianul avusese apariţii 
sporadice începând cu 28 ianuarie 1943, în ilegalitate, ca organ al Uniunii Patriotilor’. 
Tribuna propagandismului Comitetului Central al P.C.R. va deveni însă Scînteia, ziar care 
reapare din 21 septembrie 1944, sub conducerea lui Miron Constantinescu. Silviu Brucan, 
unul din membrii primei „echipe” de la Scînteia, rememora „greutăţile” întâmpinate odată 
cu primirea acestei sarcini: ,, Într-o bună zi, ne-a chemat pe toţi” Chişinevschi, secretarul cu 
propaganda, şi ne-a spus: «Mergeţi la Curentul (în vechea clădire a lui Pamfil Şeicaru) [...], 
azi e luni, miercuri scoateţi primul număr al Scinteii. Aveţi o tipografie bună şi s-a vorbit 
cu muncitorii să vă ajute. Sarcină de partid». Am scos-o numai Dumnezeu ştie cum! ”°. 

Greutățile iniţiale nu vor fi estompate de o dezvoltare „firească” a ziarului. Primele luni 
se vor dovedi a fi extrem de grele — deşi s-a încercat surmontarea lipsei de experienţă a 
membrilor redacţiei prin cooptarea unor specialişti”, situaţia Scinteii a rămas în continuare 


1. Blocul Partidelor Democratice (B.P.D.) a tost format şi a publicat Platforma-program la 17 mai 
1946. Din această coaliţie politică făceau parte Partidul Comunist Român, Partidul Social Democrat, 
Partidul Naţional Liberal - Tătărăscu, Partidul Naţional Țărănesc - Alexandrescu, Frontul Plugarilor, 
Partidul Naţional Popular, plus alte organizaţii de masă, cum ar fi Federaţia Democrată a Femeilor 
din România; Vladimir Tismăneanu, Dorin Dobrincu, Cristian Vasile (coord.), Raport final. 
Comisia Prezidenţială pentru Analiza Dictaturii Comuniste din România, Editura Humanitas, 
Bucureşti, 2007, p. 167. 

2. Florica Dobre (coord.), Liviu Marius Bejenaru, Clara Cosmineanu-Mareş, Monica Grigore, Alina 

Ilinca, Oana Ionel, Nicoleta Ionescu-Gura, Elisabeta Neagoe-Pleşa, Liviu Pleşa, Membrii C.C. al 

PC.R., 1945-1989. Dicţionar, Editura Enciclopedică, Bucureşti, 2004, p. 176; vezi şi Dumitru 

Şandru, Comunizarea societății româneşti în anii 1944-1947, Editura Enciclopedică, Bucureşti, 

2007, p. 173. 

Victor Frunză, op. cit., p. 213. 

Tiberiu Troncota, România comunistă. Propaganda şi cenzura, Editura Tritonic, Bucuresti, 2006, p. 45. 

5. Prima „echipă”, despre care aminteşte Silviu Brucan, era formată din Miron Constantinescu - 
redactor-şef, „un filosof tobă de carte, dublat de un revoluţionar fulminant (îi spuneau Jupiter, zeul 
cu fulgere şi trăsnete în mâna lui), care avea nevoie de un caligraf şi de un grămătic ca să-i facă 
articolele inteligibile”, Pavel Chirtoacă („cu figura lui scheletică, măcinat de boli după anii de 
puşcărie, specialist în agricultură”), Demenyi Iosif Ardeleanu („care ştia mai bine ungureşte decât 
româneşte”), Stela Moghioroş („care ştia mai bine ruseşte decât româneşte”), Matei Socor („care 
ştia mai bine muzică decât gazetărie”) şi Silviu Brucan, care ocupa funcţia de secretar general de 
redacţie ; Silviu Brucan, O biografie între două revoluţii : De la capitalism la socialism şi retur, 
ediţie îngrijită de Alexandru Singer, Editura Nemira, Bucureşti, 2008, p. 38. 

6. Idem, Generaţia irosită. Memorii, Editurile Univers şi Calistrat Hogaş, Bucuresti, 1992, p. 50. 

7. Acelaşi Silviu Brucan vorbeşte despre „întărirea” redacţiei ziarului cu trei nume care aveau experienţă 
„culturală” — Nestor Ignat, Teodor Călugăru şi Traian Selmaru. În contrapartidă, această „infuzie” 
intelectuală va fi echilibrată de Chişinevschi, care era de părere că în noua echipă îşi făcuseră loc 
prea multi „intelectuali” şi care va promova printre cadrele Scinteii „câţiva muncitori fruntaşi, aleşi 
pe sprânceană, numai din industria grea” ; ibidem. În altă ordine de idei, trebuie spus că, foarte 
probabil, „rotaţia” cadrelor din redacţia Scinteii avea un caracter aproape continuu - în conformitate 
cu o situaţie predată secţiei de propagandă la 19 octombrie 1944, în redacţia ziarului lucrau: Miron 
Constantinescu — redactor-şef; Pavel Chirtoacă, Adler Dome, Miintzer Heinrich şi Brucker Silviu — 


= 

critică. Nu doar lipsa de experienţă era o problemă pentru ziarul principal al comuniştilor. 
În condiţiile grele provocate de starea de beligeranţă, distribuţia în teritoriu a ziarului era 
mai mult decât deficitară. Rapoartele prezentate în cadrul primei Conferinţe a Propagandei 
pe tari a P.C.d.R. enunţă această situaţie grea în care se afla presa centrală a partidului. 

Miron Constantinescu s-a aflat la conducerea Scinteii pentru mai putin de un an, întrucât 
în primăvara anului 1945 lui i se va încredința conducerea Regionalei Bucureşti. Perioada 
petrecută în fruntea celui mai important cotidian al comuniştilor a coincis însă cu etapa cea 
mai tumultoasă din istoria ziarului. Brucan vorbea despre o perioadă „romantică” - acesta 
relatează cum îşi petrecea întreg timpul în redacţia Scinteii, împreună cu Miron Constantinescu, 
dormind pe jos, acoperindu-se cu pături?, „aşa cum făceam în casele conspirative, după 
şedinţele de celulă”, păstrând, „ca în filmele cu cowboy”, pistoalele Beretta sub pernă. 

Acest din urmă aspect poate părea, mai degrabă, o exagerare a fostului redactor de la 
Scînteia. Evenimentele neverosimile din jurul ziarului în aceste prime luni ale existenţei — 
scrisorile de ameninţare, intimidările şi atacurile - par să confirme totuşi pericolul şi starea 
de nesiguranţă care domneau nu numai în redacţia Scinteii, ci chiar în Bucureştiul acelor 
vremi. 

Radicalismul discursului din paginile Scinteii provoca reacţii neaşteptate din partea celor 
care anticipau pericolul pe care îl reprezenta proliferarea stângii în România. La doar două 
săptămâni de la apariţia ziarului, Miron Constantinescu a fost protagonistul unei întâmplări 
cât se poate de curioase: în seara zilei de 4 octombrie, la sediul redacţiei Scînteia s-a 
prezentat un personaj care a cerut să discute în particular cu Miron Constantinescu. Acesta 
din urmă, din măsuri de precauţie, a refuzat să îl primească singur pe cel care se recomandase 
Chişiu, cerându-le lui Alexandru Lăzăreanu, Emanoil Safir şi Henry Muntzer (care se aflau 
la acea oră în sediul redacţiei) să asiste şi ei la întâlnire”. Nu ştim prea bine dacă intenţiile 
numitului Gheorghe Chişiu ar fi fost altele în contextul unei întâlniri în doi, cert e că, în 
condiţiile date, el nu a făcut decât să depună un memoriu pe care îl voia publicat în ziar 
chiar în ediţia de a doua zi“. Lucrurile s-au precipitat atunci când Miron Constantinescu, 


redactori; Kohn Simion - redactor U.P. (Uniunea Patriotilor) şi A.P. (Apărarea Patriotică) ; 
Ruxandra Palade şi Corbea - reporteri ; Iliu Victor — reporter fotografic ; Iulieta, Mirescu şi Iliescu — 
corectori ; Sahighian - paginator. Acestora li se adăuga personalul administrativ care îl avea în 
frunte pe Paul Solomon; A.N.I.C., fond C.C. al P.C.R. - Secţia Propagandă şi Agitatie, dosar 
nr. 41/1944, ff. 4-5. 

1. Marea majoritate a rapoartelor regionale prezentate la Conferinţa de Propagandă a P.C.d.R. pe ţară 
(28 ianuarie 1945) subliniază greutatea cu care cotidienele centrale comuniste ajung în teritoriu : la 
Constanta, Scînteia ajunge doar de două ori pe săptămână (f. 7); la Sibiu, „ziarele centrale nu vin 
la timp, însă nici nu se vând bine” (f. 25); la Galati şi Brăila, cotidienele centrale „vin rar şi in 
număr nesatisfăcător” (ff. 31-35) ; la Tutova, „Scînteia vine o dată la 4-5 zile” (f. 39); la Râmnicu 
Sărat, „Scînteia nu prea vine şi nu e prea citită” (f. 41); la Bacău, „ziarele din Bucureşti vin 
neregulat şi cu întârzieri” (f. 54); A.N.I.C., fond C.C. al P.C.R. - Cancelarie, dosar nr. 4/1945. 

2. Acest aspect particular pe care îl menţionează Silviu Brucan în lucrarea sa de memorii apare, în mod 
curios, şi într-o biografie propagandistică a lui Miron Constantinescu (vezi nota 1 de mai sus). 
Ambele surse nu excelează prin obiectivitate, însă simpla menționare a aceluiaşi fapt în două izvoare 
ne indreptateste să reconsiderăm ceea ce am putea crede initial că e posibil să fie o mistificare. 

3. Fond C.C. al P.C.R. - Dosare personale luptători antifascişti, dosar Miron Constantinescu, vol. III, 
rola 1208, cadrul 329. 

4. Din declaraţia lui Emanoil Safir reiese faptul că Miron Constantinescu a încercat să aplaneze un 
eventual conflict, promițând că memoriul va fi, în cele din urmă, publicat. Acest amănunt a stârnit 
furia lui Chişiu care dorea publicarea memoriului în ziarul de a doua zi: „D-l Miron Constantinescu 
l-a asigurat pe acest om că articolul dumisale se va publica peste o zi sau două, dar el nu s-a lăsat 
înduplecat şi a început să strige” ; ibidem, cadrul 333. 

considerând că textul memoriului are „un caracter hotărât antisemit şi hitlerist”, a refuzat 
să primească memoriul şi a încercat să încheie discuţia, fixând o întâlnire proximă. Din 
declaraţiile celor prezenţi rezultă că în acel moment Chişiu şi-ar fi pierdut cumpătul, „s-a 
retras mai spre uşă şi a început să vocifereze, gesticuland amenintator”. Incidentul nu a luat 
amploare, personajul cu pricina fiind repede imobilizat de către cei prezenţi şi predat 
Poliţiei!. 

Evenimentul, deşi destul de confuz şi prezentat doar unilateral, a fost doar preambulul 
unei serii de întâmplări de acest gen. În lunile următoare, pe adresa redacţiei Scinteii au fost 
expediate mai multe scrisori de ameninţare, adresate fie doar redactorului-şef, Miron 
Constantinescu, fie întregii echipe de la ziar”. Acestea erau caracterizate printr-un ton 
violent, vindicativ, conţinând imprecatii şi ameninţări, expresia unor convulsii majore prin 
care trecea întreaga societate românească. 

Cel mai curios şi surprinzător eveniment de acest gen l-a reprezentat însă un presupus 
atentat asupra redactorului-şef al ziarului, Miron Constantinescu, petrecut în noaptea de 
4-5 februarie 1945*. Detaliile referitoare la această întâmplare apar în numărul din 7 
februarie al oficiosului partidului. Silviu Brucan relata cum, în noaptea de duminică 4 spre 
luni 5 februarie, în jurul orei 24.00, Miron Constantinescu împreună cu alţi doi redactori ai 
ziarului au părăsit redacţia cu o maşină de serviciu. În zona Piaţa Paris - strada Eliza 
Filipescu, maşina Scinteii ar fi fost victima unui atac: dintr-o altă maşină s-au tras şase 
focuri de revolver, nimeni nefiind însă rănit”. 

Detaliile acestei „afaceri” comportă o serie de semne de întrebare legate de veridicitatea 
întâmplării. În primul rând nu avem informaţii cu privire la demararea de către Poliţie a unei 
anchete în acest caz. În al doilea rând, e curios faptul că, deşi evenimentul are loc în noaptea 
de duminică spre luni, el nu este relatat în paginile Scinteii decât miercuri, 7 februarie. Mai 
mult decât atât, informaţiile pe care ziarul le oferă sunt confuze şi incomplete - desi 
vorbeşte despre prezenţa în maşină, alături de Miron, a altor doi redactori ai ziarului, 
identitatea acestora rămâne necunoscută. În orice caz, povestea a produs efectul scontat — în 
zilele următoare, evenimentul a continuat să fie mediatizat®, dându-i-se o amploare şi o serie 


1. La redacţia ziarului Scînteia funcţiona o gardă a Comandamentului Forţelor de Luptă Patriotică, care 
asigura paza. Ei au fost cei care au intervenit, l-au imobilizat pe Chişiu, au întocmit un raport şi l-au 
trimis, sub escorta a doi oameni, la Poliţia capitalei ; ibidem, cadrul 328. 

2. A.N.I.C., fond C.C. al P.C.R. - Dosare personale luptători antifascişti, dosar Miron Constantinescu, 
vol. V, rola 1208, cadrele 521-538. 

3. Pentru a exemplifica tocmai caracterul violent al acestor scrisori de ameninţare, voi enumera 
termenii calomnioşi care apar doar într-o scurtă scrisoare adresată lui Miron Constantinescu şi 
semnată A.B.C. (14 noiembrie 1944) — „trădătorule”, „nenorocitule”, „canalie”, „analfabetule”, 
„bestie cu chip de om”, „imbecilule”, „golane”, „slugă jidovească”, „fiară sălbatică”, „javră”, 
„haimana”, „jidov”. Practic, într-o scrisoare de aproximativ două sute de cuvinte, optsprezece dintre 
acestea sunt termeni calomniosi - aproximativ 10% ; ibidem, cadrul 524. 

4. Dinu C. Giurescu, Guvernarea Nicolae Rădescu, Editura ALL, Bucuresti, 1996, pp. 171-172. 

5. Silviu Brucan, „Un mişelesc atentat neizbutit împotriva tovarăşului Miron Constantinescu”, în 
Scînteia, anul II, nr. 132, 7 februarie 1945. 

6. Mai multe organizaţii şi redactii ale ziarelor s-au solidarizat, în paginile Scinteii cu „victima” Miron 
Constantinescu, înfierând „mişelescul” atentat împotriva acestuia : Sindicatul Ziariştilor Profesionisti 
şi „întregul personal al Întreprinderii «Curierul»” ; Scînteia, anul II, nr. 133, joi, 8 februarie 1945 ; 
Apărarea patriotică, Scînteia, anul II, nr. 135, sâmbătă, 10 februarie 1945 ; „Ziariştii din Brăila şi 
Giurgiu”, Scînteia, anul II, nr. 136, duminică, 11 februarie 1945 ; Sindicatul Presei din Dobrogea, 
Sindicatul Ziariştilor din Banat şi chiar Căpitanul pandur Paul Răzuş (! ?), Scînteia, anul I, nr. 137, 
luni, 12 februarie 1945. 

de implicaţii fanteziste!, care răspundeau însă nevoilor comuniştilor, intraţi pe ultima 
turnantă în cursa pentru preluarea puterii. 


Miron Constantinescu şi rolul intelectualului în socialism 


Comunismul a fost o ideologie anti- sau măcar non-intelectuală. Aceasta în condiţiile 
paradoxale în care intelectualii dedicați erau cei care transformaseră filosofia marxistă în 
ceea ce avea să devină formidabila armă politică a comunismului militant?. Modelul clasic 
marxist nu preconiza intelectualităţii statutul de „clasă socială”. Mai mult decât atât, 
aceleiaşi intelectualitati nu îi era sortit rolul de „clasă conducătoare”. În aceste condiţii, 
accesul unor intelectuali la funcţiile înalte în anii '50, pe linie de partid sau de stat, poate 
fi considerat mai degrabă fortuit decât natural. Astfel, intelectualul ajuns în vârful piramidei 
puterii, ocupând funcţii importante în cadrul nomenclaturii, înceta să mai acţioneze ca un 
intelectual, acceptând „regulile jocului”, cu implicaţiile lor antiintelectuale. 

Miron Constantinescu şi-a înscris destinul intelectual pe această turnantă ulterior alegerii 
sale ca membru al Comitetului Central şi al Biroului Politic al partidului. Ambitiile tânărului 
Miron Constantinescu nu vizau obţinerea unor simple beneficii intelectuale (sinecuri, 
gratificaţii, premii, călătorii în străinătate) din partea „statului - Mecena”. Dorintele lui 
s-au transformat în ambiţii politice odată cu accederea în „câmpul puterii”*. 

La nici un an de la preluarea postului de redactor-şef al Scinteii, Miron renunţă la această 
funcţie, insignifiantă în raport cu rolul pe care el credea că îl poate juca în cadrul partidului. El a 
ocupat ulterior, succesiv, funcţii precum : secretar al Comitetului de partid al Capitalei ; responsabil, 
alături de Ana Pauker, de recrutările masive pe care le face P.C.R. după intrarea în legalitate” ; 


1. A doua zi după relatarea evenimentului în paginile Scînteii, Silviu Brucan a continuat să mediatizeze 
subiectul, făcând tot felul de conexiuni între atentatul din noaptea de 4-5 februarie şi manifestările 
antidemocratice ale ,,reactiunii” : „Acelaşi spirit de călău, aceleaşi mâini pătate de sângele muncitorilor 
de la Lupeni şi Griviţa, care luptau pentru libertate, aceleaşi care au săvârşit pogromurile de la 
Borşa, de la Mostovoi, aceleaşi care au tăiat cu securea capetele de la Aita Seacă şi Aghireş, aceleaşi 
mâini au tras în tovarăşii noştri de la Scînteia. Sunt mâinile ucigaşilor înarmaţi de reacţiunea 
românească sau hitleristă. Fascismul românesc nu este încă răpus, legionarismul a trecut la acte 
fatise” ; Silviu Brucan, „Lupii vor să curgă sânge”, în Scînteia, anul II, nr. 133, joi, 8 februarie 1945. 

2. Mihai Botez, Intelectualii din Europa de Est (Intelectualii est-europeni şi statul national comunist) — 
un punct de vedere românesc, Editura Fundaţiei Culturale Române, Bucureşti, 1993, p. 23. 

3. Adrian Cioroianu, Pe umerii lui Marx. O introducere în istoria comunismului românesc, Editura 
Curtea Veche, Bucureşti, 2005, p. 257. 

4. Într-un interogatoriu din 4 iulie 1955, Teohari Georgescu, fost Ministru de Interne, exclus din 
funcţiile de partid şi de stat în 1952 ca membru al grupului Pauker - Georgescu - Luca, a făcut unele 
afirmaţii legate de poziţia Anei Pauker şi a lui Vasile Luca şi referitoare la ambițiile politice ale 
tânărului Miron Constantinescu: „În anul 1950-1951, Ana Pauker de mai mult ori mi-a vorbit 
despre actualul secretar al partidului, Miron Constantinescu, spunându-mi că nu este bine că a fost 
promovat în muncă de răspundere întrucât este pericol ca să se înfumureze, mai cu seamă că este 
tânăr şi nu o să mai ţină seama de cei mai în vârstă din conducerea partidului. În acea perioadă şi 
Vasile Luca avea cam aceiaşi poziţie faţă de Miron Constantinescu” ; Dan Cătănuş, loan Chiper 
(coord.), Cazul Stefan Foriş. Lupta pentru putere în P.C.R. de la Gheorghiu-Dej la Ceausescu. 
Documente 1940-1948, Editura Vremea, Bucureşti, 1999, doc. nr. 35, p. 220. 

5. Ulterior intrării în legalitate, numărul membrilor P.C.R. a crescut într-un ritm ametitor. Pe 23 august 
1944, P.C.R. avea 80 de membri în Bucureşti şi sub 1.000 în toată ţara. Un raport al lui Miron 
Constantinescu, prezentat la şedinţa Biroului Politic din 29 mai 1946, exemplifică ritmul de creştere 

ministru al Minelor şi Petrolului! ; preşedinte al Comitetului de Stat al Planificării? ; 
vicepreşedinte al Consiliului de Miniştri ; ministru al Învăţământului”. O ascensiune fulminantă, 
care a hrănit ambițiile tânărului Miron Constantinescu şi a contribuit la dezvoltarea acelui 
complex de frustrări care va exploda după Congresul al XX-lea al P.C.(b.)U.S. din 1956". 

Miron Constantinescu şi-a continuat, într-o anumită măsură, şi activitatea intelectuală. 
În ciuda faptului că în perioada 1944-1958 el nu a avut contribuţii importante din punct de 
vedere ştiinţific, Miron Constantinescu, abia trecut de vârsta de treizeci de ani, a fost 
profesor al Universităţii din Bucureşti, şef al catedrei de Materialism dialectic şi istoric 
(1948-1951) şi şef al catedrei de Istoria Filosofiei (1950-1951). 

Semnificativă pentru această perioadă a existenţei lui Miron Constantinescu este însă 
viziunea acestuia asupra rolului intelectualului în societatea socialistă. Modul în care acesta 
îşi imagina relaţia intelectualului cu regimul este exemplificat într-un articol redactat de 
Miron Constantinescu pentru a fi publicat în ziarul chinez Jenminjibao in 1957°. 

În articolul destinat publicaţiei chineze, rolul şi trăsăturile intelectualitatii perioadei 
burgheze erau prezentate în raport cu trăsăturile proletariatului, exemplificându-se astfel 
diferenţele majore dintre aceste două categorii şi caracterul mic burghez al intelectualitatii : 
„În timp ce proletarul soarbe puterea din colectiv, din organizare, din producţie şi luptă 
comună, intelectualul este un producător individual care oferă produsul muncii sale individuale, 
care este într-o aprigă concurenţă cu alţi producători individuali de bunuri spirituale. 
Aceasta determină şi caracterul mic burghez şi individualismul intelectualilor în societatea 
burgheză””. 

Poziţia intelectualitatii faţă de mişcarea muncitorească cunoscuse o schimbare de paradigmă, 
în opinia lui Constantinescu, în contextul celui de-al doilea război mondial şi în condiţiile 


al efectivelor partidului: 23 august 1944 - 1.000; octombrie 1944 - 6.000; primăvara 1945 - 
52.253 ; 7 noiembrie 1945 - 270.164; 1 ianuarie 1946 - 325.000; 1 mai 1946 — 417.264. Munca 
depusă de Miron Constantinescu şi de Ana Pauker, responsabili, în perioada 1944-1948, cu primirile 
în partid, a avut „aspectul unei campanii, nerespectându-se principiul leninist al primirii individuale 
în partid, aceasta făcându-se pe liste, in bloc”; Nicoleta Ionescu-Gura, Stalinizarea României. 
Republica Populară Română 1948-1950 : transformări instituționale, Editura ALL, Bucureşti, 2005, 
pp. 209-210. 

1. Florica Dobre (coord.), Membrii C.C. al PC.R..., pp. 175-177. 

Despre Comitetul de Stat al Planificării şi rolul pe care această instituţie cu rang de minister îl avea, 
mai multe informaţii în memoriile lui Gheorghe Gaston Marin, cel care i-a urmat lui Miron 
Constantinescu la conducerea C.S.P.; Gheorghe Gaston Marin, Consemnări, Editura Semne, 
Bucureşti, 2003, pp. 189-193. 

3. Miron Constantinescu este numit ministru al Învăţământului ca urmare a discuţiilor purtate în cadrul 
şedinţei Biroului Politic din 13 noiembrie 1956. El îl înlocuia în funcţie pe Ilie Murgulescu, a cărui 
activitate urma să fie analizată de o comisie formată din C-tin Pârvulescu, Nicolae Ceauşescu şi 
Leonte Răutu. Numirea lui Miron Constantinescu în această funcţie viza întocmirea unui „program 
concret de măsuri în vederea îmbunătăţirii compoziţiei sociale a elevilor şi studenţilor, a îmbunătăţirii 
programei analitice a şcolilor medii şi superioare, în vederea decongestionării programei, în vederea 
îmbunătăţirii predării marxism-leninismului în şcolile medii şi superioare, a reglementării predării 
limbilor străine şi întăririi disciplinei şcolare”. De asemenea, urma să se stabilească o serie de 
măsuri pentru „verificarea corpului profesorilor în vederea scoaterii din învăţământ a elementelor 
duşmănoase care se manifestă activ” ; A.N.I.C., fond C.C. al P.C.R. - Cancelarie, dosar nr. 172/ 
1956, ff. 1-6. 

4. Vladimir Tismăneanu, Miron Constantinescu sau povestea imposibilei erezii..., p. 201. 

A.N.I.C., fond personal Miron Constantinescu, dosar nr. 3, ff. 15-16. 

6. A.N.I.C., fond C.C. al P.C.R. - Secţia Propagandă şi Agitatie, dosar nr. 1/1957, „Rolul intelectualilor 
în construirea socialismului în Republica Populară Română”, ff. 1-21. 

7. Ibidem, f. 5. 

proliferării stângii in România: „Deşi o însemnată parte a intelectualitatii se afla sub 
influenţa claselor reacționare [...] în perioada dintre cele două războaie şi a războiului 
antisovietic a avut loc un proces de clarificare înlăuntrul intelectualitatii. O mare parte s-a 
îndreptat spre stânga, reactionand viguros împotriva ideologiei antiumaniste a fascismului şi 
faţă de metodele sale bestiale. Înrâurirea Partidului comunist în sânul intelectualităţii a 
crescut şi mai mult atunci când, în urma ofensivei victorioase a Uniunii Sovietice şi a 
răsturnării regimului fascist din România, cea mai mare parte dintre ei au început să-şi dea 
seama de superioritatea sistemului socialist (subl. mea - §.B.)”!. Miron Constantinescu 
relua practic o temă etalon a propagandei comuniste - ideea adeziunii masive a populaţiei 
la ideile şi cauza mişcării comuniste. 

Transformările pe care le suferă intelectualitatea odată cu instaurarea noului regim sunt 
evidenţiate din perspectiva schimbărilor din viaţa culturală, a noului rol care îi este atribuit 
acesteia şi din perspectiva poziţiei sociale a intelectualilor în noua societate : „În perioada 
de trecere de la capitalism la socialism se produce o transformare a intelectualitatii. 
Intelectualii sunt cuprinşi în organizaţii economice şi culturale, în instituţii în care se 
lucrează pe baza unui program unitar, în care lucrează alături de ceilalţi oameni ai muncii 
în folosul tuturor celor ce muncesc. Sunt înconjurați de prețuirea şi simpatia tovarăşilor de 
muncă în raport cu sarguinta şi calitatea muncii lor, pot primi cele mai înalte distincţii şi 
premii de stat. În poziţia lor socială şi în psihologia intelectualilor intervin deci schimbări 
însemnate care duc şi la înlăturarea treptată a trăsăturilor formate în timpul feudalismului şi 
capitalismului. Se accentuează spiritul colectiv, micşorându-se individualismul : câştigând 
încredere în forţele unite ale poporului muncitor din care fac parte, simțind unirea in munca 
şi luptă, în producţie şi creaţie, trăsăturile mic-burgheze treptat se atenuează pentru ca la 
noile generaţii de intelectuali, ridicaţi din clasa muncitoare şi țărănime, să dispară cu 
totul”?. Regimul democraţiei populare, prin accentele sale totalitariste, însemna tocmai 
tabuuri explicite şi bariere în ceea ce priveşte exprimarea intelectuală - de la cenzura 
deschisă până la manipularea intelectualitatii către „autocenzură”. Miron Constantinescu 
prezenta însă o imagine idilică a acestei situaţii — centralismul, controlul asupra producţiilor 
intelectuale şi chiar impunerea unui „program unitar” reprezentau, în opinia lui, „cheia” 
succesului. Mai mult decât atât, intelectualitatii - docilă - urma să i se premieze supunerea 
„în raport cu sarguinta şi calitatea muncii lor”. 

Aceeaşi intelectualitate era însă, în viziunea comuniştilor, şi o categorie socială caracterizată 
prin instabilitate şi lipsă de omogenitate. Vechea intelectualitate, în ciuda eforturilor 
comuniştilor, continua să fie, conform aceluiaşi Miron Constantinescu, încă tributară unor 
concepţii vechi, retrograde, unor rămăşiţe şi influenţe ale ideologiei burgheze imperialiste. 
Soluţia pe care socialismul o întrevedea reprezenta „creşterea şi formarea unei noi intelectualitati 
provenită din clasa muncitoare şi țărănimea muncitoare”. Un rol important în cadrul acestui 
proces revenea sistemului de învăţământ, reformat după principii „democratice” în 1948 : 
„Paralel cu atragerea şi educarea vechii intelectualitati, partidul şi guvernul - călăuzindu-se 
după învăţătura lui Lenin - s-au ocupat permanent şi în mod deosebit de creşterea unei noi 
intelectualitati provenită din clasa muncitoare şi țărănimea muncitoare. În această privinţă 
un rol hotărâtor l-au avut dezvoltarea şi ridicarea nivelului învăţământului mediu şi superior. 
Începând din 1948, anul în care s-a înfăptuit reforma democratică a învăţământului din 
Republica Populară Română şi deci aşezarea lui pe baze materialist ştiinţifice, a crescut 
mereu numărul elevilor şi studenţilor şi s-a îmbunătăţit treptat compoziţia lor socială. În 
felul acesta s-a promovat în anii din urmă, din rândurile clasei muncitoare şi ale ţărănimii 


1. Ibidem, f. 4. 
2. Ibidem, f. 5. 

muncitoare, un număr considerabil de cadre intelectuale noi — ingineri, geologi, agronomi, 
tehnicieni, medici, scriitori, artişti, profesori, învăţători — devotați clasei muncitoare, 
poporului şi care fac faţă cu tot mai multă pricepere sarcinilor lor”!. 

Formarea unei noi intelectualitati era însă unul dintre scopurile importante ale regimului 
pe termen lung. Comuniştii realizau faptul că atât procesul de „educare” al unor „intelectuali 
valoroşi de formaţie veche”, cât şi procesul de formare a noii intelectualitati reprezentau 
procese de durată. Era nevoie, în viziunea lui Constantinescu, de „o muncă perseverentă, 
răbdătoare, principială şi elastică [...] sub conducerea partidului”. În aceste condiţii, o 
soluţie pe termen scurt o reprezenta „comuniunea din interes” sub oblăduirea partidului. 
Practic, pentru a se ajunge la un acord avantajos pentru ambele părţi, cheia o constituia 
regruparea vechii intelectualitati alături de „marea masă a intelectualitatii noi” şi „contopirea 
amândurora în marea coloană a intelectualităţii devotate poporului muncitor”?. 

Vigilenţa permanentă, continua supervizare a procesului de subordonare a intelectualitatii 
în timp şi spaţiu erau însă necesităţi, în condiţiile în care „duşmanul” încă ameninţa 
cuceririle democratice ale proletariatului : „În decursul anilor, partidul nostru a demascat şi 
combătut, cu ajutorul intelectualilor comunişti şi progresişti, numeroase curente, idei, teze 
antistiintifice şi antimarxiste şi diferite rămăşiţe şi influenţe al ideologiei burgheze imperialiste 
[...] Toate acestea nu înseamnă că am lichidat definitiv rămăşiţele şi influenţele ideologiei 
burgheze. În ţara noastră continuă să existe baze sociale ale ideologiei burgheze : chiaburimea, 
elemente exploatatoare de la oraşe şi foşti exploatatori. Aceştia nu numai că râvnesc şi 
aşteaptă întoarcerea vremurilor pe veci apuse, dar intretin şi răspândesc idei şi teorii menite 
să semene confuzie”. „Duşmanul” - cu trăsături sociale invizibile — exista pretutindeni, 
amenințând in orice moment să dea lovitura de graţie comunismului. Modalitatea aceasta 
confuză de prezentare a duşmanului de clasă avea drept scop trezirea fricii şi alimentarea ei 
- frică ce generează nesiguranță”. Cu cât acest obiect al fricii era mai nebulos şi mai 
nedeterminat, cu atât existau mai multe şanse ca acest tip de propagandă să aibă succes. 

Pe lângă acest tip de ameninţări care periclitau integritatea şi rolul pe care intelectualitatea 
trebuia să îl aibă în socialism, existau şi alte „curente” care puteau destabiliza, în opinia lui 
Miron Constantinescu, intelectualitatea „angajată” - este vorba despre individualismul 
accentuat şi despre „teoria pauzei”. Individualismul accentuat era văzut de Constantinescu 
ca fiind „urmarea poziţiei intelectualilor în societatea burgheză”, iar rămăşiţe puternice ale 
acestui tip de atitudine „există chiar la oamenii societăţii noi, mai ales în perioada de 
trecere”5. „Teoria pauzei” în lupta ideologică, în schimb, apăruse printre unii intelectuali 
români ca urmare a unei „interpretări greşite a principiului coexistentei paşnice între state 
cu orânduiri sociale diferite”. Poziţia partidului faţă de o asemenea atitudine era însă fermă, 
precizată, ne spune Miron Constantinescu, la cel de-al doilea Congres al partidului : „Nici 
vorbă nu poate fi de o cât de mică slăbire a luptei duse de partid împotriva ideologiei 
duşmane, necum despre o pretinsă pauză în lupta ideologică”€. 

Imaginea pe care Miron Constantinescu o oferea cititorilor chinezi era una distorsionată. 
Adeziunea intelectualitatii la cauza comunismului fusese, în opinia lui, aproape totală. Nu 
se menţiona nimic în legătură cu acţiunile de subordonare a intelectualitatii - campaniile de 


1. Ibidem, ff. 6-7. 

2. Ibidem, f. 7. 

3. Ibidem, f. 14. 

4. Eugen Denize, Cezar Mata, România comunistă. Statul şi propaganda 1948-1953, Editura Cetatea 
de Scaun, Târgovişte, 2005, pp. 103-104. 

5. A.N.LC., fond C.C. al P.C.R. - Secţia Propagandă şi Agitatie, dosar nr. 1/1957, f. 14. 

epurări de scriitori şi opere, represiunea fizică a celor care nu se aliniau modelului nou 
impus de partid. Tot Miron Constantinescu prezenta mecanismul de evacuare a „resturilor” 
şi a „dejecţiilor” culturii burghezo-mosieresti ca fiind perpetuu, funcţionând încontinuu, in 
slujba poporului, spre binele şi în interesul acestuia. Acelaşi popor nu avea nevoie, conform 
aceluiaşi, de nimic ce putea aminti de regimul „odios” burghez - proza, poezia, teatrul, 
critica, istoria literară, ştiinţele aveau dreptul să fiinteze numai în condiţiile adoptării 
materialismului dialectic şi istoric ca unică doctrină acceptată!. Arta nu mai putea exista în afara 
„cauzei generale a proletariatului”. Miron Constantinescu dădea astfel o sentinţă dură - intelec- 
tualităţii nu i se va permite să adopte o altă atitudine decât pe aceaa pe care partidul i-o indica. 


Căderea 


Posteritatea lui Miron Constantinescu nu a fost asigurată de activitatea lui revoluţionară în 
perioada clandestinitatii. La fel de puţine amintiri au lăsat şi postura sa de prim-sef al Scinteii 
legale, cât şi funcţiile pe care le-a ocupat ulterior. Imaginea care a dăinuit a fost aceea a 
„decăzutului”, a celui eliminat din partid şi aruncat undeva la periferia vieţii politice?. 
Întotdeauna dramele au avut darul de a denatura, într-o mai mică sau mai mare măsură, 
adevărul şi cursul istoric. Stalinistul înverşunat al primei decade a comunismului românesc 
devine astfel promotorul unei „destalinizări” (! ) ratate. Obstinatul activist şi lider comunist, 
părtaş la toate crimele şi abuzurile de care se făcea vinovată Securitatea, păstrează imaginea 
celui care a amendat metodele de lucru ale acesteia. Nu în ultimul rând, Miron Constantinescu 
rămâne iniţiatorul unui curent de „democratizare” a partidului, de „reformare” a acestuia 
pe baza principiilor antistaliniste promovate de Hruşciov. Toate aceste trei aspecte sunt, 
dintr-un anumit punct de vedere, verosimile. Mai mult decât atât, oricât de paradoxal ar părea, 
biografia lui Miron Constantinescu poartă, dintr-un anumit punct de vedere, tuşele unei drame 
care lesne îl poate transforma într-o victimă a regimului pe care îl servea cu atâta devotament. 

Evenimentul care a dus la această bruscă schimbare a existenţei lui Miron Constantinescu 
l-au reprezentat Congresul al XX-lea al P.C.U.S. şi implicaţiile pe care evenimentele din 
jurul acestui congres le-au avut asupra „democraţiilor populare” din Europa Centrală şi de 
Est. Perioada care a urmat morţii lui Stalin (1953) a însemnat „disoluția mitului acestuia şi 
începutul căutărilor unor modele socialiste alternative”. Deşi nu la aceeaşi intensitate ca în 
Ungaria, Polonia sau Cehoslovacia, vântul schimbării începuse să îşi facă simțită prezenţa 
şi în Republica Populară Română“. Acest curs al schimbării părea să intre într-o fază 


1. „Sarcina cea mai importantă şi care se află în centrul atenţiei partidului, este răspândirea printre 
intelectuali a concepţiei ştiinţifice a clasei muncitoare despre lume - materialismul dialectic şi 
materialismul istoric [...] Partidul nostru combate cu toată hotărârea ploconirea servilă în faţa 
culturii burgheze şi a tot ce vine din apus, deoarece această atitudine cosmopolită deschide drumul 
pătrunderii ideologiei duşmane, a culturii decadente a imperialismului şi uşurează acţiunea de 
influențare şi subminare a culturii noi socialiste, care s-a intensificat în ultimul timp” ; ibidem, 
ff. 10 şi 13. 

2. Aceasta este şi imaginea lui Diocletian Sava (Miron Constantinescu) în primul roman pe care îl 
publică Petru Dumitriu după fuga sa în Occident (1960), Ne întâlnim la judecata de apoi (ediţia în 
lb. română), Editura Univers, Bucureşti, 1992. 

3. Vladimir Tismăneanu, Stalinism pentru eternitate..., p. 175. 

4. Moartea lui Stalin a impus în Uniunea Sovietică o politică a noului curs după modelul sugerat de 
Hruşciov. Dorind să se alinieze modelului sovietic pe care Moscova îl sugera, Gheorghiu-Dej a 
consimţit unele schimbări la vârful partidului. Plenara Comitetului Central din 19 aprilie 1954 a 

accelerată odată cu prezentarea, în cadrul Congresului al XX-lea al PC(b)US, a faimosului 
„Raport secret”!, referitor la abuzurile şi crimele de care se făcea vinovat Stalin. 

Din partea P.M.R., delegaţia care s-a deplasat la Moscova pentru a asista la lucrările 
Congresului era formată din Gheorghe Gheorghiu-Dej, Miron Constantinescu, Iosif Chişinevschi 
şi Petre Borilă?. Textul „Raportului secret” a fost adus la cunoştinţă numai şefilor delegatiilor 
„partidelor fratesti” — în cazul delegaţiei României, lui Gheorghiu-Dej - care urmau să ii 
informeze şi pe ceilalţi membri ai delegaţiei”. Reacţia principală produsă de textul raportului 
a fost una de stupefactie. Miron Constantinescu a avut însă o atitudine distantă şi precaută 
la aflarea acestor informaţii”, pretinzând că este nevoie de timp ca să se studieze documentele 
cu atenţie. Simtea probabil că sosise momentul oportun pentru o îmbunătăţire a poziţiei sale 
în partid? 

După reîntoarcerea în ţară a delegaţiei deplasate la Moscova, pentru mai bine de o lună, 
Biroul Politic nu a luat nici o poziţie oficială referitoare la „evenimentul” de la Moscova. 
Mai mult decât atât, atunci când Gheorghiu-Dej a prezentat raportul vizitei la Moscova, în 
cadrul Plenarei C.C. din 23-25 martie 1956, el a admis „unele greşeli din trecut”, precizând 
însă că destalinizarea debutase în România încă din 1952, odată cu eliminarea din partid a 


hotărât desfiinţarea funcţiei de secretar-general şi instituirea conducerii colective - un secretariat 
format din trei persoane în care poziţia de primus inter pares o avea un prim-secretar - poziţie pe 
care o „câştigă” Gheorghe Apostol. Gheorghiu-Dej se „retrage” strategic în funcţia de prim-ministru. 
Această rocadă la vârful partidului a fost una de „operetă”, Apostol neavând pretenţia de a conduce 
fără consimţământul lui Dej. De altfel, această schimbare nu a fost de durată, un an mai târziu 
Gheorghiu-Dej revenind în funcţia de secretar-general ; Adrian Cioroianu, op. cit., p. 204. 

1. La baza „Raportului secret”, prezentat de Nikita Hruşciov în noaptea de 24-25 februarie 1956 celor 
1.430 de delegaţi sovietici prezenţi la Congresul al XX-lea al P.C.U.S., se afla un alt raport întocmit 
de un veteran ideolog al partidului - Piotr Pospelov (fost redactor-şef la Pravda între anii 1940-1949). 
Textul raportului lui Pospelov, un document zdrobitor asupra crimelor în masă comise la sfârşitul 
anilor '30, a fost drastic modificat la cererea lui Hruşciov. O primă modificare o întreprinde însuşi 
Pospelov, care rescrie la cererea lui Hruşciov raportul, fără cifre şi defalcând câteva aspecte care nu 
erau pe placul celui din urmă. Nici această variantă nu va fi agreată de către prim-secretarul 
P.C.U.S., care, în cele din urmă, va dicta treizeci de pagini în care relata doar amănuntele şi 
subiectele la care tinea şi care nu puteau să îl discrediteze; Nicolas Werth, „Revelaţii despre 
Raportul Hruşciov”, în Doina Jela, Vladimir Tismăneanu (coord.), Ungaria 1956 : revolta mintilor 
şi sfârşitul mitului comunist, Editura Curtea Veche, Bucureşti, 2006, pp. 86-91. 

2. Miron Constantinescu şi Iosif Chişinevschi erau membri ai Biroului Politic al C.C. al P.M.R., drept 
pentru care erau indreptatiti să participe la lucrările Congresului. Prezenţa lui Petre Borilă printre 
cei deplasati la Moscova, însă, poate fi explicată prin apropierea dintre acesta şi Gheorghiu-Dej — 
Borilă devine, in această perioadă, unul dintre apropiații secretarului general al partidului, făcând 
parte din cercul său intim, acolo unde se discutau cele mai secrete probleme şi se luau deciziile 
cruciale ; Vladimir Tismăneanu, Dorin Dobrincu, Cristian Vasile (coord.), Raport final... , p. 97, 
n. 121. 

3. Nikita Hruşciov şi-a manifestat un oarecare interes fata de păstrarea confidentialitatii raportului. La 
nivel declarativ, el a interzis o largă difuzare a acestuia, încercând să pară că doreşte păstrarea 
secretului asupra acestui document care putea „furniza muniţie duşmanilor”. Dintre nesovietici, doar 
şefii delegatiilor „partidelor — fratesti” au fost informaţi de existenţa lui. Rămânea la latitudinea lor 
informarea sau nu a celorlalţi membri ai delegaţiei ; Nicolas Werth, op. cit, loc. cit., pp. 92-94. Dej 
a informat pe ceilalţi membri ai delegaţiei de primirea textului raportului, încercând să impună o 
poziţie comună pe care delegaţia să o susţină, solidară, odată cu întoarcerea în ţară, Adrian 
Cioroianu, op. cit., p. 206. 

4. Pentru o descriere detaliată a experienţei delegaţiei P.M.R. participantă la Congresul al XX-lea al 
P.C.U.S., vezi Paul Sfetcu, 73 ani în anticamera lui Dej, Selecţie, introducere şi note de Lavinia 
Betea, Editura Fundaţiei Culturale Române, Bucureşti, 2000, pp. 272-283. 

„deviaţioniştilor de dreapta”. Miron Constantinescu, pe de o parte, şi Iosif Chişinevschi, 


pe de altă parte, nu au fost mulţumiţi cu această poziţie adoptată de secretarul-general al 
partidului. „Atacul” îndreptat împotriva lui Dej era astfel iminent. 

Mânaţi de interese personale şi considerând că, în climatul creat de „raportul Hruşciov”, 
o schimbare la vârf în cadrul partidului şi, implicit, o îmbunătăţire a poziţiilor lor erau 
posibile’, Constantinescu şi Chişinevschi au premeditat atacul împotriva lui Gheorghiu-Dej. 
Ei au încercat să îi atragă în grupul de „complotişti” pe alti membri ai Biroului Politic — 
Constantin Pârvulescu şi Alexandru Moghioroş. Deşi aveau motive să fie nemulţumiţi de 
politica impusă de Dej, cei doi au găsit de cuviinţă că era mai sigur şi mai înţelept să se 
ralieze acestuia din urmă. 

Atacul conjugat al celor doi împotriva secretarului-general al partidului s-a consumat în 
şedinţele succesive ale Biroului Politic din 3-12 aprilie 1956. Miron Constantinescu a supus 
atenţiei membrilor Biroului trei aspecte - abuzurile Securităţii, cultul personalităţii şi lipsa 
democraţiei interne de partid - de care, în opinia lui, se făcea vinovat, în primul rând, 
Gheorghiu-Dej. În apărarea secretarului-general al partidului s-au ridicat însă Gheorghe 
Apostol, Chivu Stoica, Alexandru Drăghici şi Nicolae Ceauşescu. „Lupta” nu a fost însă 
tranşată, pentru moment, în favoarea nici unei părţi, Constantinescu şi Chişinevschi fiind 
însă avertizaţi asupra atitudinii lor ,,nepartinice”*. 

Contextul extern i-a fost favorabil lui Gheorghiu-Dej” şi, un an mai târziu, acesta a găsit 
momentul prielnic pentru a se descotorosi de cei doi răzvrătiți. Plenara Comitetului Central 
din 28 iunie - 3 iulie 1957 a reprezentat contextul potrivit pentru excluderea din Biroul 
Politic a celor doi; acuzaţi de fractionism şi de „metode antipartinice”, Constantinescu şi 
Chişinevschi au fost nevoiţi să îşi recunoască „greşeala” şi să îşi facă autocritică. Dej îi 
executase pe noii contestatari, însă păstra şi imaginea conducătorului indulgent“ - Constantinescu 


1. „Raportul Delegației P.M.R., prezentat de Gheorghe Gheorghiu-Dej, cu privire la lucrările Congresului 
al XX-lea al C.C. al P.C.U.S. (fragment)”, în Alina Tudor, Dan Cătănuş (coord.), O destalinizare 
ratată. Culisele cazului Miron Constantinescu - Iosif Chişinevschi (1956-1961), Editura Elion, 
Bucureşti, 2001, doc. nr. 1, pp. 29-49. 

2. În conformitate cu un raport al Institutului de Cercetare de la Radio Europa Liberă, Miron 
Constantinescu era prezumtivul urmaş al lui Dej (!). Adversitatea lui Dej fata de Constantinescu 
avea astfel la bază imaginea de potenţial rival pe care a avea Miron Constantinescu - HU O.S.A. 
300-8-3, Records of Radio Free Europe/Radio Liberty Research Institute (R.F-E./R.L. R.I.), Publications 
Department, Background Reports, Box 48, Folder 6, Report no. 165: „Romanian Party Shuffle 
Echoes Shake-Up in Moscow”, p. 2, disponibil on-line la adresa http : //www.osaarchivum.org/ 
files/holdings/300/8/3/text/48-6-165.shtml. 

3. Alina Tudor, Dan Cătănuş, „Studiu introductiv”, in Alina Tudor, Dan Cătănuş (coord.), O destalinizare 
ratată..., p. 16. 

4. Vezi „Stenograma şedinţei plenare a C.C. al P.M.R., la care s-a discutat excluderea din Biroul 
Politic al C.C. al P.M.R. a lui Miron Constantinescu şi Iosif Chişinevschi (fragmente)”, in Alina 
Tudor, Dan Cătănuş (coord.), O destalinizare ratatd..., doc. nr. 3, pp. 170-248. 

5. Revolta maghiară din 1956 şi criza poloneză l-au plasat pe Gheorghiu-Dej într-o poziţie avantajoasă 
în contextul confruntărilor de la vârful partidului. Evenimentele care i-au dat ultimul imbold lui Dej 
în ideea eliminării detractorilor săi le-au reprezentat însă epurările de la vârful P.C.(b.)U.S. din 
1957. E adevărat că anunţul eliminării „grupului antipartinic” Malenkov, Kaganovici, Şepilov a 
apărut în Pravda abia la 4 iulie — însă nu este exclus ca Gheorghiu-Dej să fi fost la curent cu 
evenimentele de la Moscova; Vladimir Tismăneanu, Stalinism pentru eternitate..., pp. 198-199. 

6. În comparaţie cu destinul grupului Pauker — Luca - Georgescu, eliminaţi în 1952, Dej a părut mult 
mai îngăduitor cu soarta lui Miron Constantinescu şi a lui Iosif Chişinevschi care, de altfel, nu au 
fost înlăturați din C.C. decât in 1961. 

şi Chişinevschi au fost excluşi din Biroul Politic, nu însă şi din Comitetul Central. Cei doi 
pierdeau însă şi celelalte funcţii pe care le ocupau pe linie administrativă!. 

Răfuiala de la vârful partidului din 1956-'57, tranşată în favoarea sa, fără prea multe 
dificultăţi, de către Gheorghiu-Dej, nu a avut la bază, sub nici o formă, un curent de 
liberalizare a vieţii politice din România Populară. Intenţiile lui Miron Constantinescu şi 
Iosif Chişinevschi erau la fel de meschine precum cele ale secretarului-general al partidului, iar 
scopurile urmărite erau la fel de josnice : preluarea şi păstrarea puterii în cadrul partidului. 

Miron Constantinescu era, la acea vreme, unul din membrii Biroului Politic ale căror 
pregătire profesională şi formaţie intelectuală contrastau puternic cu ale celorlalţi?. Din 
această cauză, el acumulase o sumă de frustrări şi se credea îndreptăţit să aspire la o poziţie 
superioară celei pe care o ocupa la acea vreme. Simplificând destul de mult situaţia, am putea 
spune că, aşa cum ambiția tânărului Miron îl transformase pe „intelectualul în devenire” in 
influentul „om politic”, tot aşa, avatarurile „intelectualului” Miron Constantinescu erau 
cele care puseseră capăt carierei sale de „om politic”. 


„Imposibila reîntoarcere” 


Perioada care a urmat acestui moment-cheie al existenţei lui Miron Constantinescu şi până 
la reabilitarea sa (1965) este una greu de definit. Un raport al postului de Radio Europa 
Liberă din 12 august 1974, care semnala moartea activistului comunist Miron Constantinescu 
şi făcea o scurtă incursiune în biografia fostului nomenclaturist, vorbea despre „eclipsa 
aproape totală” în care intrase cariera lui Constantinescu după excluderea sa din partid. 
Nici necrologul publicat în Scînteia, în 19 iulie 1974, nu făcea aproape deloc referire la 
această etapă a vieţii sale’. 

Situaţia lui Miron Constantinescu nu a fost însă nici pe departe atât de tragică precum 
pare să se întrevadă din aceste surse. Exclus din funcţia de membru al Biroului Politic, 
Constantinescu a rămas totuşi, pentru o vreme, membru al Comitetului Central. Mai mult 
decât atât, atitudinea lui nu părea a fi una revanşardă - chiar a doua zi după Plenară, el a 
trimis o scrisoare lui Gheorghiu-Dej, prin care, pe lângă unele observaţii minore vis-â-vis 


1. Miron Constantinescu este demis din funcţia de vicepreşedinte al Consiliului de Miniştri şi cea de 
ministru al Învăţământului la 14 iulie 1957, fiind înlocuit în această din urmă funcţie de Athanase 
Joja; HU O.S.A. 300-8-3, Records of Radio Free Europe/Radio Liberty Research Institute (R.F-E./ 
R.L. R.1.), Publications Department, Background Reports, Box 48, Folder 6, Report no. 165: 
„Romanian Party Shuffle Echoes Shake-Up in Moscow”, p. 4, disponibil on-line la adresa http : // 
www. osaarchivum.org/files/holdings/300/8/3/text/48-6-165.shtml. 

2. Ion Gheorghe Maurer, vorbind despre încercarea lui Miron Constantinescu de a-i lua locul lui Dej, 
aduce in discuţie tocmai nivelul de pregătire intelectuală superior al acestuia în raport cu ceilalţi 
membri ai grupului conducător de la Bucureşti. O cauză importantă a acestei afaceri a reprezentat-o 
însă şi ambiția nemăsurată a acestuia : „Miron Constantinescu era destul de ambitios iar pregătirea 
şi calităţile lui intelectuale erau deasupra multora ce se aflau, atunci, la conducere” ; Lavinia Betea, 
Maurer şi lumea de ieri. Mărturii despre stalinizarea României, Fundaţia loan Slavici, Arad, 1995, 
p. 121. 

3. HU O.S.A. 300-8-3, Records of Radio Free Europe/Radio Liberty Research Institute (R.F-E./R.L. 
R.1.), Publications Department, Background Reports, Box 52, Folder 2, Report no. 162 - „Death of 
Miron Constantinescu”, p. 1, disponibil on-line la adresa http : //www.osaarchivum.org/files/ 
holdings/300/8/3/text/52-2-162.shtml. 

4. Scinteia, anul XLIII, nr. 9924, vineri, 19 iulie 1974. 

de textul rezoluţiei Plenarei, el îşi exprima devotamentul faţă de conducere, faţă de Comitetul 
Central şi de partid. 

Cariera lui s-a înscris, e adevărat, pe o pantă descendentă în raport cu prestigiul pe care 
şi-l câştigase ca membru de seamă al nomenclaturii comuniste. A ocupat, succesiv, funcţii 
mărunte : director al Institutului de Cercetări Economice al Academiei R.P.R. (1957-1958) ; 
director al Institutului de Istorie al Partidului (1958); şef de secţie la Institutul de Istorie 
„Nicolae Iorga” (1962-1965) ; profesor de istorie la Institutul de Perfecţionare a Cadrelor 
Didactice Bucureşti (1962-1965). Această perioadă de „degradare profesională” a avut însă 
un efect uimitor asupra carierei intelectuale a lui Miron Constantinescu. Blocându-i-se căile 
de revenire într-o funcţie importantă în cadrul partidului, lui Constantinescu nu-i mai 
rămăsese decât soluţia „devenirii intelectuale”. Astfel, el şi-a îndreptat atenţia către pasiunile 
din tinereţe - istoria şi sociologia. Încă înainte de a fi exclus din partid, îl regăsim pe Miron 
Constantinescu, în calitatea sa de ministru al Învăţământului, prezidând o şedinţă a colectivului 
de istorici care era însărcinat cu redactarea Tratatului de istorie a României - sarcină trasată 
de al II-lea Congres al P.M.R. (1955. Deşi intervenţiile sale în cadrul discuţiilor au vizat, 
în special, aspectele administrative ale demersului, momentul este edificator din prisma 
unei imagini pe care Miron Constantinescu va reuşi să şi-o clădească în viitorul mai mult sau 
mai putin apropiat : aceea de ideolog, coordonator şi cenzor a tot ceea ce însemna producţia 
ştiinţifică în domeniul ştiinţelor sociale : îndeosebi în ceea ce priveşte istoria şi sociologia. 

Un alt moment important al biografiei lui Miron Constantinescu în această perioadă l-a 
reprezentat prima contribuţie majoră a acestuia în domeniul ştiinţific - Din istoria Transilvaniei, 
(două volume), lucrare elaborată alături de Constantin Daicoviciu şi Ştefan Pascu şi tradusă 
în limbile maghiară şi franceză“. Nu ştim care a fost contribuţia efectivă a lui Constantinescu 


1. Miron Constantinescu încerca, prin intermediul acestei scrisori, să îl convingă pe Gheorghiu-Dej să 
aprobe câteva modificări minore în textul rezoluţiei Plenarei, care ar fi edulcorat amploarea pe care 
Biroul Politic dorea să o dea gestului său şi celui al lui Chişinevschi. Mai exact, Miron îi cerea lui 
Dej să se menţioneze în Rezoluţie, în conformitate cu textul dării de seamă, caracterul „unitar al 
Partidului”, faptul că cei doi excluşi îşi recunoscuseră greşelile şi promiseseră să se îndrepte şi că 
atitudinea lor fusese, mai degrabă, „nepartinică”, şi nu „antipartinică”. În încheiere, Miron 
Constantinescu îşi manifesta adeziunea fata de cauza comunismului, promițând că „prin muncă 
practică” va demonstra ataşamentul său fata de Partid: „Voi avea prilejul să demonstrez în muncă 
practică faptul că acestea nu sunt angajamente verbale ci voinţa fermă de a [mă] îndrepta [...] 
Desigur, mă supun hotărârii Biroului Politic cu toată conştiinţa şi devotamentul faţă de C.C. P.M.R. 
şi fata de partid” ; A.N.I.C., fond C.C. al P.C.R. - Cancelarie, dosar nr. 83/1957, ff. 10-13. 
Florica Dobre (coord.), Membrii C.C. al PC.R..., pp. 175-177. 

Ibidem. 

A.N.I.C., fond personal Miron Constantinescu, dosar nr. 3, f. 16. 

Şedinţa prezidată de Miron Constantinescu (10 mai 1957), la care au fost convocați istoricii însărcinaţi 

cu pregătirea tematicii în vederea elaborării primului tratat de Istorie a României, având la bază 

principiile marxist-leniniste, a avut caracterul unei verificări de etapă. Colectivul de istorici, din 
care făceau parte Petre Constantinescu-laşi, Andrei Oțetea, Constantin Daicoviciu, Emil Condurache, 

Barbu-Câmpina şi alţii, nu reuşise să ajungă la un acord în ceea ce priveşte multe aspecte din cadrul 

tematicii. Mai mult decât atât, istoricii nu au ezitat în a se acuza reciproc şi de a arunca vina unii 

asupra altora. Miron Constantinescu a criticat această stare de fapt şi a încercat să impună câteva 
termene pentru finalizarea unor sarcini; A.N.I.C., fond C.C. al P.C.R. - Secţia Propagandă şi 

Agitatie, dosar nr. 20/1957, ff. 1-98. 

6. Miron Constantinescu a coordonat, alături de Daicoviciu, elaborarea lucrării referitoare la istoria 
Transilvaniei, cât şi traducerea acesteia în limbile maghiară şi franceză (Erdély Története şi Breve 
histoire de Transylvanie, ambele în două volume - 1961-1963). Mai mult chiar, Constantinescu 
afirma că ar fi redactat câteva dintre capitolele lucrării ; A.N.I.C., fond personal Miron Constantinescu, 
dosar nr. 3, f. 19. 


On Wh 

la redactarea lucrării ; şi fără îndoială nu a fost consistentă - el nu avea studii de specialitate 
şi nu se remarcase, cel puţin până în acel moment, ca istoric. E posibil însă ca rolul lui în 
cadrul acelui colectiv de redacţie să fi fost unul de control. De altfel, Miron Constantinescu 
a fost şeful unui comitet care a analizat lucrarea din însărcinarea Comitetului Central! — 
acest comitet avea sarcina de a verifica dacă lucrarea era elaborată şi avea la bază principiile 
marxism-leninismului. 

Rolul său de cenzor al producţiei ştiinţifice in domeniul istoric este evidenţiat in mod 
explicit de discuţiile purtate în cadrul unei şedinţe a Biroului Politic din 18 aprilie 1964. 
Unul dintre punctele de pe ordinea de zi a şedinţei era „folosirea lui Miron Constantinescu 
în probleme istorice”?. Practic, discuţiile dintre membrii Biroului Politic au vizat modul în 
care Miron Constantinescu îşi putea îndeplini mai eficient sarcinile sale - de a „îndruma şi 
controla activitatea istoricilor pe linie de partid”. Din discuţiile purtate reiese faptul că 
Miron fusese deja folosit de către conducerea de partid pentru controlarea unor lucrări 
ştiinţifice, urmărind să studieze corectitudinea acestora din punct de vedere ideologic”. 
Atitudinea sa „corectă” şi râvna cu care îşi îndeplinea sarcinile ce îi erau trasate promiteau 
chiar o „reabilitare” a deviationistului din 1957 - Petre Borilă sublinia acest fapt, dând să 
se înţeleagă că partidul era dispus să îi mai acorde o şansă acestuia : „Dacă lucrează de fapt, 
de ce nu facem o formalitate să-l numim într-o muncă sau aici sau dincolo. Cât timp îi 
trebuie unui om care lucrează bine să se reabiliteze ? Dacă într-adevăr el s-a îmbunătăţit din 
toate punctele de vedere de ce să nu-i dăm una din aceste funcţii”?. 

Moartea lui Gheorghe Gheorghiu-Dej (19 martie 1965) şi accederea în funcţia de 
secretar-general a lui Nicolae Ceauşescu au reprezentat o şansă nesperată pentru Miron 
Constantinescu. Abil, Ceauşescu s-a folosit, încă din primele momente după preluarea 
puterii, de tehnica subtilă de a-i reabilita pe oponenții lui Gheorghiu-Dej, scopul principal 
constituindu-l discreditarea memoriei acestuia din urmă. Miron Constantinescu a avut astfel 
şansa unei graduale reveniri în „câmpul puterii”. 

Prima mutare în acest sens a reprezentat-o numirea lui Miron Constantinescu în funcţia 
de adjunct al ministrului Învăţământului - 27 septembrie 19655. La doar şase luni de la 
moartea lui Dej, Ceauşescu îi dădea de înţeles lui Miron Constantinescu că o reabilitare a 
sa era posibilă. Intenţia lui Ceauşescu avea un fundament strategic - reabilitarea lui 
Constantinescu trebuia să fie făcută gradual şi cu maximă precauţie ; reabilitat, Constantinescu 
ar fi putut să îşi recâştige poziţia şi influenţa pe care, anterior, le avusese la vârful partidului, 


A.N.LC., fond C.C. al P.C.R. - Secţia Propagandă şi Agitatie, dosar nr. 7/1960, ff. 1-21. 

La acea vreme, Miron Constantinescu era şef de secţie la Institutul de Istorie al Academiei, fiind 

însărcinat cu „tipăriturile istorice pentru străinătate şi cu istoria Transilvaniei” ; C. Cristescu, 

„1964: Biroul Politic «croieşte» istorie şi istorici”, în Magazin Istoric, serie nouă, anul XXXI, 

nr. 6 (363), iunie 1997, p. 16. 

3. Exemplul concret care este relatat de către membrii Biroului Politic este acela al unui compendiu de 
Istoria României, redactat de către Andrei Oțetea, care în urma verificării „a trebuit să fie oprit 
pentru că avea nişte chestiuni care nu conveneau deloc”. Faptul este cu atât mai uluitor cu cât înşişi 
membrii Biroului Politic admiteau franc limitele, din punct de vedere ştiinţific, ale lui Miron 
Constantinescu. Atât Leonte Răutu („el nu este istoric de specialitate”), cât şi lon Gheorghe Maurer 
(„din punct de vedere ştiinţific sunt oameni care au valoare mai mare decât el”) subliniază în mod 
explicit acest aspect; ibidem. 

4. Discutia dintre membrii Biroului Politic urmărea să decidă funcţia cea mai potrivită pe care ar trebui 
să o ocupe Miron Constantinescu - fie director adjunct la Institutul de Istorie a Partidului, fie cea 
de director adjunct la Institutul de Istorie al Academiei. În ambele cazuri, rolul său era acela de a 
verifica „corectitudinea” producţiilor ştiinţifice ; ibidem. 

5. Florica Dobre (coord.), Membrii C.C. al PC.R..., pp. 175-177. 

devenind astfel un potenţial contracandidat pentru Ceauşescu!. Nu ne putem explica altfel 
motivul pentru care Constantinescu a fost reabilitat politic abia peste trei ani — abia în 1968 
Miron Constantinescu va reveni printre membrii Comitetului Central. 

Ultimii zece ani ai vieţii au reprezentat, pentru Miron Constantinescu, poate consumarea 
celei mai intense drame a existenţei lui. Reabilitat, acesta a încercat să îşi recâştige poziţia 
pe care, anterior, o ocupase în cadrul partidului. Gradual, i s-a permis un come-back, însă 
niciodată Miron Constantinescu nu îşi va mai recăpăta anvergura politică din anii 1955-1957. 
Procedând la o simplă comparaţie între funcţiile ocupate anterior excluderii din partid şi 
cele pe care le-a ocupat după 1965, acest aspect nu ar părea atât de evident. Pe linie de 
partid, deşi nu mai revine în Biroul Politic după 1965, Miron Constantinescu a devenit 
membru al Secretariatului C.C. (noiembrie 1972 - 18 iulie 1974) şi membru supleant al 
Comitetului Executiv al C.C. (martie 1970 - 18 iulie 1974. Pe linia funcţiilor de stat, 
diferenţele sunt chiar mai accentuate - Miron Constantinescu redevine ministru al Învăţă- 
mAntului?, ocupând ulterior funcţii precum : preşedinte al Academiei de Ştiinţe Sociale şi 
Politice (1970-1973), vicepreşedinte al Consiliului de Stat (24 noiembrie 1972 — 30 martie 
19745, preşedinte al Marii Adunări Naţionale (30 martie - 18 iulie 1974). De asemenea, 


1. Scopul strategic al mutării era evident. Lui Miron Constantinescu i se oferea, după o lungă perioadă, 
o poziţie importantă în cadrul aparatului de stat. Numirea lui în funcţia de adjunct al ministrului 
Învăţământului comporta însă cel puţin un paradox major - Constantinescu urma să fie subalternul 
lui Ştefan Bălan, ministru al Educaţiei, membru supleant al Comitetului Central, un personaj care 
nu avea sub nici o formă anvergura politică pe care o avusese Constantinescu înainte de 1957. 
Practic, Miron Constantinescu era nevoit să facă jocul puterii, să accepte, cel puţin pentru început, 
funcţii mărunte, care însă îl indreptateau să spere la o reabilitare ulterioară; HU O.S.A. 300-8-3, 
Records of Radio Free Europe/Radio Liberty Research Institute (R.FE./R.L. R.I.), Publications 
Department, Background Reports, Box 50, Folder 4, Report no. 24 - „Comeback of Miron 
Constantinescu”, pp. 1-2, disponibil on-line la adresa http : //www.osaarchivum. org/files/holdings/ 
300/8/3/text/S0-4-24. shtml. 

2. Florica Dobre (coord.), Membrii C.C. al PC.R..., pp. 175-177. 

3. Miron Constantinescu îl înlocuia in funcţie pe cel care îi era şef la Ministerul Învăţământului încă 
din 1965 (anul revenirii sale într-o funcţie importantă pe linie de stat) ; Ştefan Bălan, HU O.S.A. 
300-8-3, Records of Radio Free Europe/Radio Liberty Research Institute (R.F-E./R.L. R.I.), Publications 
Department, Background Reports, Box 51, Folder 1, Report no. 135 - „Government Reshuffle 
Follows Romanian Party Changes”, p. 1, disponibil on-line la adresa http : //www.osaarchivum.org/ 
files/holdings/300/8/3/text/51-1-135.shtml. 

4. A.N.LC., fond C.C. al P.C.R. - Secţia Propagandă si Agitatie, dosar nr. 31/1971, f. 1. 

5. HU O.S.A. 300-8-3, Records of Radio Free Europe/Radio Liberty Research Institute (R.F-E./R.L. 
R.1.), Publications Department, Background Reports, Box 52, Folder 2, Report no. 162 - „Death of 
Miron Constantinescu”, pp. 3-4, disponibil on-line la adresa http : //www.osaarchivum.org/files/ 
holdings/300/8/3/text/52-2-162.shtml. . 

6. Numirea lui Miron Constantinescu ca preşedinte al Marii Adunări Nationale nu trebuie interpretată 
ca o mare realizare din punct de vedere politic a acestuia. Funcţia era una pur onorifică dacă o 
raportăm la sistemul de conducere al statului comunist şi îi îngrădea, o dată în plus, raza de acţiune 
lui Miron Constantinescu. Deşi nu era în vârstă, prin numirea sa în această funcţie, Constantinescu 
era, întrucâtva, „scos la pensie”. Paradoxal, un raport al R.F.E./R.L. prezenta schimbările de la 
vârful partidului din primăvara anului 1974 ca pe o „întinerire la vârful partidului” - şi aceasta 
deoarece atât Miron Constantinescu, care îl înlocuia la preşedinţia M.A.N. pe Ştefan Voitec, cât şi 
Manea Mănescu, care îi lua locul lui Ion Gheorghe Maurer la preşedinţia Consiliului de Miniştri, 
erau mai tineri decât predecesorii lor; HU O.S.A. 300-8-3, Records of Radio Free Europe/Radio 
Liberty Research Institute (R.F-E./R.L. R.I.), Publications Department, Background Reports, Box 
5, Folder 2, Report no. 289 - „Major Institutional and Personnel Changes in Romanian Party and 
Government”, p. 16, disponibil on-line la adresa http : //www.osaarchivum. org/files/holdings/300/ 
8/3/text/52-2-289.shtml. 

Miron Constantinescu îşi reia locul de profesor titular al Universităţii din Bucureşti! şi, mai 
mult decât atât, de la 1 martie 1974, acesta devine membru al Academiei R.S.R.. 

Punând în balanţă realizările ultimilor zece ani în raport cu ceea ce realizase anterior, 
am putea crede că „revenirea” lui Miron Constantinescu a fost una spectaculoasă şi 
prestigioasă. În realitate, toate aceste funcţii nu însemnau prea mult în noul context politic. 
Ceauşescu i le oferise succesiv, ulterior însă momentelor care au dus la întărirea şi 
consolidarea poziţiei sale personale. Constantinescu a fost reabilitat politic abia după ce 
Nicolae Ceauşescu reuşise să câştige un imens capital de simpatie din partea Occidentului 
- 1968. Mai mult decât atât, Ceausescu a ştiut să controleze strategic relaţia sa cu Miron 
Constantinescu. El a procedat în aşa măsură încât să şi-l apropie pe acesta din urmă - Miron 
Constantinescu trebuia să creadă că rolul major în revenirea sa îl avusese Ceauşescu, fără 
de care acest lucru nu ar fi fost posibil. Practic, Constantinescu trăia drama permanentă a 
unei „imposibile reîntoarceri”. Lipsit de sprijin politic, era conştient că nu mai poate aspira 
la ceea ce anterior aspirase — conducerea partidului”. 

Neajunsurile acestei „imposibile (re)deveniri” politice au fost atenuate de o fulminantă 
carieră intelectuală. Aproape tot ceea ce a vrut să lase Miron Constantinescu posterităţii, 
din punct de vedere ştiinţific, aparţine acestor ultimi zece ani ai existenţei sale. Mai mult 
decât atât, ambițiile politice din tinereţe, care îl făcuseră să ignore beneficiile unei cariere 
intelectuale, se atenuaseră în mod considerabil. Acum, el nu mai ignora profiturile pe 
care dimensiunea sa intelectuală i le putea garanta; au urmat multiple plecări peste 
hotare, participarea la diferite reuniuni ştiinţifice internaţionale“, organizarea de congrese 


1. Miron Constantinescu revenise la catedra Universităţii din Bucureşti încă din 1966 (Ordinul nr. 152/ 
15.02.1966 al ministrului Învăţământului), însă nu ca profesor titular. Abia în 1969, după reabilitarea 
sa politică, acesta este din nou încadrat ca profesor titular (Ordinul 90/30.01.1969 al ministrului 
Învăţământului), A.N.I.C., fond personal Miron Constantinescu, dosar nr. 3, f. 1. 

2. Dorina N. Rusu, Membrii Academiei Române 1866/2003. Dicţionar, Ediţia a I-a revăzută şi 
adăugită, Cuvânt înainte de Eugen Simion, Editura Enciclopedică/Editura Academiei Române, 
Bucureşti, 2003, pp. 212-213. 

3. Un raport al Institutului de Cercetare de la Radio Europa Liberă lansa, după moartea lui Miron 
Constantinescu, o discuţie în legătură cu presupusul destin politic al acestuia în condiţiile în care nu 
ar fi decedat în vara anului 1974, la o vârstă nu tocmai înaintată. Combinația neobişnuită de funcţii 
pe care acesta le deţinea - preşedinte al Marii Adunări Naţionale şi membru în Secretariatul C.C. — 
făcea aproape imposibilă înţelegerea rolului pe care Miron Constantinescu urma să îl joace în cadrul 
partidului, în contextul deselor schimbări de la vârf pe care le opera Ceauşescu. Congresul partidului, 
care urma să aibă loc în toamna aceluiaşi an, părea să fie decisiv pentru viitorul lui Miron 
Constantinescu. Moartea subită a acestuia, la 18 iulie 1974, a pus capăt la ceea ce Nicolae Ceauşescu 
avea pregătit pentru Constantinescu; HU O.S.A. 300-8-3, Records of Radio Free Europe/Radio 
Liberty Research Institute (R.F-E./R.L. R.1.), Publications Department, Background Reports, Box 
52, Folder 2, Report no. 162 - „Death of Miron Constantinescu”, pp. 3-4, disponibil on-line la 
adresa http : //www.osaarchivum.org/files/holdings/300/8/3/text/52-2-162.shtml. 

4. Miron Constantinescu a participat, in ultimii zece ani ai vietii, la mai multe conferinte internationale, 
printre care: Simpozionul international consacrat implinirii a cincizeci de ani de la obtinerea 
independenţei Cehoslovaciei - 11-15 octombrie 1968, Praga (A.N.I.C., fond personal Miron 
Constantinescu, dosar nr. 38); Consfătuirea istoricilor, Viena, 1968 - unde a prezentat un text cu 
titlul „Legitimitatea statelor nationale succesorale” (A.N.I.C., fond personal Miron Constantinescu, 
dosar nr. 17); Al VII-lea Congres Mondial de Sociologie - 14-19 septembrie 1970, Varna (A.N.I.C., 
fond personal Miron Constantinescu, dosar nr. 38; A.N.I.C., fond C.C. al P.C.R. - Secția 
Propagandă şi Agitatie, dosar nr. 31/1970, ff. 53-68) ; Conferinţa de Studii Europene organizată de 
Consiliul de Cercetare în Domeniul Stiintelor Sociale şi Consiliul american al societăţilor de 
învăţământ de pe lângă Programul de schimburi cu străinătatea din S.U.A. (F.A.F.P.) - 19-22 de- 
cembrie 1970, Frascati, Italia (A.N.I.C., fond C.C. al P.C.R. - Secția Propagandă si Agitatie, 

internationale'. Din această nouă postură a sa, Miron Constantinescu a contribuit la 
relansarea sociologiei ca disciplină a învăţământului superior, disciplină pe care avea să şi-o 
subordoneze şi să o considere ca „patronată” de el; a avut, de asemenea, un rol major în 
înfiinţarea Academiei de Ştiinţe Sociale şi Politice, al cărei prim-preşedinte va deveni. Nu 
în ultimul rând, Miron Constantinescu va reuşi — către sfârşitul vieţii, e adevărat — să devină 
şi membru al celui mai înalt for ştiinţific, Academia R.S.R., în 1 martie 1974. 
Sociologia românească cunoscuse un recul semnificativ după frumoasa perioadă a Şcolii 
sociologice de la Bucuresti. Dimitrie Gusti, Traian Herseni, Anton Golopenţia şi Henri H. 
Stahl - figurile proeminente ale sociologiei interbelice — au cunoscut supliciile represiunii 
staliniste?. Sociologia încetase să mai reprezinte o disciplină de studiu în învăţământul 
superior din 1948. Un reviriment semnificativ al disciplinei s-a consumat în paralel cu 
procesul de reabilitare a unui fost elev al lui Dimitrie Gusti - Miron Constantinescu’. Rolul 
acestuia în reintegrarea sociologiei în rândul disciplinelor oficial recunoscute nu poate fi 
contestat, deşi există lucrări care aleg să pună sub tăcere sau să ignore acest adevăr”. Graţie 
eforturilor şi participării efective a acestuia, în cadrul Facultăţii de Filosofie a Universităţii 
din Bucureşti apare o Sectie de Sociologie, în anul universitar 1966-1967. Tot Miron 


dosar nr. 33/1970, ff. 143-147) ; Conferinţa teoretică „Experienţa construcţiei socialiste în U.R.S.S. 
şi semnificaţia sa istorico-mondiala” — 5-7 iulie 1972, Praga, Cehoslovacia (A.N.I.C., fond personal 
Miron Constantinescu, dosar nr. 15). Tot la acest capitol am putea include şi vizita (mai 1972) în 
România a lui Ruben Hill, profesor la Universitatea din Minnesota (S.U.A.), preşedintele Asociaţiei 
Internaţionale de Sociologie. Acesta primise invitaţia de a face o vizită de informare şi cercetare 
ştiinţifică din partea preşedintelui A.S.S.P. - Miron Constantinescu (A.N.I.C., fond C.C. al P.C.R. - 
Secţia Propagandă si Agitatie, dosar nr. 15/1972, ff. 59-62). În calitatea sa de membru supleant al 
Comitetului Executiv al C.C. al P.C.R., Miron Constantinescu a condus şi o delegaţie de partid care 
a făcut o vizită în Elveţia în perioada 1-8 februarie 1972 (A.N.I.C., fond personal Miron Constantinescu, 
dosar nr. 39). 

1. În calitatea sa de preşedinte al A.S.S.P., Miron Constantinescu a patronat organizarea la Bucuresti 
a celui de-al VII-lea Congres International de Estetică - 28-30 august 1972. Lucrările Congresului 
au avut loc în Aula Facultăţii de Drept a Universităţii Bucureşti, Miron Constantinescu fiind cel care 
a rostit cuvântul de deschidere, citind şi mesajul lui Nicolae Ceauşescu adresat participanţilor la 
Congres; A.N.I.C., fond C.C. al P.C.R. - Secţia Propagandă şi Agitatie, dosar nr. 28/1972, 
ff. 1-8. 

2. Vladimir Tismăneanu, „Criza sociologiei contemporane româneşti”, în idem, Scopul şi mijloacele. 
Eseuri despre ideologie, tiranie şi mit, Editura Curtea Veche, Bucureşti, 2004, p. 159 

3. Ibidem, p. 160. 

4. Lucrarea coordonată de Ştefan Costea - [storia sociologiei româneşti — nu aminteşte nimic despre 
rolul decisiv pe care Miron Constantinescu îl jucase în procesul de reintegrare a sociologiei printre 
disciplinele academice. Relansarea sociologiei după 1965 fusese, în opinia autorilor, rodul unei 
initiative a şefului statului care intelesese misiunea pe care sociologia trebuie să o aibă într-un stat 
socialist: „Anul 1965 reprezintă un moment de referinţă în devenirea sociologiei româneşti, întrucât, 
după această dată, în procesul de restructurare a sistemului ştiinţific naţional, în Parlamentul ţării, 
şeful statului recunoştea că «nu a fost înţeleasă însemnătatea sociologiei ca ştiinţă socială, negându-se 
rolul ei în societatea socialistă»” ; Stefan Costea (coord.), Irina Cristea, Dumitru Dumitrescu, 
Maria Larionescu, Lucian Stanciu, Florian Tănăsescu, Istoria sociologiei româneşti, ediţia a II-a, 
Editura Fundaţiei România de Mâine, Bucureşti, 2005, p. 366. 

5. Un an mai târziu, secţii asemănătoare sunt înfiinţate şi în cadrul Universitatilor din Cluj şi Iasi - o 
secţie de Filosofie-Sociologie la Universitatea din Cluj şi o secţie de Psihologie-Sociologie la 
Universitatea din Iaşi. În perioada 1968-1970, au fost introduse cursuri de sociologie în toate 
ramurile învăţământului superior (tehnic, economic, agricol, medical, de arhitectură, pedagogic) ; 
ibidem, p. 367. 

Constantinescu a avut un rol semnificativ în repunerea cercetării sociologice pe baze 
academice - el a fost artizanul şi conducătorul Laboratorului Sociologic, care de altfel va fi 
desfiinţat după moartea acestuia. 

Sociologia a reprezentat domeniul în care Miron Constantinescu a reuşit să exceleze — şi nu 
neapărat ca cercetător, ci mai degrabă ca patron şi conducător”. Eforturile sale de „reinventare” 
a sociologiei nu au fost suma unui altruism, ci mai degrabă expresia nevoii de a conduce. Miron 
Constantinescu a încercat să domine şi să patroneze această disciplină, în ciuda faptului că 
sociologia număra, chiar după atâţia ani de restrişte, specialişti cu o pregătire vădit 
superioară - Traian Herseni, Henri H. Stahl. A avut contribuţii în domeniul sociologic”, a 
coordonat alte lucrări“, însă aproape nimic nu a dăinuit în posteritate. Opera lui, departe de a 
fi considerată producţia unui sociolog de clasă, a reprezentat un alt imens eşec al existenţei lui 
Miron Constantinescu, fiind dată uitării - expresie a însuşi eşecului intelectual al acestuia. 

Un alt reper important al biografiei intelectuale a lui Miron Constantinescu l-a reprezentat 
Academia de Ştiinţe Sociale şi Politice (A.S.S.P.) - „forul ştiinţific care organiza, îndruma şi 
coordona întreaga activitate de cercetare în domeniul ştiinţelor sociale”5. Miron Constantinescu 
a fost şeful Comisiei organizatorice însărcinate să asigure pregătirea constituirii A.S.S.P.°, 
devenind şi primul preşedinte al Academiei. Constituirea A.S.S.P. a reprezentat un demers 
prin care partidul a reuşit să îşi subordoneze şi mai mult domeniul ştiinţelor sociale — fapt 
statuat chiar de decretul de înfiinţare a A.S.S.P.7. Nou-infiintata Academie organiza 
activitatea de cercetare ştiinţifică în domeniu, stabilind direcţiile principale ale acestui 
proces, elaborând planuri unitare de cercetare, anuale şi de perspectivă, pe baza propunerilor 
unităţilor subordonate® pe care le controla permanent. Instituţia a fost organizată pe secţii de 


Vladimir Tismăneanu, „Criza sociologiei contemporane româneşti”..., p. 161. 

Cătălin Zamfir, O istorie subiectivă în sociologia românească din 1944 până în prezent, Editura 

Polirom, laşi, 2009, p. 76. 

3. Miron Constantinescu, Ion Aulas, Integrarea socială a tineretului : cercetări de sociologie contemporană, 
Editura Ştiinţifică, Bucureşti, 1969; Miron Constantinescu, Cercetări sociologice : 1938-1971, 
Editura Academiei Republicii Socialiste România, Bucuresti, 1971 ; Miron Constantinescu, Introducere 
în sociologie : note de curs, Universitatea din Bucuresti, Bucuresti, 1972 ; Miron Constantinescu, 
Ovidiu Badina, Gândirea sociologică în România : note de curs, Centrul de Multiplicare al 
Universităţii din Bucuresti, Bucuresti, 1973 ; Miron Constantinescu, Henri Stahl, Drăgan, Ion, Le 
processus d’urbanisation en Roumanie, Editura Meridiane, Bucuresti, 1974. 

4. Miron Constantinescu (coord. ştiinţific), Cercetări sociologice contemporane, Editura Ştiinţifică, 
Bucuresti, 1966 ; Introducere în ştiinţa conducerii societăţii socialiste : studii şi cercetări de teren 
realizate de laboratorul de ştiinţa conducerii societăţii socialiste, sub îndrumarea lui Miron 
Constantinescu, Editura Politică, Bucureşti, 1974. 

5. A.N.I.C., fond personal Miron Constantinescu, dosar nr. 12, „Raportul prezentat la şedinţa de 
pregătire a constituirii Academiei de Ştiinţe Sociale şi Politice a R.S.R. - 1970”, f. 4. 

6. În cadrul consfătuirii de lucru cu oamenii de ştiinţă, cercetătorii şi cadrele didactice din domeniul 
ştiinţelor sociale (13 noiembrie 1969), s-a hotărât formarea unui colectiv din care făceau parte : Paul 
Niculescu-Mizil, D. Popescu, Miron Constantinescu, Miron Niculescu (la acea vreme preşedinte al 
Academiei R.S.R.) şi Constantin Daicoviciu. Acest colectiv a fost însărcinat cu cooptarea şi a altor 
membri în vederea formării unei comisii care să întocmească proiectul de statut a ceea ce avea să 
devină Academia de Ştiinţe Sociale şi Politice ; A.N.I.C., fond C.C. al P.C.R. - Secţia Propagandă 
şi Agitatie, dosar nr. 29/1969, „Stenograma consfătuirii de lucru cu oamenii de ştiinţă, cercetătorii 
şi cadrele didactice din domeniul ştiinţelor sociale (13 noiembrie 1969)”, f. 49. 

7. „Decret 121/1970 privind înfiinţarea Academiei de Ştiinţe Sociale şi Politice a R.S.R.”, în Buletinul 
Oficial al R.S.R., anul VI, nr. 22, 18 martie 1970, partea I, p. 130. 

8. Academia coordona activitatea majorităţii institutelor şi centrelor de studii din marile centre 

universitare (Bucuresti, Cluj-Napoca şi laşi), a centrelor de studii şi cercetare din alte oraşe 

universitare importante (Craiova, Sibiu, Târgu-Mureş şi Timişoara), precum şi a laboratoarelor 
ştiinţifice şi a catedrelor de specialitate din oraşele mai mici (Bacău, Braşov, Constanţa, Oradea). 

specialitate! subordonate unei Adunări Generale şi unui Prezidiu?. Miron Constantinescu a 
condus Academia în primii trei ani ai existenţei sale, la conducerea acesteia urmându-l 
Mihnea Gheorghiu. 

Ultima bornă importantă a carierei intelectuale a lui Miron Constantinescu a reprezentat-o 
alegerea sa printre membrii Academiei R.S.R. - la 1 martie 19747. Începând cu 1970, in 
urma înfiinţării A.S.S.P., a Academiei de Ştiinţe Medicale şi a Academiei de Ştiinţe 
Agricole şi Silvice, viata Academiei R.S.R. a fost grav afectată - aceasta ,,pierdea” 
aproape toate institutele pe care le avea în subordine”, marea lor majoritate devenind anexe 
ale noilor „academii ramură”. Constituirea acestora din urmă a avut darul de a restrânge 
drastic şi domeniul de activitate al Academiei R.S.R. În consecinţă, şi numărul membrilor 
Academiei R.S.R. scăzuse îngrijorător€, fapt care impunea organizarea de alegeri pentru 
cooptarea de noi membri. 

Intre 28 februarie şi 2 martie 1974 s-au desfăşurat lucrările unei sesiuni extraordinare a 
Adunării Generale a Academiei R.S.R., la care au participat, ca „invitaţi de onoare”, 
Manea Mănescu şi Miron Constantinescu. Dincolo de schimbările care au fost impuse în 
cadrul acestei sesiuni”, Adunarea Generală a votat „în unanimitate” trecerea unor membri 


1. A.S.S.P. avea opt secţii: Ştiinţe economice (condusă de Alexandru Birladeanu), Filosofie şi Logică 
(Dumitru Ghişe), Istorie şi Arheologie (Ştefan Ştefănescu), Ştiinţe juridice (Janos Demeter), Ştiinţe 
politice (Valter Roman), Psihologie şi pedagogie (Alexandru Roşca), Sociologie (Henri H. Stahl) şi 
Teoria şi istoria literaturii şi artei (Ion Frunzetti) ; Mihai Dinu Gheorghiu, Intelectualii în câmpul 
puterii, Editura Polirom, Iasi, 2007, p 95. 

2. Academia avea în componenţă 125 de membri titulari şi 95 de membri corespondenţi. Prezidiul 
A.S.S.P. era format din Miron Constantinescu (preşedinte), Zoe Dumitrescu-Buşulenga, Constantin 
Daicoviciu, Roman Moldovan, Constantin Vlad, Ştefan Voicu (vicepreşedinţi), Constantin Ionescu 
(secretar-general) şi Tudor Bugnariu, Alex. Dima, Emilian Dobrescu, Erno Gall, Carol Gollner, 
Constantin Ionescu-Gulian, Athanase Joja, Mircea Malița, Mircea Petrescu-Dambovita, Ion Popescu 
Puţuri (membri); A.N.I.C., fond C.C. al P.C.R. - Secția Propagandă şi Agitaţie, dosar nr. 31/ 
1971, ff.1-13. 

3. Dorina N. Rusu, op. cit., pp. 212-213. 

4. Academia de Ştiinţe Agricole şi Silvice a fost înfiinţată concomitent cu cea de Ştiinţe sociale şi 
politice, prin Decretul 122/1970, „Decret pentru organizarea şi funcţionarea Academiei de Ştiinţe 
Agricole şi Silvice”, în Buletinul Oficial al R.S.R., anul VI, nr. 22, 18 martie 1970, partea I, 
pp. 131-132. 

5. În 1972, Academia R.S.R. mai avea în subordine următoarele instituţii : Institutul de Matematica, 
Centrul de Statistică Matematică, Observatorul Astronomic, Centrul de Lingvistică, Centrul de 
Studii Fonetice şi Dialectice (toate din Bucureşti), Institutul de Calcul şi Institutul de Lingvistică şi 
Istorie Literară (Cluj-Napoca), Institutul de Matematică şi Centrul de Lingvistică, Istorie Literară 
şi Folclor (Iaşi). Acestora li se mai adăugau Muzeul de Artă Feudală „Ing. Dumitru Minovici”, 
Muzeul de Artă „G. Oprescu” şi Casa „George Călinescu” ; Dan Berindei, „Declinul Academiei 
R.S.R., 1971-1989”, în Arhivele Totalitarismului, anul XV, nr. 54-55, 1-2/2007, p. 100. 

6. În 1973, Academia mai număra 62 de membri titulari şi 116 membri corespondenţi — un total de 168 
de membri. Secţia de Ştiinţe economice şi Secţia de Ştiinţe filosofice numărau doar câte doi membri 
titulari, în timp ce Secţia de Ştiinţe fizice şi secţia de Ştiinţe filologice mai aveau în componenţă doar 
câte trei membri titulari. Situaţia era dramatică, întrucât această scădere accentuată a numărului de 
membri punea în discuţie însăşi existenţa acestor sectii; ibidem, p. 101. 

7. Sesiunea extraordinară a Adunării Generale a Academiei R.S.R. din 28 februarie - 2 martie 1974 a 
fost prima după scindările din 1970 care au dus la formarea de „academii ramură”. Miron Nicolescu, 
preşedintele Academiei R.S.R., admitea că aceasta se găsea „pe un nou fagas” - fapt ce sugera mai 
degrabă dependenţa din ce în ce mai sufocantă a Academiei fata de factorul politic. Noul proiect de 
statut, prezentat în cadrul acestei sesiuni, aducea schimbări semnificative pentru Academia R.S.R. - 
aceasta urma să funcţioneze sub îndrumarea Consiliului National pentru Ştiinţă şi Tehnologie (! ) ; 
categoria membrilor străini era desfiinţată ; Secţia de Ştiinţe filologice se contopea cu cea de 

corespondenţi în rândul titularilor şi alegerea altor membri corespondenţi! . Printre promovările 
cele mai spectaculoase se numără şi alegerea lui Miron Constantinescu ca membru titular al 
Academiei R.S.R.?. Dimensiunea politică a acestei alegeri nu poate fi contestată, însă nici 
nu putem afirma că a fost determinantă. Mai exact, am greşi dacă am sugera că această 
promovare a fost similară cu cea a Elenei Ceausescu’, a cărei activitate ştiinţifică era, totuşi, 
inexistentă. 


Epilog 


Miron Constantinescu nu a putut să se bucure prea mult de acest nou statut pe care şi-l 
câştigase. O boală necruțătoare îi va fi fatală în vara aceluiaşi an, potentand, dacă mai era 
nevoie, dimensiunea dramatică a acestui personaj. Până în ultimele clipe ale vieţii, Miron 
Constantinescu a oscilat dramatic între statutul său de om politic şi cel de intelectual, 
nereuşind să îşi găsească împlinirea în nici una dintre ipostaze. 

Partidul i-a adus un ultim omagiu acelui „fiu credincios al ţării, luptătorului devotat 
pentru triumful ideilor socialismului şi comunismului”, organizând funeralii nationale’. 
Comitetul Central al P.C.R., Marea Adunare Naţională, Consiliul de Stat şi Consiliul de 
Miniştri au hotărât formarea unei comisii de partid şi de stat pentru organizarea funeraliilor 
lui Miron Constantinescu*. A fost stabilită data de 20 iulie ca zi a funeraliilor, care era astfel 
declarată zi de doliu naţional. În acea zi, în întreaga ţară s-au coborât în bernă drapelele de 
stat şi cel al P.C.R. În Capitală, în semn de ultim omagiu, au fost trase douăzeci şi una de 
salve de artilerie. Nu în ultimul rând, comisia însărcinată cu organizarea funeraliilor a 


Literatură şi Artă ; membrii corespondenţi puteau participa, cu drept de vot deliberativ, la adunările 
generale ; nu în ultimul rând, mandatul conducerii Academiei era prelungit de la trei la cinci ani. 
Toate aceste schimbări, cât şi alte aspecte din proiectul noului statut sugerau o îngustare a sferei de 
acţiune a Academiei şi o supunere din ce în ce mai accentuată fata de organele de partid ; ibidem. 

1. Au fost titularizati 29 de membri corespondenţi, dintre care amintim : economistul Manea Mănescu, 
geograful Vintilă Mihăescu (membru corespondent încă din 1939 ! ), istoricul Ştefan Pascu, criticul 
şi istoricul literar Şerban Cioculescu şi scriitorul Eugen Jebeleanu. Acestor promovări li s-au 
adăugat alegerea a 36 de noi membri corespondenţi, printre care : economistul Nicolae N. Constantinescu, 
sociologul Henri H. Stahl, matematicianul Mircea Malita, istoricul Ştefan Ştefănescu, juristul Ioan 
Ceterchi, istoricul literar Zoe Dumitrescu-Buşulenga, Mihnea Gheorghiu şi scriitorii Marin Preda, 
Titus Popovici şi Eugen Barbu ; ibidem, pp. 102-103. 

2. Celor 64 de promovări li s-au adăugat cinci titularizări directe - istoricul Constantin C. Giurescu, 
doctorul Ana Aslan, psihologul Vasile Pavelcu (a căror promovare excepţională era justificată de 
activitatea ştiinţifică a acestora), Miron Constantinescu şi Elena Ceauşescu; A.N.I.C., fond C.C. 
al P.C.R. - Cancelarie, dosar nr. 17/1974, f. 190. 

3. Dan Berindei sugerează că alegerea lui Miron Constantinescu ar fi similară alegerii Elenei Ceauşescu — 
mai exact, bazată pe criterii strict politice. Diferenţele dintre activitatea ştiinţifică a lui Miron 
Constantinescu şi cea a Elenei Ceauşescu sunt, totuşi, semnificative. Promovarea lui directă în 
rândul membrilor titulari este, fără îndoială, un gest care poate fi pus pe seama capitalului politic de 
care se bucura acesta, însă similitudinile dintre situaţia acestuia şi cea a Elenei Ceauşescu se opresc 
în acest punct; Dan Berindei, op. cit., p. 103. 

4. Vezi Scînteia, anul XLIII, nr. 9924, vineri, 19 iulie 1974. 

5. Comisia era formată din Manea Mănescu (preşedinte), Gheorghe Cioară, Gheorghe Pană, Chivu 
Stoica, Gheorghe Necula şi Ştefan Ştefănescu ; ibidem. 

stabilit ca programul teatrelor, cinematografelor, radioului, televiziunii şi a celorlalte 
instituţii de cultură să îşi adapteze „în mod corespunzător programele în ziua funeraliilor”!. 
Pentru două zile, sicriul cu corpul neînsufleţit al lui Miron Constantinescu a fost depus în 
holul Palatului Marii Adunări Naţionale?. 

În 20 iulie 1974, la orele 11.00, a fost organizat un meeting de doliu în Piaţa Palatului 
Marii Adunări Naţionale. Patetic, în acordurile ,,Internationalei” , sicriul lui Miron Constantinescu 
a fost depus de ultima gardă? pe un catafalc de pe platoul din fata Palatului. După cuvântările 
lui Manea Mănescu (din partea Consiliului de Miniştri), Gheorghe Necula (vicepreşedinte 
al Marii Adunări Nationale) şi Ştefan Ştefănescu (din partea A.S.S.P.), cortegiul funerar a 
plecat spre Timiş, în judeţul Braşov, acolo unde Miron Constantinescu dorise să fie 
înmormântat, alături de fiul său decedat prematur la o „partidă” de schi. 

În ciuda pompei cu care fusese înmormântat, imaginea lui Miron Constantinescu nu a 
reuşit să dăinuie în posteritate. La 15 octombrie 1974, Comitetul Executiv al C.C. al P.C.R. 
a aprobat, e adevărat, o notă de măsuri care aveau menirea de a „eterniza memoria lui 
Miron Constantinescu”. Măsurile adoptate de către Comitetul Executiv nu erau decât 
formale şi denotau dezinteresul cu care era abordat subiectul — fapt ce augmenteaza, daca 
mai e nevoie, dramatismul destinului lui Miron Constantinescu. 


Ibidem. 

„La catafalcul tovarăşului Miron Constantinescu”, în Scînteia, anul XLIII, nr. 9925, sâmbătă, 

20 iulie 1974. 

3. Din această „ultimă gardă” făceau parte Nicolae Ceauşescu, Elena Ceauşescu, Emil Bodnăraş, 
Manea Mănescu, Gheorghe Cioră, Gheorghe Pană, Leonte Răutu, Gheorghe Stoica, Ilie Verdeț şi 
Ştefan Voitec ; „Funeraliile tovarăşului Miron Constantinescu”, în Scînteia, anul XLIII, nr. 9926, 
duminică, 21 iulie 1974. 

4. Vezi A.N.I.C., fond C.C. al P.C.R. - Cancelarie, dosar nr. 111/1974, ff. 82-83. 

„Micul burghez”. O călătorie în biografia 
lui Vasile Mârza 


The study tracks Vasile Mârza's biography (1902-1995) as university professor, distinguished 
biologist, the first translator of Ch. Darwin into Romanian, academician, member of the Parliament, 
ambassador, minister. Based on his cadres (party) file, the research rebuilds the childhood and 
adolescence of Vasile Mârza, the context in which he entered the communist/socialist movement, 
the relationships inside the party, his mentors. Eminent student of the Faculty of Medicine (laşi), 
Mârza undertook a university career, being an internationally famous researcher. The controversies 
in his biography are related to his activity in the clandestine communist movement, his connection 
to western science, his presence as a military doctor on the soviet front, the past of his second wife. 
With the help of unedited documents the limits and the interference the party had in Vasile Marza’s 
life, as well as his attempt to hide his past, his rise inside the party and in the scientific hierarchy, 
but also the reasons of his descent, were all revealed. 

In 1944, Mârza supported Moldova's joining the U.S.S.R. When the war was over, he became the 
most important figure in Moldova, being elected in the Central Committee of the Communist Party. 
After a short experience as an ambassador in Belgium, Mârza was named Minister of Health in 
1948. His managerial and communications flaws together with a fabricated „right-wing deviation” 
ended his minister mandate after four years. Later on, Mârza held only functions inside the 
Academy or research institutes ; he retired in the 70s. 


Keywords : biography, Communist Party, minister, science. 


Povestea noastră începe la Iasi, acum şaizeci şi cinci de ani. Oraşul, de-a dreptul pustiu, 
cu oameni puțini, speriați şi hdituiti, fără studenţii de altădată, cu sute de clădiri puse la 
pământ de bombardamentele din 1944. Peste tot, munţi de moloz, case bombardate sau 
ruinate de flăcări. leşenii veniți din pribegie cu greu puteau recunoaşte vechea urbe : gara 
Nicolina, Casa Rohr, clădirile de pe strada Păcurari, casa lamandi, casa Cuza, casa lui 
A.C. Cuza, casa Georges erau puse la pământ’. În rest, mizerie si boli. Iaşul a fost cucerit 
în noaptea de 20/21 august, iar trupele sovietice s-au instalat rapid aici. Patrulele brăzdau 
necontenit oraşul, terorizând populaţia locală”. Iesenii relatau înspăimântați despre grozăviile 
soldaților sovietici, care rechizitionau imobile după bunul plac, îşi îngropau morţii oriunde 
credeau de cuviinţă, se antrenau în grădinile publice, pescuiau cu dinamită, iar în oraş 
aveau loc frecvent jafuri şi violuri. 

În tot acest peisaj sumbru, Vasile Mârza, Mişa Novicov şi Simion Bughici au pus la cale 
un plan. Cei trei erau cei mai importanți comunişti ai Moldovei. Astfel, în octombrie 1944, 
ei au propus Moscovei alipirea Moldovei la U.R.S.S. Insistenta lor trecea chiar şi peste 
conducerea de la Bucureşti. Comitetul Central al Partidului a decis trimiterea unei echipe 
care să discute cu secesioniştii. Cel care părea a fi şeful grupului, Vasile Mârza, a refuzat 
întrevederea şi i-a amenințat cu arestarea pe cei veniți. Echipa nu a cedat însă. L-au rugat 
pe Ion Niculi, vechiul comunist al Iaşului, să-i introducă la Mârza. Doctorul a revenit la 
sentimente mai bune, fiind asigurat că „încă nu a sosit momentul potrivit anexării Moldovei 
la Uniunea Sovietică”. În final, Mârza a acceptat să renunțe, după ce aflase că echipa fusese 
trimisă din ordinul Moscovei, şi „bucuros, desfundă o sticlă de Cotnari veritabil, scoasă 
atunci din nisip si, în semn de deplină înţelegere”, i-a îmbrățișat pe cei veniţi”. 

Scurta noastră povestire are în centrul ei un personaj important: Vasile Mârza. Profesor 
universitar, biolog de renume, academician şi preşedinte al filialei Iasi a Academiei, 
cercetător, medic căpitan în rezervă, membru al Comitetului Central, ambasador, ministru 


1. Gheorghe Zane, Memorii. 1939-1974, Editura Expert, Bucureşti, 1997, pp. 123-124. 

2. Pentru detalii, vezi Radu Filipescu, „Prezenţa armatei sovietice în judeţul Iaşi. Informaţii privitoare 
la anul 1946”, în Anuarul Institutului de Istorie „A.D. Xenopol”, vol. XXXVIII, 2001, pp. 171-183; 
Dumitru Şandru, „Instaurarea administraţiei comuniste în Moldova”, în 6 martie 1945. Începuturile 
comunizării României, Editura Enciclopedică, Bucureşti, 1995, pp. 59-77; Lilly Marcou, Sub 
Stalin şi Dej. Jurnalul unui om de stânga, traducere din limba franceză de Maria Ivănescu, Editura 
Antet, s.l. [Bucuresti], 1998, pp. 46-55. 

3. Anton Raţiu, Cumplita odisee a grupului Lucrețiu Pătrăşcanu. Adevăruri dureroase, vol. I, Editura 
Gestiunea, Bucureşti, 1996, pp.132-135. Negând, Emil Bodnăraş a confirmat de fapt episodul la 
Conferinţa Organizaţiei Regionale Moldova a P.C.R. din august 1945: „Maniu vroia ca Moldova să 
rămână izolată numai ca el să poată profita de această situaţie pentru interesele lui meschine, 
mergând până acolo ca să anunţe în preajma zilei de 7 Noembrie că tov[arăşul] profesor Dr. Mârza 
va proclama la 7 Noembrie alipirea Moldovei la U.R.S.S” (Emil Bodnăraş, Conferinţa Organizaţiei 
Regionale Moldova a Partidului Comunist Român, 19-21 august 1945, Editura Lupta Moldovei, Iasi, 
1945, p. 9; vezi şi Direcţia Judeţeană Iasi a Arhivelor Nationale - în continuare D.J.A.N. Iasi -, 
fond P.C.R. Moldova, dosar 31/1945). 


„MICUL BURGHEZ”. O CĂLĂTORIE ÎN BIOGRAFIA LUI VASILE MÂRZA 197 


În afară de câteva scurte biografii oficiale sau profesionale!, figura lui Mârza nu a făcut 
obiectul unui studiu aparte. Ne propunem aşadar să urmărim biografia lui Vasile Mârza, 
insistând pe activitatea politică, pe limitările si ingerintele produse de Partid în viata sa. 
Vom analiza biografiile sale, piesele de la dosarul de cadre şi vom insista acolo unde este 
cazul. În ce mediu s-a format ca intelectual şi ca om politic, cine l-a sprijinit şi susţinut, cum 
a încercat să-şi ascundă trecutul, care au fost opţiunile sale în vremuri tulburi, cum a decurs 
ascensiunea sa în Partid şi în viaţa ştiinţifică, care au fost motivele decăderii sale sunt în 
mare punctele pe care vom insista. Studiul nostru se bazează pe documente inedite - dosarul de 
cadre? al lui Vasile Mârza aflat la Arhivele Naţionale. Nu vom insista asupra operei ştiinţifice 
a lui Mârza. Specialiştii în domeniile pe care le-a frecventat vor evalua probabil opera sa. 


Familia şi copilăria 


Dinspre tată, Mârza a aparţinut unei familii de mari moşieri, dar bunicul său pierduse 
averea. Familia mamei fusese modestă ca origini, cu puţine resurse. Părinţii săi, Dimitrie şi 
Sevastea, au fost oameni simpli, fără venituri deosebite ; nu au făcut niciodată politică şi au 


1. Florica Dobre (coord.), Liviu Marius Bejenaru, Clara Cosmineanu-Mareş, Monica Grigore, Alina 
Ilinca, Oana Ionel, Nicoleta Ionescu-Gura, Elisabeta Neagoe-Pleşa, Liviu Pleşa, Membrii C.C. al 
P.C.R. 1945-1989. Dicţionar, studiu introductiv de Nicoleta Ionescu-Gura, Editura Enciclopedică, 
Bucuresti, 2004, pp. 390-391 ; Gheorghe Crişan, Piramida puterii : oameni politici şi de stat din 
România (23 august 1944 - 22 decembrie 1989), Editura Pro Historia, Bucuresti, 2001, p. 187; 
Dorina Rusu, Membrii Academiei Române : 1866-1999. Dicţionar, ediţia a II-a, revăzută şi adăugită 
cu un Cuvânt înainte de acad. Eugen Simion, Editura Academiei Române, Bucureşti, 1999, pp. 
331-332; idem, Membrii Academiei Române : 1866-2003. Dicţionar, ediţia a III-a, revăzută si 
adăugită, cu un Cuvânt înainte de acad. Eugen Simion, Editura Enciclopedică/Editura Academiei 
Române, Bucuresti, 2003, pp. 522-523; Personalităţi româneşti ale ştiinţelor naturii şi tehnicii. 
Dicţionar, Editura Ştiinţifică şi Enciclopedică, Bucureşti, 1982, pp. 239-240; Paraschiv Marcu 
(coord.), Anca Pandea, Victoria Moţoc, Nemuritorii. Academicieni români, Agenţia Naţională de 
Presă - ROMPRES, Bucureşti, 1995, p. 194; Nicolae Ursea, Enciclopedie medicală românească. 
Secolul XX, Universitatea de Medicină şi Farmacie „Carol Davila” — Fundaţia Română a Rinichiului, 
Bucureşti, 2001, p. 428. Din cercetările noastre a reieşit că Vasile Mârza nu are un dosar personal 
întocmit de fosta Securitate, iar Academia Română ne-a răspuns că dosarul profesional al fostului 
academician se regăseşte în fondul Comitetului Central (dosarul de cadre). 

2. Dosarul de cadre al lui Vasile Mârza se găseşte în fondul C.C. al P.C.R. - Cadre alături de alte sute 
de dosare. Între coperţile acestuia s-au păstrat peste trei sute de file cu documente din perioada 
interbelică (documente întocmite de Siguranţă şi preluate după 1945 la dosarul de cadre) şi până la 
mijlocul anilor '70. Spre deosebire de alte dosare din acest fond, dosarul lui Vasile Mârza este unul 
pe care l-am putea numi „şcoală”. Nu numai cantitatea de documente conduce la această concluzie, 
ci mai ales calitatea lor. În dosar se regăsesc toate tipurile de documente de la dosarul de cadre 
(autobiografii, completare la autobiografii, autocritici, chestionare, referinţe, note de relaţii, 
caracterizări, referate, acte oficiale precum liste de lucrări, diplome şi alte documente). Nu vom 
insista pe parcursul articolului asupra pieselor din dosar, întrucât am făcut acest lucru în câteva 
studii anterioare. Vezi în acest sens: Andrei Muraru, „Instrucţiunile Secţiei de Cadre. Un studiu de 
caz pe Arhiva Comitetului Judeţean de Partid Iaşi”, în Anuarul Institutului de Istorie „A.D. 
Xenopol”, tom XLII, 2005, pp. 483-496 (în special pp. 488-491); idem, „Secţia de Cadre ca 
instrument de verificare şi control în interiorul Partidului Comunist”, în De ce trebuie condamnat 
comunismul. Anuarul Institutului de Investigare a Crimelor Comunismului în România, vol. I, 
Editura Polirom, Iasi, 2006, pp. 141-161 (în special pp. 152-160); Idem, „Secţia de Cadre a 
Comitetului Judeţean Iaşi al P.C.R. (1945-1948)”, în Structuri de partid şi de stat în timpul regimului 
comunist. Anuarul Institutului de Investigare a Crimelor Comunismului în România, vol. III, Editura 

locuit mereu in Moldova’. Tatăl lui Vasile Mârza a fost magazioner’ în gara C.F.R. Iasi, iar 
mama sa nu a lucrat niciodată. Vasile a venit pe lume într-o staţie de tren, la Şipote, în 
penultima zi a anului 1902. Părintele a decedat când acesta avea opt ani. Mama sa, hotărâtă 
şi cu un puternic spirit de sacrificiu, cum o caracteriza Mârza, a rămas să crească cei cinci 
copii. Despre mama sa, Mârza glumea cândva spunând că „era o mare huligancă”. Pe un 
fost coleg şi prieten cu Mârza, Ipolit Derevici*, Sevastea l-a întrebat odată „ce caută un 
român între comuniştii jidani”, cu referire la grupul lui Mârza’. Pentru cei trei copii“, Vasile 
Mârza a fost, după moartea tatălui, capul familiei. Familia Mârza a avut şi două fete, 
Alexandrina şi Adriana, dar acestea au murit de tuberculoză în anii primului război mondial’. 
Copilăria plină de lipsuri l-a marcat pe viitorul medic. Iată cum rememora acesta perioada 
de după moartea tatălui: „Pensia ce ni s-a alocat în 1911 a fost de 48 lei. Toată copilăria şi 
adolescenţa am dus-o în lipsuri. Am răbdat deseori de foame şi am umblat descult. In 12 ani 
am avut numai 2-3 haine şi [perechi de] ghete noi. [...] Graţie unui prieten bătrân şi cu 
multă dragoste pentru noi, am reuşit să intru în cor la Mitropolie unde mi se plătea 5 lei pe 
lună. Cu aceşti bani, plăteam chiria. La 11 ani am început să dau meditații. Asiguram in 
felul acesta afară de chirie hrana pe o săptămână sau 10 zile. Îmi cumpăram cărţile de şcoală 
din banii mei şi tot eu îmi plăteam taxele şcolare. Viaţa m-a făcut să devin serios şi matur 
înainte de vreme”®. Chiar şi mai târziu, în 1928, stătea într-o locuinţă modestă, într-o 
mahala a Iaşului, şi era caracterizat de cei cunoscuţi ca fiind foarte sărac.” 


Studentia şi întâlnirea cu Constantin Parhon 


După absolvirea şcolii primare „Trei Ierarhi” (1909-1912), Vasile Mârza a urmat Liceul 
National din Iasi (1912-1920). Pasionat de anatomie şi biologie, s-a înscris la Facultatea de 
Medicină din Iasi (1920-1928)!. Tânărul student, foarte silitor şi conştiincios, a fost repede 
apreciat de profesori şi de colegi. C.I. Parhon, viitorul preşedinte al Marii Adunări Nationale 
şi preşedinte de onoare al Academiei, un personaj foarte influent, declara că l-a cunoscut pe 
Mârza pe când acesta era elev în penultimul an la Liceul National din Iasi. Magistrul Parhon 
avea toate ingredientele unui universitar : dimensiunea socială, culturală şi politică". Mârza 


Polirom, Iaşi, 2009, pp. 81-118 (în special pp. 98-101). De asemenea, utile pentru problematica 
noastră sunt şi studiile: Septimiu Chelcea, „Oficializarea reprezentării private a propriei vieți. 
Studiu de caz : dosarul de cadre al unui profesor universitar, 1950-1965”, în Sociologie românească, 
2000, 2, pp. 138-139; Marius Oprea (coord.), Nicolae Videnie, Ioana Cirstocea, Andreea Năstase, 
Stejărel Olaru, Securiştii partidului. Serviciul de cadre al P.C.R. ca poliție politică, Editura 
Polirom, Iasi, 2002 (in special ultimul articol din volum). 
1. Arhivele Naţionale Istorice Centrale (în continuare A.N.I.C.), fond C.C. al P.C.R. - Cadre, dosar 
M 1269, ff. 19, 117. 
2. A.N.I.C., fond C.C. al P.C.R. - Cadre, dosar M 1269, ff. 19, 99. 
3. A.N.I.C., fond C.C. al PC.R. - Cadre, dosar M 1269, ff. 22, 117, 127, 257. 
4. Ipolit Derevici a confirmat într-o referinţă din 1949 relaţia de prietenie cu Vasile Mârza (A.N.I.C., 
fond C.C. al P.C.R. - Cadre, dosar M 1269, ff. 163-164, 171). 
A.N.I.C., fond C.C. al P.C.R. - Cadre, dosar M 1269, ff. 163-164. 
A.N.I.C., fond C.C. al P.C.R. - Cadre, dosar M 1269, ff. 7, 19. 
A.N.I.C., fond C.C. al P.C.R. - Cadre, dosar M 1269, f. 117. 
A.N.I.C., fond C.C. al P.C.R. - Cadre, dosar M 1269, f. 117. 
A.N.I.C., fond C.C. al P.C.R. - Cadre, dosar M 1269, ff. 175-176. 
. A.N.I.C., fond C.C. al P.C.R. - Cadre, dosar M 1269, ff. 47, 52, 99. 
. Lucian Nastasă, „Suveranii ” universităţilor româneşti. Mecanisme de selecție şi promovare a elitei 
intelectuale. Vol. I: Profesorii Facultăţilor de Filosofie şi Litere (1864-1948), Editura Limes, 
Cluj-Napoca, 2007, p. 66. 

avea încă de pe atunci „idei socialiste” şi au făcut împreună lecturi publice la clubul 
socialist. Profesorul avea patruzeci şi şase de ani şi întâlnirea cu tânărul Mârza (de 
optsprezece ani), simplu şi talentat, l-a surprins plăcut!. Ulterior, Parhon i-a sugerat subiectul 
tezei de doctorat. După toate datele, Parhon a devenit maestrul tânărului Mârza. L-a 
îndrumat către lecturile socialiste şi l-a sprijinit mereu în profesie şi în politică. Lui Parhon 
i-a datorat Mârza posturile de la spitalele „Socola” şi „Sf. Spiridon”, apropierea de 
socialiştii şi comuniştii ieşeni şi, cel mai probabil, avansarea în Partid şi în Academie. 

Constantin Parhon era încă de pe atunci o personalitate a vieţii ştiinţifice româneşti. 
Aderarea sa la mişcarea comunistă a fost, ca şi în alte cazuri, un cec în alb dat comuniştilor, 
pentru că prezenţa unor figuri marcante printre sabotorii şi propagandiştii de serviciu a 
conferit credibilitate proiectului P.C.R.*. Vasile Mârza făcea parte din cercul elitelor 
profesionale şi a intrat, prin intermediul lui Parhon, în clubul clandestin al comuniştilor 
ieşeni. Tot Parhon a fost cel care l-a introdus pe Mârza în organizaţii culturale care susțineau 
proiectul sovietic, precum „Amicii U.R.S.S.”? şi, mai târziu, in A.R.L.U.S.4. 

Cât a fost pragmatism şi cât a fost sinceritate în această apropiere nu vom şti probabil 
niciodată. Totuşi, un comunist bătrân spunea despre Mârza că ar fi devenit comunist din 
obligaţie pentru Parhon”. Dar să nu anticipăm, ci să vedem cum a privit Mârza, peste timp, 
apropierea de Constantin Parhon: un „excelent maestru, mare ca om şi ca savant [...] Sub 
conducerea lui nu aveai vreme să te gândeşti la lucruri frivole. Ne ţinea toată ziua sub 
tensiune. Ne dădea f[oarte] mult de lucru în laborator, la saloanele bolnavilor şi ne punea 
să facem în fiecare săptămână câte un rezumat (referat) dintr-un articol ştiinţific citit. [...] 
Căci profesorul] Parhon era teribil de exigent şi când era nemulţumit te ironiza teribil şi nu 
se jena să-ţi spuie că o să fie nevoit să te roage să te desparti de el”®. 


Preocupările ştiinţifice duc spre „lumea decadentă” 


Încă din timpul facultăţii Vasile Mârza a fost încadrat la laboratorul spitalului „Socola”. 
Studiile le-a finalizat in 1928, fiind chiar laureat al facultăţii. lată cum rememora, in 1941, 


A.N.I.C., fond C.C. al P.C.R. - Cadre, dosar M 1269, ff. 45, 45v. 

Stelian Tănase, Clienţii lu’ tanti Varvara : istorii clandestine, Editura Humanitas, Bucuresti, 2005, p. 439. 

3. Despre filiala asociaţiei de la Iaşi, Vasile Mârza declara: „Am făcut şi noi la Iasi o filială a 
Asociaţiei «Amicii U.R.S.S.». Am făcut şi eu parte din grupul de iniţiativă. S-a lansat şi un 
manifest. Munca a început serios, deşi întrunirea [pe] care o convocasem la Sala «Elisabeta» ne-a 
fost spartă de cuzişti şi [de] agenţi. În grupul de iniţiativă au intrat muncitori[,] tov. Niculi, 
Constantiniu, tipograf, Parfenie (cizmar), Profesorii Axinte şi Zoe Frunză, Eugen Herovanu, 
gazetarul Spina, Dr. Held, Romaşcanu şi alţii, fie din stânga national-taranista, fie dintre intelectualii 
consideraţi mai democrați. [...] Asociaţia ca atare n-a trait mult” ; A.N.I.C., fond C.C. al P.C.R. - 
Cadre, dosar M 1269, f. 133. 

4. Asociația Română pentru Strângerea Legăturilor cu Uniunea Sovietică a luat naştere pe 12 noiembrie 

1944, fiind patronată de Constantin I. Parhon. Din board-ul de conducere făceau parte nume 

importante ale culturii române. Scopul declarat era unul exclusiv cultural, dar în realitate propaganda 

sovietică stătea în spatele grandiosului proiect. (Pentru amănunte despre înfiinţarea acestei asociaţii, vezi 

Adrian Cioroianu, ,,A.R.L.U.S. — o poveste cu intelectuali”, în revista 22, nr. 43-50, 23 octombrie — 

11 decembrie 1996 ; Idem, Focul ascuns în piatră. Despre istorie, memorie şi alte vanităţi contemporane, 

Editura Polirom, laşi, 2002, pp. 288-296; idem, Pe umerii lui Marx : o introducere în istoria 

comunismului românesc, Editura Curtea Veche, Bucureşti, 2005, pp. 106-148). 

A.N.LC., fond C.C. al PC.R. - Cadre, dosar M 1269, ff. 163-164. 

6. A.N.I.C., fond C.C. al P.C.R. - Cadre, dosar M 1269, f. 118. 

pasiunea pentru laborator: „Am început să lucrez în laborator din 1922, ca student al 
Facultăţii de Medicină, şi am continuat timp de 19 ani... ”! De altfel, Mârza a parcurs toate 
etapele devenirii universitare între anii 1926 şi 1947, fiind pe rând preparator, asistent, şef 
de lucrări docent, conferenţiar şi profesor”. După ce s-a întors din armată (1928-1929), de 
la compania a II-a sanitară din Bucureşti, de unde a fost eliberat cu gradul de locotenent, a 
fost numit şef de lucrări la Facultatea de Medicină din Iasi. 

Eminentul student şi-a luat doctoratul în medicină şi chirurgie, la douăzeci şi cinci de 
ani. După susţinerea tezei de doctorat s-a înscris la Facultatea de Ştiinţe Naturale, fiind 
solicitat de profesorul cu care lucrase la Lyon să scrie o lucrare despre ovogeneză?.* În 
acelaşi timp, viaţa lui Mârza a început să se schimbe în bine. În timpul facultăţii a fost 
bursier (600 lei lunar), apoi in 1932 a avut o bursă de la Ministerul Instrucțiunii Publice, iar 
în Franţa a beneficiat din nou de o bursă (între 1938-1939) a guvernului francez. Profesorul 
francez Policard l-a remarcat pe tânărul cercetător român şi l-a propus, îşi amintea Mârza 
într-o autobiografie, pentru o bursă Rockefeller în S.U.A. Rămasă la faza de proiect din 
cauza crizei financiare interbelice, Mârza a fost totuşi la vremea respectivă „singurul român 
propus de un savant străin pentru [0] bursă Rockefeller”. 

Cariera lui Mârza s-a desăvârşit în perioada interbelică. Aşa cum arată şi memoriul său 
de lucrări, Mârza a facut în anii '30 progrese remarcabile. În 1932 şi 1938-1939 a făcut 
stagii de specializare, ca asistent străin, în Franţa, la Lyon şi Paris, sub îndrumarea unor 
renumiţi profesori“. În timp ce se afla în Franţa, în 1939, Vasile Mârza împreună cu alţi 
intelectuali (Gabriel Bădărău, Mihai Mărculescu, Radu Ralea ş.a.), bursieri ai guvernului 
francez, au aderat, potrivit Serviciului Special de Informaţii, la Frontul Renaşterii Nationale’. 
În decembrie 1938 a călătorit în Marea Britanie, la Cambridge (Institutul de Chimie) şi 
Londra. De altfel, Mârza a participat la trei congrese internationale, in 1932 şi 19388. 
Contactele cu Occidentul i-au facilitat totodată perfecţionarea limbii franceze ; Mârza 
stăpânea şi italiana, rusa şi engleza”. 

A elaborat în acea perioadă importante studii. Unul dintre acestea, editat în broşura 
Histophysiologie de l’ovogenese (Herman, Paris, 1938), a fost distins de Academia Română 
cu premiul „Oroveanu” (1938)%. Într-o caracterizare din aprilie 1960 se spune despre Vasile 
Mârza că, după revenirea din străinătate, a fost atras de teoriile ştiinţifice din Occident şi că 
ar fi refuzat „din laşitate” să se implice în acţiuni comuniste”. Ulterior, după 1945, Vasile 
Mârza a continuat să participe la congrese de specialitate în Ungaria, Franţa, R.D.G., 
Bulgaria şi U.R.S.S”. 


A.N.LC., fond C.C. al P.C.R. - Cadre, dosar M 1269, f. 58. 

A.N.LC., fond C.C. al P.C.R. - Cadre, dosar M 1269, ff. 27, 119, 255. 

A.N.I.C., fond C.C. al P.C.R. - Cadre, dosar M 1269, ff. 52, 62, 120, 127. 

Proces de formare a ovulelor la animale prin diviziuni succesive ale unor celule din ovar. 
A.N.I.C., fond C.C. al P.C.R. - Cadre, dosar M 1269, ff. 52v, 127. 

A.N.I.C., fond C.C. al P.C.R. - Cadre, dosar M 1269, f. 52v. 

A.N.I.C., fond C.C. al P.C.R. - Cadre, dosar M 1269, ff. 13-14, 256 (datele provin de la Institutul 
de Istorie a Partidului de pe lângă C.C. al P.M.R.: dos. SSI 17819; 18065) 

8. A.N.I.C., fond C.C. al P.C.R. - Cadre, dosar M 1269, ff. 120, 127. 

9. A.N.I.C., fond C.C. al P.C.R. - Cadre, dosar M 1269, ff. 19, 28, 99v, 111, 112, 116. 
10. A.N.I.C., fond C.C. al P.C.R. - Cadre, dosare M 1102, f. lv; M 1269, f. 5. 

11. A.N.I.C., fond C.C. al P.C.R. - Cadre, dosare M 1102, f. 5. 

12. A.N.I.C., fond C.C. al P.C.R. - Cadre, dosar M 1269, ff. 8, 20, 27. 

„A fi sau a nu fi”: Mârza şi ilegalitatea comunistă 


Constrângerea şi autocenzura se regăsesc, ca elemente de substrat, în autobiografiile (şi 
completările ulterioare) ale lui Vasile Mârza. De fapt, autobiografiile sunt „biografii oficiale 
provocate”, opuse celor spontane, or, această tehnică de autoinvestigare deformează, 
modifică biografia. El a încercat, peste ani, să se prezinte cel mai convenabil cu putinţă, să 
se modeleze după profilul psiho-moral al noii societăţi!. Construirea biografiei la Mârza are 
o temă centrală: totul îl recomandă pentru mişcarea socialistă — revolta tânărului în fata 
nedreptatilor societăţii româneşti interbelice, justetea, onestitatea, pregătirea continuă în 
privinţa literaturii marxiste. În 1920 a citit primele materiale despre socialiştii români şi a 
participat la unele prelegeri. Mârza declara într-o autobiografie că în anul în care a intrat la 
facultate a început „luptele contra huliganilor”. Remarcat încă din studenţie drept un student 
eminent, Mârza a reuşit să se facă respectat inclusiv printre cei cu vederi de extremă 
dreapta”. 

Amic sau pur şi simplu coleg cu mai mulţi dintre comuniştii ieşeni (în special medici 
evrei), Mârza a luat parte la diferite evenimente în 1919-1920 ale socialiştilor şi s-a 
apropiat, cum spuneam mai sus, de literatura marxistă. Totuşi, activitatea sa a fost una 
restrânsă, modestă ca intensitate, cu intermitențe. Mârza a susţinut că a fost trimis totuşi, in 
a doua jumătate a anilor '20, în misiuni conspirative la Praga şi Berlin. La Praga a fost 
trimis după demascarea la laşi a unei agenturi comuniste acuzate pentru spionaj în favoarea 
sovieticilor. Aceste misiuni nu au putut fi confirmate niciodată’. Este adevărat totuşi că din 
1925 datează primele pagini întocmite de Siguranţă pe numele lui Mârza. Împreună cu alţi 
studenţi, Mârza era suspectat pentru activitate comunistă şi pentru distribuirea ziarului 
Scînteia”. 

În timpul studiilor, Mârza s-a înscris în Uniunea Tineretului Socialist, devenind secretar 
general (1923-1930), luând parte la campanii electorale şi implicându-se în organizarea 
unor grupuri din zona Moldovei (Chişinău, Botoşani, Fălticeni, Bacău, Piatra Neamţ, Huşi, 
Bârlad, Iaşi). A ţinut cursuri de biologie la Universitatea „Max Vexler”, fiind implicat, 
după 1924, în activităţi conspirative minore : „Până în 1928 a fost folosit în mod sporadic 
la unele munci tehnice şi la traducerea unor materiale”, iar „din 1935 şi până în 1938 a fost 
folosit de partid la munca cu intelectualii şi pe linie financiara”’. Având cu totul alte 


Septimiu Chelcea, op. cit., pp. 142, 145, 148. 

A.N.LC., fond C.C. al PC.R. - Cadre, dosar M 1269, ff. 117-118. 

3. Intr-o completare la autobiografie, Vasile Mârza a precizat că a propus pentru deplasarea la Praga, 
în 1937, pe dr. Octav Costachel, fost student al său şi mai târziu omul de încredere. Aşadar, este 
neclar dacă Mârza s-a deplasat el însuşi la Praga sau doar l-a delegat pe Costăchel (A.N.I.C., fond 
C.C. al P.C.R. - Cadre, dosar M 1269, f. 138). 

4. A.N.I.C., fond C.C. al P.C.R. - Cadre, dosar M 1269, f. 256. 

5. Data înfiinţării Uniunii Tineretului Comunist (U.T.C.) a rămas învăluită în mister. Comuniştii au 
stabilit totuşi târziu, în 1951, că organizaţia a luat fiinţă în martie 1922. Tentativa comuniştilor de 
a scinda mişcarea de tineret a socialiştilor s-a soldat cu un eşec în mare parte. Formal, Tineretul 
Socialist (sau Uniunea Tineretului Socialist - U.T.S.) s-a transformat în U.T.C. începând cu 1 mai 
1924. Foarte curând însă n-a mai fost nevoie de transformări şi acronime noi, pentru că mişcarea 
comunistă a fost scoasă în afara legii ; Adrian Cioflâncă, „Repere pentru o istorie a Uniunii Tineretului 
Comunist”, în Anuarul Institutului de Istorie „A.D. Xenopol”, XLIII-XLIV, 2006-2007, Editura 
Academiei Române, Iasi, pp. 530-531. 

6. A.N.I.C., fond C.C. al P.C.R. - Cadre, dosar M 1269, ff. 110-112, 118-119, 244. 

7. A.N.I.C., fond C.C. al P.C.R. - Cadre, dosare M 1102, f. 1; M 1269, ff. 117, 172. 

preocupări cotidiene, Vasile Mârza a căutat totuşi să facă mici comisioane pentru amicii săi 
comunişti. Lucra uneori la redactarea unor manifeste (cu ajutorul unui multiplicator aflat 
chiar în laboratorul său), strângea bani pentru „Ajutorul Roşu”!, vindea ziare precum Iaşul 
socialist, întocmea liste cu persoane de sprijin, falsifica documente militare sau de identitate 
şi fotografii ori prepara cerneală specială pentru scrisorile conspirative. 

Biografia lui Mârza conţine câteva probleme sensibile. Acestea au făcut obiectul anchetelor 
sau al interesului crescut al Partidului Comunist. Cronologic vorbind, prima dintre chestiunile 
controversate este data înscrierii sale în partid. Să vedem ce spun piesele de la dosarul de 
cadre. Mârza a scris în toate documentele de partid din primii ani de după război că a făcut 
parte din P.C.R. din 19307. Astfel, cu o vechime de cincisprezece ani şi cu pregătirea sa 
putea emite pretenţii la funcţii importante la finele războiului”. El se alătura astfel, practic 
şi simbolic, gărzii ilegaliste care preluase frâiele partidului. În 1960 un document de partid 
punea însă la îndoială înscrierea sa în 1930: „Activitatea sa din această perioadă nu este 
confirmată de nimeni”*. Deşi declara că era membru de partid din 1930, uneori îndoindu-se 
el însuşi de această calitate, data a fost infirmată oficial în 1950. Carnetul său de partid a 
fost reemis cu data înscrierii de 5 aprilie 19445. Aşadar, în anii '50 el apare în documente 
ca membru din 1944 (aprilie sau iunie), iar în anii '70, cu anul 1925. Avem aşadar trei 
date: 1930 (varianta lui Mârza), 1944 şi 1925 (variantele partidului)®. De unde aceste 
diferenţe şi care este data cea mai verosimilă ? 

Potrivit lui Mârza, compozitorul Neuman Leibovici, plecat ulterior în U.R.S.S., la 
Chişinău, l-a introdus la finalul anilor ’20 în tainele mişcării comuniste din ilegalitate. 
Marin Florea Ionescu’, pe atunci şeful regionalei P.C.R. Moldova, l-a primit pe Mârza şi i-a 


1. Banii pentru „Ajutorul Roşu” (M.O.P.R. - Mejdunarodnaia organizatiia pomosci bortam revoliutii) 
- erau procurati de Vasile Mârza şi de colegii săi pentru deţinuţii comunişti (in special din lagărele 
Tg. Jiu, Vapniarca, Râbnița şi penitenciarele Jasi-militar, Galata, Dumbrăveni, Mislea şi Caracal) şi 
familiile acestora, pentru prizonierii sovietici (din Iasi la „Abator”, Vaslui şi Balti) şi „pentru plata 
avocaţilor sau coruperea magistraţilor militari”. Profesori universitari, studenţi şi negustori erau 
sursa regulată a cotizatiilor. Ion Niculi era destinaţia banilor întrucât acesta cunoştea, ca urmare a 
proceselor în care fusese inculpat, pe multi magistrați militari ; Niculi a confirmat într-o referinţă 
dată în 1949 circuitul banilor (A.N.I.C., fond C.C. al P.C.R. - Cadre, dosar M 1269, ff. 142, 
146-147, 170v, 180). 

2. A.N.I.C., fond C.C. al P.C.R. - Cadre, dosar M 1269, ff. 101, 110, 114-116, 116v, 124, 127, 131. 

3. Caracterizari întocmite de resortul cadrelor din Iaşi în 1945-1946 (Mârza era atunci secretar general 

al Comitetului Regional Moldova al P.C.R.) prezintă versiunea oficială a lui Mârza: activitate 

susţinută şi continuă pe linie de partid din 1920 până în 1944. Dintre critici, majoră în aparenţă, 
minoră însă în contextul dat şi în alchimia dosarului său, una care nu îi putea ştirbi din prestigiul 
unei ilegalităţi fără cusur : „rămăşiţe mici-burgheze”. Se observă aşadar că doctorul Mârza controla 
atunci pe cei care îi puteau construi o biografie fără probleme; A.N.I.C., fond C.C. al P.C.R. - 

Cadre, dosar M 1269, ff. 112-113. 

A.N.I.C., fond C.C. al P.C.R. - Cadre, dosar M 1269, f. 5. 

A.N.I.C., fond C.C. al P.C.R. - Cadre, dosar M 1269, ff. 98, 101, 104-106. 

A.N.I.C., fond C.C. al P.C.R. - Cadre, dosar M 1269, ff. 1, 98. 

Marin Florea Ionescu s-a născut în 1899. A fost secretar al regionalei Moldova a P.C.R. începând 

din 1933 şi până la „căderea” sa, în 1938. După război, Ionescu a deţinut mai multe funcţii în 

guvern (membru al Comisiei Centrale de Revizie, 1960-1969 ; director general al Casei Centrale a 

Asigurărilor Sociale), în Marea Adunare Naţională (deputat de Roman şi laşi, 1946-1957 ; secretar 

al prezidiului M.A.N., 1948-1953), în diferite organizaţii (preşedinte al Uniunii textile şi membru 

al C.G.M.; vicepreşedinte al A.R.L.U.S.) şi în diplomaţie (ministru plenipotenţiar în S.U.A., 

1953-1954; ambasador în Polonia, 1955-1959); A.N.I.C., fond C.C. al P.C.R. - Cadre, dosar M 

1269, ff. 103, 106v, 124, 131, 177; Gheorghe Crişan, op. cit., p. 149. 

dat câteva sarcini. Un raport al Sigurantei preciza că Mârza era in 1937 în conducerea 
Frontului Democratic, organizaţie cu „substract (sic!) comunist”!. Deci, anul 1930, deşi 
rămâne neconfirmat, a rămas totuşi întipărit în memoria lui Mârza, probabil ca urmare a 
unor activităţi mai importante. 1925 (data care apare şi în biografiile oficiale începând cu 
anii '70) este, aşa cum am arătat mai sus, data când Siguranţa a făcut primele referiri la 
activitatea sa. 

Datele diferite, ca şi viziunile diferite cu privire la activitatea politică a lui Vasile Mârza, 
pot fi explicate şi prin inconsistenta unei vieţi de partid, în sensul pe care îl dăm noi astizi’. 
Profesorul C.I. Parhon a fost, aşa cum am arătat, dascălul? lui Mârza atât pe plan stiintitific, 
cât şi pe plan politic. Acesta, dar şi alţi intelectuali importanţi care simpatizau mişcarea 
comunistă nu erau încadraţi în general în celulele clasice de partid, devenite clandestine 
după 1924, pentru a nu fi expuşi ochilor vigilenti ai Sigurantei*. Vasile Mârza declara peste 
ani că o celulă comunistă în adevăratul sens al cuvântului a fost constituită la Iasi doar după 
23 august 19445. Iată cum descria Vasile Mârza absenţa sa şi a altor intelectuali din celule : 
„S-a hotărât ca intelectualii, membrii de Partid să nu fie puşi în celule, pentru că şedinţele 
de celule se ţineau în oraşele din provincie, în mahalale, în case conspirative[, ] la muncitori 
acasă şi prezenţa unui om mai bine îmbrăcat ar fi atras atenţia oamenilor din cartier ca şi 
a agenţilor şi ar fi adus siguranţa în casele unde se ţineau şedinţele de celule”. De asemenea, 
el afirma peste ani că nu participa la cenaclurile literare cu tentă politică pentru că era „prea 
cunoscut”®. Vanda Nicolschi, soţia viitorului şef al Securităţii, declara în 1949 despre Mârza 
că, după dizolvarea P.C.R., acesta „continua să aibă legătură cu partidul fără a face parte 
din vreo celulă şi fără a duce o viaţă de partid”. În 1950, Mârza califica activitatea sa din 
perioada interbelică astfel: „Faţă de ceea ce înseamnă activitate de partid şi fata de ceea ce 
au făcut alţii, eu în perioada aceea am făcut atât de puţin, încât nici nu poate fi socotit ca 
activitate de Partid”5. A văzut acest lucru chiar ca pe un avantaj : „Activitatea mea ştiinţifică 
ca şi faptul că făceam parte din diferite comitete şi asociaţii îmi permiteau să am totdeauna 
pretexte de a vizita multi universitari, cu care prilej duceam cu ei discuţii. Celor accesibili 
(simpatizanți ai mişcării comuniste, n. mea A.M.) le duceam cărţi progresiste, le luam 


cotizatii, ajutoare sau adeziuni. Nu întotdeauna reuşeam să conving oamenii ”?. 


A.N.LC., fond C.C. al P.C.R. - Cadre, dosar M 1269, ff. 83, 101v, 112-113, 124, 131, 244. 

De aceeaşi părere era şi Alexandru Bârlădeanu : „De fapt, viaţa de partid era altfel de cum a fost 
imaginată de urmaşi, în urma literaturii propagandistice, înflorită după 1944. În perioada interbelică 
nu erau înscrieri, carnete de partid, cotizatii sau şedinţe. Nimic din aceste lucruri. De obicei, erau 
câţiva oameni care constituiau o celulă şi care atrăgeau pe alţii, cam în acest fel: «Nu vrei să vii la 
celulă să discutăm cutare sau cutare lucru ?». Şi dacă erai predispus spre atitudine de stânga, uneori 
acceptai, deşi ştiai că intri pe o pantă periculoasă din punct de vedere al intereselor personale” — 
Lavinia Betea, Partea lor de adevăr (Alexandru Bârlădeanu despre Dej, Ceauşescu şi Iliescu), 
Editura Compania, Bucureşti, 2008, p. 18. 

3. Alături de C.I. Parhon, Radu Cernătescu şi Grigore T. Popa au fost dascălii apropiaţi de Vasile 
Mârza. Autorii unei enciclopedii medicale susţin că Mârza a fost elevul lui Em. Puşcariu, Gr.T. Popa 
şi Al. Tupa; Nicolae Ursea, op. cit., p. 428. 

A.N.LC., fond C.C. al P.C.R. - Cadre, dosar M 1269, ff. 131, 175. 

A.N.LC., fond C.C. al PC.R. - Cadre, dosar M 1269, f. 75. 

A.N.LC., fond C.C. al P.C.R. - Cadre, dosar M 1269, ff. 131, 133. 

A.N.LC., fond C.C. al P.C.R. - Cadre, dosar M 1269, f. 172. Vanda Nicolschi (alias Sheila 
Averbuch) s-a născut la 27 februarie 1902 şi a fost de profesie tesatoare. A fost membră în Biroul 
executiv al C.G.M. şi vicepreşedintă a Comisiei Controlului de Stat; Gheorghe Crişan, op. cit., 
p. 207. 

8. A.N.I.C., fond C.C. al P.C.R. - Cadre, dosar M 1269, f. 295. 

9. A.N.I.C., fond C.C. al P.C.R. - Cadre, dosar M 1269, f. 144. 

O altă „pată” la dosarul de cadre al lui Mârza a fost inactivitatea sa în perioada 
1939-1944. În 1942, omul de legătură din Iaşi, Mişa Grunberg, i-ar fi transmis să întrerupă 
orice legătură cu „tovarăşii” după ce la Iaşi fuseseră arestaţi mai mulţi membri ai mişcării 
comuniste. Alteori, Mârza a declarat că în 1941-1942 a avut diverse activităţi pentru partid 
(strângerea de bani, alimente, haine, medicamente, multiplicarea de manifeste, răspândirea 
ştirilor de la Radio Moscova). În alt loc susţine că însuşi Lucrețiu Pătrăşcanu!, pe care îl 
cunoscuse în anii '20, când era secretar general al tinerilor socialişti, i-a interzis legăturile 
cu comuniştii în străinătate. Pătrăşcanu, îşi amintea Vasile Mârza într-o autobiografie, l-a 
solicitat pe medicul ieşean in 1937 să trimită doi doctori? pe frontul spaniol şi să strângă 
suma de 50.000 lei pentru susţinerea acestora”. Maimarii comuniştilor i-ar fi interzis, relata 
Mârza, să se afişeze în public pentru a nu-l pune în situaţii delicate la facultate, aşa cum s-a 
procedat şi cu alti intelectuali atunci*. Conform unui ilegalist, din 1937 până în aprilie 1944, 
Mârza a întrerupt relaţiile cu comuniştii de frica repercusiunilor din partea autorităţilor 
antonesciene şi nu ca urmare a unei directive pe linie de partid, aşa cum a lăsat mai tot 
timpul să se înţeleagă. O comisie de partid din 1950 I-a calificat drept „impostor” şi a 
solicitat revocarea sa din funcţie pentru încercarea de a-şi construi o biografie importantă 
legată de, chipurile, meritele sale în mişcarea comunistă ieşeană?. 

Din grupul de ilegalişti din Iasi şi Bucuresti pe care Mârza l-a frecventat, aşa cum am 
văzut, cu intermitențe, făceau parte Dori Goldstein“, loan Niculi”, Ida Felix®, Paul Leibovici 
(Paul Luchian), Gheorghe Agavriloaiei (alături de care Mârza a activat doisprezece ani în 
mediul universitar) şi Radu Cernătescu (tot de la universitate), Vilcu (responsabilul regionalei 


1. Lucrețiu Pătrăşcanu, alias Andrei Moldoveanu, a venit la Iasi pentru lansarea revistei Manifest şi a 
stat trei luni in casa lui Gheorghe Agavriloaiei de la Facultatea de Litere (A.N.I.C., fond C.C. al 
P.C.R. - Cadre, dosar M 1269, f. 134). 

2. Este vorba despre doi medici din Paşcani, Iuda Lunerski (Lunevschi), de la spitalul „Socola”, şi 
Jean David, fost student al profesorului ieşean. Vasile Mârza, dr. Marcel Held şi Jose Herşcovici, 
negustor comunist pe care Mârza îl cunoscuse în anii '20 pe când preda la universitatea socialistă 
„Max Vexler”, au reuşit să strângă suma de 55.000 lei (A.N.I.C., fond C.C. al P.C.R. - Cadre, 
dosar M 1269, ff. 124, 140). 

3. A.N.I.C., fond C.C. al P.C.R. - Cadre, dosar M 1269, ff. 123, 140. 

4. A.N.I.C., fond C.C. al P.C.R. - Cadre, dosar M 1269, ff. 74, 81, 83, 101v, 102, 102v, 103-107, 
112-113, 116v, 118-119, 124, 131, 142-143, 244. Vezi şi Lavinia Betea, op. cit., p. 18. 

5. A.N.I.C., fond C.C. al P.C.R. - Cadre, dosar M 1269, ff. 104, 245. 

6. Dori Goldstein a fost primul responsabil de partid cu care Vasile Mârza a luat contact în anii '20; 
A.N.LC., fond C.C. al P.C.R. - Cadre, dosar M 1269, f. 123. 

7. Ion Niculi (1887-1979) a fost poate cel mai cunoscut ilegalist ieşean. De profesie tipograf, absolvent 
a patru clase primare, a fost consilier municipal şi ajutor de primar la Iaşi (1926-1927). În anii ’30 
a făcut parte din minusculele organizaţii legale ale P.C.R. chiar cu preţul încarcerării (Chişinău, 
Târgu-Jiu). Membru de Partid încă din 1924, Ion Niculi a ajuns după război membru al Comitetului 
Central (1948-1955) şi al Comisiei Centrale de Revizie. A fost membru al Prezidiului Provizoriu şi 
chiar vicepreşedinte al Prezidiului Marii Adunări Naţionale. Între 1953 şi 1956, Ion Niculi a fost 
preşedintele Comitetului executiv al Sfatului Popular al oraşului Iaşi şi membru al Comitetului 
regional de partid. Distins cu mai multe decoraţii, acesta a mai deţinut demnitatea de deputat de Iasi 
şi Paşcani ; Gheorghe Crişan, op. cit., p. 208, Florica Dobre (coord.), op. cit., p. 433. Ion Niculi 
aprecia într-o referinţă activitatea lui Vasile Mârza şi ajutorul oferit de acesta mişcării comuniste din 
Iaşi; A.N.I.C., fond C.C. al P.C.R. - Cadre, dosar M 1269, ff. 170-170v. 

8. Ida Felix a intrat în Partidul Comunist în 1924. A fost membră a Comisiei de Control a Partidului 
între 1945 şi 1950, iar între 1950 şi 1952 a fost director de cadre în Ministerul de Externe ; Robert 
Levy, Gloria şi decăderea Anei Pauker, traducere de Cristina Pupeza şi loana Gagea, Editura 
Polirom, laşi, 2002, p. 205. 

Moldova în 1940-1941'), Iosif Ranghet, Emil Bodnăraş, Petre Ganea, Mihai Neculce, Marin 
Florea Ionescu, Aurel Brauner s.a.”. Mârza nu şi-a uitat mai târziu colegii din ilegalitate. 
În 1965, se ştia că îi ajutase pe unii dintre ei (probabil în probleme de sănătate sau cu mici 
comisioane în vremea când deţinea diferite funcţii). 


Iubirile lui Mârza 


Vasile Mârza a fost căsătorit de două ori. Despre prima soţie, Eugenia Rusnac din Soroca, 
ştim că era medic, fostă colegă cu el, asistentă universitară în 1945. Relaţia lor s-a destrămat 
oficial în 1945, când Eugenia avea patruzeci şi unu de ani. Şi ea fusese membră a Partidului 
Comunist. De altfel, Mârza avea legături cu studenţii basarabeni (în special cu cei din 
Soroca) şi ţinea legătura, printre alţii, cu Teodor Rusnac, fratele Eugeniei, cu care avea 
deseori întâlniri la universitate. Siguranţa era de părere că Mârza renuntase la mariaj pentru 
a nu avea probleme în cariera publică (înainte de 23 august 1944). El ar fi solicitat ulterior 
anularea divorţului, ipoteză care a fost însă contrazisă de evoluţia mariajului”. 

Pe cea de-a doua soţie, Iulia(na) (Paluszkewicz), a cunoscut-o în august 1938, în timp ce 
se afla în Franţa. Cei doi şi-au scris apoi frecvent, până în 1947, când aveau să se 
căsătorească. Iată cum s-a înfiripat idila : „În luna august 1938 am cunoscut la sora mea pe 
dr. Mârza care era prieten şi concetăţean cu soţul ei, artistul pictor român Bercovici Erco? 
din Iaşi. Între noi s-a născut o mare simpatie şi apoi o legătură puternică, care a durat, cu 
toată separatia noastră şi după întoarcerea dr. Mârza în tara sa. Astfel că atunci când am 
reluat relaţiile prin corespondenţă, am acceptat cu bucurie propunerea sa de a veni în 
România pentru a deveni soţia sa”. Născută în 1905 în Herne Vesfalia, într-o familie de 
polonezi cu origini muncitoreşti (tatăl său a lucrat în mină timp de treizeci şi trei de ani, iar 
mama casnică) cu şapte copii, Iuliana a locuit în Franţa şi în Germania. A făcut studii 
gimnaziale (1911-1919) în localitatea în care s-a născut. Familia, cu resurse modeste, nu i-a 
putut asigura însă continuarea studiilor. Astfel, la terminarea şcolii s-a angajat pentru mai 
mulţi ani în spitale din Reklinghausen ca femeie de serviciu şi bucătăreasă, pentru ca apoi 
să fie îngrijitoare la diverse familii din Paris sau croitoreasă. Şi Iulia a mai fost căsătorită 
o dată. Povestea de dragoste dintre ea şi un maistru telefonist (René Julien) s-a încheiat 
rapid, la doi ani după căsătorie, în 1936. Revenită în Franţa în 1942, aceasta a lucrat aici 
până în 1944 la o cantină a unei unităţi germane de marină, de unde a plecat din nou în 
Germania, în zona engleză, unde a locuit până în 1947 împreună cu tatăl şi fratele ei mai 


1. Ulterior, în 1942, responsabil al regionalei a fost Ştefan Condrea care ar fi sustras din lucrurile celor 
plecaţi în Basarabia, în iunie 1940, şi ar fi încercat să dizolve organizaţia din laşi. După incident, 
Vâlcu a revenit la şefia organizaţiei ; A.N.I.C., fond C.C. al P.C.R. - Cadre, dosar M 1269, f. 149. 
A.N.LC., fond C.C. al P.C.R. - Cadre, dosar M 1269, ff. 101, 103, 110, 119-120, 123, 131, 133. 
A.N.LC., fond C.C. al P.C.R. - Cadre, dosar M 1269, f. 18. 

A.N.LC., fond C.C. al PC.R. - Cadre, dosar M 1269, ff. 81, 114, 139, 172. 

Bercovici Erco (1903-1945) s-a născut la Iasi, fiind angajat ca ucenic de un gravor. Octav Băncilă i-a 
descoperit însă talentul artistic. După absolvirea Şcolii de Arte Frumoase, a plecat la Paris, unde a 
frecventat alte două înalte şcoli de arte plastice. În 1926, Erco a organizat prima expoziţie de gravură 
din tara. În capitala Franţei a expus la salonul de toamnă Tuilleries şi la Salonul „Independenţilor”. 
Cele mai cunoscute gravuri ale sale sunt realizate după 72 picturi de Grigorescu şi colecţia Bucureştiul 
vechi ; Harry Kuller, coord., Evreii din România : brevier bibliografic, Editura Hasefer, Bucureşti, 
2008, pp. 135-136. A fost deportat de nazişti la Auschwitz (1942), de unde nu s-a mai întors; 
A.N.I.C., fond C.C. al PC.R. - Cadre, dosar M 1269, f. 206v. 

mic. Acest frate, Lodovic Paluszkewicz, ar fi luat parte la atentatul împotriva lui Hitler din 
vara anului 1944. După încercarea de atentat, Iulia a plecat la Roza, sora ei aflată în Olanda. 

Aşa cum am văzut mai sus, în noiembrie 1947, Iuliana a venit în România, la Iasi, prin 
relaţiile viitorului sot (Comitetul Central şi Crucea Rosie au făcut demersuri), şi s-a căsătorit 
cu Vasile Mârza. Nunta a avut loc la o săptămână după ce a ajuns în ţară. „Atentă, modestă 
şi respectuoasă”, Iuliana l-a urmat peste tot pe Vasile Mârza, dar nu a lucrat niciodată şi nici 
nu a devenit membră de partid, cu toate că soţul ei spera acest lucru. Cadriştii aveau totuşi 
numeroase suspiciuni cu privire la luliana Mârza şi au solicitat în 1950 verificarea ei de 
către o comisie. Nu ştim care era opinia reală a Iuliei după o viaţă trăită în Occident, dar, 
conform autobiografiei, pare să fi fost captivată de lumea din spatele Cortinei de Fier : 
„Sunt foarte fericită în realitate, aici totul este altfel decum (sic! ) publică ziarele germane 
în zona engleză. [...] În 2 luni şi jumătate am învăţat mai mult decât în toată viata mea. Soţul 
meu m-a dus la toate manifestatiile politice care au avut loc de când sunt aici. Am văzut 
entuziasmul maselor la Iaşi când s-a inaugurat monumentul Sovietic. Am văzut deasemenea, 
sosirea lui Tito, căderea lui Tătărescu şi instalarea tov[arăşei] Ana Pauker la Ministerul de 
Externe”. În autobiografia redactată în franceză, Iulia Mârza continua : „Îmi iau angajamentul 
să mă formez în direcţia luptei acestei clase, cu dorinţa de a deveni într-o zi o comunistă”?. 

Vasile Mârza a avut două fiice, Lucia şi Iulia. Cea mare, din prima căsătorie, născută în 
1925, a ales meseria tatălui şi a ajuns doctor în ştiinţe medicale după ce a făcut facultatea 
la Leningrad. Lucia a fost conferentiara la medicină şi cercetătoare la Institutul de infra- 
microbiologie, iar Iulia a fost educatoare la o grădiniţă din Iaşi”. Lucia Mârza a fost 
angajată ca cercetătoare la Academie şi a divorţat în anii '605. 


»Pacatele” frontului răsăritean 


Soţia sa, Eugenia, a plecat la Chişinău în iulie 1940 ca să-şi recupereze fiica, care plecase 
cu o lună înainte de ocupaţie la naşul ei din Soroca. În august 1941 şi-a regăsit fiica, dar a 
renunţat la formalitatile pentru repatriere de teamă. După intrarea trupelor germane în 
Basarabia a reuşit, prin intervenţii la un subsecretar de stat de la Ministerul Sănătăţii, să-şi 
trimită fiica la Iaşi în septembrie 1942, la Vasile Mârza. Între timp, şi doctorul Mârza 
insista pe lângă autorităţi, pentru identificarea familiei sale angajându-se să achite orice 
cheltuială, fără nici un rezultat însă€. Ciudat, dar Eugenia a rămas în Basarabia, revenind 
abia la începutul lui 1943. Un raport secret al S.S.I. din 1943 preciza: „Nu ocupă nici un 
serviciu. Este într-o stare foarte slăbită şi zdruncinată sufleteste”’. Eugenia era suspectată 


1. A.N.LC., fond C.C. al P.C.R. - Cadre, dosare M 1102, f. 3; M 1269, ff. 7, 15, 20, 100, 104, 
204-206v. 

A.N.LC., fond C.C. al P.C.R. - Cadre, dosar M 1269, f. 206v. 

A.N.LC., fond C.C. al P.C.R. - Cadre, dosar M 1269, ff. 7, 20, 29v, 100. 

A.N.I.C., fond C.C. al P.C.R. - Cadre, dosar M 1102, ff. 1, 2, 2v, 203-206v. 

A.N.I.C., fond C.C. al P.C.R. - Cadre, dosar M 1269, ff. 29v, 104. 

Documentul respectiv se află la dosarul nr. 62047 (fondul 95). Iată precizarea inspectorului de 
Siguranţă E. Giosaru (1942): ,,Petitionarul (Vasile Mârza, n. mea A.M.) se găseşte pe lista de 
suspecți a chesturei de poliţie Iaşi, pentru motivul că şi-a putut evacua soţia şi fiica, care au rămas 
capturate la ruşi cu restul populaţiei” ; A.N.I.C., fond C.C. al P.C.R. - Cadre, dosar M 1269, ff. 12, 
84-85, 88, 89. 

7. A.N.I.C., fond C.C. al P.C.R. - Cadre, dosar M 1269, f. 81. 

de apartenenţă la structurile informative sovietice. Conform unui valoros informator al 
Sigurantei, ea ar fi furnizat date unor evrei din Iasi în legătură cu familiile acestora. Cât 
timp a fost lângă Chişinău, Eugenia se bucura de stima oamenilor care o înconjurau şi 
reuşea, spunea o notă informativă a Sigurantei, să „înşele vigilenta organelor politienesti”!. 
Mârza a cerut atunci încuviințarea Partidului pentru a pleca după soţia şi fiica sa în 
Basarabia, dar răspunsul a fost negativ?. 

Cum a trăit Mârza acele clipe, departe de soţia şi de fiica sa, pare să ne lămurească o 
foarte interesantă relatare. Despre autorul referintei avem doar o informatie lacunară : „De 
la un bătrân ctitor a şcoalei socialiste-marxiste, căruia îi este ruşine că nu poate să semneze”. 
Întâmplarea pare reală, neconfirmată însă de alte surse. Se putea oare, date fiind intimitatea 
momentului şi statutul participanţilor ? Se întîmpla la Iasi, când Vasile Mârza frecventa, in 
perioada 1939-1940, casa unui vechi profesor liberal. Dar să lăsăm documentul să vorbească : 
„Era foarte agitat, nervos, neliniștit şi îngrijorat. I-a fost teamă ca să nu fie arestat. S-a 
sfătuit cu noi, dacă să plece în Basarabia. Aproape plângând, l-a rugat pe profesor, a rugat 
pe alţii care erau de faţă ca să fie luat sub ocrotire. A insistat să se vorbească cu prof. Ciucă 
(a cărui asistent era, n.mea A.M.), cu prof. Bălteanu, ca la nevoie, să se dea referinţe bune 
despre dânsul. Care au fost argumentele ? Am devenit socialist, spune Mârza, în vremea 
când lucram la Spitalul de boli nervoase Socola (în 1922, n. mea A.M.) din Iasi. Am făcut-o 
mai mult din anumite obligaţiuni faţă de profesorul] Parhon. Toţi băieţii au fost atunci 
socialişti, nu puteam să fac altceva. După aceia am plecat la Paris şi la Londra. Când m-am 
întors in tara, n-am mai avut nici o legătură cu comunistii[,] dar nici cu socialiştii. Cand îi 
întâlneam pe vechii socialişti sau comunişti, povestea Mârza, le întorceam spatele. Nu am 
altă dorinţă decât să ajung profesor. Mai spunea atunci Mârza că soţia lui şi fetiţa lui când 
au plecat în iunie 1940 în Basarabia i-au propus să plece şi dânsul, dar a refuzat, spunând 
că este Român şi că nu are ce căuta în Basarabia, uitând bine[-]înţeles, că musai cu câteva 
zile înainte ne-a consultat dacă să plece în Basarabia, pentru a evita arestarea”?. 

Caracterizările lui Vasile Mârza din 1960 şi 1974, dar şi multe alte piese de la dosar, 
amintesc de „păcatele” sale de pe frontul răsăritean. Concentrarea“ sa ca medic împreună 
cu o echipă pentru combaterea tifosului în Transnistria, în perioada decembrie 1942 — noiembrie 
1943, a fost o sabie cu două tăişuri. Autorităţile l-au suspectat atunci pentru simpatiile lui 
comuniste, iar comuniştii l-au acuzat mai târziu de simpatii antonesciene. Spre exemplu, un 
doctor comunist afirma că ar fi avut o „comportare proastă” faţă de medicii evrei din 
Oceacov, fapt confirmat, de altfel, aşa cum vom vedea mai jos. Doi foşti ofiţeri ai Waffen-SS 
ar fi declarat că Mârza era informatorul colonelului Constantin Perju, şeful Serviciului 
Special de Informaţii din Odessa. Probele de la dosarul său confirmă că Mârza era sub 
supravegherea S.S.I. la începutul războiului. El însuşi a scris într-o autobiografie din cele multe 
pe care le-a redactat după 1945 că în septembrie 1941, pe când funcţiona în serviciul de igienă’ 


A.N.I.C., fond C.C. al P.C.R. - Cadre, dosar M 1269, f. 90 [dosar 1858]. 

A.N.LC., fond C.C. al P.C.R. - Cadre, dosar M 1269, ff. 144, 257. 

A.N.LC., fond C.C. al PC.R. - Cadre, dosar M 1269, ff. 163-164. 

Vasile Mârza a fost concentrat in mai multe rânduri : 10 august - 1 septembrie 1939 la Compania IV 
Sanitară Roman ; 3/21 iunie 1940 - 14/15 septembrie 1941 la Compania IV Sanitară Roman, de unde 
a fost transferat la spitalul 7 Campanie (Roman şi Vaslui) ; 2 decembrie 1942 - 20 noiembrie 1943 
la Compania II Sanitară Bucuresti, de unde a fost repartizat la Oceacov, în august 1943 fiind 
transferat la Berezovca (A.N.I.C., fond C.C. al P.C.R. - Cadre, dosar M 1269, ff. 144-145). 

5. Echipa de igienă şi profilaxie nr. 11, din care făcea parte şi doctorul Mârza, a fost adusă a doua zi 
după Pogromul de la Iaşi, pe 30 iunie 1941. Mârza avea să declare mai târziu că i-a vizitat atunci, 
în iunie 1941, pe evreii care erau apropiaţi de mişcarea comunistă, printre care şi pe dr. Blumenfeld. 
Prezenţa lui Mârza în casa lui Blumenfeld a făcut ca şeful Sigurantei Iasi să renunţe la intenţia de 
a aresta sau şantaja familia respectivă ; A.N.I.C., fond C.C. al P.C.R. - Cadre, dosar M 1269, f. 145. 

al armatei în spatele frontului, îngropând cadavre de cai şi de oameni sau luând probe de 
apă, a fost la denunţat şi „puţin a lipsit atunci să nu fiu trimis în lagăr”. Într-un alt loc, 
Mârza a relatat contextul în care a aflat de la comandantul său, căpitanul dr. Iliescu, la puţin 
timp după ce sosise la Oceacov, că era urmărit: „Atunci am aflat de la [dr. Iliescu] 
(completarea mea A.M.) că odată cu mine venise de [la] Jandarmerie şi fişa de «comunist 
care trebuia supravegheată de aproape»”. A pus pe seama acestui fapt două presupuse 
încercări de asasinare a sa (intoxicații alimentare şi cu dioxid de carbon)!. În alt loc, Mârza 
declara că şi-a dat seama că era în atenţia Sigurantei în august 1941, când era concentrat la 
Tutora (laşi) cu echipa de igienă şi profilaxie. Confirmarea vine din dosarul său de Siguranţă 
în care se găseau: o notă referitoare la o conferinţă de ştiinţe naturale susţinută la „Max 
Wexler” în 1921, un raport din 1936 privind desemnarea sa de către B.N.T. drept conducătorul 
Comitetului Judetean de acţiune şi participarea sa, între 1920 si 1929, la diferite întruniri 
sindicale?. 

Suspiciunile* Partidului legate de activitatea sa au fost întărite după ce şeful Sigurantei 
din Oceacov, comisarul Ştefănescu“, ar fi aflat de la Vasile Mârza că cel pe care îl îngrijea, 
un anume Cazanlii, făcea parte din mişcarea de rezistenţă sovietică. Mârza a declarat mai 
târziu că aflase că acesta era partizan abia după ce îl externase”. Aceeaşi sursă anonimă care 
vorbea despre frământările medicului din 1940 a afirmat că Mârza „a fost de nenumărate ori 
în Rusia, trimes cu diverse misiuni (nu de către partidul comunist, ci de către guvernul 
Antonescu). [...] Cu câtă admiraţie ne vorbea Vasile Mârza despre «ordinea germană» din 
Odesa şi cu câtă plăcere ne-a povestit cum a dat afară 3 medici evrei (originari din România) 
care au făcut serviciul la tabere de muncă obligatorii şi care au fost luaţi din greşeală cu 
puhoiul, ajungând până la Odesa şi Mârza găsindu-i între o noapte dormind în sala unui 
spital românesc, i[-]a evacuat noaptea din sală şi asta în plină iarnă”$. Evacuarea celor trei 
a fost ulterior confirmată de unul dintre ei. Alţi patru medici evrei din Oceacov îl lăudau 
excesiv pe Mârza, scoțând în evidenţă toate faptele bune pe frontul de răsărit. 

Peste ani, Vasile Mârza rememora cu plăcere activitatea de la Oceacov, „orăşel mic 
situat la vărsarea Bugului în mare”, unde, ca şef de spital şi de clinică, a îngrijit, spunea el, 
peste şase mii de bolnavi şi aceasta în numai unsprezece luni®. Dintre faptele sale „bune” pe 
frontul sovietic aminteşte de salvarea unor cetăţeni sovietici, reorganizarea spitalului şi a 
policlinicii de la Oceacov şi nenumărate acţiuni de deparazitare. I-a fost greu să reziste în 


1. A.N.I.C., fond C.C. al P.C.R. - Cadre, dosare M 1102, f. lv; M 1269, ff. 5, 81, 100v, 123, 154, 
183, 187-189, 244. 

2. A.N.I.C., fond C.C. al P.C.R. - Cadre, dosar M 1269, ff. 146, 256-257. 

3. Verificarea lui Mârza de către Partid a avut în vedere mai multi foşti militari, printre care şi pe Ioan/ 
Moia Florian. Într-o autobiografie, Vasile Mârza îl califica pe maiorul Florian, comandantul legiunii 
de jandarmi, drept „un criminal de război care primise ordinul să mă supravegheze îndeaproape” ; 
A.N.I.C., fond C.C. al P.C.R. - Cadre, dosar M 1269, f. 123. 

4. Iată cum îl descria Vasile Mârza, peste ani, pe comisarul Ştefănescu, şeful Sigurantei de la Oceacov : 

„Şeful Sigurantei, Ştefănescu[,] era numai betiv. Se purta ceva mai frumos cu oamenii în nădejdea 

că în felul acesta va scoate de la oameni ceea ce [loan] Florian (căpitanul legiunii de Jandarmi, n. 

mea, A.M.) şi [Eugen] Gramatovici (şeful Poliţiei din oraş, n. mea, A.M.) nu putea (sic!) scoate 

prin violenţă şi teroare” ; A.N.I.C., fond C.C. al P.C.R. - Cadre, dosar M 1269, f. 153. 

A.N.I.C., fond C.C. al P.C.R. - Cadre, dosar M 1269, ff. 11, 159. 

A.N.I.C., fond C.C. al P.C.R. - Cadre, dosar M 1269, ff. 11, 164. 

A.N.I.C., fond C.C. al P.C.R. - Cadre, dosar M 1269, ff. 185-186. 

Despre Oceacov, pe larg, vezi în descriere lui Vasile Mârza: A.N.I.C., fond C.C. al P.C.R. - 

Cadre, dosar M 1269, f. 151. 


onan 

mediul dur al armatei, unde fiecare superior „avea o reţea de agenţi printre negustori, 
localnici, prostituate, foşti culaci expropriati, funcţionari de la prefectură sau primărie 
etc.”. În plus, relata mai târziu cum i-a îngrijit pe ţiganii deportaţi aici, ignorati cu bună 
ştiinţă de autorităţile române!. Iată însă o altă amintire despre Mârza dată de un necunoscut 
în fata Comisiei Controlului de Partid: ,,Tov[arasul] Mârza care a fost pe frontul de răsărit 
(la Oceacov) poate şi-n altă parte, de unde îşi căra acasă lăzi cu alimente - ca ofiţer medic 
- Tov[arasul] Mârza care în timpul bătăliei de la Stalingrad spunea lui Nelu Brauner 
(ilegalist de frunte - mort in 1946 la Iasi) — şi el i-a spus lui Conache - mă Nelule, lăsaţi-vă 
de politică c-am pierdut partida, câştigă nemţii, tov[arăşul] Mârza care a nenorocit organizaţia 
de Iaşi, prin tolerarea neglijentă a intrării legionarilor în conducerea partidului Iasi”’. 
Biografia controversată a medicului ieşean conţine şi alte detalii interesante, rămase însă 
fără explicaţii lămuritoare din partea doctorului. După declanşarea războiului, Mârza a făcut 
o cerere către mareşalul Antonescu” pentru a pleca pe frontul răsăritean, iar documentul, potrivit 
lui C. Vasilescu“ din Bucuresti, se afla la dosarul personal de Siguranţă al lui Mârza”. Mai mult, 
Constantin Surei, poliţist şi cumnat al lui Vasile Mârza, a fost trimis de acesta (pe atunci 
Mârza era secretar al regionalei P.C.R. Iaşi), deşi şeful serviciului local secret se opusese®, 


A.N.LC., fond C.C. al P.C.R. - Cadre, dosar M 1269, ff. 123, 151-153, 156, 158. 

A.N.I.C., fond C.C. al P.C.R. - Cadre, dosar M 1269, f. 108. 

3. Câţiva ani mai târziu, fostul mareşal era pentru Mârza „călăul Antonescu” (Conferința Organizației 
Regionale Moldova a Partidului Comunist Român, 19-21 august 1945. Rezoluţie, Editura Lupta 
Moldovei, Iasi, 1945, pp. 9-10). 

4. Ion Niculi a afirmat că un anume conferenţiar Vasilescu din Bucuresti l-ar fi deconspirat Sigurantei 
pe Vasile Mârza, după întoarcerea acestuia din Franţa, in 1939. În urma denuntului doctorul ar fi 
fost mobilizat în Transnistria. Niculi l-a informat imediat pe Mârza despre denunt. Ulterior, în 
timpul anchetei de verificare de la Ministerul Sănătăţii, din iunie 1952, C. Vasilescu (şef de 
laborator la Institutul Cantacuzino, referent ştiinţific la Institutul de Fiziologie Normală şi Patologie 
din cadrul Academiei R.P.R. şi conferenţiar din 1942 la Bucureşti) a declarat că problemele între cei 
doi au apărut odată cu organizarea concursului pentru ocuparea funcţiei de şef al Catedrei de 
Anatomie patologică din cadrul Facultăţii de Medicină din laşi (1938-1943). Prin influenţa lui 
Grigore T. Popa, postul de la catedră nu a mai fost scos la concurs. Odată ajuns la putere, Mârza l-a 
îndepărtat pe Vasilescu din funcţie, în iunie 1945. De altfel, Vasile Mârza şi C. Vasilescu au fost buni 
prieteni înainte de disputarea postului de la catedră (februarie 1941), ambii find apropiaţi de 
profesorul C.I. Parhon. În 1942, C.I. Parhon l-a acuzat şi el pe C. Vasilescu că ar fi făcut tot 
posibilul ca Mârza să fie mobilizat (A.N.I.C., fond C.C. al P.C.R. - Cadre, dosar M 1269, ff. 171, 
252-254, 259-260). C. Vasilescu a mai povestit contextul în care a aflat de dosarul personal al lui 
Mârza întocmit de Siguranţă. Din discuţiile avute, în februarie-martie 1943, cu comisarul-şef 
Stănciulescu a rezultat că există un dosar pe numele lui Vasile Mârza. Dosarul respectiv conţinea o 
anchetă desfăşurată in 1941-1942 de comandantul militar al oraşului în legătură cu conferințele 
susţinute de Mârza la invitaţia amicilor săi (comunişti sau socialişti). De asemenea, la dosar existau 
şi procese verbale de perchezitie. Una dintre piesele dosarului, cel mai probabil din 1941, era o 
solicitare făcută de Mârza către mareşalul Antonescu pentru mobilizarea sa. În ciuda pieselor de la 
dosar, lucrătorii de la Siguranţă îl apreciau pe Mârza, considerând activitatea sa ca nepericuloasă. 
Potrivit lui Vasilescu, Vasile Mârza a primit de la Siguranţă un bilet de bună purtare privind 
neapartenenta sa la mişcarea comunistă pentru a putea ocupa un post la universitate (A.N.I.C., fond 
C.C. al P.C.R. - Cadre, dosar M 1269, ff. 254-255, 259-260). 

5. A.N.I.C., fond C.C. al PC.R. - Cadre, dosar M 1269, f. 12. 

6. În urma refuzului, Mircea Moldovanu, şeful Sigurantei Iasi, a fost convocat la Comitetul Regional 

al P.C.R. şi mutat la Suceava. Moldovanu nu avea informaţii certe că această mutare s-a făcut în 

legătură cu refuzul său de a aproba plecarea lui Surei la Alba Iulia pentru înapoierea arhivei. 

Ulterior, deşi s-a încercat găsirea celor două lăzi cu documente, acestea nu au putut fi identificate 

(A.N.I.C., fond C.C. al P.C.R. - Cadre, dosar M 1269, f. 275). 

să aducă arhiva Sigurantei, care fusese evacuată la Alba Iulia. La ordinul lui Mârza, Surei 
a distrus două lăzi cu documente de arhivă!. 


O poveste cu sovietici 


Întors la Iaşi în noiembrie 1943, Mârza şi-a văzut de treburile sale. Avea, aşa cum se va 
dovedi mai târziu, multe de făcut, mai ales pe plan politic. Reluarea legăturii cu Partidul 
Comunist i-a datorat-o lui Iosif Straier, care l-a pus în contact, după o încercare eşuată, in 
primăvara anului 19447, prin intermediul lui Voinea (Iosif Ranghet) si Spătaru (Emil 
Bodnăraş), cu membrii Comitetului Central. Este evident că reînceperea activităţilor 
comuniste în zona Moldovei s-a datorat în bună măsură pătrunderii armatelor sovietice în 
regiune, în aprilie 1944. După reluarea legăturilor, un instructor de la centru a fost trimis 
la Iaşi, în mai 1944, întrucât Comitetul Central dizolvase organizaţia Iasi cu câţiva ani în 
urmă din cauza „căderilor” succesive. După reluarea activităţii, Mârza a lucrat cu organizaţiile 
Iaşi şi Bacău, pe care nu a reuşit să le coordoneze eficientă. 

Printre atribuţiile lui Vasile Mârza s-a numărat şi relaţia cu autorităţile sovietice şi cu 
comandamentul militar. De altfel, odată cu intrarea trupelor sovietice în laşi, în 20/21 august 1944, 
Vasile Mârza a informat ofiţerii N.K.V.D. cu privire la unele detalii pe care le aflase de la un 
dentist pe nume Grosu. Acesta din urmă participase la jefuirea unor evrei împreună cu eşalonul 
IV Administrativ. Mârza încheia ironic: ,,Tovarasii sovietici de la N.K.V.D. l-au angajat ca 
informator. I-a servit se pare bine”. Informaţiile au fost confirmate şi de Siguranţă, care raporta în 
decembrie 1944 că Mârza devenise „şeful partidului comunist din Moldova şi Iasi” şi împreună 
cu prefectul Alexiuc, instalat de ruşi, primeau ordine de la comandamentul sovietic local“. În 
octombrie, aşa cum am văzut la începutul studiului, Mârza a susţinut, alături de Simion BughiciS 


1. Acelaşi conferenţiar care a aflat despre existenţa unui dosar al lui Mârza la Siguranţa Iasi, C. Vasilescu, 
a relatat despre distrugerea unor documente din arhiva Sigurantei, în 1945. Ruda lui Mârza ar fi 
avut, ipotetic, posibilitatea să distrugă dosarul acestuia ; A.N.I.C., fond C.C. al P.C.R. - Cadre, 
dosar M 1269, ff. 12, 255-255v, 259-260, 275-276. 

2. Iosif Ranghet declara într-o referinţă că a avut primul contact cu Vasile Mârza în 1943. Totuşi, din 
mai multe documente reiese că anul corect este 1944; A.N.I.C., fond C.C. al P.C.R. - Cadre, 
dosar M 1269, f. 190. 

3. A.N.LC., fond C.C. al P.C.R. - Cadre, dosar M 1102, f. lv; A.N.I.C., fond C.C. al PC.R. - 
Cadre, dosar M 1269, ff. 5, 103, 120-122, 150. 

4. A.N.I.C., fond C.C. al P.C.R. - Cadre, dosar M 1269, ff. 161, 258. 

5. Simion Bughici (1914-1997) a fost secretar al Comitetului Regional de Partid Moldova (1945) şi 
ulterior director al Direcţiei Cadre a C.C. al P.C.R. (1947). După absolvirea a trei clase de liceu, 
Simion Bughici (Simon David) a devenit textilist. Ca şi Vasile Mârza, Bughici a fost membru al 
Tineretului Socialist, intrând apoi în Uniunea Tineretului Comunist din România în 1929; a lucrat 
şi el pentru „Ajutorul Roşu”. A fost condamnat în 1936 pentru activitate comunistă, executând cinci 
ani de detenţie la Doftana. După eliberare (1940), a fost din nou încarcerat la Caracal, Târgu Jiu, 
Vapniarca şi Grosulovo, de unde a şi evadat. După 1945 a lucrat ca activist la Iaşi, apoi la Braşov 
şi la Bucureşti. Începând cu 1948, Bughici a activat în diplomaţie (U.R.S.S., Mongolia şi Finlanda). 
El a deţinut importante funcţii în guvern, fiind ministrul Afacerilor Externe (1952-1955), vicepreşedinte 
al Consiliului de Miniştri, preşedinte al CENTROCOOP şi ministru al Industriei Alimentare. Fostul 
ilegalist a fost de asemenea deputat, membru al Comitetului Central şi al Comisiei Centrale de 
revizie ; Florica Dobre (coord.), op. cit., pp. 116-117; Ion Calafeteanu, „Schimbări în aparatul 
diplomatic românesc după 6 martie 1945”, în 6 martie 1945, ed. cit., p. 170; idem, Scrisori către 
tovarăşa Ana, Editura Univers Enciclopedic, Bucureşti, 2005, pp. 321-344. 

şi Misa Novicov!, alipirea Moldovei la Uniunea Sovietică şi doar refuzul Moscovei si 
intervenţia Bucureştiului au oprit demersul celor trei. 

Mârza a fost numit membru al Comitetului regional Moldova al P.C.R. în mai 1944, iar 
după 23 august, şeful secţiei de educaţie politică în cadrul regionalei. Revenind la chestiunea 
intrării lui Mârza în Partid, acum putem concluziona că acest eveniment s-a întâmplat 
efectiv în momentul în care a început organizarea regionalei. Deci, Mârza a fost membru de 
partid „cu acte în regulă” din 1944 şi nu din 1925 (dată care apare în dosarul de Siguranţă) 
sau 1930 (dată avansată de el). Dar nici Mârza, deşi foarte respectat în Partid, nu a fost 
scutit de mustrări. În decembrie 1944, el a fost sancţionat cu vot de blam şi obligat la 
autocritică pentru că la un miting desfăşurat la Iaşi l-a caracterizat pe şeful guvernului, 
generalul Nicolae Rădescu, ca fiind un democrat, apropiat comuniştilor. Câteva luni mai 
târziu însă, doctorul cerea schimbarea lui Rădescu?. Mârza a întreţinut relaţii cu partidele 
istorice, a contribuit la închegarea E N.D. pe plan local şi a făcut parte din comisii de epurare. 
În toamna anului 1945, Mârza a fost numit membru al Comitetului Central, iar din februarie 
1946, secretar al Comitetului Regional Moldova (Iasi). Un referat de cadre aprecia activitatea în 
această calitate. Totuşi, încă de pe acum doctorul „avea ieşiri dictatoriale şi făcea afirmaţii 
necontrolate”. Gheorghe Chitic era de aceeaşi părere : „Hotărât, sprijinitor al Partidului, devotat 
însă de multe ori are o atitudine dictatorială”. Burghele, responsabilul de cadre al regionalei 
P.C.R. laşi, aducea, pe lângă laude, aceleaşi critici. Cu toate acestea, în acei ani Mârza era 
probabil cea mai importantă figură a comuniştilor în regiunea Moldovei”. Aşa se explică şi 
influenţa sa în susţinerea la funcţia de mitropolit şi apoi în cea de patriarh pe Iustinian Marina”. 


Mărirea : 1948-1952 


Timp de câţiva ani după încheierea războiului, Mârza a deţinut unele funcţii în aparatul 
comunist, continuându-şi totodată activitatea de la catedră. A fost mai bine de zece ani 
deputat de Iaşi în Marea Adunare Naţională, între 1946 şi 1957, activând cu precădere ca 
membru al Comisiei de Învăţământ şi de Sănătate?. În ianuarie 1948, Mârza a fost numit 


1. Mihai (Misa) Novicov (1914-1922) a fost şeful Secţiei Propagandă şi Agitatie la Comitetul Judetean 
Iaşi (1945) şi a deţinut ulterior mai multe funcţii în domeniul culturii (director în Ministerul Artelor, 
vicepreşedinte al Comitetului pentru Cinematografie şi rector al Institutului „Maxim Gorki”, 1958). 
Novicov a fost de asemenea autor a numeroase studii şi lucrări de literatură şi critică literară cu tentă 
propagandistică, dar a scris şi memorii din „studenţia revoluţionară” ; Gheorghe Crişan, op. cit., 
p. 209; Misa Novicov, Din anii studentiei..., Editura Tineretului, Bucuresti, 1961. 

2. In februarie 1945, în timp ce sovieticii exercitau presiuni pentru instalarea unui guvern controlat de 
comunişti, Vasile Mârza s-a alăturat unui grup de şaizeci de universitari - din care mai făceau parte 
C.I. Parhon, Constantin Daicoviciu, Petre Constantinescu-laşi, Andrei Oțetea ş.a. - care şi-au 
arătat sprijinul pentru Frontul Naţional Democrat („venirea la cârmă a unui guvern care să fie 
expresia tuturor elementelor democratice ale ţării”) ; Dinu C. Giurescu, Guvernarea Nicolae Rădescu, 
Editura ALL, Bucureşti, 1996, p. 258 cf. Scînteia, II, nr. 141, vineri, 16 februarie 1945, p. 5. 

3. A.N.I.C., fond C.C. al P.C.R. - Cadre, dosare M 1102, f. lv; M 1269, ff. 6, 101v, 110, 111, 
121-122, 194-195; D.J.A.N. Iaşi, fond Partidul Comunist Român, Comitetul Judetean Iasi, dosar 
12/1946, f. 105. 

4. Vasile Mârza a fost şi un susţinător al lui Teoctist Arăpaşu; Gabriel Catalan, „Consideraţii şi 
documente privind elitele clericale ortodoxe din România comunistă (studiu de caz: ierarhul 
Sebastian Rusan)” , în Structuri de partid şi de stat în timpul regimului comunist, ed. cit., pp. 243-244, 
268 (anexa 12). 

5. A.N.I.C., fond C.C. al PC.R. - Cadre, dosar M 1269, ff. 31, 127, 173v. 

ministru plenipotenţiar în Belgia, cel mai probabil datorită relaţiilor cu Simion Bughici. 
Despre activitatea sa la Ministerul Afacerilor Externe cunoaştem că a găzduit în sediul 
legatiei R.P.R. de la Bruxelles pe profesorul britanic Needham (pe care îl cunoscuse în 
Marea Britanie), pe sora Iulianei (Roza, cetăţeană olandeză) şi a participat la o reuniune a 
U.N.E.S.C.O. de la Paris fără aprobarea centralei. A fost eliberat din funcţie opt luni mai 
târziu. Totuşi, doctorul considera că se achitase cu bine de obligaţii, deşi un fost subaltern! 
îl caracteriza drept „lipsit de modestie până la ridicol”. Astfel, la o şedinţă cu oficialii 
belgieni, Vasile Mârza a afirmat că România a trimis în posturi diplomatice „cei mai 
eminenti savanţi”, între care s-a inclus şi el. Ca şef al legatiei, găsea mereu bani pentru 
satisfacerea nevoilor personale şi îi adula pe cei din conducerea partidului. De asemenea, pe 
cei care dădeau informări Bucureştiului despre legatie îi flata cu mese copioase şi locuri 
bune de cazare?. Aventura diplomatică a lui Mârza nu a oprit însă mărirea sa în aparatul 
comunist. Dimpotrivă, a revenit acasă pentru a ocupa postul de ministru al Sănătăţii. La 
1 noiembrie 1948 a devenit şi membru al Academiei Române“. 

Mai mulţi cunoscuţi ai ministrului semnalau deja în 1949 „pete” în activitatea de la 
minister sau in viata particulară. Iosif Ranghet opina despre el că: „Slăbiciunile lui [sunt] 
că nu prea s-a înţeles cu colectivul lui în care a lucrat. Nu numai din vina lui dar şi el a 
contribuit mult. Vorbeşte de sus cu subalternii lui, nu ştie să câştige simpatia oamenilor cu 
care lucrează”. Surica Ganea de la organizaţia de bază a ministerului spunea despre el că 
viaţa sa particulară a fost o „latură negativă” a lui, fapte care s-au răsfrânt şi asupra 
partidului. Un alt fost ilegalist, Petre Ganea (probabil soţul Suricăi), s-a arătat şi el deranjat 
de faptul că Mârza a fost „neconsecvent în relaţiile sentimentale”, cu trimitere probabil la 
divorţul lui Mârza din 19454. 

Patru ani în fruntea ministerului Sănătăţii au fost un adevărat eşec în viziunea inspectorilor 
de cadre. În 1974, aceştia caracterizau activitatea lui Vasile Mârza în fruntea ministerului ca 
fiind a unui slab administrator, fără preocupări pentru îndeplinirea obiectivelor asumate, 
fiind mai degrabă hotărât să salveze aparențele prin succese mici. Alături de promisiunile 
fără acoperire, Mârza era un prost comunicator şi „era uşor infuentat şi îi plăcea să fie 
măgulit şi lăudat”. Este limpede că problemele sale în raport cu Partidul şi mai ales 
demiterea sa au fost cauzate şi de contactele sale cu Occidentul înainte de 1945 : „Atitudinea 
sa de ploconeală faţă de cultura din occident s-a manifestat şi după 23 August 1944 atât pe 
tărâmul muncii ştiinţifice cât şi în relaţiile sale personale. Pentru aceste motive în 1952 a 
fost eliberat din funcţia de ministru” (subl. mea A.M.). Mihail Roller spunea despre Mârza, 
pe care îl cunoştea din 1945, că, deşi era foarte apreciat în lumea ştiinţifică, profesorul 
ieşean era în 1949 „încă influenţat de teoriile burgheze şi s-a manifestat chiar la el unele 
atitudini cosmopolite” şi că răspunde doar în fata unor lideri de partid”. Guraliv, comenta 
deseori problemele din minister şi din Comitetul Central, învinovăţindu-l mai ales pe Vasile 


1. Octav Botnar, fost ataşat comercial al Legaţiei R.P.R. la Bruxelles; A.N.I.C., fond C.C. al P.C.R. - 
Cadre, dosar M 1269, f. 202. 

2. A.N.I.C., fond C.C. al P.C.R. - Cadre, dosare M 1102, f. lv; M 1269, ff. 6, 19, 99v, 103, 
202-203, 244. 

3. Octav Costăchel, fost student al lui Mârza, spunea că doctorul ieşean era unul dintre puţinii 
academicieni cu activitate în ilegalitatea comunistă. În ultimul an petrecut la minister, Mârza era 
acuzat că îl proteja excesiv pe Costăchel, care dispunea de tehnică avansată şi de fonduri importante 
la Institutul de Oncologie; A.N.I.C., fond C.C. al PC.R. - Cadre, dosar M 1269, ff. 176, 270. 

4. A.N.I.C., fond C.C. al P.C.R. - Cadre, dosar M 1269, ff. 190-191, 193. 

5. A.N.I.C., fond C.C. al P.C.R. - Cadre, dosar M 1269, ff. 103, 197-199. 

Luca. O sursă de la minister afirma că doctorul ieşean nu şi-a dat seama de conflictul 
existent între Gheorghiu-Dej şi Luca (deşi a susţinut că Gheorghiu-Dej l-a sprijinit în 
disensiunile cu Luca pe teme economice), deci nu a anticipat nici plecarea sa’. 

După doi de la preluarea mandatului, inspectorii de cadre au sesizat un grav abuz al 
ministrului. În timpul verificării sale din 1950, Mârza s-a folosit de calitatea sa din guvern 
pentru a aduna referinţe favorabile despre activitatea de pe frontul răsăritean. Mai mult, 
„pentru a demonstra că are activitate în partid din 1930, a solicitat de la mai mulţi tovarăşi 
să dea referinţe despre el, iar în autobiografie a încercat să-şi atribuie meritele altor 
tovarăşi”. Tehnica era simplă: Mârza culegea informaţii despre ilegalitatea ieşeană, apoi şi 
le însuşea în autobiografie. Cineva din minister spunea despre acest lucru : „Face paradă de 
trecutul său revoluţionar, povestind chiar unele episoade nereale”?. În 1949, Constantin 
Prisnea declara despre Mârza că „ceiace spune el crede că este «lege», caută ca şi alţii să 
considere la fel. Nu admite să fie contrazis. Are aere de superioritate — nu cred că vrea să 
le aibă - trebuie să i se atragă serios atenţia. [...] Are expresii din acestea : lasă băiatule ai 
să mai creşti, ai să înveţi, ai timp. Îi place mereu să vorbească despre studiile lui în 
străinătate : din Franţa, din Anglia, vrând să arate parcă, cât e de învăţat, îi place să 
vorbească adesea de convorbirile pe care le-a avut cu tov[arasii] de vază din Partid, parcă 
pentru a arăta cât e cu conducerea partidului. «Am vorbit cu tov[arasa] Ana», «tov[arăşul] 
Gheorghiu[-Dej] îmi spunea»”*. La 23 mai 1950, Comisia din partid care stabilea calitatea 
de membru de partid a propus destituirea sa din funcţia de ministru pentru atitudinea sa 
pro-occidentală şi pentru încercarea de mistificare din biografie”. 

În mai 1952, la Ministerul Sănătăţii a avut loc o şedinţă a organizaţiei de bază în care au 
fost discutate problemele din minister. La aceasta au participat conducerea ministerului şi 
importanţi membri de partid. Mulţi dintre cei care au luat cuvântul au semnalat absenţa unei 
strategii pe termen lung, improvizatiile în decizii, superficialitatea, lipsa coerentei decizionale, 
promisiunile care nu pot fi onorate. Mârza era acuzat de ineficienta, de clientelism şi de 
distrugerea unor realizări din perioada anterioară venirii sale în funcţie. De asemenea, era 
acuzat că promovase mulţi medici evrei. Secţia Administrativ Politică a C.C. al PM.R. 
(Secţia Sănătate) a analizat problemele din minister, încercând să facă o legătură cu devierea 
de dreapta. Ceva mai târziu, la începutul lunii august, o notă informativă de la C.C. (Secţia 
administrativ-politică) i-a dat lovitura de graţie lui Mârza, trasând firele unei relaţii, e drept 
nu foarte închegate, între el, Vasile Luca şi Teohari Georgescu. Vina lui Mârza fusese în fapt 
lipsa de reacţie. Aşadar, Comisia Controlului de Partid” a propus în mai 1952 înlocuirea lui 
Vasile Mârza de la Ministerul Sănătăţii”. 

La aproape o săptămână după plecarea de la Ministerul Sănătăţii, Mârza scris o 
autobiografie, la 29 august 1952. Era în fapt şi o recunoaştere tardivă a eşecurilor semnalate 
în şedinţa din luna mai. S-a autoînfierat, acuzând inclusiv faptul că a acceptat unele 
propuneri tehnice venite din partea lui Vasile Luca şi Teohari Georgescu. Altă piesă - o nota 


A.N.LC., fond C.C. al P.C.R. - Cadre, dosare M 1102, f. 2; M 1269, ff. 6, 109, 272. 
A.N.LC., fond C.C. al P.C.R. - Cadre, dosare M 1102, f. lv; M 1269, ff. 6, 245, 251. 
A.N.LC., fond C.C. al PC.R. - Cadre, dosar M 1269, f. 182v. 

A.N.I.C., fond C.C. al P.C.R. — Cadre, dosar M 1269, f. 104. 

Din comisia care a realizat ancheta în cazul lui Vasile Mârza a făcut parte şi Maria Hagioff, altădată 
tovarăşă, în mişcarea comunistă de la Iaşi, cu Vasile Mârza. Maria Hagioff era în 1946 responsabila 
resortului Cadre în cadrul unei comisii de verificare constituită la Comitetul Judeţean Iaşi al P.C.R. ; 
A.N.LC., fond C.C. al P.C.R. - Cadre, dosar M 1269, f. 252; D.J.A.N. Iasi, fond Partidul 
Comunist Român — Comitetul Judetean laşi, dosar 12/1946, f. 129. 

6. A.N.I.C., fond C.C. al P.C.R. - Cadre, dosar M 1269, ff. 218-224, 241-243, 246, 272-274. 

informativă către Comisia Controlului de Partid! — spunea că cei doi „au patronat direct şi 
indirect destinele ministerului Sănătăţii”. Totuşi, Mârza preciza că s-au făcut unele lucruri 
importante la minister. Eşecurile le-a pus pe seama atitudinii sale „mic-burgheze” şi ruga 
partidul să-l ajute „în lupta cu mine însumi”. Dorinţa sa fierbinte era de a rămâne un „soldat 
al partidului”, un „modest comunist”. Aceeaşi notă informativă cu aer ironic (Mârza era 
văzut ca un om de ştiinţă „scos de la microscop şi pus în fruntea unui minister”) îl acuza pe 
ministru de distrugerea ministerului prin decizii aiuritoare, susţinute de consilierii sovietici, 
prin punerea în posturi-cheie a unor oameni cu vederi şovine şi reacționare, cheltuieli 
nejustificate şi patronarea unui sistem de relaţii (consilierii săi aveau multe norme, fără a 
însă a presta şi serviciile aferente). Alte documente aduceau grave critici punctuale activităţii 
din minister : absenţa autocriticii, a unor planificări coerente, a unor controale riguroase, 
intervenţii pentru angajarea unor cunoscuţi, încercarea de a sista cercetările justiţiei, politica 
de cadre? necorespunzătoare, vanitatea ministrului, incapacitatea de a se face înţeles.* 

În 1952, în plin elan stalinist, Vasile Mârza scria : „vreau să fiu judecat [...] de partid” ; 
„mentalitatea mea a rămas o mentalitate mic burgheză tipică impregnată de individualism, 
îngâmfare, fuga de critică, gâtuirea criticei când se făcea, lăudăroşenie, trăncăneală, lipsă 
de spirit de colaborare şi lipsit de spirit de planificare. [...] necombativitate sau o combativitate 
redusă, superficialitate în muncă şi lipsă de control. [...] nu mi-am dat seama cât de străină 
este munca mea, mentalitatea mea de linia partidului” fiind convins de „micul burghez care 
am fost şi am rămas”. Acuzaţiile îndreptate împotriva lui Mârza ca ministru au fost: lipsa 
de organizare, incapacitatea de control, neîndeplinirea obiectivelor. Spre exemplu, la 
Olăneşti, o „mândrie” a regimului democrat-popular asociat cu atmosfera plăcută a concediilor 
la munte“, Mârza numise ca administrator un fost legionar. La aceste acuzaţii s-au adăugat 
altele, care mai de care mai serioase, printre care şi cea a înfiinţării unui mare număr de 
institute de cercetare. În final, cerea să fie ajutat de partid, accepta să se întoarcă la 
cercetare şi să devină un „modest comunist” : „Aştept cu încredere hotărârea partidului în 
privința mea şi aş fi fericit dacă mi s-ar da posibilitatea să mă reabilitez printr-o muncă 
grea, îndelungată”. Marea sa teamă era însă să nu fie exclus din partid. Ofelia Manole’, 


secretar general al Ministerului Sănătăţii, declara despre Mârza că la minister nu se bucura 


discutat despre prelucrarea de dreapta, cu puţin înainte de schimbarea lui Mârza din funcţia de 
ministru, a fost instrumentat de Ady Ladislau, şeful Secţiei Administrativ-Politice a C.C. al P.M.R. ; 
A.N.LC., fond C.C. al P.C.R. - Cadre, dosar M 1269, f. 288. 

2. O notă informativă din 1952 susţine că Mârza s-ar fi exprimat astfel într-o întâlnire la Cluj, vorbind 
despre discuţiile pe care le-a purtat cu Gheorghe Gheorghiu-Dej: „Tovarăşul Gheorghiu-Dej îi 
spune: «Mă, Vasile, de trei lucruri trebuie să tii seama - cadre, cadre şi iar cadre»” ; A.N.I.C., 
fond C.C. al P.C.R. - Cadre, dosar M 1269, f. 268. 

3. A.N.I.C., fond C.C. al P.C.R. - Cadre, dosar M 1269, ff. 224-237, 264-271. 

4. Andi Mihalache, „Locuire şi memorie în arta «Epocii de Aur». Cazul Olăneşti”, în Pe urmele lui 
Karl Marx : studii despre comunism şi consecinţele sale, Editura Alfa, Iasi, 2005, p. 213. 

5. Ofelia (Vinea) Manole (1908-1983) a fost membră de partid din 1926, iar în anii '30 a fost cooptată 
în conducerea U.T.C. A absolvit Facultatea de Litere şi Filosofie şi a avut mai multe funcţii în 
administraţie sau în cadrul unor organizaţii comuniste (U.F.D.R., A.R.L.U.S.). A fost adjuncta lui 
Leonte Răutu la Secţia Propagandă şi Agitaţie a C.C. al P.M.R. între 1949 şi 1954. Ofelia Manole 
a fost membră a Comitetului Central al Partidului în ultimele zile ale regimului : noiembrie-decembrie 
1989. De asemenea, a fost deputat în Marea Adunare Naţională şi a fost distinsă cu mai multe 
medalii pentru activitatea sa; Comisia Prezidenţială pentru Analiza Dictaturii Comuniste din 
România, Raport final, coord. de Vladimir Tismăneanu, Dorin Dobrincu, Cristian Vasile, Editura 
Humanitas, Bucureşti, 2007, pp. 771, 788, 803; Florica Dobre (coord.), op. cit., p. 373. 

„Nici de autoritate, nici de dragoste” şi continua la fel de dur: „Propriu-zis, ministerul nu 
este condus de tov[arăşul] Mârza, ci de tov[arăşul] Sălăjan! cu colectivul de conducere al 


Ministerului ”?. 


Profesorul şi cercetătorul 


Aşa cum am văzut, în 1948 Mârza a devenit membru al Academiei. Era una dintre funcţiile 
la care Mârza, probabil, râvnise încă din perioada interbelică. În 1952, după ce a părăsit 
postul de ministru, a fost încadrat în funcţia de profesor la Catedra de Biologie a Institutului 
de Medicină şi Farmacie din Bucureşti (fiind transferat de la Iasi), şef de secţie la Academie’, 
iar în perioada 1955-1956 a fost preşedinte al C.C. al Crucii Roşii din România“. Într-o 
referinţă din 1949, Parhon spunea despre Mârza că este cunoscut în toată lumea ştiinţifică 
şi că „nu a manifestat tendinţe oportuniste sau ariviste”. Fostul dascăl al lui Mârza sugera, 
în 1954, ca partidul să-i utilizeze în special capacităţile ştiinţifice şi mai puţin cele politice, 
după ce însuşi Parhon îi criticase activitatea de la minister”. Totuşi, Mârza a mai avut o 
vreme o viata de partid. A fost deputat până în 1957, iar la Congresul al IX-lea (iulie 1965) 
a fost ales membru al C.C. al P.C.R. (la următorul congres a fost ales doar membru 
supleant). Tot în 1965 a fost reales membru al Comitetului Regional de Partid, dar nu a mai 
prins un loc în birou“. 

Profesorul Mârza era apreciat ca un important om de ştiinţă în partid, cel puţin în anii 
'60. Un impresionant memoriu de lucrări din 1941 ni-l înfăţişează pe Mârza ca un cercetător 
complex, care publica frecvent în reviste din Occident (inclusiv din SUA), făcea parte din 
prestigioase societăţi şi asociaţii ştiinţifice” sau participa la congrese internaţionale. La 
începutul anilor '40 avea peste o sută douăzeci de lucrări publicate, dintre care peste 
nouăzeci înainte de război (prima lucrare o publicase la nouăsprezece ani), în jur de 
douăzeci de memorii şi două lucrări de autor. Dintre domeniile sale de interes enumerăm 
neogeneza celulară, histofiziologia, anatomia patologică, histologia, histochimia, biologia 
generală ş.a. A colaborat îndeaproape, aşa cum am văzut, cu C.I. Parhon încă din studenţie 
şi „s-a străduit să îmbine teoria Olgăi Lipeşinscaia cu învăţătura lui Pavlov şi Miciurin”. 
Lucrările sale, editate în română sau în franceză, au fost citate în tratate internaţionale de 
specialitate. De altfel, Mârza a rămas ataşat de ştiinţa franceză până tarziu®. Ulterior, Vasile 


1. Leontin (Silaghi) Sălăjan (1913-1966) era atunci adjunct al ministrului Sănătăţii (22 aprilie 1948 — 

24 septembrie 1949) ; Florica Dobre (coord.), op. cit., p. 529; Gheorghe Crişan, op. cit. , pp. 258-259. 

A.N.LC., fond C.C. al P.C.R. - Cadre, dosar M 1269, ff. 92-95, 200. 

Între 1948 şi 1958 Vasile Mârza a condus colectivul de oncologie al Academiei Române. 

A.N.I.C., fond C.C. al PC.R. - Cadre, dosar M 1269, ff. 22, 27. 

A.N.LC., fond C.C. al P.C.R. - Cadre, dosar M 1269, ff. 45, 45v, 174. 

A.N.LC., fond C.C. al P.C.R. - Cadre, dosar M 1269, f. 8. 

De-a lungul vieţii, Mârza a fost membru al mai multor organizaţii ştiinţifice (Societatea Franceză de 

Biologie, Societatea de Chimie Biologică din Paris, Societatea Internaţională de Neurologie, 

Societatea Medicilor şi Naturaliştilor din Iasi), profesionale (Asociaţia Asistenţilor, Asociaţia 

Docentilor), sindicale, politice (Blocul Muncitoresc Țărănesc, Amicii U.R.S.S., Asociaţia Studenţilor 

Democraţi, Blocul National Democratic, Blocul Antifascist, Liga Muncii, A.R.L.U.S. ş.a.) sau 

literare (Manifest şi Însemnări ieşene); A.N.I.C., fond C.C. al P.C.R. - Cadre, dosar M 1269, ff. 27, 

102, 131-133. 

8. În 1941, Mârza spunea despre o broşură publicată asupra ovogenezei că fusese cerută pentru publicare de 
o mare editură academică din Paris; A.N.I.C., fond C.C. al P.C.R. - Cadre, dosar M 1269, f. 68v. 

Mârza a încercat să dovedească apartenenţa sa la lumea ştiinţifică sovietică. A declarat în 
autobiografii că a corespondat în anii '30 cu savanţi sovietici şi a fost abonat la o revistă 
sovietica!. 

Puţini ştiu că lui Vasile Mârza îi datorăm demararea acţiunii de traducere a operelor lui 
Charles Darwin? în limba română. Începând cu 1955 au fost traduse unsprezece dintre cele 
cincisprezece lucrări ale biologului englez”. După 1945, Mârza a colaborat la elaborarea 
unui manual unic pentru clasa a IX-a şi a unui curs pentru studenţii din anul I de la 
medicină. Una dintre lucrările de popularizare, Originea şi evoluția omului (Editura S.R.S.C., 
patru ediţii) s-a tipărit în 300.000 de exemplare, fiind apreciată de autor ca „primul efort 
făcut la noi în ţară pentru promovare hotărâtă a darwinismului”*. Pentru „noua ordine 
socială”, Vasile Mârza publica în 1948 un articol cu titlul „Lupta între forţele progresiste în 
biologie”$. 

Am spus la începutul acestui studiu că nu putem evalua calitatea producţiilor ştiinţifice 
ale lui Mârza şi nici nu vom face acest lucru. Mai sus am făcut doar o foarte scurtă trecere 
în revistă a operei sale. Dar să ne întoarcem la firul vieţii lui Vasile Mârza şi la funcţiile 
sale. Pentru că, aşa cum se spunea despre el în Partid, nu refuza niciodată vreo funcţie de 
conducere. Întors la Iaşi în 1957, Mârza a fost profesor de histologie la Institutul de 
Medicina şi Farmacie din Iaşi şi a organizat Laboratorul de Histologie al Universităţii din 
Iaşi. Între 1947 şi 1957, familia Mârza a locuit în Bucureşti într-o casă de pe bvd. Jdanov® 
nr. 12. Practic, Vasile Mârza a plecat din Iasi in 1947 şi a revenit zece ani mai târziu. La 
Iasi, Mârza a locuit într-o casă construită dintr-un împrumut de la stat pe str. Sf. Atanasie 
nr. 20. În 1960 considera greşită decizia de a-şi construi o casă întrucât aceasta i-a ocupat 
foarte mult timp şi l-a „încurcat”. Profesorul se caracteriza astfel peste ani : „Într-adevăr eu 
sunt pripit...[...]. Există oarecare rigiditate, eu sunt un om retras, nu mă duc în societate, 
nu fac vizite...”?7. 

Revenirea în oraşul natal după aventura bucureşteană de un deceniu i-a adus lui Mârza 
o funcţie importantă în Academie : preşedinte al filialei Iaşi (1959). Reîntoarcerea sa a dat 


1. A.N.I.C., fond C.C. al P.C.R. - Cadre, dosar M 1269, ff. 20, 24, 33, 45, 58, 50-68, 77, 118, 
143-144. 

2. Iată ce spunea in 1954 Vasile Mârza despre opera lui Charles Darwin: „Charles Darwin a publicat 
în 1859 celebra sa carte Despre originea speciilor, creînd o ştiinţă nouă, ştiinţa evoluţiei şi dându-i 
o solidă bază materialistă. Această ştiinţă se numeşte azi «darwinism». Darwinismul a revoluţionat 
ştiinţa despre viaţă. Burghezia a încercat prin Weismann şi Morgan să golească darwinismul de 
conţinutul său progresist şi materialist. Ştiinţa sovietică, prin Miciurin şi şcoala sa (Lisenko şi alţii) 
a demascat reactionarismul morganist-weismanist şi a făcut să progreseze darwinismul, descoperind 
unele din legile după care mediul transformă fiinţele vii” ; Vasile Mârza, Originea şi evoluția 
omului, ediţia a IV-a, Editura Medicală, Bucuresti, 1954, p. 8, n. 1. 

3. Dorina Rusu, Membrii Academiei Române : 1866-1999. Dicţionar, ed. cit., p. 331; idem, Membrii 
Academiei Române : 1866-2003. Dicţionar, ed. cit., p. 523. Autorii unui dicţionar biografic al 
academicienilor români susţin că Vasile Mârza a tradus integral în limba română toate operele lui 
Darwin şi autobiografia acestuia, informatie care se dovedeşte a fi eronată - Paraschiv Marcu 
(coord.), Anca Pandea, Victoria Moţoc, op. cit., p. 194. 

4. A.N.I.C., fond C.C. al PC.R. - Cadre, dosar M 1269, ff. 34, 38. 

5. Despre studiul „Lupta între forţele progresiste în biologie”, Vasile Mârza preciza că acesta „reprezintă 
o punere la punct critică a darwinismului şi a atitudinei pe care burghezia a luat-o fata de teoriile 
evoluţiei”, în timp ce manualul era „un efort de incetatenire a darwinismului şi miciurinismului la 
noi în tara”; A.N.I.C., fond C.C. al P.C.R. - Cadre, dosar M 1269, f. 38. 

6. Fostul bulevard Mareşal Prezan ; cf. Duncan Light, Ion Nicolae, Bogdan Suditu, „Toponymy and the 
Communist city : Street names in Bucharest, 1948-1965” în GeoJournal, nr. 56, 2002, p. 137. 

7. A.N.I.C., fond C.C. al P.C.R. - Cadre, dosar M 1269, ff. 15, 19, 28-29,75. 

însă naştere unor tensiuni în cadrul instituţiei şi în partid. Unul dintre subiecte era, se pare, 
cumulul de funcţii, lucru pe care ulterior Mârza îl regreta!. În 1963, Mârza a fost ales 
membru al Prezidiului Academiei R.P.R., iar în 1964, la cinci ani de la numirea sa, a fost 
eliberat din funcţia de preşedinte al Filialei Iaşi a Academiei”. Aprecierile partidului pentru 
activitatea sa din fruntea filialei laşi a Academiei Române erau nesatisfăcătoare (1960) : 
„Nu se ocupă de creşterea cadrelor tinere. Este pripit în analizarea unor probleme şi adesea 
face afirmaţii necontrolate. Foloseşte metode nejuste cu intelectualii, din care cauză nu 
reuşeşte să se apropie de ei”. Mai multi nomenclaturisti ieşeni, printre care şi primul-secretar 
Virgil Cazacu şi secretarul de partid pe centrul universitar Aurel Loghin, considerau că 
înlocuirea sa din fruntea filialei Academiei a fost cauzată de relaţiile tensionate pe care le 
avea cu cei din jur, dar şi din cauza faptului că, din punct de vedere ştiinţific, Mârza nu mai 
produsese nimic în ultimii ani, motiv pentru care era desconsiderat în mediul ştiinţific 
ieşean.* Ulterior, în 1965, Mârza era în schimb privit mult mai bine : „Se ocupă cu grijă de 
pregătirea studenţilor şi acordă atenţie creşterii cadrelor tinere, reuşind să formeze un 
colectiv bun în cadrul catedrei”. Studenţii apreciau mult cursurile sale documentate şi 
atractive. Din punct de vedere ştiinţific, Mârza era considerat de cadrişti că a pierdut trenul 
cercetării în domeniul biologiei”. Pentru aceasta, dar şi pentru alte deficienţe de comunicare, 
secţia de cadre a C.C. al P.M.R. dădea aviz negativ, în iunie 1965, unei propuneri pentru 
promovarea sa°. 

Chiar şi după părăsirea funcţiei de şef al filialei ieşene a Academiei, Mârza a fost membru 
în biroul filialei, iar din 1962 a deţinut preşedinţia Societăţii de Morfologie Normală şi Patologică 
a Uniunii Societăților de Ştiinţe Medicale din R.P.R. şi pe cea de redactor responsabil al 
Secţiei de citologie a Revistei de Studii şi Cercetări de Embriologie şi Citologie’. 


Ultimii ani 


Activitatea politică şi ştiinţifică a lui Vasile Mârza s-a încheiat la începutul anilor '70. Din 
1961 a deţinut şi funcţia de profesor, şi pe cea de şef al Catedrei de Biologie şi Histologie 
la Institutul de Medicină şi Farmacie din Iasi, de unde a şi fost pensionat, în 1972. El apare 
în referatul de cadre realizat de Comitetul Central ca fiind, după treizeci şi unu de ani de 
activitate în slujba partidului şi statului comunist, „pensionar şi profesor consultant la 
catedra de Histriologie din cadrul Institutului de Igienă şi Sănătate Publică din Iaşi, membru 
supleant al C.C. al P.C.R.”°. 


1. Din informaţiile noastre, Vasile Mârza era atunci remunerat pentru şefia filialei ieşene a Academiei, 
pentru postul de la Institutul de Cercetări medicale al Academiei R.P.R. şi pentru funcţia de la 
Institutul de Medicină şi Farmacie ; A.N.I.C., fond C.C. al P.C.R. - Cadre, dosar M 1269, ff. 28, 
70-72, 74, 77, 79. 

A.N.LC., fond C.C. al P.C.R. - Cadre, dosar M 1269, f. 8. 

A.N.LC., fond C.C. al P.C.R. - Cadre, dosar M 1269, f. 6. 

A.N.I.C., fond C.C. al PC.R. - Cadre, dosar M 1269, f. 17. 

A.N.LC., fond C.C. al P.C.R. - Cadre, dosar M 1269, ff. 8, 16. 

Mai mult, date fiind „petele” la dosarul său (suspiciunea de a fi fost informator al S.S.I., eşecul de 
la Ministerul Sănătăţii şi lipsa informaţiilor legate de trecutul soţiei sale), cadriştii propuneau ca 
acesta să intre în verificarea Comisiei Controlului de Partid; A.N.I.C., fond C.C. al PC.R. — 
Cadre, dosar M 1269, ff. 7-8. 

7. A.N.LC., fond C.C. al P.C.R. - Cadre, dosar M 1269, f. 8. 

8. A.N.I.C., fond C.C. al P.C.R. - Cadre, dosare M 1102, f. 1-2; M 1269, ff. 6, 8. 

În 1971, Mârza a fost decorat cu titlul „Erou al Muncii Socialiste”, dar a primit şi alte 
distincţii şi medalii (Ordinul Muncii clasa I şi a II-a, Steaua R.P.R. clasa I şi a Il-a, Ordinul 
„23 August” clasa a III-a, Medalia de Argint a Consiliului Mondial al Păcii, Apărarea 
Patriei clasa a III-a, Eliberarea de sub jugul fascist, 40 de ani de la organizarea P.C.R.)!. 

Alexandru Bârlădeanu?, un supravieţuitor al comunismului, i-a vorbit Laviniei Betea 
despre Vasile Mârza : „L-am cunoscut ca student, la Iaşi”. El era pe atunci şef de lucrări sau 
conferenţiar la medicină, încadrat în P.C.R. Când m-am întors din U.R.S.S.*, Mârza era 
prim-secretarul regiunii laşi. Mârza a fost un intelectual nu prea strălucit, dar un om cinstit. 
Nu a jucat un mare sau un lung rol politic. La un moment dat, s-a retras din viaţa politică. 
A fost profesor la medicină, la Iaşi, membru al Academiei. S-ar putea să mai trăiască... ”5. 

Vasile Mârza s-a stins din viaţă ca un biolog care a scris despre viaţă. A murit la vârsta 
de nouăzeci şi trei de ani în oraşul în care a petrecut cea mai mare parte a vieţii, la Iaşi, 
într-o vineri, pe 10 noiembrie 1995. În presa ieşeană, moartea profesorului Mârza a fost 
omagiată doar prin câteva anunţuri. Familia sa (o fiică şi două nepoate), conducerea 
Universităţii de Medicină, Catedra de Histologie, Catedra de Genetică, Institutul de Sănătate 
Publică şi Cercetări medicale şi câţiva cunoscuţi au transmis presei anunţuri de comemorares. 
Cotidienele ieşene titrau însă pe prima pagină, cu litere de-o şchioapă, despre moartea lui 
Corneliu Coposu (la o zi după Mârza), preşedintele P.N.T., cel care petrecuse şaptesprezece 
ani in temnitele comuniste. 


1. A.N.I.C., fond C.C. al P.C.R. - Cadre, dosare M 1102, f. 2; M 1269, ff. 8, 21, 29. 
Vasile Mârza l-a aminitit în dosarul său de cadre de două ori pe Alexandru Bârlădeanu, într-o 
completare la autobiografie, vorbind despre întâlnirile cercului de stânga „Anatole France” ; A.N.I.C., 
fond C.C. al P.C.R. - Cadre, dosar M 1269, ff. 134-135. 

3. Alexandru Bârlădeanu a urmat, în perioada 1933-1937, cursurile Facultăţii de Drept a universităţii 
ieşene, fiind imediat încadrat la Catedra de Economie Politică. 

4. După un „stagiu” de şase ani în U.R.S.S., Alexandru Bârlădeanu a revenit în România în 1946. 

Lavinia Betea, op. cit., p. 31. 

6. Monitorul, an V, nr. 271-273 (1330-1332), 13-15 noiembrie 1995; Evenimentul, nr. 1301-1302, 
14-15 noiembrie 1995. Mulţumesc pe această cale fratelui meu geamăn, Alexandru, pentru răbdarea 
cu care a cules şi mi-a pus la dispoziţie materialele din presa ieşeană. 

Monica Lovinescu în documentele Securităţii : 
decada 1949-1959 


Writing about Monica Lovinescu from the perspective of the documents drawn up by the former 
Securitate implies underlining the clash between the essence of one's personality and the way that 
the communist regime chose to distort one’s life within its surveillance files. For hundreds of 
thousands of people, Monica Lovinescu was the voice that dared to speak openly, as an editor of 
Radio Free Europe, about the true face of communist Romania. 

The decade 1949-1959 left its mark, in many ways, on Monica Lovinescu’s destiny, starting with 
the Romanian authorities’ refusal to extend her study visa in France and ending with her mother’s 
arrest and death in a communist prison. The years to follow reveal her outspoken opposition 
towards the new political order. 

The analysis of the foregoing interval is part of a volume centred on Monica Lovinescu’s informative 
surveillance from 1949 until 1989. The present paper, as the volume itself, does not aim to exhaust 
the subject, but to offer the reader a suggestive overview. Identifying informers or judging people 
for their choices does not make the object of our analysis either. Still, as Monica Lovinescu said 
in an interview, truth, or, in other words, the description of facts as they happened, represents a 
kind of judgment as well. 


Keywords: Securitate, Radio Free Europe, informer(s), communist regime, document(s). 


„Ce ne lipseşte nu e ştiinţa, e conştiinţa. Şi pentru conştiinţă 
trebuie sacrificat absolut totul sau o mare parte din ceea 
ce găsim că e important.”! 


A scrie despre Monica Lovinescu, din perspectiva notelor, rapoartelor şi a sintezelor 
informative produse de fosta Securitate, presupune sublinierea dihotomiei evidente dintre 
esenţa personalităţii unui om şi felul în care a ales regimul comunist să-i trunchieze 
existenţa în dosarele deschise pe numele său. Pentru sute de mii de români, Monica 
Lovinescu era vocea care îndrăznea să vorbească răspicat, de la microfonul Europei Libere, 
despre adevărata fata a României comuniste. Direcţiunea Generală a Securităţii Poporului, 
conform titulaturii oficiale stipulate în Decretul nr. 221 din 28 august 1948? pentru înfiinţarea 
şi organizarea acestei instituţii, avea drept obiectiv primordial „Apărarea cuceririlor democratice 
şi asigurarea securităţii Republicii Populare Române contra uneltirilor duşmanilor din interior 
şi exterior”. Cum erau apărate „cuceririle democratice” ? Cum era asigurată „securitatea” 
Republicii? Care era profilul „duşmanilor din interior şi exterior” ? În cazul Monicăi 
Lovinescu, documentele Securităţii redau, dincolo de detaliile meschine ale urmăririi 
informative, o biografie mutilată. Nu avem alte acuzaţii decât dorinţa de normalitate, de 
viaţă trăită în acord cu propria conştiinţă. Nu avem siguranţa unor date elementare, care ar 
fi trebuit să reiasă neechivoc din dosarele unei instituţii menite să asigure securitatea 
statului. Nenumărate sunt variantele referitoare la data naşterii Monicăi Lovinescu, la 
numele său, al părinţilor sau al rudelor, covârşitoare inexactitatile şi erorile biografice. 
Profilul „urmăritorilor” săi reprezintă una din explicaţii ; acesta este şi motivul pentru care 
am ales ca citatele din documentele pe care le vom folosi în exemplificarea diverselor 
situaţii să fie redate exact aşa cum apar în înscrisurile oficiale, fără nici un fel de corecturi”. 
Principiul înlocuirii profesioniştilor cu „oameni de rând”, fără prea multă educaţie, dar 
dedicați susţinerii noii orânduiri, nu constituie, fără îndoială, o surpriză. Ceea ce merită 
însă subliniat, în acest context, este falia uriaşă deschisă între Monica Lovinescu şi 
urmăritorii săi. Agramatismul celor care au servit Securitatea pare să nu mai mire astăzi pe 
nimeni, deşi pe incapacitatea de a gândi şi scrie corect a acestor oameni s-a ridicat un sistem 
care a crescut, vreme de cincizeci de ani, prin dezumanizare, teroare şi laşitate şi ale cărui 
consecinţe le simţim şi astăzi. Susţinătorii lui sunt cei care au judecat-o pe Monica 
Lovinescu. 

De ce am ales decada 1949-1959? Pentru că marchează, în multe privinţe, destinul 
Monicăi Lovinescu, pornind de la refuzul prelungirii vizei de studiu la Paris, în 1949, până 
la arestarea şi moartea mamei în temniţele comuniste. Sfârşitul acestei perioade este 
începutul opoziţiei sale declarate, fără rezerve, fata de regimul de la Bucuresti. 


1. Monica Lovinescu în Doina Jela, O sută de zile cu Monica Lovinescu, Editura Vremea, Bucureşti, 
2008, p. 127. 

2. Monitorul oficial, partea I, 30 august 1948. 

3. Facem, totodată, menţiunea că, în multe cazuri, nu reiese clar identitatea celui care le-a redactat. 
Chiar dacă numele sursei apare în document, este posibil ca acesta să fi fost redactat şi de rezident, 
pe baza informaţiilor primite. 

În acest punct, facem precizarea că analiza intervalului amintit este parte integrantă a 
unui volum ce vizează „monitorizarea” Monicăi Lovinescu de către Securitate din 1949 
până la sfârşitul anilor 1980. Lucrarea va urmări, cronologic, principalele momente din 
viata Monicăi Lovinescu în corelaţie cu documentele din arhiva fostei Securitati, punctand, 
într-un capitol distinct, contribuţia sa în calitate de realizator la postul de radio Europa Liberă. 

Fragmentul de faţă, ca, de altfel, volumul în sine, nu urmăreşte o abordare exhaustivă a 
subiectului, ci sugestivă, prin marcarea unor aspecte pe care le considerăm relevante ; nu 
tintim să devoalăm, cu prioritate, identitatea informatorilor şi nici să-i judecăm pe cei care 
au ales varianta compromisului. Sunt însă cazuri în care detaliile prezente în documente 
conduc, destul de transparent, către anumite persoane, sau situaţii când identitatea surselor 
este dezvăluită în rapoartele interne ale Securităţii. Însă adevărul, sau, cu alte cuvinte, 
lucrurile prezentate aşa cum sunt, reprezintă „un fel de judecată”, spunea Monica Lovinescu 
într-un interviu, „fiindcă adevărul nu poate fi decât violent”!. 

Printre primele documente referitoare la Monica Lovinescu, se numără un Chestionar 
pentru cetățenii români aflaţi în străinătate, din 6 octombrie 1948. Tânăra notează motivele 
şi împrejurările plecării din România (studii), ţara în care se găseşte şi data intrării în acea 
tara (Franţa, 15 septembrie 1947), scopul în care cere prelungirea pasaportului (finalizarea 
doctoratului în Litere). La rubrica Observatiuni şi avizul Oficiului este trecut deja următorul 
verdict : „Este studentă, deci intră în dispoziţiile M. Învăţământului Public de a intra în 
tara. Propunem certificat de repatriere sau o prelungire de 2 luni pt. a intra in ţară”?. Si, 
într-adevăr, prin Adresa din 19 ianuarie 1949, trimisă de Legatia Republicii Populare 
Române în Franţa, Monica Lovinescu este instiintata asupra avizului negativ al autorităţilor 
române referitor la prelungirea paşaportului”. Decizia de a rămâne la Paris, în ciuda 
recomandărilor oficiale, marchează începutul „monitorizării” sale. 

Prin Nota nedatată şi nesemnată, dar care poartă totuşi referirea, scrisă de mână şi greu 
inteligibilă, la un raport din 8.XII.1949, transmis unui anume tov. Nicolau, se precizează 
următoarele : 


Vă informez spre ştiinţă că în Bucureşti se face legătura între elementele suspecte din ţară şi 
străinătate. 

Aceasta se face prin valiza diplomatică a curierului Francez, care are legături cu D-na 
BALACIOIU, fostă LOVINESCU, domiciliată în Bucuresti în Blocul Wilson. 

Scrisorile le primeşte printr’un funcţionar dela Legatia Franceză, întrucât susnumita ar avea o 
fiică la Ministerul de Externe în Franţa, anume MANICA LOVINESCU, prin care se transmit 
informatiuni din tara şi invers. 

În scrisorile care se transmit şi se primesc, se foloseşte un cod cifrat [...]*. 


Monica Lovinescu devine, prin urmare, o preocupare a organelor Securităţii. Notele şi 
rapoartele din anii ce vor veni vizează urmărirea, încercările de racolare şi, ulterior, de 
denigrare a „obiectivului”. 

Nota informativă” semnată inf. B, deşi nedatată, face referire la anul 1950, când acesta 
o întâlneşte pe Ecaterina Balacioiu şi încearcă să obţină o serie de date. Nota conţine o serie 
de inexactitati, care ridică considerabile semne de întrebare referitoare la profesionalismul 
celor răspunzători de acurateţea conţinutului acestor documente. Astfel, conform Notei, B 


Doina Jela, op. cit., p. 123. 

A.C.N.S.A.S., fond S.I.E., dosar nr. 252, f. 87. 

Ibidem, f. 89. 

A.C.N.S.A.S., fond Informativ, dosar nr. 105.863, vol. 1, f. 244. 
Ibidem, f. 246. 

stă de vorbă cu „M. BALACEANU, fostă LOVINESCU”, care îi relatează că fiica sa a 
refuzat să se întoarcă în tara „după moartea lui LOVINESCU” (deşi este ştiut că tatăl ei a 
murit în 1943). Se precizează, de asemenea, că Monica Lovinescu s-a căsătorit cu „un 
romin care era in aceiaş situaţie cu ea la Paris (mi se pare că un nepot s-au rudă a lui 
TATARASCU)”. Ultima frază este relevantă nu doar prin prisma derapajelor gramaticale, ci 
şi a formulării. Lejerităţii lui „mi se pare” îi urmează descrierea schimbului de scrisori 
dintre mamă şi fiică, sau „fică”, dacă am urma cu stricteţe litera documentului. 

Într-un document din 10 decembrie 1951, semnat C. Olariu şi intitulat simplu LOVINESCU 
MONICA, autorul schiteaza un portret al persoanei aflate în obiectiv. Sunt trecute în revista 
datele personale, care implică o scurtă descriere fizică a persoanei „Are cca 25 ani. Este de talie 
mică, neagră, slabă păr negru cret, ochi negri”, precizarea domiciliului şi a unor date sumare 
despre părinţi. Urmează activitatea in tard, capitol la care sunt menţionate studiile liceale si 
universitare, apoi legăturile din R.P.R., adică mama sa, şi legăturile din străinătate, unde sunt 
notate sârguincios, cu litere mari, numele tuturor celor despre care există informaţii că ar fi 
în cercul de cunoştinţe al Monicăi Lovinescu. Acolo unde sursa nu cunoaşte nume, precizează 
repetat acest fapt: ,,Cunoaste foarte multi francezi, oameni de literatură şi teatru. Nu cunosc 
nume. Cunoaşte foarte mulţi francezi dela societatea POFTIM. Nu cunosc nume”?. Activitatea 
din străinătate propune un scurt rezumat al şederii Monicăi Lovinescu la Paris, din 1947 până 
în 1951, cu următoarele concluzii : „Nu ştiu dacă duce sau nu vre-o activitate informativă. Nu 
o interesează nici politica nici informaţiile de nici-o natură. O interesează numai literatură, 
teatrul şi dansul, se manifestă contra regimului din R.P.R. ori de câte ori are ocazie. În cercurile 
pe care le frecventează are influenţă mare, de femee deşteaptă care ştie ce vrea”$. Iată deci că, 
în anul 1951, manifestările „ostile” ale Monicăi Lovinescu faţă de regimul de la Bucureşti erau 
deja contabilizate, odată cu faptul, care avea să se dovedească periculos pentru viitoarea voce 
a Europei Libere, că este o femeie inteligentă şi influentă. Caracterizarea din final ne-ar 
putea trezi un zâmbet amar, gândindu-ne că era destinată informării Securităţii statului : 
„Este o femee inteligentă, foarte cultă. Este foarte muncitoare. Are mult talent ca scriitoare 
literară. Este o fire extrem de dinamică şi veselă. Este sănătoasă. În societate este în stare 
să distreze prin veselia, ştiinţa şi antrenul ei sute de persoane. La muncă este foarte serioasă 
şi conştiincioasă. Este cea mai populară persoană din «emigrația» română dela Paris” 4. 

La 5 martie 1955, printr-o Hotărâre a Direcţiei I din cadrul Ministerului Afacerilor 
Interne (M.A.I.), se stabileşte deschiderea dosarului individual pe numele Monicăi Lovinescu. 
Conţinutul Hotărârii este relevant, din toate punctele de vedere, pentru cititorul dornic să 
afle cine, cum şi de ce lua astfel de decizii (v. Anexa nr. 1). 


MINISTERUL AFACERILOR INTERNE 
Direcţia I-a STRICT SECRET 

Model No. 1 

HOTĂRÂRE 

de deschidere a dosarului individual 


Astăzi 5 martie 1955, subsemnatul (funcţia, gradul, numele) Lucrător op. Lăzureanu Constantin, 
analizând materialul existent asupra (numele, pronumele, organizaţia, instituţia) MONICA 


Ibidem, f. 248. 
Ibidem, f. 250. 
Ibidem. 

Ibidem, f. 249. 

Este născută la 15 oct. 1921 în Bucureşti de naţionalitate şi cetăţenie română cu domiciliul 
actual în Paris Franţa. 
LOVINESCU MONICA este un element tânăr inteligent cu mare putere de muncă. 


(neverificat). 

Cunoaste elemente de vârf ale emigrației reacționare din Paris şi ale Fundațiilor regale. 

Are în tara pe mama sa anume Bălăcioiu Ecaterina în etate de 66 ani de care este foarte mult 
ataşată. 


Pe baza celor de mai sus am hotărât să deschid dosarul individual pentru LOVINESCU 
MONICA numele conspirativ „STELA”. 

Lucrător operativ 

(funcţia, gradul) It. LAZUREANU CONST. 


»De acord” Seful Serviciului 
ilizibil Semnătura 
(funcţia, gradul) ilizibil! 


În partea stângă sus a documentului apare rezoluţia „Se aprobă”, semnată de un 
locotenent-colonel al cărui nume este indescifrabil. Documentul marchează interesul autorităţilor 
române în privinţa racolării Monicăi Lovinescu, în calitatea sa de „element tânăr inteligent 

Ca urmare, probabil, şi a Hotărârii de deschidere a dosarului individual, în martie 
1955, sunt interceptate şi transcrise o serie de scrisori ale Ecaterinei Bălăcioiu către Monica 
Lovinescu. Ceea ce interesează şi frapează, în continuare, este zelul cazon al unor oameni 
care interceptează şi transcriu corespondenţa dintre o mamă şi o fiică despărțite de multi ani 
şi suspectate de spionaj din simplul motiv că fiica alege să rămână într-o altă ţară, care 
promite să-i ofere libertatea pe care propria ei ţară i-o refuza. Acribia mecanică de care dau 
dovadă slujbaşii Securităţii se repercutează asupra calităţii textului ; incapacitatea de a 
transcrie şi traduce corect scrisorile, din limba franceză, le mutilează încă o dată (v. Anexa 
nr. 2): 


Scumpilor, cu sfaturile voastre am devenit o lenese şi o trântoriţă leneşe : mă scol la 8 aproape 
zilnic. Mă târăsc, mătur dar mai repede, deasemeni frec mult parchetul şi când vine ora 1, 
alerg dela un capăt la altul în ....... ee. meu regat şi gem. [...] Mica e o fiinţă foarte 
inteligentă de a nu trimite bani la Ly, dar pachete de. Banii care îi revine nu îi ajunge să-şi 
cumpere o pereche de pantoji cu toate pretenţiile lui Wally, în timp ce i-ar putea să fie dichisită, 
şi gătită în mod convenabil. Tocmai am primit c.p. din 4-III- Opi va fi încă odată fericită.[...]? 


Eu sunt singură scumpii mei. Aceste domnişoare au eşit. O frumoasă muzică e la radio. E 
frumos în camera mea, singură, lampita de masă luminează şi desemnează raza-i luminoasă pe 
marea coală de sugativă verde. Cei doi elefanţi, verzi, pe teracota dau impresia că ar vrea să 
tabere (să se repeadă) asupra mea. Eu le surâd, sunt atât de bătrâni, şi atât de buni prieteni.[...]° 


1. A.C.N.S.A.S., fond S.I.E., dosar nr. 252, f. 15. 
2. A.C.N.S.A.S., fond Informativ, dosar nr. 105.863, vol. 1, f. 306. 
3. Ibidem, f. 307. 

Dovadă că interceptarea scrisorilor a contat ca element esenţial în activitatea Securităţii, 
mai ales odată cu hotărârea de a-i deschide dosar individual, stau concluziile cu privire la 
relaţia dintre mamă şi fiică: „Din lectura scrisorilor interceptate în trecut ca şi a celor 
recente, iese în evidenţă puternica afecţiune ce leagă pe Stela de mama sa”!: „Stela are o 
afecţiune puternică, bolnăvicioasă, faţă de mama sa, care se găseşte în ţară. Această 
afecţiune poate şi trebuie să fie exploatată în interesul muncii noastre”?. În consecinţă, 
propunerile din finalul Referatului din 10 iulie 1956 recomandă „să se treacă la contactarea 
Stelei în vederea adincirii studiului şi a recrutării, conform planului anexat”?. 

„Planul anexat” face probabil referire la un alt Referat, emis de aceeaşi Directie I din 
cadrul M.A.I., la aceeaşi data: 10 iulie 1956. Documentul prezintă, în detaliu, scopul si 
pregătirea contactării. „Filmul” acţiunilor menite să analizeze capacitatea de viitor colaborator 
şi disponibilitatea Stelei de a se „apropia” de Securitate impresionează prin detaliile de 
ordin organizatoric, dar şi prin abilităţile psihologice care se cer persoanei de contact, 
căreia i se sugerează, pe alocuri, posibile modalităţi de abordare a problemelor de interes 
şi variante de reacţie în diverse situaţii. Astfel, pornind de la sugestia discutării unei cereri 
de acte a mamei sale, „tovarăşul de la legatie” va încerca să creeze „o atmosferă de 
apropiere” şi, după ce „se va regla problema celor două acte [...]”, „insinuant, va continua : 
acum, Să trecem la discutarea altor probleme. Va trebui să se observe imediat atitudinea ei 
şi, fără a o lăsa să se reculeagă, să i se pună întrebări asupra situaţiei ei. Dacă nu întreabă 
de ce i se pun întrebările, se va merge cât mai departe posibil; în caz contrar, i se va 
răspunde că tovarăşul vrea să cunoască cît mai multe despre ea, pentru a putea referi în 
legătură cu cererea mamei sale de a veni la Paris s-o viziteze”*. Totodată, „tovarăşul” are 
datoria de a pune în discuţie posibila repatriere a obiectivului, scop în care i se cere să 
vorbească „foarte convingător despre progresele multilaterale realizate de ţara noastră, 
insistându-se îndeosebi asupra sectorului cultural-artistic”5. Dincolo de aceste obiective 
primordiale, persoana de contact va trebui să obţină o serie de date punctuale, şi, anume, 
adresa ei din Paris, locul de muncă, venitul lunar, starea civilă, relaţiile pe care le are în 
străinătate. În încheiere, „tovarăşul” trebuie să promită rezolvarea problemei actelor şi să îi 
ceară, tipic, de altfel, discreţie totală în privinţa întâlnirii. „Planul” nu exclude contactarea 
Ecaterinei Bălăcioiu, în aceeaşi problemă a actelor, pentru a o putea folosi „în acţiunea de 
recrutare a Stelei, dirijind-o în redactarea scrisorilor şi exploatând dorinţa ei de a-şi vedea 
fiica la Paris”®. 

Cinismului acestor „planuri” nu li se pot opune, în contrapunct, decât remuşcările 
Monicăi Lovinescu. Întrebată, mulţi ani mai târziu, de ce nu studiază cazul mamei, pe baza 
documentelor puse la dispoziţie de Serviciul Român de Informaţii, Monica Lovinescu 
răspunde : „[...] vorbesc de impresia de pângărire pe care mi-o produc astfel de documente, 
dar, chiar în momentul în care mă motivez pentru exterior, îmi dau seama că e şi altceva mai 
profund şi care ţine de laşitatea mea: mi-e frică să mă apropii de acele străfunduri în care 
zace culpabilitatea faţă de mama. Evident, obiectiv, nu sunt culpabilă. De aici am facut 
imposibilul s-o smulg din ghearele lor. [...] Vinovăţia mea e de alt ordin. Că n-am avut 
viziune istorică şi am plecat fără a realiza că e pentru totdeauna. Că n-am rămas alături de 

ea să suferim şi să murim împreună. Că am pus-o în contact cu Caraion. Complexul meu 
e confuz, nu se lasă redus la cuvinte!”. 

„Măsurile” luate în cursul anului 1956 sunt semnificative pentru „abilitatea” de a pune 
sub lupă existenţa cotidiană a unor oameni forţaţi să trăiască la mii de kilometri distanţă. 
Sunt semnificative pentru că atomizează dorul, dorinţa de reîntregire a familiei, şi îi 
urmăresc, precum o răsuflare mereu prezentă în ceafă, pe toţi cei care veneau în contact cu 
„fugarii”. Decizia de a trăi într-o altă ţară decât Republica Populară Română devine sinonimă 
cu spionajul, iar rudele, prietenii sau cunoştinţele întâmplătoare ale „spionului” devin 
„legături” care trebuie încadrate şi „lucrate” informativ. Daca „spionul” a devenit, între 
timp, în ţara în care s-a refugiat, o persoană influentă şi respectată, care îşi exprimă liber 
opiniile şi îndeamnă la liberă opinie, portretul său se inrautateste exponential în documentele 
Securităţii române. Uriaşa reţea de teroare care a chinuit România vreme de cincizeci de ani 
nu se dovedeşte a fi bazată, aşa cum s-ar fi putut crede, pe inteligenţă (fie ea şi diabolică), 
ci mai degrabă pe zel militienesc : orice fapt trebuia urmărit, înregistrat, notat. Securitatea 
trebuia să ştie fot, pentru a face manipularea prin şantaj şi teroare perfect funcţională. 

În cheia acestei interpretări, continuăm analiza documentelor din anul 1956, punctând 
ramificatiile urmăririi informative în cazul Stelei. 

În Planul de acţiune al M.A.I., Direcţia I, din 9 noiembrie 1956, la datele biografice 
prezentate anterior este menţionată căsătoria cu Virgil Untaru (Ierunca), „ziarist şi poet”. 
Având în vedere statutul lor de redactori la Radiodifuziunea Franceză şi influenţa crescândă 
în rândurile emigrației şi societăţii franceze, nu numai Monica Lovinescu, ci şi Virgil 
Ierunca intră în obiectivul Securităţii. Documentul din 1956 redă cu minutiozitate planul de 
măsuri care îi vizează, cu termenele de rigoare: 


[...] 1). Mă voi deplasa la dir. II-a pentru a consulta dosarul de urmărire pe tara a lui 
IERUNCA. 
Termen: 9 noiembrie 1956. 


2). Voi face o verificare a cărţilor de imobil din str. TRAIAN Nr. 201 pentru a stabili cine este 
persoana despre care se vorbeşte în scrisorile dintre „STELA” şi mama ei. 

După ce voi stabili numele acestei persoane sau măcar câteva elemente din care să rezulte cine 
este, voi face adresă la Direcţia VII-a cerând investigaţii asupra lui. Investigatiile sunt necesare 
pentru a stabili ce fel de rudă este persoana respectivă cu IERUNCA şi ce relaţii are cu acesta. 
Este vorba de o persoană care ar locui la numita TARALUNGA FLORICA sau ar avea strânse 
relaţii cu aceasta, de la adresa respectivă. 


Termen pentru consultarea cărţii de imobil: 10 noiembrie 1956 
Termen pentru cererea investigaţiilor : 12 noiembrie 19567 


Planul de acțiune propune, totodată, „încadrarea informativă” a tuturor persoanelor 
bănuite a avea legături cu Virgil Ierunca, fie ele rude, prieteni sau simpli cunoscuţi. Sunt 
menţionaţi dr. Alexandru Brana, Cerna Rădulescu, Dumitru Untaru (tatăl), un anume 
Brînzan, Gh. Foltea şi Ecaterina Bălăcioiu. 

O Notă, emisă de M.A.I. la data de 29 noiembrie 1956, precizează că, începând cu data 
de 20 noiembrie 1956, „s-au întrerupt acţiunile prevăzute în plan, sau altele, în legătură cu 
Stela şi lerunca”5, dar, în pofida acestei întreruperi, interceptarea corespondenţei continuă, 


1. Monica Lovinescu, Jurnal 1996-1997, Editura Humanitas, Bucureşti, 2005, p. 233. 
2. A.C.N.S.A.S., fond S$.7.E., dosar nr. 252, ff. 65-66. 
3. Ibidem, f. 76. 

cu propunerea ca Direcţia a II-a să solicite fotocopii ale scrisorilor dintre Stela şi mama sa 
de la Serviciul „F”. 

Adresele Direcţiei I către Direcţia a II-a din M.A.I. din decembrie 1956! si, respectiv, 
Serviciul „F”?, stabilesc cu claritate „circuitul” corespondenţei interceptate. 

Anul 1956 nu se încheie cu obţinerea vizei dorite pentru Ecaterina Bălăcioiu. O adresă 
a U.M. 0123/U către Direcţia control străini şi paşapoarte precizează că a avizat „negativ 
asupra plecării acesteia din ţară. [...] În cazul când i s-a acordat viza de plecare, rugăm să 
i se anuleze întrucât este urmărită activ de noi”. Mai mult, într-un Raport din 17 septembrie 
1957, se precizează că, la data de 27 decembrie 1956, Ecaterinei Bălăcioiu i s-a deschis 
dosar de acţiune individual. Agramatismul tovarăşului căpitan care îl semnează, insistența 
cu care propune instalarea de tehnică operativă în casa unei femei de şaptezeci de ani a cărei 
singură dorinţă este de a-şi revedea fiica şi modul de îndeplinire a obiectivului sunt relevante 
pentru mecanismul de funcţionare a Securităţii (v. Anexa nr. 3). 


232 
17 septembrie 1957 


RAPORT 


La data de 27.XII 1956, s-a deschis dosar de acţiune individual, asupra numitei BALACIOIU 
ECATERINA. 

În cadrul planului de măsuri ne-am propus efectuarea unei perechezitii secrete şi introducerea 
» 1.0.” la domiciliul sus-numitei. Pentru atingerea acestui scop este necesar, procurarea cheilor 
lui BALACIOIU E. 

Întrucât prin agentură nu putem obţine mulajul cheilor propunem să se aprobe intreprinderea 
următoarei acţiunii : 

In apartamentul lui BALACIOIU E. locuieşte şi numita NEGREANU ELENA, care este 
doctor stagiar. Despre aceasta am stabilit că face injecții particulare la diverse persoane, acest 
fapt vrem să-l utilizăm ca motiv pe baza căreia să o invităm pe NEGREANU, la secţia de 
miliţie de care aparţine cu care ocazie să-i sustragem cheile pentru a lua mulajul. 

Acţiunea de luarea mulajului se va desfăşura astfel : 


- După invitarea la Secţia de miliţie, va fi introdusă într-o camera unde i se va cere o declaraţie 
despre persoanele cărora le face injecții particulare, între timp va fi chemată la „comandant” 
de un alt tovarăş, timp în care îi vom lua mulajul. 

CĂPITAN, 

Vasilescu Tr. 

N.Gh. 4 


Pe marginea ultimului paragraf, sunt scrise de mână următoarele : „Să se ţină cont şi de 
aceste scrise. Expuneti mai clar. Nu văd posibilitatea acestei operati, gândit altă variantă, 
mă gândesc că în timpul ancheti să se găsească un pretext de perchezitie în sensul că ar avea 
medicamente la ea în poşetă, după ce va fi toate înşirate pe masă să fie chemată la 
comandant”. 

Continuând linia investigaţiilor întreprinse anterior, în martie 1957, alături de Monica 
Lovinescu (Stela), Virgil Ierunca devine una dintre ţintele Securităţii. Astfel, conform 

Notei! din 7 martie 1957, în urma discuţiilor dintre tov. cpt. Vasilescu şi tov. lt. major 
Vaida, ,,[...] a rezultat că încă nu este momentul ca noi să începem acţiunile proectate in 
acest caz [Stela, n.mea I.V.], deoarece Dir. II-a continuă acţiunile de depistare a grupului 
care activează în tara şi are legături cu IERUNCA. Am stabilit ca Direcţia II-a ne va anunţa 
când va considera că este momentul ca şi noi să actionam”. 

Iată, deci, că slujbaşii Securităţii începuseră să-şi coreleze activităţile referitoare la cei 
doi soţi. Nu mai puteau continua „acţiunile proectate” în cazul Monicăi Lovinescu până nu 
aveau informaţii complete în cazul Ierunca. Orice demers trebuia orchestrat cu minutiozitate. 

Anul 1957 aduce în discuţie cazurile interesante ale agenţilor care furnizau sau urmau să 
furnizeze date despre Ecaterina Bălăcioiu şi relaţiile acesteia cu Monica Lovinescu şi Virgil 
Ierunca. 

Cazul lui Nicolae Tomescu, „fost agent al organelor noastre cu numele conspirativ B”?, 
după cum se precizează într-o adresă a M.A.I., Direcţia Regională Piteşti, către M.A.I. 
Bucuresti, Direcţia a II-a, la 4 iulie 1957, nu este tocmai nou. Am menţionat deja o nota 
informativă ce viza o discuţie a agentului cu Ecaterina Bălăcioiu, probabil din anul 1950. 
Adresa din iulie 1957 dezvăluie câteva date personale, profesia (avocat), domiciliul, locul de 
muncă. În final, se menţionează că „din reţeaua informativă a fost scos ca fiind suspect de 
desconspirare”. Cu toate acestea, un Raport al cpt. Niţă Ghe., din 17 octombrie 1957, oferă 
o nouă perspectivă asupra colaborării cu B. Conform directivelor trasate, autorul Raportului 
se deplasează în oraşul Stalin (Braşov, n.m. I.V.) pentru „a verifica dacă acest agent, are 
posibilităţi de informare în acţiunea BĂLĂCIOIU-IERUNCA şi dacă este util în efectuarea 
unor combinaţii operative”5. Agentul B, odată contactat, recunoaşte redactarea unei note 
informative în anul 1953 (ar putea fi chiar cea amintită anterior în lucrarea de fata, având in 
vedere că documentul nu este datat, dar face referire la o discuţie cu Ecaterina Bălăcioiu din 
anul 1950). Informatorul aduce, cu acest prilej, o serie de completări: declară că avea 
„legături de simpatie” cu Monica Lovinescu şi o vizita pe doamna Bălăcioiu la Bucureşti. 
După plecarea fiicei la Paris, se întâlneşte ocazional cu mama, care, după cum declară 
agentul organelor de Securitate, „era foarte amabilă şi fără rezerve discuta cu el evenimentele 
politice la ordinea zilei cât şi ştirile pe care le primea despre fica ei dela Paris”*. Agentul 
nu iroseşte aceste prilejuri şi încearcă să „extragă” cât mai multe informaţii despre Monica 
Lovinescu. Informatorul înţelege, între altele, că Monica Lovinescu „s-a alăturat fugarilor 
de la Paris [...]”, că îi scrie mamei sale atît prin „poşta oficială”, cât şi prin cea „diplomatică”, 
„că postul de radio Paris la emisiuni[le] în limba română dă anumite semnale pt. spionii lor 
din ţară”5. Asa cum precizează în nota menţionată anterior, B reia ideea căsătoriei Monicăi 
Lovinescu cu „o rudă a lui TATARASCU origină de prin Gorj”, „element” pe care îl 
cunoaşte, dar al cărui nume nu şi-l mai aminteşte. Pe cale de consecinţă, B solicită aprobarea 
de a veni la Bucureşti în scopul împrospătării memoriei. Mai mult, preia iniţiativa contactării 
Ecaterinei Bălăcioiu, propunând ca, pentru a da cât mai puţin de bănuit, să îi facă acesteia 
o vizită împreună cu un alt prieten al Monicăi, urmând ca ulterior să reia vechile relaţii. 
Propunerile agentului sunt acceptate. Căpitanul Niţă, autorul Raportului, constată, după 
cum era de aşteptat, că agentul B poate fi util, mai ales că are o serie de calităţi pe care nu 
ezită să le noteze în finalul documentului ,,[...] este intelectual, ca şi obiectivul [Monica 
Lovinescu, n. mea I.V.], are o bună memorie şi spirit de orientare desvoltat. Deasemenea 

are un bun spirit de iniţiativă. Ex[em Jplu la fiecare sarcină primită îşi întocmeşte planul său 
de acţiune” 1. Iată, deci, că nici slujbaşii Securităţii nu treceau cu vederea spiritul de 
iniţiativă atunci când le servea interesele. 

Agentul B nu era însă singurul care dorea să o viziteze pe Ecaterina Bălăcioiu. Într-o 
adresă a Direcţiei a II-a din cadrul M.A.I. către Directiunea Regională a M.A.I., Stalin, din 
5 noiembrie 1957, se precizează că se aprobă prima variantă a planului prin care agentul 
Vasile Ion doreşte să reia legăturile „cu numita BĂLĂCIOIU LOVINESCU E. din Bucureşti "2. 
De această dată, agentul intenţionează să se folosească de bunele relaţii dintre Ecaterina 
Bălăcioiu şi Rodica Mureşanu, pentru care cea dintâi are „o afecţiune deosebită”. Planul 
este, fireşte, aprobat, nu înainte ca agentul Vasile Ioan/Ion să fie atent verificat, aşa cum 
reiese dintr-o adresă a Directiunii Regionale Stalin către M.A.I., Direcţia a II-a, din luna 
octombrie a aceluiaşi an. 

Cu toate acestea, Monica Lovinescu nu este lipsită nici de atenţia agentului Popescu pe 
parcursul anului 1957. După ce precizează că a cunoscut-o pe Monica Lovinescu în cadrul 
cenaclului literar organizat de criticul Eugen Lovinescu şi că a acceptat-o în calitate de 
colaboratoare la revista Democraţia pe care o edita, informatorul îşi exprimă convingerea 
că, dacă i-ar scrie, Monica Lovinescu i-ar răspunde „absolut sigur”, situaţie în care „s-ar 
putea lua adresa ei de la Paris”*. Iniţiativa nu rămâne fără răspuns, astfel încât, într-o Notă 
din 25 noiembrie 1957, agentul raportează: „Conform însărcinării primite de a scrie 
doamnei MONICA LOVINESCU la Paris (scrisoare a cărei ciornă am predat-o) şi de a afla 
adresa ei de la mama dânsei, doamna BĂLĂCIOIU am dat un telefon în dimineaţa zilei de 
marţi 12 noiembrie la doamna BĂLĂCIOIU spunându-i numele meu şi cerându-i să-mi 
acorde câteva momente [...]”5. Vizita se desfăşoară conform tipicului trasat de Securitate. 
După discuţiile introductive referitoare la Eugen Lovinescu şi la activitatea de inspector 
şcolar a doamnei Bălăcioiu, agentul „intră în subiect”, exprimându-și prețuirea pentru fiica 
sa, Monica, şi speranţa că aceasta îl va ajuta să-şi publice lucrarea Paradoxele matematice 
la Paris. Doamna Bălăcioiu răspunde, conform declaraţiilor agentului, că nu ştie exact care 
este activitatea fiicei, şi îi arată, în discuţiile care urmează, cărţile poştale primite din 
Franţa. „Mi-a spus că trăieşte numai cu dragostea ei pentru fata ei şi eu ca părinte o pot 
înţelege. Am admis”®. În fine, Popescu obţine şi informaţia pentru care venise de fapt: 
adresa la care îi putea scrie Monicăi Lovinescu în Franţa. Nota se încheie, natural, cu 
măsurile ce urmează să fie luate : „Un exemplar al notei va fi trimis la M.A.I. Direcţia II-a, 
întrucît MONICA LOVINESCU este lucrată informativ pe linia problemei franceze”’. 

Nu lipsesc, în acest an, nici sintezele informative referitoare la Virgil Ierunca? sau 
acţiunile de fotocopiere a corespondenţei interne şi externe a lui Stelian Diaconescu (Ion 
Caraion) şi a Floricăi Ţarălungă?. 

În primele luni ale anului 1958, regăsim obişnuitele referiri la corespondenţa dintre 
Monica Lovinescu şi Ecaterina Bălăcioiu, cu menţiunea că scrisorile erau acum supuse unor 

minutioase analize fizice şi chimice pentru a detecta eventuala folosire a cernelii simpatice. 
Cum era de aşteptat, rezultatele acestor investigaţii sunt negative’. 

Anul 1958 aduce însă schimbări decisive în viaţa Ecaterinei Bălăcioiu şi a Monicăi 
Lovinescu. Securitatea nu se mai mulţumeşte cu racolarea şi „activarea” diverşilor informatori, 
cu transcrierea scrisorilor sau cu redactarea de note şi rapoarte privind atragerea Monicăi 
Lovinescu de partea sistemului. Anul 1958 aduce arestarea Ecaterinei Bălăcioiu. Văzând că 
nu mai primeşte răspuns la scrisori şi că mama sa nu mai răspunde la telefon, Monica 
Lovinescu are bănuiala şi, ulterior, confirmarea arestării, moment în care apelează la toate 
relaţiile sale din Franţa pentru a-i obţine eliberarea, după cum reiese şi din documentele pe 
care le vom prezenta în cele ce urmează. 

De altfel, într-o convorbire cu Doina Jela, Monica Lovinescu face următoarele precizări 
referitoare la momentul arestării Ecaterinei Bălăcioiu (23 mai 1958): „Pe la 4-5 iunie am 
început să mă neliniştesc. I-am trimis in 9 iunie o telegramă. Fără răspuns. La 11 iunie 
telefonez. Suna în gol. Alarmată, mă agit. Fug din dreapta în stânga, de la intelectuali de 
vază, la oameni politici tot de vază. Doi ani nu mai fac decât asta, încerc s-o salvez”?. 

La un an de la arestarea mamei, lucrătorii Securităţii decid închiderea dosarului 
individual al Monicăi Lovinescu, concluzionând, la data respectivă, că racolarea sa nu mai 
prezintă interes (v. Anexa nr. 4). 


Direcţia I-a STRICT SECRET 
Model No.8 


HOTĂRÂRE 


de închiderea dosarului individual 

şi predarea lui în păstrare la arhivă. 

Astăzi 25 iunie 1959, subsemnatul (funcţia, gradul) cpt. luc.op.p. (numele şi pronumele) 
Plăiaşu Florian, analizând materialul din dosarul lui (numele, pronumele, organizaţia, grupa) 
LOVINESCU MONICA am găsit că susnumita nu prezintă interes pentru munca noastră, 


Pe baza celor de mai sus, am hotărât închiderea dosarului de studiu individual (de studiu 
preliminar) Nr. 349 al lui „STELA” LOVINESCU MONICA şi predarea lui la arhivă. 


Lucr. op. prim cpt. Plăiaşu FI. 


„De acord” Sef Birou Cpt. Semnătura 
(funcţia, gradul) Popa Ioan? 


Interesant este că între arestarea Ecaterinei Bălăcioiu şi hotărârea de închidere a dosarului 
fiicei trece un an de zile. In ciuda acestei decizii, încercările de racolare sunt reluate, dintr-o 
perspectivă nouă, în toamna anului 1959. Aşa cum reiese dintr-o Notă a M.A.I. indicativ 


Ibidem, f. 342. 

Doina Jela, Această dragoste care ne leagă - Reconstituirea unui asasinat, Editura Humanitas, 
Bucureşti, 1998, p. 254. 

3. A.C.N.S.A.S., fond S.I.E., dosar nr. 252, f. 92. 

„132” din 29 septembrie 1959, „rezidența Paris transmite” că Monica Lovinescu face 
demersuri susţinute pentru eliberarea mamei. Iată şi rezolutiile formulate de cei „în drept” : 


[...] Rezoluţia tov. Colonel DOICARU 
Tov. MOIS şi TODIRIU. 


Interesant. Mama lui MONICA LOVINESCU este cu adevărat arestată. MONICA ştie precis 
acest lucru. Luaţi urgent materialul de la Direcţia II-a. Putem iniţia o combinaţie de a o recruta 
pe MONICA LOVINESCU în schimbul mamei sale. 

Nu cred că este indicat a o aduce în tara, ci trebuie să căutăm calea de a acţiona asupra ei, 
acolo în exterior, dacă nu în Franţa, în altă parte. 

Timpul nu trebuie pierdut în acest caz. Chemati pe tov. TODIRIU şi să dăm drumul la acţiune. 
Ştiu că şi Dir. 2 se preg[ăteş]te pt. acest caz. Voi discuta cu tov. Mr. ILIE.! 


Semnează pentru conformitate acelaşi, din câte se poate descifra, cpt. Popa, pe care 
l-am menţionat în Hotărârea de închidere a dosarului. 

În continuare, iată şi rezoluţia tov. Colonel MOIS: „Iov. TODIRIU, prezentati-mi 
urgent cazul MONICA LOVINESCU, pentru a întreprinde o combinaţie”. 

„Interesant”, într-adevăr. La un an după arestarea Ecaterinei Bălăcioiu, Securitatea 
hotărăşte să închidă dosarul Monicăi Lovinescu şi să-l trimită spre păstrare la arhivă. 
Hotărârea este aprobată, dar, câteva luni mai târziu, responsabilii cu securitatea Republicii 
Populare Române realizează că Monica Lovinescu face intervenţii pentru eliberarea mamei 
si îşi propun din nou să încerce recrutarea acesteia, fireşte, în schimbul libertăţii Ecaterinei 
Bălăcioiu. Este aproape hilar că, la mai mult de un an de la arestarea mamei şi la câteva luni 
după închiderea dosarului individual al Monicăi Lovinescu, Securitatea română decide că 
„Timpul nu trebuie pierdut în acest caz”. Notăm, în cele ce urmează, şi observaţiile cu 
privire la arestarea şi condamnarea Ecaterinei Bălăcioiu, precum şi propunerea referitoare 
la necesitatea de a studia în detaliu documentele disponibile atât în cazul mamei, cât şi în 
cazul fiicei, pentru a putea lua măsurile de rigoare. 

Iată cum, la un an şi câteva luni de la arestare, Securitatea pare să redescopere cazul 
Ecaterinei Bălăcioiu : 


OBSERVAȚIILE BIROULUI: 


Din verificările efectuate în ziua de 29 septembrie 1959, la Direcţia Controlul Străinilor şi 
Paşapoarte, cu privire la BĂLĂCIOIU ECATERINA, mama lui LOVINESCU MONICA rezultă 
următoarele : 

BĂLĂCIOIU ECATERINA, a fost lucrată informativ de Direcţia II-a indicativ „232” prin 
acţiunea nr. 639 până la data de 24 mai 1958, când a fost arestată, de organele Dir. VIII-a, 
formându-i dosarul de anchetă nr. 1170. 

Dosarul de anchetă împreună cu cea în cauză, a fost înaintat Tribunalului Militar Regiunea II-a 
Bucureşti, care a condamnat pe BĂLĂCIOIU ECATERINA, prin Hotărârea nr. 28 din 12 
februarie 1959, la 18 ani temniţă grea şi confiscarea averii. 

Faţă de cele de mai sus, propunem să luăm de la Serv. „C” MAI, dosarul de anchetă al 
susnumitei, pentru studiu în vederea cunoaşterii cauzelor arestării şi condamnării. 

De asemeni vom lua legătura cu Direcţia II-a pentru a vedea ce materiale mai posedă cu privire 
la BĂLĂCIOIU ECATERINA şi la fiica acesteia, LOVINESCU MONICA din Paris. 


1. Ibidem, f. 93. 

După studierea materialelor respective, vom face propuneri corespunzătoare. 


ŞEFUL SERVICIULUI III 
Locot. Colonel, ŞEFUL BIROULUI II 


Todiriu I. Cpt. POPA IOAN! 


În acest punct, facem câteva precizări referitoare la Sentința nr. 28/12 februarie 1959, 
dată de Tribunalul Militar al Regiunii a II-a Militară, cu privire la un lot de şapte persoane, 
între care şi Ecaterina Bălăcioiu. 

Astfel, Tribunalul o condamnă pe 


[...]JBALACIOIU ECATERINA la 18 ani temnita grea şi la 10 ani degradare civica pentru 
infractiunea p.p de art. 209 pct.2 lit. a si b al. 2 C.P. cu aplicatiunea Art. 31 C.P. 

Se dispune confiscarea totala a averi personala a averi conform art. 25 pct. 6 c.p cu respectarea 
disp. art. 30 din condul familiei. 

Obliga a plati 400 lei cheltuieli de judecata ii conputa preventia de la 23 mai 1958. 

Facind aplicatiunea art. 209 pct.2 lit. a si b al. 2 C.P art 25 pet 6 C.P art 30 din c.f. art. 304 
si 433°. 


Redăm, în cele ce urmează, prevederile art. 209 din Codul Penal, reprodus aşa cum a 
fost modificat prin decretul nr. 469, publicat în Buletinul Oficial nr. 26 din 30 septembrie 
1957, pentru a avea o percepţie cât mai exactă asupra infracţiunilor care i se imputau 
Ecaterinei Bălăcioiu : 


Art. 209 - Constituie infracţiunea de uneltire contra ordinii sociale şi se pedepseşte : 

1. cu muncă silnică de la 15-25 ani şi degradarea civică de la 5-10 ani, faptul de a iniţia sau 
constitui, în ţară sau în străinătate, organizaţii sau asociaţii care au drept scop schimbarea 
ordinii sociale existente în stat sau a formei de guvernământ democratice, ori de a activa în 
cadrul unei asemenea organizaţii sau asociaţii ; 

2. cu închisoare corecțională de la 3-10 ani şi interdicţie corecțională de la 3-5 ani: 

a) faptul de a face propagandă, agitaţie sau de a întreprinde orice acţiuni pentru schimbarea 
ordinii sociale existente în stat sau a formei de guvernământ democratice sau din care ar rezulta 
un pericol pentru securitatea statului ; 

b) faptul de a ajuta în orice mod vreo organizaţie sau asociaţie din cele arătate la pct. 1 ori de 
a face propagandă sau întreprinde acţiuni în favoarea acestora ori a membrilor lor. 

Tentativa se pedepseşte ca şi infracţiunea consumată. 


Prin urmare, „uneltire contra ordinii sociale”. Cum „unelteşte”, aşadar, o femeie de 
peste şaizeci de ani „contra ordinii sociale” ? În acest caz, corespondează cu fiica, îşi 
doreşte mai mult decât orice să o revadă, primeşte vizitele prietenilor şi cunoscutilor 
Monicăi sau ai lui Virgil Ierunca. În limbaj de „specialitate”, „Inculpata BALACIOIU 
ECATERINA (fost proprietară a circa 190 Ha) începând din anul 1947 până la arestare a 
ascultat cu regularitate emisiunile instigatoare ale posturilor de radio imperialiste şi în 
special emisiunile postului de radio Paris unde functiona in calitate de crainica pentru 
emisiunile in limba romina fica sa IERUNCA MONICA sotia tradatorului de patrie IERUNCA 
VIRGIL iar ştirile transmise le comenta în mod ostil regimului democrat din R.P.R. 


1. Ibidem, f. 94. 
2. A.C.N.S.A.S., fond Informativ, dosar nr. 6.376, vol. 1, f. 192. 

împreună cu coinculpatul DIACONESCU STELIAN”!. Gravitatea „uneltirilor” atinge 
punctul culminant în mai 1958, când Ecaterina Bălăcioiu este arestată. Iată, spre exemplificare, 
una dintre acţiunile sale deosebit de periculoase pentru securitatea statului român, desfăşurată 
în luna martie 1958, când „inculpata BALACIOIU ECATERINA aflând de arestarea coincul- 
patului DIACONESCU STELIAN a scris o scrisoare ficei sale IERUNCA MONICA crainică 
la emisiunile instigatoare ale postului de radio emisiunea romina din Paris, anuntând-o 
despre aceasta intr-un mod convenţional stiind că DIACONESCU STELIAN a fost un bun 
prieten cu sotul ei ERUNCA VIRGIL”?. 

Revenind la perioada de detenţie a Ecaterinei Bălăcioiu, într-un document al M.A.I. 
indicativ „132”, din 11 noiembrie 1959, semnat de Roman şi Nicolae şi contrasemnat, 
„pentru conformitate” de cunoscutul (deja) căpitan Plăiaşu Florian, se specifică, pe baza 
informaţiilor furnizate din Franţa de Jrenne, că au fost create condiţii propice contactării 
Monicăi Lovinescu. Semnatarii documentului solicită din nou informaţii asupra împrejurărilor 
arestării şi condamnării Ecaterinei Bălăcioiu şi întrevăd posibilitatea unei colaborări cu 
Monica Lovinescu în schimbul eliberării mamei. Lucrătorii Securităţii propun, în continuare, 
un adevărat scenariu sau o „legendă”, în limbaj de „specialitate”, în vederea contactării 
obiectivului. Astfel, Monica Lovinescu urmează să fie înştiinţată că, odată ce a fost arestată, 
mamei sale i s-a confiscat şi averea, pe care moştenitorii nu o pot dobândi decât în cazul 
revizuirii hotărârii respective de către „organele de stat”. Desigur, poziţia „social-politică” 
a mostenitorilor joacă un rol-cheie în acest proces. Oamenii Securităţii sunt însă încrezători ; 
sursele le-au comunicat că fiica doreşte să intervină şi că ar putea accepta „ajutorul” 
autorităţilor române. „[...] Dacă ajungem la asemenea discuţii” - notează autorii docu- 
mentului — „vom încerca să-i arătăm că totul depinde de ea, de felul cum se va purta cu noi, 
de felul cum va şti să păstreze discreţie totală asupra discuţiilor pe care le avem de felul cum 
va reuşi să discute cu soţul său, pe care trebuieşte să-l excludă complet din această afacere, 
chiar să nu i se spună nimic despre legăturile dintre noi şi ea”*. Cu alte cuvinte, totul 
depindea de felul în care Monica Lovinescu ar fi înţeles să colaboreze. 

Nota M.A.I. indicativ „132” din 7 decembrie 1959 marchează înregistrarea unor 
progrese pe linia urmăririi informative. Florin şi Nicolae au luat legătura cu Savin ; din 
discuţiile acestuia din urmă cu Monica Lovinescu, a rezultat că fiica face demersuri pentru 
îmbunătăţirea condiţiilor de detenţie şi, finalmente, pentru eliberarea mamei. Sursa menţionează 
chiar intervenţiile Monicăi şi ale soţului pe lângă primarul Marsiliei, urmând ca acesta din 
urmă să discute cu Hruşciov problema eliberării Ecaterinei Bălăcioiu. Nota consemnează 
necesitatea aflării numărului de telefon al Monicăi Lovinescu „de-acasă (nu de la birou)” şi 
a adresei, pentru a putea fi contactată”. 

La data de 14 decembrie 1959, Roman semnalează faptul că nu s-a reuşit contactarea 
obiectivului din lipsa numărului de telefon de la domiciliu. În sfârşit, Nota din 17 decembrie 
1959 confirmă succesul operaţiunii : „În ziua de 15 decembrie a.c. FLORIN a luat legătura 
cu LOVINESCU MONICA [...]”. În urma întrevederii, reiese, potrivit Notei, că Monica 
susţine nevinovăția mamei sale, nevăzând nici un „motiv serios care să ducă la arestarea 
ei”5. Mai mult, nici atitudinea sa la Radiodifuziunea franceză nu ar justifica o astfel de 
măsură, pentru că, „[...] deşi nu este de acord cu regimul din tara, niciodată n-a luat poziţie 
împotriva regimului de la noi”. Cu toate acestea, Roman, semnatarul Notei, o citează, 

A.C.N.S.A.S., fond S$./.E., dosar nr. 252, f. 97. 
Ibidem, f. 99. 

Ibidem, f. 101. 


AUNE 


MONICA LOVINESCU ÎN DOCUMENTELE SECURITĂȚII: DECADA 1949-1959 233 


conform surselor, pe Monica Lovinescu, care declară că, în situaţia în care mama sa va muri 
în închisoare, va fi obligată să se manifeste deschis, deşi este convinsă că un articol în plus 
nu va ajuta la nimic!. Florin nu ezită să-i reamintească, în acest context, „că pot interveni 
ameliorări dacă există la MONICA înţelegere şi dragoste faţă de ţară”, la care „MONICA 
a reacţionat promt afirmând că ea nu-şi vinde conştiinţa [...]. Ea a susţinut că mama ei nu 
a călcat legile ţării [...]”?. 

Securitatea nu reuşeşte însă să o transforme pe Monica Lovinescu în colaborator. Nici 
chiar cu preţul vieţii mamei sale. „În 11 iunie [1960, n.n.]... În ziua aceea, după atîta 
alergătură şi angoasă, eram pentru prima oară liniştită. Ajunsesem până sus de tot, la 
Hruşciov, care promisese că se rezolvă repede. Ştiam că mama nu va sosi imediat la mine. 
Trebuiau s-o hrănească, să-i dea îngrijirea medicală refuzată până atunci, s-o facă «prezentabilă». 
Dar nu mă mai îndoiam că o voi revedea. De la un nivel înalt - Deferre, la un nivel suprem, 
Hruşciov - ce puteam visa mai mult? Era ora prânzului. Eram invitată la dejun. Înainte de 
a lua metroul am trecut pe la cutia poştală, să ridic scrisorile. Una, din ţară, îmi anunţa 
moartea mamei. Nu ştiu de unde am mai găsit puterea să telefonez prietenei la care urma 
să merg la masă, să nu mă mai aştepte.[...]”? 

Securitatea română se dezmeticeşte greu. În 7 noiembrie 1960, Serviciul III — indicativ 
„132” este informat de la Paris că mama Stelei ar fi murit”. Drept urmare, Serviciul III — 
indicativ „132” întreprinde verificări şi, în aceeaşi zi, elaborează o Notă din care reiese ca 
la data de 4 noiembrie 1959 rezidența Paris a fost informată că „Mama lui Stela a decedat 
în iulie 1960”. La data de 28 septembrie 1962, printr-o adresă a M.A.I. - U.M. 0123/A 
către M.A.I. - Direcţia Il-a este precizată data de 7 iunie 1960 drept ziua decesului 
Ecaterinei Bălăcioiu€ ; varianta este mult mai veridică, având în vedere că Monica Lovinescu 
aflase de moartea mamei sale la 11 iunie 1960. 

Între timp, în octombrie 1961, Securitatea renunţa la tentativa de colaborare cu Monica 
Lovinescu pentru că se dovedise „[...] un element duşmănos. Numita a corespondat cu 
mama sa BĂLĂCIOIU ECATERINA prin scrisori convenţionale până în anul 1958 când 
aceasta din urmă a fost descoperită că desfăşoară spionaj şi condamnată. În anul 1960 mama 
sa a decedat în închisoarea B.J. din Bucureşti”. În adresa din septembrie 1962 este indicat 
drept loc al decesului spitalul Penitenciarului Văcăreşti. Dar, în fond, acestea nu sunt decât 
detalii care nu puteau să-i tulbure pe slujbaşii Securităţii. Adevărul ? Iată o provocare. Din 
fişa matricolă penală a Ecaterinei Bălăcioiu reies următoarele : a fost arestată la 23 mai 
1958, a fost condamnată pentru discuţii duşmănoase împotriva regimului Republicii Populare 
Române la 18 ani de temniţă grea, a murit la 7 iunie 1960, la penitenciarul Văcăreşti (v. 
anexa 5). 

Privind retrospectiv, din 1949 - momentul în care îi este refuzată prelungirea paşaportului — 
până în 1960 - momentul morţii mamei -, putem vorbi despre o perioadă care s-a 
desfăşurat sub spectrul urmăririi constante în vederea „apropierii” obiectivului. De la surse 
„conformiste” (C. Olariu), care respectă întocmai directivele trasate, la agenţi cu „spirit de 
iniţiativă” (B) sau cu pulsiuni umane (Popescu), Securitatea Republicii Populare Române adună 
informaţii care construiesc un singur argument: necesitatea racolării Monicăi Lovinescu. 

Este, de altfel, singura perioadă când slujbaşii Securităţii puteau spera la o astfel de 
variantă : mirajul „înrolării” devenea posibil, în ochii lor, prin exploatarea legăturii puternice 
dintre mamă şi fiică. 

În iunie 1960, Monica Lovinescu alege să vorbească deschis împotriva regimului de la 
Bucureşti ; omul pe care încercase să îl protejeze până atunci nu mai exista. Dar, dincolo de 
această alegere, moartea Ecaterinei Bălăcioiu a fost o rană care nu s-a închis niciodată. 
Detaliile groteşti ale filmului urmăririi şi condamnării mamei i-au rămas întipărite pentru 
totdeauna : „Îmi este intolerabil s-o regândesc pe mama supravegheată şi comentată de «ei». 
Toţi termenii de care se slujesc în rapoarte nu sunt doar troglodiţi, prostia lor este agresivă, 
orice cuvânt spus, orice gest făcut de o fiinţă ca mama nu poate să nu li se pară, cum zic 
ei, «necorespunzător». Peste limba de lemn a partidului se suprapune limba de silă a 
Securităţii. De această «greață» nu m-aş putea dezbăra decât scriind «Trece tramvaiul» : 
supravegherea aceasta fără sens întreruptă doar atunci când trecea tramvaiul şi nu mai 
puteau înregistra nimic altceva decât uruitul vagonului pe şine, arestarea, ancheta, procesul, 
boala neingrijita, şantajul, moartea. Nu îndrăznesc însă să transcriu ce e în mine. Ce-a fost 


cu ea. Şi azi e ca o boală!”. 


1. Monica Lovinescu, Jurnal 1996-1997..., pp. 218-219. 

1. Arhiva Administraţiei Nationale a Penitenciarelor (în continuare A.A.N.P.), fond Fise matricole penale. 

Creaţia literară şi iluzia libertăţii. Studiu de caz: 
Adrian Marino 


The years of the rehabilitation period after detention and deportation which were surprised by 
some aspects of his life experienced in the shadow of Security, oscillating between the need for the 
survival and the success through creation and the moral unable to make political compromise that 
would facilitate the success and the social affirmation, are evoked in this work with the concern 
for the biographic detail but also for the careful reconstruction of an intellectual drama under the 
totalitarian system. 

Insisting on the two events that have marked both life and work of Adrian Marino, meaning the 
creation and management of the C.R.E.L. foundation and the double appearance edition of the 
hermeneutic Mircea Eliade, I tried to answer the big question : Had Adrian Marino done the big 
compromise of cooperation in order to fulfill his creative destiny or had he been indeed a promoter 
of the ,,alternative culture” defending his own identity and freedom of spirit, creating and managing 
to achieve his own success, reaching up to a recognition by international prizes and books 
published in prestigious publishing abroad ? 


Keywords : alternative culture, Securitate, literature, hermeneutics. 


Un destin sub semnul creaţiei 


„Suntem la limita extremă, aproape tragică, a permanentei disponibilitati spre realizare 
integrală şi ratare, creaţie şi eşec, originalitate şi extravaganta. Ti se oferă toate şansele 
imaginabile. Depinde exclusiv de tine să operezi selecţia necesară”!, nota Adrian Marino 
într-unul din jurnalele sale. Această constatare, provenită dintr-o impresionantă experienţă 
de viaţă, caracterizează întreaga sa creaţie şi evoluţie spirituală. Ea reprezintă cea mai 
veridică şi sumară caracterizare a vieţii sale, constituind unul dintre crezurile sale personale, 
după care şi-a ghidat întreaga activitate. Dacă aruncăm o privire de ansamblu asupra 
destinului său excepţional, putem constata cu uşurinţă faptul că o fatalitate oarbă îşi face 
simțită prezenţa în punctele-cheie ale evoluţiei sale, forțându-l în permanenţă să opereze 
această selecţie esenţială între realizarea integrală şi ratarea lamentabilă. 

Disponibilitatile sale evidente spre reuşită profesională şi succes social sunt deturnate de 
o evoluţie istorică nefavorabilă, care îi va reteza orice şansă de realizare. Asistentul lui 
Călinescu şi publicistul de succes care era Adrian Marino la instalarea la putere a comuniştilor 
a fost transformat, printr-o lovitură de destin, într-un fost deţinut politic, marginalizat şi 
condamnat la uitare socială şi eşec profesional. 

Cu o voinţă extraordinară, criticul care se va încrede doar în propria sa capacitate de a 
opera selecţiile necesare spre a obţine succesul va depăşi toate obstacolele pe care viata i le 
va scoate în cale spre a deveni una dintre cele mai marcante personalităţi culturale contemporane, 
a cărei valoare este recunoscută nu numai pe plan intern, ci şi internaţional. 

Toate aceste realizări l-au costat enorm, viaţa lui desfăşurându-se într-o continuă izolare, 
marginalizare şi singurătate, muncă, perseverenţă, sacrificii şi renuntari, dar, mai ales, o 
luptă crâncenă cu timpul care trecea nemilos pe lângă el, transformându-i toate încercările 
în zădărnicie. Întreaga sa viaţă este un exemplu de optimism incurabil şi credinţă în 
propriile sale forţe de a învinge trecerea nemiloasă a timpului şi efectele nefaste pe care 
urmele unei istorii zbuciumate le-a lăsat în viaţa sa personală. 

La numai douăzeci şi opt de ani, cu titlul de doctor proaspăt obţinut cu Viața si Opera 
lui Alexandru Macedonski şi cu o promițătoare carieră universitară in faţă, asistentul favorit 
al lui George Călinescu este arestat pentru activităţi ilegale în cadrul Şcolii de Cadre 
clandestine a Tineretului Universitar Naţional Țărănesc (T.U.N.T.). Urmează un lung si 
complicat proces cu interogatorii şi anchete minutioase în vederea stabilirii implicării sale 
concrete în procesul de reorganizare ideologică a unui partid scos deja în afara legii. 

Acuzatiile care i se aduc sunt acelea de uneltire contra ordinii sociale, fiind bănuit a fi 
încercat să organizeze, împreună cu alţi tineri ţărănişti şi cu ajutorul din umbră al legionarilor, 
al Legaţiei Americane din Bucuresti şi al Centrului Francez din Iasi, o revoltă anticomunistă 
prin editarea, multiplicarea şi difuzarea unor manifeste îndreptate împotriva regimului. 
Numite „foc de revolver”, aceste texte urmau să servească drept material instructiv pentru 


1. Adrian Marino, Carnete europene. Însemnare a călătoriei mele făcută în anii 1969-1975, Editura 
Dacia, Cluj-Napoca, 1976, p. 99. 

tinerii ţărănişti, a căror reorganizare era urmărită cu scopul unei revolte împotriva sistemului. 
Simplul fapt de a fi redactat aceste manifeste, dublat de acela de a stabili la Iaşi întâlniri 
directe cu câţiva simpatizanți P.N.T. în vederea strângerii unor fonduri băneşti necesare 
multiplicării textelor ideologice, îl transformă pe Adrian Marino într-unul dintre conducătorii 
acestei revolte, fiind considerat un element extrem de periculos prin ostilitatea sa faţă de 
regim. 

Sentința nr. 979! din 19 octombrie 1950 cu unanimitate de voturi îl declară culpabil 
pentru uneltire contra ordinii sociale şi îl condamnă la zece ani temniţă grea, cinci ani de 
degradare civică şi 5.000 lei cheltuieli de judecată cu socotirea detenţiei preventive de la 
data de 22 februarie 1949, data arestării sale. 

Anii de închisoare ai lui Adrian Marino sunt foarte greu de reconstituit, neexistând 
suficiente informaţii legate de această perioadă: câteva referiri în cărţile editate după 
revoluţie, în jurnalele sale de călătorie sau în interviurile pe care le-a dat, cu diverse ocazii 
festive, în presă. Pe baza fişelor matricole penale poate fi reconstituit un traseu al detenţiei 
lui Adrian Marino, un traseu compus din date de transfer şi numele închisorilor prin care a 
trecut, fără prea multe detalii legate de regimul său de detenţie. Adrian Marino a trecut sub 
tăcere tot ceea ce ţine de anii de închisoare, preferând să păstreze un mister apăsător asupra 
acestui episod dureros al existenţei sale. 

Neîncetând nici o clipă să pună la îndoială triumful cauzei în care credea şi pentru care 
era capabil de orice sacrificii, Adrian Marino a sperat mereu într-o intervenţie din exterior 
care să ducă la prăbuşirea regimului comunist din tara, încercând să se pună mereu la curent 
cu ceea ce se întâmplă dincolo de zidurile închisorilor prin care trecea. 

Ferm convins că, odată înlăturați comuniştii de la putere, un alt partid politic extrem de 
capabil va trebui să le ia locul, Adrian Marino spera în succesul ţărăniştilor, încurajându-şi 
în permanenţă tovarăşii să se pregătească pentru acest moment, perfecţionându-se continuu. 
Discuţiile politice, de cultură generală, de critică şi teorie literară, dar, mai ales, cursurile 
de limbi străine pe care le preda amatorilor îl ajutau să îşi menţină mintea ocupată şi ageră, 
să nu se blazeze sau să înnebunească în lumea atât de absurdă a închisorilor comuniste, în 
care fiecare zi părea desprinsă dintr-un scenariu grotesc. 

Conform informaţiilor furnizate autorităţilor chiar de către un coleg de celulă, extrem de 
binevoitor şi de atent la detalii, a cărui adevărată identitate rămâne ascunsă în spatele 
numelui de cod, la Penitenciarul Ocnele Mari, Adrian Marino nu are un comportament 
exemplar printre deţinuţi: „Printre altele, Marino Adrian a căutat să ridice moralul 
deţinuţilor din cameră, arătând că cel târziu până în primăvară situaţia va fi rezolvată 
definitiv şi toţi deţinuţii vor fi liberi. A căutat să demonstreze deţinuţilor P.N.T.-isti că 
singurul partid politic de care dispune viitorul ţării, va fi P.N.Ţ. Permanent acest deţinut 
menţine o atmosferă P.N.T.-ista în cameră, influențând prin această atitudine duşmănoasă 
regimul nostru şi pe ceilalţi deţinuţi din cameră”?. 

Mai mult, conform raportului întocmit la 11 noiembrie 1954 de către comandantul 
Penitenciarului de la Ocnele Mari, ostilitatea lui Adrian Marino atinge punctul culminant 
într-o instigare la revoltă : „Permanent a căutat să menţină o atmosferă politică P.N.T.-ista 
printre deţinuţii din cameră, iar în luna iulie 1954 a instigat la răzvrătire contra administraţiei 
pe detinutul Mateescu Ioan care a lovit pe comandantul penitenciarului ieşind afară din 
celulă şi zbierand cât îl tinea gura : criminalilor de comunişti etc., fapte pentru care a fost 


1. A.C.N.S.A.S., fond Penal, dosar nr. 5560, vol. 3. 
2. A.C.N.S.A.S., fond Informativ, dosar nr. 210564, „Fişă 18 nov 195, informator deţinut «Tudor», 
Penitenciar Ocnele Mari”. 

pedepsit împreună cu alţi deţinuţi cu izolare. Este un element periculos şi necesită supra- 
vegherea lui atentă din partea organelor operative”!. 

Atunci când la 19 februarie 1957 este eliberat din Penitenciarul de la Aiud fără a i se 
impune domiciliu obligatoriu, Adrian Marino declară că se va stabili la vechea sa adresă din 
Bucureşti de pe Bd. Republicii nr. 67. 

După o scurtă perioadă de timp petrecută împreună cu părinţii şi rudele sale la Iaşi şi 
Botoşani, Adrian Marino va reveni în capitală, unde primise câteva oferte de angajare. La 
abia trei luni de la ieşirea din închisoare, libertatea sa va lua sfârşit, fiind informat că i s-a 
fixat domiciliu obligatoriu, prin decizia nr. 6737 din 2 aprilie 1957, pe timp de douăzeci şi 
patru de luni în satul Latesti, raionul Feteşti. Ce s-a întâmplat în realitate cu această 
prelungire a detenţiei sale nu au ştiut nici măcar organele de Securitate, solicitând în 
repetate rânduri Penitenciarului de la Aiud să le trimită informaţii legate de eliberarea lui 
Adrian Marino, cu atât mai mult cu cât prin decizia nr. 40855 din 15 august 1957 nu i se 
fixase domiciliu obligatoriu, fiind liber a decide singur în ce localitate se va stabili după 
eliberare. Cauzele acestei sancţiuni suplimentare rămân în continuare necunoscute, în jurul 
lor construindu-se diverse ipoteze. 

Într-un raport din 1959 cu propunerea de recrutare a sa ca agent se lansează opinia 
conform căreia ar fi fost sancţionat pentru actul de răzvrătire de la Ocnele Mari: „În anul 
1954 împreună cu alti deţinuţi au instigat la răzvrătire contra administraţiei pe detinutul 
Mateescu Ion, care a lovit pe comandantul formaţiunii. Pentru aceste fapte la eliberare din 
penitenciar în anul 1957 numitului Marino Adrian i s-a fixat domiciliu obligatoriu în 
comuna Lăţeşti pe timp de 24 luni”?. Conform unei alte păreri, în ziua când a fost eliberat 
de la Aiud i s-a trasat de către detinutul C.R. Moldovanu sarcina de a avea grijă de tineretul 
P.N.T. deoarece acesta constituie baza, acest ordin secret ajungând la urechile comandantului, 
care l-ar fi trimis la Latesti spre a fi strict supravegheat şi împiedicat a duce misiunea la bun 
sfârşit. Adrian Marino bănuia că a fost victima unei indiscretii comise de o cunoştinţă căreia 
îi făcuse un serviciu. 

În Bărăgan, Adrian Marino este „luat în lucru” de Securitatea din Feteşti sub atenta 
supervizare a legendarului Livescu (personaj emblematic al securistului tipic în jurnalele lui 
Paul Goma), care va citi rapoartele periodice redactate de către informatori, monitorizând 
în permanenţă evoluţia lui Marino, întregindu-i portretul cu noi elemente cu care putea fi 
manipulat în viitor, adunând cât mai multe probe compromiţătoare care să fie folosite în 
momentul racolării sale drept elemente de constrângere. 

După ce Adrian Marino a fost atent verificat pe la toate închisorile în care şi-a petrecut 
anii de detenţie, după ce informatorii au furnizat numeroase elemente pe baza cărora să se 
construiască portretul lui Adrian Marino, preocupările, anturajul şi programul său zilnic, la 
10 februarie 1959 va fi întocmit un raport cu propunerea de recrutare ca agent, dare de 
seamă în care sunt accentuate calităţile de informator pe care le-ar putea deţine Adrian 
Marino, cât şi principalele elemente materiale care l-ar putea stimula să accepte o colaborare : 
loc de muncă, îngrijiri medicale, recompense băneşti etc. Importanţa sa devine capitală 
datorită relaţiei deosebit de strânse pe care acesta o are cu membri P.N.T. din Latesti, 
bucurându-se printre aceştia de o mare autoritate şi prestigiu. 

Refuzurile repetate ale lui Adrian Marino de a colabora i-au determinat pe ofiţerii 
securişti să treacă la o înscenare extrem de abilă, folosind ca pretext legea razei care le 
interzicea D.O. -iştilor să treacă dincolo de cei 15 kilometri fixati ca domiciliu stabil. În 


1. Ibidem. 
2. A.C.N.S.A.S., fond Informativ, dosar nr. 210564, „Raport din 10 feb 1959 cu propunere de 
recrutare ca agent”. 

cazul satului Latesti situaţia este şi mai specială, deoarece situarea sa geografică la exact 12 
kilometri de Feteşti-gară şi 15 kilometri de Feteşti-oraş transformase această lege într-un 
instrument manipulator aflat de îndemâna organelor de ordine. Speculând frumoasa poveste 
de dragoste dintre Adrian Marino şi logodnica sa Lidia Bote şi plecările repetate ale lui 
Marino la Feteşti pentru a primi şi trimite pachete viitoarei sale soţii, Adrian Marino este 
arestat şi anchetat pentru părăsirea domiciliului obligatoriu, propunându-i-se ca alternative 
fie închisoarea, fie colaborarea. 

Deznodământul întregii înscenări va primi o formulare foarte legală prin decizia nr. 113400 
din 18 mai 1959, care prevedea un an de închisoare corecțională pentru părăsirea domiciliului 
obligatoriu fără aprobare. Din această pedeapsă va ispăşi însă doar patru luni, fiind grațiat 
prin decretul din august 1959. O continuare a acestei pedepse se va face la 20 mai 1962, 
când, expirându-i termenul de domiciliu obligatoriu, i se va fixa, prin decizia E/164300 din 
21 mai 1962, o continuare pe timp de încă douăsprezece luni, executate la acelaşi domiciliu 
din comuna Lăţeşti, cu specificarea de a fi strict supravegheat spre a vedea dacă şi-a 
schimbat atitudinea ostilă regimului. 

Neavând nici măcar un reproş la adresa comportamentului impecabil al D.O.-istului 
Adrian Marino, la 20 mai 1963 i se vor ridica restricţiile domiciliare la expirarea termenului, 
redevenind un cetăţean liber a se stabili în localitatea Cluj, după cum îşi manifestase 
dorinţa. O notă informativă pentru Militia judeţului Cluj şi una pentru Securitatea aceluiaşi 
judeţ realiza transferul a ceea ce devenise între timp „dosarul Adrian Marino”, sugerându-se 
o atentă supraveghere a acestuia spre a împiedica orice recidivă. 

Anii de închisoare pe care i-a străbătut cu credinţa neclintită în biruinţa cauzei pentru 
care lupta, lungii ani de deportare din Bărăgan, pe care i-a stors de fiecare picătură 
creatoare, documentandu-si şi structurându-şi operele viitoare, rapida reintegrare profesională 
de după eliberare, care va culmina cu operele publicate în străinătate şi primirea unor premii 
internaţionale, sunt tot atâtea prilejuri pentru Adrian Marino de a se declara învingător. 
Chiar dacă după fiecare victorie va gusta câte puţin şi gustul amar al eşecului, răsunetul 
realizărilor sale izbindu-se de o rezistenţă opacă din partea contemporanilor, Adrian Marino 
nu se va da bătut niciodată, continuându-și lupta cu forte din ce in ce mai puternice. 

O cursă contra cronometru împotriva timpului nemilos, după cum va declara el însuşi în 
Jurnale, aceasta este viaţa lui Adrian Marino. O luptă aprigă şi surdă, purtată cu demnitate 
şi în tăcere deplină, în urma căreia va încerca să recupereze poziţiile pierdute în urma 
experienţei carcerale, să se reintegreze unei epoci cu care va fi în permanentă contradicţie, 
să recupereze anii pierduţi printr-o productivitate literară impresionantă. Credinţa sa 
nestrămutată că doar opera îi va asigura imortalizarea, câştigând definitiv această luptă 
împotriva timpului şi a uitării, îl va determina să găsească întotdeauna forţa interioară de a 
depăşi toate obstacolele care i se vor ivi în calea afirmării prin creaţie. 

Destinul său stă sub un permanent semn al răzvrătirii în fata nedreptatilor pe care viata 
le scoate în calea fiecărui individ şi al luptei acerbe de a anihila influenţele nefaste pe care 
aceasta le-a avut asupra propriei sale persoane. Regulile acestei lupte sunt trasate foarte clar 
încă de la începutul ei, trimițând la demnitate umană, verticalitate, principii morale şi etice 
de o valoare incontestabilă, într-o epocă agitată care a stat sub semnul compromisului. 

Începuturile acestei permanente lupte cu soarta potrivnică trebuie căutate departe, în 
însuşi actul debutului său literar, care va fi pecetluit cu o împotrivire violentă din partea 
celui care ar fi trebuit să îi susţină şi afirme valoarea, încurajându-l să meargă mai departe 
pe drumul ales: „Am debutat în 1939, în Jurnalul literar, fiind în clasa a şaptea de liceu, 
la Iasi. Acest debut a fost sub semnul adversitatii, şi, probabil, din această cauză, sub 
semnul adversitatii am rămas până astăzi, în diferite faze, în diferite împrejurări şi in 
diferite contexte. Ce s-a întâmplat? Am publicat un articol despre Sanielevici şi, cam la o 

săptămână interval, profesorul de română m-a anchetat: «Dumneata eşti autorul ? ». «Da», 
am spus eu şi i-am răspuns cam obraznic, evident - obrăznicia vârstei şi impertinenta 
debutului. Rezultatul a fost o palmă imensă şi darea afară. Aşa am debutat în literatură”!. 

Reiterarea acestei palme deloc simbolice se va realiza de nenumărate ori în viaţa sa, de 
data aceasta la nivelul semnificației gestului de contestare brutală pe care acesta îl implică. 
Dacă ar fi să spicuim doar câteva dintre momentele importante ale carierei sale, am putea 
aminti de scandalul cu G. Călinescu şi despărţirea definitivă de maestrul care va întoarce 
spatele propriului discipol, scandalul provocat de apariţia Hermeneuticii lui Mircea Eliade 
şi atitudinea indiferentă a acestuia faţă de actul recuperator al lui Marino sau celebra ceartă 
a intelectualilor care a contestat întreaga sa activitate de cultură alternativă celei comuniste. 

„(...) am avut o viaţă compusă din contratimpuri”?, declara cu seninătate într-un interviu 
Adrian Marino. Să fie oare aceasta explicaţia pentru totala inaderenta a mediului în care a 
trăit la activitatea sa profesională şi la stilul de viaţă nonconformist? Atitudinea sa este 
rezultatul unei filosofii de viaţă, care a fugit în permanenţă de orice ierarhizare şi institutio- 
nalizare din dorinţa de a-şi păstra independenţa de spirit şi originalitatea creaţiei, de a nu se 
lăsa încremenit în sisteme sterile care consacră valoarea, etichetând-o şi punând-o la păstrare 
în anticamera culturii veritabile. 

Pentru a fundamenta aceste afirmaţii, vom face referire în continuare la două episoade 
importante din viaţa sa, momente pe deplin ilustrative pentru modul în care intelectualii au 
trăit şi au creat în plină epocă totalitaristă, dar, mai ales, cum au reuşit să îşi păstreze 
libertatea de spirit şi de creaţie. Este vorba despre înfiinţarea şi conducerea unei reviste de 
circulaţie internaţională, condiţiile speciale în care aceasta a apărut precum şi „concesiile” 
care au fost făcute spre a-i face posibilă prezenţa într-o epocă totalitaristă şi editarea 
Hermeneuticii lui Mircea Eliade, un act de cultură alternativă sistemului şi de recuperare şi 
restaurare a unui autor multă vreme interzis. 

Aceste două episoade din biografia lui Adrian Marino au o importanţă capitală în 
ilustrarea condiţiilor în care şi-a creat, în plină epocă de cenzură comunistă, statutul de 
„liber profesionist”, un caz cu totul aparte în peisajul epocii. 


O viaţă în umbra Securităţii 


Viaţa sa de după perioada detenţiei înseamnă doi agenţi de Securitate care să îi urmărească 
orice mişcare, vecini curioşi care să dea rapoarte permanente despre ceea ce se întâmplă în 
casa lor, interceptarea corespondenţei interne şi, mai ales, internaţionale, supravegherea 
strictă a tuturor scrierilor pe care le publică şi a vizitelor pe care le primeşte la domiciliu. 
În noul său dosar de urmărire se adună zeci de rapoarte asupra activităţii sale, referate 
legate de conţinutul scrierilor lui, ordine de supraveghere când se deplasează din localitate, 
biletele cu rezumatele tuturor scrisorilor pe care le primeşte sau le expediază, rapoarte de 
verificare a relaţiilor pe care le are cu fiecare dintre vizitatorii săi sau cu persoanele cu care 
intră în contact când îşi părăseşte domiciliul. 


1. Alexandru Duţu, „Biografia ideii de literatură vol. I: Adrian Marino, Pro domo”, în Jurnalul 
literar, Il, nr. 35-38, octombrie 1991. 

2. Sorin Serghie, „Adrian Marino la 75 de ani”, in Mesagerul transilvănean, Cluj, VII, 1582, 11 
septembrie 1996. 

Urmărit întotdeauna de umbrele sale fidele, Adrian Marino va fi marginalizat de către 
cunoscuţi, fiecare persoană care va intra în contact cu el va fi apoi supravegheată şi 
interogată. De teama Securităţii, aceştia ajungeau să treacă pe celălalt trotuar la vederea lui 
Adrian Marino sau să îi ignore salutul, prefăcându-se că nu îl cunosc. 

Ajutat de soţie, Adrian Marino face mai multe încercări de a-şi găsi un loc de muncă 
corespunzător studiilor sale. Incearca astfel să devină documentarist-cercetător la un Institut 
al Academiei din Cluj, dar şeful de cadre îl trimite să umple sticlele de bere la fabrica 
Ursus. Această ofensă l-a îndepărtat de orice tentativă de a mai obţine un loc de muncă la 
stat, întreaga sa existenţă ducând o activitate independentă, care i-a adus multe satisfacţii 
intelectuale, dar şi un sentiment de eliminare din viaţa social-profesională, unde ar fi putut 
realiza, în condiţiile unui regim democratic, o prodigioasă muncă de cercetare sau poate 
chiar o catedră universitară. 

Anii grei de muncă asiduă, de mizerii financiare (declară fără nici un echivoc că s-a lăsat 
într-un fel „întreţinut” de soţia sa, trăind amândoi din salariul acesteia până când banii 
obţinuţi din drepturile de autor ale cărţilor publicate au remediat situaţia) l-au îndârjit în 
realizarea scopurilor propuse. 

Reputația de fost deţinut politic îl va urmări multă vreme şi în sfera profesională. 
Neavând dreptul la semnătură şi dorindu-şi cu perseverenţă să reuşească în domeniul literar, 
Adrian Marino va renunţa la ideea unei cariere institutionalizate şi va începe toate demersurile 
legale de repunere în drepturile de autor, pentru a trăi ca liber profesionist din editarea 
scrierilor sale. Va reitera cererile de a-şi recupera manuscrisul despre Macedonski pe care, 
înainte de arestare, îl avea dat spre publicare unei edituri, va reactualiza lucrarea spre a 
putea fi cât mai curând publicată şi va lua legătura cu diverşi editori în vederea unei viitoare 
colaborări. Îşi va intensifica activitatea publicistică, va relua legăturile cu unii prieteni care 
între timp deţineau poziţii importante în viaţa culturală românească şi va reîncepe, treptat, 
să îşi recâştige prestigiul intelectual pe care îl avusese înainte. 

Rapoartele din dosarul! său de urmărire sunt o mărturie evidentă a faptului că Adrian 
Marino a renunţat la orice implicare politică, consacrându-se doar muncii de cercetare 
ştiinţifică, ducând o viaţă retrasă şi dedicată studiului. Articolele pe care le publică sunt 
neutre, el nesemnând texte angajate politic, la fel cum şi corespondenţa sa privată nu conţine 
nici un element compromitator. Adrian Marino a adoptat aceeaşi strategie pe care o avusese 
şi în Bărăgan: se va supune formal legilor, păstrându-şi însă independenţa de spirit. 

Înarmat cu o listă impresionantă a acţiunilor culturale pe care le-a făcut spre a se 
reintegra profesional, Adrian Marino se va deplasa la Bucureşti spre a cere Tribunalului 
Militar reabilitarea sa juridică: „După executarea condamnării mele, m-am reintegrat cu 
toată seriozitatea şi puterea de muncă în viaţa socială şi culturală a ţării noastre, desfăşurând 
o activitate de critic, istoric literar şi cronicar, care a atras recunoaşteri publice (premiul 
Academiei Române, în 1967, al Uniunii Scriitorilor în 1968), o bună primire din partea 
presei de specialitate şi a publicului cititor. Întrucât, în fapt, contribuţia mea la dezvoltarea 
studiilor literare şi a culturii noastre actuale a fost din plin recunoscută, solicit ca şi în drept 
reabilitarea mea să urmeze calea legală. M-am eliberat în mai 1957. Sunt încadrat în Uniunea 
Scriitorilor din R. S. România, Asociaţia Cluj. Îmi câştig existenţa în mod cinstit, publicând 
cărţi, studii şi articole de critică, estetică şi istorie literară. N-am mai suferit nici o altă 
condamnare şi am achitat toate cheltuielile judiciare la care am fost obligat prin hotărâre. Voi 


prezenta la termenul ce se va fixa toate actele necesare judecării prezentei cereri de reabilitare”?. 


A.C.N.S.A.S., fond Informativ, dosar nr. 210564, trei volume. 

A.C.N.S.A.S., fond Penal, dosar nr. 5560, vol. 3, „Cerere adresată preşedintelui Tribunalului 
Militar Teritorial Bucureşti din 12 iulie 1969 prin care solicită reabilitarea judiciară în temeiul 
articolelor 133 şi 135 din Codul Penal”. 


Noe 

Cererea sa este întărită prin recomandări serioase din partea Uniunii Scriitorilor, 
activitatea sa editorială şi publicistică, editarea operei lui Macedonski în zece volume, dar 
şi înfiinţarea şi coordonarea Cercului de studii literare, „primul de acest gen în cadrul 
Asociaţiei noastre, consacrat formaţiei intelectuale şi profesionale a tinerilor, critici şi 
publicişti clujeni”!. Toate acestea sunt acţiuni foarte apreciate, care vorbesc de la sine 
despre intenţiile serioase ale autorului lor. Hotărârea Tribunalului nu se lasă mult aşteptată 
şi este extrem de favorabilă. Prin procesul verbal şi sentinţa nr.156 din 17 iulie 1969 a 
Tribunalului Militar Teritorial Bucureşti se dispune reabilitarea judecătorească a lui Adrian 
Marino. 

Acesta este începutul carierei interne şi internaţionale a lui Adrian Marino, care va 
deveni o prezenţă vie în critica românească şi internaţională. Cu o putere de muncă 
intimidantă, cu o forţă şi perseverenţă impresionante, Adrian Marino va recupera într-un 
ritm foarte accelerat toţi anii de inactivitate literară. Pe lângă acţiunile sale justitiare de 
recuperare critică lui Macedonski, a lui Eliade sau a lui Etiemble, el îşi va teoretiza propriul 
sistem de critică în cărţi de sine stătătoare, pe care începe să le publice în versiuni străine, 
deschizând drumul circulaţiei internaţionale a operei sale. Adrian Marino se va manifesta 
activ atât în publicistică, cât şi în cadrul Uniunii Scriitorilor şi al Asociaţiei de Literatură 
Comparată, participând la manifestările interne şi externe organizate de aceste instituţii şi 
câştigând numeroase premii literare. 

Cariera sa internaţională stă însă sub semnul înfiinţării, coordonării şi difuzării Cahiers 
roumains d’études littéraires (C.R.E.L.), singura revistă romana de studii comparate redactată 
în limbi de circulaţie internaţională, care se va bucura de un mare succes peste hotare. 
Geneza acestei reviste are o poveste mai specială, ea fiind strict dependentă de epoca în care 
a luat fiinţă şi de realităţile culturale ale regimului comunist. Conform propriilor declaraţii, 
C.R.E.L. a însemnat pentru Adrian Marino un prim compromis formal pe care îl va face cu 
sistemul, un gest fără de care acest proiect cultural nu ar fi avut nici o şansă de a fi transpus 
din idee în practică. 

Pentru a înţelege contextul editării acestei reviste, este necesară o descriere globală a 
situaţiei. Ne aflăm în a doua etapă a evoluţiei istorice a regimului comunist în România. 
Prima parte, cea de represiune stalinistă asupra întregii ţări, a însemnat un regim drastic de 
cenzură în care nu era posibil nici un act care să nu corespundă politicii culturale a 
autorităţilor. După 1965, acest regim se mai îndulceşte, în sensul că închiderea ermetică faţă 
de exterior începe să mai „răsufle”, permițându-le unor intelectuali români să călătorească 
în străinătate sau cărţilor occidentale să aibă o circulaţie relativ liberă în România. Mai 
mult, autorităţile încep să fie preocupate de modul în care ţara noastră este percepută 
cultural peste hotare. 

Din aceste considerente, intelectualii care, în diferite contexte, ajunseseră să îşi facă 
cunoscut numele în străinătate sunt lăsaţi să călătorească liber la diverse simpozioane şi 
conferinţe internaţionale sau să predea la universităţile străine. Adrian Marino a văzut în 
această situaţie singura soluţie de a-şi concretiza planurile literare. Aşa cum just constată şi 
Ion Bogdan Lefter, preocupările comparatiste şi cosmopolite ale lui Adrian Marino necesitau 
o manifestare internaţională, criticul tânjind după o comunicare reală şi eficientă cu 
comunitatea ştiinţifică internaţională: „Cum? «Culoarele» deja disponibile, oficiale şi 
ideologizate, nu puteau oferi rezultatele cele mai bune. Un proiect underground, un fel de 
«samizdat» gândit pentru o difuzare peste granite ar fi fost o utopie. Drept pentru care 


1. Ibidem, „Adeverinta nr. 4997 din 14 VII 1969 din partea Uniunii Scriitorilor din R.S.R. semnată de 
vicepreşedintele Laurenţiu Fulga”. 

Adrian Marino a ales o soluţie donquijotească, dar care a mers : şi-a înfiinţat propria revistă 
de studii literare, sub «umbrela» unei instituţii oficiale, Editura Univers ! Speculând toleranța 
regimului faţă de foştii deţinuţi politici, beneficiind şi de complicitatea celor care, în loc să-i 
blocheze iniţiativa, au acceptat-o şi l-au ajutat (cazul lui Romul Munteanu, directorul 
editurii, deci «nomenclaturist cultural» al perioadei, dar şi profesor universitar, autor de 
studii de teorie literară şi de comparatistică), Adrian Marino a fondat şi a dirijat din 1973 
şi până in 1980 mensualul Cahiers roumains d’études littéraires (...)”!. 

Redactată în limbi de circulaţie internaţională, purtând semnăturile unor colaboratori 
internaţionali de prestigiu, tratând teme provocatoare, revista a devenit rapid o referinţă 
românească de prestigiu, fiind puternic şi inteligent promovată în străinătate. Compromisul 
care a stat la baza înfiinţării ei devine astfel nesemnificativ dacă îl raportăm la beneficiile 
pe care această revistă le-a adus culturii române. Totuşi, acest amănunt va fi considerat un 
fel de pată pe prestigiul până acum imaculat al lui Adrian Marino, în sufletul său ducându-se 
o luptă decisivă. 

Cel mai intens va fi afectată conştiinţa criticului care până atunci se luptase din toate 
puterile să nu accepte nici un compromis, indiferent de natura lui sau de circumstanţele 
atenuante pe care le-ar fi putut avea. Ceea ce se întâmplă de fapt în sufletul lui Adrian 
Marino va fi o mutație considerabilă a priorităţilor sale. Nu în sensul că va renunţa la 
principiile după care s-a guvernat o viaţă întreagă, ci în sensul că a devenit conştient de 
inutilitatea atitudinilor intepenite într-o mândrie orgolioasă. De la a nu colabora sub nici o 
formă cu regimul doar din principiu şi până la a-şi păstra integritatea morală cu preţul unei 
ratări intelectuale, Adrian Marino va începe să vadă lucrurile dintr-o altă perspectivă. 

Împotrivirea faţă de regim poate îmbrăca, în concepţia lui Adrian Marino, două forme 
distincte. Prima dintre ele, ale cărei consecinţe le-a testat pe propria sa piele, constă într-o 
negare violentă, spectaculoasă a sistemului. Această atitudine, specifică elanurilor nebuneşti 
ale tinereţii, este compromisă din start prin măsurile drastice de protecţie pe care acest 
sistem le va activa împotriva oricărei forme de rebeliune. Este o luptă pierdută din start. 
Chiar dacă finalul îl aureolează pe opozant în erou, schimbările pe care acesta le aduce 
sistemului sunt nesemnificative, gestul său devenind astfel aproape gratuit. 

A doua atitudine, una de maturitate, constă într-o abilă manipulare a imperfectiunilor 
existente în sistem în vederea slăbirii şi anihilării complete a acestuia. Decizia inteleapta a 
lui Adrian Marino constă în a se folosi de toate pârghiile pe care sistemul i le va pune la 
dispoziţie în vederea atingerii obiectivelor sale culturale. 

Scrierile sale din domeniul criticii literare sunt o formă de diversiune, o abilă păcălire a 
cenzurii, forma pe care Adrian Marino a găsit-o spre a se sustrage de la orice scriere cu 
angajament politic. În plus, acest domeniu era singurul care avea legătură cu preocupările 
sale intelectuale, permițându-i astfel să îşi păstreze o formă de libertate intelectuală. 

Calitatea sa de membru al Uniunii Scriitorilor şi al Asociaţiei Naţionale de Literatură 
Comparată este o altă modalitate de a beneficia de facilităţile oferite de sistem spre a-şi 
atinge obiectivele personale. Ieşirile în străinătate realizate sub egida acestor instituţii nu au 
însemnat pentru Adrian Marino decât şansa de a se documenta la biblioteci de prestigiu şi 
a întâlni intelectuali cu preocupări identice, cu care să intre în contact spre a realiza un 
important şi necesar schimb de informaţii şi păreri critice în domeniile care îl interesau. 

Chiar dacă aceste mici „maşinaţiuni” sunt resimţite acut de conştiinţa sa ca fiind 
compromisuri impardonabile făcute sistemului, Adrian Marino este conştient de faptul că 


1. Jon Bogdan Lefter, Adrian Marino : un proiect pentru cultura română. Analize şi evocări, Editura 
AiusPrintEd, Craiova, 2006, p. 28. 

trebuie să treacă peste aceste frustrări spre a-şi salva creaţia. Complicitatea este preţul pe 
care trebuie să îl plătească epocii în care a trăit şi criticul nu poate spera decât în faptul că 
posteritatea va înţelege acest lucru, fiind capabilă să facă o distincţie categorică între 
colaborationismul voluntar şi interesat şi cel constrâns de împrejurări : „Această stare de 
fapt explica, chiar dacă nu scuza, în conştiinţa noastră, o serie întreagă de contradicții şi 
ambiguitati, de duplicitati şi simulări, de compromisuri şi adaptări, care au caracterizat, in 
general, practica vieţii culturale, sub ceauşism, zi de zi. Situaţie odioasă, insuportabilă, pe 
planul conştiinţei morale rigide, inflexibile. Inevitabilă însă în realitatea cotidiană. Alternativa 
supremă era : tăcerea, ratarea, izolarea, ieşirea din actualitate, deci condamnarea definitivă 
la sterilitate, la sinucidere literară, sau acceptarea dureroasă a unor situaţii date. Fiecare a 
rezolvat această dilemă în felul său. Reguli rigide nu puteau fi impuse nimănui. Iarăşi: nici 
nu acuzăm, nici nu scuzăm pe nimeni. O ţară numai de «eroi» nu s-a văzut, încă, nicăieri 
în lume. «Eroismul» este privilegiul doar al unei foarte restrânse elite. Dar există, de fapt, 
două forme de eroisme : unul sublim, spectaculos, al marilor gesturi şi sacrificii, şi altul 
modest, cotidian, obscur, adesea anonim, al sacrificiului şi mortificării zi de zi”!. 

După ce eşuase în tinereţe adoptând, instinctual, prima formă a eroismului, Adrian 
Marino va decide să redea un sens vieţii sale, folosindu-se tocmai de acest sistem împotriva 
căruia luptase cu înverşunare. Tânărul țărănist, care publica texte ilegale pentru că îşi 
simţea anihilată libertatea de exprimare, a găsit la maturitate o formă abilă de a se exprima 
liber prin intermediul unor „scrieri cu cheie”, cum le şi numeşte autorul, accesibile doar 
acelora care ştiu să treacă dincolo de aparente. Scrierilor din domeniul criticii literare li se 
vor adăuga jurnalele intelectuale sau cărţile despre Eliade şi Etiemble, toate acestea fiind de 
fapt manifestări culturale alternative culturii oficiale. 

Întreaga activitate a lui Adrian Marino poate fi interpretată ca un act de nonconformism, 
de afirmare a propriei personalităţi şi independente culturale, de spargere a unei blocade şi 
ideologii totalitare. Departe de a fi un învins al sistemului, Adrian Marino nu se va da 
niciodată bătut, ajungând să îşi împlinească destinul creator în ciuda tuturor adversitatilor 
pe care istoria i le scoate în cale. Lecţia de viaţă pe care a invatat-o în puşcăriile comuniste 
este aceea că nu rezolvi nimic prin împotrivire făţişă. Este mai bine să stai liniştit, să 
mimezi indiferența şi complicitatea, să studiezi punctele slabe ale adversarului şi să iti 
pregatesti în tăcere revanşa. 

Aplicată în libertate, această lecţie a asigurat succesul enorm pe care criticul de idei l-a 
înregistrat în viata culturală românească şi internaţională. El s-a folosit de parghiile puse la 
dispoziţie de sistem doar pentru a se lansa, a-şi recâştiga poziţiile pe care acelaşi sistem i le 
distrusese complet în tinereţe. 

Atunci când Adrian Marino se va afirma pe plan internaţional, primind premii şi burse 
(Premiul Herder), invitaţii oficiale de a conferentia la universităţi străine, colaborări la 
edituri prestigioase din străinătate, el se va desprinde total de sistem, continuându-și 
activitatea pe cont propriu. Faptul că şi-a păstrat întotdeauna libertatea de spirit şi de 
gândire, că a făcut doar unele compromisuri formale spre a supravieţui intelectual în dificila 
epocă în care a trăit este demonstrat de modul în care a ales să îşi trăiască viaţa. Retras şi 
discret, neintegrându-se niciodată profesional sau social în instituţiile statului comunist, 
muncind cu perseverenţă zi de zi spre a-şi construi opera prin a cărei valoare spera că se va 
impune pe plan internaţional. 


1. Adrian Marino, Politică şi cultură. Pentru o nouă cultură română, Editura Polirom, Iasi, 1996, 
pp. 80-81. 


CREAȚIA LITERARĂ ŞI ILUZIA LIBERTĂȚII. STUDIU DE CAZ: ADRIAN MARINO 251 


Din culisele editării unei cărţi: Hermeneutica 
lui Mircea Eliade 


Un alt episod important din viaţa şi cariera lui Adrian Marino constă în editarea uneia dintre 
cele mai reprezentative cărţi ale sale, Hermeneutica lui Mircea Eliade. Această carte are un 
destin aparte. Povestea acestui destin nu poate fi înţeleasă pe deplin fără o raportare directă 
la întregul context socio-politic în care ea a fost editată. Anii '80 în România ne aduc în 
plină epocă comunistă, în care termeni precum liste de epurare, cenzură, joc de culise, 
politică de recuperare, interdicţie, vânzare pe sub mână, lecturi clandestine, recenzare în 
funcţie de interesele partidului etc. sunt elemente normale ale vieţii unei societăţi atent 
controlate şi centralizate. 

Deşi Adrian Marino declară că a scris Hermeneutica extrem de repede, dezvoltând şi 
reelaborând un studiu despre Mircea Eliade pe care îl publicase anterior!, deşi cartea a fost 
predată în 1978 editurii Dacia pentru a fi trimisă spre aprobare la Consiliu (Vasile Nicolescu), 
ea nu va primi unda verde a tiparului decât în 1980. Intre timp ea este aprobată, respinsă, 
iarăşi aprobată şi din nou respinsă, într-un joc dibace de culise în care interesele personale 
şi de partid alternau, editarea cărţii devenind un adevărat teren de luptă. 

Din diferite motive, până în 1965 Mircea Eliade va continua să figureze drept autor 
interzis în România socialistă. Anul 1965 coincide cu reîntoarcerea „spirituală” a lui Mircea 
Eliade în propria ţară prin intermediul scrierilor sale şi cu o lentă repunere a sa în drepturile 
literare. Întreaga acţiune de recuperare a lui Mircea Eliade îşi are ratiunile sale politice, 
notorietatea internaţională şi natura scrierilor sale transformându-l în candidatul perfect 
pentru rolul pe care ar fi trebuit să-l joace în împlinirea dezideratelor politicii de partid. 

Este vorba despre o politică minuţios planificată care tintea la un premiu Nobel pentru 
literatură şi care nu avea nici un candidat român de renume internaţional care să se ridice 
la nivelul exigenţelor impuse de această titulatură. Cartea de vizită a lui Mircea Eliade 
satisfăcea pe deplin necesităţile oficialităților române. Gloria şi simpatia de care se bucurase 
în cercurile intelectuale din ţară înainte de exil, aureolate de anii de interdicţie şi de 
succesele internaţionale, îl transformaseră în timp pe Eliade într-o figură legendară. 

Mircea Eliade era una dintre figurile marcante ale exilatilor politici români. Reîntoarcerea 
lui în ţară pentru a-i fi decernat premiul, în eventualitatea în care l-ar fi primit, ar fi 
echivalat pentru regimul comunist cu o recunoaştere implicită a legitimitatii sale: „Miza 
era cu atât mai mare cu cât o asemenea călătorie ar fi putut provoca o ruptură în sânul 
emigrației române, deja divizată în privinţa caracterului, frecventabil sau nu, al României 
lui Ceauşescu”?. 

În ciuda faptului că Mircea Eliade se dovedea a fi unul dintre principalii opozanți ai 
regimului comunist, recuperarea sa nu va întâmpina nici o dificultate. Cu atât mai mult cu 
cât ea se desfăşoară doar în direcţiile dictate de interese. Nu putem vorbi despre o recuperare 
integrală, ci doar de una parţială şi fragmentară, atent controlată şi cenzurată. Mircea 
Eliade va fi popularizat doar sub aspectele care să avantajeze politica culturală oficială. De 
pildă, preocupările şi scrierile sale despre folclorul românesc se potrivesc cu politica 
naţionalist-ceauşistă axată pe valorile spirituale ale vieţii rurale. Scrierile sale despre traci 
par a se integra de asemenea dorinţei lui Ceauşescu şi a partidului de a-şi legitima existenţa 
până în preistoria ţării. Unele opere literare sunt considerate inofensive, pe când altele sunt 


1. Studiu publicat în Revista de istorie şi teorie literară, nr. 2/1977 şi nr. 3/1977. 
2. Florin Ţurcanu, Mircea Eliade. Prizonierul istoriei, Editura Humanitas, Bucureşti, 2007, p. 591. 

în continuare pur şi simplu ignorate. Cât despre scrierile sale din domeniul religios, nu sunt 
utilizate decât unele texte despre mit, religia fiind în acea perioadă un subiect tabu pentru 
români. Scrierile indianiste sunt permise în măsura în care ele constituie o evadare fictivă 
într-un spaţiu exotic care nu ameninţă cu nimic raiul autohton al fericitei Epoci de Aur. 

Primul pas al recuperării va consta în absolvirea de păcatele sale de tinereţe şi ridicarea 
acuzatiei de legionar. Urmează apoi acordarea unor facilităţi care îi fuseseră până acum 
strict interzise. De exemplu, abia după 1965 i se permite să reia corespondenţa cu familia 
şi cu unii prieteni rămaşi în ţară (Petru Comarnescu), şi acest lucru doar sub pseudonim. 
Folosindu-se de pretextul împlinirii a şaizeci de ani, apar în presa românească a vremii 
cincisprezece articole elogioase începând cu septembrie 1967 şi terminând în februarie 
1968. Textele care sunt publicate vizează în special beletristica şi câteva fragmente referitoare 
la mit şi au o circulaţie extrem de limitată. 

Abia în 1969 începe să circule mai lejer pe piaţa de carte, deoarece i se vor reedita 
romanele Maitreyi şi Nuntă în cer, cu o prefaţă de D. Micu. În premieră i se va publica şi 
un volum de nuvele, La figdnci si alte povestiri, cu un studiu introductiv de Sorin Alexandrescu. 

Numele său va fi din ce în ce mai cunoscut, culminând într-un adevărat mit în jurul 
anilor ’70: „Despre un «mit Eliade» în cultura română se poate vorbi începând cu anii 1970. 
Acesta este întreţinut atât de folosirea savant orchestrată a imaginii lui Eliade de către 
propaganda regimului, cât şi de nostalgiile şi aşteptările unei parti a intelectualitatii şi a 
publicului cultivat dornici să uite amintirea stalinismului cultural al anilor 1950. Înainte de 
război, Eliade avusese atât admiratori neconditionati, cât şi critici inversunati. În România 
lui Ceauşescu el îşi ocupă locul în galeria valorilor naţionale, chiar dacă regimul continuă 
să-i drămuiască prezenţa în peisajul cultural, refuzând să-i reediteze sau să-i traducă 
majoritatea cărţilor şi făcând să alterneze în presa intelectuală elogiile cu perioadele în care 
numele său este trecut sub tăcere”!. 

În 1978 i se decernează Legiunea de onoare, ocazie cu care revista Secolul 20 îi consacră 
un întreg număr. Eforturile de recuperare ale oficialităților româneşti se intensifică printr-un 
lung şi obositor pelerinaj al unor emisari ai regimului Ceauşescu pe lângă Eliade. Printre 
numele emisarilor regimului comunist specificate de Florin Ţurcanu în monografia sa 
despre Eliade? se numără Eugen Barbu, care îl va întâlni pe Eliade în America pentru a 
încerca să-l convingă să viziteze România, asigurându-l în scrisoarea sa din 1968 de buna 
primire pe care o va avea în ţară. O scrisoare încurajatoare va fi trimisă în acelaşi an şi de 
către Valeriu Anania, care îi urează „o călătorie luminoasă şi rodnică” spre propria sa ţară. 

Cel mai important dintre aceştia pare a fi bunul său prieten Constantin Noica, transformat 
în „avocatul unei «rezistenţe prin cultură»”?. Acesta îl va vizita în mod special la Paris în 
1972 pentru a-i propune patronajul oficial al unui institut de studii orientale care urma să se 
înfiinţeze la Bucureşti, cu acordul şi finanţarea comuniştilor. 

Jurnalul Monicăi Lovinescu descrie extrem de fidel această întrevedere pariziană, tot ea 
ne prezintă şi deznodământul ei, constând într-un refuz categoric din partea lui Eliade’. 

La întoarcerea în ţară, Constantin Noica va întocmi un memoriu despre Mircea Eliade 
şi revederea sa după treizeci de ani, o copie dactilografiată fiind păstrată de către Adrian 
Marino în fondul său arhivistic personal. Răspunsurile pe care le-a primit din partea lui 
Eliade par a fi într-adevăr negative, aşa cum bine intuise şi Monica Lovinescu. Mircea 


Ibidem, p. 590. 
Ibidem, p. 591. 
Ibidem, p. 591. 
Monica Lovinescu, La Apa Vavilonului, Editura Humanitas, Bucuresti, 1999, vol II (1960-1980), p. 187. 

Eliade va refuza alegerea lui în Academia Română, părându-i-se o absurditate să fie onorat 
cu această distincţie tocmai de autorităţile care i-au impus atâta vreme interdicţie de 
publicare : „Mi-a spus că i se pare fără sens să fie ales membru al Academiei (când este 
membru al atâtor Academii străine) tocmai în ţara sa unde nu i s-a publicat nici o operă 
semnificativă”!. 

Oferta pe care Noica i-o va prezenta lui Eliade cuprindea, pe lângă înfiinţarea centrului 
amintit deja, şi propunerea de reeditare a revistei Zalmoxis cu ideea „să pregătim dialogul 
rodnic al Apusului cu Răsăritul îndepărtat, ce în deceniile următoare se va apropia sensibil 
de noi”?, urmând ca prof. Cicerone Poghin să meargă la Chicago sau la Paris pentru a-l 
consulta pe Eliade în realizarea acestui proiect. Mircea Eliade nu este însă cucerit de aceste 
propuneri, el refuzând o posibilă întoarcere în ţară doar în vederea îndeplinirii lor. 

Refuzul categoric al lui Eliade nu l-a descurajat însă pe prietenul său, filosoful de la 
Păltiniş continuând să convingă autorităţile de necesitatea recuperării lui Eliade: „Dacă 
există în străinătate câţiva oameni de cultură români ce ar trebui folosiţi, direct sau indirect, 
în pregătirea de specialitate a tineretului nostru sau pentru ridicarea prestigiului ţării, vom 
spune că doi dintre ei sunt exceptionali: Ştefan Lupaşcu şi Mircea Eliade”?, va nota el in 
memoriul respectiv. Încercarea sa de a demonstra că Eliade este candidatul perfect ajunge 
până la invocarea unor motive de sănătate: „Reamintim că Mircea Eliade are peste 65 de 
ani şi că a suferit de un acces de pericardită. Dacă vrem să-l folosim, nu încape amânare”. 

În jurnalul lui Mircea Eliade există un mic fragment în care cochetează cu ideile 
vehiculate de Noica în legătură cu o posibilă colaborare culturală între românii din diaspora 
şi cei rămaşi în ţară: „Îmi propun să scriu, după reîntoarcerea la Chicago, o prezentare 
amănunţită a ideilor şi sugestiilor lui Dinu în legătură cu «colaborarea culturală» pe care o 
propune între exil şi regimul din ţară”5. Ideea va rămâne însă doar la stadiul de proiect. 
Totuşi, se pare că Eliade nu considera drept imposibilitate o proiectată vizită în România, 
fiind extrem de sensibil la receptivitatea de care se bucură în propria sa ţară, cu atât mai 
mult cu cât spera că opera îi va fi redescoperită şi în România. 

Monica Lovinescu va fi cea care va nota cu fidelitate în Jurnal evoluţia întâlnirilor cu 
aceşti emisari ai regimului. Iniţial, ea doar intuieşte dorinţa lui Eliade de a se face cunoscut 
în propria sa ţară cu orice preţ, inclusiv cu cel al unor compromisuri pe care va fi nevoit să 
le facă regimului: „Mircea lasă (convorbire telefonică), în sfârşit, să scape ceea ce nu 
spusese încă: promisese, sau lăsase să se înţeleagă (şi cui: lui Sorin Popa!) că dacă 
Bucureştiul l-ar propune (oficial, prin Uniunea Scriitorilor), pentru premiul Nobel, s-ar 
întoarce într-adevăr în ţară, dar numai pentru a pune o floare pe mormântul mamei lui şi 
alta pe mormântul lui Nae Ionescu. Romantic dar neconvingător. Noroc - e chiar singurul 
noroc — că e din nou interzis în Romania”®. 

Odată confirmate aceste intuitii, ea va începe să-l suspecteze pe Eliade de o colaborare 
deja existentă între el şi cei care îl vizitau cu diverse interese : „(Jurnalul lui Mircea Eliade) 
L-am citit înainte de publicare şi după multe ezitări i-am scris lui Eliade să scoată cel puţin 
paragraful în care plânge pe scriitorul român cenzurat în însăşi persoana... cenzorului 
suprem, Vasile Nicolescu, venit să-l vadă, şi să adauge măcar câteva rânduri cu Goma, 


Biblioteca Central Universitară Cluj-Napoca, fond Marino 371. 

ciudat absent acolo unde sunt prezenţi - mereu — emisarii regimului, de la Cândea la Paul 
Anghel. Din aceeaşi dorinţă — sau obsesie - de a nu se pune rău cu autorităţile din România, 
spre a continua să fie publicat, evită sistematic în Jurnal să citeze lungile noastre conversații 
imediat ce soseşte la Paris pentru a-l pune la curent cu ce e nou în litere la Bucureşti. Se 
preface că află totul de la «vizitatori». Pe V. şi pe mine ne numeşte, bineînţeles, dar numai 
când nu e esential”?!. 

Disponibilitatea lui Eliade de a face diverse compromisuri pentru a fi editat în România 
este semnalată şi de către Adrian Marino prin gestul de a-şi suprima pasajul antimarxist din 
Aspects du mythe al ediţiei, care urma să apară în limba română: „Dintr-o destul de lungă 
frecventare, după mai multe convorbiri directe şi schimburi epistolare, mi-am format 
convingerea că el era dispus să meargă departe, chiar foarte departe, în «colaborarea» sa cu 
regimul ceauşist”?. 

Adrian Marino nu se dă însă în lături în a-i acorda circumstanţe atenuante, presupunând 
ca, rupt total de realităţile socialiste din România, Eliade acţiona în necunostinta de cauză, 
ignorând cu desăvârşire mecanismele funcţionării sistemului recuperărilor : „Adevărul este 
că M.E. dorea cu ardoare să fie editat şi în România, în patria sa, precum în alte ţări 
socialiste, dorinţă cum nu se poate mai indreptatita, fără să înţeleagă totuşi mecanismul 
adevărat al «recuperărilor» totalitare”. 

Anul 1980 este cel mai productiv în materie de editare a lui Eliade in România. I se va 
publica De la Zalmoxis la Genghis-Han, carte salutată cu entuziasm în ţară încă de la 
apariţia ei în Franţa în urmă cu zece ani şi cele trei studii consacrate operei sale de către 
Adrian Marino, Ion Lotreanu şi Mircea Handoca. Calea spre cunoaşterea şi recunoaşterea 
operei lui Mircea Eliade în România este deschisă, culminând cu includerea sa în manualele 
şcolare ca bibliografie obligatorie şi cu boom-ul publicistic de după revoluţie când îi sunt 
recuperate mai ales textele de orientare legionară. 

Pentru a constientiza mai uşor rolul pe care l-a jucat Eliade însuşi în procesul recuperării 
sale, trebuie înţeleasă atitudinea pe care o are acesta atât fata de exil, cât şi fată de o posibilă 
întoarcere în ţara natală. Mircea Eliade a fost întotdeauna extrem de sensibil în legătură cu 
modul în care era perceput în propria sa ţară. Nutrea o dorinţă mai mult sau mai puţin 
mărturisită ca opera sa să fie cunoscută şi în România, renumele său internaţional nefiind 
suficient dacă în patria sa el nu era decât un mare necunoscut. Validarea valorii sale nu se 
putea face pe deplin fără o recunoaştere din partea mediilor intelectuale româneşti. Jar 
această recunoaştere se dorea a fi deplină, nu una superficială, cum ştia deja că este pe cale 
să se realizeze. 

Obsesia lui Eliade de a întreba mereu dacă i s-a publicat ceva în ţară, dacă opera sa este 
citită şi apreciată de către conationalii săi poate părea maladivă în condiţiile în care succesele 
sale din străinătate sunt tratate cu indiferenţă şi o modestie greu de înţeles. S-ar putea chiar 
spune că pentru Eliade orice decernare de premii sau titluri onorifice nu putea fi trăită 
integral decât dacă ecourile sale răzbăteau până „acasă”. 

Alţii chiar l-au acuzat de egoism şi de megalomanie. Sau de colaborare cu regimul 
comunist în vederea publicării, considerând că Eliade ar fi fost capabil să facă orice 
compromis şi să renunţe la orice etică din dorinţa de a fi publicat. 

Adrian Marino, în experienţa sa cu publicarea Hermeneuticii, mărturiseşte că Eliade s-a 
plâns în repetate rânduri de poziţia sa extrem de dificilă, prins fiind între nevoia personală 


1. Ibidem, p. 26. 
2. Adrian Marino, Politică şi cultură..., p. 43. 
3. Ibidem. 

de a fi editat in România şi cea simbolică de a rămâne un reprezentant al exilatilor politici : 
„Mai ales că nu o dată mi-a repetat că «reținerea» sa de a «vizita» tara, chiar şi în scopuri 
strict profesional-culturale, era singura sa «armă», unicul său mod de a fi editat şi totodată 
de a supravieţui moral. Dar şi de a rezista unei duble presiuni : din partea regimului, pe de 
o parte, a «diasporei», pe de alta. Odată chiar a izbucnit iritat: «Nu vezi ce-mi fac ăştia ? » 
Astfel de reacţii se pot întâlni şi în jurnalul său. Atitudine cu atât mai de înţeles pentru mine, 
aflat aproximativ în aceeaşi situaţie, prins între două focuri”!. 

Atât Monica Lovinescu, cât şi Adrian Marino semnalează la Eliade o oarecare inocenta 
şi lipsă de informare în legătură cu adevăratele mecanisme ale recuperărilor comuniste din 
acea perioadă. Prins în cursa contra timpului pentru a-şi scrie marea operă, preocupat de 
problemele sale de sănătate şi ale soţiei, acaparat de intensitatea şi frecvenţa evenimentelor 
culturale pe care le trăia, Eliade nu s-a gândit probabil niciodată serios la toate implicaţiile 
pe care editarea sa în România le-ar fi provocat. 

Hotărârea sa este simplă şi formulată în termeni categorici: „Poziţia mea este clara: 
colaborare culturală, neutralitate politică - în relaţiile cu tara. Am un rost şi in diaspora 
(vom reactiva curând Centrul de Cercetări de la Paris). Pentru o mie de motive, o vizită 
«profesională» în R.S.R. mi se pare irealizabilă. Voi veni însă dacă voi obţine Premiul 
Nobel, ca să marchez că am fost onorat ca scriitor român (Am aflat de curând că aş fi avut 
foarte multe şanse in 1979, dacă aş fi fost propus oficial de autorităţile româneşti...)”?. 

În acest context al recuperării lui Mircea Eliade, Adrian Marino va da spre tipar cartea 
sa despre hermeneutica unui autor deja celebru în Occident. Adversari interni se dovedesc 
a fi Gogu Rădulescu şi Miron Constantinescu, care aveau răfuieli mai vechi cu Eliade. Alt 
personaj-cheie este Vasile Nicolescu, director al Publicatiilor din fostul Comitet de Cultura 
şi Educaţie Socialistă. El fusese cel care prefatase traducerea cărţii lui Eliade, Aspects du 
mythe, deţinând un monopol intern pe Mircea Eliade, în ciuda diletantismului său evident. 

Nu se ştie cu exactitate ce a determinat într-un final aprobarea editării Hermeneuticii ; 
cert este că până şi Eliade se arătase extrem de surprins de succesul lui Marino, fiind sceptic 
încă de la început în legătură cu finalitatea demersului său. Adrian Marino îşi explică 
aprobarea prin unicul fapt că lucrarea se afla deja sub tipar în varianta franceză la Gallimard, 
ceea ce a forţat într-un fel deznodământul versiunii româneşti : „«Salvarea» sa efectivă a 
venit însă din partea iminentei versiuni franceze, apărută de fapt în iarna lui '80. Intrată în 
circulaţie internaţională, interzicerea cărţii - din cauza notorietății lui Mircea Eliade - nu 
mai era practic posibilă”?. 

Acesta este contextul intern si international in care a aparut cartea lui Adrian Marino. Si 
tocmai acest context este cel care va naşte marea întrebare : care sunt motivațiile care l-au 
determinat pe Marino să se incumete să editeze o astfel de carte ? Este şi Marino un emisar 
al regimului pe lângă Eliade sau acţiunea sa este una independentă ? Care sunt intenţiile 
ascunse ale autorului şi care sunt beneficiile pe care apariţia acestei cărţi i le poate aduce ? 

Dacă este să ne ghidăm după declaraţiile contemporane apariţiei Hermeneuticii rezumate 
de autor încă din „Prefaţă”, redactată la Cluj-Napoca la 14 mai 1979, scrierea cărţii 
urmăreşte câteva obiective principale. Primul, şi cel mai important, este acela de a redacta, 
din perspectivă comparatistă şi într-un mod sistematic şi analitic, o primă hermeneutică 
românească modernă. Un alt obiectiv este acela de a integra opera lui Eliade în istoria 
criticii şi a ideilor literare româneşti prin consolidarea unei tradiţii româneşti de studii 


1. Ibidem, p. 44. 
„Corespondenţă inedită : Mircea Eliade către Adrian Marino”, în Jurnalul literar, serie nouă, an IV, 
nr. 5-8 februarie - martie 1993, p. 2 (scrisoare 4 ianuarie 1981). 

3. Adrian Marino, Politică şi cultură..., p. 46. 

hermeneutice care să restituie adevărata metodă de gândire a lui Eliade, denaturată în 
materialele publicist-impresioniste existente până atunci în presa românească. 

După actul recuperator pe care îl face cu Viața si Opera lui Alexandru Macedonski şi, 
mai ales după apariţia celorlalte cărţi de critică literară! care trădează preocupările intelectuale 
din ultima perioadă ale autorului, aceste motivații sunt mai mult decât justificate, încadrându-se 
perfect în proiectele de creaţie ale lui Adrian Marino. 

Cartea este scrisă în primul rând ca o legitimare a preocupărilor sale de critică de idei, 
un domeniu prea puţin abordat în România acelei perioade, care avea nevoie de argumente 
puternice şi exemple concludente pentru a se impune. 

Creaţia lui Eliade era cea mai recomandată în acest sens, Adrian Marino găsind o serie 
întreagă de afinități între propriile sale preocupări literare şi opera lui Mircea Eliade, fapt 
care îl determină să grupeze ideile regăsibile în mai multe texte de-ale lui Eliade în jurul 
unui sistem închegat şi coerent pe care să îl regăsim sintetizat în această carte : „Hermeneutica 
este deci «veriga» care lipsea unui ansamblu de cercetări personale începute cu ani în urmă. 
Ea defineşte, în parte, şi o filiatie spirituală şi mai ales o orientare comună de gândire, un 
cadru - în acelaşi timp universal şi românesc - al unor noi căutări şi încercări hermeneutice 
şi ideocritice”?. 

Pe lângă aceste filiatii de idei, preocupări comune şi afinități intelectuale, alegerea lui 
Eliade însemna pentru Marino o provocare cu atât mai mare cu cât, autor interzis, publicarea 
unei cărţi în sistemul de cenzură din România comunistă însemna un act de mare curaj 
intelectual şi editorial care se încadra în definițiile pe care Marino le acorda culturii 
alternative. Adică un gest explicit de insubordonare şi independenţă într-o cultură strict 
cenzurată ideologic: ,,Simteam tot mai imperios şi impulsul sfidării unei interdicții şi al 
ruperii tăcerii din jurul unui nume ostracizat şi al unei opere interzise. Gest de protest şi de 
insubordonare directă/indirectă. Aceasta a fost una din formele inconformismului meu şi ale 
angajamentului ideologic împotriva regimului”?. 

Scrierea acestei cărţi este o adevărată provocare şi dacă ne raportăm la deficitarele surse 
de informare de care dispunea în ţară, scrierile despre Eliade fiind extrem de puţine, 
majoritatea focalizate pe beletristică şi diletante la nivel de conţinut şi semnificaţie, după 
cum o mărturisea însuşi Mircea Eliade într-o scrisoare din 22 iulie 1980 către Adrian 
Marino. Plângându-se de percepţia superficială de care avea parte opera sa în ţară, Eliade 
mărturisea că, în afară de Eugen Simion, ceilalţi critici care i-au analizat textele l-au 
dezamăgit profund : „Nu mă surprinde lipsa de ecou a Hermeneuticii. În afară de dumneata 
şi E. Simion, majoritatea articolelor privitoare la scrierile mele se datoresc câtorva diletanti 
şi amatori bine intenţionaţi. În fond, nu sunt încă luat în serios în ţară”?. 

În perioada apariţiei Hermeneuticii, extrem de puţine cărţi de-ale lui Eliade se găseau in 
tara, majoritatea operei sale fiind publicată în străinătate şi în limbi de circulaţie internaţională. 
Nu exista nici o ediţie completă a operelor sale, nici măcar o biobibliografie orientativă. De 
asemenea, în afară de studiul monografic elaborat in limba italiană in 1978 de Ioan Petru 
Culianu, nu putea fi enumerată nici o altă cercetare biobibliografică despre Eliade realizată 
de către un român. 

Însuşi Adrian Marino declară că, neexistând studii sistematice întinse, ci doar fragmente 
din publicistica lui Eliade, neexistând nici măcar o ediţie a publicisticii lui Eliade din 


1. Introducere în critica literară (1968), Modern, modernism, modernitate (1969), Dicţionar de idei 
literare, vol. I (1973). 

2. Adrian Marino, Hermeneutica lui Mircea Eliade, Editura Dacia, Cluj-Napoca, 1980, p. 8. 

Adrian Marino, Politică şi cultură... p. 45. 

4. Ibidem, p. 50. 

deceniile trei şi patru, nici chiar o bibliografie ştiinţifică, îşi consideră scrierile strict 
introductive, la nivelul unor investigaţii lacunare, de pionierat, care vor fi probabil perfecţionate 
în viitor deoarece Eliade merită o recuperare integrală : „Mircea Eliade gândeşte fenomenul 
românesc în totalitate şi în mod organic şi definirea poziţiei sale literare nu este cu putinţă 
fără referirea permanentă la întreaga sa concepţie filosofică, culturală şi artistică”!. 

Nici documentarea pentru problemele de teorie pe care le implică un studiu hermeneutic 
nu a fost mai uşoară, dacă este să privim stufosul aparat critic utilizat în redactare, autorii 
şi titlurile sunt în întregime străini, în ţara noastră termenul de hermeneutică fiind aproape 
necunoscut, mai exact, cum bine precizează Adrian Marino, „termenul a început oarecum 
să circule, dar fără urmări deosebite”?. 

Absența materialelor este dublată şi de exercitarea rigurosului mecanism al cenzurii care 
se aplica în cazul autorilor interzişi. Pentru a nu ne abate de la subiect, vom exemplifica 
chiar cu situaţii survenite în studierea ultrasecretului fond Eliade existent la Biblioteca 
Academiei, fond care grupa scrierile sale literare în româneşte şi publicistica din anii 
1927-1940, adică toate documentele existenţei sale româneşti. Accesul la acest fond era 
aproape imposibil, de aici şi marele mister care va pluti peste trecutul românesc al lui Eliade 
până la apariţia cărţii lui Ricketts*, care valorifică tocmai acest fond documentar. 

Matei Călinescu mărturiseşte următoarele în legătură cu modul în care cenzura funcţiona 
în România comunistă : „Situaţia era de aşa natură încât chiar foarte puţinii cercetători care 
aveau acces la «fondurile secrete» ale principalelor biblioteci, şi încă şi mai puţinii cercetători 
serioşi, inteligenţi, dedicați, nu puteau ajunge decât la adevăruri locale, circumscrise, 
imposibil de raportat la structuri de înţelegere mai largi, care le-ar fi putut da un sens. 
Cenzura totală, aş adăuga, sterilizează adevărurile pe care le îngăduie, le castrează de 
semnificatie”*. 

Acelaşi Matei Călinescu dezvăluie detalii picante legate de modul in care Ricketts a 
reuşit să extragă informaţii din acest fond. De exemplu, deşi i s-a permis accesul în vederea 
consultării, singurele fotocopii pe care a reuşit să le sustragă se datorează unui troc cu o 
maşină xerox portabilă pe care a promis că o va dona la sfârşit dacă i se permite să facă 
fotografii cu un aparat de fotografiat mic şi uşor de camuflat. Acest act de mituire s-a născut 
din faptul că „i s-a interzis cercetătorului american nu numai xeroxarea, dar chiar şi 
transcrierea de mână a textului în limba română; i s-a îngăduit doar să-l copieze în 
traducere engleză făcută pe loc şi sub supraveghere”5. Trebuie menţionat că situaţia descrisă 
era valabilă în 1987 când Eliade era deja editat în România, fiind considerat un autor 
integral recuperat. 

De o situaţie asemănătoare se va izbi în acelaşi an şi Adrian Marino, când, la solicitarea 
epistolară a lui Culianu, încearcă să găsească la Biblioteca Centrală Universitară din Cluj-Napoca 
toate colaborările lui Eliade la ziarul Bunavestire şi pasajele din Jurnalul lui Mihail Sebastian 
referitoare la antisemitismul lui Eliade. Împreună cu soţia sa, Lidia Bote, Adrian Marino 
face note rezumative la toate articolele pe care le găseşte, sub atenta supraveghere a unui 
cititor care îi privea de la masa de lectură vecină de după cele două găuri perfect rotunde 
făcute în ziarul pe care îl citea cu ardoare, fără a întoarce paginile. 


1. Idem, Hermeneutica..., p. 406. 
Ibidem, p. 15. 

3. Mac Linscott Ricketts, Rădăcinile româneşti ale lui Mircea Eliade, două volume, Criterion Publishing, 
Bucureşti, 2004. 

4. Matei Călinescu, Despre Ioan Petru Culianu şi Mircea Eliade. Amintiri, lecturi, reflecţii, Editura 
Polirom, laşi, 2002, pp. 18-19. 

5. Ibidem, p. 21. 

Acestea fiind condiţiile de documentare din tara, este de la sine înţeles că Adrian Marino 
a fost nevoit să frecventeze în principal biblioteci din străinătate, apelând la serviciile unor 
prieteni din exil pentru a procura textele, solicitând chiar ajutorul lui Eliade în vederea 
realizării unei lucrări cât mai documentate şi mai competente. Documentarea acestei cărţi 
a presupus un efort considerabil, atât intelectual cât şi material. Eforturile şi energia 
consumată în acest demers editorial par a fi iniţial pe deplin recompensate deoarece 
finalitatea s-a dovedit a fi una satisfăcătoare din moment ce exigentul critic Adrian Marino 
declară că: „În ambele versiuni, cercetarea noastră este cea mai întinsă şi aprofundată 
despre subiect întreprinsă până acum, nu numai în ţară, unde constituie primul studiu de 
acest gen din «bibliografia » românească a lui Mircea Eliade”!. 

Frecventarea lui Mircea Eliade şi a bibliotecilor din străinătate îl pune însă pe Adrian 
Marino într-o situaţie dificilă care complică şi mai mult viaţa oamenilor de litere români cu 
vizite în străinătate. Este vorba despre un acut sentiment al dualității existenţiale, impresia 
că nu apartii nici unuia dintre mediile pe care le frecventezi, că eşti marginalizat în 
permanenţă, aruncat la periferia vieţii sociale şi suspectat că ai fraternizat cu duşmanul : 
„Poate intui cineva din afară teribila mortificare morală a următoarei situaţii ? În exterior 
treci, vrând-nevrând, drept un reprezentant (tolerat) al unui regim pe care-l detesti; în 
interior, mereu suspect, cenzurat, complexat şi constrâns, vegetând în mizerie şi izolare ? g 

Părăsind spaţiul literar românesc, eşti suspectat de trădare şi de alianţă cu inamicul 
capitalist, ajungând în străinătate, eşti văzut ca exponent al totalitarismului, de care unii 
confrati au scăpat prin experienţa exilului. Judecat şi considerat vinovat de ambele parti, un 
asemenea intelectual simte dramatic nu doar pendularea între două culturi şi mentalități 
diferite, ci are şi sentimentul inacceptării, al vidului, al reducerii la inexistenta, al neaderentei 
la nici un mediu. Această situaţie s-a răsfrânt şi în actul receptării critice a cărţii sale despre 
Eliade. 

În ciuda faptului că Hermeneutica lui Eliade a fost scrisă într-un ritm intens şi pasional 
datorită entuziasmului lui Adrian Marino pentru ideile vehiculate în opera lui Eliade, idei 
care îi confirmau propriile convingeri, feedback-ul pe care l-a primit după editare a fost 
dezamăgitor. Publicarea primei sinteze româneşti şi străine despre Mircea Eliade ar fi 
trebuit să se bucure, în concepţia autorului, de succes, dată fiind importanţa acestei 
întreprinderi inedite. Spre marea surprindere a lui Adrian Marino, aceasta a căzut într-un 
gol imens, din cauza unei absente de sincronizare cu viata literară din România acelei 
perioade. 

Cartea care ar fi trebuit să fie accesibilă tuturor şi să producă senzaţie prin elementele 
inedite pe care le aducea în receptarea operei lui Eliade şi în înţelegerea conceptelor şi a 
metodelor hermeneutice a ajuns să fie asimilată drept o carte elitistă, cu circulaţie în cercul 
restrâns al specialiştilor: „Este vorba de o carte destinată în primul rând specialiştilor, 
scrisă la o înaltă temperatură intelectuală în care concluziile limpezi şi ferme degajă 
dintr-un imens material de fapte, structurate cu o desăvârşită logică a demersului «her- 
meneutic»”>, 

Odată marginalizata, destinul ei devine din ce in ce mai potrivnic, cronicile interne in 
care este recenzată fiind preponderent negative, fapt care îl macină teribil pe Adrian 
Marino. El va încerca să găsească diverse explicaţii pentru a-şi clarifica această situaţie 
complet neprevăzută. Criticul care nu se înşelase până acum în nici una dintre aprecierile 


1. Adrian Marino, Hermeneutica..., p. 7. 

3. Pompiliu Mircea, „Un roman de idei”, în Luceafărul, 21 februarie 1981. 

sale este pus la colt şi arătat cu degetul, discuţiile despre incompetenta sa făcând să curgă 
cerneala tuturor cronicilor literare de scandal. 

Acuzaţiile care i se aduc sunt din ce în ce mai grave şi mai umilitoare, cu atât mai mult 
cu cât fiecare dintre ele caută să îi distrugă autoritatea câştigată anterior în domeniul criticii 
literare. Elementele care odinioară îi erau recunoscute drept merite absolute, consacrându-l 
în peisajul cultural românesc drept un critic original şi competent, îi sunt acum imputate, 
fiind considerate lipsuri insurmontabile ale acestei opere. Ostilitatea va deveni făţişă atunci 
când criticile vor ieşi din sfera creaţiei literare pentru a se extinde asupra trăsăturilor 
temperamentale ale omului Adrian Marino, transformându-se într-un atac subtil la propria 
sa persoană. 

Dezamăgirile legate de receptarea operei sale se înregistrează pe planuri distincte, actul 
editorial al lui Marino fiind interpretat diferit, în funcţie de interesele şi percepţia critică a 
fiecărei părţi implicate. Violenţa contestării, coroborate cu jocul de culise din perioada 
pre-editării Hermeneuticii, îl determină pe Adrian Marino să creadă că apariţia cărţii sale a 
fost boicotată: „La toate acestea se adaugă atacurile violente din presa din ţară, boicotul 
unora, totala neasimilare a proiectului meu, cel putin inconformist - ideologic şi mai ales 
critic. Hermeneutica lui Mircea Eliade căzuse efectiv în gol, pe un teren nu numai ostil, dar 
şi total nepregatit”!. 

Ceea ce impresionează cu adevărat sunt curajul şi nebunia lui Adrian Marino de a-şi 
asuma un astfel de demers critic. În ciuda recenziilor negative din presă, cartea lui Adrian 
Marino este aşteptată cu nerăbdare în librării, stârnind curiozitatea cititorilor avizi de opere 
noi şi originale. Scrisoarea bunului său prieten, Ion Alexandru Angheluş, vorbeşte despre 
cozile de la librării, cărţile vândute pe sub mână şi „moartea de om” pe care o implica 
procurarea unui exemplar. 

Dacă pentru ediţia în limba română a Hermeneuticii reacţiile cititorilor sunt de-a dreptul 
măgulitoare, receptarea cărţii în ediţia de la Gallimard este extrem de diferită, confirmându-i 
încă o dată convingerea că lucrarea sa despre Eliade nu a satisfăcut universul de aşteptare 
al cititorilor săi. 

Avizi de o interpretare a operei până atunci interzisă a lui Mircea Eliade, cititorii se 
aşteptau la cu totul altceva. Probabil o monografie în stilul celei scrise despre viaţa şi opera 
lui Macedonski, cu care Adrian Marino îi uimise in mod plăcut cu câţiva ani înainte. Din 
reacţiile lui Mircea Eliade, povestite de acelaşi Adrian Marino, reiese că nici marele savant 
nu se aşteptase la o astfel de interpretare. 

Alegerea lui Mircea Eliade drept subiectul unei cărţi editate in România este o întreprindere 
destul de riscantă dacă ţinem seama şi de contextul „recuperărilor” iniţiate de comunişti şi 
al presiunilor făcute de diaspora asupra lui Mircea Eliade. Intenţia autorului ei de a face un 
gest reparator şi recuperator complică şi mai mult lucrurile, atrăgând diverse implicaţii 
politice. Cele mai violente acuzaţii pe care le-a primit Adrian Marino au această conotaţie 
politică şi vin tocmai din partea membrilor exilului românesc, care îl bănuiesc a fi un alt 
emisar al regimului comunist pe lângă Eliade. 

Chiar dacă Adrian Marino declară că a scris cartea cu cele mai bune intenţii şi cu gestul 
declarat de a sparge o blocadă într-o perioadă de stalinism pur, când Mircea Eliade era 
anatemizat în România, iar un autor care să scrie despre opera lui intra direct în vizorul 
autorităţilor, acuzaţiile care i se aduc nu scad în intensitate, fapt care îl împiedică să se 
bucure de succesul său editorial, acela de a publica la una dintre cele mai prestigioase 
edituri franceze, Gallimard: „Dar tot entuziasmul meu a fost ucis, strangulat. Intrasem 

conştient în gura lupului, animat de cele mai bune intenţii. Am început deci să nu mai iubesc 
Hermeneutica lui Mircea Eliade. Cele ce s-au întâmplat în Franţa m-au dezgustat şi mai 
mult de această carte, de care pur şi simplu n-aş mai vrea să aud”!. 

Adrian Marino se aştepta ca prima carte română şi franceză despre Eliade să fie, dacă 
nu un succes răsunător, cel putin privită cu simpatie şi bunăvoință. În schimb, cartea a fost 
primită în Franţa cu mare răceală, în jurul ei plutind o tăcere apăsătoare, neprevestind nimic 
bun. Reacţia lui Adrian Marino la aflarea acuzațiilor care circulau în mediile pariziene la 
adresa actului său recuperator este foarte violentă. Profund ofensat de acuzaţiile care i se 
aduc, el va răspunde polemic, asumându-şi întreaga iniţiativă a genezei acestei cărţi: „Nu 
recuperez pe nimeni, nu transmit nici un mesaj, cartea îmi aparţine integral ca iniţiativă, dar 
mă întreb: Domnilor de la Paris, de ce Dvs. n-aţi făcut-o întâi? N-ati făcut nici puşcărie, 
aţi avut posibilităţi de documentare superioare. De ce a trebuit să vină un român din Est, 
care să facă prima carte care a apărut la Paris ? ”?. 

Acuzatiile i se par cu atât mai nedrepte cu cât in tara el este marginalizat, succesele sale 
externe şi recuperarea lui Eliade fiind privite cu suspiciune şi de conationalii săi. În plus, 
nimic din comportamentul său din străinătate nu justifică actul colaborării. Comportamentul 
său era mereu extrem de retras, petrecea mai mult timp la bibliotecă, nu vizita multă lume 
din diaspora şi nu căuta cultivarea unor relaţii. În nici un caz, Adrian Marino nu acţiona în 
sensul ideilor şi sugestiilor lui Noica în ce priveşte colaborarea culturală. Şi mai era apoi 
întreg contextul editării acestei cărţi care demonstra că, sub nici o formă, cartea nu se 
înscria în categoria colaborării culturale. 

Prins între cele două tabere, considerându-se profund ofensat de atitudinea indiferentă a 
lui Eliade în legătură cu destinul cărţii sale, Adrian Marino încearcă să se detaşeze de orice 
dispută, îngropând pentru totdeauna vreo referire la episodul receptării atât de eronate a 
Hermeneuticii sale: „Viaţa intelectuală, şi nu numai la noi, este făcută şi din astfel de 


durități jignitoare. Pe scurt: o pagină întoarsă. Definitiv. Nimic de adăugat în plus”?. 


Concluzii 


Succesele internaţionale de care s-a bucurat, libertatea de mişcare de care a beneficiat în 
comunism, totalitatea realizărilor sale culturale, de la publicistică, la editarea unui număr 
impresionant de cărţi, la conducerea şi editarea C.R.E.L. sau activităţile din cadrul Asociaţiei 
de Literatură Comparată sau al Uniunii Scriitorilor, imensa corespondenţă internaţională 
sau prezentele sale în bibliotecile europene, toate aceste elemente au trezit numeroase 
suspiciuni. 

Într-o epocă în care succesul era sinonimul compromiterii totale şi al colaborării 
inevitabile cu sistemul, era normal ca întreaga sa activitate să nască o multitudine de 
întrebări. A colaborat sau nu Adrian Marino cu regimul comunist în vederea obţinerii 
acestor beneficii? A fost la fel de corupt ca aproape toate personalităţile de marcă ale 
literaturii socialiste sau a constituit una dintre puţinele excepţii care a confirmat regula ? A 
reuşit Adrian Marino pe cont propriu sau a fost ajutat pe baza unor servicii prin care acesta 
s-a revanşat faţă de binefăcătorii sai? 


1. Adrian Marino, op. cit., p. 47. 
2. Ibidem. 
3. Ibidem, p. 51. 

O perioadă lungă de timp aceste întrebări nu au fost rostite cu voce tare. Chiar dacă au 
fost gândite de mulţi, nimeni nu a avut curajul să-l atace direct pe Adrian Marino, devenit 
între timp „o instituţie” culturală de sine stătătoare. Cu atât mai mult cu cât, consecvent cu 
sine însuşi, după Revoluţie, Adrian Marino va reveni într-o oarecare măsură la preocupările 
sale din tinereţe, implicându-se activ prin scrierile sale ideologice sau prin acţiuni directe la 
consolidarea societăţii civile din România şi la construirea unei democraţii autentice. 

Afirmațiile diaristice ale unui Paul Goma, care arunca cu noroi în majoritatea prietenilor 
săi rămaşi în ţară prin acuzaţii sau insinuări ale colaborationismului lor, au trecut aproape 
neobservate. Nimeni nu a reacţionat la afirmaţiile lui Goma cum că Adrian Marino ar fi 
semnat încă din Bărăgan celebrul „angajament”, întreaga sa carieră fiind doar o consecinţă 
a acestui fapt. Chiar şi atunci când, in 2004, Gabriel Liiceanu îl acuză direct de lichelism 
pe lângă Dumitru Popescu-Dumnezeu, aducând dovezi palpabile ale atitudinii servile a lui 
Adrian Marino, puţini au fost cei care au luat în serios o posibilă colaborare a lui Adrian 
Marino. Majoritatea a continuat să vadă în Adrian Marino un simbol, apărându-i cu 
vehementa semnificaţiile sale de independenţă. 

Existenţa în arhiva C.N.S.A.S. a trei volume ale unui dosar informativ, a cărui cronologie 
merge până în 1989, atestă faptul că Adrian Marino a fost în permanenţă sub stricta 
supraveghere a organelor Securităţii, fiind suspectat de ostilitate fata de regim. 

În afara unui angajament formal pe care l-a semnat în Bărăgan, în cadrul înscenării 
amintite, de obligaţiile căruia nu s-a achitat niciodată, refuzând vehement orice formă de 
colaborare a lui ca agent informativ, nu s-a descoperit în acest fond arhivistic nici un alt 
document prin care Adrian Marino să îşi formuleze o adeziune explicită. 

Într-un raport oarecare, redactat de mână de către un agent de Securitate este însă 
menţionat faptul că: „În intervalul 1969-1983 a fost folosit în munca informativă, iniţial pe 
linie de informaţii interne (artă şi cultură), iar în intervalul 1976-1978 şi 1980-1983 pe linie 
de informaţii externe. Legătura cu el s-a încetat deoarece «in ultima perioadă s-a constat, 
însă la el, rezerve şi chiar nemulțumiri fata de unele măsuri adoptate în domeniul cultural, 
îndeosebi după consfătuirea de la Mangalia din august 1983. De asemenea a manifestat 
unele rezerve şi în ce priveşte furnizarea de informaţii cu privire la persoanele contactate în 
exterior»... 

După fiecare deplasare în exterior, ne-a furnizat informaţii de interes operativ privind 
unele elemente duşmănoase din rândul emigrației române, în special din Franţa, cât şi alte 
date privind aspecte care vizează politica partidului şi statutului nostru pe plan extern. În 
acelaşi timp, cu contactele pe care le-a avut cu diferite elemente din rândul emigrației 
române, s-a situat pe o poziţie patriotică, luând atitudine împotriva unor denaturări ale 
realităţii din tara noastră”. 

Aceasta este singura informatie incriminatorie la adresa moralității lui Adrian Marino, 
dar autenticitatea ei trebuie verificată. Pe de o parte, între 1976-1983 supravegherea sa 
încetează. Nu există însă documente în dosarul său care să confirme că a fost supravegheat 
în continuare din teama de a nu compromite în vreun fel sistemul, dar nici documente care 
să ateste faptul că în această perioadă Adrian Marino ar fi încetat să mai fie un „obiectiv” 
deoarece a acceptat a fi un informator. Tot in acest raport se vehiculează ideea că Adrian 
Marino, sub numele de cod Marin, ar fi furnizat în special informaţii despre Mircea Carp 
şi Europa Liberă, or, sunt bine-cunoscute prietenia strânsă care i-a legat pe cei doi încă din 


1. A.C.N.S.A.S., fond Informativ, dosar nr. 210564, vol. III, „Raport cu propunerea de luarea în lucru 
organizat - prin dosar de urmărire informativă - a scriitorului Marino Adrian din 09.06.1989, 
întocmit de Tinca Ovidiu”. 

adolescenţă faptul că Adrian Marino îi trimitea periodic materiale prietenului său spre a fi 
citite sub pseudonim la postul său de radio. 

În plus, întreaga corespondenţă privată a celor doi prieteni contestă o astfel de presupunere, 
din schimburile lor epistolare reieşind că luptă în continuare, într-o fraternitate perfectă, de 
aceeaşi parte a baricadei, împotriva oricărei forme de îngrădire a libertăţii individuale. 

De altfel este destul de greu de crezut că Adrian Marino ar fi refuzat o colaborare şi 
beneficiile acesteia în vremea când era un D.O.-ist fără viitor, preferând să facă un an în 
plus de domiciliu forţat şi să-şi păstreze integritatea, pentru a se compromite în momentul 
în care succesul său profesional era deja asigurat. Mai mult, omul a cărui integritate morală 
se ridică la nivelul unui adevărat mit nu ar fi putut să se compromită în aşa măsură încât să 
pozeze în erou al culturii alternative în timp ce îşi trăda cel mai bun prieten. 

Mai plauzibilă este teoria conform căreia o posibilă informare asupra ieşirilor sale în 
străinătate să fi fost într-adevăr realizată, în condiţiile constrângerii şi pentru a ieşi din 
vizorul Securităţii, dar această colaborare să fi fost doar formală, Adrian Marino să nu fi 
furnizat informaţii compromiţătoare despre prietenul său. 

Toate acestea nu sunt însă decât supozitii, adevărul va fi confirmat în timp, şi poate de 
publicarea memoriilor sale, în care vor fi explicate multe alte aspecte ale biografiei sale 
contradictorii. 


Clara Mareş 


Panza de păianjen. Ion D. Sîrbu în plasa Securităţii 


At the age of 28, lon D. Sîrbu was the youngest senior lecturer in the Romanian academic field. 
At the age of 44, he came to be the oldest miner, a coal-trolley pusher at the mine of Petrila, but 
also the most educated, as he had spoken six foreign languages : French, English, Italian, 
German, Hungarian and Russian. 

Based on the seven surveillance files of the former Securitate, I have drawn up a case study of the 
writer Ion Desideriu Sirbu, insisting on the moments of open conflict with the Securitate, that is, 
1969, 1977 and 1982. With his pencil and paper as sole allies, the writer fought a system that 
controlled prisons, officers, microphones, informers. The interception of his private conversations 
reveals, over time, the views of a lucid intellectual, perfectly aware of the failure of his ideals, 
witnessing the overturn of the world he lived in as well as the immense suffering of his fellow 
citizens. Nevertheless, since lucidity is the freedom of those who are chained, as Sirbu himself had 
written, he is a winner, and his complete victory is within the pages of his diaries, short stories and 
his brilliant novel A Farewell to Europe! . 


Keywords: academic, diary, writer, Securitate, file(s). 


În timpul documentării despre Ion D. Sîrbu, am cerut la Biblioteca Centrală Universitară, 
volumul Povestiri Petrilene şi am început să citesc fără a da prea multă atenţie primelor 
pagini. Din greşeală, la un moment dat, cartea s-a deschis la pagina de gardă şi am observat 
uimită scrisul de mână al lui Ion D. Sîrbu. Cartea fusese făcută cadou de către acesta Cellei 
Serghi cu dedicatia următoare : „Celei mai frumoase prietene (a duhului meu) doamnei 
C.S. în amintirea întâlnirii noastre la Mogoşoaia (când i-am citit Şoarecele B şi scriam 
Pragul Albastru) în speranţa că într-o frumoasă zi de primăvară îi voi putea aduce un buchet 
de gentiane. Cu imensă admiraţie, Ion D. Sîrbu. Craiova, 25 decembrie 1983”. Am rămas 
uimită de ciudatenia potrivirii, ce şanse erau ca tocmai cartea aceasta să ajungă la mine 
după ce aparținuse Cellei Serghi ? ! Timp de cinci luni studiasem la C.N.S.A.S., în detaliu, 
„pânza de păianjen” tesuta de Securitate în jurul lui Ion D. Sîrbu. Probabil există un destin 
al subiectelor care mi-a adus exact acea carte în faţa ochilor. 

Când am început lectura dosarului de urmărire informativă „Şerbănescu”, „Sârbulescu”, 
„Suru” „Ursu”, toate nume de cod ale lui Ion D. Sîrbu, aveam o datorie morală asumată în 
faţa soţiei sale, doamna Elisabeta Sîrbu, în 2005, şi o curiozitate ştiinţifică. Voiam să 
constat dacă autorul pe care-l citisem înfrigurată de-a lungul celor două volume ale Jurnalului 
unui jurnalist fără jurnal va sta la tel de drept şi în faţa ofiţerilor, voiam să văd cum iese 
Sîrbu din sutele de file strânse cu sârg de ofiţerii craioveni şi nu numai. 

Dosarul de urmărire individuală a lui Ion D. Sîrbu conţine şapte volume (peste 1.680 de 
file) cu documente cuprinse între octombrie 1957 (proces verbal de interogatoriu) şi 21 
septembrie 1989 (referat al unui ofiţer martor la funeraliile scriitorului) şi se referă doar la 
urmărirea efectuată de Securitate după eliberarea din detenţie, din 1963. 

Metodele de lucru ale Securităţii ne conduc la concluzia logică că trebuie să mai existe 
un dosar penal pe numele lui Ion D. Sîrbu, poate cu la fel de multe volume, care să conţină 
interogatoriile şi actele condamnării după arestarea din septembrie 1957, ca şi dosarul de 
penitenciar cu date despre închisorile prin care scriitorul a trecut. Ne-am propus însă ca 
studiul dosarului penal să facă obiectul unui alt articol. De aceea ne-am oprit asupra 
dosarului de urmărit întocmit de Securitatea Dolj între 1964-1989. 

Studiind dosarele, am constatat că Ion D. Sîrbu îşi cunoştea ofiţerii urmăritori, avea 
discuţii detaliate cu ei, uneori aceştia vizitându-l chiar acasă. Documentul de deschidere al 
primului volum este o asemenea discuţie amicală cu It. Olimpian Ungherea, responsabil de 
cazul „Şerbănescu”, iar pentru un moment m-am temut că voi avea surprize neplăcute. Însă 
după studiul tuturor celor şapte volume am văzut cum din toate întâlnirile, presiunile şi 
convocările ofiţerilor, Ion D. Sîrbu a ieşit la fel de curat pe cât intrase. 

Chiar dacă aparent pare sincer, docil sau obedient, totul e un foarte bine jucat rol de 
înşelare a vigilentei ofiţerilor, de deturnare a atenţiei acestora de la ce era cu adevărat 
esenţial pentru el. Deşi îl urmăreau atent, prin multe canale, cu numeroase tipuri de 
microfoane instalate în propria locuinţă, ofiţerii nu au ştiut despre conţinutul vitriolant la 
adresa comunismului din romanul Adio Europa !, nu au ştiut că el îi cunoştea pe soţii 
Ierunca sau că la Paris l-a văzut pe Paul Goma. De asemenea, deşi îi interceptau întreaga 
corespondenţă şi îi ascultau telefoanele, securiştii nu au aflat nici un moment că Ion D. 

Sîrbu îşi scria Jurnalul unui jurnalist fără jurnal sub propriul lor nas. Şi acestea în condiţiile 
în care securiştii au desfăşurat ample acţiuni pentru blocarea redactării memoriilor, perchezitii 
peste perchezitii, informatori cu sarcini precise, toată gama de măsuri represive. Toate 
planurile lor de măsuri din ultimii şapte ani de viaţă ai scriitorului au avut drept scop 
prevenirea scrierii sau înstrăinării memoriilor. Eşecul tuturor acestor acţiuni s-a dovedit 
odată cu publicarea primei ediţii a lucrării memorialistice în 1993. 


Ion D. Sîrbu, omul 


Şcoala cărţilor, şcoala tranşeelor 


Născut la 28 iunie 1919, lui Ion D. Sîrbu îi plăcea să spună că s-a născut într-o zi istorică, 
pentru că exact în acea zi, la Versailles, se semna tratatul de pace care consfințea graniţele 
României Mari, adesea le scria prietenilor, spunând: „eu am vârsta României mari care nu 
mai e aşa de mare”. Fiul lui Jon Sîrbu şi al Ecaterinei (fostă Glasser, căsătorită Stehlick’), 
Ion D. Sîrbu le este adânc recunoscător: „Tata mi-a dat şira spinării. Mama, darul de a 
povesti şi glumi. Amândoi dragostea de lume, oameni, soare”, în opera autorului de mai 
târziu ambii apărând scrişi cu majuscule. La botez, copilul primeşte drept al doilea prenume 
Desideriu, care, pe viitor, în cazărmi şi celule se transformă adesea în Derizoriu’, prenume 
revelator pentru autor, viata lui oscilând între deziderate şi „derizorate”. 

Urmează şcoala primară în Petrila natală (1926-1930), apoi gimnaziul şi liceul la 
Petroşani (1930-1939). Din 1939 devine student al Facultăţii de Filosofie şi Litere din Cluj”. 
În facultate, Lucian Blaga va deveni Profesorul prin excelenţă şi modelul, iar Ion D. Sîrbu, 
studentul preferat şi „bufonul Majestății Sale”, în zilele triste ale marginalizării comuniste. 

Dictatul de la Viena determină mutarea Universităţii din Cluj la Sibiu. Împărtăşind 
convingerile stângiste ale tatălui său, sindicalist şi social-democrat convins, Ion D. Sîrbu 
merge mai departe cu angajamentul politic, ajungând unul dintre puţinii ilegalişti comunişti 


1. A.C.N.S.A.S., fond Informativ, dosar nr. 5.265, volumul 3, f. 226. Mama sa considera ziua de 28 
iunie „zi malefică... la sârbi şi în Sârbia este o zi a răzbunărilor «donov-deni»... Mama avea oroare 
de această zi a răzbunărilor. Nu a reuşit să amâne venirea mea pe lume pentru 29 ziua Sf Petru şi 
Pavel. Eu i-am reproşat că m-a născut cu un secol înainte [...] şi într-o tara care nu mă accepta şi 
într-o lume pe care eu nu o accept”. Ibidem, vol. 6, f. 148. 

2. La data căsătoriei lui Ion Sîrbu cu Ecaterina Stehlick, aceasta era văduvă de război cu un fiu din 
prima căsătorie, Leopold. Însă în 1922 primul sot, Josef Stehlick, apare viu si nevătămat, creând 
situaţia bizară pentru familie şi I.D. Sîrbu, fiu al unei mame bigame. Un divorţ se impune deci, iar 
Josef Stehlick îşi ia băiatul, pe Leopold, şi pleacă în lumea largă. În anii ’80, Ion D. Sîrbu face 
încercări disperate pentru a găsi urmaşii acestui frate dispărut, despre care află că a făcut închisoare 
în Brazilia din cauza convingerilor de stânga şi moare asasinat de un extremist de dreapta, la Săo 
Paolo. Târziu şi într-un mod incredibil ia legătura cu nepotul său, José Carlos, aflând că are multi 
nepoți şi stranepoti în Brazilia. Pentru detalii vezi monografia lui Daniel Cristea-Enache, Un om din 
Est, Editura Curtea Veche, Bucureşti, 2006, pp. 23-24. 

3. Blaga, căruia i-a povestit acest lucru, credea că „nomen est omen” , apud Daniel Cristea-Enache, op. 
cit., p. 21. 

4. Sîrbu venise la Cluj pentru a se înscrie la Drept, însă, după ce îl cunoaşte întâmplător pe Lucian 
Blaga, îi urmează sfatul şi se înscrie la Drept, dar şi la Filosofie. Apud Daniel Cristea-Enache, op. 
cit., p. 39. 

din Universitate. Adeziunea politică îl trimite pe Sîrbu din amfiteatru în linia întâi a 
tranşeelor. Anii studenţiei, trăiţi cu intensitate de tânărul sergent, sunt de fapt o continuă 
pendulare între front şi examenele de an, gazetărie de stânga şi preocupări literare’. 

Pedepsit pentru adeziunea sa comunistă să lupte împotriva U.R.S.S., după 23 august 
1944 Ion D. Sîrbu ia parte la Campania din Vest, alături de sovietici. Pentru că vorbea bine 
şi rusa ajunge la Gura Râului ca interpret pe lângă generalul sovietic Iliuşin, singurul lucru 
bun de aici fiind că a scăpat de pericolul primei linii a frontului. Ca sergent la Gura Râului 
organizează o expediţie pe cont propriu pentru salvarea bunurilor lui Blaga, deturnate de un 
administrator necinstit. Bunurile salvate, cu riscul vieţii de Sîrbu, cele cinci lăzi cu pături, 
albituri, tacâmuri, îl vor ajuta pe Blaga să supravieţuiască în anii '50?. 


Mărirea şi decăderea unui comunist deziluzionat 


La 30 martie 1945 Ion D. Sîrbu îşi susţine licenţa în Filosofia Culturii, Estetică şi Psihologie 
cu menţiunea magna cum laude, cu teza De la arhetipurile lui C.G. Jung la categoriile 
abisale ale lui Blaga. 

În 1946 Universitatea „Regele Ferdinand” revine la Cluj, cu Ion D. Sîrbu înscris la 
doctorat cu tema Funcția epistemologică a metaforei. 

Detinand un dosar politic perfect la acest moment, fiu de miner, ilegalist, combatant in 
prima linie a frontului, vorbitor de limbă rusă şi interpret al unui general sovietic, gazetar 
angajat, Sîrbu este propus şi admis drept asistent la Facultatea de Filosofie din Cluj. Cu 
timpul, Sîrbu însuşi constată că dosarul propriu nu era suficient, „din '45 apăruse o generaţie 
spontanee de ilegalişti (unguri, evrei), era exclus să pot rezista tupeului şi cinismului 
super-burghez al acestora...”*. Absolvent al Seminarului Pedagogic Universitar, în 1947 
este şi conferenţiar la Conservatorul de Muzică şi Artă Dramatică din Cluj, unde preda 
cursul de Estetică şi pe cel de Istoria literaturii dramatice universale. Astfel, conform 
propriei definiţii, Ion D. Sîrbu ajunge, la douăzeci şi opt de ani, cel mai tânăr conferenţiar 
din universităţile româneşti. Completarea amară a acestei declaraţii de mândrie este că a 
fost, la patruzeci şi patru de ani, şi cel mai bătrân miner, vagonetar la mina Petrila după 
eliberarea din detenţie, în 1963. 

După ce publicase nouăsprezece articole intense în Națiunea Română, organ P.N.L. 
Ardeal, din 1946 scrie la Patria, organ P.N.T. Cluj, cu pseudonimele Stentor şi N. Palos. 
În aceste ultime articole constată cum libertăţile pentru care el şi alţii luptaseră la propriu 
şi pe care comuniştii le susțineau zgomotos deveneau tot mai goale de conţinut. Pentru un 
observator atent şi lucid ca I.D. Sîrbu, comuniştii îşi arătau adevărata natură înainte de 
vreme: „de la terminarea războiului suntem coplesiti de libertăţi, am putea spune chiar că 
ne prăbuşim sub povara atâtor libertăţi. libertatea de a citi oricare dintre ziarele guvernului, 
libertatea de a asculta orice discurs ţinut la radio, Libertatea de a vota «in unanimitate» orice 
sindicat, libertatea de a muri de foame... libertatea de a răguşi la oricare din meetingurile 
groziste, libertatea de a uita că ai fost legionar, libertatea de a tăcea din gură...”*. Totuşi are 
încă dubii, îndoieli, întrebări. Lui Deliu Petroiu, prietenul său din liceu, îi scrie: „Mă 


1. Jon D. Sîrbu se numără printre membrii fondatori ai Cercului Literar de la Sibiu, alături de Ioan 
Negoitescu, Stefan Augustin Doinaş, Cornel Regman, Radu Stanca, Ovidiu Cotrus. 

2. Ibidem, pp. 69-70. 

. Ibidem, p. 82. 

4. Ibidem, p. 85. 

înscriu, nu mă înscriu? Rămân pur sau fac în fata pecereului o penitenţă ca la Canossa ?”!, 
deci realizează potenţialul exploziv al articolelor sale, ofensele pe care P.C.R.-ul le-ar putea 
resimti. De fapt I.D. Sîrbu ştia, aşa cum nota mai târziu, că îi era imposibil să facă „pasul 
înapoi din morală spre politică”. Treptat plasa fină se strânge, momentul confruntării fatise 
fiind aproape. 

În Viața Românească din ianuarie 1946, Lucian Blaga devine un „caz”, iar presa 
comunistă şi ideologii de serviciu se dezlantuie împotriva filosofului clujean. I.D. Sîrbu, 
alături de alţi colegi, este convocat în aula facultăţii, iar directorul politic îi trasează sarcina 
desființării profesorului Blaga. Încercând să se eschiveze, răspunde că poate scrie nu unul, 
ci o sută de articole împotriva lui Blaga. Replica vine imediat „Nu ne interesează sistemul 
lui filosofic. NOI iti cerem un articol prin care să-l demasti, să-l compromiti ca om, ca 
bărbat, ca cetăţean...” „Cum ?” întreabă Sîrbu, fals inocent. „De pildă poţi să afirmi că 
face baie gol împreună cu fiica sa nubilă...”. „Am tipat «Refuz ! Refuz categoric ! », şi am 
ieşit din bancă.” „Atitudinea dumitale, tovarăşe Sîrbu, nu este marxistă ! ” „Poate că nu este 
marxistă, am strigat şi eu, dar este în orice caz morală!” În dosarul de cadre această 
discuţie apare sintetizat: „a afirmat că marxismul nu este moral”, un silogism perfect 
valabil de altfel. Relatând lui Blaga ce i s-a cerut şi felul brutal în care a trântit uşa 
amfiteatrului după refuz, Blaga i-a spus amar: „Trebuia să accepti. Gary, ai trântit uşa 
carierei tale universitare”?. Esenţa profund morală a fiinţei sale l-a obligat să aleagă clar, 
fără ezitări, calea de urmat. Adevărul, onoarea nu meritau sacrificate pentru funcţii şi 
privilegii. Pe 29 decembrie 1949 îi este desfăcut contractul de muncă de la Facultatea de 
Filosofie, alături de Lucian Blaga, Liviu Rusu, D.D. Roşca. 

Urmează o perioadă tulbure, în care se zbate la propriu pentru întreţinerea sa. Între 
aprilie 1950 - iulie 1955 este profesor la diferite şcoli unde predă istorie, limba română, 
constituţie, psihologie. Această experienţă didactică îl pune în contact direct cu deformările 
pe care comunismul le operează la nivelul educaţiei, cu lipsa de umanitate a unui regim 
dorit popular. Ca diriginte se vede sancţionat pentru că trebuia să fie vigilent şi eleva sa L., 
orfană, să nu primească bursă, pentru că tatăl ei murise luptând pe frontul de Est. 
Nedreptatile văzute de aproape şi trăite direct, şedinţele nesfârşite, limbajul bombastic din 
aceşti ani vor fi transpuse în paginile volumului Soarecele B şi alte povestiri. Surprinzător 
este faptul că acest volum a apărut în 1983 la Editura Cartea Românească, fiind repede 
epuizat, mirarea noastră fiind cum de cenzura a dat viză favorabilă unui conţinut clar 
acuzator... Oare plasarea acţiunii anterior lui 1968 l-a făcut acceptabil? Regimul dorea 
astfel să demonstreze că se detaşează în mod real de „erorile trecutului” ? Cert este că 
realitatea pe care Sîrbu o imortalizase ca fiind a anilor '50 nu se modificase, ba, dimpotrivă, 
degenerase şi mai mult. 

Anii de dinaintea arestării îi trăieşte alături de prietenii cerchisti, în dreapta lui Blaga, 
pentru care contabilizează carierele şi caracterul universitarilor clujeni şi nu numai. „Pe 
parcursul acestui drum, prin centrul Clujului, eu îi număram poeţii tineri, universitarii 
tineri, criticii tineri (şi mai vârstnici) care, văzându-l de departe, treceau discret pe celălalt 
trotuar (din frică, din jenă, din minus respect - nu are importanţă). Blaga zâmbea, amar dar 
vesel. «Toţi aceşti începători, îmi spunea, când se vor coace, vor simţi nevoia să se laude că 
mi-au fost contemporani.» «Nu cred, îi răspundeam, există pete pe conştiinţă care nu se pot 
şterge !» «Ba da, află de la mine că orice rahat după ce se usucă, are dreptul să îşi scrie 
neapărat memoriile sale de trandafir...»”5 


1. Ibidem, p. 91. 
2. Ibidem, pp. 89-90. 
3. Ibidem, p. 171. 

The long journey into the night 


Atmosfera tot mai irespirabilă a Clujului îl determină să plece la Bucureşti, alături de 
prietenii săi I. Negoitescu, Şt.A. Doinaş, C. Regman, D. Stanca, O. Cotruş. Alături de 
Doinaş va lucra în redacţia revistei Teatru de unde va fi şi arestat in septembrie 1957, când 
începe ceea ce însuşi Sîrbu numea „my long journey into the night”. 

Martor al unei discuţii între Marcel Petrişor şi Ştefan Augustin Doinaş despre Revoluţia 
budapestană din 1956, Ion D. Sîrbu nu înţelege să se plieze pe logica regimului care îşi 
obliga cetăţenii la turnătorie. Astfel este arestat pentru omisiune de denunt şi este condamnat 
la un an de închisoare corecţională!. Daniel Cristea-Enache, biograful scriitorului, insistă 
că vina lui Ion D. Sîrbu era omiterea denuntarii lui Doinaş, noi înclinăm să credem că 
vina este omiterea denunţării discuţiei in sine?, Sîrbu însuşi subliniază că artizanul primei 
sale nenorociri ar fi fost Petrişor“, pe care totuşi ezită să îl tragă la răspundere după 
eliberare. 

Angajamentul său de stânga şi capacitatea intelectuală deosebită determină Securitatea 
să îi acorde un tratament special la începutul detenţiei. Primele luni le face în „condiţii de 
lux” faţă de restul deţinuţilor politici, cu wc şi duş. Preţul este însă scump: trădarea. 

Ion D. Sîrbu crede că mare parte din atenţia acestui început se datorează soţiei sale, 
Maria Ardeleanu, care nu consideră necesar să simpatizeze cu soarta lui, procedând la 
extremă. Iubita şi apoi soţia viitorului ministru al Justiţiei Adrian Dumitriu, acesta prieten 
bun cu Drăghici, Maria Sîrbu simte căsătoria cu Ion D. Sîrbu drept o piatră de moară pentru 
viitorul său şi decide să se dezică de el fără urmă de tăgadă. 

Presiunile tot mai mari nu îl fac pe Sîrbu să cedeze, iar Securitatea schimbă tratamentul. 
Condiţiile negre ale detenţiei, tortura, foamea nu-l fac pe tânărul deţinut să-şi schimbe 
hotărârea. 

Ajuns la Jilava în celula eliberabililor“, se trezeşte brusc mutat la Gherla. Un nou proces 
îl condamnă” la şapte ani de detenţie pentru „uneltire contra orânduirii sociale”. Martorii 
acuzării sunt soţia, Maria Sîrbu, şi prietenii Ion Negoitescu şi Ştefan Augustin Doinaş. 
Motivul acuzațiilor îl constituie piesa de teatru Sovrom-cărbune, care denunța jaful la care 
se dedau societăţile mixte româno-sovietice faţă de bunurile naturale ale ţării si umilintele 
la care erau supuşi minerii din Valea Jiului. Constient de conţinutul exploziv, Ion D. Sîrbu 
plasase acţiunea în anii războiului, încercând să mute accentul pe asupritorii nazişti, însă 


1. Sentința nr. 13 din 14 febr. 1958 confirmată prin decizia 108 a Tribunalului Suprem al R.P.R. din 
08.04.1958; A.C.N.S.A.S., fond Informativ, dosar nr. 5265, vol. 2, f. 94. 

2. „...în anul 1956 a asistat la o discuţie purtată între numiții Popa Stefan şi Petrişor Marcel (colegi de 
serviciu) pe marginea evenimentelor din Ungaria, discuţie în care aceştia au elogiat forţele contra- 
revoluţionare din Ungaria, afirmând de asemenea că în curând va izbucni şi în tara o contrarevolutie. 
Pentru faptul că nu a adus la cunoştinţa organelor competente acest caz, a fost trimis în judecată de 
trib militar al regiunii II Militare...”. Ibidem, vol. 2, f. 94. 

3. „Petrişor l-a băgat pe Cotruş, Cotruş pe Doinaş, Doinaş pe mine, este şeful lanțului.” Ibidem, vol. 
1, f. 154. 

4. Ion D. Sîrbu, Jurnalul unui jurnalist fără jurnal, Editura Scrisul Românesc, Craiova, 1993, vol. 2, 
f: 252, 

5. Decizia nr. 88 a Tribunalului Militar Bucureşti din 16 ian 1959, A.C.N.S.A.S, fond Informativ, 
dosar nr. 5265, vol. 2, f. 94. 

adevărul împărtăşit unor prieteni ajunge în dosarele de anchetă. Mai mult, este intens 
interogat dacă a trimis piesa în afara ţării sau dacă a avut măcar intentia’. 

Adevărul nu contează pentru ofiţerii inchizitori, iar Ion D. Sîrbu constată cu acest prilej 
un lucru definitoriu pentru comunism. Pentru orice aberaţie care trebuie demonstrată există 
moduri de acţiune : brutalitate extremă, minciuni sfruntate, martori convinşi şi convingători 
pentru varianta oficială. 

Documentele penale furnizează date atât despre consecinţele comportării ferme din 
detentia primului an, cât şi despre traseul urmat de Ion D. Sîrbu în Gulagul românesc. La 
expirarea pedepsei de un an, din cauza „comportării necorespunzatoare”, lui Ion D. Sîrbu, 
prin ordinul M.A.I. nr. 10022 din 1958, îi este fixat loc de muncă pentru douăzeci şi patru 
de luni. Aceasta era o formă de supraveghere strictă, însă în libertate, câtă va fi fost şi aceea. 
De fapt era o formă de arest fără gratii şi gardieni. Însă această decizie nu intră în vigoare 
pentru că survine al doilea proces, cu a doua condamnare. Din fişa „deţinutului contra- 
revoluţionar Sîrbu I. Dezideriu” aflăm locurile în care şi-a ispăşit pedeapsa: detentia 
începe în arestul M.A.I. pe 18 august 1958 (deci fişa se referă doar la a doua condamnare), 
apoi ajunge la Jilava pe 19 decembrie 1958, urmează Gherla pe 18 martie 1959, Salcia - 10 
septembrie 1959, Periprava - 6 decembrie 1959, din nou Salcia la 18 aprilie 1960, Giurgeni 
începând cu 10 aprilie 1962, Periprava la 20 mai 1962. Ion D. Sîrbu va fi grațiat pe 6 
februarie 1963 în baza decretului lege nr. 5/1963°. Ca deţinut, Ion D. Sîrbu şi-a petrecut 
majoritatea timpului în cumplita Deltă a Dunării la muncă forţată. Memorialistica relatează 
detaliat despre condiţiile teribile de muncă şi viaţă“ pe care regimul le impusese acestor 
deţinuţi. 

Eliberat în 1963, Ion D. Sîrbu se confruntă din nou cu dilema propriei intretineri. La 
patruzeci şi patru de ani, vorbitor de franceză, engleză, germană, maghiară, italiană şi rusă, 
îi sunt interzise profesiile liberale, iar cariera didactică pentru care se pregătise îi este de 
asemenea blocată. Nu are dreptul de semnătură a propriilor lucrări”, iar pe acela de a reveni 
în Bucureştiul arestării sale nu îl va primi niciodată. Este trimis în Valea Jiului, unde singura 
carieră posibilă era aceea de miner. Deci se angajează miner, vagonetar la mina Petrila. 

Ca miner trăieşte din nou absurdul crud şi ironic care definea regimul comunist. 
Condamnat la şapte ani de detenţie pentru uneltire pentru că scrisese piesa Sovrom-cărbune, o 
piesă în care se discuta jaful bunurilor româneşti de către sovietici din perspectiva minerilor, 
Ion D. Sîrbu este martorul discursului lui Ilie Verdeț, care, „cu lacrimi în ochi”, deplange 
jaful ţării de către societăţile mixte. Putem oare înţelege furia „minerului” Sîrbu care, 
material, pierduse tot şi, spiritual, anii tinereţii depline doar pentru că... avusese dreptate ? ! 


1. „...în anul 1951 a scris o piesă de teatru intitulată Sovrom-cărbune care avea un conţinut contra- 
revoluţionar şi pe care a intenţionat să o trimită în Franţa pentru a-i fi publicată prin intermediul 
numitului Volcinschi Raul (un prieten al său care făcea deplasări în Franţa). Pentru acest fapt a fost 
trimis în judecată de Tribunalul Militar Bucureşti...” ; ibidem. 

2. Arhiva Administraţiei Nationale a Penitenciarelor (în continuare A.A.N.P.), Fişe Matricole Penale, 
litera S. 

3. A.C.N.S.A.S., fond Informativ, dosar nr. 5265, vol. 2, f. 94. 

4. Dicţionarul penitenciarelor din România comunistă : 1945-1967, Andrei Muraru (coord.), Clara 
Mareş, Dumitru Lăcătuşu, Cristina Roman, Marius Stan, Constantin Petre, Sorin Cucerai, Editura 
Polirom, laşi, 2008, pp. 113-151. 

5. „...acest drept, pe care colegii mei l-au obţinut imediat după decret, eu, fiind considerat în continuare 
în domiciliu obligatoriu la Craiova, l-am primit abia prin 1967, vara, când în curtea Teatrului, în faţa 
directorului Dincă, domnul colonel Lăzărescu m-a anunţat «de azi puteţi să iscaliti, să publicaţi, nu 
aveţi dreptul la intrare în învăţământ, la muncă în vreo redacţie etc.»” ; Jurnalul unui jurnalist fără 
jurnal, Editura Scrisul Românesc, Craiova, 1993, vol. II, p. 56. 

Orwell avea dreptate, iar Sîrbu o simţea pe pielea lui, în comunism „cel mai imprevizibil 
lucru era trecutul”. 

După experienţa minieră, este ridicat la rangul de secretar literar la teatrul din Petroşani, 
apoi trimis în acelaşi post la Craiova. Iniţial Ion D. Sîrbu candidase pentru postul din Cluj’, 
însă Securitatea se opusese. Clujul era un oraş mare, în care Sîrbu avea cunoştinţe, amintiri, 
identitate, iar scopul ofiţerilor, pentru care rămânea acelaşi recalcitrant, era acela de a-l 
„cuminţi”, de a-l izola. 

De-a lungul întregii sale vieţi, Ion D. Sîrbu a fost convins că oraşul Craiova era o nouă 
detenţie, iar documentele vorbesc despre un dosar de anchetă cu nr. de arhivă 38506 şi un 
dosar L.M. 25389, deci ar putea foarte bine ca acel Loc de Muncă impus să fie Craiova. 
Cert este că scriitorul nu a putut nicicând părăsi oraşul, deşi au existat mai multe tentative. 
De altfel senzaţia unei noi condamnări nu l-a părăsit nicicând : „Dintre toate puşcăriile mele 
Craiova mi se pare astăzi a fi cea mai cumplită şi cea mai absurdă. Fiindcă e pe viata...”°. 


Ion D. Sîrbu, obiectivul 


Preludiul unui tango 


Amploarea deosebită a urmăririi lui Ion D. Sîrbu ne determina să operăm o selecţie pentru 
acest prim articol. Am ales să prezentăm doar momentele-cheie ale confruntării directe cu 
Securitatea, adică avertizările pe care scriitorul le-a primit în 1969, 1977 şi 1982. Evenimentele 
dintre aceste momente vor face obiectul unei viitoare cercetări. 

Imediat ce Sîrbu se instalează la Craiova, Securitatea începe să lucreze la cordonul 
sanitar dimprejurul lui. Pe 15 septembrie 1964, informatorul „Sorin Vidan”, recrutat 
imediat dintre angajaţii Teatrului National din Craiova, relata că „Ion D. Sîrbu era angajat 
de o lună şi avea relaţii sporadice cu angajatii”*. 

Iniţial, Ion D. Sîrbu era urmărit pentru vina sa de fost deţinut politic, pentru că, in 
comunism, vina nu era nicicând absolvită. Însă preocupările sale literare îl plasau mai 
degrabă la dosarul problemei artă-cultură decât în acela al foştilor deţinuţi politici. De aceea 
nota informatorului „Vidan” merge la Artă-cultură. Se poate vorbi deci despre o urmărire 
paralelă, pentru „vini” diferite : fost deţinut politic şi scriitor subversiv. 

Pe 18 martie 19655 era deschisă Acţiunea Informativă „Şerbănescu”, având drept scop 
„urmărirea lui Ion D. Sîrbu şi contactarea periodică”. Securitatea avea informaţii că scriitorul 
făcea comentarii ostile, iar acţiunea trebuia să stabilească care sunt aceste comentarii, în 
faţa cui le face, pe cine influenţează. Nu avem informaţii privind data închiderii acţiunii 
informative, ştim doar că pe 11 februarie 1967 era deschis dosarul de verificare pe numele 
lui Ion D. Sîrbu, având la bază notele informatorului „Mihai Dugan”, care relata despre 


A.C.N.S.A.S., fond Informativ, dosar nr. 5265, vol. 1, f. 296. 

Ibidem, vol. 2, f. 94. 

Ion D. Sîrbu, Jurnalul unui jurnalist..., vol. 2, p. 131. 

A.C.N.S.A.S., fond Informativ, dosar nr. 5265, vol. 1, f. 173. 

A.C.N.S.A.S., fond Informativ, dosar nr. 5265, vol. 1, copertă. 

Pentru diversele forme de urmărire întocmite de Securitate, vezi Clara Mareş, „Represiunea 
Securităţii împotriva scriitorilor în anii 1986-1988” în De ce trebuie condamnat comunismul, Anuar 
LI.C.C.R., vol. I, Editura Polirom, Iasi, 2006, ff. 201-214. 


ANN RWN = 


PÂNZA DE PĂIANJEN. ION D. SÎRBU ÎN PLASA SECURITĂŢII 271 


nemulţumirile scriitorului faţă de faptul că „direcţia teatrului şi organele regionale de partid 
nu îi dădeau posibilitatea să-şi etaleze cunoştinţele şi capacitatea” !. 

Pe 28 februarie 1968 Securitatea ia decizia transformării dosarului de verificare 3863 în 
Dosar de Urmărire Individuală? (D.U.1.). Motivele acestei amplificări a urmăririi constau 
tot în notele furnizate de „Mihai Dugan” din care rezulta că I.D.S. comenta ostil măsurile 
luate de partid şi guvern, „apreciază necorespunzător arta şi literatura din ţara noastră, iar 
în prezenţa unor cetăţeni străini face propagandă duşmănoasă la adresa statului nostru”3. Pe 
parcursul urmăririi, informaţiile respective fuseseră confirmate şi de alţi informatori din 
Craiova „şi în prezent cel urmărit comentează de pe poziţii dușmănoase diferite evenimente 
politice din ţara noastră” ; în consecinţă trebuia deschis D.U.L. 

Informaţiile furnizate de „Oroş Ion” pe 7 ianuarie 1968 trebuie să fi cântărit şi ele 
suficient în decizia deschiderii de D.U.I. „Sursa era la restaurantul Minerva când la masa 
lui a venit Ion D. Sîrbu care a discutat despre lucrările Conferinţei Naţionale a P.C.R., 
comentând că «preluarea de către tov Ceauşescu a conducerii Consiliului de Stat ca şi 
propunerile privind reorganizarea teritoriului administrativ a ţării reprezintă cea mai nedemo- 
cratică reformă pe care a cunoscut-o vreodată ţara noastră, că de fapt ea nu este altceva 
decât desfiinţarea oricărei forme democratice şi că este trecerea puterii de partid şi de stat 
într-o singură mână va duce la nemulțumiri în rândul maselor în special a celor ţărăneşti». 
Apoi Ion D. Sîrbu s-a ridicat de la masă şi a plecat.”5 

Critica conducătorului iubit sau a măsurilor lui era o crimă, infracţiunea supremă. 
Ulterior, spre sfârşitul anilor '80, ofiţerii nici nu mai scriau numele lui Ceausescu în clar, 
totul era o sugestie. 

Obiectivele pe care Securitatea îşi propunea să le clarifice cu prilejul urmăririi sistematice 
erau : dacă intenţionează să trimită peste graniţă lucrări literare de sertar spre a fi publicate 
în străinătate ; care erau relaţiile sale cu persoane venite din exterior, ce manifestări politice 
are în prezent, ce atitudine are faţă de situaţia sa actuală şi care sunt concepţiile sale despre 
artă în general şi despre creaţia literară socialistă in special€. 

Din acest moment, lui Ion D. Sîrbu încep să-i fie urmărite fiecare pas, fiecare vorbă şi 
fiecare corespondent. Pe 5 ianuarie 1968 erau cerute relaţii la Securitatea Cluj despre Liviu 
Rusu’, iar prin două adrese din 19 septembrie 19688 se dispunea supravegherea corespondenţei 
interne şi externe a scriitorului. 

Treptat ofiţerii doljeni sunt depăşiţi de complexitatea cazului lor, de aceea cer frecvent 
ajutorul şefilor lor de la Direcţia I. Astfel este întocmit un raport pe 21 decembrie 1968 prin 
care este relatată intenţia lui Ion D. Sîrbu „de a redacta o revistă Sinteze sau Europolis cu 
colaborarea unor foşti deţinuţi politici Balotă, Kotruş, Adrian Marino, Noikai’. Mai fusese 
cooptat Ghişe, funcţionar superior în C.C. P.C.R.” ©, Anexat era un extras al discuţiei cu 
pricina din 8 decembrie 1968 provenit din înregistrarea cu microfoane plasate în casa 
subiectului : „Ca să nu fim toţi puşcăriaşi l-am luat pe Ghişe de la C.C. al P.C.R. Revista 
este foarte îndrăzneață scrisă pe hârtie proastă, fără condiţie tehnică şi fiecare vom scrie 


A.C.N.S.A.S., fond Informativ, dosar nr. 5265, vol. 1, f. 174. 

Ibidem, f. 9. 

Ibidem. 

Ibidem. 

Ibidem, f. 242. 

Adresă a Securităţii Dolj către Securitatea Mehedinţi din 28 septembrie 1968. Ibidem, ft. 230-231. 
Ibidem, f. 233. 

Ibidem, ff. 196-197. 

. Constantin Noica. 

10. Ibidem, ff. 226-227. 

câte un articol, dar eu mă feresc să scriu despre filosofia culturii naţiunii române, că mă bag 
în nişte chestii cu Ceauşescu, de nu mă mai văd unde..., dar scriu despre morală, tiraj de 
5000 de exemplare[,] nu vor fi vândute ci date ca buletin informativ intern” '. Pe verso 
extrasului TO era notat: „Să informăm pe tov. Prim-secretar despre acest lucru în materialul 
informativ ce-l întocmim în cazul obiectivului”?. Din acest raport se desprind două lucruri 
deosebit de interesante. În primul rând, Securitatea întocmea informări periodice pentru 
uzul partidului. Apoi aflăm indirect că în casa lui Ion D. Sîrbu existau microfoane care îi 
înregistrau fiecare cuvânt. 

Pe 28 decembrie 1968 la Craiova ajungea răspunsul de la Bucureşti, care accentua că 
problema era deosebit de importantă şi trebuia verificată prin toate mijloacele posibile, iar 
raportul trebuia înaintat într-un termen foarte scurt (una-două zile. 

După cum era de aşteptat, atenţia Securităţii nu a ocolit nici cariera lui Ion D. Sîrbu. 
Speculând invidia, ofiţerii doljeni fac provizii de informaţii privind piesa acestuia Frunze 
care ard, jucată pe scena Teatrului Naţional din Craiova începând cu 2 decembrie 1968. În 
ciuda tuturor filtrelor şi informatorilor, ofiţerii nu au aflat decât foarte târziu că piesa Frunze 
care ard era reconversia piesei Sovrom-cărbune, pe care în timpul anchetelor o căutaseră 
innebuniti şi pentru care Ion D. Sîrbu fusese condamnat la şapte ani de închisoare. 

Ofiţerul care se ocupa de caz, Olimpian Ungherea, aflase că pe 5 decembrie Ion D. 
Sîrbu mărturisise unei persoane că „dacă nu ar fi plasat acţiunea piesei Frunze care ard în 
timpul războiului, pasajele despre viaţa de muncă şi mizerie a minerilor ar fi valabile şi azi, 
ceea ce ar duce la calificarea piesei ca reacționară şi periculoasă”*. Afirmația de mai sus 
alimenta o dată în plus teama de cuvântul scris şi preocuparea ca acesta să nu ajungă la 
public, cât şi obsesia Securităţii privind textele subversive. Astfel se explică atenţia copleşitoare 
de care s-au bucurat scriitorii români din partea Securităţii de-a lungul întregii perioade 
comuniste. Dacă în anii '40, '50 soluţia era detentia, după 1964 regimul şi-a rafinat 
metodele, mergând de la convingere la corupere, până la impunerea tăcerii. 

Pe 22 aprilie 1969 locotenentul major O. Ungherea propunea avertizarea lui Ion D. Sîrbu 
într-un cadru lărgit, cu notabilitati din artă şi cultură din Craiova, ca şi cu persoane de la 
locul de muncă al obiectivului”. Documentul nu are rezoluţia superiorului cu „de acord”, 
deci propunerea lui Ungherea nu a fost urmată. De remarcat este cinismul ofițerului care 
propunea o nouă umilire a lui Ion D. Sîrbu, dar de data aceasta în public, în fata colegilor 
şi cunoştinţelor, de fapt o prelungire, sub altă formă, a celebrelor procese-spectacol ale 
anilor '50. 

În octombrie 1969, întâlnindu-l întâmplător pe locotenentul Ungherea, Ion D. Sîrbu îl 
invită acasă pentru a-i relata excursia Teatrului Naţional din Craiova în Bulgaria. Scriitorul 
aplica dictonul ,,tine-ti prietenii aproape şi duşmanii şi mai aproape”, voind să sugereze că 
se prezintă clar, fără ascunzişuri, fără secrete, că era o pradă uşoară, îmblânzită, dar cine 
îl cunoştea pe Ion D. Sîrbu înţelegea că acesta făcea un subtil joc de-a „ştiu ce faci, ştiu care 
este treaba ta şi, pentru că oricum vei afla, mai bine afli varianta mea pe care o pot controla 
şi inocenta”. 

Ca un bun observator ce este, Ion D. Sîrbu face inventarul vizitei românilor la Sofia : 
„Românii s-au năpustit în magazine cumpărând haotic şi numeroase articole : 34 aspiratoare 


Ibidem, f. 151. 
Ibidem. 

Ibidem, f. 216. 
Ibidem, f. 27. 
Ibidem, vol. 1, f. 27. 

de praf Ceika, 12 haine de piele (5 îmblănite), 2 ceasuri cuc, geamantane cu articole de lux, 
parfumerie, foto, electronice”!. Deşi pare o bârfă măruntă, lista cumpărăturilor este şi un 
ingenios reproş adus autorităţilor comuniste, pentru că e vina acestora că au adus în funcţii 
oameni de asemenea condiţie încât să nu le pese de impresia pe care o produc despre ţara 
lor şi să se repeadă ca barbarii în magazine, cum de altfel este tot vina regimului lipsa de 
produse din magazinele româneşti. 

Familiaritatea lui Sîrbu cu ofiţerul urmăritor poate nedumeri. E docil? Se gudură? 
Paginile volumelor de urmărire contrazic total aceste întrebări. La acest moment Ion D. 
Sîrbu încearcă să găsească o cale de convietuire cu regimul, l-a înfruntat, a plătit scump 
pentru curajul lui, dar totuşi trebuia să trăiască. Acceptă oferta postului de secretar literar 
la Craiova pentru că ştie că regimul nu îi va da mai mult acces la viaţa culturală. Avem în 
faţă doi adversari care se cunosc şi care se testează reciproc, de inteligenţa fiecăruia depinde 
soarta bătăliei. Din păcate, forţele sunt mult disproportionate: Ion D. Sîrbu este un om 
singur care nu are aliat decât creionul şi hârtia, pe când regimul are închisori, ofiţeri, 
microfoane, informatori. Şi totuşi, în final, triumful omului lucid? este cu atât mai strălucitor. 

Pe 1 decembrie 1969, locotenent major O. Ungherea propunea închiderea acţiunii 
informative „Şerbănescu”5. Înaintea acestui ultim act, obiectivul trebuia chemat şi avertizat 
mai ales pentru că „el este cel care doreşte o audienţă la conducerea Inspectoratului”, nota 
Ungherea. 

Superiorii lui sunt de acord cu propunerea de închidere, cât şi cu cea de atenţionare a 
secretarului literar. Totuşi, Ion D. Sîrbu rămânea „potenţial ostil” şi de aceea trebuia 
menţinut în baza de lucru“ a Securităţii Dolj. Drept urmare a rezoluţiei de mai sus, pe 2 
decembrie 1969 Ion D. Sîrbu este invitat la sediul Securităţii Craiova pentru „atenţionare 
asupra faptului că uneori comentează nefavorabil politica partidului nostru. În cadrul acestei 
discuţii a avut o atitudine corespunzătoare angajându-se că în viitor va fi corect în activitatea 
sa, afirmând chiar că îi va denunța securităţii pe cei care vor avea manifestări duşmănoase”?. 

Este din nou un joc pe care Sîrbu îl face şi care le scapă ofiţerilor. La nivel frust, ofiţerii 
au dreptate, l-au chemat în sediu, i-au arătat încăperile oficierii puterii securistice şi pe 
pontifii ei, iar el, speriat, impresionat, s-a angajat să se cuminteasca. De partea cealaltă, 
Sîrbu vrea să cunoască faţa urmăritorilor lui, să intre în însăşi inima instituţiei oprimatoare 
şi adânc temute, să le vorbească pe limba lor, să îi testeze, să vadă dacă a înţeles corect 
natura acţiunii lor. În plus, Sîrbu ştie exact ce vor ei să audă şi de aceea îi este foarte uşor 
să joace acest rol al cetăţeanului supus şi temător. Dacă ofiţerii şi-ar fi făcut treaba 
profesionist şi ar fi coroborat informaţiile pe care le deţineau deja, adică ar fi lecturat 
înregistrările microfonului plantat în casa urmăritului”, ar fi înţeles jocul dublu pe care 
acesta îl făcea. În numeroase rânduri Ion D. Sîrbu afirmase că turnător nu va fi niciodată, 


1. A.C.N.S.A.S., fond Informativ, dosar nr. 5265, vol. 1, f. 8. 
Anterior Sîrbu scrisese un aforism valabil pentru orice intelectual trăitor într-un regim totalitar : 
Luciditatea este libertatea celor lipsiţi de libertate ; apud Daniel Cristea-Enache, op. cit., p. 63. 

3. A.C.N.S.A.S., fond Informativ, dosar nr. 5265, vol.1, f. 8v. 

4. O formă de urmărire generală a Securităţii în care se adunau date în mod sporadic, despre diverse 
persoane, chiar şi după o semnalare nevinovată a unui informator despre un banc sau o critică minoră 
a partidului. Această bază de lucru constituia punctul de plecare al unei urmăriri sistematice, dar şi 
o caracteristică a regimului comunist care îşi îndosaria cetăţenii în funcţie de ostilitate sau docilitate. 

5. Ibidem, vol. 1, f. 7v. 

6. „Am trăit 50 de ani în cinste şi onoare şi am zis aşa, Dumnezeu să mă ajute ca să termin cu viaţa 
cinstit. În viata mea nu am trădat, nu am dat o singură referinţă, bună sau rea....”, spunea Ion D. 
Sîrbu pe 4 iulie 1969. Ibidem, vol. 1, f. 40v. 

chiar dacă va fi închis din nou. Avertizarea din decembrie 1969 este un punct de confruntare 
pe care fiecare are sentimentul că l-a câştigat. 

În continuare raportul consemna : ,, Întru-cât este un om de cultură, valoros, este necesar 
să fie contactat în continuare de ofiţerul din problemă pentru a fi menţinut sub influenţa 
noastră...” 1. 

Deci chiar şi după avertizare, Securitatea îşi menţine pe poziții dispozitivul de urmărire, 
aceiaşi informatori, aceleaşi microfoane, aceeaşi lectură ilicită a scrisorilor. Din toate 
acestea reiese doar buna comportare a obiectivului. Informatorii „Igor Sandu”, „Alexandrescu” , 
„Gigi Niculescu”, în notele lor de după avertizare, subscriu la acest punct de vedere, 
semnalând că Ion D. Sîrbu nu mai comentează ostil, nu mai ascultă posturi de radio străine, 
e mulţumit pentru că poate ţine conferinţe şi este jucat pe scenă la Piatra Neamţ. 

Concluzia noastră este că Ion D. Sîrbu a înţeles doar să îşi schimbe metodele şi să îşi 
limiteze încrederea în cei cu care venea în contact. Îşi dă seama că sinceritatea, francheţea, 
alternativa sunt drumuri închise în comunism, iar ele nu pot decât să te piardă. Era nevoie 
să găsească alte căi pentru a spune ce gândeşte, pentru a analiza ce se întâmplă în jurul lui. 
Poate ideea caietelor de noapte in această perioadă i-a venit. Pentru un om jovial, conviv, 
pedagog, cum era Ion D. Sîrbu, izolarea întrevăzută trebuie să fi fost insuportabilă. Dar 
înţelege foarte bine cum stau lucrurile, în caietele de noapte scrie : „Un securist blând nu 
înseamnă un securist îmblânzit” şi pentru moment alege să fie prudent, să le spună ce vor 
să audă, ofiţerilor şi informatorilor, şi îşi vede de treabă, adică scrie. 

După avertizarea din 2 decembrie 1969 Acţiunea Informativă ,,Serbanescu” este închisă, 
însă Ion D. Sîrbu rămâne în atenţia Securităţii ca „element cu potential ostil”, dar ca 
figurant în baza de lucru?. Această rezoluţie consemnează faptul că deşi, pe 28 februarie 
1968, Securitatea Dolj îşi propusese transformarea dosarului de verificare 3863 în D.U.I., 
totuşi nu a făcut-o, urmărirea fiind aplicată într-un dosar numit „Şerbănescu”. Mai multe 
rezoluţii de pe documentele anului 1969 ne conduc la această concluzie. În nici un document 
de până în decembrie 1969 dosarul de urmărire individual nu era pomenit. 


Anno domini 1977 


Începutul anului 1977 ni-l prezintă pe Ion D. Sîrbu supravegheat din direcţii multiple. Nici 
un aspect al vieţii lui nu trebuia să scape atenţiei ofiţerilor. Prin diferite metode, mereu mai 
ample, Securitatea aprofundează cercurile urmăririi. În februarie 1977 este cerut acordul 
prim-secretarului de partid Dolj pentru discuţii cu unii membri de partid din preajma lui Ion 
D. Sîrbu. Adresa era semnată de însuşi şeful Securităţii Dolj, gen.mr. Sprâncenatu Constantin, 
iar primul-secretar de partid nu răspunde decât „DA!”. Cei vizati pentru discuţii erau 
Diaconescu Romul, redactor-şef adjunct la Ramuri, Boroghină Emil, actor la Teatrul 
Naţional din Craiova, Negoescu Radu, actor la Teatrul Naţional din Craiova, Moise Mircea, 
profesor la şcoala specială din Simnic, iar scopul declarat este „pentru a întreprinde unele 
măsuri de prevenire asupra numitului Ion D. Sîrbu este necesar a purta discuţii în vederea 
verificării materialelor ce le detinem”.* 

Pe lângă cei convocați pentru declaraţii în birourile ofiţerilor de informaţii, avem în 
dosar şi sesizări voluntare. 


1. Ibidem, f. 7v. 
2. Ibidem, vol. 2, f. 56. 
3. Ibidem, f. 25. 

Actorul Iancu Goanţă face o sesizare din proprie iniţiativă, pe 6 martie 1977 criticându-l 
pe Ion D. Sîrbu, însă într-o manieră extrem de profitabilă pentru urmărirea in curs. El 
detaliază reacţiile virulente ale dramaturgului la piesa unui debutant care scrisese pentru 
aniversarea a treizeci şi cinci de ani de la Eliberare. Goanţă citează exact: „Comunismul 
înseamnă pentru el securitate şi dictatura organizaţiei de partid în care nişte cretini (referire 
directă la mine) cu aere de intelectuali dau directive adeviratilor scriitori...”!. Probabil 
Goanţă era indignat cum de Sîrbu scapă liber după ce face, în mod public, asemenea 
declaraţii, iar vigilenta patriotică îl îndemna să ajute la eliminarea unui asemenea individ. 

Cert este că citatul de mai sus chiar îi aparţine lui Ion D. Sîrbu de vreme ce un alt martor 
al discuţiei cu pricina, Vişan Dumitru, şef atelier producţie la T.N.C., îl reia „Regimul de 
azi nu este un regim socialist ci este regimul securităţii şi al secretarilor de partid...”?. 

În aprilie 1977, numele de cod al lui Ion D. Sîrbu ca urmărit prin microfoane de tip ACT 
era Sârbulescu, iar lt. col. Vâlceanu Ion, noul ofiţer de caz, cerea serviciului special 
ascultarea microfonului între 8 aprilie — 8 iulie 1977. Securitatea era interesată să afle cine 
sunt „persoanele cu care întreţine relaţii şi care-l vizitează la domiciliu şi discuţiile din care 
să rezulte atitudinea, preocupările sau acţiunile potrivnice orânduirii noastre socialiste”?. 
Informaţiile aflate prin această formă de urmărire au fost deosebit de interesante pentru 
ofiţeri, drept urmare exploatarea instalaţiei este prelungită dincolo de limita fixată iniţial, cu 
încă patruzeci şi cinci de zile, până la 20 august 1977. 

Din perspectiva noastră informaţiile rezultate au mai ales valoare pentru istoria literară, 
însă ofiţerii nu le priveau astfel. Pe 16 mai 1977 Dorli Blaga spunea: „Gari a fost cel mai 
strălucit elev al lui tata. Păcat că împrejurările au fost aşa cum au fost”. Blaga îi spunea: 
„Gari, tu eşti un atlet al mizeriei”. „Şi a avut dreptate”, comenta Ion D. Sîrbu pentru 
microfoanele nestiute*. Grăuntele ostilitatii să fie mizeria la care se face referire? Apoi, pe 
1 iulie 1977, Sîrbu spunea : „Blaga a avut marele noroc că a murit la timp... noi am murit 
odată cu el. Ceea ce avem noi este o existenţă postmortem”5. Meditatia filosofică era clar 
contrarevolutionara şi idealistă, deci subversivă. 

Cea mai substanţială dintre afirmaţiile ostile comunismului este însă discuţia pe care Ion 
D. Sîrbu o are cu Ovidiu Cotruş la Timişoara, dosarul lui Sîrbu primind o copie a 
interceptării. Deci nici Ovidiu Cotruş nu avea o libertate mai mare, şi el vorbea şi pentru 
microfoanele secrete. 

Pe 10 februarie 1977 Ion D. Sîrbu comentează detaliat realităţile vieţii sale de urmărit. 
O. Cotruş vorbeşte despre fostul anchetator al lui Sîrbu, Enoiu: „Nici vorbă [că a fost ucis 
n.n.], a fost scos la un moment dat la pensie şi acum omul a fost reintegrat... dar de ce să 
fie împuşcat? Că nu au împuşcat ăştia oameni pentru că au torturat, de ce să fie împuşcat 
ENOIU ? Pentru că te-a bătut pe tine şi pe IVASIUC? Pe GOMA ?”. Iar Ion D. Sîrbu 
răspunde : „Eu de ce nu pot să scriu? Scriu cărţi c...ţii ăştia de Baranga, de Mirodan, ăştia 
scriu despre puşcărie la comandă, ...să se arate că au fost abateri personale şi nu a fost 
chestie de stat. Astea sunt comenzi făcute pentru că Europa Liberă a atacat Piteşti, înţelegi ? 
Iar în ce priveşte puşcăria, eu nu am păreri rele despre puşcărie, deocamdată, pentru că este 
cea mai fericită perioadă a vieţii mele. De ce? Nu mă interesează chestia cu bătaia, în viata 
mea nu am fost aşa de anturat ca în puşcărie. Unde am cunoscut eu atâţia ? Adică în dreapta 
un arhiepiscop luteran, în stânga unul catolic, un profesor de sanscrită cu mine, un arhitect 


Ibidem, f. 6. 

Ibidem, f. 4. 

Ibidem, f. 21v. 

Ibidem, f. 236. 


dried dia 


276 CLARA MAREŞ 


era sus, filosof jos. Unde ? şi ani de zile, şi profesorul de engleză cu accent de Oxford sau 
alti profesori. ... Adevărul este că cei mai frumoşi ani ai vieţii mele, i-am trăit în puşcărie. 
Cei mai nobili prieteni, cea mai mare luciditate aveam acolo”!. 

Regretul lui Ion D. Sîrbu din 1977 nu este după condiţiile detenţiei, ci după libertatea pe 
care intelectualii şi-o luaseră. Suferințele fizice deosebit de grele sunt trecute pe planul doi. 
În realitatea lui 1977, a suspiciunii zilnice, a urmăririi fiecărei reacţii, şoapte. Teama 
perpetuă de celălalt, de propria familie sau de prieteni, minciuna cotidiană, orchestrată 
propagandistic, lipsa lucrurilor strict necesare, a medicamentelor, a alimentelor făcuseră 
traiul infernal. 

Revolta lui Ion D. Sîrbu era cu atât mai adâncă cu cât constată că unii, cu voie de la 
partid, făceau carieră tocmai pe suferinţele celor care suportaseră calvarul penitenciar, iar 
cei care fuseseră direct implicaţi în cele relatate erau marginalizati şi atent supravegheați. Şi 
cum să nu te sufoce indignarea când întreaga ta viaţă a stat sub semnul abuzului comunist, 
iar când regimul acceptă şi recunoaşte că au fost la mijloc nişte greşeli, cum le repară? ! 
Mintind, trucând, falsificând. 

De fapt nimeni nu avea intenţia ca adevărul să fie cunoscut, ci doar varianta oficială, 
cosmetizată, injumatatita a acestuia. Aici este de fapt cheia ostilitatii: aceste conversații 
libere răspândeau adevărul, adevărul aşa cum fusese trăit, în mod nemijlocit, de oameni 
care îl plătiseră cu asupra de măsură. Acest adevăr nu trebuia sub nici o formă să părăsească 
subteranele temnitelor, era prea flagrant altul faţă de cel oficial. Într-o încercare jalnică de 
conspirare a grozăviilor trecute, ofiţerii luaseră angajamente de tăcere la ieşirea din detenţie, 
iar acum observau că foştii deţinuţi, actualii urmăriţi, nu mai suportau să tacă. 


Pe 3 mai 1977 Securitatea Dolj, recte It. col. Vâlceanu, propune o nouă avertizare a 
scriitorului Ion D. Sîrbu. Motivele care determinau o astfel de măsură sunt ordonate 
succint: „Aduce injurii şi calomnii la adresa unor persoane din conducerea de partid şi de 
stat, face aprecieri nefavorabile cu privire la politica partidului şi statului, afirmă că în ţara 
noastră nu există libertate în creaţia literară. În unele scrieri ale sale caută să strecoare idei 
retrograde, potrivnice politicii partidului şi statului nostru. Intenţionează să-şi scoată o parte 
din scrieri în mod ilegal din ţară şi să le publice în străinătate?. Şi-a manifestat intenţia să 
realizeze unele scrieri cu conţinut duşmănos la adresa orânduirii socialiste”?. Totuşi Ion D. 
Sîrbu nu este avertizat în mai. Succesiunea galopantă a evenimentelor anului 1977 îi obligă 
pe ofiţeri să îşi convoace obiectivul pentru discuţii extreme în august 1977. 

Preocuparea majoră a Securităţii, în cazul urmăririi lui lon D. Sîrbu, era ca nu cumva 
acesta să devină un lider al unei revolte, ca nu cumva cuvintele sale să aibă impactul unui 
detonator. În această cheie trebuie privită convocarea brutală şi avertizarea din 2 august 
1977. Teama principală era legată de frământările minerilor din Valea Jiului care şi-ar fi 
putut găsi un avocat cu argumente convingătoare în persoana lui Ion D. Sîrbu. Ca scriitor 
al minerilor, ca descendent şi apărător al acestora, conexiunea se putea face cu uşurinţă dacă 
Ion D. Sîrbu ar fi fost la locul potrivit în acele zile, adică acolo unde se născuse, la Petrila. 
Ca şi în alte cazuri, Securitatea reacţionează deplasat, de vreme ce Ion D. Sîrbu nici nu avea 
habar de ceea ce se petrecea în Valea Jiului. 

Abia pe 13 august Securitatea interceptează o discuţie din casa soţilor Sîrbu, în care 
scriitorul află detalii despre revolta minerilor. E clar că anterior Sîrbu aflase că se întâmplase 
ceva, chiar şi numai după convocarea şi reținerea sa din 2 august s-ar fi gândit că ceva grav 


1. Ibidem, ff. 213-213v. 
2. Referitor la acest punct, Securitatea nu avea nici o dovadă, era doar suspiciunea sau teama ofiţerilor. 
3. Ibidem, f. 12. 

s-a petrecut de vreme ce el era tratat de o asemenea manieră, „ca pe hoţii de cai”, cum avea 
să scrie în jurnal mai târziu. 

Doamna Elisabeta Sîrbu ne-a relatat că un ofiţer de securitate i-a atras atenţia, în acele 
zile, in mod special, ca Ion D. Sîrbu să nu părăsească Craiova, altfel fiind pasibil de 
consecinţele cele mai neplăcute. 

După avertizarea de la sediul Securităţii, Ion D. Sîrbu merge acasă furios la culme, 
manifestându-se ca atare, ignorând complet microfoanele care îl înregistrau. Astfel dosarul 
relatează detaliat reacţiile scriitorului : „Avem un microfon în casă şi am avut în permanenţă, 
ani de zile. Nu sunt speriat, să ştii... Acolo, am urlat de nu s-au văzut. Mi-au spus că am 
vorbit duşmănos şi am înşelat partidul, l-am înjurat. Dvs confundați. Care este diferenţa 
între o înjurătură şi propagandă ostilă? Mi-au spus că mă bagă la nebuni, că mă bagă in 
puşcărie, de nu mă văd”. Este ameninţat la rândul lui de către ofiţerul securist: „Dau cu 
tine într-un spital de nebuni de nu te vezi”!. „M-au pus să dau o declaraţie cu ceea ce am 
făcut, dar am refuzat. Ce am revenit la securitatea din 1957 ? ”? „În Bucureşti toţi scriitorii 
stau prin cafenele şi pierd timpul şi vorbesc şi nu am auzit pe nici unul că are necazuri. Vor 
să-şi facă norma cu scriitori şi m-au luat pe mine: hai să-l speriem pe acesta putin! ”? E 
clar că nici un moment nu s-a pronunţat cuvântul miner, nici de o parte, nici de alta. 

Transcrierea înregistrării notează intenţia lui lon D. Sîrbu de a face un memoriu prin 
care să se plângă că a fost ameninţat de Securitate şi că doreşte să plece la Bucureşti să-i vadă 
pe Fulga şi pe Chiriţă.” Lizica îl linişteşte şi îl calmează, scrie mai departe cel care asculta 
banda, „adică ce ai putea scrie în memoriu că nu ai înjurat, că nu ai criticat, ei au avut 
dreptate să te cheme”. Ca urmare a acestei remarci, soţia lui Ion D. Sîrbu este luată în calcul 
pentru măsurile ulterioare, rezoluţia notei fiind „să discutăm cu soţia lui Sîrbu pentru a 
exercita influenţă pozitivă asupra lui”5. Sarcina trebuia îndeplinită de lt.col. Vâlceanu Ion. 

Deşi raportul despre cum a decurs convocarea lui Ion D. Sîrbu este înregistrat abia pe 
19 august 1977, Vâlceanu trebuie să-l fi întocmit din ziua aceea sau cel târziu a doua zi. 
Rezoluţia din 3 august ne confirmă supoziţia : „În timpul discuţiilor a avut o atitudine 
necorespunzătoare ; dacă îşi recunoaşte unele fapte, după un anumit timp le retracta sau 
dacă în anumite momente regreta şi promitea că în viitor îşi va reconsidera atitudinea 
politică revenea după aceea, situându-se, şi în prezenţa noastră, pe poziţia duşmănoasă 
orânduirii noastre sociale. Atrăgându-i-se atenţia ca în viitor să nu mai aibă manifestări 
denigratoare... revoltat, irascibil şi cu puternice accente de furie, căuta să ne demonstreze 
că este liber să gândească şi să exprime totodată ceea ce gândeşte şi că el a criticat şi va 
critica şi în viitor neregulile şi nedreptatile pe care le observa în societatea noastră. I s-a 
explicat că modul său de critică este de fapt propagandă duşmănoasă la adresa orânduirii 
noastre sociale şi că aceasta se pedepseşte de lege, dar a rămas pe aceeaşi poziţie, cerând să 
fie tras la răspundere penală dacă securitatea îl găseşte vinovat”€. Spre regretul ofiţerilor, nu 
l-au putut trage la răspundere penală, deşi ofiţerii au încercat, însă Ion D. Sîrbu nu ştia acest 
lucru. 

Securiştii pun starea de revoltă a lui Ion D. Sîrbu pe seama unor probleme medicale, la 
dosar existând documente care fac referire la o melancolie depresivă. Cum altfel, dacă nu 
nebunie, putea fi o asemenea comportare ? La Securitate veneai umil, temător, vinovat din 


Ibidem, f. 231v. 
Ibidem, f. 231bis. 
Ibidem. 

start. În final probabil erai bucuros că eşti lăsat să pleci, că scapi doar cu o declaraţie şi cu 
un angajament că nu vei recidiva. Dar Ion D. Sîrbu aplică înainte de timp modalitatea lui 
Bukovski! de a înfrunta comunismul. Reacţia lui la intruziunea ofiţerilor în viaţa şi opiniile 
sale este violentă, extremă. 

După experienţa atâtor ani de confruntări şi avertizări, ofiţerii nu concepeau altă reacţie 
decât cea conformistă, oricare alta fiind probă de nebunie. „Aceste schimbări bruşte de la 
o stare la alta se datorează şi sănătăţii care lasă de dorit, este bolnav neuropsihic... Trecând 
de la stare la alta a recunoscut că, în anumite împrejurări a comentat nefavorabil anumite 
măsuri luate de conducerea de partid şi de stat, legi, decrete emise, dar a refuzat să declare 
şi în scris, afirmând în schimb că va face un memoriu la conducerea superioară de partid în 
care îşi va arăta faptele respective pe lângă aceea că noi săvârşim ilegalităţi, chemându-l şi 
atrăgându-i atenția’. 

De la începutul până la sfârşitul discuţiilor a avut o atitudine ireverentioasa la adresa 
instituţiei noastre care l-ar fi condamnat pe nedrept şi care i-ar fi fost potrivnică afirmării 
şi realizării în activitate. 

I s-a vorbit în limitele politetei deşi el de mai multe ori insinua, ironiza şi lua în derâdere 
atitudinea noastră atunci când îi ceream ca în viitor să-şi reconsidere poziţia. ”? 

Reacţia scriitorului atât de virulentă i-a determinat pe ofiţeri să nu îşi ducă treaba până 
la capăt: „Dat fiind atitudinea ce a adoptat-o am considerat că măsura avertizării este 
inoportună, rămânând ca în viitor să întreprindem asupra lui măsuri de influențare pozitivă”. 
Deci nu numai că au renunţat la avertizare, dar Vâlceanu a cerut şi ajutorul şefului, It.col. 
Lungu Gheorghe, adjunct al şefului Securităţii Dolj, care a participat la discuţii, crezând 
probabil că o autoritate mai gradată îl va înspăimânta pe Ion D. Sîrbu. 

După cum vedem, relatarea lui Ion D. Sîrbu despre reacţia de la sediul Securităţii 
înregistrată de microfon este confirmată chiar de raportul ofițerului de caz. Evident că din 
documentul oficial lipsesc referirile la amenințările securistilor. Însă de vreme ce Sîrbu a 
relatat exact reacţia sa, de ce ar fi ascuns acţiunile ofiţerilor ? 

Refuzul de a semna declaraţii de cumintire, apărarea cu argumente la învinuirile aduse, 
chiar ironiile şi reprosurile aduse ofiţerilor de informaţii nu-i fac decât cinste lui Ion D. 
Sîrbu. Reacţia sa în cazul amenințării este deci aceeaşi dintotdeauna : curajul, fermitatea, 
verticalitatea. 

Rezoluţia documentului din 3 august clasează cazul, din perspectiva ofiţerilor, între cele 
patologice : „Având în vedere trăsăturile de comportament manifestate de Ion D Sîrbu în 
discuţiile făcute cu el, am ajuns la concluzia că nu se găseşte în deplinătatea facultăţilor 
mintale şi ca atare o avertizare a sa este inoportună”*. Toată tevatura avertizării se încheie 
cu caracterizarea lui lon D. Sîrbu drept nebun, un nebun care trebuie totuşi controlat şi 
influenţat prin soţia sa. 

Ca reacţie la tratamentul suferit pe 2 august 1977, Ion D. Sîrbu trimite o scrisoare lui 
Laurenţiu Fulga, vicepreşedinte al Uniunii Scriitorilor, cerând o audienţă pentru a lămuri 
odată pentru totdeauna „dosarul păcatelor şi virtuţilor mele de cetăţean, de scriitor, de fiu 
al clasei muncitoare... apelez la dvs ca for tutelar care mă poate asculta şi eventual sfătui ce 


1. Bukovski scria: „N-am mai putut dormi de nerăbdare. Abia aşteptam să fiu în faţa lor, să le spun 
tot ce cred eu despre ei şi să intru în ei ca un tanc”, atunci când a fost convocat la poliţia politică 
sovietică ; apud N. Steinhardt, Jurnalul fericirii, Editura Dacia, Cluj-Napoca, 1991, p. 8. 

2. A.C.N.S.A.S., fond Informativ, dosar nr. 5265, vol. 3, f. 11. 

Ibidem. 

4. Ibidem, f. 11v. 

să întreprind sau ce să nu întreprind. Nu am pe nimeni în Craiova, stau de 3 zile închis în 
casă, disperat şi neputincios...”!. Scrisoarea era datată pe 11 august, iar marginal era o 
rezoluţie prin care se propunea ca discuţia cu pricina să fie purtată de George Macovescu, 
preşedintele Uniunii. Se pare că Securitatea avea o mai mare trecere în faţa lui Macovescu 
decât a lui Fulga. 


Sirenele Occidentului (1981-1982) 


În iunie 1981 Ion D. Sîrbu depune cerere de plecare în excursie? în Occident. Ca şi altădată, 
scriitorul merge direct la sursă, ştie cine are drept de veto, de aceea solicită o întrevedere 
cu colonelul Lungu însuşi pentru a discuta plecarea, însă nu obţine decât o discuţie cu 
ofiţerul de la Paşapoarte, căpitanul Pană Constantin. Exploatând momentul, Pană îl cheamă 
pe Vâlceanu şi cei doi încep „prelucrarea contrainformativă” a obiectivului Sîrbu. Adică 
discuţii despre patriotism, interesele ţării, reacţii faţă de persoanele cu care va intra în 
contact în Apus. 

Un raport din 4 august 1981 cerea aprobarea mijloacelor T.O. tip I.C.T. la Ion D. Sîrbu 
acasă pentru perioada 10 august - 25 septembrie 19817. Interesau in mod special pregătirile 
pe care Ion D. Sîrbu le făcea în vederea călătoriei. Corespondenta îi era de asemenea atent 
citită. 

Tot pe 4 august 1981 este interceptată o conversaţie cu Sergiu Al. George în care Ion D. 
Sîrbu spunea: „Aştept, că n-o să-mi facă figura să mă refuze, pentru că atunci iar mă 
înfurii, nu sunt ei chiar aşa de naivi că eu rămân... Dragă toată chestiunea este că trebuie 
să mă suporte până la sfârşitul vieţii”. La replica interlocutorului „tu ai rădăcinile aici”, 
obiectivul nostru răspunde : „Tocmai, ce să fac eu acolo... Tot ce am e dialogul cu răul de 
aici, cât e rău şi cu binele de aici, cât e bine, că dincolo trebuie să începi de la alfa... 
Occidentul nu poate să înţeleagă nici pe şefii nostri nici pe subalterni”?. În aceeaşi perioadă 
Ion D. Sîrbu discută cu sora sa, Irina Sîrbu, despre călătorie, spunându-i: „Eu mă duc la 
români, nu mă duc la... înţelegi ? La prietenii mei din Bucureşti care au burse acolo. Vreau 
să mă reintorc că am mult de lucru”?. 

Convinşi fiind că influențarea pozitivă avusese efect, ofiţerii decid acordarea permisiunii 
de călătorie pe 19 septembrie 1981. Înaintea plecării, colonelul Lungu îl cheamă din nou la 
sediul Inspectoratului pentru „prelucrare”, i se atrage din nou atenţia asupra modului de 
comportare, relaţiilor, comentariilor. După obţinerea aprobării, Ion D. Sîrbu îi scria 
emoţionat surorii sale: „Sunt doctor în Occident, dar nu am ieşit din Orient”®. 

Ceea ce trebuie să fi stârnit multă îngrijorare printre ofiţeri era faptul că Ion D. Sîrbu, 
deşi primise dreptul de a pleca cu unele dintre lucrările sale tipărite, intenţiona să ceară 
acelaşi drept şi pentru unele manuscrise. 

În ciuda fricii maladive a Securităţii fata de puterea cuvântului scris, mai ales într-o 
societate liberă ca cea vest-europeană, controlul la vamă este unul cvasi-absent. Acest 


Ibidem, f. 56. 

Ibidem, f. 246. 

Ibidem, f. 196. 

Ibidem, f. 246. 

Ibidem. Suspectăm de regie insistenta cu care Ion D. Sîrbu subliniază că este inofensiv, că revine. 
Tocmai ştiindu-se urmărit, Ion D. Sîrbu le oferă ceea ce voiau să audă. Interesul său era obţinerea 
vizei de plecare. 

6. Ibidem, vol. 7, f. 100. 

detaliu îl determină pe Sîrbu să se gândească dacă nu cumva a primit paşaport pentru a nu 
se mai întoarce. Rezolutiile ulterioare infirmă însă supoziţia. 

Suspiciunea alegerii exilului plana asupra fiecărui român plecat, de aceea urmărirea 
rudelor rămase, a familiei era un cod de conduită obligatoriu pentru Securitate în vederea 
depistării intentiilor ascunse. Cât timp Ion D. Sîrbu a fost plecat, ofiţerii doljeni au întreprins 
o minuțioasă supraveghere asupra soţiei sale : telefoane ascultate, scrisori deschise şi citite, 
informatori trimişi special pentru a o trage de limbă. Alarma generală este activată la 
Craiova în decembrie 1981 când, la telefon, Ion D. Sîrbu îşi cheamă soţia în Occident, 
motivând că este obosit, bolnav şi are nevoie de ajutorul ei. Elisabeta Sîrbu depune cerere 
de paşaport şi aşteaptă. 

Ofițerii sunt convinşi că este un subterfugiu pentru a pleca în exil cu soţia. Imediat 
Craiova alertează Bucureştiul şi însuşi generalul locotenent Iulian Vlad, secretar de stat la 
Ministerul de Interne, vine la Craiova, în a doua zi de Crăciun, pentru a discuta strategia 
optimă pentru aducerea în ţară a lui Ion D. Sîrbu. 

Primul pas hotărât este blocarea plecării soţiei. 


Manual de manipulare. Subiect Elisabeta Sîrbu! 


Invocând că cererea sa nu are completată rubrica referitoare la rudele din străinătate, 
Elisabeta Sîrbu este invitată la Serviciul Paşapoarte pentru lămuriri. Acolo o primeşte 
locotenentul Diaconu Mircea, care îi explică că în cererea soţului rubrica cu pricina fusese 
completată, deci trebuie să adauge şi dânsa numele respective. Pe 24 decembrie 1981, în 
timpul discuţiei, intervine colonelul Lungu, loctiitorul şefului Securităţii Dolj, care o invită 
în biroul său pentru unele detalii. Poşeta, umbrela şi sacoşa petentei rămân în biroul 
ofițerului de la Paşapoarte. Nu este un detaliu minor, aşa cum ar părea, ci face parte din 
planul bine pus la punct pentru copierea cheilor apartamentului soţilor Sîrbu şi pentru o 
scurtă perchezitie a efectelor doamnei Sîrbu. Într-un raport special ulterior acestei vizite, 
Lungu însuşi notează că scopul intervenţiei sale tocmai acela a fost, obţinerea mulajului 
cheilor apartamentului?. 

Pe lângă copia cheilor, intervenţia lui Lungu mai viza şi să o convingă pe Elisabeta Sîrbu 
să renunţe de bunăvoie şi din proprie iniţiativă la călătoria în R.F.G. Iniţial, Lungu povesteşte 
cum l-a cunoscut de Ion D. Sîrbu şi cât s-au străduit ofiţerii să îl scape de anturajul 
nesănătos pentru a se putea realiza ca scriitor. Apoi o laudă pe soţie pentru sprijinul 
permanent acordat soţului, mai ales [...] după a doua avertizare din 1978°. Lungu aprecia 
că, datorită acestor eforturi, între el şi lon D. Sîrbu s-a creat o „amiciţie”*. Această amicitie 
se proba prin scrisoarea trimisă de Ion D. Sîrbu lui şi căpitanului Pană, dar se declara totuşi 
surprins că, deşi vorbiseră cu puţin înaintea plecării, lon D. Sîrbu nu îi spusese că pleacă 
în R.F.G. Apoi se mira de ce soţii Sîrbu nu ceruseră de la bun început să plece împreună, 
„n-ar fi fost nici un fel de probleme”5, declara ofiţerul ritos. Tot acest dialog sugerează o 
felină care îşi ocoleşte prada în cercuri concentrice tot mai mici. Acesta trebuie să fi fost şi 
sentimentul Elisabetei Sîrbu de vreme ce simte nevoia de a da cărţile pe faţă. Ofițerii se 


Următoarele trei subcapitole au fost publicate în Nirvana Socială, Petrila, nr. 2, iunie 2009. 
A.C.N.S.A.S., fond Informativ, dosar nr. 5265, vol. 7, f. 221. 

A doua avertizare a fost în august 1977. 

Ibidem, vol. 7, f. 219. 

Ibidem, vol. 7, f. 221v. 

îndoiau că Jon D. Sîrbu va reveni in tara? Lungu spune că păreri pot apărea legate de 
oricine. Apoi Elisabeta Sîrbu întreabă ce trebuie să facă ea. Confruntat direct, ofiţerul 
răspunde : „Să obţină avizul pozitiv şi să plece la sot”!. „...Nu, domnule colonel, nu plec... 
şi aşa în ultima convorbire telefonică (21. dec. a.c., nota ofițerului) i-am spus că până la 15 
ian 1982 nu pot să plec. Aştept o nouă convorbire telefonică cu el, când am să-i spun că o 
călătorie atât de lungă cu trenul, pe timp de iarnă, pentru mine îmi este imposibilă. El ştie 
bine acest lucru”?. „Prinzând momentul, i-am susținut părerea, afirmând în continuare că 
o asemenea călătorie este mult mai plăcută pe timp de vară şi împreună cu soţul. I-am 
replicat totuşi că noi ne-am şi pregătit să-i dăm avizul corespunzător”, dovadă stând 
invitarea doamnei Sîrbu la sediu. 

După ce obținuse ce şi-a propus, ofiţerul supralicitează, dar oare soţul nu o să-i ceară 
motivele ? Colonelul nu dorea ca vina să pice pe Securitate, mai ales că el o sfătuia să plece 
în călătorie. Elisabeta Sîrbu refuză în continuare, spunând că îl va convinge că doar ea a 
hotărât astfel, fără a menţiona discuţia cu Lungu. Ispitind-o pentru a treia oară, Elisabeta 
Sîrbu rămâne pe poziţii. Cu misiunea principală îndeplinită, colonelul îşi şterge urmele, 
revenind la motivul primar al chemării doamnei la sediu, îi aminteşte că trebuie să 
completeze cererea de plecare cu rudele, pentru a nu mira pe ofiţerul de la Paşapoarte. Data 
redactării documentului este 25 decembrie 1981, deci munca de urmărire nu se oprea pentru 
nici un motiv. 

A doua zi Elisabeta Sîrbu vorbeşte la telefon cu soţul ei şi îl anunţă că nu vine în R.F.G. 
„Te-au sfătuit ei? Sau...” întreabă el. „Nu, mamă, eu, dragă.” Printre rânduri şi tăceri e 
clar că Ion D. Sîrbu a înţeles că asupra soţiei sale se fac presiuni şi ştie, de asemenea, că 
aceste lucruri nu se pot spune la telefon. Scriitorul înţelege că şi-a lăsat, în ţară, soţia 
ostatică şi nici măcar nu poate vorbi deschis despre asta. 

Imediat după discuţia dintre colonelul Lungu şi Elisabeta Sîrbu are loc o analiză fulger 
a cazului Sîrbu în prezenţa generalului locotenent Iulian Vlad. Numele de cod al urmăririi 
lui Ion D. Sîrbu la acest moment este „SURU”, iar obiectivul principal este aducerea în tara 
a scriitorului. Deci supoziţia lui Ion D. Sîrbu că Securităţii i-ar fi convenit evaziunea nu se 
verifică, deşi pare într-adevăr suspectă lejeritatea de la graniţă. Poate ofiţerii controlaseră 
anterior bagajele dramaturgului şi ştiau ce conţin, aşa că îşi permiteau să pară relaxaţi şi 
încrezători. 

Acum, în finalul lui decembrie 1981 Securitatea din Craiova e febrilă. Pentru aducerea 
lui în ţară se hotărăsc următoarele măsuri: intensificarea urmăririi soției, pentru a sti 
fiecare pas, fiecare evoluţie, ofiţerii se decid să marşeze pe ideea că dânsa este principalul 
autor moral al carierei soţului şi trebuie să insiste să revină în ţară pentru că altfel opera sa 
ar pieri, iar el s-ar degrada fizică. Apoi trebuiau identificaţi nişte informatori importanţi, al 
căror cuvânt să cântărească în opinia lui Ion D. Sîrbu şi a soţiei, trebuia insistat pe apariția 
volumelor predate şi pe jucarea unor piese de teatru. În acest scop Securitatea Dolj apela la 
direcţiile judeţene de cultură şi artă pentru a fundamenta sugestia informatorilor. Pe lângă 
Elisabeta Sîrbu era trimis Mitricună Ion, şeful compartimentului 0544, „care va acţiona 
legendat”, adică sub un fals pretext, în virtutea prieteniei care îi lega pe cei doi înainte ca 
acesta să intre în Securitate. De acest ultim aspect al biografiei prietenului Elisabeta Sîrbu 


Ibidem. 

Ibidem, ff. 221v-222. 

Ibidem, f. 222. 

Ibidem, vol. 5, f. 92. 

Cum au ajuns ofiţerii la o asemenea concluzie e greu de precizat. Ibidem, vol. 7, f. 227. 

nu avea habar şi tocmai de aceea cuvintele prietenului puteau avea mai multă greutate. Se 
observă multitudinea de fire pe care Securitatea le desfăşoară în preajma soţiei lui Ion D. 
Sîrbu. Nimic nu trebuia să scape urmăririi lor. 

La două zile după analiza cu generalul Vlad, se întocmeşte o Notd de măsuri prin care 
sunt detaliate acţiunile de urmat. Cheia este soţia la care Ion D. Sîrbu tinea prea mult ca să 
rămână în străinătate fără ea, deci în România comunistă cinismul era politică de stat. În 
cazul Sîrbu, dragostea trebuia să-l determine pe scriitor să revină în ţară. „Informatorii 
«Cornescu» şi «Murgulescu» erau instruiți să poarte discuţii cu soţia pentru a-i întări 
hotărârea că nu e bine să călătorească singură iarna!”. 

Din analiza ofiţerilor reieşea că după soţie, cel mai mult Ion D. Sîrbu tinea la cărţile 
sale, astfel aceştia îşi desfăşoară pânza. Dramaturgul predase Editurii Eminescu un volum 
de teatru comentat care cuprindea piesele Arca bunei speranțe, larna lupului cenuşiu, Covor 
oltenesc ş.a., toate piese premiate, volum în succesul căruia Ion D. Sîrbu îşi pusese mari 
speranţe. Securitatea Dolj acţionează prin intermediul Direcţiei I asupra Editurii Eminescu 
care este somată să trimită o invitaţie oficială autorului pentru a veni la editură în vederea 
ultimelor observaţii înaintea intrării la tipar”. Vestea, îndelung aşteptată în ţară, trebuia să 
cântărească ceva în hotărârea lui Ion D. Sîrbu. 

Pe 9 ianuarie 1982 Elisabeta Sîrbu este chemată din nou la sediul Securităţii de colonelul 
Lungu. De data aceasta doamna Sîrbu are o atitudine iritată, îşi menţine hotărârea de a nu 
mai pleca în călătorie, deci ce mai vor de la dânsa ? Poate un ajutor din partea organelor în 
privinţa manuscrisului ? Dar doamna Sîrbu refuză dârz propunerea, „de asemenea probleme 
se ocupă soţul ! 5. Putem remarca cinismul extrem al ofițerului, se actionase deja la editură, 
chiar dacă fusese cu un alt scop, dar de ce să nu profite puţin şi să pară bunul samaritean 
preocupat de soarta semenilor ? ! 

Supralicitând, ofiţerul se foloseşte de soţia scriitorului pentru a-şi construi o apărare“ în 
fata eventualelor acuzaţii ale acestuia precum că ei s-ar fi opus plecării soţiei, de aceea îi 
cere Elisabetei Sîrbu o declaraţie scrisă că renunţă de bunăvoie la călătoria în Occident. 

Pe 15 ianuarie 1982 măsurile prezentate mai sus sunt reluate într-o adresă către Direcţia 
I pe care o semna şeful Securităţii Dolj, colonelul Alexie Ştefan, şi şeful serviciului I Dolj, 
maiorul Anastasiu Gabriel’. Gradele şi funcţiile acestor ofiţeri relevă importanţa „cazului 
Sîrbu” pentru Securitate, cât şi teama de puterea cuvântului lui odată aflat în libertate. Cu 
amărăciune constatăm că lon D. Sîrbu nu a fost niciodată conştient de aceste temeri, de 
febrilitatea acţiunilor securiştilor, aşa cum nici doamna Sîrbu nu a înţeles că, refuzând 
călătoria, le face jocul. Oricum, în condiţiile date, este absolut admirabil curajul doamnei 
Sîrbu în timpul confruntării cu colonelul Lungu ; istoria recentă ne-a dezvăluit cazuri ale 
unor oameni care s-au compromis după şi mai puţin“. 


Ibidem, f. 228. 

Ibidem. 

Ibidem, vol. 7, ff. 223-224. 

Poate părea ciudată formularea : de ce un ofiţer de Informaţii să se apere în faţa unui urmărit? 

Răspunsul constă în preocuparea recurentă a securistilor „de a-l influenţa pozitiv” pe Ion D. Sirbu, 

de a-l convinge că nu ei sunt sursa Răului, aşa cum credea acesta cu tărie. 

5. Ibidem, vol. 7, f. 225. O mai veche cunoştinţă a noastră. În finalul anilor '60 locotenentul Anastasiu 
coordona informatorii din jurul lui Ion D. Sîrbu. 

6. Nu judecăm, doar analizăm faptele. 

„M-am întors să mor cu regimul de gât” 


După revenirea în tara, Ion D. Sîrbu este asaltat de securişti. La nici o lună, pe 19 februarie 
1982 este chemat la Securitate „unde, tov. Col. Lungu, spunându-mi că «aşa se obişnuieşte» 
(subsemnatul fiind la prima călătorie în Occident), m-a rugat prieteneşte să pun pe hârtie 
câteva din observaţiile mele, mai precis, să povestesc cum am primit bursa D.A.A.D., cu ce 
români m-am întâlnit, cam ce s-a discutat despre România”!. Dosarul păstrează două dintre 
declaraţii, una succintă şi alta detaliată. Acestea au fost redactate acasă, culese la propria 
maşină de scris, între 20 şi 26 februarie 1982. Declaraţia amplă trebuie să fi iscat reacţia 
ofițerului de a cere o nouă declaraţie, succintă, pe puncte, pentru o lectură rapidă, pentru 
că a doua declaraţie, după poziţia din dosar, este un eseu în toată regula, cuprinzând zece 
pagini, peste 23.000 de semne în limbajul modern al calculatorului. Ambele declaraţii nu 
spun nimic semnificativ pentru urmărirea în curs. 

Declaraţia succintă pare că răspunde unor întrebări clare, puse din perspectiva securistă : 
„Nu am dus manuscrise în afara ţării, nu am vizitat redactii sau edituri, nu m-am întâlnit cu 
scriitori străini, nu am vizitat pen-cluburi, nu am scris scrisori, nu mi s-au făcut propuneri, 
am acţionat în aşa fel încât să fac cinste ţării, nu doresc decât să îmi reiau activitatea literară 
la Craiova”?. 

A doua declaraţie, eseul, este o cascadă de informaţii cu care ofiţerii nu au ce face, totul 
e ambalat, cosmetizat, banalizat. Se vorbeşte despre persoane irelevante pentru ofiţeri, 
despre cine l-a găzduit, cât timp a stat bolnav. Despre prietenul Negoitescu, „fugar 
reactionar” în viziunea Securităţii, vorbeşte forţat şi la modul inocent, i-a obţinut bursa 
D.A.A.D. dintr-un noroc chior, prin boala unui deţinător anterior. Informaţiile pe care le dă 
de bunăvoie despre Ion Negoitescu sunt generale şi probabil deja cunoscute ofiţerilor de 
informaţii. 

Pentru că fusese notorie semnarea protestului lui Paul Goma de către Negoitescu, Ion D. 
Sîrbu nu consideră necesar să ascundă acest fapt, dar spune că, deşi a vrut să citească o 
lucrare a lui Goma, nu a găsit niciuna in biblioteca lui Negoiţescu?. Ne vine greu să credem 
că Ion D. Sîrbu nu citise din ţară operele lui Goma ; corespondenţa interceptată de Securitate 
ne conduce la concluzia contrară. Dacă a putut citi Arhipelagul Gulag în varianta engleză, 
cu siguranţă îl putea găsi şi pe Goma. 

Citind această amplă declaraţie, nu putem decât să constatăm, din nou, efectul nociv al 
acţiunilor Securităţii : oare în cele şase zile, cât i-a luat lui Ion D. Sîrbu să redacteze şi să 
culeagă declaraţia mincinoasă, câte alte pagini de literatură ar fi putut scrie? Privind 
retrospectiv, ştim că boala stătea să bată la uşă, iar timpul devenea din ce în ce mai scurt. 

Am spus mai devreme că Ion D. Sîrbu face o declaraţie mincinoasă deoarece avem probe 
că aşa a fost, Goma însuşi scrie despre întâlnirea cu Ion D. Sîrbu la Paris in 1981. De 
asemenea, intuim că nici pe soţii lerunca nu i-a ocolit. Goma scria după 1989: „Ce anume 
mi-a comunicat el [...] că a scris o carte foarte bună. La care eu i-am propus să o 
incredinteze Monicilor (pe care îi cunoştea foarte bine...). Sîrbu m-a îmbrăţişat, cu lacrimi 
(avea lacrima facilă, bietul de el), mi-a mulţumit pentru propunere, dar... el nu poate. El 
simte că trebuie să se întoarcă acasă, fiindcă el acolo are o treabă. N-am insistat. Îmi pare 
rău, dar nu puteam să trag-împing un om spre exil — fiindcă asta ar fi fost urmarea. Deci: 


1. Ibidem, vol. 7, f. 234. 
2. Ibidem, f. 233. 
3. Ibidem, ft. 234-243. 

nu ştiam nimic-nimic de scrierile lui formidabile. Am citit cu jubilatie Adio, Europa! (nu 
cunoşteam amănuntele editării), dar mai cu seamă corespondenţa şi jurnalele”!. 

În declaraţia sa, Ion D. Sîrbu inserează subtil diverse păreri, opinii politice, dar şi 
intepaturi. Subliniază că turismul nu are nici un farmec de unul singur, deci el o chemase 
pe Lizica doar pentru turism, iar ofiţerii nu au înţeles acest lucru. De asemenea insistă 
asupra replicii „în România am eu locul de veci!” tocmai ca răspuns la suspiciunea 
ofiţerilor că ar fi intenţionat să rămână în Apus. 

Însă era imposibil să îi convingă cineva de contrariu pe ofiţerii de Securitate. În timp ei 
vor afla cu certitudine că Ion D. Sîrbu a ezitat înainte de a hotări să revină şi o vor afla chiar 
de la scriitor. Pe 30 iunie 1982 este interceptată o discuţie cu soţia în care Ion D. Sîrbu 
dezbate pe larg ideea : „Lucrul cel mai important era, e faptul că totuşi trebuie să recurg la 
o sticlă de alcool ca să-ţi spun nişte lucruri pe care puteam să ti le spun oricând. Din ce 
materie suntem noi oamenii făcuţi, mândria sau decenta, ştii... ce m-a împiedicat să-ţi spun 
cât de mult am suferit la... şi la... din cauza faptului că nu m-am hotărât să rămân. A fost 
ceva îngrozitor, ştii. Intram în biserici şi mă gândeam rămân sau nu rămân ? trebuia să iau 
o hotărâre. Eram tăiat de aici până aici, adică oriunde mă duceam, duceam cu mine această 
tăiere”?. „[...] dar faptul că, cum să spun, m-am obişnuit, - că asta e ultima explicaţie — 
[m-am întors ca] să mor de gât cu regimul [subl. mea C.M.] îmi face plăcere să-l văd 
murind, toată viata mea şi toate organele mele sunt reacționare, dar ele nu pot trăi decât 
văzând spaimele, adică eu am murit (?)° adică eu am dat o bătălie. [...] Dacă comunismul 
era..., dacă fabricile prosperau, dacă industria noastră era fantastică, dacă inginerii erau 
dumnezeu/ mă înţelegi ? Într-o lume în care aşa cum a fost planificat, eu aş fi fost un căcat 
în ploaie, însemna că eu trebuia să umblu pe nişte străzi în care totul era progres, civilizaţie 
şi secolul XX. Ori eu umblu pe nişte străzi în care totul este eşecul exact a [...] tot ceea ce 
am crezut eu, deci eu sunt absolut victorios într-o bătălie în care umanismul meu filosofic 
aruncă o bătălie cu nişte tâmpiţi care n-au înţeles filosofie, care n-au ştiut, au aplicat tâmpit 
filosofia. Care n-au ştiut ce înseamnă poporul român, ce înseamnă industrie. Ce înseamnă 
civilizat, cum este influenţa de cultură în civilizaţie, ce înseamnă secolul XX, ce înseamnă 
aplicarea ştiinţei peste sclavagism, ce înseamnă ţăranul adus brusc la oraş şi făcut filosof şi 
activist, adică sunt nişte lucruri, care, pe care am mizat cu ele în tara. Nu? care e viata mea 
interesantă în OCCIDENT? Mă înţelegi ? Trebuia să umblu trei sute de km ca să găsesc un 
om pe care să-l intereseze ce-i spun eu. A! eu puteam să scriu nişte lucruri interesante, dar, — 
înţelegi ce vreau să spun ?, dar adică eu am venit la noi, la suferinţa de aici, care suferinţă 
este o formă de viaţă.” 

Declaraţia este zguduitoare. Ion D. Sîrbu ne prezintă perspectiva intelectualului lucid, 
conştient de eşecul tuturor idealurilor sale, conştient de prăbuşirea lumii în care trăieşte, de 
imensa suferinţă a concetatenilor săi şi tocmai acestea sunt argumentele hotărâtoare. Are 
convingerea fermă că locul său este aici, lângă colegii de mizerie, lipsuri şi abuzuri, iar 
misiunea sa este aceea de mărturisitor al tuturor acestor nedreptati. 


Aceste trei momente alese pentru prezentul articol prezintă diferite maniere de reacţie 
ale aceluiaşi om în faţa tăvălugului securistic. Prima formă este una de cunoaştere, de luare 
aminte, Ion D. Sîrbu execută un dans complicat prin care cei doi adversari se evaluează. 


Daniel Cristea-Enache, op. cit.,..., p. 148. 

A.C.N.S.A.S., fond Informativ, dosar nr. 5265, vol. 5, f. 54. 

Semnul întrebării aparţine ofițerului care transcria înregistrarea ; probabil nu înţelegea ideea. 
Ibidem, vol. 5, f. 55. 

Avertizarea din decembrie 1969 are ceva din cercurile pe care gladiatorii le făceau unul în 
jurul altuia înaintea atacului, o cântărire a forţei şi a punctelor slabe. 

A doua avertizare, cea din august 1977, este cauzată de frica securiştilor, iar reacţia lui 
Ion D. Sîrbu este cu atât mai admirabilă. Un ofiţer speriat că îşi poate pierde scaunul, 
funcţia, puterea reacţionează violent, de fapt experienţa I-a învăţat că brutalitatea e singura 
formulă care dă rezultate imediate. Însă în acest caz amenințările, răcnetele nu au efect, 
deci Sîrbu nu poate fi decât nebun, patologic nebun. 

A treia confruntare face parte din ritualul obligatoriu al românului revenit în ţară din 
Apus. După spaima că Ion D. Sîrbu ar putea rămâne în Occident şi ar putea critica regimul 
de la Bucureşti, având în spate şi un comportament ireproşabil, Securitatea decide că nu îşi 
poate asuma din nou un asemenea risc. De aici înainte orice cerere de plecare în străinătate 
îi va fi refuzată, nici măcar cele pentru ţările din „lagărul socialist” nu sunt permise. 
Dosarul ne relevă cum urmărirea lui Ion D. Sîrbu capătă o nouă dimensiune, o nouă 
certitudine după 1982. Securitatea ia act de adversitatea iremediabilă a lui Ion D. Sîrbu şi 
îl tratează ca atare. Până la moarte scriitorul va fi permanent urmărit, ascultat, interceptat, 
filat, cenzurat, blocat. Nici chiar moartea nu îl eliberează din aceste pânze succesive, la 
funeralii un ofiţer notează conştiincios cine a vorbit şi ce a spus. Ca şi în cazul altor scriitori 
ostili decedați, şi la Ion D. Sîrbu are loc o mutație a urmăririi Securităţii, de la om la operă. 
Manuscrisele de sertar trebuiau atent inventariate, blocate. Din fericire, manifestările din 
decembrie 1989 le-au eliberat, redându-le cititorilor. 

Vladimir Tismăneanu, Cristian Vasile, Perfectul 
acrobat. Leonte Răutu. Măştile răului 
(Bucureşti, Editura Humanitas, 2008) 


Ultima carte a profesorului Tismăneanu, în colaborare cu tânărul istoric Cristian Vasile, se 
ocupă de fostul responsabil al Secţiei de Propagandă şi Agitaţie între 1945-1969, Leonte 
Răutu. Cartea are un titlu sugestiv pentru cariera longevivă a fostului politruc, de vreme ce 
marile seisme ale comunismului românesc nu l-au atins în nici o formă, ba mai mult, cu 
fiecare, Răutu a căpătat mai multă putere pe care o putea folosi discretionar. 

Lucrarea este structurată în patru părţi. Prima dintre ele este compusă din textul transmis 
de Radio Europa Liberă la mijlocul anilor '80, care conţinea o expunere în primul rând 
teoretică a ideii pe care a reprezenta-o şi slujit-o Leonte Răutu, comunismul stalinist. 

A doua parte conţine un dialog între cei doi autori menţionaţi pe copertă şi duce la o 
aprofundare a biografiei personajului dezbătut. O biografie prezentată apoteotic, descifrată 
in subteranele ei, ale cărei esențe sunt adesea creionate în tuşe groase, ceea ce face lectura 
mult mai uşoară. De altfel, cunoaşterea directă de către Vladimir Tismăneanu a multora 
dintre cei pe care îi descrie în carte oferă nuanţe unice dialogului. 

A treia parte a lucrării prezintă o discuţie cu Mihail Şora, în care comunismul este 
analizat din perspectivele consecinţelor sale, mai ales pe termen lung, consecinţe pe care le 
găsim şi astăzi în jurul nostru, zi de zi. 

Ultima parte, de fapt majoritatea lucrării, o constituie documentele selectate din Arhivele 
Naţionale Istorice Centrale, care îl au în centru sau drept autor pe Leonte Răutu. 

Lucrarea ne arată, pe parcursul celor peste 450 de file, cum se personifică răul abstract. 
Un comentariu detaliat, pe text, al celor 293 de pagini cu documente şi fotografii, ar fi fost, 
poate, mult mai elocvent demersului declarat în titlu. Însă cititorul amator de istorie 
contemporană poate să citească, în fotoliul propriu, documente revelatorii, unele dintre ele 
de-a dreptul savuroase — ne oprim aici doar asupra notei informative (sic ! ) semnate de şeful 
Sectorului de Literatură din cadrul secţiei de Propagandă şi Agitatie, Virgil Florea, pe 28 
iunie 1954, cu privire la atitudinile politice ale scriitorilor şi la modul cum era perceput 
Leonte Răutu în mediile literare. 

Născut în 1910 în Basarabia, gubernie a Imperiului rus la acea dată, Leonte Răutu, Lev 
Oigenstein, era fiul unui farmacist, având deci acces la educaţie, însă la una de factură 
exclusiv rusească şi, în special, la ideile secolului al XIX-lea. Vladimir Tismăneanu explică 

astfel opacitatea lui Răutu la experimentele culturale şi intelectuale ale secolului XX pe care 
nu le-a înţeles şi, mai mult, pe care a avut grijă permanent să le distrugă. „Modul de gândire 
şi de acţiune al lui Leonte Răutu era sectarismul reductionist şi simplificator” (p. 20). El 
însuşi spunea în 1948 că „nu putem fi în acelaşi timp şi comunişti, şi impresionişti” (p. 178). 

Membru al P.C.d.R. încă din 1931, deci la doar douăzeci şi unu de ani, Răutu a fost 
condamnat pentru activitate comunistă, devenind rezident al închisorilor din Chişinău, 
Doftana, Jilava, având astfel prilejul să cunoască, dar, mai ales, să fie cunoscut de 
personalităţile comuniste ajunse la putere după 1945. După eliberarea din detenţie, a fost 
activist comunist la Bucureşti (1934-1940), secretar de redacţie la gazeta Pământ sovietic în 
Bălţi, R.S.S. Moldovenească (1940-1941), redactor la Editura pentru Limbi Străine şi 
redactor responsabil la Comitetul de Radio din Moscova (1943-1945), membru al comitetului 
de redacţie al ziarului Scînteia (1945-1948), adică a parcurs toate treptele unui veritabil 
„tovarăş” ilegalist, aici incluzând şi detaşările în diverse zone geografice. În 1945 a fost 
numit adjunct, apoi responsabil la Secţia de Propagandă şi Agitaţie, funcţie in jurul căreia 
va gravita până la sfârşitul anilor *60. Între 1972-1981 a fost rector al Academiei de Ştiinţe 
Social-Politice „Ştefan Gheorghiu”, deci activând tot în domeniul ideologiei de partid. 

„Obsedat de politică şi istorie”, notează Tismăneanu, „convins că doar puterea conferă 
vieţii umane un sens, Răutu s-a dedicat servirii unei cauze nihiliste” (p. 20). Principala 
caracteristică a politrucului Răutu, aşa cum se desprinde din lucrarea în studiu, pare a fi 
supunerea totală, completă şi iremediabilă fata de şefi. Se pare că acesta avea o capacitate 
unică de a simţi direcţia vântului schimbării, posedând o adevărată artă în a se situa 
permanent în afara ariei acestuia. Evident, o asemenea autoprotectie avea preţul ei, pret pe 
care Răutu nu s-a sfiit nici un moment să îl plătească. S-a contrazis în nenumărate rânduri, 
a ars ce ieri părea să adore, a fost, într-un cuvânt, un supravieţuitor absolut în universul 
autodevorator al comunismului românesc. De-a lungul carierei sale de „acrobat perfect”, 
Leonte Răutu a fost mereu în prima linie. Metaforizând, am putea spune că Răutu era 
asemenea uleiului în apă: indiferent de condiţii, ieşea mereu la suprafaţă. 

În calitatea sa de activist comunist român la Moscova, în mod evident avea o relaţie bună 
cu Ana Pauker, însă a considerat că aceasta nu era suficientă şi a avut grijă să cultive legături 
şi cu Gheorghiu-Dej. Căderea Anei Pauker şi a grupului său I-a surprins pe Răutu în tabăra 
învingătoare, şi, după ce a demascat şi înfierat „banda trădătoare”, şi-a continuat opera de 
distrugere a culturii şi literaturii române. 

Stalinist convins, dezghetul hrusciovist nu l-a influenţat, însă, pentru că Gheorghiu-Dej 
dorea să îşi sporească susţinerea publică, a mers pe noua linie fără nici o rezervă. Cu ocazia 
tezelor din aprilie 1964: „omul care făcuse din rusificarea culturii româneşti sensul 
primordial al acţiunii sale politice venea acum în fata universitarilor uluiti pentru a demasca 
pe cei care au uitat valorile naţionale şi s-au ploconit ruşinos în faţa celei mai insignifiante 
creaţii sovietice. Ani de zile Răutu a fost prigonitorul istoriei filosofiei româneşti, acum 
luase drumul Damascului şi descoperise că Maiorescu nu e inferior lui Dobroliubov” (p. 28). 

În 1965 şi-a pus serviciile la dispoziţia tânărului Nicolae Ceausescu cu naturaletea unui 
profesionist liber de contract. „Expert în arta adulării divinitatilor de partid, maestru al 
epitetului lingusitor, Leonte Răutu nu s-a sfiit să-şi renege idolii şi credinţele, tocmai pentru 
că, personificare a fariseismului, el nu a venerat niciodată pe nimeni şi nimic” (p. 26). 

Ca şef al Propagandei şi Agitatiei şi ca responsabil politic pentru literatură şi artă, 
Leonte Răutu era omul a cărui misiune era aceea de a distruge orice formă de perpetuare a 
tradiţiei umaniste şi de a rusifica cultura română. Din nefericire de această misiune Răutu 
s-a achitat într-un mod mai conştiincios decât ar fi fost de dorit. „Pentru înfocatul stalinist 
care a fost întotdeauna Răutu, nimic nu era mai odios decât spiritul critic, detaşarea ironică 
în raport cu ucazul dictaturii, mândria şi onoarea de a spune nu atunci când spiritul pretinde 
o atare atitudine de refuz” (p. 24). Şi un asemenea personaj a primit răspunderea pentru tot 

ce apărea scris sau vorbit, un asemenea personaj avea drept de decizie asupra trecutului, 
prezentului şi viitorului literaturii române. 

Urmând modelul lui Andrei Jdanov din U.R.S.S., Răutu va pune sub lupă şi în discuţie 
întreaga cultură română. El a fost cel care a dat tonul şi i-a stigmatizat, direct sau prin 
subalterni, pe Tudor Arghezi, Lucian Blaga, Ion Barbu, Vladimir Streinu, Şerban Cioculescu, 
Constantin Brâncuşi, P.P. Negulescu, Dimitrie Gusti. „Umanismul cultural din România 
reprezentat de Titu Maiorescu, de Eugen Lovinescu a fost arătat ca periculos, subversiv şi 
ca atare trebuia eliminat integral” (p. 20). Strategia leninism-stalinismului care îşi propunea 
să anihileze complet „vechea cultură” pentru a o înlocui cu noile repere ale „umanismului 
bolşevic” îşi avea un avocat dedicat în persoana lui Răutu. De fapt, tehnica de lucru 
presupunea repetarea într-un mod năucitor a aceloraşi şi aceloraşi incriminări şi sloganuri, 
până când adevărul era şters. Ceea ce Răutu a instrumentat în România a fost o masivă 
operaţie de spălare a creierilor. Treptat acuzaţiile pe care el şi acoliţii săi le aduseseră, in 
mod frecvent, marilor oameni de cultură deveniseră automatisme. Astfel, în scurt timp, 
Tudor Vianu şi Liviu Rusu erau pretutindeni vinovaţi de „estetism”, G. Călinescu de 
„obiectivism” şi „idealism”, „Lucian Blaga era ironizat malitios pentru Spaţiul mioritic” 
(p. 30), Şerban Cioculescu şi Vladimir Streinu apăreau ca dispretuitori ai valorilor „patriotice”. 

O altă chestiune interesantă pe care cei doi autori ai lucrării o ridică este aceea a 
inteligenţei lui Răutu. Dacă înţelegem inteligenţa drept capacitatea de a supravieţui în 
condiţii date, atunci da, Răutu era un om inteligent. Dacă însă considerăm că inteligenţa 
presupune o latură morală, o capacitate de a deosebi binele de rău şi de a acţiona într-un 
mod etic, în acest caz Leonte Răutu nu mai poate intra în categoria oamenilor inteligenţi. 
„Dimpotrivă”, subliniază autorii, „a fost gata oricând să găsească mijloacele cele mai 
abjecte în numele unui scop presupus sacrosanct. Nu i-a păsat de jertfele umane, de operele 
culturale suprimate, de destinele sfărâmate, de valorile morale anihilate (p. 75). 

Ca o continuare a discuţiei despre inteligenţă, autorii nuanteaza şi aprofundează subiectul. 
Dacă ne referim la inteligenţă drept stăpânirea unei culturi, e clar că Răutu le era superior 
lui Chişinevschi, şeful lui de la Propagandă şi Agitatie care abia putea vorbi româneşte, lui 
Gheorghiu-Dej care avea doar patru clase primare sau lui Ceauşescu, proverbial prin gafe 
şi pronunția stâlcită. Din această comparaţie Răutu iese onorabil, având o cultură marxistă 
solidă, însă unilaterală. „Fără a-şi însuşi şi spiritul lecturilor marxiste, care puneau şi 
problema alienării umane, Răutu s-a servit de aceste texte doar pentru a justifica dictatura 
proletariatului” (p. 19). În acest sens, Răutu este prezentat şi ca un antrenor cultural al lui 
Gheorghiu-Dej şi apoi al lui Ceauşescu. Celebra stenogramă a convorbirii dintre Dej şi 
George Călinescu pe marginea romanului Scrinul negru îl are în anticameră pe Răutu, care 
trebuie să fi semnalat ce probleme trebuie ridicate, lămurite, explicate. Dej nu avea suficientă 
cultură pentru a face singur acele observaţii. 

Apoi autorii ne atrag atenţia şi asupra ultimului val de teroare declanşat în 1958, căruia 
îi cad pradă, în special, oamenii de cultură care refuzau colaborarea cu regimul. Securitatea 
trebuie să fi primit indicaţii pentru anchetarea lotului Noica-Pillat de la cineva care se 
pricepea, care înţelegea ce idei îi animă pe cei care au primit ulterior până la douăzeci şi 
cinci de ani de muncă silnică pentru redactarea sau lectura unor lucrări literare. Nu e 
deplasat să ne gândim că acest cineva putea fi Leonte Răutu. Suprimarea vocilor acelora 
care sperau că stalinismul era o stare temporară şi depăşită făcea parte din strategia culturală 
urmărită de Partidul Comunist. 

Tot Răutu era şi susținătorul înfocat al odioaselor procese publice în cadrul cărora 
diverse personalităţi erau acuzate de cele mai grele păcate, în faţa unor săli întregi compuse 
din colegii lor înspăimântați sau dornici de afirmare, şi din grupuri de huligani care trebuiau 
să huiduie sonor. Pe 6 octombrie 1962, cu ocazia seminarului cu activiștii din domeniul 

propagandei şi cu cadrele didactice de la catedrele de ştiinţe sociale, Răutu spunea: „...în 
toate materialele care mi-au fost date să le citesc nu se vorbeşte nimic [sic ! ] despre una din 
cele mai eficace forme de combatere a moralei vechi, a concepţiilor, a rămăşiţelor influenţei 
străine. Mă refer la adunările generale ale colectivelor la care sunt demascati oameni care 
au încălcat regulile convietuirii sociale, au comis acte de necinste, s-au manifestat duşmănos 
etc. Este un lucru extrem de instructiv. Metoda aceasta a fost extinsă pe baza indicatiilor 
partidului nostru în diferite domenii — şi la întreprinderi, şi la instituţii, la ţară, în rândul 
intelectualilor. Vă aduceţi aminte de adunările de acest fel care au avut loc la Bucuresti, 
eficacitatea lor e imensă. În covârşitoarea majoritate a cazurilor, chiar când e vorba de 
manifestări duşmănoase, calomnierea partidului, a politicii partidului, a lagărului socialist 
ş.a.m.d., în covârşitoarea majoritate a cazurilor nu se recurge la metode represive”. Răutu 
sugerează astfel „condamnarea unanimă de către colectiv a acestor oameni. Foarte mulţi 
dintre ei iau cuvântul şi promit, parte sinceri, parte nesinceri, dar sub presiunea acestei 
forte uriaşe pe care a făurit-o societatea noastră - opinia publică socialistă - să schimbe 
atitudinea, îşi exprimă regretul pentru cele comise sau cele spuse. Eu sfătuiesc pe toţi 
tovarăşii care se ocupă cu problemele ştiinţelor sociale să studieze această metodă, fenomenul 
în sine, rezultatele lui” (p. 401). 

Tratament diferit nu trebuia aplicat nici membrilor de partid. Presupusele devieri trebuiau 
prelucrate intens şi frecvent în şedinţe interminabile care storceau orice rezistenţă, orice 
opoziţie, adevărate sesiuni de spălare a creierului. Comunismul era expert în depistarea şi 
culpabilizarea isme-lor: fractionism, deviationism, cosmopolitism, lichidatorism, împă- 
ciuitorism, oportunism. 

Aflat o atât de lungă perioadă la conducerea aparatului politic care dădea directivele 
pentru literatură, Răutu a exercitat o fascinatie asupra scriitorilor care îl vedeau ca pe un 
geniu rău, prezent in tot şi toate, o veritabilă eminenţă cenusie căreia nu îi scăpa nimic. 
Figura sa se regăseşte în paginile mai multor romane, mai mult sau mai puţin transparent. 

Fostul său subaltern şi transfugul Petru Dumitriu îl numeşte, aproape direct, Malvolio 
Leonte, atunci când scrie Ne întâlnim la Judecata de Apoi. Descrierea romancierului are în 
favoarea sa argumentul cunoaşterii personale, Dumitriu relatând din însuşi „edificiul nebuniei 
absolute”, identificând în Răutu sursa Răului suprem: „Înaintam privind cu o înfăţişare 
respectuoasă şi politicoasă faţa mare, împăstată, fals jovială, fals efeminată, fals ecleziastică : 
aşa arătau şi atotputernicii eunuci - miniştri ai Bizanțului ? Îmi zâmbea plin de umor, cu 
coatele pe birou, cu mâinile cărnoase reunite într-un gest de mârtan şi de canonic. Stătea la 
acest birou de 15 ani, de cincisprezece ani răspândea în jurul lui sterilitatea, înăbuşea tot ce 
era nou şi viu, nivela oamenii, deznădăjduia elanuri, multiplica marionete feroce, acest 
geniu meschin, acest acrobat al neputinței, considerat drept expert in acest sector al vieţii 
naţiunii al cărui blestem era de când îl făcuseră şef. Cultivase urile, persecutase prieteniile 
şi alianțele, zdrobise definitiv oameni, crescuse valeti şi instrumente, preferând fiinţele 
supuse şi corupte. Ar fi putut fi schimbat de trei ori, dar spre nefericirea noastră, nu s-a 
întâmplat asta... Continua să ne conducă, schimbând din când în când şefii temnitelor, când 
deveneau prea odioşi şi îşi dovedeau grosolănia, le rămânea însă credincios, dându-le un bun 
venit canonic. Era pentru noi ambasadorul iernii...” (Ne întâlnim la Judecata de Apoi, 
Editura Univers, Bucureşti, 1992, p. 166). 

Tot Răutu stă la baza personajului Valeriu Trotuşeanu din romanul lui Alexandru Ivasiuc, 
Cunoaştere de noapte, care îl descrie astfel: „Faţa lui se aseamănă cu a unei mari pisici 
somnoroase, bine hrănite, care nu vânează din foame sau din datorie, ci din vechi deprinderi 
devenite lux” (p. 49). 

De asemenea, Eugen Jebeleanu îl descrie pe Răutu în versurile care au inspirat titlul 
lucrării de faţă. Poezia „Perfectul acrobat” a apărut în volumul Surâsul Hiroshimei şi alte 

versuri : „Pertectul acrobat este acela/ care n-a călcat nicicând în noroi/ cel care totdeauna 
este deasupra noastră,/ cel care, vinovat fiind, spune «Vinovati sunteţi voi...»”. Poezia lui 
Jebeleanu pare a fi o formă tardivă de încercare a răscumpărării greşelilor din anii '50, când 
prea zelosul tânăr poet fusese un ajutor în opera distructivă a lui Răutu. 

E clar că asemenea portrete erau transparente atât pentru publicul avizat, cât şi pentru 
Răutu însuşi, dar zarurile fuseseră deja aruncate, nimic din ce fusese făcut nu mai putea fi 
desfăcut. Ba dimpotrivă, Răutu putea poza în personajul pozitiv care mult timp se sacrificase 
pentru binele public, iar acum îşi arăta adevăratele intenţii. Noile apariţii de pe piaţa literară 
erau seducătoare pentru un public îndoctrinat masiv ani de zile şi lipsit de literatură actuală. 
„În 1963-1964 apare antologia nuvelei americane contemporane în două volume, în colecţia 
Biblioteca pentru toţi, care conţine pentru prima dată texte de J.D. Salinger, John Steinbeck 
etc. Apare şi De veghe în lanul de secară, tradusă de Catinca Ralea. Apar totodată şi cele 
două volume de teatru francez contemporan, la Editura Univers, care includ Ionesco. Dej 
participă la premiera piesei Rinocerii, cu Radu Beligan în rol principal, în traducerea 
Floricăi Selmaru, soţia lui Traian Selmaru, unul dintre cei mai indarjiti stalinişti ai anilor 
1949-1953...” (p 114). Însă opinia publică nu avea să afle decât după 1990 că acelaşi Leonte 
Răutu, care poza în responsabilul liberal, era şi cel care blocase traducerea nuvelei lui 
Soljeniţin, O zi din viata lui Ivan Denisovici, România şi Albania fiind singurele tari din 
blocul socialist în care capodopera nu apăruse (p. 123). 

Deşi a fascinat mai multe generaţii de literati, cei doi autori ai cărţii de fata nu par a avea 
asemenea sentimente faţă de Leonte Răutu. Ba dimpotrivă, am putea spune, sunt necrutatori, 
lucizi, documentati. Cartea are în final un număr masiv de documente care ni-l arată pe 
Răutu la treabă, adică ţinând discursuri, înfierând, explicând, adică aplicând pedagogia 
stalinistă pe diverse grupuri pe care le pregătea direct pentru munca de îndoctrinare. 

Unele dintre documente sunt ilare de-a dreptul dacă faci abstracţie de contextul istoric. 
Pe 1 iunie 1948, făcând bilanţul activităţii Comitetului de Presă din Direcţia de Propagandă 
şi Agitatie, Răutu se referă la necesitatea popularizării Scinteii. Şi cum majoritatea lucrurilor 
erau făcute în comunism prin constrângere, Scînteia era obligatorie, abonamentul fiind 
reţinut din salariul muncitorilor. Dacă ne gândim că România traversa o profundă criză 
economică cauzată de efortul de război şi de plata spoliatoare a datoriilor de război faţă de 
U.R.S.S., observăm că măsura era deosebit de crudă. Unui muncitor căruia abia îi ajungeau 
banii pentru hrana familiei i se opreau sume din salariu pentru Scînteia. Şi pentru ca 
absurdul să fie şi sublim, la Ploieşti unui căruţaş i s-a oprit din salariu şi abonamentul 
calului pentru ziar (p. 192). 

Autorii nu omit nici opera de căpătâi a furiei distructive care s-a numit Răutu, adică 
broşura Împotriva cosmopolitismului şi obiectivismului burghez din 1949, care a cunoscut o 
amplă circulaţie şi care a fost manifestul-program conform căruia toată literatura română 
era discutabilă, suspectă, periculoasă. 

Pe 21 februarie 1953, la consfătuirea cu secretarii responsabili cu propaganda ai 
comitetelor regionale de partid, Răutu îi avertiza că ideea de bază a programului Secţiei lor 
era „cadrele hotărăsc totul” (p. 269). Răutu a format şi influenţat generaţii întregi de 
activişti şi nu puţini au fost cei care l-au avut drept model. Vladimir Tismăneanu ne 
atenționează în cunoştinţă de cauză că „de la venerabilul politruc Răutu, cu al său etern 
zâmbet onctuos, a învăţat Ion Iliescu multe dintre trucurile propagandistice pe care avea să 
le pună în nefasta operă după decembrie 1989” (p. 130). O afirmaţie care ar trebui să ne 
pună pe gânduri şi să ne determine să aflăm mai multe despre modelele formatoare ale 
persoanelor publice care ne conduc destinele. 

Un alt document deosebit de revelator ni s-a părut cel întocmit de şeful Sectorului de 
Literatură din cadrul secţiei de Propagandă şi Agitatie, Virgil Florea, pe 28 iunie 1954, o 

notă informativă (sic ! ) privind atitudinile politice ale scriitorilor şi modul cum era perceput 
Leonte Răutu în mediile literare. Deci Răutu era maladiv curios ce cred scriitorii despre el 
de vreme ce primea asemenea date. Documentul este cea mai elocventă dovadă a delatiunii 
care vine cu naturalete, fără probleme şi fără rezerve, o simplă sarcină de serviciu care 
cuprindea un bagaj de bârfe şi impresii, fără nici o probă, dar ale căror efecte ar fi putut fi 
dintre cele mai neplăcute din partea unui despot al literelor române cum era Răutu (p. 316). 
Oare Răutu îşi dorea să fie şi iubit de scriitori după toate abuzurile şi schilodirile la care îi 
supusese ? Dar oare care tiran nu se vrea şi iubit? ! 

Încă înainte de declanşarea vizibilă a celui de-al treilea val de teroare, Răutu făcea 
observaţii premonitorii în faţa activiştilor din domeniul cultural-ideologic. În 31 mai 1958 
tinea un discurs pentru a-i demasca pe intelectualii şi artiştii care se aflau sub influenţele 
burgheze : „Noi am analizat revista Teatru — nu mai vorbesc că în redacţia acestei reviste au 
fost elemente duşmănoase. Această revistă nu contribuie cu nimic la introducerea unei linii 
juste...” (p. 372). Referirea era un semnal pentru declanşarea unei vânători de vrăjitoare în 
toată tara. În treacăt trebuie spus că din redacţia revistei Teatru mai sus-pomenită fuseseră 
arestaţi Stefan Augustin Doinaş şi Ion D. Sîrbu, destinele ambilor oameni de litere fiind 
definitiv marcate de experienţa detenţiei comuniste. Doar un exemplu din zecile de cazuri 
care vor fi inventate şi care vor distruge vieţi. 

Cum nimeni nu era etern şi nimeni nu era de neînlocuit, 1981 a fost anul căderii lui 
Răutu din grațiile puterii. Aflat în relaţii cordiale cu soţii Ceauşescu, decorat cu cea mai 
înaltă distincţie a statului comunist în 1980, Răutu nu a putut evita căderea. Şi ceea ce nu 
au reuşit crizele interne, valurile de teroare, inghetul şi dezghetul, duşmanii şi concurenţii, 
adică înlocuirea sa din funcţia de pontif suprem al literelor româneşti, a reuşit propria 
familie. Una dintre fiicele sale ceruse plecarea definitivă din ţară, iar acesta a fost pretextul 
destituirii lui Răutu. Oficial Scînteia relata că era o „pensionare la cerere”, dar de fapt 
ilustra ceea ce Stalin spusese cândva foarte plastic şi exact: „Pentru meritele trecute, te 
decorăm, pentru greşelile prezente te lichidăm” (p. 162). 

Ironia destinului său face ca Răutu să fie martorul prăbuşirii sângeroase a comunismului, 
adică a ideii căreia îşi dedicase întreaga viaţă. Nu ştim în ce măsură a meditat asupra 
eşecului comunismului, însă regretele, daca vor fi fost, erau cu mult depășite de satisfacția 
avută privind la televizor execuţia soţilor Ceauşescu. În final, între ei fusese o cursă pe care 
Răutu o castigase doar pentru că rămăsese ultimul in viata. „Întreaga sa biografie”, conchid 
în interiorul cosmosului stalinist, dovada cea mai flagrantă a unui naufragiu uman şi 
spiritual” (p. 33). 

În finalul lucrării, după parcurgerea celor 293 de pagini cu documente şi fotografii, 
lectorul simte totuşi nevoia unei discuţii aplicate pe materialele brute, cu explicaţii. Documentele 
comunismului necesită în mod obligatoriu comentarii, sublinieri, adnotări, nuantari. 


Cristina Roman 


Dinu C. Giurescu, De la Sovromconstructii 
nr. 6 la Academia Română * Amintiri ¢ Mărturii 
(Bucureşti, Editura Meronia, 2008) 


„Aveam 14 ani şi patru luni când armata română a intrat în luptă pentru a elibera nordul 
Bucovinei şi Basarabia. Când guvernul de «largă concentrare democratică» a fost impus de 
Vâşinski la 6 martie 1945, împlinisem de foarte curând 18 ani. În anul întâi al Republicii 
Populare Române ajunsesem la 21 - la majorat după legea de atunci. În rest, până în martie 
1988 am trăit în Republica Populară şi în Republica Socialistă România şi după aceea în 
Statele Unite ale Americii, până în 1990” (p. 5). Aşa, îşi începe volumul său de memorii 
profesorul Dinu C. Giurescu, reprezentant al unei dinastii de mari istorici români (Constantin 
Giurescu, Constantin C. Giurescu). Cu un deosebit talent scriitoricesc şi cu francheţea care 
îl caracterizează, istoricul Giurescu aşterne în paginile cărţii sale amintiri despre ceea ce i 
s-a întâmplat în aceste decenii de viaţă şi activitate. Într-o mică introducere, autorul îşi 
anunţă cititorii că „lucrarea de faţă cuprinde amintiri - ceea ce memoria a reţinut din 
trecerea timpului, a evenimentelor şi a oamenilor” (p. 5). Prin bogăţia informaţiilor cu 
caracter memorialistic pe care le conţine, cartea lui Dinu Giurescu este extrem de valoroasă 
atât pentru istorici, cât şi pentru cititorii obişnuiţi. 

Volumul este o însumare detaliată a celor mai importante momente ale existenţei 
profesorului. Pe tot parcursul memoriilor sale, Dinu Giurescu nu uită nici un moment că 
este istoric şi acest lucru se observă în fiecare capitol al cărţii, unde sunt descrise 
evenimentele politice şi sociale, care i-au marcat pe rând anii copilăriei, adolescenţei, 
tinereţii, maturității. Încă de la început istoricul precizează că „a căutat să redea felul cum 
gândea şi simţea la fiecare etapă, nu ceea ce ştie azi” (p. 5). 

Cartea este structurată în patru secţiuni, fiecare dintre ele conţinând o serie de capitole 
şi subcapitole. O primă parte cuprinde amintiri din perioada copilăriei şi a adolescenţei ; 
cea de a doua este destinată relatărilor din anii studenţiei şi maturității, cât şi prezentării 
detaliate a etapelor parcurse în activitatea profesională ; în a treia parte istoricul Giurescu 
îşi aminteşte momentele mai semnificative din scurtul interval de timp petrecut în Statele 
Unite ale Americii şi momentul întoarcerii sale în România, în anul 1990. În ultima parte, 
autorul realizează o scurtă analiză a efectelor negative pe care cele două regimuri comuniste, 
al lui Dej şi al lui Ceauşescu, le-au avut asupra societăţii româneşti şi implicit asupra 
familiei sale. 

Imaginea unei copilării şi a unei adolescente lipsite de griji este creionată de Dinu 
Giurescu în prima parte a cărţii sale. Liniştea şi dragostea din mijlocul familiei şi apartenenţa 
socială la o lume bine aşezată (clasa mijlocie) i-au oferit o viaţă normală (p. 13, p. 50). 
Maniera în care sunt redate bucuria primilor ani de viaţă din casa bunicilor materni 
(academicianul Simion Mehedinţi şi soţia sa, Maria Mehedinţi), magia sărbătorilor din casa 
părintească, farmecul vacantelor scoate în evidenţă calitatea de foarte bun povestitor a 
istoricului Giurescu. Primul capitol al memoriilor, intitulat „Copilăria, şcoala primară, 
gimnaziul” (pp. 7-37), reînvie acea atmosferă de joc şi basm a copilăriei descrisă cu multă 
sensibilitate de scriitorul Ionel Teodoreanu în cartea sa În casa bunicilor. Amintirile 
adolescenţei relatate în capitolul „Anii de război 1942-1944” (pp. 66-67, p. 81, p. 11, 
pp. 117-118) ne trezesc acea emoție a trecerii de la vârsta copilăriei la cea a adolescenţei din 
Uliţa copilăriei şi La Medeleni ale romancierului Ionel Teodoreanu. 

Anii de adolescenţă ai profesorului Giurescu nu au fost marcați de efectele războiului. 
După cum mărturiseşte Dinu Giurescu, „pentru percepţia noastră, a unor elevi de liceu, 
atari evoluţii ar fi fost înţelese numai dacă s-ar fi răsfrânt direct asupra noastră. Când ai 16 
ani şi apartii unei familii din clasa mijlocie poţi avea vacanţă şi în plin război” (p. 78, p. 81). 

În primăvara lui '46, Giurescu era admis la Facultatea de Litere şi Filosofie!, secţia 
Istorie (p. 120). Anul universitar 1945-1946 a început abia în luna ianuarie 1946 (p. 120). 
Astfel, primul an de facultate al tânărului Giurescu a durat din iarnă până în vara lui '46. 

Tinereţea şi perioada de maturitate ale istoricului au fost marcate de cele două guvernări 
comuniste, dejistă şi ceauşistă. Distrugerea de către comunişti a acelei lumi bine aşezate, cu 
un puternic simţ al proprietăţii create în anii interbelici, a afectat familia lui Dinu Giurescu. 
Mama sa nu a acceptat în sinea ei niciodată răsturnările impuse de sistemul comunist (p. 13). 
Istoricul Giurescu constată cu tristeţe că, după '45, ceea ce familia sa a construit şi a adunat 
de-a lungul anilor s-a pierdut prin rechizitii şi distrugeri (pp. 385-386). 

Arestările din primăvara anului 1947 şi „înscenarea de la Tămădău” din vara aceluiaşi 
an erau semnele evidente ale unei înrăutăţiri a climatului politic. După scurta tranziţie a 
perioadei 1944 - toamna lui 1947, care a mai permis unele manifestări ale „istoriografiei 
burgheze”, „noua” istorie de tip stalinist a ocupat întregul teren?. Sarcinile de partid ale 
activiştilor culturali din domeniul istoriei erau de a critica „vechea” istoriografie, de a 
elimina valorile naţionale din „noua” istorie marxistă şi de a proslăvi pe fratele „eliberator” 
sovietic. 

În toamna anului 1947, Ministerul Educaţiei Naţionale anunţa o serie de concedieri în 
rândul cadrelor didactice universitare, care s-au dovedit a fi de fapt masive epurări politice 
(p. 126). Lupta de clasă începea să fie pusă în aplicare şi în cultură. „Duşmanii poporului” 
trebuiau anihilati. În august '47, Gh. I. Brătianu a fost înlăturat de la facultate deoarece în 
anii '30 fusese şeful unei facţiuni disidente a P.N.L. (p. 123). Istoricul se afla în arest la 
domiciliu (p. 129). În toamna aceluiaşi an, profesorul universitar loan Hudiţă era scos de la 
Universitate pentru că a fost un membru marcant al P.N.T. şi a fost ministru în guvernările 
Sănătescu şi Rădescu (p. 124). Constantin C. Giurescu a fost scos de la Universitate în anul 


1. În text, autorul precizează că „în 1946 a fost admis la Facultatea de Istorie”. Dar în anul 1946 la 
Universitatea Bucureşti nu funcţiona o Facultate de Istorie. În cadrul Facultăţii de Litere şi Filosofie 
exista o secţie de Istorie. Prin „reforma învăţământului” din 1948 a fost desfiinţată Facultatea de 
Litere şi Filosofie şi s-au înfiinţat patru facultăţi: Filologie, Filosofie, Pedagogie-Psihologie şi 
Istorie-Geografie („Istoricul Facultăţii de Litere”, accesibil on-line la adresa http : //www.unibuc.ro, 
10.06.2009; Vlad Georgescu, Politică şi istorie. Cazul comuniştilor români 1944-1977, Editura 
Humanitas, Bucuresti, 2008, p. 11). 

2. Lucian Boia, Istorie si mit in constiinta românească, Editura Humanitas, Bucuresti, 2006, p. 122. 

1948 pentru că a făcut politică în Partidul Naţional Liberal al lui Gh. Brătianu şi a fost 
ministru în cadrul Frontului Renaşterii Naţionale în perioada dictaturii lui Carol al II-lea (p. 37). 
Locul acestor profesori cu autoritate ştiinţifică recunoscută a fost luat de oameni de încredere 
ai noului regim. La catedra de Istoria Românilor de la Universitate, cursul de Istorie Medie 
era susţinut de sociologul Barbu Câmpina, care în anii '50 s-a manifestat ca activist cultural 
al „noii” istoriografii oficiale (p. 126). Barbu Câmpina a criticat în scris pe reprezentanţii 
„istoriografiei burgheze”, Gh.I. Brătianu şi Constantin C. Giurescu (p. 126). Cursul de 
Istorie Modernă şi Contemporană a Românilor era predat de culturnicul Nicolae Popescu Doreanu, 
inginer constructor (p. 126). La catedra de Istorie Universală, în locul lui Gh.I. Brătianu a fost 
adus de la Iaşi istoricul Andrei Oțetea (p. 129). În 1947, acesta a fost numit director al 
Institutului de Istorie Universală!, după înlăturarea de la conducerea acestuia a istoricului 
Gh.I. Brătianu (p. 129). 

Multi dintre marii universitari alungaţi de la catedră au fost întemnițați. loan Hudita a 
fost închis între 1947-1955 (p. 124). Istoricul Constantin C. Giurescu a fost arestat în 
noaptea de 5-6 mai, odată cu o serie de foşti demnitari printre care şi Gheorghe Tătărescu 
(p. 127). A fost închis la Sighet în perioada 1950-1955 (p. 127). În iulie 1955 era eliberat 
şi trimis cu domiciliu obligatoriu pe o durată de cinci ani în comuna de deportaţi bănăţeni 
Măzăreni, raion Brăila (pp. 209, 212). În noiembrie '55, domiciliul obligatoriu i-a fost 
ridicat (p. 215). Unele dintre personalităţile culturale ale anilor interbelici au murit în 
închisoare (cazul istoricului Gh.I. Brătianu, care a murit la Sighet in 1953) (pp. 122-123). 
Toţi aceşti mari istorici şi-au văzut munca de cercetare întreruptă pentru mulţi ani, iar în 
unele cazuri pentru totdeauna. Hudiţă, după ieşirea din închisoare, nu a mai publicat. În 
ceea ce priveşte pe Constantin C. Giurescu, acesta îşi relua activitatea de cercetător începând 
din 1956, când era acceptat colaborator la Institutul de Istorie al Academiei”, urmând ca din 
1959 să devină angajat al Institutului (p. 129). Embargoul pus asupra numelui său se ridica 
abia în 1957, când reîncepea să publice, iar din 1963 revenea în învăţământ la Facultatea de 
Istorie (pp. 212, 249). 

În 1949, Dinu Giurescu termină facultatea, dar nu îşi poate susţine licenţa deoarece 
Ministerul Învăţământului nu stabilise metodologia examenului (p. 150). Tânărul Giurescu 
şi-a susţinut examenul de stat abia în iulie 1950 (p. 159). Încercarea sa de a obţine un post 
de suplinitor în învăţământul liceal sau gimnazial a eşuat în vara lui '49 din cauza dosarului 
„social” necorespunzător (p. 150). Nu exista nici o cale pentru a fi angajat profesor la o 
şcoală sau cercetător la un institut. Acestea au fost condiţiile în care a luat decizia de a lucra 
orice, indiferent de specialitate. La începutul anului 1950 a fost admis la un curs de calificare 
pentru normarea lucrărilor de drumuri organizat de întreprinderea mixtă Sovromconstructii 


1. Din 1948, Institutul a fost subordonat Academiei, adoptând denumirea de Institutul de Istorie şi 
Filosofie al Academiei R.P.R. Conform Hotărârii Consiliului de Miniştri nr. 465 din 18 februarie 
1953, se aproba restructurarea Institutului de Istorie şi Filosofie al Academiei R.P.R. în două 
institute: Institutul de Istorie al Academiei şi Institutul de Filosofie al Academiei. Din 1965 
Institutul de Istorie al Academiei a adoptat numele fondatorului său „Nicolae Iorga” (Hotărârea 
Consiliului de Miniştri nr. 465 din 18 februarie 1953 privind reorganizarea Institutului de Istorie şi 
Filosofie al Academiei R.P.R., accesibilă on-line la adresa http : //www.crimelecomunismului.ro, 
10.06.2009; „Scurt istoric al Institutului de Istorie Nicolae Iorga”, accesibil on-line la adresa 
http : //www.iini.ro, 10.06.2009). 

2. Vlad Georgescu, op. cit., p. 11. 

3. În text, autorul utilizează denumirea de Institutul de Istorie „Nicolae Iorga”, dar în 1956 se numea 
Institutul de Istorie al Academiei (Hotărârea Consiliului de Miniştri nr. 465 din 18 februarie 1953 
privind reorganizarea Institutului de Istorie şi Filosofie al Academiei R.P.R., accesibilă on-line la 
adresa http : //www.crimelecomunismului.ro, 10.06.2009). 

nr. 6 (pp. 153-154). Regimul „democrat-popular” accepta la „munca de jos” „dosarele cu 
probleme” (p. 217). O mare parte dintre cei admişi la cursurile organizate de Sovrom erau 
persoane din categoriile epurate (p. 154). 

În primăvara lui 1950 familia Giurescu a fost instiintata că, în baza unui decret din 20 
aprilie, casa în care locuiau trecea în proprietatea statului (p. 156). Conform prevederilor 
decretului, naţionalizarea nu ar fi trebuit să se se aplice în cazul acestei case (p. 156). Ea 
a fost cumpărată de bunicii paterni (istoricul Constantin Giurescu şi soţia sa, Maria 
Giurescu), a fost reamenajată de Constantin C. Giurescu cu credit de la Corpul Didactic şi 
a folosit exclusiv familiei, nefiind niciodată închiriată (p. 156). La sfârşitul lunii iunie 1950, 
Dinu Giurescu împreună cu mama şi fraţii săi au fost evacuaţi din casa lor (pp. 157-158). 
Familiile celor consideraţi „duşmani ai poporului” erau expulzate din casele lor. Evacuarea 
din casa din str. Berzei, nr. 47, se făcea în condiţiile în care în martie 1949, pe baza 
decretului nr. 83, proprietarii de pământ (cu 50 ha) au fost scoşi din casele lor şi toate 
lucrurile le-au fost confiscate!. La aceasta s-a adăugat faptul că tatăl lui Dinu, Constantin C. 
Giurescu, făcea parte din lotul de oameni politici împotriva cărora s-au aplicat măsuri 
represive directe în 5/6 mai 1950 (p. 156). Casa a fost recuperată în decembrie 1973, în 
urma a numeroase cereri scrise făcute de Constantin C. Giurescu după eliberarea sa în 1955 
(p. 357). În *73 casa se afla în regim mixt de proprietate (p. 386). La parter locuiau în 
calitate de proprietari părinţii lui Dinu Giurescu, iar la etaj stăteau Dinu împreună cu 
familia sa în calitate de chiriaşi ai statului (p. 386). În august '87, casa părintească din str. 
Berzei nr. 47 era demolată prin aplicarea „planului de sistematizare urbană” dictat de 
Ceauşescu (p. 390). De data aceasta pierderea era irecuperabilă. Deseori, pe parcursul 
memoriilor sale, profesorul Giurescu îşi aminteşte de cele două momente dramatice din 
Viaţa sa, şi anume evacuarea din casă şi demolarea acesteia (pp. 15, 18, 39, 77, 95). 

Amintirile legate de activitatea sa profesională ocupă un loc important în cadrul volumului 
de memorii. Pentru fiecare meserie pe care a practicat-o există un capitol distinct. Între 
aprilie 1950 - noiembrie 1955 a lucrat ca normator de lucrări de drumuri pe mai multe 
şantiere din Bărăgan şi Dobrogea (pp. 154-208). În relatările sale despre perioada petrecută 
pe şantiere istoricul Giurescu prezintă o serie de evenimente pe care le-a trăit sau care i-au 
fost povestite din anii '51-'52, când represiunea politică a atins cote maxime. În 1951, Horia 
Giurescu, fratele tatălui său, era arestat şi după cinci ani, în 1956, era eliberat (p. 192). La 
mijlocul lunii august 1952 un nou val de arestări se producea în Bucureşti (p. 181). Una 
dintre victime a fost Vasile Antonescu, unchiul lui Constantin C. Giurescu, care a fost 
ridicat în august 1952 şi a murit la scurt timp după arestare (p. 191). Tot în vara lui '52, 
conform unei veşti din viaţa universitară, Alexandru Rosetti şi George Călinescu, doi oameni de 
cultură de stânga, erau alungaţi de la Universitate (p. 182). În 1954”, autorităţile comuniste 
hotărau demararea procesului de desființare a SOVROM-urilor (p. 201). Sovromconstructii 
nr. 6, unde lucra Giurescu, devenea Întreprinderea Construcţii Drumuri, subordonată 
Ministerului Transporturilor (p. 202). 

Decizia de a demisiona în martie '56 de la Întreprinderea Construcţii Drumuri a fost 
determinată pe de o parte de faptul că tatăl său nu mai era un deţinut politic, ci un 
colaborator al Institutului de Istorie al Academiei”, iar pe de altă parte de hotărârea 


1. A.S.R.I. (Arhiva Serviciului Român de Informaţii), fond Documentar, dosar nr. 7778, vol. XXVII, 
ff. 81, 89. 

2. Într-o altă sursă bibliografică este precizat anul 1956 pentru începerea desființării SOVROM-urilor, 
iar în anul 1959 se desfiintau ultimele (Comisia Prezidenţială pentru Analiza Dictaturii Comuniste 
din România, Raport Final, 2006, p. 409, accesibil on-line la adresa http : //www.presidency.ro, 
10.06.2009). 

3. Vezi despre Institutul de Istorie al Academiei. 

exprimată de părintele său, istoricul Constantin C. Giurescu, de a continua să îşi facă 
meseria în cadrul politic existent (pp. 211, 217). Trebuie menţionat faptul că a refuzat să se 
înscrie în partid. Ca fost „duşman al poporului”, a considerat că „ar fi indecent din partea 
sa” (pp. 280, 297). Dinu Giurescu a urmat sfatul tatălui său, de a se adapta la noile condiţii 
pentru a-şi putea face meseria de profesor. Au trecut doisprezece ani până în 1968, când a 
reuşit să-şi îndeplinească dorinţa de a deveni cadru universitar, şi încă douăzeci şi doi de ani 
până în ’90, când a fost primit ca profesor la Facultatea de Istorie. În intervalul mai 1956 - 
februarie 1964, Dinu Giurescu a fost angajat ca îndrumător, muzeograf, gestionar al 
patrimoniului de artă feudală şi muzeograf specialist la Muzeul de Artă al R.P.R. - secţia 
de artă feudală (pp. 219-250). 

În 1957, ca urmare a mişcărilor din Polonia şi a revoluţiei din Ungaria, comuniştii de la 
Bucuresti dictau un nou val de represiune, îndreptată mai ales împotriva intelighentiei (p. 
243). În *58, la Facultatea de Istorie s-au organizat şedinţe de „demascare” a profesorilor 
Dionisie Pippidi şi Ion Nestor (p. 243). În acelaşi an, Editura Ştiinţifică a respins manuscrisul 
volumului de interpretare de documente Joan Vodă, la care istoricul Giurescu lucrase 
aproape doi ani (pp. 225-226). Tot în această perioadă, Dinu Giurescu a încercat să fie 
admis să predea la Catedra de Istoria Artei de la Facultatea de Istorie (p. 272). Dar cererea 
sa a fost respinsă. 

În anii '60-'65 istoriografia a cunoscut o oarecare deschidere. În 1960, la al XI-lea 
Congres Internaţional de Istorie, care a avut loc la Stockholm, delegaţia română a avut în 
componenţă şaptesprezece persoane, majoritatea dintre ele fiind personalităţi istorice care 
după '44 nu au mai avut voie să călătorească în afara ţării!. În decembrie 1962 se înfiinţa 
Institutul de Studii Sud-Est Europene condus de istoricul Mihail Berza (pp. 249-250). În 
februarie '64 istoricul Giurescu se întorcea la meseria sa de bază, fiind admis cercetător la 
acest institut (p. 250). Dar, în martie 1964, renunţa la postul de cercetător abia obţinut şi 
accepta oferta făcută de Mircea Malita, adjunct al ministrului de Externe, de a participa la 
o grupă de studiu organizată în cadrul Oficiului de Studii şi Documentare de la Ministerul 
Afacerilor Externe (pp. 251-252). Tot în luna martie a aceluiaşi an, lucrarea lui Dinu 
Giurescu, loan Vodă, era publicată la Editura Ştiinţifică, după şase ani de aşteptare (p. 226). 
În perioada anilor *60, urmând cu obedienti orientările politice ale vremii, istoriografia şi 
ştiinţa lingvisticii au început să reconsidere ceea ce de curând consideraseră drept adevăruri 
definitive. Puternicul curent slavizant din studiile lingvistilor şi istoricilor literari din anii 
'50 era înlocuit cu poziţii radical antislavizante?. În lucrările istorice locul atitudinii de 
proslăvire a fratelui „eliberator” din perioada anilor '50 era luat de un ton nerespectuos fata 
de relaţiile româno-ruse de-a lungul istoriei’. 

Relativa toleranţă de care a beneficiat istoriografia în ultimii ani ai lui Dej (1960-1965) 
s-a prelungit şi în primii ani de conducere ai lui Ceauşescu (1965-1970). Locul manualului 
unic a fost luat de mai multe manuale sau tratate, poziţia unică a „frontului istoric” a fost 
înlocuită cu diversitatea de opinii“. La sfârşitul anilor ’60 — începutul anilor ’70 au apărut trei 
sinteze de istorie a românilor, care prezentau diferenţe de interpretare : în 1969 era redactată 
de un colectiv de autori printre care Miron Constantinescu, [storia României, in 1970 
apărea sub redacţia lui Andrei Oțetea [storia poporului român, iar in 1971 era redactată de 


Vlad Georgescu, op. cit., p. 47. 
Ibidem, p. 50. 

Ibidem, p. 52. 

Lucian Boia, op. cit., pp. 128-129. 

Constantin C. Giurescu şi Dinu C. Giurescu [storia românilor din cele mai vechi timpuri 
până astăzi!. 

În august 1968 Dinu Giurescu începea o nouă etapă în activitatea sa profesională, la 
Institutul de Arte Plastice „Nicolae Grigorescu”, care se finaliza în martie 1987 prin 
pensionarea sa la vârsta de şaizeci de ani, în vederea plecării în Statele Unite (p. 271). În 
august '68 era admis pe postul de conferenţiar la Facultatea de Arte Plastice din cadrul 
Institutului de Arte Plastice „Nicolae Grigorescu” la secţia de „Istoria şi Teoria Artei” 
(devenită după '70 Muzeografie), unde a predat un curs de Istoria civilizaţiilor (pp. 272-274). 

În luna iunie 1969 istoricul Giurescu era primit în organizaţia de partid a Institutului de 
Arte Plastice „Nicolae Grigorescu” (p. 280). În perioada 1965-1971, o parte a intelectualitatii 
s-a lăsat înşelată de aşa-zisa politică de liberalizare promovată de Ceauşescu. A fost perioada 
când numeroşi membri de partid erau recrutaţi din rândul intelectualilor (p. 281). 

Momentul de cotitură pentru evoluţia culturii româneşti în anii '70-'80 l-a reprezentat 
adoptarea pe 6 iulie 1971 de către Comitetul Politic Executiv al Partidului Comunist Român 
a „propunerilor de măsuri pentru îmbunătăţirea activităţii ideologice” prezentate de Nicolae 
Ceauşescu (p. 311). Acestea au rămas în istorie sub numele de „Tezele din iulie” (p. 311). 
Tezele erau expresia atitudinii refractare a lui Ceauşescu faţă de tot ceea ce însemna progres. 
A urmat o restalinizare radicală a culturii şi, în special, a istoriografiei. Istoriografia nu mai 
era considerată „o meserie de specialitate”, ci „o activitate ideologică pură pe care o 
practicau numai oamenii care deveneau activişti de partid”?. Accederea la un post de 
profesor în învăţământul superior era condiţionată de calitatea de membru de partid?. În 
1976 se hotăra ca, începând din anul următor, în toate facultăţile să se predea cursul „Probleme 
fundamentale ale istoriei patriei şi a P.C.R.”*. Revista Anale de Istorie publica la sfârşitul 
anului 1976 cursul unic de „Probleme fundamentale ale istoriei patriei şi a P.C.R.”, care 
urma să fie predat în facultăţi începând de la 1 ianuarie 19775. Cursul era ţinut numai de 
membri de partid“. Fiind în primul rând membru de partid, dar şi istoric, lui Dinu Giurescu 
îi revenea sarcina ca, în ultimul său an în învăţământ (1986-1987), la Facultatea de Arte 
Plastice să predea cursul general de „Probleme fundamentale ale istoriei patriei şi a P.C.R.” 
(p. 275). Istoricul Giurescu mărturiseşte în cartea sa că le-a spus studenţilor să folosească 
manualul doar la examen, în rest le prezenta cum ştia el „problemele fundamentale” (p. 276). 

În anii '90, fiind întrebat de către studenţii de la Facultatea de Istorie de ce a acceptat 
să scrie istorie în condiţiile în care istoria post 1944 era aceea aprobată de forurile oficiale 
(p. 295), profesorul Giurescu răspundea: „Ca să pot publica restul. Istoria ilustrată este o 
sinteză din cele dintâi mărturii şi până în prezent. Partea post 1944 reprezintă un fragment” 
(p. 295). Dar „Programul Partidului Comunist Român de făurire a societăţii socialiste 
multilateral dezvoltate şi înaintare a României spre comunism”, adoptat la al XI-lea Congres 
din 25-28 noiembrie 1974, ilustra fascinația lui Ceausescu pentru întreaga istorie „naţională” 
şi nu numai pentru istoria P.C.R.7. Ideea continuității teritoriale a românilor din cele mai 
vechi timpuri şi cea a unităţii poporului român, conţinute în Programul P.C.R., au devenit 
teme sacre ale istoriografiei naționale’. 


Ibidem, p. 128. 

Vlad Georgescu, op. cit., p. 64. 

Ibidem, p. 84. 

Ibidem, p. 83. 

Ibidem, p. 102. 

Ibidem, p. 87. 

Congresul al XI-lea al Partidului Comunist Român, 25-28 noiembrie 1974, Editura Politică, 
Bucureşti, 1975, pp. 614-749. 

8. Vlad Georgescu, op. cit., pp. 98-99. 

Secţia de presă şi cultură din Comitetul Central intervenea ori de câte ori considera că 
trebuie corectată o abatere de la orientările trasate de partid în scrierea „noii” istorii. În 
lucrarea lui Dinu Giurescu, Tara Românească în secolele XIV şi XV, apărută in 1973, 
cenzura a cerut scoaterea unui paragraf din volum (p. 289). Într-o altă lucrare a sa, Istoria 
ilustrată a românilor, apărută în 1981, au existat dificultăţi de redactare a capitolului privind 
perioada Antichității din cauza hotărârii adoptate de Comitetul Politic Executiv privind 
sărbătorirea în 1980, a 2050 de ani de la constituirea statului centralizat şi independent 
condus de regele Burebista (pp. 292-293). 

Dărâmarea casei părinteşti în august 1987 a produs ruptura dintre Dinu Giurescu şi 
sistemul comunist în care trăise patruzeci şi doi de ani. Acest eveniment trist din viaţa sa l-a 
determinat să ia decizia de a cere plecarea împreună cu familia sa în Statele Unite (p. 385). 
Emigrarea a avut loc pe 27 martie 1988 (p. 398). După Revoluţia din '89, a decis să se 
întoarcă în ţară pentru a-şi începe activitatea de profesor universitar la Facultatea de Istorie, 
unde îşi dorise încă din 1949 să rămână ca preparator şi nu i s-a permis pentru că nu avea 
un dosar „curat” (p. 434). 

Parcurgând volumul ne putem întreba: de ce istoricul Giurescu a intrat în '69 în 
organizaţia de partid din Institutul de Arte Plastice „Nicolae Grigorescu” ? Şi de ce după 
1970 a publicat lucrări de istoria României, acceptând cenzura ? Dinu Giurescu învățase 
»lectia” anilor 1948-1964, când din pricina faptului că era fiul unui „duşman al regimului” 
închis la Sighet nu a fost lăsat să îşi facă meseria de istoric. În anii °70-’80 conducătorul era 
altul, dar tot comuniştii erau la putere. Profesorul Giurescu a înţeles, că pentru a fi la 
catedră şi a-şi desfăşura munca de cercetare, nu trebuia să se opună deschis regimului, ci să 
încerce să colaboreze cu el. Istoricul Giurescu a acceptat intervenţia cenzurii în cărţile sale 
pentru a avea voie să publice în continuare. Pentru el, meseria a fost mai importantă şi a fost 
nevoit să facă mici compromisuri pentru a putea să o practice. În cartea sa mărturiseşte că 
„nu îşi dorea posturi de conducere ci îşi dorea doar să poată lucra, în sfârşit direct in 
meserie, ca profesor şi cercetător” (p. 281). 


Adelina Tintariu 


Cătălin Zamfir, O istorie subiectivă în sociologia 
românească din 1944 până în prezent 
(laşi, Editura Polirom, 2009) 


Perioada de după 1989 a adus în prim-plan, pe lângă subiectele legate de Partidul Comunist 
Român, Securitate, Miliție etc., şi rolul jucat de sociologie ca factor decisiv în analizarea 
unei societăţi aflate în tranziţie şi modul în care această societate trebuia să se comporte la 
nivel decizional în faţa noilor provocări. Moştenirea comunistă făcea responsabilă lumea 
ştiinţifică în găsirea unei explicaţii asupra trecutului, dar şi în formularea unui răspuns la 
incertitudinile lansate de tranziţie. În acest context, tot mai mulţi sociologi s-au implicat 
activ în coordonarea a numeroase proiecte de cercetare menite să repozitioneze această 
ştiinţă în mediul academic. 

Unul dintre aceştia este şi Cătălin Zamfir, autorul volumului O istorie subiectivă în 
sociologia românească din 1944 până în prezent în care alege o variantă inedită de prezentare 
a sociologiei şi a rolului ei în societatea românească, şi anume reconstituirea firului istoric 
prin raportarea la istoria sociologică personală, altfel spus o privire subiectivă asupra 
evoluţiei sociologiei româneşti. În misiunea lui de a construi un curs cronologic al sociologiei 
în România, autorul apelează la propriile trăiri, considerând că sociologia românească a fost 
simplificată, chiar distorsionată de diversele abordări propuse de-a lungul timpului şi decide 
ca, pentru a putea înţelege provocările la care a fost supusă sociologia în România, trebuie 
să ne raportăm la experienţa sociologului pus în faţa schimbărilor societale. Autorul alege 
să traseze traiectoria sociologiei privind-o din interior, considerându-se parte a evenimentelor 
ce constituie istoria ştiinţei, folosindu-se de experienţe, oameni, schimbări sociale, politice, 
economice, culturale pentru a-şi contura propria biografie sociologică. 

Pentru a construi istoria subiectivă a sociologiei, autorul punctează două perioade 
semnificative : sociologia în timpul regimului comunist şi sociologia după 1989. Pentru a 
evidenția schimbările aduse sociologiei in prima parte amintită, autorul pune accentul pe 
momente-cheie precum : evoluţia sociologiei ca ştiinţă în perioada de marginalizare, criza 
ideologică a sociologului în relaţia cu partidul, schimbările societăţii româneşti în contextul 
comunist, rolul lui Miron Constantinescu în dezvoltarea şcolii sociologice româneşti, 
impactul mediului extern asupra studiilor sociologice întreprinse în ţară etc. Deşi cea mai 
mare parte a lucrării se concentrează pe prezentarea sociologiei în timpul regimului 
comunist, autorul prezintă în partea a doua societatea românească de după 1989, astfel 

accentuând momente precum : eliberarea sociologiei de sub controlul comunist, debutul 
ratat al democraţiei, moştenirea comunistă şi rolul sociologului în a găsi răspunsuri la 
problemele societăţii etc. 

Trebuie precizat că autorul apelează la acest tip de analiză în speranţa de a oferi un 
imbold spre concretizarea unei istorii sociologice obiective, capabilă să demonstreze cursiv 
rolul acestei ştiinţe în spaţiul românesc. De asemenea, cartea trebuie privită ca o modalitate 
de testare a sociologului, care trebuie să răspundă unei duble cerinţe : să probeze relevanta 
ştiinţifică a operei sale şi, totodată, relevanta socială a acesteia, impactul produs. 

Cartea lansează o perspectivă inedită asupra naturii sociologului, autorul sugerând că 
acesta trebuie să înţeleagă societatea în care trăieşte, pentru că ea apare ca fiind produsul 
unui context personal şi social, iar sociologul trebuie să ajute la definirea realitatilor sociale 
din mediul căruia aparţine. Fără această înţelegere profundă a societăţii, el nu reuşeşte să-şi 
îndeplinească scopul, acela de soluţionare a problemelor ce stau în calea dezvoltării acestei 
societăţi, indiferent dacă este comunistă sau democratică. 

De ce o istorie subiectivă ? Autorul îşi începe incursiunea în trecut prin a sublinia scopul 
lucrării, explicat prin necesitatea de a se depăşi numeroasele stereotipuri legate de evoluţia 
sociologiei în regimul comunist. De altfel, această autobiografie sociologică apare şi pe 
fondul datoriei pe care Cătălin Zamfir o simte faţă de comunitatea sociologică în care s-a 
format şi s-a dezvoltat, în condiţiile extrem de dificile anterioare anului 1989, considerând 
că experienţa personală acumulată în această perioadă poate fi similară cu cea a celorlalţi 
colegi de generaţie. În acest context, cartea surprinde formarea sociologului în relaţie cu 
realitatea politică a anilor de comunism, punând în evidenţă realizarea academică, dilema 
morală, contactul cu organele de stat, ideologia care stă la baza studiilor sociologice 
întreprinse de acesta, modul în care reuşeşte să înţeleagă societatea în care trăieşte şi ce lasă 
ca moştenire viitoarelor generaţii de sociologi. Deşi Cătălin Zamfir s-a făcut recunoscut 
prin numeroase studii realizate de-a lungul timpului, această lucrare oferă practic o legitimizare 
a ştiinţei sociologice ca instrument de identificare a problemelor sociale, autorul pledând 
pentru continuitatea ei la nivel de dezvoltare metodologică, admițând problemele cu care s-a 
confruntat şi, mai ales, meritele ce i se aduc. În ciuda contestării vehemente, sociologia 
românească se remarcă prin expunerea unei înţelegeri aprofundate a societăţii, indiferent de 
natura ei ideologică, oferind un cadru de analiză fundamentală a factorilor ce o influenţează. 
Prin raportarea cercetării la schimbările morale şi ideologice pe care sociologul le resimte 
într-o societate afectată de schimbare, abordarea propusă de Cătălin Zamfir oferă o nouă 
perspectivă asupra analizei sociologiei româneşti. 

În prima parte a cărţii, în încercarea de a descoperi un răspuns la ceea ce îl determinase 
să se apropie de social, autorul se reîntoarce spre perioada tinereţii, prezentând această 
experienţă ca definitorie pentru deciziile sale ulterioare. Societatea românească a acelor 
vremuri este prezentată ca fiind dominată de persistenta fricii şi a îngrijorării oamenilor în 
faţa presiunilor exercitate de către autorităţile comuniste, conştientizarea realităţii venind 
odată cu plecarea Regelui din ţară şi descoperirea crizei în care se afla mediul social 
comunist, incapabil să slujească intereselor celor mulţi. Fără a respinge în totalitate proiectul 
socialist, autorul recunoaşte incertitudinea morală ce caracteriza mediul social, acest lucru 
determinându-l să încerce a cunoaşte raţiunea ce stătea la baza structurii organizatorice 
comuniste. Contactul filosofic cu lucrarea lui Stalin, Materialismul dialectic şi istoric, o 
broşură a proiectului socialist, îi oferise, pentru moment, tânărului sociolog o certitudine 
asupra imaginii comunismului în raport cu o societate marcată de haos. Lucrarea reflecta un 
adevăr al epocii, ce tindea a fi generalizat : apropierea omului de proiectul socialist utopic, 
proiect ce determina activism social prin rolul oamenilor în construcţia societăţii, precum şi 
exerciţiul muncii, ca o formă de contribuţie spre realizarea acestui ideal. Ca o concluzie a 

acestui capitol introductiv, trebuie remarcată sinceritatea cu care autorul alege să prezinte 
primele contacte cu mediul comunist. Astfel, recunoscând că „îmi plăcea moral ideea de 
comunism, dar nu şi realitatea politică ce se contura în jurul acesteia”, acesta îşi argumentează 
demersul nu ca o justificare la ceea ce se întâmpla în societatea românească, ci ca un cadru 
de referinţă care să îl ajute în realizarea unui instrument intelectual propriu spre a proba 
acest proiect filosofic, politic şi moral al organizării sociale. 

Înclinaţia sa spre lumea ideilor l-a determinat să aleagă, ca opţiune universitară, 
Facultatea de Filosofie, ea fiind considerată de autor ca o metodă de a găsi un răspuns la 
criza morală prin care trecea. Totuşi, materialul intelectual oferit de studiile întreprinse aici 
nu au contribuit la formarea propriului set de valori, dar l-a făcut pe autor să înţeleagă cum 
percepţia difuză a multiplelor mizerii economice, morale şi politice, de care mediul social 
era saturat, reuşea să determine o creştere a credibilitatii proiectului marxist, care oferea 
promisiunea realizării unei noi societăţi, mai raţională şi mai morală şi, nu în ultimul rând, 
mai democratică. Contextul îl determină să-şi îndrepte atenţia către etică, ca urmare a 
convingerii că problemele cu care se confruntă societatea sunt mai degrabă de natură morală 
şi că răspunsurile la aceste probleme se regăsesc în operele filosofice ale lui Marx, Hegel, 
Sartre, Aristotel, Platon şi Kant. Conştientizând faptul că profunda sa dilemă morală nu îşi 
găseşte rezolvarea în aceste opere, autorul îşi îndreaptă demersul spre studiul comportamentului 
uman în societate. 

Insistând asupra momentelor ce i-au determinat formarea sociologică, autorul apelează 
la principalele proiecte de cercetare în care se implică activ, pentru a oferi o imagine de 
ansamblu a societăţii româneşti socialiste. Experimentul Ceacu : un sat cooperativizat 
reprezintă un proiect de pionerat în studierea noilor tipuri de comportamente şi relaţii 
interpersonale ce apar ca urmare a transformărilor social-politice existente. De asemenea, 
se axează pe cercetarea modului în care noua realitate socialistă impunea schimbări şi 
asupra mediului familial, căutând să surprindă viaţa reală a societăţii româneşti. 

Intrând tot mai mult în contact cu realitatea, autorul îşi reconstituie modul de percepere 
a programului promovat de regimul comunist, conştientizând astfel pericolul generat de 
cultul personalităţii, prin posibilitatea care i se oferă unei persoane de a deţine unicul adevăr 
şi de a decide soarta unui întreg popor. Cu toate acestea, impulsionat de scrierile lui 
Hruşciov, autorul îi mai acordă sistemului şansa de reformare, considerându-l „ceva viu cu 
şanse de schimbare”, deşi rămâneau incerte răspunsurile la întrebarea: Cum ar trebui el 
schimbat? Urmărit de această întrebare, autorul recunoaşte că s-a concentrat pe găsirea 
unui model aplicativ de reformare a societăţii, considerând că promovarea socialismului cu 
faţă umană oferea o speranţă de dezvoltare pozitivă a sociologiei. În ciuda acestui crez, 
dilema centrală cu care se confrunta socialismul era cuprinsă între două opţiuni: fie 
realizarea de schimbări în sistem, în structura lui, fie critica radicală a acestuia. Spre finalul 
cărţii, sociologul deja format conştientizează că socialismul nu avea cum să se reformeze, 
fiind inevitabilă schimbarea de regim, aşa cum s-a şi întâmplat în anul 1989. 

Revenind asupra istoriei sociologice, în raport cu schimbările politice, autorul pune 
accentul pe perioada de reabilitare a sociologiei de după 1965, sugerând că acest moment a 
contribuit semnificativ la dezvoltarea acestei ştiinţe prin permisiunea de promovare a ei la 
nivel academic. Ca rezultat al dezghetului ideologic, sociologia a început să fie readusă in 
atenţia publică, renaşterea sa făcându-se prin contribuţia substanţială adusă de sociologii 
rămaşi din vechea şcoală a lui Dimitrie Gusti (Henri Stahl, Traian Herseni şi alţii), care 
aveau certitudinea că sociologia avea să devină un important instrument de schimbare a 
societăţii socialiste. Însă această mişcare intelectuală nu se putea face fără acordul partidului, 
care astfel îl propulsează la conducerea acestei discipline pe, în primul rând, politicianul 
comunist Miron Constantinescu. Insistând asupra poziţiei acestuia ca figură centrală a 

sociologiei în regimul comunist, autorul îl portretizează ca fiind un individ ce dorea 
realizarea unui minicult bazat pe dictatură în ştiinţă : „Indiscutabil el a facilitat relansarea 
sociologiei, a oferit un suport politic important, dar nu a fost niciodată mentorul său”. De 
asemenea, îl acuză pe Miron Constantinescu de marginalizarea unor sociologi importanţi, 
astfel că autorul decide să se detaşeze de acest mediu şi să intre în sfera de influenţă a lui 
Traian Herseni. Se creează în aceste circumstanţe doi poli de presiune asupra modului în 
care sociologia trebuia să se dezvolte, şi anume : vechea şcoala gustiană, influenţată major 
de Herseni, şi noua şcoală, aflată sub conducerea lui Constantinescu. Cătălin Zamfir decide 
să se alăture primei şcoli, ca urmare a modelului de cercetare pe care îl propunea Herseni, 
considerând că abordarea propusă de Constantinescu nu urmărea decât ideea de festivism. 

Sub îndrumarea lui Traian Herseni, autorul reuşeşte să se conecteze cu realitatea socială, 
conştientizând că lumea cărţilor nu oferea o imagine de ansamblu a schimbărilor din 
societatea românească a acelor vremuri. El participă astfel la proiectele de cercetare 
întreprinse de Herseni, între care Proiectul Boldeşti, fapt ce îl sprijină în apropierea lui de 
social şi de înţelegerea fenomenelor care îl compun, crezul sociologic al mentorului devenind 
ghidul lui Cătălin Zamfir: „Realitatea socialistă constituie realitatea socială in care trăia 
sociologul”. 

Fără a se distanţa de subiectul cărţii, Cătălin Zamfir propune şi o apropiere de viaţa 
politică comunistă, prezentând prin prisma propriei experienţe contactul cu aceasta, precum 
şi influenţa asupra formării lui intelectuale. Folosindu-se de câteva evenimente ce îl fac să 
conştientizeze realitatea comunistă — contactul cu Securitatea, propunerea venită din partea 
Secţiei de Propagandă pentru a ocupa postul de şef al Catedrei de Sociologie de la Academia 
„Ştefan Gheorghiu”, plecările în străinătate organizate de partid cu scopul de a-şi îmbunătăţi 
imaginea externă, posibilitatea de a studia la Institute for Social Research, University of 
Michigan, unde intră in contact cu mediul academic american -, autorul reuşeşte să facă o 
prezentare detaliată a modului în care autorităţile comuniste controlau toate domeniile 
societăţii româneşti. Aceste experienţe determină o apropiere şi mai accentuată a autorului 
faţă de studiul societăţii socialiste, urmărind să găsească o abordare epistemologică asupra 
modului în care acest tip de societate putea să fie schimbat. În această parte, se urmăreşte 
portretizarea societăţii româneşti aflată la finele regimului comunist, caracterizată de o stare 
de criză generală, în care sociologia redevenea o ştiinţă marginalizată, grav afectată de 
politic. Se contura astfel o stare de expectativă până în momentul în care regimul avea să 
cadă, dar care, pe de altă parte, lansa o stare de incertitudine asupra sociologului aflat în 
faţa unei noi provocări : schimbarea. 

Urmărind cea de-a doua parte a cărţii, se poate constata şi dilema sociologului în faţa 
modului în care sociologia trebuia să devină parte integrantă a procesului de democratizare. 
Reconstituind starea societăţii în momentul 1989 şi imediat după Revoluţie, autorul reuşeşte 
să evidentieze dificultatea cu care reconstrucţia socială era realizată de către noile forte 
politice. Deşi autorul îi atribuie democraţiei rolul primordial în consolidarea unei societăţi 
profund marcate de drama celor patruzeci şi cinci de ani de represiune comunistă, criza 
morală îl obliga pe sociolog să se implice activ în găsirea unei soluţii de organizare. Totuşi, 
autorul reuşeşte concretizarea unui principiu de organizare a societăţii, instituirea unei 
forme democratice care să dea posibilitatea colectivităţii să opteze pentru o formă de 
organizare sau alta, apelând la rolul sociologului pentru expunerea de idei şi cunoştinţe în 
procesul democratic de dezvoltare. În contrast cu prima parte a lucrării, autorul se focalizează 
asupra activităţii sale politice, încercând să demonstreze rolul sociologului în realitatea 
socială. Astfel, aflăm că sociologul devine parlamentar independent la solicitarea Frontului 
Salvării Naţionale, dar ocupă şi postul de ministru al Muncii şi Protecţiei Sociale, impli- 
cându-se activ în reorganizarea cadrului legislativ şi instituţional al noului sistem, considerînd 


306 RECENZII 


că această experienţă a contribuit semnificativ la cunoaşterea societăţii „de la vârf”, a 
mecanismelor guvernării. În acelaşi timp, autorul îşi continuă activitatea de cercetare 
sociologică, axându-se pe domeniul politicilor publice, depistând probleme importante la 
nivel social cu care se confrunta sistemul democratic în România, dintre care cea mai 
accentuată fiind sărăcia. Autorul încheie această parte cu certitudinea că noul sistem politic 
avea dificultăţi majore în concretizarea unor reforme sociale, politice, culturale, economice 
durabile. 

În concluzie, abordarea propusă de Cătălin Zamfir asupra sociologiei româneşti vine să 
completeze imaginea de ansamblu a societăţii româneşti, marcată de schimbările socialiste 
şi, mai apoi, de incertitudinile lansate de democraţie. Cu toate că influenţa subiectivă a 
autorului asupra principalelor momente ale sociologiei în România poate trezi suspiciune, 
totuşi simpla încercare de reconstituire a istoriei sociologiei reprezintă un punct de plecare 
important spre analiza aportului acestei ştiinţe în societatea românească. Construită ca o 
biografie, această carte surprinde prin densitatea informaţiilor furnizate cititorului ; autorul 
apelează la un câmp vast de evenimente şi experienţe pentru a oferi imaginea sociologiei în 
raport cu schimbările politice, realizând o critică importantă la adresa societăţii comuniste 
şi postcomuniste. Nu în ultimul rând, cartea poate reprezenta un punct de analiză important 
asupra condiţiei intelectualului român în perioada comunistă, reuşind să prezinte cu succes 
criza morală a acestuia în contactul cu politicul, impactul ideologic al programului socialist, 
limitarea sferei de realizare a cercetării şi accesul direct al partidului în direcționarea 
ştiinţei. 


Andrei Lascu 


Nicolae Merişanu, Dan Talos, Antologia 
ruşinii după Virgil Ierunca 
(Bucureşti, Editura Humanitas, 2009) 


O posteritate meritată pentru Virgil Ierunca! ar fi fost aceea prin care nu ar mai fi avut 
nevoie de nici o prezentare. Numele său inconfundabil, legat de cel al Monicăi Lovinescu, 
trimite invariabil către activitatea prodigioasă de la microfonul Europei Libere şi din presa 
de limbă română din străinătate. Denuntarea abuzurilor comunismului românesc, cât şi 
formele de „coabitare paşnică” a diferitelor persoane publice cu regimul de la Bucureşti 
s-au aflat permanent în centrul preocupărilor lui lerunca. „Antologia ruşinii” este rubrica 
din presa exilului în care erau evidentiati intelectuali români aserviţi regimului comunist, 
volumul de faţă fiind alcătuit din fragmente din articolele publicate în presă. Textele 
publicate sunt ordonate alfabetic după numele autorilor, volumul având 564 de pagini. 

Volumul este alcătuit exclusiv din textele originale, nu vom găsi comentarii pe marginea 
textelor sau o prezentare a contextului în care acestea au fost redactate. Ne putem imagina care 
era acest context la multe dintre ele, în cel mai fericit caz, însă o investigare mai amănunţită a 
condiţiilor în care au apărut, menţionând eventuale evenimente deosebite în viaţa autorilor, 
ar fi putut avea un rol mai clar în stabilirea „vinovăţiei” textelor pentru fiecare autor în parte. 

Publicarea textelor a debutat iniţial în revista România Muncitoare în 1957 şi a fost 
întreruptă in 1973. Apoi a fost reluată în revistele Ethos (1973, 1975 1982, 1983), Limite 
(1984), Contrapunct (1985-1986) şi Lupta (1987-1989). 

Lucrarea trebuie văzută ca un demers moral, o demascare a lasitatii intelectualitatii 
româneşti şi a servilismului ei faţă de politica partidului, dar şi ca o lucrare sociologică, 
relatând modul prin care un sistem totalitar reuşeşte să îşi subordoneze mişcarea culturală. 
După spusele lui Virgil Ierunca, antologia „va înregistra - cu cel mai mare dezgust - acele 
texte care vor ieşi din comun prin stupiditatea, servilitatea şi neobrăzarea lor. Ca într-un fel 
de oglindă a degradării vor figura aici cei care şi-au pierdut nu numai conştiinţa, ci şi 
măsura. Măsura supuseniei (sic ! ) lor faţă de regimul care a răpit României libertatea ei de 
a fi. De textele acestea, dar nu numai de ele, va trebui să ne amintim bine atunci când vom 
încheia socotelile cu cei care azi întrec măsura propriei lor prostitutii spirituale” (pp. 7-8). 

În cadrul antologiei vom regăsi atât numele unor oameni de cultură şi artişti care „nu s-au 
sfiit să devină propagandabili”, cât şi activişti culturali, care, prin obedienţă şi lipsă de talent, 
serveau drept contramodel pentru tinerii rebeli ce doreau un suflu nou în literatura română. 


1. N. 16 august 1920, d. 28 septembrie 2006. 

Câteva nume cu o sonoritate deosebită ce apar în această antologie sunt George Emil 
Palade, Henri Coandă, rabinul Moses Rosen, Amza Pellea, Mircea Albulescu, Radu Beligan, 
Tudor Arghezi, George Călinescu, Nichita Stănescu, Marin Preda, Geo Bogza, Marcel 
Chirnoagă, Constantin Chiriţă, Liviu Ciulei, Sergiu Nicolaescu, Ion Popescu Gopo, Dan 
Pavel, Ion Cristoiu, Mihai Tatulici ş.a. 

Textele care ne atrag imediat atenţia sunt desigur cele aparţinând autorilor cu nume 
rezonante. Iată un text al cărui autor este nimeni altul decât Nichita Stănescu : „Sărbătorim 
a 60-a aniversare a scumpului nostru preşedinte Nicolae Ceauşescu şi a 45 de ani de 
activitate a acestui bărbat depusă în slujba şi idealurile poporului nostru. El este cel mai 
muncitor dintre muncitori şi cel mai ţăran dintre ţărani, cum toţi ştim, noi suntem o patrie 
pe care adesea istoria a izbit-o din toate părţile. Prin conducătorul nostru şi prin munca 
depusă de comunişti, asigurăm cu toţii dezvoltarea naţiunii noastre către o independenţă 
demnă, către măreție a statului nostru şi demnitatea statului nostru între celelalte state ale 
lumii” (Nichita Stănescu, Radio Bucureşti, 19 ianuarie 1978). 

În lucrare sunt incluse textele care se referă atât la personalităţi culturale, cât şi la diverşi 
anonimi care priveau cultul lui Ceauşescu drept o ocazie de afirmare. De asemenea, sunt incluse 
şi texte ale celor din exil, rămaşi fideli regimului de la Bucureşti. Cu toate acestea, impactul cel 
mai mare este produs de textele provenite de la personalităţile vieţii culturale româneşti, spre 
exemplu actori celebri: „Trăim o experienţă fascinantă, unul din acele timpuri înalte când 
omul îşi dă măsura şi mai mult decât măsura lui. Şi mă gândesc, fireşte, în primul rând la acel 
om exemplar la care ne gândim cu toţii : tovarăşul Nicolae Ceauşescu” (Radu Beligan, Cuvantare 
la Congresul al III-lea al Educaţiei şi culturii socialiste, Scînteia, 19 august 1987). 

In acelaşi timp se pot observa diferente de nuanţă între aceste texte, la unele dintre 
acestea lipsind epitetele ostentative şi osanalele la adresa liderului „luminat” : „Orientarea 
categoric revoluţionară a celor mai numeroase creaţii din epoca pe care o trăim a cristalizat 
o mişcare artistică cu un evident specific naţional cu atribute majore ce au afirmat-o distinct 
în contextul graficii din întreaga lume. Şi ca dovadă stau numeroasele premii de mare 
prestigiu internaţional obţinute. Este însă evidentă, în societatea noastră socialistă, necesitatea 
ca arta să fie pusă în slujba poporului, să servească unui singur scop : educaţiei comuniste” 
(Marcel Chirnoagă, România literară, 19 august 1971). 

Vom găsi însă şi texte incisive, iată-l de exemplu pe cel al lui Dan Ciachir, în prezent 
editorialist la ziarul Ziua : „Eugen Ionescu - că-i uitasem hramul - a ajuns anticomunist la 
vârsta pensionării, când alţii se ocupa de grădinărit, băsneşte şi el despre libertate, drepturile 
omului, căluşe imaginare şi o ţine pe coarda asta răzăchie. Că la mijloc sunt informaţii denaturate, 
aduse de lichele, de vânzători de ţară, de oameni care pentru două cravate şi un pachet de ţigări 
americane sunt gata să jure că în Piaţa Națiunii stă gâdele cu satârul în mână, e mai mult decât 
probabil. Insă academicianul nu are timp să verifice enormitatile astea şi atunci cârâie recitativul 
pe care îl cunoaşteţi, amintindu-ne de propriii săi rinoceri. Să-l privim cu ingaduinta pentru că 
el măcar are nişte merite literare incontestabile. Dar acum ajuns la vârsta minţii copiilor, s-a mai 
zaharisit, şi în consecinţă, de ce să ne supărăm ? ” (Dan Ciachir, Săptămâna, 13 iulie 1979). 

Cartea lui Virgil Ierunca poate fi privită ca un reper pentru viitorii critici şi istorici, dar 
şi pentru generaţiilor viitoare. Editorii lucrării intuiesc că Virgil Ierunca alcătuise această 
antologie cu speranţa că într-o bună zi numele incluse în această colecţie vor fi exemple de 
neurmat pentru societatea românească, însă acest lucru din nefericire nu s-a întâmplat, 
parţial din lipsa de cunoaştere a acestor nume (una din cauze ar fi şi apariţia tardivă a acestei 
lucrări, la douăzeci de ani după căderea comunismului) şi din pricina reconversiei lichelelor. 
Unii dintre cei care înainte de 1989 îi aduceau laude lui Nicolae Ceausescu au intrat in 
politică, câţiva au urmat cariere diplomatice, iar cei mai mulţi au intrat în mass-media, 
presă şi televiziune. Din această ultimă categorie pot fi enumerati Paul Everac, preşedintele 
Televiziunii Române, Ion Cristoiu, Mihai Tatulici, Dan Pavel, Adrian Păunescu, care, 
mizând pe memoria scurtă a oamenilor, au continuat cariere de succes în presa românească. 


Marius Stan 


Zoltan Rostâs, Antonio Momoc, 
Activiştii mărunți. Istorii de viata 
(Bucureşti, Editura Curtea Veche, 2007) 


Volumul aflat în coordonarea domnilor Rostâs şi Momoc reprezintă o colecţie de mărturii 
orale ale unor foşti activişti, servitori docili ai variilor structuri şi instituţii aparţinând 
fostului regim comunist din România. După cum mărturiseşte chiar Zoltân Rostâs în 
„Introducere”, ideea acestui proiect a apărut dintr-o lipsă : deficitul de cunoaştere la nivelul 
studentilor/tinerilor vizavi de viata cotidiană în comunism. De altfel, tocmai studenţii (cei 
ai Facultăţii de Jurnalism şi Ştiinţele Comunicării din cadrul Universităţii Bucureşti) au fost 
utilizaţi ca operatori de interviuri în acest adevărat „experiment de abordare directă a 
istoriei”. Ca atare, un prim obiectiv al volumului a fost acela de a creşte gradul de awareness 
în rândul tinerilor, în legătură cu „istoria măruntă” sau „istoria privată” a uneltelor 
regimului. 

Un al doilea obiectiv pare a fi însă acela de a oferi o bază biografică veridică imaginii 
de malaxor a regimului comunist, manierei în care era percepută „munca” înainte de 1989. 
De altfel, domnul Rostâs execută în „Introducere” o succintă, dar binevenită explicaţie a 
modului în care maşinăria sistemică îşi manipula rotitele, în care ascensiunea şi decăderea 
într-o şi dintr-o funcţie deveniseră, concomitent, un mijloc de fidelizare, dar şi de prevenire 
a concentrării puterii (efective şi simbolice) - şi toate acestea sub zodia ori ameninţarea 
(după caz) a muncii de jos: „Munca de jos putea deci să fie o staţie după cădere. Dar la fel 
de bine putea să fie un adevărat pisc al carierei de partid al unui individ pornit realmente de 
jos, din sărăcie, cu un bagaj de patru sau maximum şapte clase”!. 

Cartea domnilor Zoltân Rostâs şi Antonio Momoc vine să completeze şi să întregească 
reuşit piaţa editorială românească despre comunism. Viaţa cotidiană de dinainte de 1989 a 
fost în ultimii douăzeci de ani un subiect insuficient tratat, lăsat pradă, după caz, nostalgiilor 
oarbe sau dezgustului intransigent. Dincolo de asemenea etichete, indiferent de opţiune, 
trebuie căutat obiectivismul unor astfel de situări prin comparaţie. Cartea de faţă este în fapt 
unică în specia sa şi tratează fenomenul „muncii de jos” în regimul comunist. ratează însă 


1. Zoltán Rostás, Antonio Momoc, Activistii mărunți. Istorii de viata, Editura Curtea Veche, Bucuresti, 
2007, pp. 5-6. 

invitându-i la o bară imaginară a mărturiilor pe cei care au constituit, vorba doamnei Doina 
Jela, „sarea pământului” pentru respectivul regim: activiştii mărunți şi istoriile lor de 
viaţă! Cu astfel de oameni s-a zămislit şi perpetuat practic regimul despre care se face 
vorbire... niciodată prea des, niciodată suficient de bine. Şi atunci, cu această puţinătate şi 
marcați de foarte multe continuitati între vechiul şi noul regim, nu este oare cel mai adecvat 
să-i lăsăm pe ei să vorbească! ? Pe ei, pe activiştii mărunți, agenţii discreti şi ascunsi ai 
maşinăriei totalitare. Un oarecare Ion Alecu, fost activist U.T.M., se confesează: „Am 
avut o viata frumoasă, cu bune şi cu rele (putin melancolic). Am trecut împreună prin 
momentele dificile pe care le-au trăit toţi românii. Îmi amintesc de cutremurul din ’77, când 
încă mai lucram la Miliție. Când a început să se zguduie pământul, mă aflam acasă, cu soţia 
şi cu fiica cea mare, discutam un film bulgăresc. Pisicul începuse să se agite cu o oră înainte 
de cutremur, făcea tumbe şi nu se mai potolea. Elena, pe atunci taximetristă, nu era acasă, 
nici Zoia, care se afla la un spectacol la o casă de cultură, cu ocazia Zilei Femeii. Eram 
foarte frământat, nu ştiam ce e cu ele, dar a trebuit să plec. Mi-am lăsat soţia şi fiica în faţa 
blocului şi m-am dus să văd ce se întâmplă la unitate, unde aveam răspunderi multe. M-am 
întors a doua zi acasă, unde, din fericire, totul era bine. A fost un moment de panică pe care 
nu mi-aş dori să-l retrăiesc”. 

Unde sunt astăzi activiştii mărunți ? Printre noi, cu alte funcţii, preocupări, dar tributari 
afectiv regimului pe care l-au deservit. Şi în fond de ce ne-ar interesa povestea lor de viaţă ? 
Păi pentru că în general se vorbeşte doar despre vârful piramidei comuniste ; apoi pentru că 
sistemul a funcţionat tocmai cu şi prin aceste rotite „mărunte” ; apoi pentru că cei născuţi 
după 1989 au nevoie să afle direct din gura unor astfel de oameni despre „exotismul” vieţii 
cotidiene în comunism. 

Pe de altă parte, genul memorialistic a fost mai mereu susceptibil de subiectivism şi 
tratat cu oarecare detaşare. Dar chiar şi ca „literatură suferită” (întru pozitiv sau negativ), 
memorialistica a furnizat întotdeauna elemente de nou la interfaţa cu proba/dovada/înscrisul. 
Ca să înţelegem întreprinderea lui Zoltân Rostâs &co trebuie prin urmare să facem apel la 
credinţa acestuia în metoda ca atare, la definiţia sa proprie şi instrumentalizarea interviului 
în folosul ştiinţei. Adăugând la acestea şi contextul special oferit de regimul comunist, 
înţelegem cu prisosinţă de ce domnul Rostás credita memoriile cu o mare valoare documentară : 
„[...] Fiindcă sunt scrise pentru autojustificare [memoriile, n.a.], dar şi aşa aceste surse 
narative au o mare valoare. Dar dincolo de acceptarea orientărilor generale ale istoriei 
orale, am ajuns la un moment dat la concluzia că, în Europa Centrală şi de Est, în timpul 
comunismului, dar şi-nainte, oralitatea a fost atât de puternică (în detrimentul scripturalului), 
încât poţi face interviuri până şi cu scriitori, care nu fac altceva decât să... scrie. În timpul 
comunismului sursele autentice au devenit şi mai rare, o bună parte a relatărilor oficiale şi 
mediatice au fost ab ovo falsificate. Ruptura între realitate şi cea reflectată de sursele scrise 
era totală”!. 

În fine, poate că este mai bine totuşi să rămânem ancorati în eternul context şi să 
subliniem faptul că interviul ca parte a istoriei orale este un instrument extrem de complex, 
care poate fi mânuit mai bine sau mai rău, după caz. Un istoric avizat ar urmări de pildă, 
în cursul unei astfel de „anchete”, inclusiv particularităţile martorului, de la pauze şi 
derapaje narative până la semantică specifică ori alte astfel de detalii. Studenţii incluşi în 
experimentul care a prilejuit acest volum nu au fost cu siguranţă instrumentalisti la nivel de 
detaliu. Pentru ei, cât şi pentru ante-proiectatul cititor, acel grad de awareness a rămas cel 
mai important imperativ la care trebuia să ajungă respectivul produs final. 


1. Iulia Popovici, „Istoria orală ca utopie (II). Interviu cu Zoltan Rostás”, în Observator cultural, nr. 
483, 16.07.2009. 

O astfel de culegere bazată pe mărturie directă prilejuieşte, pe lângă o imagine de 
ansamblu prea puţin cunoscută în rândul celor tineri, înţelegerea unor fenomene care 
marchează mai cu seamă prezentul. De pildă, nostalgia ! Ea nu se explică doar prin simpla 
suprapunere psihologică a trăirii istorice peste vârsta biologică (în sensul în care, indiferent 
de avatarurile episodului istoric respectiv, o copilărie sau o adolescenţă sunt mai mereu 
conotate pozitiv la nivel de amintire). Nostalgia micului activist, odată accesată, va spune 
implicit sau explicit şi câte ceva despre o realitate mult mai diversă (de la cea socială la cea 
economică şi aşa mai departe): „Amintiri plăcute ? Păi, tot timpul. De când ne... de când 
suntem împreună am... am petrecut în fiecare vară în toate staţiunile în care a fost posibil 
să mergem. Şi ne-am bucurat şi de libertate. N-am... cum să spun... n-am făcut economie 
de ban. Aveam pe vremurile alea bani... aveam bani (accentuează). Nu duceam lipsă de 
nimic, erau ieftine cam toate şi puteam să-mi permit să merg oriunde...”’. Se observă 
aşadar că, pe palierul suprapunerilor afective, istoria este edulcorată sau împrumută din 
accentele nostalgiei. Totuşi, la întrebări putin mai directe/tranşante (,,Deci sunteţi de părere 
că comunismul a fost în general bun, sau...”), subiectul tinde să nuanteze, ţinând seama de 
polimorfismul vieţii sociale : „Din punct de vedere teoretic, a fost bun. Practic... a fost... 
ăăă... pe felii şi mai ales în ultima parte [anii ’80, n.a.]...”. Nu doar aceşti activişti mărunți 
prezenţi astăzi între copertele unei cărţi (care au fost aleşi drept populaţie de intervievaţi şi 
pentru calitatea lor de „clasă” mai puţin ştiută), dar orice grup ori grupuscul cât de mic 
(vezi scara unui bloc şi reţelele interumane aferente) dau seama despre o „micro-cultură” 
(cum spune Antonio Momoc) specifică, despre reflexe şi tipare de gândire sedimentare. 
Sociologul polonez Piotr Sztompka vorbea cu bună indreptatire despre ,,incompetenta 
civilizationala” a celor care „s-au trezit la democraţie”, intuind practic un elementar efect 
de path dependency în care cangrena vechilor metehne este inseparabilă de corpul social. 
Noii pensionari, vechii activişti fascinează în volumul de faţă nu doar prin intimitatea 
propriilor lor biografii, ci mai ales printr-un tip de limbaj şi gândire care se suprapun peste 
specificitatile vechiului regim. 

Autorii nu-şi propun totuşi să canalizeze sau să îndrepte efortul de înţelegere spre căi 
dinainte ştiute, cu efecte cicatrizante sau moralizatoare proprii. Nici pe departe! Deşi 
memoria presupune un proces de selecţie (şi aici e vorba doar de selecţia subiectivă a celui 
intervievat) şi deşi există bune şi rele utilizări ale informaţiei selectate dinspre trecut (cum 
ar spune Tzvetan Todorov - Abuzurile memoriei, Editura Amarcord, Timisoara, 1999), 
efectul unei astfel de colecţii trebuie căutat la interfaţa dintre „ştergere” şi „păstrare”. 
Amintirea micilor activişti nu trebuie percepută ca un pat al lui Procust vizavi de practicile 
cotidiene ale regimului comunist. Nu tot ce nu corespunde acestor relatări este repudiabil, 
după cum nu tot ce corespunde este asimilabil ca adevăr. Este vorba în fond de versiunea 
trăită a unei realităţi şi, ca atare, ea trebuie cuantificată contextual. Pe de altă parte, 
cunoaşterea a ceea ce s-a întâmplat în trecut trebuie să lucreze, mai presus de toate, 
împotriva unei uitări care prea uşor merge mână în mână şi justifică ceea ce este uitat. Să 
luăm foarte lapidar exemplul părinţilor, cum ar spune Teodor Adorno? : cei care trebuie să 
suporte întrebări stânjenitoare despre Hitler din partea copiilor lor şi apoi, pentru a se 
disculpa pe ei înşişi, vorbesc despre partea bună şi despre cum de fapt dracul n-a fost atât 
de negru. Mecanismul este oarecum similar: micii activişti vor încerca de multe ori să 
justifice maşinăria sistemică a comunismului prin propria lor existenţă, s-o umanizeze şi s-o 


1. Zoltan Rostás, Antonio Momoc, op. cit. , p. 167. 
2. Ibidem, p. 162. 
3. Theodor Adorno in Was bedeutet : Aufarbeitung der Vergagenheit (1959). 


312 RECENZII 


facă credibilă şi acceptabilă la rigoare. Nu credem totuşi că rezidă vreun pericol în această 
stare de fapt. Mai mult decât atât, prezenta carte de interviuri este un instrument de lucru 
care trebuie multi-suplimentat cu surse de arhivă, alte mărturii relevante şi depozitii 
explicative din partea celor care cunosc mecanismele profunde ale vechiului regim. Dar 
dincolo de toate aceste nuantari metodologice, întoarcerea cu fata către subiect reprezintă o 
condiţie majoră a abordării trecutului. Însoţită şi de cunoaşterea câtorva ,,smecherii” 
propagandistice imuabile care sunt familiare tocmai acelei dispoziţii psihologice pe care 
trebuie s-o asumăm ca rezidând în oameni, această alternativă de a „privi în faţă trecutul” 
trebuie abordată ca necesitate. Da, volumul coordonat de Zoltân Rostâs şi Antonio Momoc 
are în primul rând o funcţie educativă, în măsura în care educare înseamnă formare, iar 
miza cărţii este tocmai intriga legată de o descoperire ulterioară şi putin mai amplă a unei 
realităţi istorice. Concepută mai ales pentru cei tineri, cartea sfârşeşte la rigoare ca o 
propedeutică destinată tuturor celor care vor să afle mecanismele intrinseci ale cotidianului 
comunist. 

Puteţi citi această carte ca pe o poveste inspirată din fapte reale (un număr de unsprezece 
interviuri cu activişti mărunți), prezentul nostru este în mare parte tributar respectivei 
poveşti ! 

